
1. Paşoptismul, oaia neagră a tradiţionalismului extremist, ca moment de 

fascist italian al reprezentării profesionale. Nae Ionescu şi discreditarea 

parlamentar de influenţă apuseană. Mihail Manoilescu, adversar al 

[Secolul corporatismului, 1936). Negarea pluripartidismului şi elogiul 
statului corporatist. Fundamentarea necesităţii partidului unic, un 
model totalitar. Exponenţii „noii generaţii” împotriva democraţiei par¬ 
lamentare asimilate cu politicianismul venal. Cioran şi elogiul dicta¬ 
turii. Mircea Eliade vituperind democraţia şi elogiind dictatura. Constantin 
Noica, M. Polihroniade, Dragoş Protopopescu, Toma Vlădescu, Nicolae 

Crainic, Nicolae Roşu. Dispută în jurul posibilităţii creării unei filo¬ 
zofii specific autohtoniste româneşti. Filozofie naţională sau filozofie 


universală.63 

Capitolul II. Românism şi autohtonism .75 


1. Negarea spiritului european, în genere, şi a necesităţii integrării noastre 
în spaţiul acesteia, în special. Elogiul Răsăritului de care ar aparţine 










cultura şi civilizaţia românească. Repudierea latinităţii. Scopul acestei 
demonstraţii: împiedicarea evoluţiei structurilor româneşti spre o civi¬ 
lizaţie modernă de tip apusean. Pledoaria autohtonizantă, o fraudă 
istorică pentru că România se afla, de un secol, pe drumul evoluţiei 
modeme de tip capitalist. Formula sufletească a românului redusă la 
ortodoxie. Eliminarea din spaţiul sufletesc românesc a românilor de 
alte confesiuni (greco-catolici, catolici, protestanţi). Nae Ionescu şi 
Nichifor Crainic - apărători ai autohtonismului exclusivist. Replica 
raţionaliştilor la ideea că formula sufletească a românilor s-ar reduce la 
ortodoxism. Statuarea, de către Nichifor Crainic, a etnicităţii pe criteriile 
biologiei rasiste. Opiniile contrare ale lui P.P. Negulescu şi G. Ibrăileanu. 

2. Sextil Puşcariu şi D. Stăniloae despre ortodoxie. Popor latin de religie 

ortodoxă, specificitatea noastră. Greco-catolicii sunt totuşi români. 

Românismul se disociază de ortodoxism. Crainic împotriva conceptelor 
de românism şi spiritualitate formulate de Rădulescu-Motru. Alte reacţii. 
Crainic împotriva toleranţei şi ospitalităţii poporului român. Cioran 
despre adversitatea faţă de străini ca element caracteristic simţirii 
naţionale româneşti.95 

3. Preocuparea religioasă şi autohtonismul. încercarea de a atrage tine¬ 
retul spre fundamentalism. Legionarismul ca mişcare etică (apoi şi 
politică) fundamentalistă. Noua generaţie spiritualistă religioasă, dar 
nefundamentalistă. Românismul ca ideal de stat şi cultură organice. 
Eliade despre românism. Emil Cioran şi misionarismul. Disocierea lui 
Cioran de tradiţionalism, pledoaria pentru europenism şi rolul libe¬ 
ralismului împotriva fatalismului din psihismul românesc. Dezavuarea 


opiniilor lui Cioran de către tradiţionalişti.109 

Capitolul III. Noua generaţie .121 


1. Constituirea tinerei generaţii prin Itinerariul spiritual (1927) al lui 

Mircea Eliade. Replica „bătrinului” Şerban Cioculescu. Polemică de 
idei. Membri ai tinerei generaţii. Crearea (1932) a asociaţiei „Criterion”. 
Activitate. Ciclurile de conferinţe-simpozioane şi imensul lor ecou. 
Episodul trist al dizolvării „Criterionuiui” (1934). Revista Criterion (1934) 
şi scurta ei existenţă. Ancheta revistei Vremea (decembrie 1932) despre 
noua generaţie.121 

2. Primele roade, în operă, ale tinerei generaţii. Eliade, din nou, în 1932, 
despre idealul generaţiei tinere spiritualiste. Sebastian şi Comamescu 
despre acelaşi fenomen. Infiltrarea, de prin 1934, a morbului politicii 
în structurile noii generaţii. Noica, Eliade resping activismul politic în 








1932-1934. Mirajul extremei drepte şi al celei a stîngii democrate. 
Convergenţe şi divergenţe între Gîndirea şi noua generaţie..133 

3. Convertirea spre extrema dreaptă - un proces lent. Motivaţii ale actului 
de convertire. Eugen Ionescu, în 1945, despre sfîrşitul tragic al gene¬ 
raţiei „Criterion*. Convertirea sau rinocerizarea ca proces. Exemple 
reprezentative pentru acest proces de convertire. Emil Cioran, un 
antemergător. Ciclul Scrisori din Germania (1933) şi simpatia declarată 
pentru hitlerism. Elogiul lui Mussolini. Cioran în Bucureşti, în perioada 
statului naţional-legionar. Conferinţa sa la radio din 27 noiembrie 1940, 
Profitul interior al Căpitanului Plecarea sa la Paris, după rebeliune. 
Disocierea de opiniile de tinereţe, în interviuri şi la reeditarea cărţilor 
şi publicisticii sale din anii treizeci. Procesul de convertire ia Mircea 

de către legionari a lui N. Iorga şi Virgil Madgearu. Nedisocierea lui 
Eliade de convingerile sale legionare din tinereţe. Convertirea tîrzie a 
lui Constantin Noica. Schimb de scrisori, în decembrie 1938, între 
Comarnescu şi Noica. Comarnescu îl îndeamnă să renunţe la legio- 
narism. Noica refuză. Numărul unic al revistei, integral scris de Noica, 
Adsum (8 august 1940). Dezvoltarea unor motive legionare. Noica, 
prim-redactor (din 8 septembrie 1940) la reapărutul ziar al mişcării 
legionare Buna Vestire . Articolele delirante, în spirit legionar, ale lui 


Noica în Buna Vestire .148 

Capitolul IV. Extrema dreaptă. Orientări .178 


1. Nae Ionescu şi influenţa sa asupra lumii studenţeşti. Temele preferate 

ale noii generaţii îşi au rădăcina în ideile profesorului Nae Ionescu. 
Apropierea lui Nae Ionescu de mişcarea legionară (toamna lui 1933). 
întâlnirea Nae Ionescu-Codreanu. Arestarea profesorului ca autor moral 
al asasinării lui I.G. Duca. Eliberarea lui înaintea procesului. Suspen¬ 
darea ziarului Cuvmtul Reapariţia lui pentru cîteva luni tocmai în 
ianuarie 1938. Profesorul, martorul apărării în procese ale legionarilor. 
Simpatia pentru mişcarea legionară exprimată public în Buna Vestire 
din iunie 1937. Prudenţa directorului la reapariţia Cuvîntulul Afirmarea, 
totuşi, a simpatiilor prolegionare. încarcerarea sa, la 8 mai, în lagărul 
pentru legionari de la Miercurea Ciuc. Nae Ionescu în lagăr. Ciclul lui 
de conferinţe, în lagăr. Fenomenul legionar. Eliberarea din închisoare, 
datorită îmbolnăvirii de cord. Decesul prematur..178 

2. Nichifor Crainic şi acapararea (1922,1926) conducerii revistei Gîndirea. 
întemeierea, în 1932, a ziarului Calendarul ca organ al unui dorit 
partid religios, după model catolic. Sprijinirea mişcării legionare. Inter¬ 
zicerea Calendarului (la 30 decembrie 1933), considerat autor moral al 
asasinării lui I.G. Duca. Arestarea lui Nichifor Crainic şi achitarea sa 
în procesul intentat nicadorilor. în ciuda insistenţelor, n-a mai izbutit 
să capete aprobare pentru reapariţia Calendarului Apariţia, în noiembrie 
1935, a săptămînalului Sfarmă Piatră, unde Crainic e spiritus rector. 







Eliminarea lui Crainic din Partidul Naţional-Creştin, la a cărui întemeiere 
a fost cofondator. Polemicile cu Goga, Cuza-tatăl şi fiul. Publicarea, în 
Sfarmă Piatră, a Programului statului etnocratic elaborat de Crainic. 
Fundamentalismul retrograd al acestui program de organizare statală, 
economico-politică şi culturală. în 1938 revista e în derivă, în 1938-1939 
Sfarmă Piatră se adaptează carlismului, condamnîndu-i pe legionari, 
încetarea apariţiei în martie 1939. Reapariţia. Crainic, adept al naţio¬ 
nalismului integral, negat şi de cuzism, şi de legionarism - creatorul 
unei orientări distincte în ansamblul extremismului de dreapta. Un 
naţionalism după modele împrumutate de la statele totalitare. . . 194 

3. Cariera ministerială şi ştiinţifică a lui Mihail Manoilescu. Tentaţia 
corporatismului fascist italian. Teoretizări. Elogiul partidului unic, 
expresie a concepţiei totalitare. Elogiul Germaniei hitleriste şi pronos¬ 
ticarea (în 1941) a victoriei inevitabile a Germaniei în război. Speranţa 
că prin Legiune îşi va putea înfăptui coiporatismul. Finanţarea ziarului 
mişcării legionare. Buna Vestire, în acelaşi scop. încrederea în biruinţa 
legionarismului şi militantismului legionar a lui Manoilescu. Candidat 
şi ales senator pe listele legionare, în două judeţe, la alegerile din 
decembrie 1937. M. Manoilescu, cu corporatismul său, un abandonat 
de legionarismul condus de Horia Sima, în perioada statului naţional- 
legionar. Supralicitarea lui Manoilescu pentru a intra în atenţia 


legionarismului instalat la guvernare.211 

Capitolul V. Legionarismul ca grupare politică şi orientare 

în spiritul public .228 


1. Preistoria mişcării legionare. Comeliu Zelea Codreanu, student la Iaşi 
(1919-1922). Detenţia la închisoarea Văcăreşti, în urma unui complot. 
Achitarea la proces. Tabăra de muncă de la Ungheni pentru construirea 
unui cămin studenţesc la Iaşi. Primele conflicte cu prefectul de poliţie 
Iaşi, C.G. Manciu. Uciderea lui Manciu de către Codreanu. Procesul şi 
achitarea lui Codreanu. Constituirea, în 1927, a Legiunii Arhanghelului 
Mihail. Fondatorii. Codreanu, Căpitan al Legiunii. Munca pentru 
organizarea Legiunii. Structura pe orizontală şi verticală a Legiunii. 
Adoptarea denumirii (în iunie 1930) de Garda de Fier. Charisma lui 
Codreanu. Prima dizolvare (ianuarie 1931) a Gărzii de Fier de către 
guvernul naţional-ţărănesc (ministru de Interne: Ion Mihalache). 
Arestarea lui Codreanu şi achitarea sa la proces. Activitatea Gărzii de 
Fier în semiclandestinitate. Codreanu, deputat de Neamţ în octombrie 
1931. A doua dizolvare a Gărzii de Fier (tot în 1931, ministru de Interne: 
Const. Argetoianu). Codreanu, a doua oară deputat (1932). Intrarea în 
Legiune (1932) a grupului de tineri intelectuali de la revista Axa, în 
frunte cu M. Polihroniade. începutul acţiunilor constructive (taberele 
de muncă) ale legionarilor (1933). Dizolvarea de către guvernul liberal 
I.G. Duca (decembrie 1933) a Gărzii de Fier şi interzicerea participării 
ei la alegeri. Asasinarea piim-ministrului I.G. Duca de către un grup 
de trei legionari (nicadorii), pe peronul gării Sinaia. Arestarea asasinilor 
şi a altor militanţi. Codreanu se ascunde. Reapare la proces. Con¬ 
damnarea nicadorilor, achitarea lui Codreanu. Fortificarea mişcării 
legionare prin lozinci populiste, moralitate, ortodoxie şi românism 
integral. Idealul revoluţiei naţionale. Renunţarea de către guvernul 





Tătărescu la regimul de severă interdicţie a mişcării legionare. Reluarea 
taberelor de muncă. înfiinţarea (1935) a partidului Totul pentru Ţară. 
Congresul studenţilor (legionari) de la Tîrgu Mureş (aprilie 1936) şi 
constituirea Echipelor morţii Asasinarea, de către decemviri, a disi¬ 
dentului legionar Mihail Stelescu (iulie 1936).228 

2. Creşterea numerică a membrilor Gărzii de Fier. Trimiterea în Spania, 
de partea armatelor lui Franco, a unei echipe de combatanţi. Moartea 
lui Moţa, Marin şi pelerinajul înmoirointării lor, transformat în funeralii 
naţionale. Alegerile din decembrie 1937. Pactul Totul pentru Ţară 
(Codreanu), P.N.Ţ., Partidul Liberal (Gh. Brătianu) - legitimarea legio- 
narismului. Succesul electoral al mişcării legionare şi creşterea numerică 
a membrilor ei. Guvernul Goga-Cuza. Demiterea lui după 45 de zile. 
Regele Carol al II-lea obţine din partea marilor partide democrate 
(P.N.Ţ., P.N.L.) acordul unor măsuri politice speciale. Formarea guver¬ 
nului Miron Cristea. Abrogarea Constituţiei din 1923 şi adoptarea, în 
februarie 1938, a unei noi Constituţii, care instaura dictatura regală. 
Dizolvarea partidelor politice. Legionarii din nou în ilegalitate. Prigoana 
din perioada dictaturii regale. Scrisoarea lui Codreanu către N. Iorga. 
Primul proces al lui Codreanu din 1938 şi condamnarea sa la şase luni 
închisoare corecţională. Al doilea proces Codreanu (tot în 1938) şi 
condamnarea sa la zece ani. Eroarea lui Armând Călinescu, prim-ministru 
al României (septembrie 1939). Sîngeroasa acţiune de pedeapsă - mişca¬ 
rea legionară lipsită de elita conducătoare. încercarea regelui (martie 
1940) de a se concilia cu mişcarea legionară. Eliberarea unor legionari 
din lagăre şi închisori. Trei legionari în guvernul Ion Gigurtu. . . . 245 

3. Mişcările de protest stradal ale legionarilor la începutul lui august 

1940. Ion Antonescu - premier al României. P.N.L. şi P.N.Ţ. refuză să 
participe la constituirea guvernului de uniune naţională. Antonescu 
apelează, în consecinţă, la legionari. Abdicarea silită a regelui şi decre¬ 
tarea statului naţional-legionar. Tensiuni între Horia Sima şi cadrele 
cu stagiu în conducerea mişcării. Disidenţa bătrînului Ion Zelea Codreanu, 
care se voia comandantul mişcării legionare. Arivismul şi goana după 
acumulare rapidă erodează mişcarea legionară şi provoacă dezaprobarea 
lui Antonescu. Solemnităţi aniversare şi parastase. Pornirea acţiunilor 
de pedeapsă împotriva adversarilor. Campania de presă împotriva lui 
N. Iorga, declarat vinovat, iniţial, pentru arestarea, apoi asasinarea lui 
Codreanu. Tensiunea dintre Antonescu şi legionari. Asasinatele de la 
Jilava. Asasinarea lui Iorga şi Madgearu. Sima se opune arestării 
asasinilor. Germania de partea lui Antonescu. Rebeliunea legionarilor. 
Fuga căpeteniilor legionare în Germania. Legionarismul, un fenomen 
politico-ideologic interbelic.258 

4. Legionarismul şi refuzul construcţiilor teoretice doctrinare. Caracterul 

internaţional al doctrinei de dreapta - un paradox. Legionarismul, o 
revoluţie spirituală. Eroicul şi cultul morţii ca jertfă. Violenţa ca metodă 
de educaţie. Imposibila conciliere dintre violenţă şi mila creştină. Radu 
Dragnea şi Nae Ionescu despre ortodoxie şi naţionalism. Naţionalism - o 
cădere în păcat? Nae Ionescu şi M. Polihroniade resping această 
judecată.275 






5. Istorieitatea ideii de om nou şi lume nouă. Legionarismul şi militarismul 

pentru crearea omului nou. Codreanu despre făurirea omului nou. Alţi 
comentatori despre omul nou ca expresie a elitei naţionale şi sociale. 
Taberele de muncă, mijloc de creare a omului nou. Extensiunea acestui 
mijloc de educaţie legionară după 1935. Comeliu Zelea Codreanu şi 
Ion I. Moţa despre rostul taberelor de muncă drept şcoală de educaţie. 
Sfîntul Sinod interzice în 1935 activitatea taberelor de muncă pentru 
construirea şi repararea unor biserici.287 

6. Charisma lui Comeliu Zelea Codreanu. Comportamentul sobru şi moral 
al Căpitanului. Cultivarea spiritului religios. Un posedat al convingerilor 
sale aspre şi purificatoare. Charisma lui Codreanu cucerea nu numai 
oamenii simpli, ci şi tineri intelectuali. Idealul afirmat de el apărea ca 
o alternativă intr-o lume dezamăgită, fără speranţă şi debusolată. 
Pamfil Şeicaru şi Nichifor Crainic despre C.Z. Codreanu. Crainic crede 
că această charismă a fost consecinţa unei psihoze. Cultul Căpitanului. 
Elogiul cărţii lui Codreanu Pentru legionari . Constantin Noica şi Traian 
Herseni, Emil Cioran, exultanţi, după septembrie 1940, despre perso¬ 


nalitatea lui Codreanu.297 

Capitolul VI. Problema evreiască .305 


1. Incursiune în statistica temei. Masiva imigrare a evreilor în Moldova 

după 1830-1850. Populaţia evreiască în recensămintele populaţiei 
României din 1880 şi 1912. Reîntregirea României din 1918 şi sporirea 
numărului evreilor (recensămîntul din 1930). Repartizarea pe provinciile 
istorice ale ţării. Articolul 7 din Constituţia din 1866 şi interdicţia de 
a căpăta cetăţenie română. Revizuirea, ineficientă, a articolului 7 în 
1879. Acordarea, în 1919, a cetăţeniei române evreilor trăitori în ţară 
la 4 august 1916. Evreii din provinciile realipite la trupul ţării au venit 
cu drepturile cetăţeneşti căpătate acolo. Constituţia din 1923 legali¬ 
zează această stare de fapt. Decretul-lege din ianuarie 1938 privind 
revizuirea cetăţeniei evreilor. Peste o treime îşi pierd cetăţenia română. 
Legea din august 1940 privind statutul juridic al evreilor. Evreii, cetă¬ 
ţeni de categoria a doua. Noile legiuiri antievreieşti în vremea statului 
naţional-legionar şi sub dictatura lui Ion Antoneseu. Pogromul de la 
Iaşi, decimarea evreilor din Basarabia şi Bucovina de Nord. Transnistria. 
Agitaţiile antisemite de după 1918 şi „generaţia de la ’22”.305 

2. Emil Cioran şi opinia sa despre evrei, în 1936 (Schimbarea la fată a 

Românie^ şi 1956 (işptta de a existai . Manifestări ale antisemitismului 
fundamentalist, sprijinit pe argumente teologale. Nichifor Crainic în al 
său stat etnocratic. Antisemitismul fundamentalist în prefaţa lui Nae 
Ionescu la romanul De două mii de ani de M. Sebastian. Mircea Eliade 
polemizează cu Nae Ionescu.314 

3. Opinii ale lui Constantin Noica şi M. Eliade. Porunca Vremii şi anti¬ 

semitismul militant. Traian Brăileanu, Nicolae Roşu, Ion I. Moţa. Ziarul 
Chemarea Vremii în 1940-1941. Antisemitismul fără evrei de după 
1989.323 

Capitolul VII. Ideologiile totalitare şi literatura .331 

1. Ideologiile totalitare şi aspiraţia spre aservirea literaturii. Postulatele 

Prefaţă 


în 1995, cînd Z. Omea a publicat Anii treizeci Extrema dreaptă romă - 
nească, problema în discuţie, deşi destul de aproximativ cunoscută, era deja 
litigioasă, printre altele datorită apariţiei în străinătate şi apoi în România a 
eseului Feiix culpa al lui Norman Manea. Pe-atunci, neconştientizîndu-ne 
propria ignoranţă, ne închipuiam că perioada noastră interbelică a fost fără 
cusur. In spiritul ei, mărturisirea lui Matei Călinescu, cum că a trebuit să 
înveţe istoria României după ce s-a exilat - „Căci în România comunistă nu 
se putea afla nimic adevărat despre ţară, despre istoria şi cultura ei; iar dacă 
se afla ceva, era cel mai adesea mai rău decît nimic. Măsluirile ideologice 
oficiale, interdicţiile, invenţiile, dogmele, minciunile, jumătăţile de adevăr - 
chiar şi pentru cei care nu le credeau şi, spre a se apropia de adevăr, le 
răsturnau - nu indicau decît piste false” 1 -, a fost valabilă pentru mulţi din¬ 
tre noi, care a trebuit să învăţăm veritabila istorie a patriei abia după căderea 
totalitarismului comunist. Ar mai trebui să adaug că voci de mare autoritate 
ale momentului post-1989 au indus părerea că prioritatea noastră oarecum 
exclusivă este studierea totalitarismului comunist, din care ţara abia ieşise 
în mod formal. Aşa că cercetarea extremei drepte româneşti nu era socotită 
de aproape nimeni o urgenţă - decît, poate, de unii intelectuali români din 
exil, care, imediat după căderea comunismului, au încercat să avertizeze 
intelighenţia din ţară că întoarcerea la trecutul interbelic nu numai că nu 
este cu putinţă, dar nici nu este recomandabilă. Iar în efervescenţa haotică 
a acelor ani, destui erau tentaţi să resuscite - de pe poziţiile unui ultranaţio- 
nalism înţeles, abuziv, ca patriotism - mitul Mareşalului sau pe acela al 
„purului” Zelea Codreanu. 

Extrema dreaptă românească a mai fost pusă la noi în discuţie, de pildă 
imediat după Rebeliunea legionară din ianuarie 1941, dar numai cu una 
dintre orientările ei, legionarismul: e vorba despre Pe marginea prăpastieu 
dosar alcătuit din ordinul lui Ion Antonescu pentru a justifica în ochii opiniei 
publice despărţirea de foştii săi aliaţi de guvernare. Apoi, în timpul regimu¬ 
lui comunist, istoricii, inclusiv cei ai filozofiei, au scris despre acest subiect 2 , 
dar considerabil stînjeniţi de gemelitatea dintre cele două extreme; aşa că 


1. Matei Călinescu, Despre Ioan P. Culianu şi Mircea EUade. Amintiri lecturi 
rejlecţil ediţia a doua, revăzută şi adăugită, traducere din limba engleză de 
MonaAntohi, Polirom, Iaşi, 2002, p. 12. 

2. îmi amintesc că în timpul studenţiei mele, în 1977, a fost publicată lucrarea, 
foarte impresionantă pentru mine, a lui Stelian Neagoe Triumful raţiunii împo¬ 
triva violenţei (viaţa universitară ieşană interbelică). Existau de asemenea 
lucrările din anii 1970 ale lui Mihai Fătu şi Ion Spălăţelu. Mai trebuie să 
semnalez că simultan cu lucrarea lui Z. Omea a apărut volumul, limitat ca 

evaluarea corectă şi completă a fenomenului a fost nu numai perturbată, ci 
în principiu cu neputinţă. Este ce recunoaşte şi Z. Omea, care s-a oprit din 
cercetarea interbelicului românesc imediat după publicarea masivului său 
volum Tradiţionalism şi modernitate în deceniul al treilea (1980, 666 pagini), 
pentru că, spune el, «era imposibilă comentarea, cum se cuvine, a ideii de 
totalitarism şi partid unic, de democraţie parlamentară”; asta, pentru că 
„extremismele... se aseamănă pînă aproape de identificare” 1 . 

în mentalul colectiv, în timpul regimului comunist şi imediat după căde¬ 
rea lui, perioada interbelică a fost reprezentată, utopic, drept epoca de cea 
mai mare împlinire a României; ceea ce, la urma urmelor, nu a fost neapărat 
greşit, căci România interbelică a fost, din punct de vedere teritorial şi demo¬ 
grafic, «Mare”, cuprinzînd şi Basarabia, nordul Bucovinei şi Cadrilaterul; apoi, 
din punct de vedere cultural, a cunoscut o înflorire pe cît de accelerată, pe atlta 
de impresionantă valoric; iar din punct de vedere economic, anul 1938 a 
rămas de referinţă pentru orice realizare economică ulterioară. In naivitatea 
noastră de oameni care am avut acces numai la o istoriografie ad usumDelphini> 
mulţi dintre noi am crezut că interbelicul a fost epoca noastră «clasică”, ca 
să folosesc expresia lui E. Lovinescu. Iar despre mişcările de extremă dreaptă, 
dacă am ştiut totuşi cîte ceva, am crezut că nu mai au nici un fel de importanţă. 

Pentru cei care au trăit cu iluzia unui timp interbelic cu valoare de model. 
Anii treizeci . Extrema dreaptă românească a lui Z. Omea a avut un efect 
demitizant major. Cartea a arătat că, departe de-a fi fost paradiziacă, epoca 
a fost şi a unei grave maladii sistemice, maladia extremistă şi prototalitară, 
care n-a lăsat nimic neatins, de la istoria politică la cultură şi viaţă personală. 
Ba, mai mult, studiul lui Z. Ornea a arătat, cu citate extinse şi convingătoare 
pentru orice cititor de bună-credinţă, că destui autori care abia începeau să 
fie recuperaţi, cum ar fi Nae Ionescu, Nichifor Crainic, Eliade, Cioran şi alţii, 
departe de a fi un model bun la toate - de la profunzimea viziunii metafizice 
la concreteţea soluţiilor politice -, trebuie citiţi precaut, fiindcă au fost ideo¬ 
logi sau numai adepţi ai extremismului de dreapta. Ceea ce pentru mulţi 
intelectuali români din exil era foarte limpede - şi mi-1 amintesc, de exemplu, 
pe I. Negoiţescu -, şi anume că România postcomunistă nu poate să reia firul 
istoriei înnodînd pur şi simplu cu tradiţia interbelică şi bazîndu-se pe ideile 
politice ale intelectualilor interbelici de succes, căci acestea ne-ar duce In 
celălalt extremism, pentru mulţi dintre noi, la începutul anilor 1990, nu era 
clar deloc. 

în principiu, fenomenul ca atare poate fi cercetat şi evaluat de pe poziţia 
extremei drepte, de pe aceea a extremei stîngi şi, în al treilea rînd, de pe aceea 
a democraţiei. Imediat după al Doilea Război Mondial, ţările occidentale şi-au 
făcut, în numele democraţiei, procesul extremei lor drepte şi al dezastrului 
pe care l-a adus. La noi, un astfel de proces a fost, prin forţa lucrurilor, 
imposibil pînă după 1989. 

Scrisă de pe poziţiile unui democrat. Anii treizeci Extrema dreaptă româ¬ 
nească este o naraţiune calmă şi descriptivă, o fenomenologie a extremei 


arie de investigare, dar despre aceeaşi perioadă, al lui Leon Volovici Ideologia 
naţionalistă şi „problema evreiască'’ în România anilor '30. 

1. Z. Omea, Anii treizeci Extrema dreaptă românească Ed. Fundaţiei Culturale 
Române, Bucureşti, 1995, pp. 15, 428. 

drepte româneşti. Cu dinadinsul, autorul a dat multe citate ample, lăsînd 
textele să vorbească. Convins că „niciunde nu aflăm mărturie mai convingă¬ 
toare despre peisajul unei epoci decît în publicistica ei” 1 , autorul a spus 
povestea fascismului românesc pe baza prelucrării unei cantităţi uriaşe de 
informaţii adunate din presă. în fapt, Z. Omea a fost primul care a defrişat 
teritoriul larg - şi dificil, aş adăuga, gîndindu-mă la stilul emfatic şi imprecis 
al textelor - al presei interbelice, pentru a descoperi conturul şi conţinutul 
extremismului naţionalist. Memoriile, colecţiile de documente şi acte, apoi 
cunoaşterea istoriei româneşti cu culisele ei cu tot au completat documen¬ 
tarea şi au făcut cu putinţă scrierea cărţii. 

Materialul empiric, excesiv de bogat, a fost prelucrat de cercetător pe baza 
ideilor dominante care au rezultat implicit din texte şi, de asemenea, în ter¬ 
menii din epocă: totalitarism, democraţie parlamentară, partid unic, pluri- 
partidism, parlamentarism, dictatură, autohtonism, ortodoxism, spirit european, 
extremă stingă, extremă dreaptă, raţionalism, iraţionalism, fascism italian, 
stat corporatist, hitlerism, legionarism, problema evreiască, antisemitism etc. 
Există cîteva idei, respectiv cîţiva termeni cărora Z. Omea le acordă o mal 
mare valoare explicativă pentru ceea ce s-a întîmplat atunci, cum ar fi naţio¬ 
nalismul, autohtonismul şi tradiţionalismul, refuzul democraţiei şi al raţio¬ 
nalismului cartezian ş.a. Există de asemenea o idee apărută încă din timpul 
Primului Război Mondial, care a circulat obsesiv în toată Europa interbelică 
cu o mare forţă de a coagula spiritele, pe care Z, Ornea o întîlneşte în citate 
şi o utilizează în comentariu, fără a-i sesiza, mă tem, importanţa explicativă: 
ideea de revoluţie colectivistă contra democraţiilor liberale şi individualiste. 
De obicei, în interiorul unei teme, Z. Omea prezintă lucrurile într-o ordine 
mai ales cronologică. Cu virtuozitate de vechi cercetător al ideologiilor/curen¬ 
telor de idei româneşti, autorul prezintă inclusiv cîteva polemici între perso¬ 
nalităţile extremei drepte: căci, din fericire pentru noi, extrema dreaptă nu a 
fost un monolit, orientările ei nu s-au coalizat, ci au concurat între ele (exact 
la fel s-au petrecut lucrurile şi la stingă extremă). 

Lucrarea lui Z. Ornea nu a epuizat - nu avea cum - fenomenul. în încer¬ 
carea de a face ordine în materialul empiric foarte bogat şi de a nara cît mai 
coerent povestea vinovată a extremismului nostru naţionalist, autorul şi-a 
restrîns aria de cercetare la „orientările” cele mai influente, patru la număr. 
Capitolele patru şi cinci, cele mai bune din această carte fundamentală, expun 
şi analizează activitatea şi doctrina lui Nae Ionescu, Nichifor Crainic, Mihail 
Manoilescu, apoi, foarte pe larg, fenomenul extremist cel mai original şi per¬ 
sistent pe care l-a dat România: mişcarea legionară şi Căpitanul ei, Comeliu 
Zelea Codreanu. 

în 1995, capitolele cele mai frapante au apărut a fi acelea despre tinăra 
generaţie, cea a străluciţilor intelectuali Cioran, Eliade, Noica ş.a., care s-a 
convertit cu entuziasm la extrema dreaptă. (Şi e obligatoriu să subliniez că 
al doilea motiv care l-a făcut pe Z. Ornea să se oprească, la începutul anilor 
1980, din cercetarea perioadei interbelice a fost dorinţa de a nu perturba 
publicarea şi republicarea, atita cît s-a putut în vechiul regim, a cărţilor 
acestora.) între timp, favorizate chiar de existenţa cercetării lui Z. Omea, au 


1. Z. Ornea, Tradiţionalism şi modernitate în deceniul al treilea* Ed. Eminescu, 
Bucureşti, 1980, p. 99. 

apărut lucrări monografice, prin natura lucrurilor limitate tematic, însă mai 
aprofundate, despre vedetele generaţiei ’27. Este ceea ce, la urma urmelor, 
cred că şi-ar fi dorit şi Z. Omea însuşi. 

Publicată la puţin timp după ieşirea României dintr-o lungă perioadă 
totalitară - din 1938 pînă în 1989 România a ieşit din circuitul democratic 
şi s-a livrat/a fost livrată, pe rînd, experimentului fascist, apoi unui lung 
experiment al socialismului real după model sovietic cartea lui Z. Omea, 
în care interbelicii sunt lăsaţi să vorbească pe limba lor şi în cuvintele lor, 
ne arată chipul criminal şi teratogen 1 al extremismului de dreapta; iar în 
măsura în care extremele coincid, aşa cum de altfel demonstrează autorul în 
capitolul „Ideologiile totalitare şi literatura”, în care subliniază îngemănarea 
comunismului şi fascismului, şi chipul teratogen al comunismului. 

La sfârşitul lecturii, avem imaginea unei epoci în care o parte importantă 
din lumea românească s-a ridicat, în plin regim democratic, contra democra¬ 
ţiei şi mecanismelor ei (pluripartidism, parlamentarism, drepturi individuale 
garantate), pledînd pentru dictatură, partid unic, conducător unic, etnicism, 
xenofobie, antisemitism şi alte produse „teratologice” de acelaşi fel; sau, altfel 
spus, a acţionat pentru totalitarismul naţionalist, unul dintre cei doi monştri 
criminali 2 ai secolului care a trecut, ca să folosesc din nou terminologia lui 
Marcel Gauchet. Fapt care îi ridică cititorului o întrebare firească: Cum a fost 
cu putinţă aşa ceva? 

Pe parcursul cercetării, Z. Omea a menţionat, într-un mod foarte discret, 
evenimentele externe care - să nu uităm că suntem o naţiune mereu imita¬ 
toare 3 ! - au dat aripi extremismului nostru naţionalist. Este posibil ca rolul 
contextului european să nu fi fost totuşi îndeajuns valorificat; oricum, dacă 
ţinem cont de evoluţia de atunci a Europei, observăm că aberaţiile ideologice 
din România nu au fost o trăsătură particulară care ne-ar fi diferenţiat de 
alte ţări, ci, dimpotrivă, o trăsătură comună pe care am împărtăşit-o cu alte 
ţări europene, de la care adesea ne-am inspirat; iar apartenenţa dreptei 
româneşti la aceea europeană, fără să atenueze în vreun fel caracterul ei 
criminal, ne permite să înţelegem că ea a fost cu putinţă ca mişcare politică 
semnificativă cantitativ tocmai pentru că se sincroniza cu o „modă” europeană 
de succes. în Tradiţionalism şi modernitate ...» faţă de care Anii treizeci .. se 
află în continuitate firească, Z. Ornea a descris măcar unele dintre constan¬ 
tele epocii interbelice, aşa că prea discreta, poate, prezenţă a contextului 
european este, de fapt, în bună măsură compensată de prima lui carte despre 
interbelic. în volumul despre anii douăzeci, cercetătorul a prezentat pe larg 
criza raţionalismului, afirmarea în forţă a iraţionalismului, criza democraţiei 
ş.a., elemente care au rămas valabile de-a lungul întregii perioade interbelice. 
Iar pentru a înţelege în întregime epoca începută după Primul Război Mondial 


1. Am folosit termenii lui Marcel Gauchet din LAvânement de la democraţie. III. 
A Vâpreuve des totalitarismes , 1914-1974 , Gallimard, Paris, 2010, pp. 555-556. 

2. Ibidem, pp. 265, 555. 

3. De voie sau de nevoie, noi am imitat întîi Răsăritul, apoi, de la sfîrşitul secolului 
al XVIII-lea şi începutul secolului al XlX-lea, Apusul, apoi, după al Doilea 
Război Mondial, din nou Răsăritul, reprezentat de data asta de totalitarismul 
comunist din Uniunea Sovietică, iar după 1989 am luat-o de la capăt cu 
imitarea Occidentului... 

şi încheiată, dacă s-a încheiat cumva, abia după 1990, poate că ar mai fi şi 
alte elemente de luat în calcul; însă asta ar fi o altă „temă" de cercetare. De 
fapt, Z. Omea şi-a atins scopul - acela precizat clar încă din titlu - pe care 
şi l-a propus. 

Aş mai observa, de dragul unui cititor exigent, că unele „personaje" sunt 
tratate cu menajamente, poate chiar „timid" 1 . Ca să dau un singur exemplu: 
discutînd volumul Românismul catehismul unei noi spiritualităţi (1936) al lui 
Rădulescu-Motru, autorul nu pare să observe că batonul filozof era, de mai 
multă vreme de altfel, înregimentat între adepţii totalitarismului şi că în 
această carte pledează pentru un stat românesc totalitar, în rînd cu Rusia 
sovietică. Italia fascistă şi Germania hitleristă; cruţlndu-1 pe Motru, Z. Omea 
s-a limitat să înregistreze polemicile din jurul cărţii acestuia şi poziţia ultra- 
reacţionară a lui Nichifor Crainic (acesta, cu idei politice intr-adevăr mult 
mai toxice decît oricare alt ideolog român de extremă dreaptă, căci etnicist 
în mod riguros şi ortodoxist). 

Deşi nu lipsită de cîteva asemenea puncte mai fragile, care incită la com¬ 
pletări şi discuţii, Anii treizeci .. este o carte solidă şi rămîne pe mai departe, 
ca în momentul apariţiei, o cercetare fundamentală asupra interbelicului 
nostru. 


* 

De Z. Omea am auzit pentru prima dată pe clasa a X-a, la Liceul „Axente 
Sever” din Mediaş, de la profesoara mea de română. L-am întâlnit prima dată 
în 1990, în biroul de la Uniunea Scriitorilor, pe-atunci în Casa Vemescu, al 
lui Mircea Dinescu: şi, cum l-am văzut, cum m-am repezit la el să-i spun cît 
de mult îl admir pentru opera lui. Mi se pare evident că este cel mai important 
istoric al ideilor şi ideologiilor politice şi culturale ale modernităţii pe care 
l-am avut în a doua jumătate a secolului trecut şi sunt bucuroasă că am avut 
norocul să-l cunosc. îmi amintesc că pe la sfîrşitul anilor 1990, întănindu-l 
întâmplător, l-am îndemnat, ca autor al atâtor monografii de curente şi de 
'personalităţi, să scrie o istorie succintă, de cel mult o sută cincizeci de pagini, 
a curentelor şi ideologiilor din România modernă şi contemporană. „Dragă", 
mi-a spus, „nu mai am chef. Am obosit". E foarte posibil ca în oboseala lui 
să fi fost prezentă şi o doză nu mică de dezamăgire, mă gîndesc eu acum. Nu 
ştiu dacă i-a mulţumit cineva pentru tot ceea ce a făcut el pentru cultura 
patriei. Că nu a fost onorat pe măsura operei şi a valorii lui, asta, desigur, 
ştiu foarte bine. 


20 noiembrie 2015 , Cluf 
fflfyrta Petreu 


1. Comentând Anii treizeci .. pentru revista Apostrof \ Adrian Marino a observat 
tonul „cît se poate de reţinut", ba „chiar surprinzător de timid, cînd vine vorba 
despre sinistrele asasinate legionare”, al autorului. Vezi Adrian Marino, „O carte 
dificilă şi foarte utilă”, în Apostrof anul VII, nr. 1-2, ian.-febr. 1996. 

Preliminarii 


Cartea aceasta voisem să o scriu în 1980. Adică imediat după încheierea 
celei (apărută în 1980} pe care am intitulat-o Tradiţionalism şi modernitate în 
deceniul al treilea. Din păcate, atunci această carte nu putea şi nici nu trebuia 
publicată. Nu putea fi publicată pentru că era imposibilă comentarea cum se 
cuvine a ideii de totalitarism şi partid unic, de democraţie parlamentară, 
idei-forţă patrimoniale deopotrivă pentru extrema dreaptă şi pentru cea 
stingă. Şi nu trebuia publicată pentru că dezvăluia credo-ul politic şi ideolo¬ 
gic al celor care, în anii treizeci, erau personalităţile proeminente ale noii 
generaţii (Mircea Eliade, Emil Cioran, Constantin Noica şi alţii). Era inopor¬ 
tună fiindcă ar fi constituit argumente pentru interdicţia publicării operei lor 
(oricum, mereu supusă unui statut incert de toleranţă accidentată). Şi soco- 
team, ca atîţia alţi intelectuali, că opera acestor personalităţi trebuie, negre¬ 
şit, publicată. Astfel încît am amînat scrierea acestei cărţi pentru vremi 
aşezate sub o zodie mai fastă, care să îngăduie elaborarea unei cărţi oneste. 
Pentru că a ocoli realitatea prezenţei publicistice a acestor, atunci, tinere 
personalităţi în peisajul epocii era o soluţie neonestă, mistificînd grav peisa¬ 
jul de idei al timpului. Aşezarea vremurilor s-a produs după decembrie 1989. 
Eliberat de orice constrlngere, am reînceput travaliul pentru scrierea doritei 
cărţi. în acest fel îmi pot încheia exegeza despre perioada celor două decenii 
interbelice, care, cum am mai spus, n-a fost un bloc unitar, centrul de gre¬ 
utate sub raport social, politic, literar şi în dezbaterea de idei ocupîndu-1 cel 
dintîi (1918-1930). De aceea, cred că fiecare deceniu trebuie examinat sepa¬ 
rat, şi nu ca un ansamblu, lipsindu-i tocmai coerenţa interioară. Aceasta nu 
înseamnă că între cele două decenii s-ar înălţa un zid despărţitor. Dimpotrivă, 
un liant bine desenat le apropie, creînd premisele continuităţii. Orice segment 
al fenomenului am analiza (politic, filozofic, cultural, literar, de ideologie 
politică sau literară), avem a constata că fundamentele celui de-al patrulea 
deceniu simt puse în cel de-al treilea. în unele dintre aceste segmente (literar, 
ideologie literară, politic şi social) transformarea s-a produs, în bună măsură, 
în chiar deceniul al treilea. Literatura şi-a modificat fizionomia prin apariţia 
noilor valori (Blaga, Arghezi, Ion Barbu, V. Voiculescu, Adrian Maniu, Rebreanu, 
Hortensia Papadat-Bengescu, Gib Mihăescu, noua vîrstă literară a lui Sadoveanu 
de la HanuAncuţei încoace). Reforma agrară şi cea a votului universal modi¬ 
fică radical structurile soeiopolitice (în sectorul agrar, mica producţie devine 
majoritară, iar în viaţa politică dispare cu totul Partidul Conservator şi apar 
noile partide: averescan, ţărănesc, al naţionalilor ardeleni, ultimele două 
fuzionînd în 1926). Viaţa politică e alta decît în perioada antebelică încă din 
anii douăzeci. Şi de n-ar fi fost atotputernicia liberalilor pînă în 1927-1928, 
datorită marii personalităţi a lui Ion I.C. Brătianu (pînă în 1927, cînd se 
produce decesul său intempestiv), totul, absolut totul, ar fi părut, pe această 

scenă publică, altfel. Dar în noiembrie 1928, celălalt frate Brătianu, Vintilă, 
rămas să vegheze la dominaţia liberalilor asupra destinelor ţării, e nevoit să 
cedeze locul naţional-ţărăniştilor conduşi de Maniu şi Mihalache. Cu această 
predare de ştafetă, Brătienii îşi pierd din putere, liberalii de sub conducerea 
lui Gh. Tătărescu fiind o palidă imagine a atotputerniciei lor de odinioară, 
care a ocupat spaţiul a peste 14 ani. Pentru că Tătărescu este, se ştie, o 
creaţie servilă a regelui Carol al II-lea, din dispoziţiile căruia, capricioase 
mereu, nu iese. Iar bătrînii liberali, în frunte cu Dinu Brătianu, deţin acum 
poziţii subalterne (chiar cînd ultimul dintre fraţii Brătianu era preşedintele 
formal al partidului). 

Două elemente noi, perturbatoare amîndouă, modifică fizionomia politică 
a deceniului al patrulea, dominîndu-1. în primul rînd este actul restauraţiei 
pe tronul României a lui Carol al II-lea, care s-a produs în chiar debutul 
deceniului (8 iunie 1930). Cu inteligenţa sa malefică şi propensiunea sa spre 
un regim al autorităţii personale, Carol al II-lea a dominat viaţa politică, 
influenţînd-o negativ. La început, toate partidele politice socoteau că bine ar 
fi să se realizeze o „pace politică”. Era convins că un guvern deasupra parti¬ 
delor, ascultînd de voinţa sa, ar fi soluţia ideală. Că în acest fel demnitatea 
regală de arbitru al vieţii politice dispărea, înlocuită fiind de o implicare directă 
în actele de guvernămînt, nu părea a-1 interesa. Şi-a constituit, destul de 
repede, o camarilă a sa (formată din Nae Ionescu, consilier politic, Mihail 
Manoilescu şi Arlstide Blanck, consilieri economici, Gabriel Marinescu, Puiu 
Dumitrescu, Richard Franasovici, Al. Mavrodi, Felix Wieder, mai târziu Max 
Auschnit, Nicolae Malaxa) care lua decizii de natură politică, economică şi 
financiară. Iar Elena Lupescu, readusă în ţară în ciuda împotrivirii lui Iuliu 
Maniu şi a promisiunii regale, era un factor de influenţă decisivă. Camarila, 
câteodată fiecare membru al ei, avea puteri mai mari decît miniştrii în func¬ 
ţiune şi guvernul în ansamblu, în frunte cu premierul. Regele a pornit, de 
îndată ce s-a instalat pe tron, acţiunea de dezmembrare a partidelor, prin 
crearea de fracţiuni şi disidenţe. N-a fost şi n-a voit să fie un suveran con¬ 
stituţional, ci tui factor de putere absolută efectivă, făcînd şi desfăcînd toate 
în ţară. Aceasta şi înainte, dar mai ales în timpul dictaturii regale instaurate 
în februarie 1938, cînd a abrogat Constituţia din 1923, decretlnd o alta, a 
sa, absolutistă, desfiinţînd şi pluripartidismul, şi viaţa parlamentară. Eve¬ 
nimentele Interne mult influenţate de cele externe se precipită şi, la 6 sep¬ 
tembrie 1940, Carol al II-lea e silit să abdice. Deceniul al patrulea a început 
cu urcarea sa pe tron şi a sfîrşit prin abdicarea sa. 

Al doilea element perturbator a fost ascensiunea, în scena vieţii publice, 
de prin 1933 efectiv vijelioasă, a forţelor extremei drepte. Şi nu e vorba de 
cuzism, chiar după unificarea cu gruparea lui Goga, formînd Partidul 
Naţional-Creştin, ci de legionarism. Legionarismul este fenomenul politic nu 
atît cel mai important, cît cel mai frapant al acestui deceniu, chiar dacă 
întemeierea mişcării se produsese în decembrie 1927. 

In primul rînd, grupa mai ales tineri. Fără program precizat. Garda de 
Fier a lui Comeliu Zelea Codreanu promitea asanarea radicală a vieţii publice 
prin eradicarea politicianismului întotdeauna venal, propovăduia valorile 
creştine ale ortodoxiei, educa aderenţii în spiritul voiniciei haiduceşti şi al 
eroismului jertfelnic, pregătind în cuiburi „omul nou” care va făuri o nouă 
Românie „ca soarele sfint de pe cer”. Această mişcare, care cultiva înfrăţirea 

mistică întru înfăptuirea unor înalte comandamente naţionale, bizuită pe 
principii morale severe, a atras tineretul, cu deosebire cel studenţesc (şi elevi 
din cursul liceal superior), apoi şi din celelalte medii (muncitoresc, ţărănesc, 
de funcţionari publici sau particulari). Violenţa agresivă şi afirmarea ideii că 
dreptatea nu se dobîndeşte prin justiţie, ci trebuie autoînfăptuită, chiar folo- 
sindu-se glonţul, aduceau noi moravuri în viaţa publică. Legionarii se auto- 
recomandau drept factorul, nu atît politic, cît moral, care va înfăptui înnoirea 
României. Şi, pe fondul crizei economice şi al ascensiunii, pe scena europeană, 
a fascismului şi a naţional-socialismului, legionarismul creştea în forţă, 
inclusiv numerică. (Date statistice, citate de istoricul Armin Heinen în lucra¬ 
rea sa despre Legiune, atestă sporirea numerică a mişcării de la 6.000 de 
persoane în 1930 la 272.000 în decembrie 1937). Şi cucerea în audienţă, de 
vreme ce la alegerile din decembrie 1937 dobîndise 15,6% din electorat, fiind 
votat de 478.378 de persoane şi recoltînd 66 de mandate. Asta în timp ce 
la alegerile din 1929 recoltase 10.714 voturi (0,4%), la cele din 1931 obţinuse 
3.783 voturi, iar la cele din 1932 crescuse la 70.674 de voturi (2,4%) şi cinci 
mandate 1 . 

Sigur că, se ştie, consultările electorale de pînă în 1937 au fost trucate în 
rezultate. Dar cifrele obţinute de legionari în alegeri concordă, în general, cu 
cele ale militanţilor precizaţi de Heinen. Iar la alegerile din decembrie 1933, 
cînd numărul militanţilor ajunsese la 28.000, li s-a interzis participarea. 

Ascendenţa fenomenului legionar în spiritul public al anilor treizeci 
este o realitate indiscutabilă. A-i diminua însemnătatea, a-1 trata ideologic 
sau invectivant adjectival este o cale falsă şi, de aceea, contraproductivă. 
Descriindu-1 aşa cum a fost, trebuie explicat în fenomenologia sa. Tineretul, 
debusolat şi dispreţuind politicianismul, s-a îndreptat spre legionarism, cu 
bună-credinţă inocentă, sperînd să afle aici singura alternativă salvatoare. 
Că alternativa era înşelătoare s-a văzut mai tîrziu. Dar atunci, în anii treizeci, 
ea a fost considerată valabilă şi a cucerit, de aceea, simpatii. La locul potrivit 
voi analiza fenomenul legionar din acest deceniu, mobilurile sale, încercînd 
a propune şi explicitarea sa. De n-ar fi fost o realitate impunătoare în lumea 
tineretului (apoi şi a straturilor mature), nu s-ar fi produs actul de simpatizare 
sau chiar de aderare la legionarism a unui segment important din ceea ce 
era, atunci, noua generaţie. După 1935-1936, în unele cazuri mai înainte, 
personalităţi proeminente ale acestei extraordinare generaţii s-au îndreptat 
pe calea pe care ele o considerau utilă, necesară şi înnoitoare. Să nu pregetăm 
a-i pomeni pe Mircea Eliade, Emil Cioran, Constantin Noica, Traian Herseni, 
Mircea Vulcănescu (în cartea sa despre Nae Ionescu mărturiseşte că a nutrit 
sentimente de simpatie pentru Legiune), Emest Bemea, Constantin D. Amzăr, 
Ion Ionică, M. Polihroniade, Horia Stamatu, Arşavir şi Haig Acterian, Paul 
Costin Deleanu, Ion Cantacuzino, Alex. Christian Teii, Victor Vojen, Mircea 
Streinul şi încă alţii. Sigur că în această opţiune un rol de seamă l-a îndepli¬ 
nit apropierea de Garda de Fier a profesorului de metafizică şi logică Nae 
Ionescu. Dar ar fi nedrept şi simplificator să fixăm cauza opţiunii exclusiv pe 
această rotire de macaz operată de Nae Ionescu în toamna lui 1933. Opţiunea 
s-a datorat, negreşit, şi unor motivaţii intelectuale personale. Puţini dintre 


1. Cf. Matei Dogan, Analiza statistică a democraţiei parlamentare din România, 
1946, tab. nr. 4. 

membrii marcanţi ai „generaţiei spiritualiste” s-au păstrat independenţi, 
refuzînd afilierea sau, cu o expresie a lui Eugen Ionescu, „rinocerizarea”. I-aş 
aminti pe Petru Comamescu, animatorul grupării „Criterion”, sociologul 
Henry H. Stahl şi Eugen Ionescu. Excepţiile n-au făcut, nici în acest caz, 
regula. O astfel de ponderoasă (intelectual) afiliere nu poate fi (nu trebuie) 
minimalizată şi nici invectivată. După cum, e bine s-o spun, nici argumentul 
că această afiliere demonstrează măreţia şi forţa nepieritoare a mişcării legi¬ 
onare nu e valabil. Realitatea este că încă de la sfîrşitul anului 1940 unii 
dintre aceşti excepţionali intelectuali au regretat afilierea, disociindu-se de 
mişcarea legionară şi judecînd-o cu asprime. E cazul lui Eliade, care, cum 
mărturiseşte în Memoriu a văzut în crimele răzbunătoare ale legionarilor 
(asasinatele de la Jilava, cel al lui N. Iorga) o eroare condamnabilă care o 
pătează pe vecie. Disocieri clare a formulat Cioran în cîteva interviuri din anii 
şaptezeci. A fost, cred, o tragedie a unei generaţii, care trebuie înfăţişată aşa 
cum s-a petrecut, adică în tot dramaticul ei conţinut. 

Capitolele acestei cărţi înfăţişează, cît se cuvine, acest proces, dinainte şi 
după convertire. Pentru veridicitatea reflectării fenomenului în acest caz, şi 
în toate celelalte, am preferat metoda citării (chiar cînd citatele capătă o 
anumită extensiune). Cum textele acestea nu sunt publicate (Cioran, ca şi 
Eliade, de pildă, le-au evitat - eliminîndu-le, aşa cum au procedat autorul 
Schimbării la faţă a României sau editorii, necuprinzîndu-le în volume -, iar 
Noica a păstrat mereu tăcere în jurul lor), am preferat să citez amplu şi pen¬ 
tru a le face cunoscute. De altfel, nepublicate sunt şi texte de acest fel ale 
lui Nae Ionescu (ediţia din articolele sale, în Roza Vuiturilor , se opreşte în 
1936 şi e incompletă), Traian Brăileanu, Vasile Bâncilă, Radu Dragnea, chiar 
Nichifor Crainic, Horia Stamatu, Vintilă Horia. De ceilalţi, mai puţin proemi¬ 
nenţi, dar cu importanţa lor pentru crearea atmosferei specifice, nici că se 
poate vorbi de o restituire în volum. Pe toate le-am citit atent şi răbdător, 
decupînd citatul semnificativ. Cititorul îşi poate face astfel o imagine despre 
fenomenul (spiritual, ideologic şi politic) comentat în această carte consultînd 
de-a dreptul textele supuse judecăţii. 

Ca şi în cazul cărţii mele din 1980, Tradiţionalism şi modernitate în dece¬ 
niul al treilea, am orînduit-o şi pe aceasta pe cîteva idei-forţă, care concen¬ 
trează în jurul lor dezbaterea de idei din încrîncenatul deceniu al patrulea; 
ele focalizează şi epuizează tensiunea de idei a timpului. Nu le-am ales, ci mi 
s-au impus din cercetarea atentă a epocii (presă cotidiană şi publicaţii săp- 
tămînale sau lunare, cărţi, memorialistică). îndrăznesc a crede că în acest fel 
imaginea de ansamblu şi de interior a deceniului se realizează mai bine şi 
mai adecvat. Dacă am izbutit în ceea ce mi-am propus, va aprecia, sunt con¬ 
vins, cititorul, căruia mă încredinţez şi de astă dată. 



Capitolul I 


Democraţia şi raţionalismul sub acuzare 


Singura şansă de evoluţie a organismului românesc era, de la 1829, 
intrarea în circuitul comercial (şi nu numai) european de dezvoltare. 
Pacea de la Adrianopole (1829) eliberase comerţul nostru cu cereale 
de monopolul turcesc şi acum se putea integra în cel apusean. Nu-i 
vorbă, şi pînă acum relaţiile economice aveau ca parteneri pe apuseni. 
Dar îngrădirile monopolului turcesc erau mult stânjenitoare. Sigur, şi 
de la 1829, Rusia, controlînd gurile Dunării, era interesată să împie¬ 
dice transformarea lor în căi navigabile. De abia prin tratatul de la 
Paris, care a urmat Războiului Crimeii (1854), s-a garantat victoria 
burgheziei apusene. Prin acest tratat se elimină controlul Rusiei asu¬ 
pra Principatelor Române şi s-a neutralizat Marea Neagră. Capitalul 
englez - a stăruit Ştefan Zeletin în Burghezia română -, interesat în 
procurarea grînelor noastre (pînă la pătrunderea în Europa a celor 
americane şi australiene), a determinat liberalizarea gurilor Dunării, 
ca o cale navigabilă pentru transportul cerealelor. Istoricii au citat 
numărul vaselor engleze ajunse în porturile Galaţi şi Brăila, luînd 
grîne şi aducînd produse manufacturate. Concurau eficient pînă şi 
vasele austriece, comerţul cu Austro-Ungaria coborînd în statistici. 
Acelaşi lucru îl făcea Franţa, fără a reuşi să ajungă însă la procen¬ 
tele înregistrate de englezi. Oricum, e incontestabil că Principatele 
Române, intrând în relaţii strânse cu capitalismul anglo-francez, înre¬ 
gistrează începutul erei lor burgheze. Zeletin şi, după el, Lovinescu 
(în Istoria civilizaţiei române modernei , nemaivorbind de istoriografii 
fenomenului, au demonstrat realitatea şi necesitatea acestui proces 
înnoitor. Principatele au început să producă pentru schimb, intensi- 
flcînd apăsarea ţăranilor siliţi să mărească producţia utilizată de 
stăpînii moşiilor. Pătrunderea fabricatelor apusene n-a determinat 
numai decăderea meşteşugurilor indigene, inclusiv a instituţiei bres¬ 
lelor, dar şi o modificare a habitudinilor, de la port, bucătărie, pînă 
la comportament şi moravuri. Epoca veche, tradiţională, se clatină, 
erodîndu-se treptat, iremediabil, în favoarea celei noi în plină şi ine¬ 
vitabilă evoluţie. Tinerii sunt trimişi la studii în străinătate, cu deo¬ 
sebire în Franţa, şi de acolo se înapoiază ca purtători de expresie ai 
noului. 

Acest proces sociologic necesar a trezit împotriviri. Boierimea - 
chiar aceea antrenată în relaţii de schimb prin intermediul, bineînţe¬ 
les, al comercianţilor - se plîngea de năruirea moravurilor şi a stărilor 
tradiţionale, secretînd o literatură de ieremiade şi regrete, ironizată 
de exponenţii înţelegători ai înnoirii. Apelul la istorie şi specificitate 
era frecvent, născînd ceea ce apoi se va numi tradiţionalism şi autoh¬ 
tonism. înfruntarea dintre tradiţionalism şi modernitate acum începe 
să se contureze. Momentul exploziv şi de cotitură între cele două 
orientări a fost, negreşit, Revoluţia din 1848, care s-a străduit să 
modifice, în sens occidental europenizant, structurile politico-econo- 
mice, sociale şi culturale ale organismului românesc. Revoluţia de la 
1848 nu a fost o izbîndă nici în Moldova şi nici chiar în Muntenia, 
unde contururile ei au fost mai subliniate. Dar, prin consecinţe, ea a 
fost importantă, legitimînd forţele care au militat pentru spiritul nova¬ 
tor. Disputa între forţele pietrificate în tradiţionalismul autohtonizant 
şi cele favorabile prefacerii a înregistrat, ca moment nodal, un punct 
ascendent, rămas ca atare în istoria ideilor pînă tîrziu în anii inter¬ 
belici ai secolului nostru. Mişcarea unionistă, cu izbînda de la 1859, 
a accentuat procesul acesta de tensiune între forţe contrare. Şi pro¬ 
cesul acesta - repet, sociologic necesar - a tot urcat în intensitate, cu 
legiuirile în prefacere din epoca Alexandru-Ioan Cuza şi apoi, din 
1866, odată cu instaurarea regalităţii, cu Constituţia din 1866 liberală 
în fondul ei aparent şi crearea, cu deosebire în perioada guvernării 
liberale de la 1876-1888, a infrastructurii şi a instituţiilor specifice 
unei Românii modeme care devine independentă de-abia la 1878. 

Fireşte că acest proces sociologic înnoitor, care proceda prin arde¬ 
rea etapelor, a fost precipitat, neizbutind să modifice în profunzime 
structurile. Mal ales într-o ţară în care disparitatea din lumea rurală 
a păstrat pînă tîrziu, la reforma agrară din 1918-1921, un imens şi 
scandalos decalaj în regimul proprietăţii. Această stare de fapt, pe 
care Gherea a numit-o „neoiobăgie”, nu s-a limitat la sfera strictă a 
socialului, ci s-a infuzat, nutrind dispute şi tensiuni ce păreau a fi 
ireconciliabile. Junimismul, prin Maiorescu, a găsit o formulă feri¬ 
cită - „forme fără fond" - pentru identificarea fenomenului. Altfel spus, 
antinomia dintre formele burghezo-liberale şi fondul retardatar. Partidul 
Conservator, dar şi aripa moşierimii din Partidul Liberal au fost în 
plan politic exponenţii stărilor retardatare pe care le voiau conservate, 
opunîndu-se tentativelor de reformare a fizionomiei regimului propri¬ 
etăţii. Şi nu e, probabil, deloc o întîmplare că Partidul Conservator a 
dispărut de pe scena politică românească imediat după înfăptuirea 
reformei agrare. 

Să mai notez că, în perspectiva celor ce exaltau paseismul nostal¬ 
gic sau numai vituperau prea precipitata înnoire, anul 1848 era con¬ 
siderat ca moment al perturbării, deşi, am văzut, procesul începuse 

înainte, de la 1829, după unii, sau 1774 (pacea de la Kuciuk-Kainargi), 
după alţii. De aici înverşunarea împotriva paşoptismului ca moment 
al ruperii şi înstrăinării. Dar cum se puteau realiza înnoirea şi prefa¬ 
cerea într-o ţară înapoiată dacă nu intervenea un factor din afară. 
Interesat în producerea acestei schimbări? Aşa s-au petrecut lucrurile 
peste tot în Europa de Răsărit (inclusiv în Rusia) şi mai tîrziu în alte 
zone ale lumii. Acuzaţiile de înstrăinare vinovată, de năruire a tradi¬ 
ţiilor, de cosmopolitism, ce au fost zvîrlite forţelor novatoare timp de 
un secol şi mai bine, erau o absurditate sociologică, dovedind inca¬ 
pacitatea înţelegerii unui proces inevitabil. Zeletin, citîndu-i pe Marx 
şi Sombart, a demonstrat că e o lege sociologică intrarea unei ţări 
înapoiate în orbita celor mai înaintate pe calea capitalistă. Lovinescu 
(fireşte, în Istoria civilizaţiei ), partizan al apriorismului ideologic, a 
postulat, în replică la demonstraţiile lui Zeletin, că, potrivit principiu¬ 
lui a ceea ce a numit Saecullum, forţa ideilor penetrează mai repede 
şi mai activ decît procesele economice, încît la noi, ca şi în toată 
Europa de Est, înnoirea s-a produs, tot ca rezultat al legilor sociolo¬ 
gice, pe cale culturală, prin intermediul celor care luaseră contact cu 
Apusul civilizator, aducînd în Principate noile formule de progres. 
Indiferent care dintre preopinenţi are dreptate, adică dacă procesul 
s-a produs datorită factorului economic sau celui al imitaţiei ideolo¬ 
gice (înclin spre argumentaţia lui Zeletin), fapt este că amîndoi demon¬ 
strau necesitatea sociologică a acestui proces novator. Cam acelaşi 
lucru a spus Mihail Manoilescu în cartea sa din 1944, Rostul şi des¬ 
tinul burgheziei române. 

Dar, indiferent de modalitatea producerii fenomenului acestuia al 
înnoirii, realitatea este că, în planul cultural-literar, a fost întreţinută, 
iui secol şl mai bine, o atmosferă potrivnică, favorabilă paseismului. 
Zeletin, în cartea sa, constată reacţiunea culturală potrivnică proce¬ 
sului revoluţionar, manifestată în forme aproape generalizate. Socio¬ 
logul a inclus aici junimismul (inclusiv gazetăria politică a lui Eminescu), 
poporanismul, mişcarea socialistă, toate potrivnice burgheziei care 
era, incontestabil, expresia înnoirii revoluţionare. Toate aceste direc¬ 
ţii de gîndire le-a caracterizat a fi „curentul reacţiunii române”, cu 
manifestare în plan cultural şi politic. La fel a procedat Lovinescu în 
Istoria civilizaţiei, consacrînd „forţelor reacţionare” întregul al doilea 
volum al lucrării sale. Ostilitatea întreţinută în jurul elementelor alo¬ 
gene, ca purtătoare ale capitalului comercial şi de camătă sau industrial, 
tot în această forţă de reacţiune îşi are geneza. „în naţionalism - scria 
Zeletin - privit ca atitudine faţă de evoluţia socială, întîlnim cea dintîi 
încercare serioasă de a îndruma cultura română pe bazele istorismu¬ 
lui evoluţionist modem... Naţionalismul nu priveşte cunoaşterea tre¬ 
cutului la fel cu evoluţionismul ştiinţific, ca un mijloc de a înţelege, 
ci ca un mijloc de a defăima prezentul, căruia nu-i poate ierta că a 

dizolvat vechile forme de viaţă naţională. Prin aceasta, reprezentanţii 
noului curent dovedesc că n-au izbutit de a se pătrunde de spiritul 
ştiinţei, n-au înţeles că orice formă de viaţă socială se naşte cu nece¬ 
sitate, aşa că cercetătorul are obligaţia să o explice, nu să o critice. 
Pe scurt, naţionalismul e sentimental, nu obiectiv; critic, nu ştiinţific; 
el exprimă jalea după trecut, nu năzuinţa viguroasă către viitor.” Cum 
aceste observaţii se referă la junimism, autorul a ţinut să adauge; 
„Spiritul reprezentativ, care a desăvîrşit la noi ideea naţionalistă, este 
poetul Eminescu. Membru al Junimel, dar bătînd căile sale proprii 
pe alăturea de dogmele magistrilor, el reprezintă naţionalismul cu 
toate multiplele lui trăsături; istoric, romantic, pesimist, sentimental, 
iubitor de neam, religios, streinofob. Toate aceste trăsături alcătuiesc, 
cum lesne se poate vedea, un tot sufletesc: starea sufletească de jale 
pentru trecutul naţional curat, distrus pentru totdeauna de noii 
stăpînitori. îndeosebi, ceea ce iese la iveală în noua dogmă a reac- 
ţiunii e ura împotriva străinilor: aventurieri politici, care după 
Junimea au creat noul regim social, apar de astă dată ca nişte ele¬ 
mente de origine străină, care n-au priceput geniul neamului nostru 
şi, de aceea, i-au distrus noile aşezăminte, i-au nesocotit vechile 
datine”. în sfîrşit, să mai citez o observaţie pe marginea lucrării lui 
C. Rădulescu-Motru Cultura română şi politicianismul, 1904: „Nicăieri 
instituţiile burgheze nu au izvorît din nevoile sufleteşti ale popoarelor, 
ci din nevoile capitalismului; armonizarea deplină a acestor instituţii 
cu psihea populară a fost operă treptată, anevoioasă, cu mult mai 
anevoioasă la noi, unde evoluţia vertiginoasă a capitalismului a lăsat 
evoluţia sufletească, totdeauna mai greoaie, cu mult în urmă” 1 . Mai 
sistematic şi mai analitic decît Zeletin a procedat Lovinescu în Istoria 
civilizaţiei, grupînd aici toate curentele de idei potrivnice evoluţiei spre 
o civilizaţie modernă de tip industrial, făcînd loc generos sămănăto¬ 
rismului ignorat, ca nespecialist în ale literaturii, de autorul Burgheziei 
române. Critic literar, Lovinescu a avut a constata, comeniând cărţile 
sămănătoriştilor, paseismul doctrinar al acestui curent. După război, 
înregistrmdu-se şi fenomenul recrudescenţei sămănătoriste, Lovinescu 
a fost izbit de stavila în care se constituia neosămănătorismul înain¬ 
tea necesităţii evoluţiei structurilor româneşti. O literatură ce se 
pretindea a fi conştiinţa obiectivă a naţiunii, prin blamul aruncat 
oraşului „moloh” şi îndeletnicirilor industriale desfigurante pentru 
sufletul autohton, prin confuzia vinovată întreţinută între alogeni şi 
mediul urban, prin idilica înfăţişare a lumii rurale ca produs al tra¬ 
diţiei, opusă civilizaţiei importate de aiurea, prin personajele de boier¬ 
naşi şi amploaiaţi abulici, pietrificaţi în habitudini „din vechime”, prin 


1. Ştefan Zeletin, Burghezia română. Originea şi rolul ei istoric, 1925, pp. 226-229. 

spaima dezrădăcinării, se constituia, negreşit, într-un puternic factor 
frenatoriu în calea modernizării ţârii. Atunci, în 1925, cînd şi-a ree¬ 
ditat ediţia definitivă a Criticelor, la Editura „Ancora”, primul volum 
a fost intitulat Istoria mişcării „ Sămănătorului”. Nu era o întîmplătoare 
regrupare a textelor. Socotea că era necesar să ofere o imagine a 
acestui tip de discurs literar, de la critică, la poezie şi proză. Iar ulti¬ 
mul capitol al volumului, concluziv, purta titlul „Priviri finale asupra 
mişcării SămănătoruluT şi se încheia cu paragraful „Superioritatea 
literaturii noi”. Lovinescu a început să scrie, în 1924, Istoria civiliza¬ 
ţiei.. pornind tocmai de la constatările sale concluztve de critic al 
literaturii sămănătoriste. Pericolul era real şi trebuie demonstrată, cu 
argumente sociologice, necesitatea noului tip de civilizaţie. 

Lovinescu, mai înainte Zeletin, apoi alţii aveau perfectă dreptate. 
După reîntregirea ţării în 1918, cînd se lărgise potenţialul economic 
al României şi al pieţei ei interne, cînd, tocmai din această cauză, se 
creează condiţiile utile pentru progresul nostru industrial, se înregis¬ 
trează, surprinzător, coalizarea unor forţe contracaratoare. Caracterul 
ciclic al unei dileme, fatale la noi, aceea care s-ar putea intitula „pe 
ce cale evoluăm?”, se redeschide, acutizîndu-se. Zeletin arătase, în 
cartea din care am mai citat: „Venerabila credinţă că viitorul României 
stă în munca cîmpului şi în sudoarea ţăranului ne temem că în curînd 
va lua loc alături de doinele din trecut”. Şi aceasta pentru că „o ţară 
agricolă, chiar dacă se bucură de neatîmare formală, e în realitate o 
provincie vasală a metropolei capitaliste, care îi trimite bani şi fabri¬ 
cate” 1 . Degeaba era efortul acesta demonstrativ. Cum era de aşteptat, 
ţinînd seama de istoricitatea disputei, se organizează destul de repede 
un puternic curent de idei, ce-i drept diferenţiat, ce se ridică împotriva 
industrialismului, predicînd posibilitatea şi necesitatea de a ne men¬ 
ţine în structurile tradiţional agrariene. îi aflăm aici grupaţi pe foştii 
conservatori marghilomanişti, adepţii noului curent - ţărănismul 
(unde, pînâ la o limită anume, se situează şi gruparea de la Viaţa 
Românească) -, mai vechiul sămănătorism revitalizat, noile orientări 
tradiţionaliste, profilate de prin 1924-1926, în jurul publicaţiilor 
Gîndirea, Ciwîntul şi apoi, din 1928, CurentuL Această împotrivire e 
explicabilă în încleştarea ei. Straturile conştiinţei iau act cu întîrziere 
de modificările din zonele structurii, şi ele marcate de o lentoare 
manifestă. Ideea fixă a tradiţionalismului, aşa cum se înfăţişa în anii 
imediat postbelici şi îşi va menţine direcţia, era că efortul muncii 
industriale era inadecvat spiritualităţii naţionale. Nichifor Crainic, ca 
să citez un singur exemplu, scria în 1923: „O cultură specific naţio¬ 
nală, de la care singure se exclud minorităţile industriale, aplecate 
spre internaţionalism, trebuie să-şi soarbă zăcămintele tradiţionale 


1. Ştefan Zeletin, op. cit, pp. 74-120. 

ale majorităţilor agricole”. Iar „ortodoxia românească este înainte de 
toate ţărănească” 1 . 

1. Pentru a-şi argumenta opţiunea lor filoagrariană, adepţii acestei 
orientări au urcat deci spre izvoare. Identifîcînd în momentul 1848 
începutul noului tip de civilizaţie în România, paşoptismul a devenit 
oaia neagră a tradiţionalismului. Un eseu al lui Nae lonescu din 1931 
e titrat ţipător deziderativ „Lichidarea romantismului 48-ist”. La înce¬ 
put aflăm această judecată de constatare: „Toţi revoluţionarii munteni 
de la ’48 din Franţa vin. Atmosfera publică în care aceştia au putut 
lucra este tot de importaţiune franceză... Şi, pe urmă, să nu uităm 
că, după revoluţie, constituţia noastră în fond franceză a fost, ca şi 
aşezarea noastră juridică sau cea şcolară”. După aceasta urma rechi¬ 
zitoriul: „Viaţa statului nostru a fost dominată la suprafaţă de o clasă 
de oameni politici, care formau oarecum opinia publică văzută şi care, 
compusă în cea mai mare parte din avocaţi - oameni de concepţii şi 
cultură franceză -, a dat aparatului nostru formal de stat şi vieţii 
publice a oraşelor o înfăţişare precumpănitor franceză. Sub această 
aparenţă pulsa însă cotidianul viu, gestul mărunt şi sănătos de cre¬ 
aţie al negustorului mare sau mic, al meseriaşului şi al plugarului, 
care nu avea nimic de a face cu revoluţia de la 1848, cu parlamenta¬ 
rismul şi democraţia şi care-şi găsea îndestularea în muncă şi oste¬ 
nelile lui proprii. Iată adevărul” 2 . Un an mai tîrziu, Nichifor Crainic 
găsea paşoptismul drept un blestem pentru că a fost „revoluţionar şi 
ateu” 3 . Şi-a păstrat, evident, opinia şi în 1937: „Paşoptismul este o pră¬ 
buşire a românismului din spiritualitatea ecumenică. E naţionalist, 
dar nu mai e ortodox. Acum apar egoismul capitalist, politicianismul 
sau sacrificarea tuturor în interesul unei oligarhii, pornografia în 
cultură, simulacrul în instituţiile politice şi sociale. Epoca aceasta e 
o irupţie de porniri rele, descătuşate din disciplina spiritului creştin” 4 . 
Un alt combatant din direcţia de orientare a extremei drepte, Nicolae 
Roşu, se năpustea, şi el, împotriva paşoptismului, căutîndu-i originile 
la Rousseau şi Kant: „încă de la prima afirmare a fenomenului paşop¬ 
tist se poate trasa o delimitare netă între aceste două categorii: de o 
parte liberalism izgonit în general din cultură şi refugiat în domeniul 
politic; de cealaltă, reacţiunea spre etnic evoluînd progresiv în cadrele 
largi ale realităţii istorice. Fireşte, cînd folosim termenul de «liberalism 
democratic» ne gîndim la ideologia Revoluţiei franceze, vehiculată pe 


1. Nichifor Crainic, „Politică şi ortodoxie”, Gîndirea, III, nr. 5, 1923, p. 78. 

2. Nae lonescu, „Lichidarea romantismului 48-ist”, în Roza Viaturilor, 1937, 
pp. 108-109. 

3. Nichifor Crainic, „Omagiu unul adversar: d. C. Rădulescu-Motru”, în Calendarul, 
I, nr. 213 din 7 noiembrie 1932. 

4. Idem, „Spiritualitate şi românism”, în voi. Ortodoxie şi etnocraţie, 1937, p. 143. 

cale politică şl grefată direct în mădularele statului român modem. 
Prin filiaţiune de Idei, revoluţionarismul democratic se leagă de con¬ 
cepţia despre lume şi viaţă a lui Jean-Jacques Rousseau, de la care s-a 
inspirat Immanuel Kant şi care a actualizat toate viziunile abstracte 
şi ştiinţifice ale enciclopediştilor promotori ai vremurilor noi. Discre¬ 
panţa inevitabilă dintre idei şi realitate, soluţia de continuitate între 
ordinea naturală a lucrurilor şi formularea principială a esenţelor 
colective care se relevă la tot pasul în activitatea programatică a 
democraţilor sau ideologia liberalistă în genere se explică prin adap¬ 
tarea integrală a filozofiei kantiene... Marea eroare a filozofiei kantiene 
de aici începe: de la a considera realitatea în funcţie de raţiune... 
Spiritul critic al reacţiunii şi criticismul democratic nu sunt termeni 
reversibili şi figuraţia unui conflict ireductibil. Privind problema sub 
acest aspect, putem spune: naţionalismul este reacţionar, menţine 
continuitatea şi convergenţa elementelor etnice, integrîndu-se organic 
în ritmul istoric; liberalismul democratic este revoluţionar, pulveri¬ 
zează divergent elementele etnice, rupe continuitatea, este, prin 
urmare, aistoric” 1 . Şi iată o altă intervenţie a sa potrivnică paşoptis¬ 
mului: „Paşoptiştii au încercat să aplice integral principiile democra¬ 
tismului revoluţionar apusean în societatea noastră. Ei au procedat 
din afară înăuntru: ei au studiat în străinătate, nu cunoşteau condi- 
ţiunile de viaţă istorică şi nu aveau nici conştiinţa autohtoniei etnice... 
O întreagă generaţie politică, în frunte cu D. Brătianu, C.A. Rosetti, 
I.C. Brătianu, se rupsese violent de legătura cu trecutul. Patria deve¬ 
nise o creaţie proprie a verbalisticei lor... După dînşii, istoria începe 
cu anul 1848! Nici o altă generaţie politică nu a avut dezvoltat atît de 
mult acest sentiment de ambiţie pînă la forme demenţiale şi închidere 
a ciclului istoric ca paşoptiştii, în structura statului românesc pînă 
la 1848 ei nu găseau nici un element viabil. Totul trebuia dârîmat şi 
refăcut pe alte baze. Aceasta era lozinca revoluţionarilor de la 1848” 2 . 

Blamarea aspră a paşoptismului, ca moment originar al statului 
român modem, o întîlnim şi la Vasile Marin, comandant legionar, mort 
în 1937 ca voluntar filofranchist în luptele din Majadahonda, în 
Spania: „Conjuncţiuni şi presiuni externe şi o politică internă near¬ 
ticulată organic pe realităţile noastre fireşti au interzis realizarea 
statului naţional român. înhămaţi la carul democraţiei de esenţă 
intemaţionalistă, politicianii români, de la paşoptişti şi pînă la cei ce 
ne-au guvernat sau ne guvernează azi, n-au fost capabili să întemeieze 
un stat românesc. Axat pe o constituţie copiată în literă din Apus, ale 
cărei articole încep cu «toţi cetăţenii, fără deosebire de origine etnică, 


1. Nicolae Roşu, „Kant şi ficţiunea revoluţionară’’, în Dialectica naţionalismului, 
1936, pp. 29-35. 

2. Idem, „Democraţie şi cultură". Apud Dialectica naţionalismului, 1936, pp. 205-206. 

de limbă sau de religie, se bucură de» etc., etc., statul actual nu e decît 
o expresie juridică în ordine internaţională: el nu s-a integrat nicio¬ 
dată naţiune! româneşti, care a rămas deoparte să-şi ducă viaţa 
proprie şi, de aceea, nici nu a putut promova o cultură românească... 
In statul actual nu identificăm o cultură românească" 1 . Cam în acelaşi 
spirit avea să se rostească un exponent al tinerei generaţii de atunci, 
Paul Costin Deleanu, un poligraf cu eseuri lungi şi stufoase, mereu 
plasate în spaţiul ideilor, cu care se războia interminabil. Jntr-o înţe¬ 
legere ontologică a lumii, a Ji autentic este a fi. Iar semnul neîndoiel¬ 
nic al paşoptismului este inautenticitatea lui. Mişcarea aceasta, ale 
cărei roade găunoase le culegem încă astăzi, înseamnă superficialitate 
şi, prin asta, chiar imposibilitatea oricărei autenticităţi. Este vorba 
deci... de o esenţială deficienţă spirituală Căci întru atît cît suntem 
români, sub unghiul de vedere şi sub judecata rasei noastre deci, 
romantismul, idealismul ca şi liberalismul anului 1848 nu pot însemna 
decît inconsistenţă ontologică şi, ca atare, inautenticitate... Ceea ce a 
fost şi încă este rău în statul nostru ca şi în cultura noastră de un 
veac încoace nu stă în sinea instituţiilor ce ne-a plăcut să aducem de 
aiurea... răul stă în falsa atitudine revoluţionară a aşa-numitei bur¬ 
ghezii româneşti. Este vorba anume de o simulare a revoluţiei. Avem 
de a face deci cu o falsă atitudine şi credinţă revoluţionară - în fapt 
politicianism şi demagogie curentă. Astfel, această reuşită revoluţie 
este un simulacru, un fals spiritual... Gol de sensuri proprii după o 
sută de ani de stăpînire fanariotă, veacul al XlX-lea românesc se 
mărturiseşte nul şi nu are decît să se îmbrace într-o civilizaţie apu¬ 
seană care se cucereşte fără nici o jertfă. Spiritul rasei se retrage din 
faţa barbariei, aceeaşi de totdeauna, fie că ar veni de la apus, fie 
că ar veni de la răsărit, şi aşteaptă ziua de mîine, întreagă această 
efervescenţă a veacului al XlX-lea este o pastişă: nimic nu are 
rădăcini, nimic nu prinde rădăcini. Nu trăim pe linia adîncimii şi 
înălţimii noastre antropologice, adică în cadrele noastre sociale, ci ne 
manifestăm mimînd lumea apuseană europeană. Şi totuşi, mişcarea 
48-istă a avut o valoare politică, a fost o pîrghie pe care marile puteri 
apusene au apăsat împotriva Rusiei, cît şi a Turciei. în sensul acesta, 
paşoptismul a fost absolut util şi a văzut bine. Dar oare nu se putea 
să ne salvăm ca rasă fără să ne credem ceea ce nu suntem? Nu ne 
puteam salva prin Apus ca răsăriteni?... Nu, apusul Europei este o 
lume tipologică deosebită de noi, care rămînem răsăriteni.” 2 Acest 
tînăr care asalta ideea cu o încăpăţînare excesivă (după război. 


1. Vasile Marin, .Stat şi cultură”, Revista mea, I, ianuarie 1936. Apud Crez de 
generaţie, 1937, p. 102. 

2. Paul Costin Deleanu, „Structura spirituală a curentului 48-ist”, în Floarea de 
foc, II, nr. 1, 25 martie 1933. 

Eugen lonescu, judecîndu-şi cu asprime colegii de generaţie care s-au 
rlnocerizat, într-o scrisoare către Vianu din 1945, îl numea de-a 
dreptul „prostul de Paul Deleanu") a mai scris mult pe marginea 
paşoptismului, mereu rechizitorial şi incriminant. Să mai citez o 
astfel de imprecaţie: „Să înţelegem că paşoptismul este o civilizaţie 
împotriva unei culturi, o economie împotriva unei naturi, o politică 
împotriva unei spiritualităţi, o mecanică împotriva unei organicităţi, 
un romantism împotriva unui creştinism, un stat împotriva unei 
biserici, istoria împotriva veşniciei, o finanţă împotriva unei economii, 
o industrie împotriva unei antropogeografii, un vis împotriva istoriei, 
o barbarie împotriva unei civilizaţii, o politică împotriva rasei. Apusul 
împotriva Răsăritului, primatul celor dintîi faţă de cele din urmă. Iar 
această trădare a intrat pe linia politică. Paşoptiştii au avut, fără 
îndoială, o viziune a unităţii politice a naţiunii, le-a lipsit însă aceea 
superioară pe scara valorilor, a unităţii ei specifice... De un veac 
încoace rasa noastră vrea parcă, prin elitele sale cărturăreşti şi poli¬ 
tice, să se realizeze - istoric şi echilibru metafizic, mîntuire - fără 
cruce şi fără icoană. Or, structura ethosului nostru autohton de-a 
lungul întregii istorii naţionale, aceea pe care noi o recunoaştem astăzi 
şi cerem, după puteri, fiecăruia a o sluji, este una JUohristică, însemnînd 
în cea mai înaltă şi mai adîncă unitate a sa o cosmologie, o antropo¬ 
logie, o iconografie şi o soteriologie a crucii răsăritene. Idealul tipolo¬ 
gic al românilor nu este geniul, ci şfîntuL.. Nu cultura laică mai presus 
de orice, ci duhovnicia rituală, ortodoxia... Va continua această gene¬ 
raţie a mea trădarea?” 1 . Ar trebui menţionat că, în 1935, continuîndu-şi 
ideea absorbantă, Deleanu îi disocia pe Bălcescu şi Kogălniceanu din 
ansamblul paşoptismului considerat de stînga, socotindu-i adepţi ai 
liniei reacţiunii, insistînd asupra tradiţionalismului reformelor preco¬ 
nizate şi înfăptuite de Kogălniceanu. 

în aceeaşi revistă, neafiliată ideologic, a tineretului. Floarea de Joc, 
unde se întâlnesc varii puncte de vedere urmărind o clarificare, aflăm 
şi un articol al lui Mircea Eliade despre paşoptism. Opinia sa nu e 
mai puţin critică: „Nu trebuie să osîndim pe liderii generaţiei paşop¬ 
tiste pentru că au împrumutat o formulă de viaţă străină, observăm 
numai că au împrumutat o formulă moartă, stearpă şi ineficace. Nu 
e nici un păcat în asimilare; păcat este numai în asimilarea unor 
formule abstracte, exterioare, automate. Ceea ce e funest în paşoptism 
e automatismul său inferior, este formula lui antiistoricâ, adică «gene¬ 
rală», abstractă. E ciudat: paşoptismul a schimbat intuiţia eternităţii, 
a alterat-o, mai precis a laicizat-o... Paşoptismul a introdus peste tot 
o abstracţiune, o eternitate de aureolă, o eternitate cu fanfare. După 
cum ni s-a cerut să gîndim pentru «univers», pentru «umanitate». Toate 


1. Idem, JPe urmele aceleiaşi structuri”, în Floarea de Joc, II, nr. 2, 16 aprilie 1934. 

cuvintele acestea nu înseamnă nimic: sunt goale; şi dacă au avut 
vreodată un conţinut, nu l-au avut la noi. Această abstractă apologie 
a Omului, pe care încearcă s-o introducă paşoptismul la noi, îşi are 
rădăcini mult mai adînci. începutul ei e în Renaştere, se leagă de noua 
cosmologie... Dacă ne întoarcem acum la acel «om nou», aşteptat şi 
propovăduit de Renaştere - de unde a şi pornit filonul care se termină 
în paşoptism -, trebuie să observăm de la început o confuzie care se 
face totdeauna asupra acestui punct. Se uită că Renaşterea a avut o 
dublă origine: una laică (bifurcată şi ea în două: 'umanismul’ de 
natură foarte incertă... şi scientismul care a ezitat oarecum între 
magie şi «filozofie naturală» pînă la Galilei)... şi alta religioasă... Omul 
nou, intuit şi aşteptat de Fiore, omul liber şi neîmblînzit, omul spiri¬ 
tului nu s-a putut împlini. Mesagiul a fost împrumutat de umanişti, 
care nu l-au realizat; căci în loc de un om nou, ei au înviat un om 
mort, un om factice, depăşit de istorie. Ruperea aceasta de transpa¬ 
rent, pe care a provocat-o Renaşterea... a condus la o apoteoză a 
Omului, terminat în Revoluţia franceză şi paşoptism” 1 . O reluare a 
criticii paşoptismului avem de semnalat la Mircea Eliade peste trei 
ani, într-un eseu din Vremea în care prevestea renaşterea României 
prin cucerirea spirituală a Balcanilor: „O singură şi mare primejdie 
ne pîndeşte în acest ordin al realităţilor spirituale: paşoptismul. Paşop¬ 
tism care înseamnă, înainte de toate, maimuţăreală europeană. Şi 
astăzi, din motive care nu ne privesc. Europa este antispirituală. Noi 
nu avem nici un motiv să imităm şi de data aceasta, aşa cum am 
imitat la 1848, Europa. Forţele creative ale neamului nostru trebuie 
să-şi spună cuvîntul. Şi-l vor spune... prin creaţii spirituale” 2 . 

Am citat opiniile antipaşoptiste ale noii generaţii, denumită spiri¬ 
tualistă. S-ar cuveni să închei, cum am şi început, cu o referire a lui 
Nae Ionescu, mentorul, directorul de conştiinţe al acestei generaţii. 
La urma urmei, ucenicii îşi urmau învăţătorul: „Statul nostru, în 
forma lui actuală, nu e o realitate organică. El a fost în ceea ce pri¬ 
veşte structura lui juridică creat în chip voit de generaţia de la 1848. 
Aşa fiind, el n-a crescut pe vechea noastră viaţă românească, ci mai 
degrabă s-a suprapus acestei vieţi, comprimînd-o. Rezultatul a fost 
că pretutindeni statul a intrat în conflict cu instituţiile de fapt ale 
aşezărilor noastre publice şi a făcut totul să le dizolve. Acţiunea aca¬ 
paratoare a statului nostru decurge, ca atare, nu numai din structura 
lui centralistă şi despotică, ci din incapacitatea lui de a asimila vechea 
viaţă românească. Aşa se explică secularizarea averilor mănăstireşti, 
act cu totul nenorocit care a însemnat sfărîmarea bisericii noastre, şi 


1. Mircea Eliade, „Paşoptism şi umanism”. In Floarea de foc, n, nr. 1,25 februarie 
1933. 

2. Idem, „Destin românesc”, în Vremea, IX, nr. 430, 15 martie 1936. 

lot aşa se explică deposedarea boieriei nu numai în titluri, privilegiile 
şl averea ei, dar şi în instituţiile de caritate şi de bine public în gene¬ 
ral înfiinţate de ea... Din nefericire pentru noi însă, instituţiile vechiu¬ 
lui regim nu erau aşezări personale, ci realităţi vii ale istoriei noastre. 
Iar ceea ce aducea noul stat nu era o gospodărie organică şi raţională 
a puterilor naţiei noastre, ci o construcţie juridică abstractă, «ştiinţifică», 
bună pentru oricare ţară de pe glob şi, ca atare, nicăieri potrivită” 1 . 

Adevărul e că aceste rechizitorii, atît de aspre, plutesc, halucinant, 
intr-o scandaloasă irealitate. Ele, şi nu efortul paşoptiştilor, sunt 
construcţii hibride, contrazise de realitatea sociologică a faptelor. 
Momentul 1848 e, la urma urmelor, şi un efect, nu atît o cauză. 
Lovinescu acreditase ipoteza, s-a văzut, a apriorismului ideologic, 
utilizând legile imitaţiei ale lui Gabriel Tarde. N-avea dreptate, chiar 
dacă şi el a demonstrat, sociologic, că la mijlocul secolului trecut era 
fatal ca ideile revoluţionare din apusul Europei să ajungă la noi, răs- 
turnînd moravuri şi stări anacronice. Dreptate au avut acei sociologi, 
în primul rînd Zeletin, care au aşezat la bazele fenomenului paşoptist 
cauzalităţi economice. Intrate în circuitul relaţiilor capitaliste de la 
1829, Principatele Române nu se puteau abate de la direcţia liniei de 
dezvoltare firească şi necesară. Deopotrivă în planul economic, ca şi 
în cel cultural, politic şi habitudinal. A fost o despărţire inevitabilă 
de tot ceea ce era trecut, în toate planurile, avînd ca moment crucial 
anul 1848. Niciodată o rupere, care e o violentare, nu se poate produce 
paşnic, fără nostalgii şi blesteme împotriva novatorilor. Paşoptiştii au 
fost făuritorii unei relaţii de sincronizare. Procesului antrenării noas¬ 
tre în concertul economic apusean i se reclama un nou tip de aşeză¬ 
minte politice. De la Unirea din 1859, la adoptarea Constituţiei din 
1866 şi apoi crearea infrastructurii şi structurii unei ţări moderne. 
Nu are nici o importanţă că, în 1866, Constituţia noastră a avut-o ca 
model pe cea belgiană, nu o dată copiindu-i chiar articolele. Şi nici 
că în altele s-au adoptat tot modele instituţionale din ţări ce le expe¬ 
rimentaseră deja. Aşa s-au petrecut lucrurile peste tot în lume din- 
totdeauna şi cu deosebire în epoca modernă. Modelele, odată făurite 
şi experimentate, se preiau, circulă cu o fatalitate sociologică de 
neînlâturat. De ce ar fi trebuit înaintaşii noştri să inventeze ceea ce 
era inventat? Ar fi fost un procedeu hilar, pînă la monstruozitate. S-a 
reproşat, de către adepţii autohtonismului, că procesul acesta de 
creare a noului regim constituţional-cultural ar fi trebuit să ţină 
seama de tradiţiile specifice, aducîndu-le în structurile ce se consti¬ 
tuiau. Şi apoi că fenomenul trebuia să se producă în lentoare evolu¬ 
tivă. Adevărul e că reproşurile, amîndouă, simt lipsite de temei. Era 


1. Nae Ionescu, „între statul de drept şi instituţiile de fapt”, Cuvmtul VI, nr. 1866, 
3 iulie 1930. 

imposibilă implantarea în structura noilor aşezăminte, modeme, a 
unor fragmente din cele medievale, socotite tradiţionale, deşi în punc¬ 
tul iniţial al acestora din urmă se află tot modele împrumutate la 
vremea lor. Iar lentoarea recomandată era şi ea imposibilă, pentru că 
ruperea convulsivă de trecut era prescrisă de noile realităţi economice. 

Dacă se poate imputa ceva paşoptismului şi celor care i-au conti¬ 
nuat sau împlinit legatul e că nu au izbutit să soluţioneze, mai ferm, 
regimul proprietăţii agrare, acceptând menţinerea latifundiilor şi, impli¬ 
cit, disparitatea scandaloasă din lumea rurală. Sigur că proprietarii 
latifundiilor, unii antrenaţi în relaţii capitaliste cu produsele moşiilor 
lor, s-au opus înverşunat. Dar această situaţie, născătoare de anti¬ 
nomii, a creat infinite dificultăţi economice, sociale, politice şi cultu- 
ral-morale. S-au creat acea producţie industrială, finanţe şi comerţ 
capitalist la oraşe. E drept, exponenţii cei mai înaintaţi ai legatarilor 
paşoptişti, apoi continuatorii lor au militat pentru eliminarea anoma¬ 
liei. N-au izbutit, fiind înfiînţi în aspiraţiile lor programatice. Dar 
aceasta nu înseamnă că ruptura produsă la 1848 şi continuată apoi 
n-ar fi fost necesară şi că putea lua un alt curs. Zeletin are dreptate 
cînd observă: „Cînd revoluţionarii români au transplantat la noi aşe- 
zămintele europene, au fost întâmpinaţi cu scepticism şi zeflemele: 
aceasta părea o rupere cu trecutul, violentarea continuităţii evoluţiei. 
De însemnat e însă amănuntul că reacţiunea şi-a menţinut critica ei 
numai la partea cea mai de sus a vieţii sociale: la cultură şi politică; 
ea n-a atins revoluţia economică, care însemna tot o rupere a conti¬ 
nuităţii, dar pe care nimeni n-a băgat-o în seamă” 1 . într-adevăr, ma¬ 
joritatea reproşurilor priveau noile aşezăminte şi sfera culturii, fără 
a lipsi cu totul şi deplorarea introducerii unor îndeletniciri (industri¬ 
ale) care ar fi fost nepotrivite firii românului. Sămănătorismul şi 
postsămănătorismul simt exemple elocvente. Dar grosul criticist s-a 
îndreptat spre aşezăminte şi cultură. De parcă aici ar domni libe- 
rul-arbitru, şi nu tot necesitatea sociologică. Speculativi, sclavi ai 
automatismului s-au dovedit a fi nu paşoptiştii, ci criticismul acesta 
brutal negator. Cum să se fi conservat tradiţionalismul cînd structu¬ 
rile economice se modificaseră? Şi, repet, cum să nu fi „imitat” paşop¬ 
tismul (îd est utilizarea unor modele de acolo de unde dăduseră 
rezultate) cînd peste tot în lume s-a procedat la fel? Putea apela 
România la experimente proprii, barînd calea evoluţiei structurilor 
sale? Viziunea acelor orientări care nesocoteau necesitatea efortului 
paşoptist e, de fapt, nu numai neînţelegătoare pînă la ignar, ci şi 
profund retrogradă. 

în sfîrşit, e de notat că pledoaria după care paşoptismul e vinovat 
de a fi deturnat drumul nostru firesc de la apartenenţa spirituală 


1. Ştefan Zeletin, op. cit, p. 99. 

specifică a comunităţii spirituale răsăritene, silindu-ne a ne îmbarca 
spre Occident, este, şi ea, o speculaţie retrogradă. Dintotdeauna, la 
începuturile evului nostru modern s-au făcut auzite glasuri care 
combateau contactul cu Occidentul. Occidentul era o altă denomina¬ 
ţie pentru capitalism şi împotrivirea faţă de această cale aurită, singura 
posibilă pentru a evolua, însemna închidere obstinată în tradiţional. 
Prin latinitatea funciară a poporului român, el aparţinea, de fapt, 
Apusului, şi nu Răsăritului oriental. Gîndirismul, curentul năist şi 
unii dintre factorii exponenţiali ai tinerei generaţii au adus în această 
înfruntare argumentul spiritualist, l-am fi definitiv sortiţi Răsăritului 
prin apartenenţa la ortodoxie, pe cînd Apusul înseamnă catolicism 
sau protestantism. Era, în acest argument utilizat, o stratagemă. 
Poporul român îşi putea păstra condiţia religioasă chiar ieşind din 
lentoarea orientală şi îndreptîndu-se spre liniile de forţă civilizatorii 
ale Apusului. De fapt, adversitatea Orient-Occident, inclusiv cu argu¬ 
mentul ortodoxist, era menită să se constituie în negaţiune a euro¬ 
penizării ţării noastre. Disputa, cu toate aceste argumente, era mai 
veche şi deceniul al treilea al veacului nostru îi cunoscuse intensita¬ 
tea 1 . Replicile, datorate lui Lovinescu, D. Drăghicescu, Ralea, Vianu, 
Eugen Filotti, Şerban Cioculescu, Pompiliu Constantinescu, au fost 
convingătoare, reluarea acestei dispute în anii treizeci nefîind decît o 
continuare. O continuare deloc potolită, ci cu disponibilităţi nutrite 
din acelaşi material ideologic. Terminologia nu poate şi nu trebuie să 
înşele. Se tot căutau denumiri noi pentru o confruntare de aproape 
un veac. Dilema, veche, era aceeaşi. Adoptăm calea înnoirii pe toate 
planurile sau ne menţinem, osificaţi, în cadrul unor structuri tradi¬ 
ţionaliste? Iar acuzaţia că europenism e sinonim cu antinaţionalul 
era vădit stupidă. Grupul de la Viaţa Românească, apărător constant 
al specificului naţional, milita decis în favoarea europenizării. în 
Vremea, în mai 1936, Pompiliu Constantinescu, parcă polemMnd cu 
opinia lui Mircea Eliade despre paşoptism, exprimată într-un foileton 
apărut în martie în aceeaşi gazetă, scria: „Paşoptismul revelă fondul 
nostru etnic, posibilităţile lui: global entuziast, uşor flatat de propri¬ 
ile cuceriri, paşoptismul nu este el însuşi creator: nici nu putea să 
fie în ordinea spirituală, fiindcă el este un moment politic pragmatic, 
un moment de unde porneşte abia un nou duh. Unui paşoptist, 
Kogălniceanu, îi aparţine formula «duh naţional», preconizată în cul¬ 
tura şi creaţia literară. Dialectica paşoptism-junimism se istoveşte 
prin preajma anului 1880, cam cînd încetează acţiunea de revizuire 
a valorilor culturale din critica maioresciană. Acest proces dublu. 


1. Vezi Z. Ornea, Tradiţionalism şi modernitate în deceniul al treilea, 1980, 
pp. 343-361. 

acest paralelism de ideologie entuziastă şi criticism continuă şi astăzi 
în cultura română” 1 . 

2. în succesiunea imediată a antipaşoptismului se situa critica 
democraţiei ca un mod de înţelegere a organizării politice în societate, 
descinsă - se spunea - din gîndirea şi practica revoluţionarilor. Fireşte, 
se puneau sub acuzare toate componentele structurii democratice: 
pluripartidism. Constituţie, parlament şi autoadministrare locală, fără 
de care era greu de conceput organizarea modernă a societăţii. în 
locul democraţiei se prefera organizarea de tip totalitar, un partid 
unic şi absenţa reprezentării în stat după modelul autocratismului. 
Extrema stîngă se revendica de la modelul totalitarismului sovietic, 
iar extrema dreaptă - sau numai dreapta în sine - se extazia în faţa 
modelului fascist mussolinian şi, după 1933, a celui instaurat în 
Germania hitleristă. Extremismele se întîlneau în aceeaşi aspiraţie 
antidemocratică, imul elogiind statul dictaturii proletariatului condus 
de partidul unic al clasei muncitoare, potrivit principiului luptei de 
clasă, celălalt - al reprezentării profesionale. 

Un manifest al P.C.R. din 1931 declara: „P.C.R. nu crede în demo¬ 
craţia burgheză. Democraţie, parlament, alegeri libere, egalitate cînd 
la putere se află burghezia, care dispune de toate mijloacele materiale 
şi morale pentru a-i înşela pe muncitori, toate acestea nu-s decît o 
minciună” 2 . Miron Radu Paraschivescu scria în 1936: „S-ar putea 
încerca o ierarhizare a formulelor de guvemămînt după gradul de 
libertate pe care o oferă sau o suprimă; cu oarecare aproximaţie, 
ordinea ar fi aceasta. 

- Dictatura proletariatului, în care se îndeplineşte zi de zi putinţa 
de a traduce în fapt toate drepturile şi în care legile se promulgă 
ţinîndu-se în primul rind seama de evoluţia realităţii de fapt. 

- Democraţia burgheză, în care se promulgă drepturi egale pentru 
toţi cetăţenii, dar în care putinţa de a le exercita e redusă pe 
măsura posesiunilor material-economice la un număr redus de 
cetăţeni. 

- Dictatura fascistă, în care poporul e lipsit în egală măsură şi de 
drepturi, şi de posibilităţi. 

în această perspectivă se desprinde destul de limpede situaţia şi 
evoluţia ţării noastre, care atârnă - pentru ca progresul şi cultura să fie 
asigurate - de accentuarea democraţiei burgheze, de lărgirea şi trans¬ 
formarea ei pînă acolo unde poporul însuşi va ajunge să-şi elaboreze 


1. Pompiliu Constantinescu, „Etape de cultură naţională”, Vremea, IX, nr. 436, 
10 mal 1936. 

2. Qf. Documente din istoria P.C.R., 1929-1931, E.S.P.LA., 1955, p. 149. 

şi să-şi exercite legile lui proprii” 1 . O intervenţie din Era nouă, semnată 
N.D. Cocea, în 1936, decreta: „Criza aceasta generală a sistemului 
capitalist este însoţită fără doar şi poate şi de o criză atît de generală 
şi acută a culturii şi ideologiei acestui sistem. Proletariatul reprezintă 
Interesele vitale şi culturale ale omenirii. Progresul acestei clase coin¬ 
cide cu progresul general al umanităţii. Ideea asupra lumii a proleta¬ 
riatului industrial este obiectivă faţă de ideologia falsă şi sterilă a 
lumii capitaliste care e condamnată la moarte” 2 . In revista legală 
a P.C.R., Frontul evenimentelor culturale şi sociale, care apărea în 
1932-1933, un articol polemiza cu un altul semnat P. Boteanu (pse¬ 
udonimul lui Petre Ţuţea), apărut în publicaţia Stingă: Jn articolul 
«Regulile jocului democratic» cititorul trebuie să vadă dacă Stînga stă 
pe bazele democraţiei burgheze sau nu... întreg articolul închinat 
problemei democratice este mărturia unui efort continuu din partea 
autorului de a prezenta aşa lucrurile încît flecare cititor să înţeleagă 
după pofta inimei lui... După cetirea celor trei coloane de revistă pe 
care se întinde articolul, cetitorului îi este imposibil să afle dacă dl 
P. Boteanu şi, împreună cu el, Sănga sunt sau nu pentru democraţie 
burgheză. Sunt şi nu prea, dar nefiind totuşi, o apără... Aşezările de 
astăzi nu-i mulţumesc. Democraţia burgheză este şi nu este cum 
trebuie să fie, după dl P. Boteanu... Aproape să aibă curaj de a o 
contesta dacă la momentul oportun nu şi-ar fi adus aminte că preve¬ 
derea este o măsură de conservare” 3 . Idealul e, fireşte, cum spuneam, 
Uniunea Sovietică, cu modul ei de organizare statală: „Privirile noas¬ 
tre se întorc asupra drumului parcurs de tînăra şi puternica Republică 
Sovietică... 7 noiembrie însemnează astfel data sărbătoririi celei mai 
mari democraţii din lume, întărită şi centralizată într-o Constituţie 
fără precedent: Constituţia liber aleasă a unui popor de muncitori.. .” 4 . 
Mai înainte, în 1930, un manifest al P.C.R. pleda pentru solidaritatea 
cu Rusia Sovietelor, prezentată, desigur, ca model: „Noi trebuie să 
apărăm Uniunea Sovietică, împreună cu muncitorii şi ţăranii din 
Uniunea Sovietică, împreună cu Armata Roşie, şi să înscăunăm, ca 
în Uniunea Sovietică, un guvern muncitoresc ţărănesc sub conduce¬ 
rea Partidului Comunist” 5 . Nici procesele staliniste organizate împo¬ 
triva unor adversari ai lui Stalin, care demonstrau, printre altele, 
teroarea totalitarismului unui stat profund antidemocratic, nu au fost 
înţelese cum se cuvine. Dimpotrivă, au fost considerate ca procese 


1. Miron Radu Paraschivescu, „libertatea de creaţie”. Reporter, V, nr. 38,2 noiem¬ 
brie 1937. 

2. N.D. Cocea, „Cuvînt înainte”. Era nouă, I, nr. 1, februarie 1936. 

3. M.A, „«Stingă» e stingă sau cum e”. Frontul evenimentelor culturale şi sociale, 
1, decembrie 1932. 

4. „După douăzeci de ani”. Reporter, II, nr. 35, 7 noiembrie 1937. 

5. Documente din istoria P.C.R., 1929-1933, E.S.P.L.A., 1955, pp. 112-113. 

politice drepte şi necesare, condamnîndu-se nu sistemul, ci chiar 
victimele, care, ce-i drept, contribuiseră, la vremea lor, la instalarea 
regimului totalitar sovietic. Manifeste P.C.R şi unele gazete legale ale 
aceluiaşi partid exprimau aceste idei fidele unei opresiuni flagrante. 
Tot aşa erau elogiate momentele nodale ale instalării economice a 
regimului antidemocratic sovietic, ca industrializarea forţată, colecti¬ 
vizarea tot forţată, realizată cu preţul uciderii în masă a milioane de 
ţărani consideraţi culaci. Un articol din Era nouă, din 1936, elogia 
colectivizarea agriculturii şi „lichidarea ultimelor resturi ale claselor 
exploatatoare la sate, culacii” şi prezenta ca o imensă realizare faptul 
că „astăzi 90% din ţărani sunt grupaţi în gospodării colective, colho¬ 
zuri”. Şi mai încolo: „Minunata colectivizare politico-socială a milioa¬ 
nelor de ţărani, nivelul lor cultural-politic inimaginabil faţă de ţărănimea 
ţărilor capitaliste, a fost caracteristica şi semnul sub care s-a desfă¬ 
şurat în anul trecut congresul colhoznicilor udamici” 1 . Mai înainte, 
într-un articol, se spunea: „Experienţa Rusiei dovedeşte tocmai con¬ 
trariul. Pe baza industrializării crescînde a agriculturii, colectivizarea 
a atins peste 60% din gospodăriile ţărăneşti... Iar Buharin şi Rîkov 
şi-au recunoscut greşelile... Colhozul este adevărata concepţie de 
producţie corespunzătoare gradului actual al dezvoltării Rusiei” 2 . 
Virusul acestui exemplu s-a extins şi un cugetător ca Emil Cioran 
exprima, tot în 1936, simpatia pentru realizările industriei sovietice: 
„Este un merit definitoriu al revoluţiei ruseşti - scria el - de a fi creat 
în ţara cea mai reacţionară, pe ruinele celei mai sinistre autocraţii, o 
conştiinţă industrială cum în nota ei mistică n-a mai cunoscut istoria. 
Lenin, care a fost un pasionat şi un fervent al industrializării, clocind 
pînă la manie electrificarea Rusiei, a înţeles, cum nici un revoluţionar, 
condiţiile accesului la putere al unei naţiuni. Şi pentru ca Rusia să 
devină o mare putere a făcut mai mult decît toţi reprezentanţii sfintei 
şi tristei Rusii, minus Petru cel Mare. Acela care crede că pricepe 
problemele viitorului României, fără a fi studiat cu simpatie antece¬ 
dentele şi realizările revoluţiei ruse, este prada unei mari iluzii. Nu 
este vorba de a imita ideologia şi metodele. Căci sistemul care a întă¬ 
rit Rusia ne-ar putea fi nouă fatal, deoarece lipsa noastră de conştiinţă 
mesianică ne-ar dizolva complet în universalismul bolşevic,,. Revoluţia 
rusă este experienţa cea mai globală de la Revoluţia franceză. O 
Românie viitoare care n-a învăţat nimic din «cazul» rusesc nu poate 
fi decît o construcţie fictivă” 3 . Cum extrema dreaptă şi cea stingă se 
întîlneau într-un punct al convergenţei spre totalitarism, s-a întâmplat 


1. Ilie Constantinovski, „Bilanţul economic al U.R.S.S. în 1935”, Era nouă, I, nr. 1, 
februarie 1936. 

2. Frontul evenimentelor culturale şi sociale, I, nr. 3, 25 decembrie 1932. 

3. Emil Cioran, Schimbarea la faţă a României, 1936, p. 111. 

ca gazetele lor, polemizînd, să arate că una o deposedează pe cealaltă 
de sprijinul maselor. Publicaţia de extremă dreapta Axa, polemizînd 
cu Frontul evenimentelor..., scria, în 1933, triumfătoare: „De ce se 
supără Frontul şi partidul comunist? Pentru că extrema dreaptă româ¬ 
nească, revoluţia anticapitalistă, dar naţională, capătă un excedent 
din ce în ce mai mare asupra maselor muncitoreşti? Pentru că dema¬ 
gogia roşie, pritocită de colportorii evrei ai Moscovei, se izbeşte de 
bariera de neînfrânt pe care o constituie acţiunea de lu min are naţio¬ 
nală întreprinsă de Garda de Fler în sînul proletarilor? Dacă acestea 
sunt motivele supărării Frontului, atunci, cu părere de rău, să-l 
-vestim că se va mai supăra. Ca şi în Italia fascistă, ca şi în Germania 
naţional-socialistă, mişcarea de extremă dreaptă va cuprinde, şi în 
România, tot ce-i mai bun, mai luminat şi mai cinstit în muncitorimea 
noastră” 1 . 

S-a întîmplat ca extrema stîngâ, avînd parte de foarte puţini ade¬ 
renţi şi de tot atît de puţine publicaţii, să-şi fi exprimat nerevărsat 
punctele de vedere. în schimb, publicaţiile dreptei şi extremei drepte, 
de la cotidiene la săptămînale şi lunare, erau puzderie. Şi de orientări 
diferite în cel mai larg spectru. E firesc, de aceea, ca punctele lor de 
vedere să ocupe un cîmp mai întins, exegetul fiind chiar constrâns să 
supună materialul, foarte extins, unei operaţii de necesară filtrare. în 
cotidianul său Calendarul, Nichifor Crainic pleda, în 1932, pentru 
înlocuirea pluripartidismului prin organizaţiile profesionale, împotriva 
sufragiului universal, a parlamentului şi a parlamentarismului. Mode¬ 
lul ideal propus de Crainic era, se vede cu ochiul liber, fascismul ita¬ 
lian: „Mentalitatea partidelor apare ruginită, înţepenită în forme în 
care realităţile vii refuză să mai încapă. Politicienii joacă în aer, fără 
postamentul solid al ţării sub călcîi. Prin pleava aceasta jucăuşă, 
gîndul nostru îndurerat nu vede alte posibilităţi decît organizaţiile 
profesionale, singurele particule organice ale trupului naţional. Ele 
nu sunt parazitare pentru că reprezintă în stat funcţiuni permanente 
şi necesare pe care partidele politice nu le pot reprezenta. Afirmarea 
organizaţiilor profesionale e singura lozincă sănătoasă a vremii” 2 . 
Revenea curând, afirmînd: „Noi, cei de la Calendarul, suntem convinşi 
că forma cea nouă de viaţă publică e, pentru viitorul apropiat, statul 
breslelor în locul statului partidelor” 3 . Apoi altă dată: „Nu mai e o 
taină pentru nimeni că votul universal e o imensă pradă a capitalismu¬ 
lui... De aceea trebuie demascat cu cruzime orice farsor politic care 
luptă pentru democraţie” 4 . Peste ani, îşi va menţine punctul de vedere: 


1. „«Frontul» s-a supărat", Axa, II, nr. 6, 11 februarie 1933. 

2. Nichifor Crainic, „Falimentul partidelor". Calendarul, I, nr. 16,9 februarie 1932. 

3. Idem, „Spre statul breslelor”, Calendarul, nr. 31, 23 februarie 1932. 

4. Idem, „Demofllie şi democraţie”. Calendarul, nr. 50, martie 1932. 

„Nu urîm democraţia pentru democraţie, ci pentru că ea a falsificat 
conştiinţa de stăpîn a naţiei noastre. I-a pus in mină o ştampilă de 
vot şi a învestit-o cu suveranitatea ei de Vicleim în timp ce străinul 
i-a furat pămîntul de sub picioare... Crima democraţiei e că a pus la 
mezat patria şi aceasta însemnează în principiu detronarea neamului 
românesc din dreptul lui de casă regală” 1 . Şi tot atunci cînta, pe un 
singur ton, prohodul democraţiei, socotită a fi spre lichidare în Europa: 
„Cu singura excepţie a Franţei, îmbătrînită şi dezorientată de maso¬ 
neria dizolvantă, în Europa democraţia e un regim în totală lichidare, 
spectacolul seamănă cu o desfacere de haine vechi, pe care statele 
le-au aruncat, rînd pe rînd, în hala otrepelor paşoptiste. Popoarele, 
dezgustate de vasta escrocherie parlamentaristă, revin la simplitatea 
onestă şi organizată, întemeiată pe forţele creatoare ale naţiunii, aşa 
cum indica bunul-simţ în sfîrşit deşteptat. în amurgul democraţiilor 
occidentale se ridică lumina nouă a orientării vieţii pe temeiuri morale 
şi pe ierarhia valorilor reale insultate un veac de agresiva incompe¬ 
tenţă a talmeş-balmeşului democratic... Moartea democraţiei române 
va veni sigur, categoric şi fatal, de la curentele sănătoase, creştine şi 
naţionaliste în necontenită creştere azi. Singura salvare a statului 
român stă în nădejdea pe care o legăm de aceste curente care, avînd 
rădăcini adînci în sufletul poporului nostru, sunt la unison cu ritmul 
general al prefacerilor şi regenerării europene” 2 . în 1933, directorul 
Calendarului devenise vijelios şi sprijinea deschis Garda de Fier, pe 
listele căreia acceptase să candideze. Imprecaţiile împotriva democra¬ 
ţiei urcaseră cu o cotă mai sus. „Aşadar - interoga el -, simplificarea 
vieţii politice prin refacerea vechilor partide? E o imposibilitate. Şi ar 
fi o calamitate pentru ţară. O singură simplificare e posibilă şi e nece¬ 
sară: curăţirea terenului de aceste rime tîrîtoare care n-au dreptul la 
viaţă în România. Ce putere ar fi în stare să le insufle din nou credinţă 
şi elan şi să facă din zece mortăciuni insignifiante un organism poli¬ 
tic de prestigiu? La baza acestor mortăciuni a stat Iluzia democratică. 
A preconiza azi refacerea unor partide care şi-au demonstrat neputinţa 
de a crea şi rapacitatea pentru a sfirşi în frînturi suspendate de ambi¬ 
ţii şi pofte personale înseamnă a conspira la perpetuarea democraţiei 
politicianiste, înseamnă a încerca să transformi agonia democraţiei 
în agonia României. Agonia democraţiei este însă un fenomen natural 
şi fatal. Datoria oricărui bun român e să grăbească lichidarea acestui 
proces dezonorant pentru un popor şi să pregătească drumul noii 
Românii naţionaliste care vine” 3 . 


1. Idem, „Spirit autohton", în Ortodoxie şi etnocraţie, 1937, pp. 187-188. 

2. Nichifor Crainic, „Pentru comunism, contra naţionalismului”, ibidem, II, nr. 305, 
25 februarie 1933. 

3. Idem, Agonia partidelor democratice”, Calendarul, II, nr. 434, 1 august 1933. 

Nae Ionescu, cînd era numai un cugetător de dreapta, a militat cu 
neostoită consecvenţă pentru, la început, readucerea lui Carol al Il-lea 
pe tronul României şi, apoi, după actul restauraţiei din 8 iunie 1930, 
în calitatea sa de membru marcant al Camarilei regale, pentru a pre¬ 
găti dictatura personală a suveranului care să poată conduce deasu¬ 
pra partidelor prin guverne de tehnicieni. Pentru aceasta, a dus o 
continuă campanie împotriva partidelor, proclamînd ideea că numai 
regele întruchipează voinţa naţională: „Iată, deci - scria în 1930 -, că 
viaţa politică normală ne poate duce la un moment dat, principial cel 
puţin, la înlăturarea partidelor politice. Consideraţiile acestea nu sunt 
numai teoretice. Atît bolşevismul din Rusia, cît şi fascismul din Italia 
nu sunt altceva decît regimuri instituite după mecanismul schiţat 
mai sus. Noi înşine trebuie să ajungem la o situaţie analoagă: dacă 
P.N.Ţ. era într-adevăr un partid politic şi dl Iuliu Maniu un om politic. 
Acesta este sensul istoric al acţiunii noastre cînd recomandam trans¬ 
formarea P.N.Ţ. într-o organizaţie de mase şi instituirea dictaturii mase¬ 
lor... Oricum se pot identifica momente în procesul istoric cînd partidele 
politice nu există” 1 . Peste cîteva zile, revenind, postula: „Guvernul de 
partide sau guverne de personalităţi reprezintă formule politice de o 
egală îndreptăţire: şi liber este regele, şi anume sub aceeaşi respon¬ 
sabilitate, să se hotărască pentru o formulă sau alta, după cum îl 
îndeamnă libera Lui judecată şi simţul pulsului vieţii, care hălăduieşte 
în el” 2 . Altă dată se ridica împotriva sistemului constituţional şi, evi¬ 
dent, al Constituţiei: „Regimul nostru constituţional - aprecia el - nu 
e o realitate: el nici nu a fost cucerit prin luptă, nici nu s-a ridicat în 
chip firesc prin condiţiile noastre de viaţă publică. Trăim, deci, faţă 
de el în cea mai desăvîrşită indiferenţă. Realităţi au fost la noi numai 
partidele politice. Dar nu realităţi politice sau sociale, ci organizaţii 
clientelare puse în slujba unor oameni... Dar dacă formele constitu¬ 
ţionale nu simt decît «forme», iar partidele politice simple facţiuni 
mercenare, lipsite de specificitate structurală şi de personalitate, fără 
nici un fel de legătură organică cu realităţile, cine să confere vieţii 
noastre publice o consistenţă şi Constituţiei o aplicare efectivă? Statul 
trebuie să intervină” 3 . Apoi, directorul Cuvîntului s-a răfuit cu ideea 
contractualistă a legii fundamentale care este Constituţia: „Nu am 
nimic - scria el în aprilie 1932 - cu această ignobilă deformaţie apu¬ 
seană care este constituţionalismul democratizanţilor noştri, funda¬ 
mental deosebit de Constituţia noastră pe care Dreptatea o consideră 


1. Nae Ionescu, „Criza partidelor politice, I, Paradoxul dialecticii partidelor şi 
partidul de masă”, Cuvîntul, VI, nr. 1893, 30 iulie 1930. 

2. Idem, „între echipele de lucru şi guvern personal", III, Cuvîntul, nr. 1897, 
3 august 1930. 

3. Idem, „In marginea scandalurilor din parlament”, Cuvîntul, VII, nr. 2128, 
25 martie 1931. 

«rousseauistă în aşezarea ei iniţială»... Dreptatea se înşeală cînd crede 
că «pactul nostru fundamental» (pact?, de ce pact?, de cînd pact?) 
este «rousseauist în aşezarea lui iniţială» pentru că procede prin 
declaraţia că «toate puterile emană de la naţiune». Se înşeală pentru 
că în orice aşezare omenească, fie că are o constituţie scrisă, fie că 
trăieşte împlinind instinctiv legile constituţiei ei neformulate, puterile 
ei nu pot să emane decît de la naţiune. Toate puterile. Aşa că nu e 
nevoie să fii nici rousseauist, nici de cine ştie ce formaţie apuseană 
pentru a mărturisi acest adevăr fundamental” 1 . în general, profesorul 
de metafizică era împotriva modalităţii de organizare apuseană a sta¬ 
tului, care i se părea a fi inautentică, neorganică şi, de fapt, neromâ¬ 
nească: „Noi, aici, la Cuvîntul, am arătat că nu poate fi vorba decît de 
crearea din nou a unui «stat rumânesc», a unui «stat ţărănesc», în 
afară deci de ordinea individualist-democratică şi capitalist-burgheză. 
Pe cînd lumea politică în genere a crezut că drumul pe care îl avem 
de urmat e cel al încadrării în ordinea şi solidaritatea europeană. Aşa 
fiind, noi cerem decuplarea noastră de structura politică şi economică 
a Europei” 2 . 

In ciuda faptului că preda logica la Universitate, Nae Ionescu cre¬ 
dea că se pot impune unor structuri economice ce şi-au creat şi 
organismele politice asemenea decuplări automate şi schimba, după 
un veac, o evoluţie sociologic determinată. Logica filozofică, se vede 
bine, nu făcea casă bună cu aceea a sociologiei, cu legile ei grave şi 
specifice. Mai tîrziu, după ce în toamna lui 1933 se îndreptase ideo¬ 
logic spre Garda de Pier, Nae Ionescu prefera naţionalismul şi exalta 
revoluţia pregătită de legionari, combinîndu-1 cu mai vechea sa împo¬ 
trivire faţă de statul democratic şi constituţional. După 1933, cu 
gazeta suspendată de la sfîrşitul lui 1933, scria, cînd şi cînd, prin 
foile legionare din ţară. Acum găsea perimat principiul naţional afir¬ 
mat de statul democratic şi aştepta instalarea adevăratului naţiona¬ 
lism: „Naţionalismul acesta al statului român modem este naţionalismul 
liberal, copil legitim al secolului XVIII, care defineşte naţiunea juridi- 
ceşte, prin totalitatea cetăţenilor; e naţionalismul chiar al ultimei 
noastre Constituţii, după care toţi locuitorii ţării care îndeplinesc 
anumite condiţiuni sunt români, indiferent de originea lor etnică: e 
naţionalismul economiei liberale care consideră drept capital naţional 
orice capital aparţirund unui cetăţean român sau unei firme juridi- 
ceşte româneşti. Asta nu are însă deloc a face cu naţionalismul vremii 
acesteia de astăzi, care se delimitează natural, şi nu juridic, organic şi 
contractual... Tinerimea românească trebuie să ştie că naţionalismul 


1. Nae Ionescu, „Erezii de «nobila formaţie apuseană»”, Cuvîntul, VIII, nr. 2497, 
2 aprilie 1932. 

2. Idem, „După plecarea experţilor”, Cuvîntul, VIII, nr. 2060, 16 septembrie 1932. 

(le azi e o nouă formulă de viaţă, o nouă stare a lumii, un nou ev al 
Istoriei. Realizarea mai repede şi mai completă a acestei formule atîmă 
de existenta unui slmbure sănătos al mişcării, conştient de răspun¬ 
derile şi îndatoririle lui. între aceste îndatoriri, cea dintîi e, desigur, 
aspra intransigentă doctrinară ce nu se obţine decît cu ruperea tutu¬ 
ror punţilor care duc în afara obştei de jertfă şi de iubire a noului 
naţionalism românesc” 1 . Mai limpede exprimată evoluţia firească a 
profesorului de metafizică nici că se putea. Fără a fi o relaţie de con- 
secuţie obligatorie (dimpotrivă), Nae Ionescu evoluase de la dreapta 
spre extrema dreaptă. Dar folosindu-se, în mod extremist, de mai 
vechile idei-forţă privind democraţia statală şi constituţionalismul 
parlamentar. 

Păstrîndu-ne, deocamdată, la nivelul doctrinarilor potrivnici demo¬ 
craţiei parlamentare, e necesar să-l aducem în scenă pe Mihail 
Manoilescu. Trecut prin cîteva partide, devenit filocarlist şi, după 
restauraţie, membru al Camarilei, ajuns ministru, prin 1931, Manoilescu 
e eliminat din înaltele sale funcţiuni, devine, în mai 1931, profesor 
de economie la Şcoala Politehnică şi îmbrăţişează ideea mussoliniană 
a corporatismului, scriind despre această doctrină cărţi ( Secolul cor¬ 
poratismului e tradusă în cîteva limbi de circulaţie). Evident, corpo¬ 
ratismul nu făcea casă bună cu democraţia parlamentară. De aceea, 
o va combate cu stăruinţă. Manoilescu, om bogat (era coproprietar al 
minei Şorecani şi membru în cîteva bănoase comisii de administraţie 
ale unor firme), şi-a finanţat şi o revistă, Lumea nouă, care a apărut 
timp de un deceniu (1932-1942). Ideile sale potrivnice parlamentaris¬ 
mului, sufragiului universal şi democraţiei le va expune în articole, 
studii, eseuri ale revistei sale şi în cărţi. „Ca oportunitate - observa în 
1932 votul universal e mai mult decît discutabil, iar ca modalitate 
de înfăptuire, şi împroprietărirea, ca şi votul universal sunt modele de 
neorganizare... Votul universal n-a fost cerut de nimeni sau, mai exact, 
n-a fost cerut de cei care sunt beneficiarii lui... Votul universal era 
incontestabil o necesitate şi, dacă participarea ţărănimii la gospodă¬ 
rirea publică s-ar fi organizat sub forma unor colegii profesionale cu 
o mare înrîurire mai ales în organizarea vieţii locale, desigur că reforma 
de la 1918 ar fi fost în linia vremii. Forma de vot universal, însă, care 
topeşte în aceleaşi ape toate categoriile sociale şi profesionale şi care 
dă ţărănimii situaţia aparentă de arbitru unic în toate problemele de 
stat este numai o ipocrizie... ţărănimea care are legal toate drepturile 
le transmite in bloc unor mandatari politici care se transformă în 
propriii ei tirani şi care o împiedică să se gospodărească singură prin 
mijloace directe, în cadrul unor drepturi limitate, dar sigure... Numai în 
statul corporativ gospodarul va fi stăpîn şi puternic, necunoscînd altă 


1. Nae Ionescu, „Primejdia celor de pe urmă”. Iconar, I, nr. 4, decembrie 1935. 


43 



dominaţie decît aceea a interesului public pe care îl serveşte, în cadrul 
său profesional şi local” 1 . Un articol din anul următor se ridică împo¬ 
triva ideii pluripartidismului: „Pornind de la ideea şi rolul funcţional 
al oricărei organizaţii profesionale, ajungem la concluzia că partidele 
sunt organisme perimate care şi-au încheiat cariera în ziua în care 
s-au realizat în toate ţările votul universal şi libertăţile cetăţeneşti 
depline şi că ele nu pot împlini partidele social-democrate din Apus - 
şi cu atât mai puţin roluri economice pentru care n-au fost niciodată 
create. Roluri sociale, roluri economice şi politice în viaţa unui stat, 
în adevăr modem, nu pot împlini decît corporaţiile. De aceea, viitorul 
este numai al corporaţiilor şi al statului corporativ” 2 . Fireşte că pre¬ 
conizatul său sistem al corporatismului îl respingea, de plano, pe cel 
liberalist. în 1932, scria vizionar: „Statul de mîine trebuie să permită 
integrarea naţională exactă a categoriilor social-economice şi să asi¬ 
gure continuitatea în politica economică şi socială, în acest scop 
principiul fundamental al noii ordine trebuie să fie organizarea corpo¬ 
rativă a naţiunii Corporaţiile trebuie să preia în primul rînd funcţiile 
economice de gestiune ale statului de astăzi... în acest sens, va trebui 
să ia fiinţă un parlament corporativ care să constituie unicul organ 
de legiferare în materie economică şi socială... Rolul statului politic 
de astăzi trebuie să fie redus la politica externă, la administraţie pro- 
priu-zisă, la armată şi şcoală” 3 . 

Există, negreşit, o interrelaţie între teoria protecţionistă a lui 
Manoilescu şi cea, tot de el elaborată, a corporatismului. încă în anii 
douăzeci medita la decalajul dintre ţările agricole şi cele industriale, 
calculînd distanţa enormă dintre productivitatea muncii industriale 
şi a celei agricole. Atunci era adeptul neoliberalismului, militând, 
alături de Ştefan Zeletin, în Partidul Poporului al lui Al. Averescu. 
Apoi are revelaţia că a descoperit dezlegarea unui greu contencios şi 
elaborează teoria schimbului internaţional bazat pe protecţionism. 
Aceasta, ca o modalitate de evoluţie a ţărilor agrare, exploatate de cele 
industriale, spre industrializare. Teoriile economice ale lui Manoilescu, 
inclusiv Secolul corporatismului (1936), prezintă negreşit importanţă, 
fiind discutate, în epocă şi astăzi, cu reală deferenţă în cercurile de 
specialitate din lume. Aş adăuga că solida sa carte din 1944, Rostul 
şi destinul burgheziei româneşti, stă, alături de Burghezia română a 
lui Zeletin şi Istoria civilizaţiei române moderne a lui Lovinescu, prin¬ 
tre lucrările fundamentale în domeniu. Dar aici nu reţinem dimensi¬ 
unea economică a acestor scrieri, cît cea politologică. Or, în Secolul 


1. Mlhall Manoilescu, „Greşelile istorice ale partidului liberal”. Lumea nouă, 1, 
1932, nr. 3, pp. 54-55. 

2. Idem, „Partide sau corporaţii?”, Lumea nouă, II, 1933, nr. 6, p. 336. 

3. Idem, Anticipări", Lumea nouă, I, nr. 1,1932, p. 41. 

corporatismului se războieşte cu natura democratică a statului de tip 
liberal, aşa cum s-a constituit în secolul al XlX-lea. Undeva pe la 
început, semnala că acum, după războiul mondial, „nu e vorba de 
criza democraţiei ut trecut, ci de criza democraţiei ca sistem politic” 1 . 
Mai încolo observa că „necesitatea funcţională ne reclamă coexistenţa 
funcţională a mai multor organisme politice, avînd acelaşi rol şi ace¬ 
laşi scop”. Şi, după ce explică inutilitatea partidelor politice într-un 
sistem corporativ, conchide că „ partidele sunt organisme perimate 
care şi-cui încheiat cariera în ziua în care în toate ţările sufragiul uni¬ 
versal a fost realizat şi unde libertatea cetăţenilor este completă”. în 
statul organizat corporativ nu e admisibilă preeminenţa imul partid 
oarecare. Un anumit partid poate activa „numai cînd reprezintă o 
Ideologie profundă, susceptibilă a cuceri toate ramurile vieţii naţio¬ 
nale şi să-şi menţină mult timp cucerirea. Nu poate fi vorba decît 
de un asemenea partid care are să-şi spună cuvîntul în stat deasu¬ 
pra cadrelor corporative şi cu asentimentul lor”. Şi, parafrazînd un 
dicton englez, ţinea să precizeze că „partidele nu mai au drept să 
facă rău” 2 . 

De la antidemocratismul parlamentar clădit pe ideile corporatiste 
la propunerea creării partidului unic nu era decît un pas. Fireşte, 
Manoilescu l-a făcut. Nu s-a mulţumit cu articole şi studii. A scris o 
întreagă carte, de vreo 250 de pagini, publicată mai întîi în limba 
franceză (1937), în italiană, apoi şi în germană. Va izbuti s-o publice 
în româneşte de abia în 1942, deşi extrase din ea a publicat In revista 
sa şi, în 1937, în Buna Vestire, organul mişcării legionare. în cartea 
aceasta (deşi nu numai aici) a elogiat mult regimurile dictatoriale 
europene, cel fascist, nazist şi al lui Salazar. Opiniile exprimate în 
carte sunt edificatoare prin ele însele, făcînd comentariul inutil. „Puţini 
înţeleg că dictatura nu mai poate fi astăzi o instituţie patriarhală şi 
primitivă, ci numai un sistem complex de funcţiuni care să răspundă 
exigenţelor infinite ale vieţii popoarelor modeme.” „Partidul unic este 
o instituţie contemporană care e caracterizată în toate ţările printr-o 
aceeaşi concepţiune de stat... în toate aceste regimuri statul ia asu- 
pră-şi de a întruchipa un ideal politic şi social şi de a conduce naţi¬ 
unea într-un mod activ şi conştient către realizarea acestui ideal. 
Statul nou, statul tip «secolul XX», este, deci, statul purtător de ide¬ 
aluri, este statul militant pentru un ideal politic şi social determinat.” 
„Partidul unic n-are numai o etică nouă; el are, de asemenea, o tehnică 
nouă în organizarea sa. Conducerea, ierarhia, disciplina sunt totde¬ 
odată diferite de ceea ce sunt ele în partidele politice ale regimului 
liberal. Prima originalitate a partidului unic e şeful său. Conducătorul 


1. Mihall Manoilescu, Le siăcle du corpomtisme, Felix Alean, 1936, p. 63. 

2. Ibidem, pp. 137-139, 140-141. 

şi partidul sunt două realităţi complementare. Marele conducător de 
tipul Kemal, al lui Mussolini, Salazar, al lui Hitler e un fenomen al 
secolului... Conducătorul este acela care are, mai mult decît toţi cei¬ 
lalţi revoluţionari, viziunea anticipativă a noului stat, conducătorul e 
acela care pregăteşte revoluţia care dirijează luarea în posesiune a 
statului şi dă linia generală a transformărilor de impus statului; con¬ 
ducătorul e acela care realizează fuziunea dintre partid şi stat adesea 
prin mijlocul unei numiri personale şi supraveghează coordonarea 
superioară a tuturor eforturilor de redresare naţională.” „Noile partide 
sunt miliţii civile. Membrii lor sunt soldaţi. Toţi îşi aliniază picioarele, 
iau poziţie de «drepţi» şi îşi salută cu salutul roman superiorul politic 
în serviciul cerut politiceşte, pentru un ideal politic.” în sfîrşit: „Dreptul 
exclusiv la activitate politică îl vom numi în chip brutal monopolul 
partidului unic” 1 . Aspiraţiile totalitare, opuse libertăţilor cetăţeneşti 
şi dreptului de a se organiza în partide, se lăfăie în voie în această 
carte care poartă semnătura Ivii Mihail Manoilescu. 

De la doctrinarii cu statut recunoscut în epocă putem trece la 
condeiele cu faimă cîştigată ale celor ce atunci aparţineau tinerei 
generaţii. Cu exasperarea sa constantă, Cioran, mereu în căutarea 
unei intruvabile soluţii salvatoare, între democraţie şi dictatură opta 
hotărît pentru a doua. „în viaţa unei naţiuni - scria în 1934 -, regimul 
democratic este adecvat numai perioadelor clasice, cînd naţiunea se 
poate rotunji în libertate, cînd divergenţele nu sunt o destrămare şi 
cînd libertatea nu este un exces... Epocile turburi, nesigure, în care 
omul oscilează turmentat în căutarea unui fanatism care să-l lege 
fatal şi direct de ceva, aduc cu necesitate dictatura ca o formă ce oferă 
omului o ancorare durabilă şi o conştiinţă de mare stabilitate... Numai 
într-un astfel de regim tinerimea poate fi organizată, numai intr-un 
astfel de regim ea însăşi e o putere... Dictatura trebuie înţeleasă ca 
o fatalitate... Un tineret în uniformă este o imagine de putere. Aderenţa 
intimă pe care ea o are cu un sistem dictatorial o leagă strîns de viaţa 
statului. Democraţia a cultivat numai tendinţele centrifugale ale tine¬ 
retului... Dictatura are cultul forţei. O forţă amorţită nu poate fi dez¬ 
morţită decît prin forţă. Apologeţii democraţiei numesc libertate o 
stare care, în fond, nu e decît pasivitate, marasm şi indiferenţă. Dacă 
şi tinerimea înţelege libertatea în această accepţie, atunci această 
libertate trebuie distrusă, întreaga tinerime trebuie scuturată şi trezită 
la viaţă.” Redacţia, vizibil stânjenită, s-a simţit obligată să insereze, 
sub titlu, această precizare: „Oricît ar părea de aprig susţinător al 
dictaturii, d. Emil Cioran, în rîndurile de mai jos, face, în fond, un 
entuziast apel pentru o democraţie sinceră şi constructivă” 2 . Inutilă 


1. Mlhall Manoilescu, Partidul unic, 1942, pp. 14, 27, 46, 50, 109. 

2. Emil Cioran, „în preajma dictaturii”. Vremea, VII, nr. 358, 7 octombrie 1934. 

precizare, contrazisă de opiniile textului, a cărui vehemenţă nu putea 
fi umilită de o încovoiată retractare. Mai ales că la Cioran ideea avea 
o constantă, fiind slujită rectiliniu. Peste doi ani, în aceeaşi revistă, 
va reveni asupra aceleiaşi teme numai aparent, sau teoretic, dilema- 
tice: „Sunt oameni - insistă tînărul Cioran - care nu pot respira decît 
In democraţie, precum alţii în dictatură... Este vorba să hotărăşti în 
timp şi să nu optezi pentru o soluţie supraistoiicâ. Una este a vorbi 
de dictatură ca de unica salvare a României şi alta ca formă în genere. 
De aceea îmi este imposibil să am un entuziasm teoretic pentru dic¬ 
tatură, deşi o cred singura ieşire a României. Cine nu crede în mode¬ 
lul spiritului dictatorial la noi se înstrăinează de viitorul apropiat al 
acestei ţări... Ceea ce mi-a părut tulburător şi angajant In hitlerism 
este caracterul de fatalitate, de inexorabil colectiv, ca şi cum toţi 
oamenii ar deveni instrumentul unei deveniri democratice, fanatizaţi 
pînă la imbecilitate într-un clar-obscur al prezentului. în hitlerism 
cazi. Şi aşa cazi în orice curent de mase cu tendinţe dictatoriale... 
Cînd se vorbeşte de «barbaria» hitleristă, de «mascarada» sovietică sau 
de «teatrul fascist», impropriul acestor calificaţii nu defineşte decît 
ireductibilul acestor realităţi. Orice lume nouă este multiformă şi 
ameninţătoare pentru a putea încape într-o formulă. Dictaturile «raţi¬ 
onalizează» naţiunile, dar în ele însele au ceva germinai, de primăvară 
turmentată şi haotică, de inevitabil exploziv. Dar cum dictatura începe 
printr-o răsturnare, nu poate sfîrşi decît prin prăbuşire... în Germania, 
pentru a nu fi intoxicat sau contagiat de hitlerism, am început să 
studiez budismul. Decît meditaţia neantului mi-a ajutat să înţeleg, 
prin contrast, hitlerismul mai bine decît orice carte de ideologie... 
Dacă în România ar muri toţi militanţii de astăzi pentru ideea dicta¬ 
torială, ea n-ar evolua mai puţin spre dictatură... Fenomenul naţio¬ 
nalist pe care îl trăieşte România astăzi ne îndreaptă spre momentul 
cel mai esenţial al istoriei noastre... Dictatura este ante portas. Se 
înşeală cei care speră dezerţiuni sau laşităţi” 1 . 

Meditaţiile sale asupra relaţiei dictatură-democraţie le regăsim în 
cartea Schimbarea la faţă a României, apărută în 1936: „Tendinţa 
oricărei formaţii politice este dominaţia exclusivă. Coexistenţa atîtor 
grupări şi curente în democraţie este un semn de emasculare generală. 
De aceea, concurenţa politică fără nici un sens din democraţie îşi are 
rezolvarea firească şi inevitabilă în dictatură”. Şi mai încolo: „în cadrul 
naţiunii, democraţia a dat naştere unei pluralităţi de formaţii diver¬ 
gente care răpesc evoluţiei naţionale un sens convergent. Votul uni¬ 
versal şi parlamentarismul au conceput naţiunea ca o sumă cantitativ, 
cînd totul este o cantitate concretă şi calitativă care niciodată nu poate 
fi exprimată In aritmetica democratică. O naţiune este totdeauna mai 


1. Emil Cioran, „în preajma dictaturii”. Vremea, X, nr. 476, 21 februarie 1937. 

mult decît indivizii ei. Democraţia a făcut din ea o rezultantă. în 
realitate, indivizii rezultă din naţiune. Ţările fără o axă istorică işi 
pierd conturul prin democraţie. Acesta e cazul României. Ea n-a avut 
niciodată o formă, iar democraţia nu i-a dat-o... Dictaturile au toate 
un caracter de răscruce şi o gravitate unică” 1 . Desigur că principiul 
parlamentarismului, unul dintre elementele esenţiale ale democra¬ 
tismului, nu a fost ocolit. Şi a fost veştejit, cu sarcasm, ca întreg 
ansamblul acestui sistem „anacronic” de organizare socială care este 
democraţia. în cartea sa din 1936, Cioran observa ironic: „Parla¬ 
mentarismul este un cadru englez care a zăpăcit lumea de nenumărate 
decenii. Dacă în Anglia istoria universală se poate face prin discuţii 
şi păreri, în ţările cu mai puţin sînge rece el n-a constituit decît o 
stagnare. Singurul merit al parlamentarismului este de a fi dat iluzia 
unor reprezentanţi presupuşi ai naţiunii de a putea direcţiona con¬ 
ştient şi artificial soarta acesteia. în fond, parlamentarismul n-a creat 
decît o sumă de megalomani şi nici un erou. Parlamentarismul este 
chiar negaţia eroismului. Conceptibil în epocile echilibrate ale unei 
ţări, spiritul parlamentar e dizolvant în epocile de lansare şi de afirmare. 
Tensiunea în istorie a fost totdeauna fructul spiritului dictatorial” 2 . 

Nici Eliade n-a trecut nepăsător peste tensiunea relaţiei dicta- 
tură-democraţie. Deşi nu i-a rezervat atenţia acordată de Cioran, aflăm 
şi aici meditaţii, chiar dacă deloc originale, pe marginea chestiunii. 
La urma urmei, originalitatea, aici, nici nu avea teren de manifestare. 
Importante erau situarea în ecuaţie şi opţiunea între cele două alter¬ 
native. Argumentaţia nu putea produce originalitate decît, poate, prin 
efortul excesului, cum s-a întîmplat, uneori, cu Cioran. „Şi de unde - 
se întreba Eliade în 1937 - s-a râspîndit zvonul că într-o dictatură 
toţi oamenii trebuie să gîndească la fel?” Răspunztnd, arăta că în 
dictaturile ordinelor călugăreşti a existat posibilitatea libertăţii cuge¬ 
tului şi de manifestare a personalităţii. Şi tot aşa în Italia fascistă, 
unde antifascistul Croce era lăsat să scrie. Şi asta pentru că „în dic¬ 
tatura lui Mussolini se caută «personalităţi». Cine gîndeşte personal 
este promovat în cel mai scurt timp la un rang maxim” 3 . E inutil să 
insist că Eliade, atunci adept al Gărzii de Fier, se iluziona, automis- 
tificîndu-se. Opiniile personale, criteriu de promovare în dictatura lui 
Mussolini, ca şi a altora, e o născocire naivă, pe alăturea de realitatea 
faptelor. Dar chiar Eliade afirmase cu cîteva linii mai sus că B. Croce, 
foarte, cum să spun?, personal faţă de chingile fascismului, nu căpă¬ 
tase decît abia favoarea de a fi lăsat să scrie. în acelaşi an a luat atitu¬ 
dine şi faţă de celălalt termen al relaţiei, democraţia: „Democraţia de 


1. Emil Cioran, Schimbarea la faţă a României, 1936, pp. 187,194. 

2. Ibidem, p. 31. 

3. Mircea Eliade, „«Dictatura» şi «personalitatea»”. Vremea, X, nr. 481, 28 martie 

la război încoace a izbutit - crede el - să zădărnicească orice încercare 
de redeşteptare naţională. Prin piloţii orbi de la cîrma ţării, democra¬ 
ţia ne-a adus astăzi acolo unde suntem. Democraţia a zdrobit defini¬ 
tiv instinctul statal al cîrmuitorilor" 1 . în numărul unic al revistei sale 
Adsum, din august 1940, Constantin Noica s-a ocupat, într-unul din 
articole, fără insistenţă, de democraţie. „Ordinea spirituală, iar nu 
simpla politică a democratismului în care s-a trăit, credea că ştie ce 
e omul. Individului, spunea democraţia, nu-i trebuie decît condiţii de 
libertate în care să se desfăşoare; celelalte veneau de la sine. Iar 
libertatea era o noţiune negativă: a nu sta sub anumite constrîngeri. 
Restul, adică definirea omului însuşi? Dar întrebarea nici nu se 
punea... Invitaţia la libertate izvora din dogmatismul acesteia, din 
afirmarea indiscutabilă a naturii noastre statornice. Democraţia e 
semnul reacţionarismului în planul spiritului.” 2 E adevărat, Noica 
mută chestiunea din planul politic în cel pur spiritual. Dar nici în 
acest ultim plan nu cred că Noica are dreptate. Şi în cele ale spiritu¬ 
lui, libertatea democraţiei, adică eliminarea mijloacelor constrîngă- 
toare, e o necesitate fără de care spiritualitatea nu poate vieţui cu 
adevărat. E drept, experienţa ultimelor şapte decenii în Europa de Est 
a demonstrat posibilitatea triumfului spiritului asupra totalitarismu¬ 
lui. Dar nu îndrăznesc a crede că idealul vieţii spirituale este dictatura 
totalitară. Chiar dacă inegalitatea naturală e suverană în lumea spi¬ 
ritului, e nedrept şi neadevărat să se afirme că democraţia aici este 
un semn al reacţionarismului. Nicăieri în sfera umanului democraţia 
nu e anacronică, nepotrivită sau retrogradă. 

împotriva democraţiei parlamentare şi a Constituţiei care îi asigură 
statutul de existenţă au scris în epocă destui. Şi gazetari de toată 
mina, precum Ilie Rădulescu, Popescu-Prundeni, şi intelectuali care 
practicau jurnalistica politică. Să-i amintesc pe Dragoş Protopopescu, 
Toma Vlădescu, Nicolae Roşu, M. Polihroniade. A le cita opiniile mi 
se pare inutil. Cîteva exemple, cu titlu de eşantion, mi se pare totuşi 
nimerit a le înfăţişa. Mihail Polihroniade, membru al grupării 
„Criterion”, primul din noua generaţie care a optat nu numai ideolo¬ 
gic, ci şi înregimentîndu-se activ în Garda de Fier, articula, în 1932, 
această propoziţie în ton voit jucăuş: „Democraţia modernă este un 
corp mort care mai curînd sau mai tîrziu se va întinde în coşciug, 
alături de democraţiile antice şi de democraţiile italiene ale Evului 
Mediu” 3 . Şi iată o mostră din opiniile gazetăreşti, şi ele miştocăreşti, 
ale anglistului Dragoş Protopopescu: „Constituţia noastră e un bastard 


1. Mircea Eliade, „Piloţii orbi”, Vremea, X, nr. 505, 19 septembrie 1937. 

2. Constantin Noica, „Spiritualitate şi moarte”, Adsum, număr unic, 8 august 
1940. 

3. Mihail Polibroniade, „Ideologie şi democraţie”, Calendand, I, nr. 10,3 februarie 
1932. 

ignobil născut din tratatul de la Berlin (?! n.n.) şi Alianţa Israelită 
internaţională... Această Constituţie şi eu cu drag aş călca-o. Aş face 
cu ea chiar mai rău. Şi atunci să lăsăm gluma, să ne ştergem pe mîini 
cu farsa democrată şi să începem a avea o Constituţie. Constituţie 
înseamnă Constituţie. Şi neamul românesc are o singură Constituţie 
românească. Aceasta e singura noastră realitate” 1 . în sfirşit, n-aş mai 
reproduce din cogitaţiunile lui Nicolae Roşu, ci mi se pare util să culeg 
cîteva sintagme injurioase din articolele acestui incalificabil publicist 
la adresa democratismului: „apele scîmave ale liberalismului”, „demo¬ 
craţia în realizarea ei ideală tinde către anarhia absolută”. „Creaţia, 
în orice domeniu, presupune continuitate, ordine şi ierarhie, adică 
tocmai ceea ce lipseşte spiritului democratic.” „Viciul esenţial al demo¬ 
craţiei se află în însăşi practica principiului efectiv care uniformizează 
şi distruge disciplina socială bazată pe naturale judecăţi de valoare.” 
Şi iată două titluri din articolele sale: „Falsificarea prin democraţie a 
culturii româneşti” şi „Procesul democraţiei revoluţionare”. 

De contenciosul democratismului parlamentar s-au ocupat şi mili¬ 
tanţii legionari. Rigoarea obligă să începem cu însuşi Căpitanul. 
Codreanu a fost, în două rînduri (1931 şi 1933), deputat şi a rostit 
în numele grupării sale politice, cum erau uzanţele atunci, discursuri 
de răspuns la mesajul regelui către parlament. Şi aici, nici că se putea 
altfel, s-a referit la regimul democratic în virtutea căruia, totuşi, lup¬ 
tase şi se alesese deputat „Democraţia - se rostea în 1931 - văzută 
din afară ne dă impresiunea unei vaste complicităţi în fărădelege. 
Concluzia: democraţia este incapabilă de autoritate. Şi încă ceva. 
Declar aici că democraţia e pusă în slujba marii finanţe naţionale sau 
internaţionale jidoveşti.” 2 în discursul la Mesaj din 1933, într-o înşi¬ 
ruire de deziderate, la punctul 9 cerea: „Să se puie capăt existenţei 
falimentare a statului democrat întemeiat pe ideologia perimată a 
Revoluţiei franceze... Să se înalţe din temelii statul nou etnic-naţional 
întemeiat pe primatul culturii naţionale, pe primatul familiei şi pe 
primatul corporaţiilor muncitoreşti” 3 . într-o carte a sa adresată, 
prin titlu, numai aderenţilor (Pentru legionari), Codreanu îşi relua 
ideile potrivnice democraţiei (o califica „democraţia masonă”), năpus- 
tindu-se împotriva principiului drepturilor omului: „«Drepturile omu¬ 
lui» nu sunt mărginite numai de drepturile altui om, ci şi de alte 
drepturi: 1. Individul. 2. Colectivitatea naţională actuală, adică totali¬ 
tatea indivizilor din aceeaşi naţie, trăind într-un stat, la un moment 


1. Dragoş Protopopescu, „Constituţia lui Arvinte”, Porunca Vremii, III, nr. 151, 
7 iulie 1935. 

2. C.Z. Codreanu, Discurs la mesaj rostit în decembrie 1931. Apud Cărticica 
şefuhd de cuib, 1937, p. 95. 

3. Ibidem, p. 100. 

dat. 3. Naţiunea, acea entitate istorică trăind peste veacuri cu 
rădăcinile înfipte în negura vremii şi cu un viitor infinit. O nouă eroare 
a democraţiei bazată pe «drepturile omului» este aceea de a nu recu¬ 
noaşte şi de a nu se interesa decît de una din aceste trei entităţi: 
individul. Pe a doua o neglijează sau îşi bate joc de ea, iar pe a treia 
o neagă... De aceea asistăm în democraţie la o răsturnare formidabilă. 
Individul crede că poate să impieteze cu drepturile sale nelimitate 
asupra drepturilor colectivităţii întregi, pe care să o încalce şi să o 
jupoaie. De aceea asistăm în democraţie la acest tablou sfîşietor, la 
această anarhie, în care individul nu voieşte să recunoască nimic 
deasupra interesului său personal. Armonia nu se poate restabili decît 
prin reîntronarea ordinei naturale. Individul trebuie subordonat enti¬ 
tăţii superioare, colectivitatea naţională, iar aceasta trebuie subordo¬ 
nată naţiunii... «Drepturile omului» nu mai sunt nemărginite, ele simt 
mărginite de drepturile naţiunii” 1 . 

Vasile Marin, cel decedat, în 1937, în Spania, ca franchist şi aure¬ 
olat ca „erou al creştinătăţii”, a fost avocat, gazetar cu intermitenţă, 
devenit membru, apoi comandant al Gărzii de Fier prin 1931-1932. 
în articolele sale s-a războit mult cu democratismul, pe care îl făcea 
vinovat pentru toate nevoile ţării. „La originea statului de pînă acum 
au stat, fără îndoială, principiile Revoluţiei franceze de la 1789, revo¬ 
luţia avocaţilor şi a retorilor îmbătaţi de sonoritatea frazei, ucenici 
întru ideologie ai iluminismului celui de alXVIII-lea secol... Democraţia 
furnizează omul universal, omul abstract, ideal identic peste tot cu 
el însuşi, în vreme ce noi avem nevoie de oameni înrădăcinaţi solid 
în pămîntul nostru, în istoria noastră, în conştiinţa naţională, adap¬ 
taţi necesităţilor naţionale... Electoralismul nu permite selecţionarea, 
pentru că masele n-au instinctul ierarhiei valorilor. Pentru ele liber¬ 
tatea nu constituie factor de cultură şi de educaţie, ci prilej de anar¬ 
hie şi dezmăţ. Pentru ele egalitatea devine idealul şi, prin aceasta, se 
deschid porţile vieţii publice făclierilor materialismului, care sunt bine 
primiţi... Votul universal are, între altele, imensul defect de a crea 
partide, ordonate toate pe consideraţiuni materialiste... Politica jocu¬ 
lui electoral conduce la degradarea prin uniformizare a vieţii colective, 
iar naţiunea, concepută numeric şi cantitativ, pierde sensul valorilor 
veritabile şi eterne... Salvarea noastră nu poate veni decît de la inte¬ 
grarea luptei noastre politice în sfera naţionalismului creator... De 
aceea, în orice stat, naţionalismul intră în luptă certă cu democra¬ 
ţia, ai cărei aliaţi se găsesc în pleava internaţională a metecilor.” 2 Apoi 
e adusă în scenă mişcarea legionară, cu rostul ei de a înfringe demo¬ 
craţia prin revoluţia naţionalistă. „începutul sfirşitului îl trăim noi. 


1. Idem, Pentru legionari, 1936, pp. 394-395. 

2. Vasile Marin, .De la formalismul democratic la naţionalismul constructiv”. Axa, 
1 decembrie 1933. Apud Crez de generaţie, 1937, pp. 7-10. 

De pretutindeni, împotriva partidelor desuete, vase diverse cu conţinut 
identic, şi care nu se manifestă prin voinţa lor interesată de a apăra 
statul parlamentar şi practica unei politici de echilibru intern, adică 
liberală şi democratică, apar organizaţiuni noi de luptă politică care 
pun problema statului totalitar pe teren revoluţionar, indiferent dacă 
se etichetează fasciste ori comuniste. Produse autentice, toate aceste 
formaţiuni active preconizează necesitatea reorganizării fundamentale 
a naţiunii în stat... spiritul rector al reformei poartă aceeaşi pecete: 
primatul colectivismului naţional.” 1 Şi apoi anunţa asumarea de către 
generaţia tînără a misiunii - fireşte - de a regenera ţara: „Renaşterea 
prin revoluţie nu mai poate spăimînta pe nimeni... Vremurile cer 
oameni tari şi generaţia înaintaşilor nu-i poate da... Pretutindeni acolo 
unde ea s-a aşezat în slujba revoluţiei, condiţia destinelor societăţii 
se află în mîinile viguroase ale generaţiei noastre... Noi credem în 
valoarea etică a forţei. Statului zis de drept, care permite joc liber 
egoismului interesat al individului sporadic, noi îi opunem statul 
etic... înlăturăm cu dispreţ stîrvul statului demo-liberal pentru ca să 
proclamăm în locul lui un stat fecundat de principiul autorităţii 
morale înlăuntrul căruia să se realizeze maxima dezvoltare a naţiunii 
întregi... Ţara are nevoie, în vremurile acestea, de oameni tragici şi 
sintetici... Aceasta se realizează... prin acţiunea dîrză, conştientă şi 
organizată a acelora care sunt apologeţii unei singure ideologii: 
Fapta” 2 . Şi altă dată: „Pretutindeni caracatiţa democratică a fost stă¬ 
vilită de marşul victorios al legiunilor tinereţe! naţionaliste care au 
pus curajos problema reintegrării naţiunii în drepturile ei prin crearea 
statului cu funcţiuni totalitare” 3 . Şi încă o dată: „Ca pretutindeni, 
împotriva partidelor compuse din aceeaşi figuraţie desuetă şi care se 
manifestă prin voinţa lor interesată de a apăra practica politicii 
pluto-democrate, a apărut mişcarea legionară, reacţiune legitimă şi 
firească pe linia marilor destine ale comunităţii naţionale care pune 
viguros problema crucială a creării statului totalitar şi preconizează 
necesitatea reorganizării fundamentale a naţiunii... Ca şi fascismul, 
ca şi naţional-socialismul, mişcarea legionară luptă pentru crearea 
statului totalitar, sculptat politic, social şi economic în fondul naţio¬ 
nal. Mişcarea legionară este o concepţie totală a vieţii naţionale. Prin 
ea, ca şi prin fascismul definit de Corradini, naţiunea va depăşi, 
absorbindu-le, toate experienţele democratice şi socialiste şi va crea 
statul modem...” 4 . Cum se vede, multă frazeologie antidemocrată. Dar 


1. Vasile Marin, „între democraţie şi statul totalitar”. Apud op. cit., p. 38. 

2. Idem, „Crez de generaţie: ideologia faptei”. Axa, 22 ianuarie 1933. Apud op. 
cit., pp. 3-5. 

3. Idem, „Contraofensiva statului demo-liberal”. Anco, 14 mai 1933. Apud op. cit, 
p. 17. 

4. Idem „Extremismul de dreapta”, Axa, 28 octombrie 1933. Apud op. cit., p. 29. 

în locul programului prin care legionarismul voia să năruiască 
„vechea” alcătuire, concepînd una nouă, totalitară, nu întâlnim nici 
măcar un fragment de proiect posibil. 

Traian Brăileanu era profesor universitar de sociologie la Univer¬ 
sitatea din Cernăuţi, membru în Senatul legionar, organismul con¬ 
ducător al Legiunii, şi numit ministru al Instrucţiunii pe vremea 
statului naţional-legionar al lui Antonescu-Horia Sima. A fost şi el 
preocupat de „viciul” democraţiei parlamentare, rupînd săgeţi împo- 
trivă-i. în revista, de el întemeiată şi condusă, însemnări sociologice, 
în care se făcea mai mult politică legionară decît ştiinţă sociologică, 
a publicat articole în care exprimă opinii pe această temă: „Ce program 
de reforme - observa el în 1937 - are Legiunea? Deşi programul e 
secret, totuşi voi destăinui punctul principal, anume: Legiunea va 
înfăptui ceea ce partidele făgăduiesc să înfăptuiască, dar nu pot înfăp¬ 
tui.. Nici un partid nu poate da naţiunii forma politică desăvîrşită de 
care are nevoie în constelaţia internaţională actuală. Dar dăinuirea 
partidelor politice împinge statul nostru cu necesitate spre război civil, 
spre dezlănţuirea revoluţiei iudeo-comuniste din cauza luptelor între 
facţiunile politicianiste. întrebarea e cum se poate desfiinţa regimul 
partidelor politice, fără a aduce ştirbire libertăţilor cetăţeneşti... Ne-am 
putea imagina oareşicum rezultatul final al unei reforme constituţi¬ 
onale după biruinţa Legiunii. De la Republica lui Platon pînă la Secolul 
corporatismului al dlui Manoilescu e un drum lung”, menit să „împace 
autoritatea cu libertatea şi a asigura autonomia şi autarhia statului”. 
Şi adăuga deziderativ: „Ar fi cazul să se studieze şi la noi această 
problemă în mod temeinic” pentru a găsi căile utile spre „reîntoarce¬ 
rea la statul naţional” 1 . Referirea la lucrarea lui Manoilescu spune 
multe, de vreme ce doctrinarul corporatismului condamna statul de 
tip liberal, preconizând dictatura partidului de tip unic. Comentând 
rezultatul alegerilor din decembrie 1937 şi numirea guvernului 
Goga-Cuza, duşmănit de legionari, Brăileanu a găsit prilejul unei mai 
clare recriminări împotriva democratismului parlamentar: „Deci - nota 
el amar - tot un partid parlamentar”. Acceptarea de a guverna într-o 
formaţie guvernamentală împreună cu patru foşti naţional-ţărănişti 
şi vaidişti e o eroare. „Măsurile luate imediat şi reformele anunţate 
de noul guvern sunt în primul rînd antisemite, cuprind deci numai o 
parte (deşi foarte importantă) a programului naţionalist. Ele nu sunt 
îndreptate împotriva sistemului democraţiei parlamentare, prin care 
jidanii au devenit puternici la noi şi au realizat şi pregătit revoluţia 
comunistă... Nu e în intenţia noastră să criticăm, ci numai să demon¬ 
străm cum, prin continuarea unui sistem de guvernare care ne-a dus 


1. Traian Brăileanu, „Dictaturi şi libertate”, in însemnări sociologice, II, 12 martie 
1937. 

in situaţia de azi, această situaţie nu se poate îndrepta. Prin coaliţia 
cu Goga şi, în urmă, cu ţărăniştii şi vaidişii, dl Cuza a îngropat în 
mod definitiv L.A.N.C. Cuzismul se va îneca în democraţia parlamen¬ 
tară, demagogică şi coruptă. Legiunea va trebui să intervină pentru 
a pune ordine în haos şi pentru a duce masele spre biruinţa ideii 
naţionaliste. Aşa e natural, aşa e logic să se întîmple.” 1 Peste nici 
trei ani, în 14 septembrie 1940, Legiunea a ajuns la putere, dovedind 
cu asupra de măsură... capacitatea ei de guvernare. Nu numai că n-a 
putut pune ordine în haos, dar neorînduiala bunului-plac a luat pro¬ 
porţii, devenind normă în treburile publice şi în cele economice. Şi, 
ca să închei, aş aminti că pînâ şi legionarul disident Mihail Stelescu, 
cel ce a întemeiat gruparea „Cruciada Românismului”, se opintea 
împotriva democratismului. Parlamentul şi parlamentarismul i se 
păreau lovite de falsitate. De aceea, „democraţia ne repugnă. Este 
făcută din noţiunea sfîntâ de libertate, debandadă, din egalitatea 
naturală, erijarea în conducători a pleavei şi secăturei, din frăţietate, 
o crimă. S-a înlocuit concepţia binelui pentru mulţime prin concepţia 
domniei a unei mulţimi de secături... Românismul este singurul crez 
care poate anima viaţa acestei naţiuni. Soluţii pentru fiii ei, din sînul 
ei, cu spiritul ei, pe pămîntul ei” 2 . 

Aceste opinii de un radicalism extremist n-au rămas fără replică. 
Ea a venit densă, variată şi substanţială. De n-ar fi fost decît pledoa¬ 
riile fruntaşilor politici (liderii partidelor democratice), şi încă ar fi fost 
suficient. Dar s-au înregistrat şi replici din spaţiul filozofiei culturii, al 
sociologiei politice, al oamenilor de cultură în genere. înainte de a mă 
referi la unele dintre aceste opinii mi se pare necesară o observaţie. 
Negreşit, democraţia peste tot în lume - şi noi n-am făcut excepţie - e 
plină de păcate, aglomerată de nedreptăţi şi imperfecţiuni flagrante. 
Poate că la noi păcatele democraţiei au fost şi mai evidente. Aveam, 
şi pînă la 1923, cea mai liberală Constituţie europeană, dar guvernele, 
de la 1866 încoace, nu au fost, ca peste tot, expresia parlamentului, 
ci, invers, parlamentele au fost, totdeauna, expresia guvernelor care 
le „alegeau”. Asta vrea să spună că aproape toate consultările electo¬ 
rale şi pe vremea censului de pînă la 1918, şi după universalizarea 
dreptului la vot pentru bărbaţi (femeile, după amîndouă Constituţiile, 
erau excluse de la exercitarea drepturilor publice) au fost trucate de 
administraţie şi guvern. Funcţiona deci o democraţie imperfectă. Dar, 
dincolo de calitatea sistemului electiv, odată constituite corpurile 
legiuitoare, dezbaterile erau libere, punctele de vedere adversare încru- 
cişîndu-se deschis şi cu mare forţă oratorică. Sigur că guvernele 

1. Traian BrăUeanu, „După alegerile din decembrie 1937”, însemnări sociologice, 
HI, nr. 10, ianuarie 1938, pp. 4-6. 

2. Mihail Stelescu, „Democraţie, comunism, românism”, Cruciada Românismului, 
I, nr. 17, 28 martie 1935. 


54 



dispuneau totdeauna de majorităţi confortabile care le ofereau garanţii 
legislative. Dar opoziţia putea, în deplină libertate, să demonstreze 
eroarea unei legi aduse In dezbaterea parlamentului, să o amendeze. 
Apoi, presa era liberă (dincolo de sincopele rare ale stării de asediu) 
şl orice gînd, oriclt de critic, la adresa autorităţilor putea fi exprimat. 
Şi, aş adăuga, cu cîtă forţă expresivă au fost exprimate, de mari, 
străluciţi gazetari, aceste opinii critice în publicaţiile independente! 
Regimul minorităţilor era garantat de tratatele de pace de la Versailles, 
Paris şi Trianon, fiind în general respectat. Minorităţile naţionale 
aveau partide politice reprezentate în parlament, publicaţii, instituţii 
de cultură şi şcolare, putîndu-şi exercita, liber, drepturile garantate 
de Constituţia din 1923. Sigur că extremismele naţionaliste româ¬ 
neşti, care n-au lipsit cum se vede nici după 1918, erau active, resen- 
timentare şi incitau la ură împotriva alogenilor, promiţînd pogromuri 
şi legi rasiale. Dar, oficial, guvernele interbelice (cu excepţia celui de 
44 de zile condus de Goga şi Cuza în 1937-1938) condamnau astfel 
de ieşiri, chiar dacă, uneori, se foloseau diversionist de cutare act 
şovin. Apoi, chiar aceste manifestări extremist-şovine constituiau 
unul dintre riscurile democraţiei, bucurîndu-se de posibilitatea de 
manifestare cîtă vreme nu puneau în pericol siguranţa statului. Pe 
scurt spus, democraţia a fost atunci, în anii treizeci ai secolului nos¬ 
tru, ca şi aiurea în lume, imperfectă sau perfectibilă. Dar libertăţile 
erau pe deplin asigurate. Vorba, vestită, a lui Churchill: democraţia 
parlamentară are enorme păcate, dar nu există un mod mai bun de 
organizare statală. Cei care rupeau săgeţi împotriva democraţiei româ¬ 
neşti, voind s-o înlocuiască prin forme autoritare, inclusiv dictatoriale. 
Ignorau tocmai această fundamentală realitate. Democraţia era mar¬ 
cată de erori şi vicii; dar a fost şi a rămas cea mai avansată formă de 
organizare a vieţii publice. Iar spiritele înaintate s-au zbătut multe 
decenii pînă a fost instaurată. Eliminată, cum cereau extremiştii de 
dreapta sau stînga, ne instalam, cum s-a întîmplat din 1938 pînă în 
1990, în totalitarism. Ralea a şi spus-o în 1930, într-un articol din 
Viaţa Românească intitulat „Misiunea generaţiei tinere”: „a) Toate 
ţările civilizate sunt democrate; toate ţările semicivilizate ori primitive 
sunt dictatoriale, b) Pentru că, la noi în ţară, acest regim n-a fost 
experimentat ca să-şi arate roadele, dacă astăzi suferim, efectele sunt 
ale reacţionarismului care a domnit, nu ale democraţiei care abia s-a 
înfiripat, c) Civilizaţia noastră e condiţionată de europenizarea noas¬ 
tră cu ajutorul regimului democratic... Credem că apropierea strînsă 
de Apus ne va ajuta în progresul nostru... Raţionalism, democraţie, 
europenism, iată valori culturale pe care Viaţa Românească le va 
susţine” 1 . 


1. Mihai Ralea, „Misiunea generaţiei tinere”, Viaţa Românească, 1930, nr. 1-3. 
Apud Scrieri, ediţie de Florin Mihăilescu, Minerva, 1989, pp. 195-196. 

Ralea a fost, fără îndoială, ca sociolog şi filozof al culturii, un hotă- 
rît potrivnic al extremismului de orice fel. Polemizând mult, atent şi 
productiv cu orientările obscurantiste şi antidemocratice, promova 
valorile libertăţii şi ale europenismului care trebuiau să ne disocieze 
de Orientul bizantin. Adept al specificului naţional în cultură, s-a 
delimitat, în împrejurări ce n-au fost lesnicioase, de ortodoxism şi 
cavalerii românismului integral care-i tot blamau pe paşoptişti. „Mis¬ 
ticismul şi ortodoxismul vor aduce obscurantism şi sălbăticie. De 
bine, de rău, iluminismul secolului XVIII francez ne-a adus bruma de 
civilizaţie, rea sau bună cum e, pe care o avem astăzi. Şi tot e prefe¬ 
rabil ceva la nimic... Precizarea sufletului naţional e percepţia unei 
individualizări, a unei diferenţieri bazate pe o operaţie de discrimina- 
ţie. Nu pot deosebi ce e al meu de ce e al altuia decît printr-o opera¬ 
ţie de delimitare raţională. Misticismul care urăşte individualizarea, 
care amestecă şi contopeşte totul, nu permite diferenţieri. între mis¬ 
tică şi specificul naţional e o enormă incompatibilitate.” 1 Şi altă dată: 
„Specific naţional fără conştiinţă şi fără raţiune nu e posibil. Întîi să 
ne cultivăm şi pe urmă ne vom înţelege. Adică ne vom înţelege pe 
măsură ce ne vom crea. Specificitatea naţională e o operă de desprin¬ 
dere, de diferenţiere, iar percepţia diferenţierii nu se poate obţine decît 
prin raţiune. Începînd a fi buni europeni, vom sfîrşi prin a fi buni 
români. Românismul se învaţă prin europenism. Aşa a fost în trecut, 
aşa e şi astăzi. Patruzecioptismul bonjurist şi jacobinist ne-a dat 
conştiinţa naţională. Români ne-am descoperit mai întîi în Franţa. 
Opoziţia creează determinările şi precizările” 2 . Revenind la un eseu 
din care am citat, să reproduc încă un pasaj revelator pentru apăra¬ 
rea democraţiei atît de hulite de alţii: „Noi credem că o viaţă româ¬ 
nească se va realiza atunci cînd păturile care o compun vor ajunge 
la conştiinţa de sine prin libertate; cînd raportul dintre ele va fi domi¬ 
nat de regule de dreptate şi legalitate. Altfel, oricîtă afinitate etnică 
ar exista între diferitele clase componente ale acestui popor şi ale 
acestui stat, şi oricît s-ar exalta orgoliul lor naţional, oricît, în fine, 
s-ar exaspera cu ajutorul urei de rasă şovinismul latent din orice 
popor, dacă condiţiile vieţii sociale ar fi viciate de apucături tiranice, 
nedrepte, arbitrare, viaţa naţională ar fi periclitată. Căci nu există 
nimic mai antinaţional decît o operă de nedreptate sau de exploatare. 
Solidarităţi bazate pe stăpînire de o parte şi robie de alta nu există şi 
nici un imperativ naţionalist de ordin ideologic, nici un mit spiritual 
nu se poate opune unei stări de inechitate. Prin social la naţional, 
acesta e crezul nostru. Dar, fiindcă pornim inspiraţi de această metodă, 
ajungem la concluzia că regimul politic care, potrivit timpurilor noastre 


1. Mihai Ralea, „Rasputinism”, Apud Scrieri, 7, ed. cit., p. 175. 

2. Idem, „Precizări”. Apud ibidem, p. 180. 

de conştiinţă şi cultură, poate ajuta solidaritatea şi coeziunea noastră 
e democraţia'' 1 . Şi tot despre hulita democraţie, în decembrie 1930: 
„în numele democraţiei, nu cerem azi punct de ajungere egal, ci numai 
punct de plecare egal... Egalizînd condiţiile de plecare, democraţia 
prezintă imense avantaje biologice... Democraţia e o posibilitate, pe 
cînd reacţiunea e o interdicţie de soluţie... Oricare ar fi obiecţiunile pe 
care le aduc teoreticienii reacţionari democraţiei, ei nu pot nega un 
avantaj evident al acesteia. Regimul democratic e singurul regim 
politic în care e posibil controlul. E singurul pe care omenirea, în 
căutarea ei spre bine, l-a putut găsi pînă acum. Parlamentele, oricît 
ar fi ele de primitive, de neevoluate, au putinţa de a denunţa. In regi¬ 
murile antiparlamentare cine va putea exercita controlul?... Iată de 
ce, pornită într-un moment al istoriei, dintr-o mică ţară, în cel mai 
mic dintre continente, mişcarea democratică a cuprins în vîrtejul ei 
toate neamurile planetei, iată de ce ea s-a transformat într-o mistică 
binefăcătoare, în care, cu toate oscilaţiile crizelor trecătoare, omeni¬ 
rea, în imensa ei majoritate, continuă să creadă. Aşa înţelegem azi 
democraţia: un regim care sporeşte vitalitatea” 2 . Ralea a ştiut, ca mulţi 
alţii, să se ridice şi împotriva blamului aruncat de adversarii demo¬ 
craţiei împotriva partidelor politice, de fapt împotriva ideii de pluri- 
partidism, principiu fundamental al parlamentarismului. A căpătat 
putere circulatorie, de la restauraţia lui Carol al II-lea încoace, teoria 
guvernelor de tehnicieni, deasupra partidelor. Ideea a fost preluată 
de grupări de extremă dreaptă, alimentîndu-şi cu ea (sau şi cu ea) 
ostilitatea împotriva pluripartidismului şi a democraţiei parlamentare, 
în februarie 1931, Ralea scria: „Un grup de politicieni şi cîţiva inte¬ 
lectuali vor să convingă lumea că toate relele din ultimul timp nu 
sunt datorite numai partidelor, ci chiar înseşi ideii de partid, asupra 
căreia trebuie azvârlite toate anatemele... Că partidele n-au fost tot¬ 
deauna la înălţime, se prea poate. Să căutăm deci a le perfecţiona. 
Nu ideea de partid e compromisă, ci expresia ei românească. Partidele 
sunt instituţiile politicii, după cum băncile, cooperativele sau socie¬ 
tăţile comerciale sunt instituţiile vieţii economice. S-ar putea concepe 
viaţa economică fără ele? Partidul mobilizează, orientează şi grupează 
opinia publică. El serveşte de instrument de informaţie şi solidaritate. 
El fereşte de anarhia individualistă şi oferă vieţii sociale o bază de 
continuitate şi permanenţă” 3 . Şi peste cîţiva ani, cu referire directă 
la extrema dreaptă care, cum spuneam, tot predica inutilitatea şi 
caracterul pernicios al partidelor: „Dnii Cuza, Goga şi Corneliu 


1. Mihai Ralea, „Misiunea unei generaţii”. Apud ibidem, p. 195. 

2. Idem, „Răzbunarea noţiunii de democraţie”, Adevărul, an 43, nr. 14416,24 de¬ 
cembrie 1930. 

3. Idem, „între partide şi tehnicieni”. Viaţa Românească, an XXIII, 1931, nr. 2, 
pp. 196-197. 

Codreanu strigă contra partidelor, dar şi ei au şi întreţin partide. Cu 
tot spiritul de partid. Căci orice idee nouă presupune sectarism. Şi 
nu-mi închipui că grupările de dreapta ar întrebuinţa un criteriu 
obiectiv al selecţiei valorilor în locul unuia sectar. Oricît ar fi de genial 
un democrat ori un socialist, i se va prefera desigur cel din urmă 
militant antisemit. Selecţia va fi făcută tot pe bază de partizanat, de 
spirit de corp, de gaşcă, ar fi imposibil altfel. Adevărul e că: pe cînd 
democraţia se sprijină pe o multiplicitate de partide, dictatura se 
reazemă pe unul singur... Orice regim politic e unul de «scoală-te tu 
să stau eu». E o fatalitate inevitabilă şi mintea omenească n-a desco¬ 
perit încă un remediu la acest teribil inconvenient. Numai că demo¬ 
craţia e o alternativă de grupări, ceea ce constituie o dreptate mai 
mult şi o supapă mai sigură contra nemulţumiţilor. Să-mi spună dnii 
Cuza ori Codreanu ce vor face cu partizanii lor în cazul unei veniri la 
putere? îi vor trimite la vatră? Atunci pe cine se vor sprijini?... Dar 
atunci de ce atîta demagogie contra partidelor, cînd conducătorii 
naţionalişti ştiu bine că şi ei au un partid care speră să fie recom¬ 
pensat moral şi material într-o zi, chiar cînd partidele pe care le 
conduc îşi schimbă numele şi în loc de partid îşi zic ligă, legiune etc." 1 . 

în sfîrşit, Ralea a luat atitudine împotriva acelor opinii potrivit 
cărora ar exista o relaţie de incompatibilitate între democraţie şi naţi¬ 
onalism şi că democraţia trebuie înlăturată în favoarea naţionalismu¬ 
lui. „Nu numai că între democraţie şi naţionalism nu este nici o 
antinomie posibilă, dar naţionalismul este o invenţie a democraţiei, 
înainte de 1789 nu se poate vorbi de patriotism. Statele feudale aveau 
forme patrimoniale... Naţiunea, principiul naţionalităţilor, specificul 
etnic au ieşit din marea revoluţie franceză, ideologia modestă a bur¬ 
gheziei... Pe acest principiu naţionalist şi democratic a fost posibilă 
unirea tuturor italienilor, ca şi a tuturor românilor. Din acelaşi prin¬ 
cipiu democratic, afirmat de Wilson, a ieşit dreptul de autodetermi¬ 
nare a popoarelor, care a făcut posibilă România Mare... Putem afirma, 
mai mult, că numai democraţia poate fi cu adevărat naţionalistă. în 
dictatură, unde nimeni nu poate vorbi, se poate presupune că senti¬ 
mentul naţional e impus prin constrîngere. Numai acolo unde, prin 
liberă adeziune a marii majorităţi, se manifestă dragostea de ţară, 
numai acolo se poate vorbi de o autentică conştiinţă naţională... 
Democraţia dreaptă şi comodă pentru toţi înteţeşte ataşamentul pen¬ 
tru patrie.” 2 Şi peste doi ani, revenind asupra chestiunii, observa: „Ni 
se afirmă că am intrat într-o eră naţionalistă. Numai că această eră 
durează cam de mult. Teoreticienii naţionalişti vor să ne convingă că 
perioada contemporană a avut două epoci: una democratică, care 


1. Mihal Ralea, „Doctrina dreptei” (II), Dreptatea, IX, nr. 2377, 13 septembrie 
1935. 

2. Idem, „Doctrina dreptei” (III), Dreptatea, nr. 2379, 17 septembrie 1935. 

ac'um e perimată, şi alta naţionalistă, care abia acum începe. Istoria 
urată însă că democraţia n-a fost niciodată separată de naţionalism... 
Nu există opoziţie istorică între naţionalism şi democraţie. Din contră, 
ambele ideologii s-au determinat şi condiţionat reciproc, ca două feţe 
ale aceluiaşi principiu apărut simultan pe scena istoriei... De altfel, 
naţionalismul nici nu are a se apăra. El e o stare de fapt. Şi stările 
de fapt nu dau naştere la doctrine. Elementele biologice: trebuinţe. 
Instincte, impulsii pot forma baze inconştiente pentru teorii. Ele nu 
ne pot transforma direct în ideologii. Nu există o doctrină ori o ideo¬ 
logie a setei ori a somnului. Naţionalismul e, deci, din domeniul rea¬ 
lităţilor, nu din domeniul valorilor. Sunt român după cum sunt blond, 
înalt ori şchiop. Nu pot fi altceva ori altfel. Românismul e o fatalitate 
fenomenologică... A fi naţionalist după ultima formulă înseamnă a nu 
ţine seama nici de adevăr, nici de iubire, nici de dreptate, adică a 
distruge din suflet toate idealurile pentru care a luptat de veacuri 
omenirea. în condiţiile acestea, examenul naţionalist e prea greu de 
susţinut... înapoi la naţionalismul realist, la naţionalismul de con¬ 
statare a unor specificităţi individuale” 1 . 

Nu mai puţin vehement s-a rostit în apărarea democraţiei Ion 
Vinea, directorul publicaţiei Facla. Ceea ce i se părea ridicol şi mon¬ 
struos lui Vinea era confuzia vinovată ce se face între democraţia reală 
şl simulacrele ei de la noi, propunîndu-se, pornind de la aceste ipos¬ 
taze degradate, formele dictatoriale: „Şi cînd spumegăm împotriva 
democraţiei noastre aparente - scria el în 1934 -, ne revoltăm, de fapt, 
împotriva veritabilei dictaturi sub care ne zvîrcolim din 1916. Acuzăm 
parlamentarismul, acuzăm democratismul, cînd nu cunoaştem nimic 
din toate acestea şi n-am experimentat decît simulacrele. Şi suntem 
aşa de imbecili sau şarlatani cînd continuăm a lua starea dictatorială 
de la noi, făţarnică şi brutală, coruptă şi catastrofică, fiindcă a dis¬ 
părut cu totul, drept democraţie. Se poate totuşi să se recomande 
dictatura pură, dictatura fără comedia democratică... Să nu accepţi 
nici această ameliorare, cum n-ai acceptat, din capul locului, presu¬ 
punerea că în Germania şi Italia se trăieşte mai bine decît în Anglia 
şi în Franţa” 2 . Vinea exagera cu bună ştiinţă. Antiliberal de vreo două 
decenii bune, refuza să vadă, dincolo de simulacru, democratismul 
real manifestat prin parlamentarism şi libertatea presei. în absenţa 
acestora, dictatura brutală şi-ar fi întins linţoliul asupra ţării. Or, 
aceste expresii ale vieţii democratice existau, neputînd fi vorba la noi, 
atunci, de dictatură. Spre formele dictaturii pure aspirau mişcările 
politice şi spirituale de extremă dreaptă sau stingă. Un bun diagnostic 


1. Idem, „Noi forme de naţionalism", Viaţa Românească, XXIX, 1937, nr. 7, 
pp. 81-83. 

2. Ion Vinea, „Dictatura”, Facla, XIII, nr. 928, 2 martie 1934. 

asupra fenomenului aşa-numitului faliment al democraţiei a oferit, 
în 1933, teoreticianul social-democrat Şerban Voinea: „De ani de zile 
se proclamă falimentul democraţiei. Deşi războiul mondial se sfîrşise 
printr-o imensă lărgire a democraţiei, existenţa unor regimuri dicta¬ 
toriale în Rusia şi Italia alimenta diferite curente ideologice cu tendinţă 
antidemocratică. Acestea erau reduse la cercuri relativ restrînse. 
Tendinţele antidemocratice păreau a fl limitate pentru realizarea lor 
la statele «înapoiate». Recenta biruinţă a naţional-socialismului în 
Germania nu a lărgit numai cercul partizanilor metodelor dictatoriale, 
ci pare a fi făcut dovada experimentală că dictatura poate fi instaurată 
şi în statele cu mai mare dezvoltare industrială... O bună parte din 
cei care proclamă falimentul democraţiei reprezintă interese şi privi¬ 
legii care îşi găsesc mai bine reprezentarea în cadrul unui regim 
dictatorial... înseamnă această afectare a unor cercuri tot mai laigi 
că democraţia a dat faliment? Creaţia modernă, cu garantarea liber¬ 
tăţilor individuale şi participarea tot mai largă a maselor la treburile 
publice, are rădăcini înfipte în însăşi societatea de azi... Bazele de 
ordin economic şi social, condiţiile culturale ale democraţiei nici nu 
pot fi puse în discuţie... Nici una din condiţiile materiale ale demo¬ 
craţiei nu a dispărut. Neputinţa democraţiilor politice de a soluţiona 
imensele probleme economice şi sociale de azi nu trebuie considerată 
ca un argument în favoarea metodelor dictatoriale, atîta timp cît 
acestea nu se vor fi dovedit mai eficiente... Ceea ce a dat democraţia 
modernă în primul rînd nu este bogăţia, ci conştiinţa cetăţenească, 
demnitatea individuală. Lucrul acesta este prea adesea trecut cu 
vederea. De aceea se şi proclamă atît de uşor falimentul democraţiei... 
Acei care anunţă amurgul democraţiei confundă un nor trecător cu 
asfinţitul” 1 . Şi mai tîrziu, apreciind democraţia, bazată pe majorităţi 
liber exprimate, dezvăluie că adversarii ei transformă această virtute 
în deficienţă, ştiind că violenţa este esenţialmente străină, prin statut, 
democraţiei: „Regimul democratic face inutilă violenţa. Dar el nu o 
face imposibilă. Este posibil ca o minoritate, punîndu-se în afară de 
regulile democratice, să încerce a ajunge la conducere prin mijloace 
violente. Care va fi, atunci, atitudinea majorităţii? Ea va recurge, 
necesarmente, în apărarea ei, la mijloace violente. Niciodată demo¬ 
craţia nu şi-a închipuit că la gloanţe se poate răspunde, cu succes, 
prin buletine de vot şi moţiuni ale majorităţii. Din moment ce mino¬ 
ritatea părăseşte terenul luptei democratice, majoritatea va trebui să 
se apere opunînd violenţa la violenţă... Interzicerea şi dizolvarea par¬ 
tidelor naţional-socialiste simt numai măsuri de apărare ale regimului 
democratic ameninţat în existenţa sa, dar ele nu contrazic principiile 


1. Şerban Voinea, „Falimentul democraţiei’. Şantier, I, nr. 1,15 septembrie 1933. 

proprii democraţiei... Individul nu trebuie să ucidă. în legitimă apă¬ 
rare, omuciderea nu mai este însă crimă” 1 . 

Despre valorile reale ale democraţiei supuse discreditului de cer¬ 
curi politice sau intelectuale interesate s-a pronunţat şi ciudatul 
personaj Sandu Tudor, cleric literat, adversar al mişcării extremiste 
de dreapta şi de stingă, director al publicaţiilor Floarea de foc şi 
Credinţa: „Regimul democratic nu se poate spune că e compromis în 
sine. El e compromis şi aproape mort din punct de vedere moral. Cei 
interesaţi ne-au făcut să nu mai avem încredere în el. Aşa, batem 
toba falimentului pentru o realitate politică pe care nu am trăit-o încă 
propriu-zis. Spunem că democraţia nu e bună pentru noi, cînd, în 
realitate, nici nu am înfăptuit-o cu adevărat... Nici nu am făcut deplină 
o experienţă şi vrem să trecem la alta. Privim iarăşi peste hotare şi 
căutăm altceva, ceva nou. Marile mişcări sociale din Rusia, Italia, 
Germania ne ispitesc şi pe noi la orice maimuţăreală. Ni s-a năzărit 
că putem afla mîntuirea printr-o nouă soluţie de ultimă oră. Iată-ne 
fascişti, iată-ne comunişti” 2 . Despre pericolul celor două extremisme 
politice scria, atunci, în 1933, şi ziarul clujean Patria, organ transilvan 
al P.N.Ţ.: „«Dreapta» şi «stingă», iată cele două extreme ale politicii 
postbelice care au căutat, fiecare, să se justifice printr-o gregar de 
abundentă literatură... în general, doctrinele de stingă au prins mai 
mult teren acolo unde atrocităţile stăpînirii au împilat mai mult 
masele. Astfel, marasmul integral... a găsit aplicare în vastul imperiu 
agrar al ţarilor... în Franţa, Germania şi Anglia, chiar dacă au apărut 
înjghebări comuniste, transformate uneori în puternice partide poli¬ 
tice, ele nu au putut juca rolul unui factor determinant în viaţa sta¬ 
tului respectiv din cauza frontului comun al burgheziei de toate 
nuanţele care a judecat comunismul în funcţie de ceea ce el realizase, 
prin nesocotirea celor mai elementare drepturi ale omului, în Rusia 
sovietică. Dacă însă comunismul presupune aprofundarea unei anu¬ 
mite ideologii şi o însemnată doză de curaj personal... cealaltă 
extremă, extrema dreaptă, a cumulat toate elementele dubioase, toată 
drojdia anarhică şi reacţionară a partidelor burgheze. Extrema dreaptă 
operînd, însă, cu vorbe mari: «patria», «regele», «naţiunea», «biserica» 
etc., etc., etc., a fost revoltător de tolerată de către aceia care priveau 
cu groază numai extrema stingă. Şi astfel, printr-un consimţămînt 
oarecum tacit al conducătorilor de stat, repetatele provocări ale extre¬ 
mei drepte nu au fost luate în seamă. Faptul e valabil nu numai 
pentru majoritatea statelor europene, ci, în primul rînd, pentru ţara 
noastră. în această Românie tolerantă s-a înregistrat cel mult o 


1. Idem, „Democraţia în legitimă apărare”. Şantier, I, nr. 3, 10 februarie 1934. 

2. Sandu Tudor, „Suntem în plină demagogie”, Credinţa, I, nr. 11, 14 decembrie 
1933. 

doctrină neasimilăbilă pentru ţăranul român... în actuala stare de 
lucruri, ţara noastră are nevoie de cît mai multă linişte şi pace. în 
consecinţă, cei doi duşmani interni, «stingă şi dreapta», trebuiesc la 
fel aduşi în situaţia de a atenta cît mai puţin posibil la liniştea 
publică” 1 . Libertatea cugetării nu poate fi disociată de democraţie, 
înverşunarea împotriva democraţiei însemna implicita negaţiune a 
liberei cugetări. Pentru apărarea acesteia s-a ridicat Tudor Vianu: 
„Libertatea cugetării - observa esteticianul în 1934 - alcătuieşte astăzi 
obiectul unei largi suspiciuni şi al unei multiple învinuiri. Cercuri 
întinse în societăţile contemporane par dispuse să renunţe cu inima 
uşoară la acest bun pe care trecutul nu l-a putut cuceri decît într-un 
timp foarte îndelungat şi cu jertfe ce nu se mai pot socoti... Cine sea¬ 
mănă neîncrederea faţă de libertatea tuturor de a cugeta o face desi¬ 
gur pentru a cîştiga mai mult pentru propria sa libertate. Mi se pare 
chiar că nu există duşmani ai cugetării libere, ci numai duşmani ai 
cugetării libere a altora şi fanatici ai propriei lor libertăţi de cugetare. 
Lumea de azi, care cu uşurinţă crede a se putea lepăda de acest vechi 
bun al societăţilor noastre, ar face bine să se oprească în faţa unor ast¬ 
fel de consideraţii. Puţină zăbavă nu strică nimănui. Să ne grăbim încet" 2 . 

Am evitat, cu bună ştiinţă, în acest excurs să apelez la opiniile, 
rostite în apărarea democraţiei, de fruntaşii partidelor politice demo¬ 
cratice. O singură excepţie mi se pare necesară. E vorba de Iuliu 
Maniu, cel din 1937, care a făptuit eroarea, gravă, de a încheia, în 
calitate de preşedinte al P.N.Ţ., un cartel electoral (i s-a spus „pact 
de neagresiune”), pentru alegerile din decembrie 1937, cu Partidul 
Totul pentru Ţară (legionarii). Acest pact de neagresiune a conferit 
onorabilitate mişcării legionare. Consultarea electorală a adus legio¬ 
narilor 15,58% şi 66 de deputaţi (P.N.Ţ. obţinînd 20,4% din voturi şi 
60 de deputaţi). La procesul lui Corneliu Zelea Codreanu din 1938, 
inculpatul l-a citat ca martor pe Iuliu Maniu. Acesta s-a prezentat şi, 
în depoziţia sa, la o întrebare a inculpatului, la un moment dat, a 
declarat: „într-adevăr, ideologia noastră şi a dvs. (a lui C.Z. Codreanu, 
n.n.) sunt direct opuse, şi nici nu cred că există în ţara aceasta două 
partide de o adversitate mai categorică decît simt ale noastre. Noi 
suntem pentru democraţie, dvs. pentru totalitarism. Garda de Fier 
este totalitară şi în contra democraţiei. Partidul dlui Codreanu este 
partid antisemit, partidul nostru însă nu este antisemit!”. E o decla¬ 
raţie de principii semnificativă, în sprijinul democraţiei, datorată 
preşedintelui unuia dintre cele două mari partide politice interbelice. 
Şi ea semnalează disocierea de totalitarism, adversarul ireductibil al 
democraţiei. 


1. Apud Corneliu Albu, „Pericolul de dreapta”, Facla, XII, nr. 731, 9 iulie 1933. 

2. Tudor Vianu, „Libertatea cugetării”, Gtndul vremii. O, nr. 3, 15 martie 1933. 

3. în succesiunea imediată a disputei în jurul conceptului de 
democraţie se situează aceea în jurul celui al raţiunii şi raţionalismu¬ 
lui. Democraţia presupune spirit critic şi refuzul extazei mistice. E 
tocmai ceea ce repudiau orientările de idei antidemocratice. Spuneam 
mai înainte că între cele două categorii de înfruntare s-a stabilit o rela¬ 
ţie de succesiune imediată. E, mă grăbesc să adaug, şi un raport de 
complementaritate. Şi înfruntarea s-a desfăşurat în întreaga perioadă 
Interbelică. Sigur că perioada cunoaşte o înflorire în planul filozofiei 
a curentelor iraţionaliste, Spengler, Keyserling, Berdiaev, neotomis¬ 
mul, Bergson şi atîtea altele. Eflorescenţa aceasta îşi avea justificarea 
el. Atîta vreme cît se manifesta în planul filozofiei pure şi al dezbate¬ 
rilor de idei, lucrurile intrau în ordinea normalităţii. S-a întîmplat 
însă că unele dintre aceste orientări metafizice din apusul Europei 
şi ecourile lor la noi au coborît din înălţimi şi au căpătat o efectiv 
agresivă implicaţie politică. Direcţia de atac era democraţia. Cum 
spuneam, relaţia antidemocratic şi antiraţionalism devenise comple¬ 
mentară. Oaia neagră, în acest context, devenise Descartes, conside¬ 
rat un simbol pernicios al raţionalismului, tocmai pentru că era 
ctitorul acestei direcţii în filozofia modernă şi cel care a conferit, 
totodată, substanţă doctrinară structurii democratice a organismului 
politic modern. Nae Ionescu a şi mărturisit asta: „Propriu-zis, deo¬ 
camdată, noi nu facem decît să lichidăm raţionalismul; nu raţiona¬ 
lismul adevărat, cu care misticismul a trăit întotdeauna în cea mai 
adevărată pace; ci raţionalismul cartezian, care este o răsturnare şi, 
mai departe, o falsificare prin unilateralitate a celui adevărat. îl lichi¬ 
dăm: în filozofie, prin noile curente antiintelectualiste... în politică, 
prin punerea sub observaţie a regimului parlamentar şi democratic - 
...prin precumpănirea concepţiei organice asupra celei contractuale; 
în artă... în viaţă” 1 . Să reţinem şi această observaţie a sa pe marginea 
aceluiaşi fenomen complex prin extindere: „în definitiv, toată viaţa şi 
Istoria culturii modeme sunt stăpînite de Renaştere şi Reformă, pre¬ 
cum şi de imensa figură a lui Descartes... Lumea europeană de azi 
este încă, direct sau indirect, lumea lui Descartes. Şi falsificarea 
conceptului de raţiune, şi subiectivismul, şi individualismul aritmetic, 
şi nominalismul ştiinţific, şi liberul examen, şi democraţia, şi socia¬ 
lismul, şi liberalismul economic sau politic, toate încheieturile vieţii 
actuale, toate «cuceririle» spiritului modem în luptă cu «despotismul 
dogmei» şi «absolutismul religios», toate se pot deduce dintr-un sim¬ 
plu silogism din afirmaţiile fundamentale pe care sunt clădite Discours 
sur la methode şi Regulae ad directione igenif 2 . Profesorul de metafi¬ 
zică s-a menţinut şi peste ani în respingerea raţionalismului. în 1937, 


1. Nae Ionescu, „Sufletul mistic", Gîndirea. Apud Roza Viaturilor, 1937, pp. 23-24. 

2. Idem, „Criza iudaismului", Cuvîntul, III, nr. 509, 18 iulie 1926. 

intr-un studiu din Predania, spunea: „A critica înseamnă a judeca. A 
judeca însă însemnează a măsura, a compara cu o lege şi a stabili 
coincidenţe şi abateri. Judecătorul este, ca atare, instrumentul de 
măsură al unei ordini obiective, existând în ea însăşi. Se întâmplă însă 
că, uneori, această ordine obiectivă, în numele căreia se exercită 
judecata, se numeşte RAŢIUNE (adică, chiar aşa scrisă: cu litere 
marii). E cazul criticei din acel moment istoric al omenirii care se 
numeşte spirit critic... Ordinea raţională nu e o ordine normală, nici 
în înţelesul teologic - ca una ce-şi are izvorul în păcatul originar -, 
nici în înţelesul metafizic. Procesul de cunoaştere nu e posibil decît 
prin introducerea forţată în existenţă a unui centru de raportare - 
subiectul de cunoaştere - altul decît Dumnezeu... Că spiritul critic 
sfîrşeşte în nihilism, asta o ştie în genere toată lumea... Noi am expli¬ 
cat numai aici... de ce nihilismul e termenul ultim al spiritului critic" 1 . 

Nu alte opinii despre Descartes şi mentalitatea pe care a inaugu¬ 
rat-o a nutrit Nichifor Crainic: „Cogito ergo sum e dogma falsă pe care 
se întemeiază individualismul modern. Cogito ergo sume transforma¬ 
rea filozofică a păcatului întâiului om care, în loc să trăiască viaţa, a 
profitat să-i smulgă taina prin cunoaştere individuală, substituind 
astfel divinul... Descartes este părintele filozofic al individualismului 
şi doctrina lui, izvor al erorii modeme care a schimbat lumea în 
infern” 2 . în sfîrşit, un punct de vedere tot despre raţiune şi raţionalism 
dintr-o carte serioasă, de doctrină teologală, a aceluiaşi autor: „Cartea 
de faţă, îndrăznind să discute problemele culturii, reprezintă un punct 
de vedere sprijinit pe această concepţie creştină. Conceptul modem 
de autonomie a raţiunii vine din umanismul păgîn, adică din încre¬ 
derea nelimitată în puterea individului de a se ridica deasupra lumii 
formulîndu-i sau dictîndu-i legile lui... Lumea dinaintea lui Hristos a 
gîndit în această autonomie; lumea modernă, divorţată de Hristos, 
s-a întors la ea, reluînd păcatul de la capăt. Neoumanismul, care şi-a 
făcut din ea principiul de temelie, crede că reînviază ideile greco-latine 
cînd, în realitate, repetă tragica realitate adamică. Considerată în 
rezultatele ei din domeniul culturii, autonomia individuală a raţiunii 
se înfăţişează ca o încurcare a limbilor. Nu se înţelege filozof cu filozof. 
Pornind de la aceeaşi rădăcină ontologică, libertatea creştină e înfrân¬ 
gerea autonomiei individuale. Suficientă sieşi acolo, raţiunea umană 
se recunoaşte ineficientă dincoace” 3 . Aici, argumentul teologal res¬ 
pingea numai capacitatea raţiunii autonome, socotită o expresie a 
păgînismului tocmai pentru că, prin extrapolare, elaborase legile 
specifice organizării socialului. De aici, cum reiese din alte scrieri ale 


1. Nae Ionescu, Predania, I, nr. 5, 15 aprilie 1937. 

2. Nichifor Crainic, Gmdirea, XI, 1931, nr. 2, pp. 52-53. 

3. Idem, „Modul teandric”, in Nostalgia paradisului, 1940, pp. 12-13. 

Iul Crainic, s-a ajuns la nenorocirea cartezianismului care chiar a 
proclamat „puterea raţiunii autonome", socotind raţiunea ca sufici¬ 
entă sieşi. Cu cîţiva ani înainte semnala satisfăcut tragedia decăderii 
raţiunii: „Un lucru e astăzi sigur: raţiunea umană, idolul filozofic al 
veacului trecut, se arată In toată deşertăciunea şi neputinţa... Raţiu¬ 
nea, în atotputernicia căreia a crezut omul civilizaţiei materialiste, e, 
de fapt, cea mai amară deziluzie a nefericitei noastre lumi... O lume 
nouă renaşte de sub dărîmâturile raţionalismului" 1 . Ar fi o eroare să 
ne creadă că N. Crainic se referă la curentele, de exemplu intuiţionis¬ 
mul, care adăugau căi noi forţei de înţelegere a omului. El se referea 
la „lumea nouă” a totalitarismului care, într-adevăr, batjocorea raţi¬ 
unea şi raţionalismul, de care se lepăda prea încrezătoare în sine. 
Sfîrşitul ei va veni însă, nedezminţit, mai devreme sau mai tîrziu, 
reinstalînd raţiunea umană în drepturile ei. Şi odată cu aceasta va 
sancţiona din nou încrederea în puterea şi drepturile individului. 

Cum l-am putea ocoli în acest excurs pe Nicolae Roşu, un doctri¬ 
nar al dreptei extremiste care se voia şi filozof al culturii şi politolog 
fără a izbuti să treacă de ştacheta gazetăriei cu ifose, cînd nu era 
vulgar pamfletar. Acest N. Roşu, care nu s-a sfiit să admonesteze „curva 
raţiune" pentru păcatul de a fi înnoit lumea, mareînd pragul dintre 
ICvul Mediu şi cel modem, scria într-o carte - fireşte, de eseuri - din 
1936: „Influenţa lui Descartes este considerabilă în secolul al XVII-lea, 
se menţine în cel următor şi atinge paroxisme catastrofale pentru 
gîndirea europeană în secolul al XlX-lea. Intelectualiştii democraţi au 
exagerat pînă la monstruos filozofia maestrului lor, devenind mai 
catolici decît Papa... Crezul infailibil al spiritului filozofic în secolul 
al XlX-lea este stăpînit de teroarea acelui haotic cogito ergo sum, îneît, 
in mod firesc, a ajuns la epuizare. Astăzi acest spirit individualist şi 
fluctuant, moştenire degenerată şi sterilă a cartezianismului, îşi 
trăieşte chinurile agoniei" 2 . Şi, mai departe, considerînd că Evan¬ 
gheliile statului democratic ar fi Etica lui Spinoza, Critica raţiunii pure 
a lui Kant şl Contractul social al lui Rousseau, scria: „Raţionalismul 
spinozist purcede din mistica ebraică şi se altoieşte pe filozofia car¬ 
teziană. La rîndul său, Spinoza va influenţa filozofia dreptului naţio¬ 
nal şi, implicit, etica democratică a timpurilor modeme. Principiile 
sale le vom regăsi pretutindeni unde aflăm o încercare de fundamen¬ 
tare filozofică a democraţiei. Aceasta ne îngăduie, după ce am stabilit 
o filiaţiune carteziană a spinozismului, să continuăm firul de la Spinoza 
la Rousseau, urmîndu-1 în metamorfozele sale cu teologia laică a 
protestantismului şi în filozofia Luminilor... Cartea de căpătîi a lui 
Kant este Etica lui Spinoza, iar romantismul german, prin Novalis şi 


1. Idem, „Tineretul şi creştinismul”, în Puncte cardinale în haos, 1934, pp. 24-25. 

2. Nicolae Roşu, Dialectica naţionalismului, 1936, p. 13. 

Lessing, îşi reazimă dialectica pe exegeza eticei spinoziste... Iată 
pentru ce antispinozismul nostru nu se referă nici la o anumită «filo¬ 
zofie», nici la repudierea unor «principii» străine dialecticii «reacţio¬ 
nare», ci la îngrădirea critică a ideilor care năzuiesc să fecundeze 
acţiunea practică a statului naţional” 1 . Şi încă această recriminare: 
„Apariţia lui Rene Descartes la orizontul filozofiei occidentale este 
esenţială. Cartezianismul este primul mare duşman al aristotelismu- 
lui medieval. Prima ruptură adîncă în istoria spiritului. Faimosul 
cogito ergo sum al lui Descartes nu este altceva decît o şiretenie, un 
artificiu metodologic de a găsi adevăruri pe cale de deducţie, plecînd 
de la lucruri fluide şi inconsistente... Prăbuşirea intelectuală a 
Occidentului incepe cu filozofia carteziană” 2 . Şi, ca să sfîrşim cu acest 
autor ale cărui cărţi, studii, eseuri şi articole sunt un nesecat izvor 
pentru astfel de cogitaţiuni, să reproduc o filipică din care o sintagmă 
am citat-o mai înainte: „Metafizica secolului XIX era pantomima hao¬ 
sului, a nesfîrşitelor oscilaţii individuale ale raţiunii. Matroana voinţă 
şi curva raţiune, ademenite de fardul libertăţii de gîndire, treceau din 
mînă în mînă în lupanarele filozofiei oficiale” 3 . Şi, din aceeaşi carte, 
acest silogism cu valoare aforistic-concluzivă: „Cartezianism, raţiona¬ 
lism, kantianism şi succedaneele lor politico-sociale, contractualism, 
democratism, liberalism şi egalitarism nu sunt altceva decît diferite 
aspecte sub care se înfăţişează gîndirea şi formele sociale ale statului 
democrat modern” 4 . 

De această negaţiune a raţiunii şi a raţionalismului se leagă şi 
încurajarea orientării misticismului pe planul cugetării. Nae Ionescu - se 
putea? - a fost printre aceia care încurajau misticismul ca modalitate 
de integrare în acel dincolo neştiut, dar prevăzut ca posibil pînă la 
evidenţă. Dificultatea o crea aici faptul că misticismul era confundat 
cu religia, încît, implicit, cei ce se pronunţau împotriva celui dintîi 
deveneau cumva opozanţi ai religiei şi ai Bisericii. Ceea ce era o gravă 
şi vinovată confuzie pe care Mircea Floiian a dezvăluit-o într-o carte 
din 1947, intitulată tocmai Misticism şi credinţă. Intr-un eseu din 
1937, Nae Ionescu a apărat valorile sau numai valenţele misticismu¬ 
lui: „De o bucată de vreme, de la cîţiva ani după război se obicinuieşte 
în anumite cercuri a vorbi cu un fel de desconsiderare despre misti¬ 
cism... Misticismul poate fi deci contestat, dar cu o condiţie: ca, 
anume, cei care o fac să-şi dea seama că contestă însăşi existenţa 
religiei: sau, dacă vreţi, a oricărei religii... Vreau să adaug, pentru 
oamenii luminaţi care îşi închipuie că sunt rumâni, că ţăranul care, 


1. Nicolae Roşu, „Antispinozismul”, în Dialectica naţionalismului, 1936, pp. 26-28. 

2. Idem, „Declinul Occidentului”, în op. cit, 1936, p. 130. 

3. Idem, „Prolegomene. Sociologia naţiunii", în op. cit., 1936, p. 130. 

4. Idem, „Naţionalism şi concluziile sale antidemocratice”, în op. cit., 1936, 
pp. 86-87. 

plecînd la drum, face semnul crucii depune cea mal categorică măr¬ 
turie pentru... misticism. Se vorbeşte însă şi de un fals misticism. 
Fals misticism e desigur rău, ca orice lucru care e fals. Dar să nu 
exagerăm: un fals misticism e mai puţin rău decît lipsa oricărui mis¬ 
ticism. Căci fals misticism însemnează o alunecare, desigur, dar o 
alunecare înlăuntrul unui domeniu care e şi al harului şi deci al mîn- 
t uirii; pe cînd lipsa misticismului însemnează incapacitatea totală de 
mîntuire”. Sofisma era abil strecurată. Gestul ţăranului de a-şi face 
cruce cînd pleacă la drum şi altele asemenea nu sunt deloc forme ale 
misticismului, ci obiceiuri rituale. Cît priveşte sofisma confundării 
misticismului cu religia, aproape că nici nu merită înregistrată cu 
seriozitate. Şi tot în acest studiu e strecurat un atac împotriva statu¬ 
lui român modern, creaţie a paşoptiştilor, masoni ca apartenenţă: „Nu 
Ignorăm că statul român modem a avut în chip statornic tendinţa de 
a transforma biserica într-un simplu instrument de poliţie socială, 
ceea ce nu era decît foarte firesc, dat fiind că toată generaţia de la 
1848 era masonă. Asta nu înseamnă că trebuie să acceptăm această 
falsificare şi sărăcie a religiei. Mai ales azi nu, cînd însăşi ierarhia 
oficială a Bisericii noastre începe să regăsească drumurile cu adevă¬ 
rat duhovniceşti” 1 . 

Despre misticism s-a pronunţat, revelator şi interesant, şi Emil 
Cioran. Intr-un mod care îl apropie sensibil de opinia profesorului 
său de metafizică, deşi tînărul Cioran se rosteşte despre asta cu patru 
ani înainte. Lecţia profesorului la prelegerile de metafizică n-a rămas 
fără consecinţe. în 1933, Cioran comenta o carte a lui Al. Dima, 
reproşîndu-i ignorarea sau negarea misticismului: „Că atitudinea 
categoric intelectualistă îl duce pe d. Dima la deprecierea totală a 
misticei, eu n-am decît să regret. De altfel, teza d-sale s-a adeverit, 
căci mişcarea noastră mistică a dispărut mai curînd decît credeam. 
Unde mă despart de dînsul este discuţia principală, care elimină 
experienţa mistică din cadrul culturii, prezentînd-o ca un rest de 
primitivitate. Aceasta s-ar manifesta şi în faptul că ea este un produs 
al aurorii culturilor, cînd ele nu s-au separat de formele vieţii primi¬ 
tive. Pentru mine e compatibilă cu cel mai mare rafinament. Dovadă 
este frecventarea acestei experienţe în perioadele de decadenţă ale 
culturilor. Apreciez misticismul, dar în special creaţiile marilor mistici, 
pentru tensiunea înaltă la care menţine omul, pentru excesul de lirism 
şi pentru acea exaltare intimă a subiectivităţii care împrumută expe¬ 
rienţei mistice o complexitate deconcertantă” 2 . Crainic reproşa, în 1930, 
Vieţii Româneşti convingerile „iremediabil materialiste”, opunîndu-i 


1. Nae Ionescu, „Misticism, fals misticism şi ortodoxie”, Predania, I, nr. 3,15 mar¬ 
tie 1937, pp. 2-3. 

2. Emil Cioran, „Recenzie la Al. Dima, Aspecte şi atitudini ideologice". Azi, III, 
1933, nr. 3, p. 782. 

doctrina creştină, cuprinzătoare şi profundă, pe care a reprezentat-o 
Gîndirea: „E - adăuga - singura limbă «metafizică» în care ne putem 
înţelege cu oricine” 1 . Tot contemplînd exaltarea misticismului, Zarifopol 
exclamase odată ironic şi muşcător: „Ah, Doamnei, nu misticismul e 
răul, departe de asta, ci misticismul de carieră şi misticismul în 
foileton” 2 . 

De aici s-a ajuns la afirmarea de către autohtonişti a necesităţii 
creării unei filozofii specific româneşti, fundată pe ortodoxie şi pro¬ 
fundă religiozitate. Crainic deplîngea, în 1937, această stare de fapt: 
„N-avem o filozofie românească, o filozofie care să adune şi să închege 
din manifestările caracteristice ale vieţii noastre proprii fagurele unei 
concepţii de ansamblu. Nu e nimeni vinovat de această lipsă. Ea a 
fost fatală în stadiul de dezvoltare al culturii noastre” 3 . Adepţii filozo¬ 
fiei de tip obiectiv, din descendenţa maiorescianismului, au negat 
rostul, raţiunea şi posibilitatea creării unei filozofii specific româneşti, 
într-un studiu din 1931, „Învăţămîntul filozofic în România”, publicat 
în Convorbiri literare, C. Rădulescu-Motru deosebea două orientări în 
filozofia românească şi universală: cea ştiinţifică şi cea beletristică. 
Cea dintîi ar urmări cunoaşterea obiectivă a lumii, a doua, împăcarea 
sufletului cu natura. După Rădulescu-Motru, cea de a doua orientare 
ar putea fi îngăduită în licee, datorită caracterului ei „liric”, adecvat 
mediului căruia i se adresează. Prima orientare e potrivită mediului 
universitar. Ea ar fi şi în tradiţia învăţâmîntului universitar românesc 
de la Gh. Lazăr şi Eufrosin Poteca. Aceasta pentru că „nu amestecă 
filozofia cu religia şi cu politica”. La urma urmei, stăruia filozoful, 
filozofia nu este şi nu poate avea un caracter naţional, ci numai unul 
universal. „Descartes nu s-a gîndit să rezolve problema ideilor din 
punct de vedere francez.” E evident că „originalitatea naţională se 
manifestă fără să fie cu dinadinsul voită”. Din păcate, constată totuşi, 
acum „a reînviat peste tot misticismul religios, cum este obicinuit să 
fie cazul în urma unui război. S-au intensificat curentele naţiona¬ 
liste... S-au ridicat în prestigiu metodele antiintelectualiste”. De aici 
a apărut „o filozofie pentru uzul gazetarilor improvizaţi în salvatori ai 
lucrului public”, care, totuşi, „n-a reuşit să se cristalizeze într-o scri¬ 
ere de valoare". Această orientare postbelică, reiese limpede din ceea 
ce scrie Rădulescu-Motru, e reprezentată de Gîndirea, Ciwîntul şi 
celelalte publicaţii ce gravitau în această sferă. Tînărul, atunci, Mircea 
Vulcănescu a răspuns, în Cuvînăd, prin două ample foiletoane, stu¬ 
diului semnat de Rădulescu-Motru: „El (Motru, n.n.) urmăreşte să 
justifice teoretic şi să aşeze pe terenul discuţiunii publice atitudinea 


1. Nichlfor Crainic, „Cronica măruntă”, Gîndirea, X, 1930, nr. 8-9, p. 312. 

2. Paul Zarifopol, în Viaţa Românească, XXII, 1928, nr. 4-5, p. 171. 

3. Nichlfor Crainic, „Mistificarea «românismului»”, în Ortodoxie şi etnocraţie, 1937, 
p. 113. 

Ha duşmănoasă, ca şi a colegilor săi junimişti, împotriva pătrunderii 
acestui duh nou, religios, în Universitate. în faţa primejdiei, bâtrînll 
ridică armele ca să sprijine poziţia atacată. Că junimismul care stă- 
pîneşte de la Titu Maiorescu învăţămîntul filozofic românesc simte 
primejdia unei gîndiri noi, fecunde şi ţîşnind din realitate împotriva 
Mtîrpiciunii idealismului maiorescian, agonizând fără vervă şi fără 
Hlrălucire pe catedrele universitare în faţa sălilor pustii? Nu ne miră. 
IC în dreptul lor să se apere! Că doar nu face altceva decît să se apere. 
Hă răspundă la atacuri care au pornit mai întîi de aici, din lagăr, de la 
noi" 1 . în a doua parte a eseului său inserat în numărul din 26 februa¬ 
rie 1931, Vulcănescu apăra orientarea botezată de Motru drept „bele¬ 
tristică”, reprezentată de Gîndirea şi Cuvîntul. Neştiinţificitatea 
acesteia se datorează caracterului ei popular, liric, subiectiv, pasional, 
obscurantist, propunînd subordonarea filozofici unor tehnici practic 
religioase sau politice (Biserica, Monarhia). 

în jurul chestiunii, ce părea atunci absorbantă, s-a pronunţat şi 
P.P. Negulescu în cartea sa, fundamentală în domeniu, Genezaforme- 
lor culturii. Respingînd teoriile raseologice, Negulescu a acceptat că 
literatura exprimă ethosul unui popor. Dar a negat acele opinii care 
stăruiau în ideea că specificitatea noastră naţională s-ar exprima 
exclusiv prin ortodoxism: „Dacă am examina această părere în sine - 
observa filozoful -, ne-am lovi de obiecţia că ortodoxismul nu e spe¬ 
cific românesc. Ortodocşi sunt şi grecii, bulgarii, sîrbii şi ruşii”. E un 
punct de vedere rezonabil antigîndirist pe care-1 găsim afirmat de 
Blaga (în polemica cu Crainic şi D. Stăniloae), Ralea, Camil Petrescu, 
Şerban Cioculescu, G. Călinescu, Pompiliu Constantinescu. în pre¬ 
lungirea acestei opinii, Negulescu afirma că dacă literatura exprimă 
specificitatea naţională, filozofia nu poate avea un astfel de caracter: 
„Dacă admitem dar că se va putea ajunge pe căi analoage (ale iraţio¬ 
nalismului, n.n.) la filozofii naţionale bine caracterizate, adică destul 
de deosebite unele de altele, trebuie să admitem că ele vor fi condam¬ 
nate să nu existe în adevăr, ca explicări sau viziuni ale lumii, decît la 
naţiunile respective” 2 . Chip de a spune că, în sfera filozofiei (ca şi, de 
altfel, a ştiinţei), prea accentuata specificitate i-ar văduvi valabilitatea 
universalităţii. La fel aproape s-a pronunţat şi Mircea Florian într-un 
studiu din 1933: „O gândire cu pecete naţională sau chiar de rasă se 
înfăţişează la prima vedere: 1) fie ca o tautologie, ca un fel de axiomă 
veibală ce se poate dispensa de dovadă pentru cuvîntul că orice filo¬ 
zofie sau e naţională, şi în acest caz ea e un bun, o cinste, o mîndrie 
pentru un neam, sau crede că se ridică peste naţiune, şi atunci nu 


1. Mircea Vulcănescu, „Filozofie ştiinţifică. Universitate şi ortodoxism», Cuvîntul, 
VII, nr. 2096, 21 februarie 1931. 

2. P.P. Negulescu, Geneza formelor culturii, 1934, p. 288. 

merită numele de filozofie, chiar dacă am presupune că s-a acumulat 
în cuprinsul ei tot adevărul din lume; 2) fie ca o absurditate, căci 
filozofia ori e supranaţională, ceea ce nu înseamnă numaidecît cos¬ 
mopolită, sau, dacă vrea să fie naţională, ea nu serveşte nici filozofiei, 
nici naţiunii, compromiţîndu-le pe amîndouă, pe temeiul constatării 
că, datorită adevărului universal ce pretinde a îmbrăţişa sau urmări 
ca ideal, filozofia e prietena oricui apelează la orişice conştiinţă nepre¬ 
venită şi curată şi, de aceea, ea preţuieşte independenţa de locuri, 
vremi şi neamuri... Scopul urmărit (prin egalarea celor două concepte, 
n.n.) e subordonarea filozofiei faţă de naţionalitate, iar nu invers, căci 
nu cunosc pe nimeni care să fi făcut, în chip sincer şi consecvent, 
din naţionalitate o simplă unealtă trecătoare în mîinile filozofiei. 
Cunoaştem însă cazuri istorice de închinare a statului în faţa religiei 
sau a adevărului revelat, dar nu mai puţin şi cazuri contrarii de folo¬ 
sire a credinţei din partea naţiunilor organizate”. De altfel, observă 
Florian, „spiritul naţional e un impuls, nu un scop... Reflecţia e tot ce 
poate fi mai internaţional”. De aceea „existenţa unei filozofii în adevăr 
naţională înlătură posibilitatea unui adevăr adecvat şi absolut; ea 
presupune necesar un relativism radical... Dezideratul unei filozofii 
naţionale pricinuieşte conflicte între gînditorii aceleiaşi naţiuni, fie¬ 
care pretinzînd că e mai «naţional» sau mai reprezentativ al rasei decît 
toţi ceilalţi. în acest loc nu poate fi ocolită observaţia, destul de ele¬ 
mentară, că nu există o tradiţie pur naţională. Tradiţiile, ca de exem¬ 
plu obiceiurile, costumele, sunt locale şi legate de o arie geografică 
limitată. Sub acest raport se poate spune că provinciile simt mai reale 
decît naţiunea. De aceea oricine vorbeşte de o filozofie naţională tre¬ 
buie, prin logica faptelor, să ajungă la filozofii pe provincii, pe judeţe, 
plăşi, oraşe sau chiar mahalale. Odată alunecaţi pe panta individua¬ 
lizării, nu e nici un motiv logic de a ne opri. Spre universal întîlnim 
o limită, în direcţia individualului nu e nici una, afară numai dacă ne 
oprim arbitrar pe un plan intermediar; altminteri naufragiem în ato- 
mism filozofic, vecin cu haosul... Prin urmare, caracterul naţional nu 
e inerent filozofiei pentru cuvântul că nu e cuprins în structura cunoş¬ 
tinţei. Moravurile, libertatea, arta sunt naţionale, nu însă filozofia” 1 . 
Ceea ce e logic şi de bun-simţ. 

Aş intercala aici cîteva observaţii ale lui Ralea despre ciudatul 
fenomen al opintirii împotriva raţionalismului, în locul căruia se stră¬ 
duiau să aşeze misticismul. Una, tocmai din 1926, decupată dintr-un 
eseu intitulat chiar „Misticism”, comentează acest fenomen la sorgin¬ 
tea sa, înainte de a lua formele agresive cunoscute: „La noi - scrie 
Ralea - n-a fost niciodată exces de raţionalism ca să vie reacţia mistică. 


1. Mircea Florian, „Filozofie şl naţionalitate”. Convorbiri literare, an 66, huile 1933, 
pp. 511-523. 

Suntem într-o epocă de lămurire, de autointerpretare... Problema 
creaţiei fiindcă e încă departe de noi, să ne propunem cu mai mult 
Inin-simţ scopuri mai modeste, fiindcă sunt şi mai fecunde. Ele 
Nunt croite pe talia noastră. Pentru că prinţul Keyserling a fondat la 
1 )armstadt o şcoală a înţelepciunii bazată pe principii teozofice sau 
fiindcă Cocteau a trecut la catolicism, cutare intelectual din Bucureşti 
I remură de fiică că a rămas în urmă şi, ca să nu fie handicapat, învaţă 
ebraica şi se înscrie numaidecît la facultatea de teologie, îşi dedică, 
dacă face, poemele lui Isus, cîntă duminica în strana stingă, seara 
şl-o petrece în compania domnişoarelor quinquagenare apăsînd cu 
degetele pe o masă umblătoare, îşi chinuieşte sintaxa ca s-o facă 
obscură şi înfricoşătoare, jură pe învăţămintele lui Sf. Toma d’Aquino 
sau Sf. Bonaventura, pe Ungă care Descartes e un simplu gogoman, se 
ocupă cu mare grijă de politica sfîntului Sinod relativ la repausul 
duminical etc., etc. Toate aceste mofturi sunt pur şi simplu dezgus¬ 
tătoare ori caraghioase, după cum te pui. Am înţelege toate acestea 
dacă misticismul s-ar manifesta la cine ştie ce spirite creatoare. Dar 
misticii noştri sunt cei mai uscaţi critici. Cum nu există nici un fel 
de viguroasă creaţie, decît la foarte puţini din susţinătorii misticis¬ 
mului la noi, aceste strîmbături nu sunt decît mahalagisme... Vorba 
lui Caragiale: «a se slăbi». Românul nostru e bonom, mucalit, ascuţit 
in observaţie şi, ca tot meridionalul, extrem de lucid. De unde atîta 
temperament de delirant, mă rog?... Dar publicistul mistic, care nu 
e aşa de inconştient cum s-ar crede, în ce priveşte anumite comodităţi, 
nu şi-ar permite toate aceste delicioase grimase, dacă ele nu ar coin¬ 
cide şi cu o anumită atitudine reacţionară foarte favorizată în momen¬ 
tul de faţă în ţara noastră. Alianţa între religie şi politica de dreapta 
e de mult cunoscută. Obscurantismul e de cînd lumea instrumentul 
cel mai agreabil al autocraţilor. Pe de altă parte, balanţa politică nu 
înclină către democraţie astăzi în ţara noastră. Cu atît mai bine pen¬ 
tru adepţii noilor tendinţe” 1 . Ralea a mai meditat, adesea, pe marginea 
acestui fenomen. Nu atît pentru a-1 combate (de altminteri, fenomenele 
nu sunt de combătut), cît pentru a-1 explicita şi a-i descifra înţelesul. 
Timpul s-a rostogolit, lucrurile s-au încurcat, cristalizîndu-se procese 
în care misticismul incipient, la care se referise Ralea în 1926, s-a 
acutizat, dezvăluindu-şi amintita „atitudine reacţionară”. Obscuran¬ 
tismul misticoid, chiar şi cel în forme declarat intelectuale, fusese 
sechestrat de forţe politice de extremă dreaptă şi utilizat pentru năru¬ 
irea democraţiei şi acapararea puterii, prin mijloace de tot felul, în 
care violenţa era mult cultivată. în perioada dictaturii regale, cînd, 
pus să opteze între două mari rele care asfbdau ţara (mişcarea legio¬ 
nară şi dictatura personală a regelui Carol al II-lea), a optat pentru 


1. Mihal Ralea, „Misticismul", în Scrieri, voi. 7, Minerva, 1989, pp. 110-112. 

răul care i s-a părut a fi mal puţin nociv, cel de al doilea, ajunge 
ministru. A răspuns, atunci, alocuţiunilor rostite la un banchet. Era 
în ziua de 2 februarie 1939, la un an după Instituirea dictaturii regale, 
starea de asediu fusese de mult decretată şi Ralea a rostit atunci 
această judecată care concentrează şi amărăciune deprimată, şi che¬ 
mare la vigilenţă trează întru apărarea raţiunii: „Trebuie relansată - 
cerea filozoful culturii - vechea idee de raţiune şi de conştiinţă. A fost 
mult la modă, a bîntuit printre intelectuali, mai ales, pasiunea pentru 
forţele obscure şi tulburi ale sufletului omenesc, preamărirea misti¬ 
cismului care a dus la acele stări intolerante, sectare, sălbatice în 
viaţa socială şi care au format turburările de ale căror consecinţe 
suferim şi astăzi. Noi nu trebuie să mai sperăm, de aci înainte, zvîc- 
niri de misticism şi izbucniri de forţe inconştiente de la un popor care 
are o aşa de firavă, o aşa de delicată şi recentă structură de conştiinţă, 
un popor care abia şi-a organizat cîteva forme de civilizaţie şi care se 
prăbuşeşte în preamărirea «temperamentului», a «instinctului» şi a 
«inconştientului»” 1 . Avea dreptate. Dar avertismentul - chiar dacă el, 
şi nu numai el!, îl semnalase mult înainte - venea, acum, cam tîrziu. 
Negurile nebuniei, clădite şi pe preamărirea misticismului, împresu¬ 
rau ţara de peste tot, iar în interior forţele extremei drepte se pre¬ 
găteau de ultimul asalt spre putere, pe care, în septembrie 1940, au 
şi cucerit-o. 

E, poate, nimerit să închei acest paragraf cu o hotărîtă, aproape 
exasperată, intervenţie a lui C. Rădulescu-Motru. E din 1943, se 
intitulează Ofensiva contra filozofiei ştiinţifice şi e rezultatul, evident, 
al unor îndelungi acumulări de amărăciuni revoltate împotriva, să o 
numesc, filozofiei de tip subiectiv. („Este vorba de ofensiva care de 
cîţiva ani se duce la noi în contra filozofiei ştiinţifice şi, în genere, 
contra spiritului ştiinţific în organizarea învăţămîntului, prin tot felul 
de publicaţii de cultură generală.”) Drept e să spun că Motru îşi apăra 
filozofia pe care o agrea, cea de tip obiectiv sau ştiinţific. Aceasta nu 
înseamnă deloc că alternativa sau chiar alteritatea, celălalt tip de 
filozofie, n-avea şi nu are drept de cetate, atîta vreme cît creează (şi 
a creat!) valori. Dificultatea o provoca faptul (şi asta a sfirşit prin a-1 
mînia pe bătrînul cugetător) că filozofia de tip subiectiv o nega, pur 
şi simplu, total pe cealaltă, decretînd-o anacronică şi vidată de forţă 
creativă. („Se spune - scria Motru - şi, mai ales, se lasă a se subîn¬ 
ţelege că filozofia care se face de mai bine de cincizeci de ani la noi 
este superficială fiindcă nu ţine seama de nevoia de mister a omului... 
că îşi ia ca model filozofia reprezentată de Kant, Hegel şi alţii.”) Ceea 
ce era, în mod vădit, nu numai nedrept, dar şi profund neadevărat. 
Rădulescu-Motru şi Mircea Florian au fost filozofi cu incontestabilă 


1. Mihai Ralea, Viaţa Românească, XXXI, 1939, nr. 3 (martie), p. 143. 

vigoare creatoare, autori de lucrări de căpătîi, care se recomandau 
drept valori în cugetarea filozofică românească. Fireşte că Motru nega, 
la rîndul lui, însemnătatea filozofiei subiective. IronMnd-o, o prezenta 
ca afirmînd că, în locul filozofiei clasice, cea aşa-zicînd nouă îşi pro¬ 
pune ca în centrul ei „să troneze misterul şi aspiraţiile de dincolo de 
ştiinţă şi de metodele ştiinţifice, în care problemele dezbătute altădată 
de Descartes, Kant, Leibniz, Hegel şi alţi filozofi europeni să fie înlo¬ 
cuite cu problematica eresurilor din descîntecele şi miturile populare. 
Iar în ceea ce priveşte stilul, în locul plicticoasei prezentări raţiona¬ 
liste, să scînteieze stilul poetic plin de metafore care la fiecare rînd 
deschide orizonturi noi”. 

E momentul să spun că cel vizat cu deosebire era Lucian Blaga 
dar şi alţi cugetători ce practicau acest tip de filozofie. Blaga i-a şi 
răspuns cu eseul Săpunul filozofic, în care, o notez mîhnit, a coborit 
pînă la a-1 numi pe interlocutor „Rădulescu-Mortu”, scandalizând, prin 
procedeul pamfletar, chiar şi pe admiratorii autorului Trilogiei culturii. 
Cum adepţii filozofiei subiective reproşau oponentei că n-ar fi, prin 
obiectul preocupărilor, românească, acreditând, implicit şi explicit, că 
poate fi concepută o filozofie naţională, Motru a intrat în zona de 
interes a filozofiei culturii blagiene (dar şi a năiştilor), demonstrîndu-le 
eroarea. Aceştia porneau, în meditaţiile lor, de la literatura populară 
şi miturile ei. De fapt, ricana Motru, literatura populară (asemenea 
celei culte) are un set de motive comune. Realitatea, demonstrată de 
exegeţi, e că motivele literaturii populare sunt comune cu ale altor 
popoare balcanice, „deşi literatura populară, fiind mai aproape de 
etnicul românesc, ar trebui să fie singulară, încă de la origină”. Or, 
cele mai frumoase legende populare sunt răspîndite şi la alte popoare. 
„Dacă misterul sufletului românesc se oglindeşte în folclorul românesc, 
şi nu în cel sîrbesc, aceasta nu vine din faptul că literatul nostru 
popular a avut în vedere să se apropie de misterul sufletului românesc, 
şi nu de cel sîrbesc, ci din cauză că firea lui de exprimare este româ¬ 
nească, şi nu sîrbească. Este românească nu pentru că este o repro¬ 
ducere fidelă a matricei etnicului românesc care ca un sigQ de aromă 
s-ar imprima pe tot ce este producţie literară, ci este românească 
pentru că firea literatului român e o componentă a vieţii româneşti, 
o componentă care nu trăieşte pasiv în matricea etnicului... Cui i-ar 
trece prin minte să reproşeze lui M. Eminescu că s-a inspirat din 
pesimismul lui Schopenhauer, şi nu din optimismul ţăranului român? 
Multe din poveştile lui Ion Creangă sau din poeziile lui G. Coşbuc şi 
ale lui Octavian Goga chiar simt scrise sub inspiraţie străină; sunt 
ele, cu toate acestea, mai puţin româneşti? Nu. Dacă din istoria lite¬ 
raturii noastre s-ar elimina toate scrierile de la alte popoare, cîte file 
ar mai rămîne în Istoria literaturii noastre? Dar la o asemenea elimi¬ 
nare nu s-a gîndit nimeni... Originalitatea rezultă din diferenţierea cu 

care a dat lupta de întrecere între popoare, iar nu din singularizare. 
La singularizare sunt condamnate popoarele degenerate şi incapabile 
de progres... Cultura europeană, pe toate temele ei, cere colaborarea, 
între popoare, iar nu singularizarea fiecărui popor în etnicul său.” 
Pînă aici polemica se ducea, aproape direct, cu filozofia blagiană a 
culturii (se pomenea şi de „orizontul de deal şi de vale al săteanului 
român”). De aici încolo aria se lărgeşte, referirile critice extinzîndu-se 
şi spre năism. De pildă, lua în discuţie (să mai spun critică?) reproşul 
că în locul filozofiei obiective ne-ar trebui o filozofie tinerească, care 
să îndemne la risc, că prin fire românul e înclinat spre speculaţia 
metafizică şi teologală, şi nu spre meditaţia filozofică de tip obiectiv, 
ştiinţific. Motru obiectează, la rfndul lui: „Asupra mentalităţii popo¬ 
rului român nu avem încă ceva sigur. Dar... caracterizarea de mai sus 
ne provoacă două mari nedumeriri. Întîia este privitoare la faptul că 
înclinaţia mentalităţii româneşti spre speculaţiile metafizice şi teolo¬ 
gale a aşteptat să se manifeste pînă în zilele noastre şi nu s-a mani¬ 
festat de la început. A doua nedumerire. Cum se face că ofensiva 
împotriva filozofiei ştiinţifice în România coincide tocmai cu anumite 
curente antiştiinţifice din Europa apuseană? Cum se face că prestigiul 
metaforei, atracţia spre mister şi spre ontologia etnicului, care ar fi 
trebuit să preocupe de la început pe filozofii români, se arată numai 
de la al doilea sfert al secolului XX, îndată după apariţia unor scrieri 
cu tendinţe în centrele universitare din străinătate?”. Şi, conti- 
nuîndu-şi ideea, adaugă neinterogativ: „Sub antagonismele filozofice 
se ascunde, în ofensiva de faţă, o adversitate contra spiritului ştiin¬ 
ţific în genere, care este prezentat ca fiind nepotrivit sufletului româ¬ 
nesc. Aici este latura primejdioasă a ofensivei. Pentru a-şi întări 
argumentările lor, filozofii noştri antiştiinţifici recurg la etnicul româ¬ 
nesc şi numai la etnicul românesc, nu la orice etnic de popor, pe baza 
acestui etnic susţin ei suveranitatea misterului şi infailibilitatea meto¬ 
dei mistice în filozofie, aceea care sugerează negreşit concluzia că 
poporul român este născut a avea o filozofie a lui proprie, cu totul 
deosebită de cea europeană. Aici vedem latura primejdioasă a filozo¬ 
fiei. Spiritul ştiinţific întîlneşte destule greutăţi, la noi, în calea sa. 
Direct sau prin naştere, nu-1 are nici un popor. Obiectivitatea şi inde¬ 
pendenţa lui au de luptat cu o puternică idolatrie... de care poporul 
nostru, ca orice popor de tînără cultură, nu este străin. Puţin dacă 
este încurajată această idolatrie, şi răspîndirea spiritului ştiinţific este 
primejduită. Ofensiva contra filozofiei ştiinţifice este, după părerea 
noastră, o directă încurajare a acestei idolatrii. Noi, românii, avem o 
absolută nevoie de răspîndirea spiritului ştiinţific în mijlocul tinere¬ 
tului... Preocupările mistice sunt, de aceea, rău venite în timpul de 
faţă” 1 . 


1. Consi Rădulescu-Motru, „Ofensiva contra filozofiei ştiinţifice". Revista Fundaţiilor 
Regale, X, 1943, nr. 7, pp. 124-137. 

Capitolul II 


Românism şi autohtonism 


1. Continuînd disputa de Idei din deceniul precedent, şi în anii 
treizeci s-au produs înfruntări în jurul formulei de evoluţie a organis¬ 
mului românesc. Evident, s-au înfruntat două direcţii. Una favorabilă 
menţinerii într-un autohtonism strict supravegheat, cealaltă care 
demonstra necesitatea depăşirii acestui stadiu, prin integrarea în cel 
european. Se alimenta - prin eseuri, studii şi articole - chiar ideea că 
românismul nu se poate menţine decît prin autohtonism, refuzînd 
hotărît orice tentativă de europenizare. într-un eseu relativ recent, 
dl Alexandru George stăruia în ideea că poziţia autohtonizantă a fost, 
de fapt, o fraudă istorică pentru bunul motiv că, vorba lui Zeletin, 
occidentalizarea noastră, cîtă a fost, nu a fost dictată din afară, ci s-a 
constituit drept o soluţie disperată a unei societăţi care altfel pierea. 
Închistată în anacronism. Orientările tradiţionaliste ignorau realităţile 
României de după Marea Unire, cu reforma agrară care a schimbat, 
radical, structura proprietăţii agrare. Negînd aceste realităţi sociolo¬ 
gice, adepţii tradiţionalismului se încăpăţînau să observe numai nea¬ 
junsurile noilor aşezăminte, denunţîndu-le drept o mare şi scandaloasă 
primejdie, care ne-ar anula, ca popor, spiritual 1 . Iar în ofensiva obsta- 
colării înnoirilor fatale, totuşi, sociologic se elaborau teoreme care să 
identifice formula noastră specifică pe plan spiritual. 

într-un articol din 1931, Nae Ionescu, procedînd sistematic, nega 
însăşi existenţa unui spirit european unificator. „Europa - declara el 
şocant - nu există. Nu există unitate spirituală. Ceea ce numim noi, 
astăzi, spirit european este o atitudine precumpănitor anglo-saxonă, 
aş zice specific anglo-saxonă, care nu izbuteşte a încadra decît nord- 
vestul Europei, lăsînd în afara acestei structuri spirituale într-o bună 
măsură sudul şi întru totul sud-estul şi estul contemporan. De altfel, 
această structură nici nu defineşte spiritul european ca atare; ci 
însemnează, pur şi simplu, o preponderenţă istorică pe o anumită 
perioadă, cea care începe cu Renaşterea. Dacă mîine sub spirit euro¬ 
pean se va înţelege acelaşi lucru e cu totul îndoielnic... Europa nu 


1. Alexandru George, „Nae Ionescu şi soluţiile lui". Contrapunct, II, nr. 43 (195), 
aprilie 1991. 

există ca o realitate, ci numai ca o ficţiune, iar luarea ei în considerare 
nu e numai lipsită de eficacitate, ci de-a dreptul primejdioasă.” 1 Cu 
această idee a inexistenţei Europei spirituale, directorul Cuvtntului se 
socotea îndreptăţit să se întrebe despre rostul preocupării pentru 
progres şi europenism. „De fapt - incrimina profesorul de metafizică -, 
întreaga poziţie teoretică a civilizanţilor şi europenizanţilor noştri nu 
este decît o infinită ţesătură de false sofisme. Nu există progres sau, 
mai exact, dacă există progres, el nu este unillniar, ci divergent şi nu 
depăşeşte, în nici un caz, speţa (astea sunt naivităţi evoluţioniste), ci 
se ţine în marginile ei... Ierarhizarea civilizaţiilor după criteriul pro¬ 
gresiştilor noştri, cari vor, cu orice preţ, să ne încredinţeze că Apusul 
reprezintă un tip absolut de civilizaţie, e fundamental falsă... Ameri¬ 
canii nu sunt mai civilizaţi decît europenii; Europa nu e mai bună 
decît Asia; Asia nu e mai bună decît Africa. Ci Europa, Asia, Africa 
sunt aşa cum sunt. Să ne americanizăm noi, europenii? Cum însă? 
Căci toate aceste forme de viaţă sunt fixe, în anumite limite, de sine 
stătătoare... recomandarea civilizatorie nu porneşte decît din lagărul 
evoluţionist-democratizant, adică de acolo de unde se crede, cu oare¬ 
care aproximaţie, că boul poate deveni om. Iată de ce tendinţa noas¬ 
tră sau a unora dintre noi de a ne orienta înspre Apus pentru că acolo 
ar fi astăzi leagănul civilizaţiei este falsă, atîta vreme cît nu ni se 
dovedeşte că structura noastră spirituală, aş zice speţa noastră, ar fi 
cel puţin analoagă cu a Apusului.” 2 De fapt, Nae Ionescu nega însăşi 
latinitatea din structura noastră etnogenetică, aruncîndu-ne exclusiv 
în spaţiul răsăritean. „Care din elementele constitutive ale realităţii 
româneşti - îşi interoga cititorii - pledează pentru o politică înspre 
Apus şi cu Apusul? Structura noastră spirituală? Nu. Formula civi¬ 
lizaţiei şi culturii noastre româneşti nu este apuseană. Dacă dăm la 
o parte tot ceea ce s-a adăugat acestei civilizaţii în ultima sută de ani 
şi care, din toate punctele de vedere, trebuie considerată ca o grefă 
nereuşită, cultura românească apare ca o realitate răsăriteană, tră- 
gîndu-şi izvoarele de alimentare din sud-estul european şi creînd 
valori în curs de circulaţie numai în această parte a lumii. Să nu ne 
lăsăm şi aici furaţi de vechea prejudecată a latinităţii noastre. Căci 
această latinitate este lucrul cel mai greu de dovedit din toate afir¬ 
maţiile pe care le facem pe socoteala noastră... Ce e latin în noi? Ideea 
de drept, aşa cum apare din dreptul nostru consuetudinar? Probabil 
tracă. Ideea de stat? Bizantină. Ideea de Dumnezeu? Ortodoxă, deci 
categoric răsăriteană. înţelegerea vieţii? Contemplativă, deci fără nici 
un fel de atingere cu structura activ-practică a Romei. Ce ne leagă 


1. Nae Ionescu, „înspre realităţile noastre”, Cuvîntul, VII, nr. 2148, 16 aprilie 
1931. 

2. Idem, „România ţară a Răsăritului, I, Prejudecata civilizaţiei apusene”, Cuvintid, 
VI, nr. 1749, 5 martie 1930. 

atunci de latinitate, cînd la noi nu au prins decît politic încercările 
de catolicizare şi ce ne leagă, în genere, de Apus dacă nici măcar 
protestantismul nu a izbutit să pună un picior în ţara românească? 
ICste evident că nu putem continua să ne considerăm apuseni, aşa 
cum am făcut-o pînă acum. Asta se va face însă tot ca şi pînă acum 
pe seama culturii noastre, care nu va izbuti multă vreme de aici îna¬ 
inte să se autohtonizeze şi a cărei forţă expansivă va continua, tocmai 
din această pricină, să fie nulă.” 1 E simptomatic că profesorul de 
logică şi metafizică ignoră cu totul componenta limbii, a cărei latinitate 
e greu de contestat. Poporul român a supravieţuit prin limbă totuşi 
ca o insulă a latinităţii în această lume răsăriteană. E componenta 
limbii, în care unele puncte de vedere văd chiar faptul esenţial al 
specificităţii naţionale, un factor de ignorat în această ecuaţie? Prin 
limbă, latină ca structură, românii simt, indiscutabil, legaţi de lumea 
apuseană. Că multe secole Apusul n-a ştiut de noi, cu toată latinita¬ 
tea noastră incontestabilă, e, din păcate, prea adevărat. Dar în seco¬ 
lul al XlX-lea, cînd această realitate a fost percepută distinct. Franţa, 
ronsora noastră întru latinitate, ne-a fost mereu aproape, ajutîndu-ne 
eficient pe drumul greu al eliberării de Răsăritul otoman şi al cuce¬ 
ririi independenţei. Apoi, cine nu ştie? Răsăritul, pentru români, a 
însemnat fie jugul otoman care ne-a irosit energiile timp de trei-patru 
secole, fie braţele cotropitoare ale Rusiei pravoslavnice. Eliberarea de 
Răsărit şi apropierea de Apusul comunitar prin etnogenezâ şi limbă 
a însemnat adevărata renaştere a acestui popor şi a acestei ţări. 
Latinitatea noastră consubstanţială, departe de a fi o prejudecată, e 
tocmai liantul trainic cu apusul Europei. Şi a-1 nega sau ignora vino¬ 
vat e mai mult decît o prejudecată. E negaţiunea realităţilor organice, 
de care făcea atîta caz profesorul Nae Ionescu. Dar pledoaria în favoa¬ 
rea exclusivei noastre apartenenţe la lumea Răsăritului urmărea. 
Indubitabil, să nege întreg efortul europeniştilor de a ne reintegra în 
structurile evolutive spre o civilizaţie modernă. Argumentele se ştiu 
dintr-o întreagă bibliografie a tradiţionalismului. România n-are ce 
aspira spre o civilizaţie modernă de tip industrial pentru că, sufleteşte, 
românul e contemplativ, plugar sau păstor, fără simţ practic şi refuzând 
îndeletnicirea industrială. Apoi, aparţinem, prin religie şi obiceiuri, 
lumii răsăritene care respinge modernizarea de tip apusean. E mai 
bine şi mai firesc să trăim ca în vechime, în cadrele tradiţionalismu¬ 
lui şi ale autohtoniei specifice, respingând chemările înstrăinaţilor 
europenizaţi. Etc. Etc. De fapt, singura salvare pentru România era 
evoluţia spre o civilizaţie modernă, care nu era o chestiune de opţiuni 
sub zodia liberului-arbitru, ci o necesitate sociologică, determinată 


1. Idem, „România ţară a Răsăritului, II, Premisele noastre externe”, Cuvîntul VI, 
nr. 1753, 9 martie 1930. 

de antrenarea ţărilor româneşti în relaţii economice capitaliste cu 
apusul Europei. Punerea de acord, sub raport instituţional şi legisla¬ 
tiv, cu această realitate economică era, de asemenea, o necesitate. 
Pentru că realitatea economică modernă nu putea convieţui cu orga¬ 
nisme instituţionale şi de drept de tip medieval, întreaga argumenta¬ 
ţie a lui Nae lonescu e aşezată sub semnul nesupunerii la real, de 
care, repet, făcea atîta caz. Legile sociologice nu ţin seama de prefe¬ 
rinţe, idiosincrazii şi arguţii sentimentale. 

In acelaşi an 1930, Nae lonescu, pornind de la silogismele despre 
incompatibilitatea dintre sufletul românesc şi lumea apuseană, a 
încercat să definească formula românismului. N-a făcut-o, din păcate, 
într-o carte sau într-un studiu corpolent. Ci, cum a procedat adesea, 
în articole de gazetă. (Elevii lui îl elogiau tocmai pentru faptul că a 
avut cutezanţa de a trata chestiuni de filozofie în articole de ziar.) Dar 
a abordat, în această formă stilistică, oricum o chestiune foarte sen¬ 
sibilă şi deosebit de gravă. Aşezînd în pagină ideea autorului înainte 
de a o cita, să notez că Nae lonescu stabilea o relaţie directă şi exclu¬ 
sivă între romanitate şi ortodoxia de tip răsăritean. Prin consecinţă, 
chiar greco-catolicii sau catolicii (nemaivorbind de alte confesiuni 
necreştine), deşi români prin naştere, nu erau consideraţi români, 
într-o suită de articole, polemMnd cu catolicul I. Frollo, care apăra 
românitatea coreligionarilor săi, profesorul i-a respins de plano pre¬ 
tenţia. A început, abrupt, prin a lua drept exemplu „cazul” lui Samuil 
Micu, unul, totuşi, dintre fondatorii Şcolii Ardelene: „Cazul lui Samuel 
Micu e ceva mai complicat. Călugărul acesta papistaş e unul dintre 
ctitorii conştiinţei româneşti. S-ar putea oare pune la îndoială româ¬ 
nismul lui? Şi totuşi se poate. Eu nu vreau să cercetez aici dacă 
Samuel Micu a fost sau nu român adevărat. Cred însă că pot afirma 
că nu e nevoie să fii român ca să faci ce a făcut Micu... A fi român 
înseamnă o stare naturală, o formulă de echilibru a existenţei din 
care decurg, prin însăşi desfăşurarea vieţii, anumite forme... A fi 
român însemnează a avea o anumită plămadă, din care decurg cu 
necesitate absolută anumite atitudini şi gesturi. Voinţa noastră nu 
are nimic de zis în această împrejurare pentru că noi nu ne putem 
depăşi în chip normal pe noi înşine decît încetind de aji noi înşine... 
Catolicii români revendică pentru ei calitatea de a fi «buni români». 
Est ist zu viei des Guten. Noi ne-am mulţumi numai cu răspunsul la 
o întrebare modestă. Buni români puteţi fi şi, desigur, sunteţi. Sunteţi 
însă şi români?” 1 . Şi-a reluat punctul de vedere, fortificîndu-1 cu 
argumente. Apartenenţa la o colectivitate constituită în naţiune 
înseamnă a fi trăit în atmosfera ei spirituală şi, prin structura ei, una 


1. Nae lonescu, „A fi «bun român»”, Cuvmtul, VI, nr. 1987, 1 noiembrie 1930. 

do iubire. „Aşa fiind, nu poate cineva fi român, de pildă, dacă nu 
realizează, cu alte cuvinte, în concret, în individual, structura orga¬ 
nizatoric spirituală a cărei depozitară în esenţial e naţiunea noastră. 
Naţiunile sunt însă realităţi istorice. Ele iau naştere în spaţiu şi în 
timp şi sunt condiţionate, ca atare, de tot ceea ce cade sub categoria 
Individuaţiei. Atitudinea unui popor faţă de Dumnezeu, felul în care 
ol trăieşte nu numai legătura lui cu Divinitatea, dar chiar Divinitatea 
însăşi, face parte integrantă din structura intimă a naţiunii.” Şi, după 
uite dezvoltări, revine la chestiune: „Constatăm că există catolicism 
şl ortodoxie ca realităţi istorice distincte, întîi; şi, al doilea, că în chip 
natural, istoriceşte, românii sunt, în marea lor majoritate - deci, în 
normalitatea lor -, prezentă şi trecută, ortodocşi... De îndată ce con¬ 
fesiunea, ca realitate istorică, face parte din cealaltă realitate istorică, 
naţiunea, urmează că în definiţia noţiunii «român» intră ca notă, 
respectiv componentă esenţială, ortodoxia. A fi român, nu «bun român», 
cl român pur şi simplu, însemnează a fi şi ortodox, în acelaşi fel în 
care, de pildă, animalul «cal» este şi «patruped»”. Se înregistrează însă 
cazuri cînd unii români adoptă confesiunea catolică. „întrebarea este: 
în momentul în care am devenit catolic, mai sunt şi român? Cu alte 
cuvinte: a atins această operaţie de înlocuire a ortodoxiei prin cato¬ 
licism o componentă esenţială sau numai una accidentală a «rumâ- 
niei»? Sau, mai simplu şi mai general: este confesiunea în genere o 
notă esenţială a naţiunii sau nu? Iată întrebarea de care depinde 
soluţia antinomiei dintre universalismul romano-catolic şi particula¬ 
rismul naţional." 1 

Silogismul acesta, atît de încorsetat, ar putea primi răspunsuri 
negative. Pentru că nu pot fi excluşi din comunitatea naţională acei 
transilvăneni care au adoptat, în secolul al XVIII-lea, greco-catolicis- 
mul sau chiar romano-catolicismul. Lupta lor pentru apărarea con¬ 
ştiinţei naţionale şi, prin aceasta, a apartenenţei lor la fiinţa naţională 
infirmă silogismul exclusivist al lui Nae Ionescu. Dar el se avînta mai 
departe, coborîndu-1 din calitatea de român pentru a-1 integra în aceea 
de „bun român” pînă şi pe I.C. Brătianu, pentru raţiunea că a falsi¬ 
ficat statul român, altfel zicînd că a creat, împreună cu companionii 
săi din Partidul liberal, statul României industriale. Abătut de la 
tradiţie, creat altfel într-o structură modernă, deopotrivă sub raport 
constituţional-legislativ şi economic-financiar, statul nou îşi pierdea, 
după directorul Cuvîntului, condiţia de românesc. „Dar este acest 
stat - îşi interoga el cititorii - într-adevăr românesc? Dacă da, atunci 
Ion Brătianu, desigur, a fost într-adevăr român. Dar dacă statul nos¬ 
tru modem nu e cu adevărat românesc? Atunci lucrurile se schimbă. 


1. Nae Ionescu, A fi «bun român». Noi şi catolicismul”, Cuvîntid , VII, nr. 1988, 
2 noiembrie 1930. 

Ion Brătianu a fost un «bun român», adică a avut cele mai bune 
intenţiuni pentru poporul şi statul nostru, dar «român» nu a fost, 
după cum nu e gnu sămînţa care sfîrşeşte prin a purta spic de orz.” 
Strădania novatoare, care a subminat structurile tradiţionaliste şi, 
prin aceasta, autohtonia genuină, i-a anulat lui Brătianu cel bătrân 
calitatea de român, coborîndu-1 în subspecia de „bun român”. Revenind 
la categoriile confesionale, în funcţie de care eşti sau nu român, Nae 
Ionescu era de o radicalitate exclusivistă imposibil de acceptat: 
„Catolicism şi ortodoxie nu sunt numai confesiuni prezentând anumite 
deosebiri dogmatice şi culturale, ci două valorificări Jundamental deo¬ 
sebite ale existenţei în genere. Diferenţele dogmatice simt, aş putea 
spune, punctele cel mai puţin deosebitoare. Marea neînţelegere, incom¬ 
patibilitatea, impenetrabilitatea categorică dintre catolicism şi orto¬ 
doxie îşi au originile în altă parte: în structurile spiritual istorice 
concrete, care formează suportul, înlâuntrul cărora ele se realizează. 
Nu este deloc o întâmplare, deci, că răsăritul Europei este ortodox, iar 
sud-vestul ei catolic. Confesiunea face parte integrantă şi e oarecum 
determinată de plămada sufletească a regimurilor respective. Acesta 
e adevărul sufletesc în problema naţiunii şi a religiei; ele sunt realităţi 
corelative. Suntem, ca atare, ortodocşi pentru că suntem români şi 
suntem români pentru că suntem ortodocşi... Să devenim catolici? 
Ca să devenim catolici, ar trebui să ne transformăm astfel sufleteşte 
încît să putem realiza catolicismul. Transformarea aceasta însem¬ 
nează însă: renunţarea la istoria noastră şi la structurile noastre 
spirituale. Cu alte cuvinte, renunţarea la românie. Aici nu există o a 
treia poziţie: sau rămîi român şi atunci catolicismul tău nu e o rea¬ 
litate; sau devii catolic şi atunci nu mai eşti român” 1 . Să adaug că 
I. Frollo a răspuns chiar în Cuvîntul cu opt articole, precizînd, nu fără 
dreptate, că apartenenţa la o naţiune e un fapt natural, pe cînd cea 
la o confesiune e un act de voinţă. Nae Ionescu a respins, decis, acest 
silogism al lui Frollo, cu argumente reluate din foiletoanele prece¬ 
dente. A revenit Frollo, subliniind că învăţătura lui Hristos e una, cea 
creştină. Directorul Cuvîntuku nu a dezarmat, fireşte, răspunzând că, 
în realitate, adevărul învăţăturii lui Hristos e unul pentru ortodocşi, 
altul pentru catolici şi altul pentru protestanţi. 

Discuţia, mai curînd din partea lui Nae Ionescu, a mai continuat 
cu un foileton. în acest ultim foileton (articol) radicalitatea se clarifică. 
România e indisolubil determinată, aproape cauzal, de autohtonie. 
Dar, mai înainte, ar trebui făcută referire la un articol din august 
1930. Aici se elogia direcţia inaugurată de Sămănătorul şi care i se 
părea că rodeşte încă. într-un efort de sistematizare, a prezentat acest 


1. Nae Ionescu, JV fl «bun român». Sorţii de izbîndă a noii ofensive catolice", 
Cuvîntul, nr. 1991, 5 noiembrie 1930. 

Ir gat reactualizat pe puncte. Pe locul întîi a instalat ceea ce a numit 
„lupta împotriva spiritului şi mentalităţii liberale” - care e un fapt 
permanent în istoria României modeme, dar care s-a adîncit şi sis¬ 
tematizat sensibil după război. Pe locul al doilea e aşezată noua miş¬ 
care ortodoxă care ar avea misiunea să neutralizeze spiritul protestant 
al Renaşterii „pe care s-a construit civilizaţia actuală europeană şi - 
artificial - şi cea românească”. în sfîrşit, pe al treilea loc a ţinut să 
reliefeze „necesitatea de a se ajunge la manifestări de artă şi cultură 
npeciflce, formulată - în chip ceva cam... programatic, e drept, prin 
autohtonism”. Şi releva că aceste deziderate programatice noi „şi-au 
găsit expresiunea în două organe de publicitate: Gîndirea şi CuvîntuL.. 
Mişcarea aceasta însemnează o nouă formulă, şi anume formula 
generaţiei noastre, nu am inventat-o noi. Ea se ridică în chip necesar 
din structura noastră şi îşi cere, împotriva tuturor întîrziaţilor, reali¬ 
zarea. Că această realizare va trebui să se răsfrîngă în chip imediat 
şi asupra aşezării statului, de asta nu se mai poate îndoi nimeni” 1 . 

Şi acum să revenim la acel ultim articol care punea capăt discuţiei 
despre relaţia românie-ortodoxie. Aici, la un moment dat, în argu¬ 
mentaţie întîlnim un rechizitoriu la adresa întregii culturi româneşti 
de un veac încoace. Rechizitoriul prezintă calitatea de a fi un limpede 
program al generaţiei de după război, şi anume aceea ce era autoh- 
lonistă. „Toată falsitatea şi artificialitatea culturii româneşti, de aproape 
100 de ani încoace, e rezultatul încercărilor făcute la noi de a se 
transpune - nici măcar de a se transplanta, deci! - în realităţile 
moldo-valahe anumite forme de viaţă apusene care acolo se născuseră 
in chip organic. Iar postulatul, presupoziţia acestor încercări, a fost 
Întotdeauna convingerea că formele de cultură - în ultimă analiză: de 
spiritualitate - se pot transmite şi, deci, importa. Eroare fundamen¬ 
tală, care s-a verificat pretutindeni ca atare. Sunt încredinţat că 
neamul nostru nu se va reculege, nu va lua cunoştinţă de el însuşi şi 
nu va izbuti să devină creator în ordinea spirituală, decît din momen¬ 
tul în care va pricepe, în sfîrşit, că în această ordine nu se poate 
construi decît pe baze autohtone şi că orice import de idei - valabil, 
desigur, în cadrele stricte ale tehnice! - rămîne sterp şi duce la apa- 
riţiuni ridicole.” 2 Trei zile mai tîrziu, cu prilejul unui deceniu de la 
apariţia Gîndirii, asocia revista lui Crainic şi Cuvîntul, ca orientare 
comună, de „căutători ai duhului”. Şi definind programul acestei 
orientări, preciza: „Ortodoxie, naţionalism, monarhie, după care unul 
din generaţia noastră e identificat dintr-o mie, nu sunt decît condiţii 
absolut necesare care fac posibilă viaţa adevărată a spiritului... Asta 


1. Nae Ionescu, „De la Sămănătond la noul stat românesc”, Cuvîntul, 13 august 
1930. 

2. Idem, „Internaţionala sub glugă”, Cuvîntul, VI, 18 decembrie 1930. 

nu înţeleg înaintaşii noştri, tristă generaţie de lichidare a unei culturi 
care nu a fost a lor şi prin aceasta nu a fost măcar culturală” 1 . 

Nu rechizitoriul importului cultural practicat de „înstrăinaţii” paşop¬ 
tişti şi postpaşoptişti ar trebui să ne reţină aici. (De altfel, vom reveni 
la această chestiune.) Ci ideea ca România să se întoarcă la matcă 
(cum nu se întreba logicianul dacă o astfel de reîntoarcere e sociolo¬ 
gic cu putinţă?), pe liniile autohtoniei. Autohtonie, în plan spiritual, 
însemna, în plan socioeconomic-politic, tradiţionalism paseist. Iar 
paseism însemna regresiune. Şi ce alta e regresiunea decît atitudine 
retrogradă? Ne reîntoarcem de unde am pornit. E aici dovada grăitoare 
a faptului că tradiţionalismul era clădit - îl citez din nou pe Alexandru 
George - pe o fraudă istorică. România nu se mai putea întoarce la 
stările dinainte. Un secol de prefaceri se petrecuseră şi modificaseră 
structurile. Drum de întoarcere nu putea fi practicat decît în visările 
unor nostalgici spirituali care nu înţelegeau mai nimic din realităţile 
economice. Simptomatic e faptul că un emul al profesorului, Mircea 
Vulcănescu, care nu era numai filozof, ci şi economist şi sociolog, 
avea să ofere, peste ani, o implicită replică reveriilor nostalgice ale 
directorului Cuvîntului. Şi, adaug, M. Vulcănescu era şi el, ca adept 
al profesorului său, spiritualist, profund ortodox şi preocupat să des¬ 
cifreze formula sufletească a poporului român. „Aşadar, întrebarea de 
care atîmă, la urma urmelor... sorţii neamului românesc este aceasta: 
satul sau oraşul? De o parte, aşadar, o civilizaţie, firească, a satului, 
izvorîtâ de-a dreptul din vecinătatea de pământ, din rudenie de sînge, 
din împrejurările de viaţă îndurată laolaltă, din trecerea din tată în 
fiu a limbii, a portului, a tainelor cunoaşterii şi a rânduielilor purtării... 
De altă parte o civilizaţie artificială, halucinantă, nefirească, izvorîtă 
din setea de speculaţie bănească şi din setea de cîştig... civilizaţie de 
paranoici... In care, vai, omul nu e decît o unealtă... întrebarea ce se 
pune fiecărui, cînd are de ales încotro meige, este de ordin etic, înco¬ 
tro? Spre limpezime sau spre încurcătura limbilor?... De alegere nici 
nu e vorba, între cele două tipuri de civilizaţie, fie ele chiar aşa cum 
au fost arătate, nu există alternativă. Există un mers fatal şi firesc al 
lucrurilor, adeverit pretutindenea şi totdeauna, de la un fel de civili¬ 
zaţie la altul, odată cu progresul tehnic. Rea sau bună, această cale 
este de neînlăturat. Pe ea vom merge, de vrem sau de nu vrem, nu 
pentru că este bine, ci pentru că nu putem altfel. Forma civilizaţiei 
orăşeneşti e o formă superioară de existenţă socială. E mai nouă, mai 
complectă şi, fiind mai evoluată, este, fără greş, «superioară». Rezis¬ 
tenţa sufletului ţărănesc în faţa schimbărilor e firească şi lesne de 
înţeles prin inerţie... Dar asta nu înseamnă nimic. Răscoala va trece 


1. Idem, „Gîndirea. Zece ani de spirit românesc”, în Cuvmtul, VI, nr. 2037, 21 de¬ 
cembrie 1930. 

tir indată ce ţăranul va gusta din binefacerile noii aşezări orăşeneşti 
pr care, în fond, o doreşte.” 1 Petru Comamescu - animatorul grupă¬ 
rii „Criterion" - se apropia, în 1933, de acelaşi punct de vedere: „O fl 
IonI satul cîndva o unitate socială care îşi ajungea sieşi... Dar astăzi 
untul românesc nu se mai poate menţine prin el însuşi. Viaţa ţără¬ 
nească nu e statică şi închisă... Pe cînd satul e judecat static şi ideal, 
oraşul este privit dinamic şi pesimist. Curioasă sociologie mai este şi 
această tratare preferenţială a unităţilor sociale... Satul şi oraşul se 
Influenţează reciproc şi adevărul ne arată că oraşul este cel care atrage 
mai mult pe săteni, şi nu viceversa... Eu unul tot prin monografiere 
şl sociologie am ajuns nu la romantismul rural, ci la conştiinţa uni¬ 
tăţii umane şi a mersului ei convergent către sinteze” 2 . O opinie ase¬ 
mănătoare o regăsim la nimeni altul decît Emil Cioran. E exprimată 
in documentul poate cel mai exasperat al anilor treizeci. Schimbarea 
la faţă a României, la care ne vom mai referi nu o singură dată. 
„Nenorocirea noastră - exclamă el în carte - ţine de condiţia de viaţă 
ti popoarelor agrare. Ritmul lor lent ar fi o fericire, dacă n-ar exista 
evoluţia încordată a ţărilor industriale. De o parte satul şi de altă 
parte oraşul. Entuziasmul pentru sat este nota comună pentru inte¬ 
lectualii noştri dintotdeauna, este nota lor proastă. Căci dacă aceşti 
Intelectuali ar fl avut cît de puţin spirit politic ar fl înţeles că satul 
mi reprezintă absolut nici o funcţie dinamică... Satul este sub-struc- 
lura şi baza biologică a unei naţiuni, el nu este însă purtătorul şi 
motorul ei. Un an din viaţa unui oraş modern este mai plin şi mai 
nctiv decît o sută din viaţa unui sat. Şi nu numai din cauza marelui 
număr de populaţie, ci şi din felul de viaţă al oraşului, care îşi acce¬ 
lerează ritmul din substanţa lui internă. Oraşul şi industrializarea 
trebuie să fie două obsesiuni ale unul popor în ascensiune.” 3 

Destui ani după decembrie 1933, Cuvîntid n-a mai apărut şi opinia 
lui Nae Ionescu se auzea rar, prin publicaţii provinciale şi, în 1937, în 
Predania. De-abia la 21 ianuarie 1938, pe vremea guvernării Goga-Cuza, 
reapare Cuvîntul, sub firescul directoriat al lui Nae Ionescu. Ziarul 
era calm, nu ataca pe nimeni, instalîndu-se chiar în situaţia de defen¬ 
sivă atunci cînd era atacat de gazetele democrate. O singură dată a 
mai luat în discuţie chestiuni legate de specificitate confundate strict 
cu etnicitatea. Or, de-a lungul vremii, etnicitatea s-a confundat cu 
tradiţionalismul cel mai subliniat. Era suficient să fie pomenit un 
singur element al relaţiei pentru ca lanţul întreg să apară pe ecran. 
Pornea, de data aceasta, de la o idee a lui N. Iorga, care socotea că 


1. Mircea Vulcănescu, „Puţină sociologie”, Dreapta, II, nr. 4, 25 decembrie 1932. 

2. Petru Comamescu, „O confuzie periculoasă. Unitatea umană şi romantismul 
rural”. Stingă, II, nr. 12, 29 ianuarie 1933. 

3. Emil Cioran, Schimbarea la faţă a României, 1936, p. 108. 

anumite orientări de opinie de la noi ar fi ecoul unora din străinătate. 
Fireşte că Iorga se referea la curentele de orientare fascistă, ecouri 
venite din Italia şi Germania. „Mă rog - relua directorul gazetei 
chestiunea, în stilul său inconfundabil -, care este formula naţiona¬ 
lismului românesc de astăzi? Este, după clte îmi dau eu seama, etni- 
cismul. Dar este etnicismul o formulă de import? După cîte ştiu eu, 
nu. E adevărat că în unele ţări, cum e Germania, naţionalismul ia 
forme şi justificări etniciste. Dar asta nu înseamnă deloc că naţiona¬ 
lismul nostru a fost adus de peste graniţă... Naţionalismul etnicist, 
ca formulă publică, este reflexul unei anumite structuri istorice. El 
era imposibil în momentele cînd lumea era dornică de liberalism, cu 
toate corespondentele lui care se numesc: raţionalism, democraţie, 
idealism, protestantism şi mai ştiu eu cum.” 1 

Era de aşteptat ca Nichifor Crainic să-şi apere programul revistei, 
în 1932, polemizînd cu Mircea Vulcănescu, care apreciase că orto¬ 
doxia nu acoperă integral gîndirismul, răspundea: „Are dreptate. Dar 
este o descoperire nouă? Gîndirismul e mai complex: tradiţionalism, 
ortodoxie, autohtonism, monarhism, principii aht de limpede expuse 
în paginile noastre... Suprapunerea ortodoxiei cu complexul gîndirist 
e o chestiune de transformare individualistă” 2 . în 1937 se lăuda pen¬ 
tru meritele sale întru apărarea autohtoniei: „Apariţia unei reviste ca 
Gîndtrea, de afirmare a spiritului autohton în creaţia artistică, împo¬ 
triva tuturor curentelor internaţionaliste ce domină vremea, a fost un 
act de curaj; continuarea ei printre haitele de cîni ale tuturor duşma¬ 
nilor, un act de eroism tăcut şi îndhjit; susţinerea ei materială, un act 
de continuu sacrificiu... Au fost momente de atacuri nesăbuite cînd, 
pentru a ne apăra demnitatea omenească şi puritatea crezului, puţin 
a lipsit să punem degetul pe trăgaci... Stăpînirea de sine ne-a asigu¬ 
rat continuitatea biruitoare" 3 . Dramatiza, desigur. Atacurile, e drept, 
n-au lipsit. Dar erau polemici de idei, la care directorul publicaţiei n-a 
ştiut să răspundă decît prin (la „Cronica măruntă”) injurii, cînd nu le 
provoca el însuşi. Iar de subvenţii financiare, se ştia în epocă, n-a dus 
lipsă, izbutind să le obţină prin orice mijloace. E un merit, acesta din 
urmă, nu o carenţă, numai astfel reuşind directorul revistei să o men¬ 
ţină neîntrerupt (cu excepţia anului 1934, cînd revista şi-a întrerupt 
activitatea datorită implicării lui Crainic, ca autor moral, în procesul 
asasinilor lui I.G. Duca) în peisajul publicisticii româneşti. Peste un 
an, un articol-directivă, datorat tot directorului, definea (a cîta oară?) 
programul revistei sau, mai bine, lămurea, din nou, semnificaţia gîn- 
dirismului. îl reducea la autohtonism, înţeles, se va vedea, îngust şi 


1. Nae Ionescu, „Naţionalismul de «import»”, Cuvîntid, XV, nr. 3183, 25 martie 
1938. 

2. Nichifor Crainic, „Gîndirism şi ortodoxie”, Gîndirea, XI, 1931, nr. 1, p. 48. 

3. Idem, rev. cit., XVI, 1937, nr. 1, p. 47. 

inonopolizant. A început prin a-1 plasa în sfera literaturii: „împotriva 
tuturor curentelor năvălite de peste hotare şi cultivate înlăuntru de 
oficinele străine şi de anexele lor româneşti, revista Gîndirea a luptat 
pentru primatul spiritului autohton. Scriitorii ei, poeţi, prozatori, 
eseişti, singuri într-o vreme de confuzie obştească, în care energiile 
tării, deznodate din solidaritatea etnică, se risipeau în nisipurile sterpe 
şi mişcătoare ale democraţiei, n-au înţeles să facă din ideea autohtonă 
un simplu postulat teoretic, ci au încercat s-o încadreze în propriile 
lor creaţii de artă, de filozofie şi politică. Complexul acesta de faţă ce 
se poate numi gmdirism a fost, e adevărat, un protest şi o negaţie”. 
Şi apoi dezvolta plurisemia curentului: „Gîndirismul e astăzi o puter¬ 
nică realitate de plăsmuiri în feluritele domenii ale culturii; şi judecata 
critică aplicată să tălmăcească sensul acestei plăsmuiri ar găsi in ele 
Izvoare proaspete şi bogate pentru primatul spiritului autohton. Dar 
dincolo de opera scriitorilor noştri, ideea vibrează în ondulaţiile tot 
mai largi ale conştiinţei publice şi colorează tînăra psihologie politică 
a ţării. E o recunoaştere după atâtea rătăciri şi o recunoaştere a puteri¬ 
lor proprii care ne pot lămuri linia unei finalităţi româneşti în lume”. 
După atîta laudă pro domo urma, în sfîrşit, definirea conceptului de 
autohtonism. Nu e o definiţie după regulile consacrate de logica for¬ 
mală. Dar e, oricum, un efort de definire - fireşte, aşa cum îl înţelegea, 
partizan, Crainic: „...Autohton înseamnă mai întîi pămxnt propriu şi 
tot ce derivă de la pămînt şi conţine proprietăţile lui; autohton 
înseamnă apoi cetate proprie, adică în graiul de azi stat propriu şi tot 
ce derivă de la stat şi poartă pecetea proprietăţilor lui; autohton 
înseamnă mai departe patrie proprie şi toate derivaţiile în care se 
recunosc însuşirile ei; autohton înseamnă, în sfîrşit, neam propriu şi 
tot ce se răsfnnge din lumina geniului său particular. Astfel, cînd 
acordăm unui neam titlul de autohton, îi recunoaştem fără discuţie 
proprietatea pămîntului pe care locuieşte şi care e ţara lui... E naţi¬ 
onalismul altceva decît voinţa naţiei de a se impune ca proprietară 
reală a patriei în virtutea identităţii istorice şi a omogenităţii spaţi¬ 
ale?... Dacă elementele străine introduse în corpul naţional în momen¬ 
tele de slăbiciune ale istoriei sau de eclipsă a conştiinţei autohtone 
caută să dezrădăcineze şi să ţi se substituie în proprietatea părin¬ 
tească, nepăsarea ta e totuna cu moartea neamului tău şi desfiinţarea 
patriei. România închide în ţărmurile ei aproape toată Marea vie a 
sîngelui etnic... Dar valul ei omogen e întrerupt de considerabile insule 
minoritare şi e stropit de la un capăt la altul al ţării de virusul semi¬ 
tic... Evreii utilizează o indolentă ospitalitate să ne deposedeze neamul 
de patrimoniul străvechi... Ceea ce justifică mişcarea antisemită e 
această chestiune a proprietăţilor autohtone ce se înstrăinează pentru 
totdeauna... în declaraţii, în discursuri şi în actele de guvemâmînt 
democraţii noştri s-au declarat totdeauna de partea veneticilor şi în 

defavoarea autohtonilor... Dacă mişcarea naţionalistă a adus un bine, 
acesta e mai ales reînvierea sentimentului de stăpînire românească... 
Numai etnocraţia, voinţa politică a rasei autohtone de a face din stat 
expresia proprietăţii ei şi organul misiunii ei în lume, ne va salva” 1 . 
Despre etnocraţie vom avea prilejul să stăruim într-un alt capitol al 
acestei cărţi. Cît priveşte autohtonismul, dificultatea nu stă în apă¬ 
rarea lui, ci în conferirea acelui prea acuzat caracter restrictiv şi chiar 
normativ. In planul literaturii şi al culturii în genere era recunoscută 
şi promovată numai aceea care satisfăcea criteriile normative autoh- 
toniste. Mişcarea modernă, de înnoire a literelor româneşti, era con¬ 
damnată cu o rară violenţă, considerată fiind străină spiritului 
autohton, imitaţie de aiurea şi promovată de alogeni. 

Polemicile în jurul acestei înfruntări au fost notorii. Toţi marii 
critici literari ai vremii au respins restrictivul autohtonism, semnalînd 
aici o reluare, la o altă scară, şi mai agresivă, a sămănătorismului. 
Zadarnic se războia Crainic cu acei ce, considera el, falsifică sensul 
conceptului de paseism, pe care îl apăra. Indubitabil, gîndirismul a 
favorizat paseismul, care are, la origine, puncte de contact cu autoh¬ 
tonismul normativ. Şi a cultiva paseismul însemna, nu numai în 
planul literaturii, dar şi în cel al sociologiei, o opţiune conserva- 
tor-retrogradă. Iar că paseismul literar şi cel sociologic şi politic sunt, 
la Crainic, osmotic îngemănate e aproape inutil a mai produce argu¬ 
mente. „Aceia - scria el într-unul din eseurile sale doctrinare de căpă- 
tîi - care ne învinuiesc de paseism anacronic au despre tradiţionalism 
o idee care nu e a noastră... Neavînd sensul de paseism romantic, 
tradiţionalismul nostru are un sens dinamic, de actualitate, fiindcă 
are un sens de permanenţă... Sîngele însuşi e o tradiţie, e tradiţia 
biologică... Atît cît suntem un moment produs al unei serii, suntem 
prin tradiţia permanentă a sîngelui. Se poate o tradiţie mai vie şi mai 
actuală decît tradiţia sîngelui?... Asemeni cu tradiţia sîngelui e tra¬ 
diţia limbii. Există un paralelism între istoria sîngelui nostru şi isto¬ 
ria graiului nostru. Un paralelism de natură psihologică întrucît 
sîngele transmite viaţa, iar graiul transmite gîndul, sufletul. Precum 
trăim în tradiţia sîngelui românesc, tot astfel trăim în tradiţia sufle¬ 
tului românesc... Pe linia acestei directive a tradiţiei autohtone, Gîndi- 
rea moşteneşte SămănătoruL ” Deosebirea ar fi că s-a ocupat numai 
de etnicitate şi „a ignorat caracterul lui (al poporului, n.n.) religios. 
Dacă admitem că preocuparea religioasă a fost absentă în sufletul lui 
(al poporului, n.n.), atunci cum se explică vechea cultură românească 
aproape exclusiv religioasă?... Sămănătorul a avut viziunea magnifică 
a pămîntului românesc, dar n-a văzut cerul spiritualităţii româneşti... 
Peste pămîntul pe care noi am învăţat să-l iubim din Sămănătorul noi 


1. Nichifor Crainic, „Spiritul autohton”, Gîndirea, XVII, 1938, nr. 4, pp. 161-167. 

vedem arcuindu-se coviltirul de azur al Bisericii ortodoxe. Noi vedem 
substanţa acestei Biserici amestecată cu substanţa etnică 1 . Şi mai 
Înainte, vorbind de „prezenţa ortodoxă în sufletul românesc”, aprecia 
că: „Acelui care va scrie o filozofie a istoriei noastre, ortodoxia îi va 
da cheia înţelesului acestei istorii, în neamul nostru acesta... dominat 
totdeauna de o conştiinţă religioasă ortodoxă” 1 . 

Ceea ce se observă în acest eseu al lui Crainic e confuzia criteriilor. 
Că a dat un sens dinamic, actual paseismului tradiţional al sămănă¬ 
torismului e o pură stratagemă. Gîndirismul a cultivat un tra¬ 
diţionalism paseist poate şi mai restrictiv decît sămănătorismul, 
oonsiderînd înnoirile de orice fel drept împrumuturi străine firii şi 
psihologiei poporului român. Că poporul român e ortodox, nimeni nu 
a contestat-o, şi nici că ortodoxia a îndeplinit un rol important în 
plămădirea spiritualităţii etnice româneşti. Dar nimeni, pînă la Crainic 
şi Nae Ionescu, nu a avut iniţiativa de a transforma acest constituent 
în dominanta etnicităţii, ba chiar să aşeze cei doi termeni (ortodo- 
xie-etnicitate) într-o încorsetată relaţie cauzală. Acest punct de vedere 
a fost contestat de Lovinescu încă în 1926, scriind: „In realitate, 
ortodoxia a fost un simplu obiect de împrumut..., elementul «esenţial» 
al culturii române nu este aşadar o elaborare specifică a sufletului 
poporului nostru, ci un act individual, o «invenţie» iudaică propagată 
prin imitaţie şi prin vicisitudini istorice la un număr de popoare răsă¬ 
ritene. Tîrziu numai, acest fenomen de civilizaţie, prin adaptare la 
unitatea temperamentală a rasei, a devenit un fenomen de cultură ce 
poate fi studiat ca atare”. E adevărat că ortodoxia a devenit apoi un 
factor liant în spiritualitatea poporului român şi constituirea sa ca 
popor s-a făcut sub semnul originar al ortodoxiei. S-au păstrat însă 
şi destule substraturi tracice care sunt, indiscutabil, precreştine. Şi 
mulţi filozofi ai culturii au exprimat îndoieli asupra religiozităţii pro¬ 
funde a românilor, ceea ce contrazice flagrant tezele lui Crainic. încă 
din 1907, într-o carte remarcabilă, pe nedrept uitată, Din psihologia 
poporului român, sociologul Dimitrie Drăghicescu a avut curajul să 
observe: „Partea intelectuală superioară, metafizica creştinismului, 
n-a fost nicicînd înţeleasă, pătrunsă şi simţită de români. Pentru cine 
ştie să observe cu luare aminte desfăşurarea vieţii religioase, mai ales 
a ţăranului român, lipsa fondului mistic şi metafizic este de la început 
izbitoare. Ceea ce este de temelie în practica sa religioasă este cultul, 
ritualul, adică împlinirea tuturor formelor şi formulelor”. Şi mai 
încolo: „Românii sunt, dintre toate naţiunile creştine de orice rit, 
poporul cel mai ateu, cel mai sceptic, cel mai puţin credincios” 2 . 
Observaţia aceasta a lui Drăghicescu o regăsim, apoi, în aprecierile 


1. Nichifor Crainic, „Sensul tradiţiei”, în Puncte cardinale în haos. 1934, pp. 106-125. 

2. D. Drăghicescu, Din psihologia poporului român, 1907, pp. 359, 361. 

tuturor celor care s-au ocupat de fenomenul psihologic românesc. Ea 
e continuată, în forme varii, în mai toate criticile antiortodoxiste, 
demonstrînd că Drăghicescu surprinsese, în lucrarea sa (altminteri 
nelipsită de cusururi), o trăsătură fundamentală a psihologiei popo¬ 
rului român. în cursul său de istoria literaturii române moderne din 
1909, Ibrăileanu afirmase şi el că „românul e un popor de sud, scep¬ 
tic, imaginativ, nu priveşte dintr-un punct de vedere aşa de moral şi 
religios ca germanul” 1 . Sadoveanu spusese şi el, în 1920, într-un 
interviu, că „religia lui (a românului, n.n.) se mărgineşte la ritualuri 
şi datine” 2 . Ralea, comentând o observaţie a lui Crainic, impunătoare, 
despre lipsa religiozităţii la poporul român, crezând că aceasta se putea 
remedia prin măsuri politico-educative, îi răspundea că această „rea¬ 
litate e în strînsă legătură cu firea rasei noastre, cu structura socie¬ 
tăţii şi cu toată istoria civilizaţiei noastre”. Modificări în acest plan 
nu se pot face, oricîte măsuri educaţional-politice s-ar adopta: „Dacă 
s-a întâmplat aşa, e că nu putea fi altfel... Există un determinism 
social faţă de care voinţa pe care la zile mari ne place s-o numim 
creatoare e mai puţin eficace decît s-ar putea crede” 3 . Altă dată, 
regretînd realitatea dată, constata: „Religia pe care o mai păstrează 
ţăranul, azi, e cea primitivă, fetişistă ori naturală. El e superstiţios, 
dar ateu; a nu pleca marţea la drum oii a nu lucra în cutare zi nu 
însea mn ă a avea sufletul religios. Aceasta e altceva: e o stare de suflet 
formată din scrupule, din înfricoşare, din bunătate şi iertare. Românul 
nostru, însă, cum se zice, n-are nimic sfînt; ceea ce se poate traduce 
că nu respectă nici o valoare spirituală în faţa instinctelor logice. Luaţi 
seama, de pildă, la înjurăturile noastre naţionale. E greu de găsit un 
popor care să profaneze, parcă cu voluptate, ceea ce trebuie conside¬ 
rat ca sacru, cum o fac unele din păturile noastre sociale, atunci cînd 
proferează o înjurătură” 4 . Şi, cu un an mai tîrziu: „O elită religioasă 
nu poate fi produsă de un popor ateu... în sărăcia actuală de logică 
şi bun-simţ tocmai misticismul ne lipseşte? în criza formidabilă de 
libertate în care ne zbatem, tocmai intoleranţa ortodoxă ne trebuie?” 5 , 
în sfîrşit, să amintim opiniile fostului ieromonah Arghezi despre feno¬ 
menul religios, ortodoxie şi neoortodoxie, în două intervenţii din 1928, 
1929. în cea din 1928 afirma: „Dovezile în materie de credinţă şi de 
suflet nu sunt nici cronice, nici statistice şi faptul că biserica ortodoxă 


1. G. Ibrăileanu, Curs de istoria literaturii române modeme. Epoca Conachi, în 
Opere, voi. 8, Minerva, 1979. 

2. C. Săteanu, „Dl M. Sadoveanu despre actuala stare a ţărănimii”, CuvintuL liber, I, 
nr. 37, 1 august 1920, p. 3. 

3. Viaţa Românească, XV, nr. 10-11, 1923, p. 216. 

4. Mihai Ralea, Ateism naţional”, apud Scrieri, voi. 2, Minerva, 1977, p. 598. 

5. Idem, „Credo qula absurdum", Cuvîntul liber, seria a Il-a, an II, nr. 3, 17 ia¬ 
nuarie, p. 3. 

ar fi durat la români peste zece veacuri nu obligă la nici o tradiţie: 
biserica ortodoxă este şi s-a menţinut străină. Credinţa se traduce In 
nete şi credinţa ortodoxă nu e reprezentată de acte ortodoxe româneşti 
in nici un domeniu de aplicare religios, miracole, prozelitism, oratorie, 
scrieri, propagandă, jertfe. Nici o iniţiativă pornită sub comanda unui 
sentiment religios, totul este copiat de la greci, vorbă cu vorbă, formă 
cu formă, şi la zestrea greacă românii n-au adăugat nimic, nici fapte 
sufleteşti, nici sfinţi, păstrînd cadrul ca un locatar apartamentul 
închiriat, ce nici nu se simte dator cu nimic. Mai caracteristic: biserica 
ortodoxă nu a putut produce cu material românesc foarte abundent 
măcar un cler ortodox: mai puţin, măcar creştin” 1 . A mai revenit o 
dată asupra chestiunii în revista sa, răspunzîndu-i lui Sandu Tudor, 
care îi replicase la prima sa intervenţie, din care am citat. In acelaşi 
an 1928, răspunzînd unei anchete a revistei Kalende, se referă şi la 
relaţia ortodoxie-folclor: „Nu-mi vine să cred că ortodoxia poate să fie 
steaua de navigaţie a culturii româneşti cu începere din anul 1928, 
din pricină că pînâ la această dată, destul de recentă, ea nu s-a putut 
lipi, în mai multe veacuri, de mintea poporului românesc. Mai mult, 
nici de inima clerului ortodox, acesta făcînd parte tot din poporul 
românesc. Nici un basm şi nici un cîntec n-au făcut niciodată aluzie la 
vreo sensibilitate ortodoxă... Ortodoxismul, ca justificare filozofică a 
Bisericii greceşti din România, aparţine cîtorva civili care nu se pot 
plînge că le-a mers rău de cînd au introdus anafura la aperitiv. 
Descălecătorul neoortodoxismului a fost poetul Nichifor Crainic. El 
unea un sintetic spirit de chibzuială cu o elasticitate monastică onc¬ 
tuoasă şi bogată în suculentă” 2 . Duşmănia ortodocşilor profesionişti 
împotriva lui Arghezi s-a declanşat instantaneu, pînâ la alăturarea 
lor la acuzaţiile operei sale ca o expresie a pornografiei din 1936-1937. 
De altfel, eseul lui Crainic Sensul tradiţiei, din care am citat mai îna¬ 
inte, e o replică la punctul de vedere al Kalendelor împotriva ortodo¬ 
xismului normativ, dogmatic. Acestui eseu n-a pregetat să-i răspundă 
Pompiliu Constantinescu, fireşte, tot în Kalende. După opinia sa, 
„specificul ortodox e extras din ipoteză şi mistificare, nu din realizarea 
în opere precise”, subliniind anomalia de a crea o teorie autohtonistă, 
pe fond religios, din teze şi idei ale unor cugetători străini (Keyserling, 
Berdiaev, Unamuno). In locul acestui tradiţionalism de import, criti¬ 
cul propune ideea latinităţii şi folclorul, care mărturisesc obiectiv 
despre substanţa psihologiei naţionale. Or, aceasta nu verifică ipoteza 
etnicismului ortodoxist: „Repetăm că singura noastră tradiţie e poezia 
populară şi folclorul, iar pe un plan al ideologiei mai înalte, e ideea 


1. Tudor Arghezi, „Epistolă lui Sabin Drâgoi”, Bilete de papagal, nr. 249, 21 no¬ 
iembrie 1928. 

2. Idem, Kalende, I, nr. 2, decembrie 1928, pp. 27-28. 


89 



latină, afirmată de cronicari şi de Şcoală Ardeleană. Peste aceste 
realităţi culturale nu putem trece; ortodoxismul de expresie slavă n-a 
fost decît o suprapunere morganatică de ritual fără vigoare de creaţie 
şi singura lui contingenţă cu literatura stă în grija reală de a fi urmă¬ 
rit problema filologică de transpunere, prin traduceri, a unei dogme 
pasive, în expresie naţională”. Din această cauză. Crainic „păstoreşte 
o fantomă paseistă”, avînd ca scop „deturnarea folclorică” 1 . De aceeaşi 
opinie vor fi toţi criticii literari interbelici. (Cioculescu a publicat în 
Viaţa literară eseul „între ortodoxie şi spiritualitate”.) Interesant e că 
Nicolae Iorga, cel ce scrisese totuşi o Istorie a bisericii şi fundase sămă¬ 
nătorismul, de la care se revendica şi Crainic, a negat ortodoxismul 
în calitatea sa de curent şi orientare în spiritualitatea românească. 
După ce, în anii douăzeci, contestase opiniile lui Crainic în treacăt, 
în Istoria literaturii româneşti contemporane (1934) va scrie: „Această 
reluare a drumului drept cu firul sigur a fost întreruptă însă, dar 
numai întru cîtva şi momentan, şi chiar de d. Nichifor Crainic, trecut 
acum prin mediul vienez şi prin ucenicia lui Rilke, şi de grupul cam 
pestriţ, ca origine, temperament şi fel de manifestare, de la revista 
Gîndirea, care-şi impune sarcina, de imposibilă realizare, de a clădi 
o nouă poezie, o nouă literatură, o «Gîndire» nouă pe o ortodoxie care 
n-a fost şi nu va fi niciodată, după trecătorul misticism al muntelui 
Athos în secolul al XlV-lea. E o confuzie cu catolicismul” 2 . E ceea ce 
va observa peste cîteva decenii, mai precis în 1975, şi Pamfil Şeicaru, 
fost prieten în tinereţe cu Crainic: „N. Crainic a introdus, ca fost teo¬ 
log, ortodoxismul (în paginile Gîndirii, n.n.) menit să înlesnească 
formarea unui partid politic similar partidelor democatolice. în linia 
acestei ambiţii, el a scos Calendarul, emiţînd acţiuni sub formă de 
«cărămizi», care n-ar fi fost acţiuni. Şi mulţi popi au subscris între 
zece şi 15 acţiuni pentru crearea unei tipografii şi a unei clădiri a 
Calendarului. Ziarul însă a măcinat «cărămizile» fiindcă nu izbutea să 
treacă de 10-12.000 exemplare. Pe urmă, a scos Crainic, cu aceeaşi 
pasiune. Sfarmă Piatră, revistă ocrotită de Stelian Popescu... Eroarea 
lui N. Crainic, surprinzătoare la un licenţiat în teologie, e de a atribui 
ortodoxiei o concepţie a societăţii similară celei catolice. Zadarnic vei 
căuta la şefii bisericii ortodoxe o cristalizare a gîndirii asupra proble¬ 
melor social-economice similare cuprinsului enciclicei «De rerum 
novarum» a lui Leon al XH-lea, publicată în 1892. Idealul creştin al 
ortodoxiei este ascetul, adică negaţia socialităţii, pregătirea omului 
pentru judecata de apoi. De aici indiferenţa pentru problemele 
social-economice. O mişcare politico-ortodoxă cristalizată într-un 


1. Pompiliu Constantinescu, „Creştinismul folcloric”, Kalende, I, nr. 5, martie 
1929, pp. 135-137. 

2. N. Iorga, Istoria literaturii româneşti contemporane, voi. II, 1934. 

partid este sortită să fie o vană încercare, oricît talent ar avea N. Crainic. 
Şl o ambiţie politică nu este suficientă pentru a crea o mare mişcare 
«ocială. De aici devierea revistei Gîndirea de la ceea ce a fost pornirea 
rl Iniţială” 1 . 

Să mai notez că Nichifor Crainic opera cu concepte vetuste, rase- 
ologice („sîngele însuşi e o tradiţie, e tradiţia biologică”), de mult 
Infirmate de ştiinţă. Se demonstrase că acest concept nu stă în picioare. 
Vechiul concept rasial, propus de Gobineau, bizuit pe chimismul 
sangvin şi antropometrie, s-a demonstrat fals. Cercetători de specia¬ 
litate, în urma unor întinse investigaţii, au relevat faptul că în sînul 
aceluiaşi popor grupele sangvine diferă, ca şi datele antropometrice 
(dimensiune şi forma craniană). Că, dimpotrivă, aceeaşi grupă sang¬ 
vină (ca şi datele antropometrice) pot fi descoperite la popoare diferite 
care n-au nimic comun unele cu altele. în Geneza formelor culturii 
(1934), P.P. Negulescu a demonstrat, pe spaţiul unei întinse cărţi, 
oroarea acceptării acestui concept al rasei, bizuit pe mitul comunită¬ 
ţii de sînge. Metisajul, de-a lungul istoriei, a anulat acest criteriu, 
lnvalidîndu-1. Putea fi verificat numai în mici comunităţi din zone 
pierdute pe glob (Australia, Polinezia), zăvorite în ele însele, fără con¬ 
tact cu altele. Iar această izolare în mici triburi, în loc să le asigure 
dezvoltarea, le-a închircit, devastîndu-le biologic. Faptul, fireşte, nu 
se verifică în cazul poporului român, trăitor într-un teritoriu care a 
cunoscut atîtea valuri migratorii. Şi fenomenul a continuat să se 
producă şi după încheierea etnogenezei şi constituirea poporului 
român. Puritatea sîngelui şi deci puritatea rasei erau o vinovată iluzie 
vană, chiar dacă, prin anii treizeci, ea mai era întreţinută de raseologi 
precum Al. Randa şi alţii asemenea, găzduiţi, cu «studiile» lor, în 
revista lui M. Manoilescu, Lumea nouă. (Acest Al. Randa scria în 1941: 
„Crearea unei conştiinţe sociale româneşti este o condiţie primordială 
pentru afirmarea românismului pe plan internaţional... Acest rasism 
românesc va fi bazat, firesc, pe mitul arian... Baza rasială a României 
este aceeaşi cu a Europei ariene” 2 .) Fundamentale în configurarea 
caracteriologică a unor popoare nu sunt puritatea inexistentă a sîn¬ 
gelui şi, în general, factorii biologici, ci împrejurările culturale: „Ni se 
impune astfel concluzia - scria Negulescu - că viaţa în comun este 
principalul factor determinant în favoarea caracterelor psihice şi, prin 
urmare, în constituirea tipurilor psihologice ale popoarelor. Ba chiar 
putem merge şi mai departe, afirmînd că viaţa lor în comun este 
principalul factor determinant în constituirea însăşi a popoarelor ca 
unităţi etnice” 3 . Iar cercetările antropologiei modeme, din faza gene¬ 
ticii, în frunte cu cele ale lui Claude Levi-Strauss, îi verifică deplin 


1. Pamfll Şeicaru, Scrisori din emigraţie. Europa, 1992, pp. 40-41. 

2. Al. Randa, Rasism românesc, 1941, p. 1, extras din revista Lumea nouă. 

3. P.P. Negulescu, Geneza formelor culturii, 1934, p. 395. 

punctele de vedere. Etnicul care a generat ethosul nu trebuie înălţat 
nemotivat de la dimensiunea unui factor explicativ - cum proceda, 
de pildă. Crainic - în crearea culturii la aceea a unuia normativ. Spe¬ 
cificitatea naţională nu este „o entitate metafizică ce-ar depăşi limitele 
experienţei sensibile”, ci un complex de caractere comune unui popor, 
cu funcţiuni determinante în geneza actelor spirituale. Dar aceste 
caractere nu sunt invariabile, ci supuse modificării mediului şi isto¬ 
riei. Domeniul constantei variabile este psihologia, adică, acele carac¬ 
tere psihice ale unui popor care, în ansamblul lor, alcătuiesc tipuri. 
Iar tipurile sau tipologia presupun întotdeauna diferenţierea. Şi unde 
începe diferenţierea apare posibilitatea constituirii specificităţii pen¬ 
tru că - nu-i aşa? -, la urma urmei, diferenţierea tipologică e o altă 
denominaţie pentru specificitate, inclusiv cea naţională. Care este un 
mod comun - deci specific - de reacţie faţă de fenomenele naturii, ale 
vieţii, o modalitate anume de a se comporta cu semenii, o unitate în 
varietatea tipurilor de comportament. Factorul determinant al acestei 
unităţi comportamentale îl constituie - stăruie Negulescu - formaţia 
intelectuală şi morală, altfel zicînd ambianţa spirituală (culturală) în 
care se formează individualitatea. Ambianţa nu e însă mereu aceeaşi 
pentru că în prefacere inevitabilă sunt chiar condiţiile de viaţă ale 
popoarelor. In sprijin, producea un exemplu convingător. Un copil 
născut în Franţa, din părinţi francezi, adus, la naştere, în Germania 
şi crescut aici, în ambianţa specifică mediului germanic, cu limba, 
habitudinile şi modul de a înţelege viaţa sau natura, îşi va pierde 
fondul moştenit, adaptîndu-se structurii sufleteşti dobîndite. Nu tre¬ 
buie, în consecinţă, stăruie Negulescu, confundată ideea de rasă cu 
aceea de popor sau naţiune, pentru că „cea dintîi e o noţiune biologică, 
cea de a doua o noţiune psihologică şi sociologică”. Iar noţiunea de 
popor, ca tipologie psihologică diferenţiată, e supusă istoricităţii şi 
variabilităţii fatale. Românul de astăzi, de pildă, nu e, desigur, cel din 
secolul al XVII-lea, după cum acela din epoca fanariotă nu e asemă¬ 
nător celui din epoca lui Ştefan cel Mare sau Mihai Viteazul. Nu e 
vorba de o mutaţie, ci de o schimbare intervenită lent. Iar schimbarea 
se produce şi este sesizabilă în psihologie, modelînd psihologia popo¬ 
rului. E un punct de vedere rezonabil care se întîlneşte cu cel afirmat 
de alţi cugetători români care au meditat pe marginea specificului 
naţional. G. Ibrăileanu, unul dintre teoreticienii şi apărătorii teoriei 
specificului naţional, observase odată: .Acest noi este un popor, şi nu 
e rasă. Psihologia generală la care participă psihologia individuală a 
scriitorului este psihologia unei societăţi, şi nu a unei rase. Or fi 
existând psihologii de rasă - cînd existau rase pure, dar azi nu există 
rase ca atare pe pămînt şi, mai ales, în Europa. Toate popoarele sunt 
un amestec de rase, însuşirile acestor rase s-au combinat (dînd sume 
chimice, în parte interferîndu-se) într-un tot care ar fi psihologia unui 

popor, pentru că acest amestec de rase (popoare) trăieşte zi cu zi, îşi 
fiice mereu mai departe psihologia lui specială” 1 . 

Operînd cu astfel de criterii şi concepte anacronice precum rasa 
dedusă din chimismul sîngelui. Crainic se instala, cu teoriile sale 
despre autohtonism şi etnicitate, pe temelii minate sub raport ştiin¬ 
ţific, şubrezindu-le pînă la autoanulare. De altfel, Crainic nu a renun¬ 
ţat la punctul său de vedere, polemMnd, probabil, cu opiniile lui 
Negulescu („bătrînul filozof format în şcoala ideologică a veacului 
trecut”) într-un studiu din 1934 despre Coşbuc: „Noi nu tăgăduim - 
recidiva Crainic - o anumită greutate de a defini ştiinţific rasa şi 
etnicul. Dar această greutate pe care o remarcă atît de satisfăcuţi 
adversarii naţionalismului vine tocmai de acolo că nici rasa, nici 
etnicul nu sunt simple ponderabile biologice: ele sunt forme complexe 
de viaţă colectivă, alcătuite deopotrivă din stihii ponderabile şi stihii 
imponderabile. Considerate în adîncimea lor, ele ne apar în atingere 
cu taina nepătrunsă din care izvorăşte viaţa. Dar existenţa lor se face 
simţită nu numai în «stilurile» diferitelor tipuri omeneşti, ci, mai ales, 
in dogoarea cu care colorează atît de izbitor şi atît de particular cre¬ 
aţiile diferitelor culturi naţionale... Cultura e naţională şi nu poate fi 
decît naţională. Cultura e imaginea proiectată în ideal a etnicului ce 
stă la temelia creaţiei omeneşti” 2 . Aceste declaraţii patetice nu puteau 
duce discuţia mai departe, de vreme ce continua a opera cu noţiuni 
ca rasa, postulată pe criterii sangvine. Acelaşi punct de vedere va fi 
apărat, în 1941, şi de Nicolae Roşu, insensibil la tot ceea ce dezvăluia 
antropologia: „Sîngele este substratul biologic al heredităţii, con¬ 
sangvinitatea, pe planul intelectual, sufletesc şi social, însemnînd 
aceleaşi sentimente, aceleaşi idei şi aceleaşi tendinţe. Rasa este, 
aşadar, condiţiunea de existenţă a unui popor, este însăşi concepţia 
lui de viaţă. Pe acest adevăr fundamental se întemeiază principiul 
naţionalităţilor. Există, aşadar, o deosebire profundă între membrii 
aceluiaşi stat, înglobaţi într-un amestec eterogen prin noţiunea de 
cetăţenie, şi membrii aceleiaşi râse, predestinaţi, în virtutea heredi- 
tăţii, să conlucreze armonios şi unitar” 3 . Sunt, acestea, simple decla¬ 
raţii ideologice în răspăr cu antropologia şi contrazise de ea. Antropologia 
postgenetică infirmă astfel de teze. O somitate antropologică ameri¬ 
cană, I.C. Durui, observa într-un vestit studiu: „Rasele diferă mai 
curînd relativ decît absolut. Rasa este caracterizată prin frecvenţa 
unor caractere ereditare ce nu apar în mod uniform la toţi membrii 
săi, stabilitatea ei depinde de permanenţa genelor răspunzătoare de 


1. G. Ibrăileanu, „Caracterul specific în literatură". Opere, voi. 5, Minerva, 1977, 
p. 97. 

2. Nichifor Crainic, „G. Coşbuc, poetul rasei”. Puncte cardinale în haos, 1934, p. 89. 

3. Nicolae Roşu, „Ideea de rasă la doi glnditori români”, Revista Fundaţiilor Regale, 
VIII, 1941, februarie, p. 400. 

caracterele ereditare şi de predominarea endogamiei asupra exoga- 
miei. Cînd unul sau altul din aceşti factori se schimbă, se schimbă 
rasa. în aceste condiţii, este de asemenea evident că specia umană 
nu comportă nici o rasă pură, dacă nu înţelegem prin aceasta o rasă 
ai cărei membri seamănă între ei, şi este puţin verosimil să fi existat 
vreodată sau să existe o asemenea rasă”. Şi adăuga: „Se poate afirma 
cu certitudine, în general, că umanitatea este pe jumătate produsul 
amestecului de rase. Metişii sunt normali din punct de vedere fizic şi 
au descendenţă normală. Nivelul lor intelectual nu e limitat şi poate 
fi adeseori remarcabil” 1 . Mai toate cercetările antropologiei fizice actu¬ 
ale converg în a defini şi caracteriza în chip asemănător rasele. Şi fireşte 
că toţi specialiştii sunt unanimi în a recunoaşte rolul fundamental al 
imunogeneticii, care a radicalizat total studiul acestor probleme. 
Apariţia geneticii a stabilit o graniţă între trecutul şi prezentul antro¬ 
pologiei fizice, asemenea deosebirii dintre preistorie şi civilizaţia 
modernă. Claude Levi-Strauss, care admite, prin intermediul geneti¬ 
cii, rasa, arată dificultăţile conceptului din faza pregenetică: „Păcatul 
originar al antropologiei constă însă în confuzia dintre noţiunea pur 
biologică de rasă (presupunîndu-se, de altfel, că această noţiune, chiar 
pe acest teren limitat, ar putea pretinde la obiectivitate, ceea ce gene¬ 
tica modernă contestă) şi producţiile sociologice şi psihologice modeme 
ale culturilor umane. A fost suficient ca Gobineau să comită această 
confuzie spre a se pomeni închis în cercul infernal care duce la o 
eroare intelectuală, ceea ce nu exclude buna-credinţă, la legitimarea 
involuntară a tuturor tentativelor de discriminare şi de exploatare” 2 . 
Iată, în sfîrşit, opinia unui mare antropolog francez, Michel Leiris, 
despre rase şi pretinsa lor inegalitate: „Eroarea care furnizează apa¬ 
renta bază teoretică prejudecăţii rasiale se sprijină în principal pe o 
confuzie între faptele naturale, pe de o parte, şi faptele culturale, pe 
de altă parte, sau, ca să ne exprimăm mai precis, între caracterele pe 
care le posedă un om de la naştere datorită originii sale etnice şi 
acelea pe care le deţine de la mediul în care a fost crescut, moştenire 
socială care, prea adeseori, din ignoranţă sau intenţionat, se omite a 
fi deosebită de ceea ce este la el moştenire rasială, cum sunt anumite 
trăsături frapante ale expresiei sale fizice (culoarea pielii, de pildă) şi 
alte trăsături mai puţin evidente. Dacă există deosebiri psihologice 
într-adevăr reale între un individ şi altul, ele pot fi datorate în parte 
ascendenţei sale biologice personale (deşi cunoştinţele noastre în 
această privinţă sunt foarte obscure), dar nu sunt în nici un caz 
explicabile prin ceea ce s-a convenit a se denumi «rasa» lui, cu alte 
cuvinte, grupul etnic de care este legat prin ereditate. De asemenea, 


1. I.C. Dunn, „Rasă şi biologie”, în voi. Rasismul în fala ştiinţei, 1982, pp. 107, 108. 

2. Claude Levi-Strauss, „Rasă şi cultură", în voi. cit., p. 4. 

dacă istoria a asistat la apariţia unor civilizaţii foarte distincte mai 
mult sau mai puţin profunde, cauza nu trebuie căutată în evoluţia 
rasială a omenirii, determinată (prin jocul unor factori cum sunt 
modificarea în situaţiile respective a «genelor» sau particulelor care 
determină ereditatea, schimbarea de structură, lichidarea şi selecţia 
naturală) de a se diferenţia pornind de la tulpina unică din care au 
Ieşit probabil toţi oamenii ce populează azi pământul. Aceste deosebiri 
se înscriu în cadrul variaţiilor culturale ce nu se pot explica nici prin 
suportul biologic, nici chiar prin influenţa mediului geografic” 1 . Iar 
diferenţierile, pe plan individual şi, în consecinţă, pe planul mai gene¬ 
ral al colectivităţilor denumite popoare, se datorează condiţionării 
psihice, culturii care l-au (le-au) format, cultură care e ea însăşi o 
formaţie istorică. Deci diferenţierea dintre grupurile umane nu e 
determinată de factori rasiali, ci de cei culturali. 

2. Se cuvine reluată aici discuţia în jurul ortodoxiei ca element 
diferenţiat al specificităţii poporului român, pentru că, prin opiniile 
lui Nae Ionescu sau ale lui Crainic, nu se epuizează chestiunea. Au 
fost şi alte opinii asemănătoare care pentru întregirea tabloului se 
cuvin menţionate. în noiembrie 1938, Sextil Puşcariu (care îşi expri¬ 
mase public, în decembrie 1937, simpatiile legionare, răspunzând 
extaziat la ancheta Bunei Vestiri, „De ce cred în biruinţa legionară”) a 
luat cuvîntul la congresul „Frăţiei Ortodoxe Române” la Tîrgu Mureş, 
în cuvîntul său a afirmat: „Ceea ce creşte valoarea noastră în ochii 
străinătăţii nu sunt azi formele exterioare ale unei civilizaţii importate 
in măsură mai mare decît o putem asimila, ci ceea ce ne diferenţiază 
de oricare alt popor din lume, aportul de originalitate cu care intrăm 
în contextul popoarelor civilizate. Ortodoxia noastră este astăzi cel 
mai sigur criteriu de diferenţiere, căci noi suntem în lume singurul 
popor latin de credinţă ortodoxă. Această împerechere fericită de sînge 
latin cu alese însuşiri sufleteşti, venite din Răsărit, ne ridică valoarea 
rasei noastre” 2 . Să ne reamintim că, în a sa Istorie a literaturii române. 
Epoca veche (1921), pornind de la ideea că Principatele Române, aşe¬ 
zate la încrucişarea culturii occidentale cu cea bizantină, au fost locul 
de întîlnire al celor două curente, încercările de catolicizare (vezi 
Vlaicu Vodă) n-au izbutit, crescînd mult influenţa slavonă, şi apoi 
comentează lucid această realitate istorică indubitabilă: „Intr-o vreme 
cînd orice mişcare culturală se reflectă prin biserică, ortodoxismul 
nostru a fost evenimentul cu cele mai grave urmări pentru dezvoltarea 
noastră culturală, căci el ne-a legat pentru veacuri întregi de cultura 


1. Michel Leiris, „Rasă şi civilizaţie”, In voi. cit., p. 51. 

2. Apud D. Stăniloae, „Ortodoxie şi latinitate”, Gîndirea, XVIII, 1939, nr. 4, 
p. 197. 

Orientului, formînd un zid despărţitor faţă de catolicismul vecinilor 
noştri din vest şi din nord. Marea mişcare a Renaşterii, care a 
cuprins - deşi mai tîrziu decît pe alţii - pe vecinii noştri poloni şi 
unguri, e strîns legată de catolicismul acestora. Dacă ortodoxismul 
nostru a fost cea mai puternică pavăză pentru conservarea limbii şi 
naţionalităţii noastre, el a fost şi o piedică puternică şi continuă pen¬ 
tru curentele culturale apusene. Chiar ideea de latinitate, care în mod 
firesc trebuia să apară odată cu trecerea românilor prin secolele uma¬ 
niste ale vecinilor noştri, nu a avut multă vreme un răsunet covîrşitor. 
în schimb Insă, Orientul cu fantezia-i vie şi cu nepotolita-i sete de 
forme nouă şi culori îmbelşugate, lumea aceea inventivă de care ne 
leagă religiunea, îmbinată cu predispoziţiile etnice de origine medite¬ 
raneană ale firii noastre înzestrate înainte de toate cu un foarte pro¬ 
nunţat simţ pentru măsură şi armonie, a făcut ca în acest colţ din 
sud-estul european stăpînit de români să se nască cultură proprie” 1 . 
Cum se vede, opinia din 1921, în aceeaşi chestiune, era mai cumpă¬ 
nit critică decît aceea din 1938. Părintele Dumitru Stăniloae, comentând 
textul din 1938 al marelui lingvist, e, în general, de acord, dar insistă 
asupra aspectelor pur religioase ale chestiunii, polemizînd cu cercu¬ 
rile greco-catolice blăjene. Latinitatea i se pare a fi numai element 
sangvin, „în zadar ne arată cercurile blăjene exemplul celorlalte 
popoare latine care deşi au aceeaşi formă de creştinism nu s-au con¬ 
fundat întreolaltă. Mai întîi noi avem ambiţia etnică de a înfăţişa în 
cadrul latinităţii o notă mai remarcabilă de originalitate decît celelalte 
popoare latine, între care un nelatin foarte anevoie poate distinge 
deosebiri mai importante. Şi noi suntem privilegiaţi de istorie cu 
putinţa acestei originalităţi mai remarcabile datorită ortodoxiei noas¬ 
tre. în al doilea rind, soarta noastră în cazul cînd am adopta catoli¬ 
cismul, părăsind şi ultimul izvor de inspiraţie etnică originală, nu s-ar 
putea compara nici pe departe cu aceea a celorlalte popoare latine. 
Acestea sunt popoare care s-au dezvoltat culturaliceşte sincronic, 
aflîndu-se totdeauna aproape la acelaşi nivel de cultură. Ele n-au avut 
lipsă să se imite, iar catolicismul ca depozit cultural a fost creat prin 
contribuţia activă a fiecăruia. O viaţă culturală ce-am începe-o cu 
totul din nou, fără temelii în trecut, e cu neputinţă... Ortodoxia ni se 
înfăţişează, mai ales în urma experienţelor ultimului veac de aprigă 
imitaţie a Apusului, ca singurul factor susţinător şi creator de origi¬ 
nalitate etnică în cadrul latinităţii. Poporul român se bucură, datorită 
sintezei dintre latinitate şi ortodoxie, de privilegiul unui popor dotat 
cu însuşiri speciale şi cu o cultură unică... Ortodoxia reprezintă, în 
firea noastră, aburul mistic al existenţei, în vreme ce latinitatea, polul 


1. Sextll Puşcarlu, Istoria literaturii române. Epoca veche, Ed. Eminescu, 1987, 

pp. 20-21. 


96 



pozitivist, practic raţionalist, al preciziunilor tăioase şi reci... Latinitatea 
rute prin sine spirit pozitivist, ca şi catolicismul de altfel. Nouă acest 
caracter ne apare şi mai accentuat, datorită faptului că noi, întă- 
i lndu-ne latinitatea prin împrumuturi, ceea ce împrumutăm nu are 
pentru noi şi un conţinut sufletesc, ci numai imul pozitivist. Noi, fără 
ortodoxie, am prezenta latinitatea cea mai goală de suflet” 1 . Negreşit 
luai echilibrat în opinii decît Nichifor Crainic, neavînd nici pretenţia 
tic a transforma ortodoxia în criteriu de identificare a sufletului româ¬ 
nesc, pare, totuşi, straniu că înfăţişează latinitatea, unul dintre cei 
doi poli ai etnogenezei româneşti, ca un adstrat al Apusului pozitivist 
ţi catolic, şi nu drept un factor consubstanţial. E lesne de detectat, 
iu dezvoltarea lui D. Stăniloae, aceeaşi strădanie de a prezenta popo¬ 
rul român ca unul aparţinînd exclusiv Orientului răsăritean, spiritual 
opus Occidentului, ca de tot ce e de aiurea şi importat. 

Crainic, mereu cu condeiul în mină cînd avea să apere opţiunile 
partizane, scria în 1937: „Sensul vieţii româneşti nu-1 vom găsi însă 
decît în această misiune proprie. Iar această misiune nu poate fi aceea 
tic sateliţi ai Occidentului, e cu totul stupid şi trebuie s-o rupem o 
«lată pentru totdeauna cu felul nenorocit de a tălmăci latinitatea 
noastră ca un servilism faţă de Paris sau faţă de oricare alt centru 
apusean. Latinitate, în sensul nou, care ne preocupă aici, însemnează 
simbioză cu Marea ei domnie statornicită peste imperiul ei mobil, 
latinitate însemnează să fim făuritorii unei glorii noi, după modelul 
fără moarte al strămoşilor. Contactul nostru determinant în formarea 
spiritualităţii româneşti a fost Imperiul Roman de Răsărit. Noi suntem 
latini răsăriteni şi misiunea noastră aici este” 2 . Cine ar contesta rea¬ 
litatea acestei judecăţi din finalul pasajului? Dar de unde această 
pornire de a considera că europeniştii, subliniind factorul latinităţii 
din formula sufletească românească şi demonstrînd, şi prin acest 
argument, necesitatea sincronizării cu Occidentul, erau corbii stră¬ 
inismului? 

Crainic, cu tradiţionalismul său cu puternică tentă ortodoxistâ, a 
creat o orientare în mişcarea de idei interbelică. Nu e puţin lucru, 
chiar dacă fondatorul ei voia mai mult. Voia transformarea acestei 
orientări ideologice într-una politică. Şi nu a izbîndit, chiar dacă - vom 
vedea - îşi crease şi programul. Ar fi voit, de asemenea, mulţi şi 
Importanţi discipoli, mai ales din noua generaţie spiritualistă. N-a 
reuşit să-i adune sub drapelul său. Pe alţii a izbutit să şi-i ataşeze. 
Inclusiv doctrinar (Vasile Voiculescu, V. Papilian, Pan Vizirescu, Vintilă 
Horia, Ovidiu Papadima, D. Stăniloae, N. Crevedia, Radu Gyr, Grigore 
Popa). Lucian Blaga, colaborator al revistei Gxndirea, nu a fost totuşi. 


1. D. Stăniloae, „Ortodoxie şi latinitate”, Gîndtrea, XVIII, 1939, nr. 4, p. 199. 

2. Nichifor Crainic, „La Marea cea mare", în Ortodoxie şi etnografie, 1937, p. 239. 

oriclt ar fi dorit Crainic, un gîndirist, pînă la urmă despărţirea pro- 
ducîndu-se tocmai din cauza ortodoxismului ideologic 1 . Cum gîndirist 
n-a fost nici Tudor Vianu, o vreme chiar redactor al revistei. Apro¬ 
piaţi ideologic lui Crainic i-au devenit însă publiciştii de orientare 
tradiţionalistă care denunţau tot ceea ce numeau cosmopolitism în 
plan cultural: „Tradiţionalism înseamnă etnicism - scria, în 1930, 
N. Roşu regăsirea individului în viaţa totalitară a neamului, potriv¬ 
nică cosmopolitismului steril, punct de plecare pentru toţi dezrădăci¬ 
naţii prin deznădejde, disperare sau alterare a sîngelui; tradiţionalism 
înseamnă solidarism sufletesc şi moral, poziţie actuală şi biologică în 
faţa individualismului anarhic care nu cunoaşte alt criteriu decît 
propria fantezie, zvîrlită ca o pînză de păianjen peste prăpastia nebu¬ 
niei; tradiţionalism înseamnă autohtonie” 2 . Şi un an mai tîrziu: „Anti¬ 
teza autohtonie-occidentalism caracterizează un proces pînă în zilele 
noastre. O cultură nu ajunge să se lupte cu ea însăşi, să-şi dibuiască 


1. Edificatoare pentru această disociere a Iui Blaga de gîndirismul In sensul său 
ortodoxist e declaraţia de principiu într-o scrisoare către Vianu încă din mai 
1930. Vianu publicase în gazeta Pax din Paris un articol despre ideologia 
românească actuală. Un ataşat de presă zelos şi-a îngăduit să adauge, într-o 
înşiruire de nume, pe Blaga. Acesta din urmă a protestat în amintita scrisoare : 
jn acest articol m-ai amintit ca discipol întru ortodoxie al prietenului nostru 
comun Nichifor. Lucrul acesta desigur că nu e infamant, dar nu corespunde 
deloc faptelor... Mă văd silit să o dovedesc: 1. însuşi Nichifor Crainic a primit 
de la mine o serie de scrisori prin care ceream să nu limiteze programul la 
«spiritualitatea ortodoxă»; visam ca acest program să fie simbolic o verticală 
bipolară: spiritualitate sus, adîncimea anonimatului jos (adîncimea etnicului 
ca rezultat al adîncimii în genere, şi nu ca rezultat al căutării etnicului). 
Ideologia aceasta am expus-o şi în Filozofia stilului 1924 - precum şi în alte 
articole. Ortodoxia e numai un caz al spiritualităţii spre care tinde apetitul 
metafizic al generaţiei noastre. 2. Spiritualismul meu ca ideologie literară e 
gata din chiar momentul apariţiei mele literare. S-a adîncit deplasîndu-şi 
accentul spre anonim. Adîncimea etnicului am încercat-o deja cu Zamobce , dar 
socotesc Tulburarea apelor, 1922 (apărută primăvara 1923), întîia operă în 
care am izbutit să dau într-o oarecare măsură oarecare expresie poetică 
etnicului în sens adîncit. (în drama aceasta misticismul panteist-creştin trium- 
fează asupra luteranismului şi ortodoxiei.) Se găsesc în piesa aceasta totuşi 
unele lucruri care s-ar putea aşeza în paralelism cu unele idei secundare din 
articolul de temelie al lui Crainic, «Iisus în ţara mea», apărut exact în timpul 
cînd drama mea era sub tipar. Erau deci apariţii paralele şi nu eram dependent 
eu de ele. Ca întreg, drama mea exprimă însă altă ideologie decît articolul lui 
Crainic... tn opera mea poetică am întrebuinţat deci uneori motive «ortodoxe», 
dar le-am întrebuinţat pe un plan mitic, şi nu ideologic... Sunt deopotrivă 
departe de dogmatica creştină şi de metafizica laică... Te rog, prin urmare, în 
numele prieteniei noastre, să rectifici ceea ce ai afirmat în articolul din Pax\ 
Vianu i-a răspuns că pomenirea lui Blaga în articolul cu pricina nu i se 
datorează şi incidentul s-a închis. (<Scrisori către Tudor Vianu, voi. I, Minerva, 
1994, pp. 288-289.) 

2. Nicolae Roşu, „Tradiţia în literatură**, în Critică şi sinteză, 1939, p. 31. 

viciile organice, să-şi dărfme Idolii pînă cînd nu s-a afirmat orgolios, 
liilăturînd toate piedicile ce-i stăteau în cale, fiind tolerantă cu ceea 
ce venea dinlăuntru şi neiertătoare cu ceea ce venea din afară... Astăzi 
mitohtonismul este condiţia indispensabilă, occidentalismul apare 
clnd şi cînd ca un prilej de dibuire a unui început zănatec. Nu-1 recu¬ 
noşti decît în formele zvăpăiate ale ultramodemismului, tot un feno¬ 
men de imitaţie, dar care, de data aceasta, se pierde în imensitatea 
nutohtoniei” 1 . Era, acesta, un punct de vedere mult mai restrictiv 
decît cel afirmat de sămănătorism, afiliat fiind la cel etnicist al lui 
Crainic. 

Dar iată o opinie a unui filozof român despre naţiune în care nu 
numai tonul e echilibrat, dar şi prezentarea condiţiilor pentru forma¬ 
rea acestei etape în evoluţia unui popor. E vorba de Mircea Florian, 
care observa în 1933: „Factorul hotărîtor în zămislirea unei naţiuni 
r cel subiectiv, e conştiinţa unităţii care, fără discuţie, e opera statului 
modern. Se poate oare vorbi de o naţiune cînd sunt prezenţi numai 
factori externi, fără conştiinţa identităţii lor? Desigur că nu. Antichi¬ 
tatea şi Evul Mediu au cunoscut popoare, nu însă şi naţiuni. Naţiunea, 
ca individualitate colectivă, este un produs al conştiinţei de sine, al 
reflecţiei asupra condiţiilor ce ţin laolaltă o seamă de oameni. Pe scurt, 
naţiunea e un concept modern şi închegarea ei coincide cu avîntul 
noii cugetări. Naţiunea modernă se organizează în stat: idealul e dar 
statul naţional. Filozofia nouă nu numai că nu s-a împotrivit, dar ea 
n fost cea mai puternică pîrghie ideologică a acelei extraordinare 
structurări sau ordonări în viaţa socială. Statul naţional e opera con¬ 
ştiinţei potenţate a filozofiei” 2 . Echilibrul acestei judecăţi trebuie cău¬ 
tat în normalitatea el. Nimic din tonul imperativ al altora împotriva 
statului, socotit o invenţiune importată şi nu atît străină cît ostilă 
sufletului românesc şi habitudinilor tradiţionale ale poporului. Cu 
măsură şi, aş spune, de n-ar fi nepotrivit pentru un filozof, cu bun-simţ, 
Florian propune acceptarea ideii că, în Antichitate şi Evul Mediu, au 
existat popoare, dar nu şi naţiuni, că aceasta din urmă a apărut în 
epoca modernă şi că apariţia ei este determinant coincidentă cu 
constituirea statului naţional modem. Adică tocmai acest stat făcut 
vinovat de tradiţionalişti că e o alogenă structură de import, dăună¬ 
toare în toate păstrării fiinţei naţionale. N-aş spune că astfel de apre¬ 
cieri erau singulare. Am ales-o pentru că e datorată unui cugetător 
care ştia să mediteze, cu înţeleaptă cumpănire, la sensul miei filozo¬ 
fii româneşti, ajungînd chiar la încheierea că filozofarea dar nu şi 
filozofiile pot fi naţionale. 


1. Idem, „Trecerea la românism”. Universul literar, XLIX, nr. 23, 1 ianuarie 1940. 

2. Mircea Florian, „Sensul unei filozofii româneşti", Convorbiri literare, an 66, 
decembrie 1933, p. 935. 

Cînd disputa de idei despre formula românismului era în toi, a 
intervenit în discuţie şi filozoful Const. Rădulescu-Motru. De fapt, nu 
era vorba de o oarecare încrucişare polemică, ci de propunerea unei 
noi, alte înţelegeri a românismului. Filozofai era cunoscut pentru 
vederile conservatoare, exprimate, încă în 1904, în lucrarea Cultura 
politică şi politicianismul în 1924-1926, cînd au apărut cele trei volume 
din Istoria civUizaţiet.. a lui Lovinescu, filozoful s-a ridicat împotriva 
ei de pe poziţiile tradiţionalist-conservatoare. Şi nu au fost singurele 
sale luări de atitudine în acest spirit. Acum, se convertise politic, 
devenind membru al P.N.Ţ., şi în această calitate, ţinînd seama de 
prestigiul său, a fost desemnat preşedinte al Cercului de Studii al 
acestui partid. P.N.Ţ. cunoştea acum mari convulsii interne, Maniu 
plecase supărat din fruntea partidului, preşedinţia revenindu-i lui Ion 
Mihalache. Hotărît să revigoreze, ideologic şi politic, partidul şi talonat 
de la stînga de tineretul partidului, radicalizat, Mihalache, împreună 
cu gruparea radicală de stingă (Ralea, P. Andrei, Ghelmegeanu, Emest 
Ene etc.), a pornit campania pentru alcătuirea unui nou program. 
Ideea centrală a programului era necesitatea transformării României 
intr-un stat ţărănesc. Nu e aici locul să intrăm în detaliile acestui 
program care avea şi coloratură de stingă 1 . De fapt, programul a fost, 
formal, opera Cercului de Studii al partidului, dar, de fapt, a fost 
alcătuit de Ralea, ajutat de un grup de colaboratori, fiind publicat, 
într-o primă formă, în Viaţa Românească din februarie 1935, sub titlul 
„Perspectivele ţărănismului în faţa noilor curente”. Motru, avînd pro¬ 
priile puncte de vedere asupra chestiunilor, şi le-a cristalizat într-o 
lucrare, nu atit de ideologie, politologie sau sociologie, ci de natură 
filozofică, mai precis de filozofia culturii. Era o meditaţie despre 
fenomenul românesc. Ar trebui adăugat că autorul a început să 
publice capitole din lucrare în reviste, printre care Revista Fundaţiilor 
Regale. Reacţia avea să se producă, în consecinţă, înainte chiar de 
apariţia cărţii. Lucrarea lui Motru avea şi un titlu foarte incitant. Se 
intitula Românismul catehismul unei noi spiritualităţi înscriindu-se 
explicit în dezbaterea de idei asupra românismului. Şi, repet, punc¬ 
tul de vedere era original, propunînd o perspectivă bine diferenţiată 
de altele. 

Evident, a început prin a critica, în tradiţia maioresciană a forme¬ 
lor fără fond, civilizaţia noastră după influenţe franceze şi crearea 
unui stat pe politica de căpătuială. Stabilea apoi o disociere între 
naţionalism şi românism. Vechiul naţionalism, pozitiv, al secolului 
trecut a dus la renaşterea ţării, inclusiv politică, prin recunoaşterea 
ei de către marile puteri apusene. „Românismul este altceva. El este 


1. Vezi Z. Ornea, Ţărănismul Ed. Politică, 1969; Ioan Scurtu, Din viaţa politică 
a României, 1926-1947, Ed. Ştiinţifică şi Enciclopedică, 1983. 

«plritualitatea care să facă loc meritului şl, prin el, să pună In valoare 
mi fie tul nostru. Mulţumită naţionalismului secolului trecut avem un 
loc în concertul naţiunilor suverane europene; mulţumită românis¬ 
mului vom avea o menire în istoria contemporană.” Şi: „Făcînd să 
triumfe românismul, asigurăm consolidarea în viitor a neamului nos- 
lru şi, în acelaşi timp, suntem în spiritul vremii. Europa de astăzi 
cere de la popoarele sale o cît mai sinceră diferenţiere a tipurilor 
naţionale după caracterele lor originale”. Apoi, referindu-se la titlul 
cflrţii sale care propunea nu atît un concept nou, cît o altă semnifi¬ 
caţie a sa, deosebindu-1 de mai vechiul naţionalism, filozoful ţinea să 
precizeze: „Cetitorul format în gîndirea secolului al XlX-lea, gîndire 
care stăpîneşte pe român şi astăzi (1936), va primi cu mare neîncre¬ 
dere titlul cărţii de faţă. O spiritualitate a românismului, după atîtea 
alte spiritualităţi considerate de el ca similare: după naţionalism. 
Iredentism, patriotism, autohtonism, ţărănism, etnicism, ce nou poate 
ra să mai aibă? Nu este şi românismul o simplă spiritualizare a unei 
dorinţe, după exemplul atîtor spiritualizări trecute?”. După această 
Interogaţie, începe, nu direct, ci prin apropieri treptate de miez, defi¬ 
nirea conceptului propus: „Noi luăm (spre deosebire de Biserică, n.n.) 
spiritualitatea într-un înţeles mai larg, pentru a o apropia de istoria 
culturii omeneşti. Pentru noi spiritualitatea este complexul de idei şi 
sentimente, în special complexul de interpretări simbolice, prin care 
societatea unei epoci îşi justifică credinţa într-o ordine perfectă şi 
eternă pe care este sortită a o realiza în decursul timpului viaţa pe 
pămînt. Fără o credinţă într-o ordine perfectă şi eternă care să dea 
înţelesul vieţii de pe pămînt, nu există spiritualitate”. Şi, continuînd 
disocierile, observă: „O credinţă oarbă în vechea spiritualitate a naţi¬ 
onalismului ar fi la noi cel puţin o lipsă de prevedere. Odată intraţi 
In şcoala naţionalismului creat de alţii, datori suntem să urmărim 
evoluţia acestui naţionalism mai departe. Poate ca o altă spiritualitate 
să corespundă mai bine intereselor neamului nostru. De ce să inter¬ 
zicem din principiu investigaţiile spre orizontul cel nou al spirituali- 
tăţilor europene? Ele nu pot să ne fie decît de folos”. Şi, în sfîrşit, 
după atîtea disocieri şi justificări, se apropie de definiţie: „Românismul, 
după părerea noastră, este spiritualitatea care pune în acord cerinţele' 
vieţii româneşti cu noua spiritualitate europeană. Românismul cores¬ 
punde vremii noastre, cum naţionalismul corespundea vremii tre¬ 
cute”. Ceea ce a adus nou în spiritualitatea europeană a secolului 
nostru este „mai mult realism social şi punerea totalităţii sociale 
înaintea individului... Politica ordine! ereditare este realizarea conşti¬ 
inţei de sine, cu curaj şi fără nici o iluzie. Realizează ceea ce stă în 
puterile tale, iar nu ceea ce stă în iluziile tale: iată lozinca politică pe 
care o favorizează de aci înainte spiritualitatea cea nouă europeană... 
Românismul nu se întemeiază pe iluziuni pentru ca pe urmă să fie 

silit să se apere prin laude ipocrite. El se întemeiază pe realităţi de 
fapt. Ştiinţele biologice şi psihologice pun astăzi la îndemîna oricui 
destule mijloace prin care se pot măsura şi clasifica aptitudinile unei 
totalităţi sociale. Aceste ştiinţe au putinţa să ne dezvăluie în mod 
sincer atât gradul de vitalitate, cît şi scăderile pe care poporul nostru 
le are. Vorbăria naţionalistă, cît ar fi de frumoasă, nu preţuieşte cît 
raportările ştiinţifice în care sunt date”. Şi, fireşte, nu a ocolit nici 
fenomenul religios, despre care a exprimat o opinie care i-a supărat 
foarte pe cei care îşi făcuseră din asta o profesiune doctrinară: „Reli¬ 
giozitatea este o recomandare sigură pentru o cultură înaltă. Omul 
se înalţă deasupra bestialităţilor prin virtualitatea pe care i-o pune în 
suflet sentimentul religios. Dar acest sentiment religios trebuie con¬ 
statat cu adevărat. El nu se confundă cu sentimentul de turmă pe 
care îl au fricoşii şi animalele. La el nu se poate apela ca la un sen¬ 
timent de ură. Religia uneşte, nu separă. în epoca vechiului naţiona¬ 
lism sentimentul religios servea de cele mai multe ori ca instrument 
de ură. Românismul nu apelează la ură, cum nu apelează nici la 
iluzii. El apelează la sentimentul realităţii. Românismul este o spiri¬ 
tualitate venită să justifice o ordine realistă”. în sfîrşit, tot aici s-ar 
cuveni citată opinia care delimitează românismul de ortodoxism: 
„Persistarea confuziei - subliniază Rădulescu-Motru - între românism 
şi ortodoxism este spre paguba şi a unuia, şi a altuia... Ce ne face să 
ne depărtăm? Un singur motiv, dar acela mai puternic decît toate 
celelalte consideraţii. Românismul şi ortodoxismul nu pot fl contopite 
fără să se păgubească reciproc, fiindcă structura spiritualităţii unuia 
este cu totul diferită de a celuilalt. Ortodoxismul nu poate merge mai 
departe în serviciul unei spiritualităţi naţionaliste fără a-şi pierde 
caracterul de spiritualitate religioasă creştină; iar românismul nu 
poate merge mai departe în baza ortodoxismului decît cu preţul abdi¬ 
cării sale de la rolul de promotor al progresului în ordinea economică 
şi politică a României. în adevăr, ortodoxismul, ca spiritualitate creş¬ 
tină, trebuie să rămînă în veci deasupra intereselor pămînteşti. Fondul 
său este revelaţie. Revelaţie invariabilă. Ortodoxismul se poate desluşi 
prin examinarea tradiţiilor, dar nu moderniza în spiritul timpului. 
Chemarea ortodoxismului este să ţină, în vecii vecilor, învăţăturile lui 
Christos în forma lor nealterată. Românismul este, dimpotrivă, spiri¬ 
tualitatea ce ne dă mijlocul de a merge cu vremea, de a ne moderniza. 
El este focul care purifică etnicul nostru pentru a-1 pune pe acesta în 
măsură să creeze opere originale. Ortodoxismul este tradiţie, româ¬ 
nismul este vocaţie”. Motru a pus sub reflectorul adevărului ortodo¬ 
xismul lui Crainic, care voia să-l transforme în capital politic, creînd 
un program doctrinar, denumit „al etnocraţiei”, apelînd la ortodoxie. 
Conferea, de fapt, cum am spune azi, un sens fundamentalist, restric¬ 
tiv şi şovin, unei religii, cea ortodoxă, care avea ca principal îndreptar 

Iubirea aproapelui, şi nu ura împotriva semenului, indiferent de con- 
tretlunea sa. De aceea, tocmai, a ţinut filozoful să precizeze delimita¬ 
rea românismului de xenofobie: „Românismul implică o disciplină 
wrveră, atît în cuget, cît şi în faptă. El cere, din partea acelora care îl 
practică, o nemiloasă autocritică. Xenofobia nu este românism. Nici 
demagogia naţionalistă. Românismul este un jurămint de credinţă în 
«latornicirea pămîntului şi a neamului românesc. Este apoi o promi- 
nlune solemnă în întărirea organizaţiei de familie. în sfîrşit, este o 
politică de selecţionare a valorilor, dreaptă pînă la cruzime... Româ¬ 
nismul nu este fascism, nu este rasism, nu este antisemitism... ci 
rute simplu românism... Ideologia românismului are două laturi. Una 
de critică negativă şi alta de operă constructivă”. După ce invocă 
modelul Junimii şi al lui Maiorescu în special, cel ce formulase vestitul 
principiu „naţionalism în marginile adevărului” adaugă: „Românismul 
nu este nici xenofobie, cum s-a afirmat de unii, nici ortodoxism, cum 
« a afirmat de alţii, ci este un naţionalism mai adîncit şi mai integra- 
llzat în cerinţele vremii. Este naţionalismul ieşit din condiţiile istorice 
ale Europei, diferenţiat după natura poporului nostru. Xenofobia este 
«au un semn de primitivitate, sau un semn de degenerare a naţiona¬ 
lismului. în timpul primitivităţii, orice popor poate fi excitat la ură 
contra străinilor... în timpul nostru xenofobismul este o armă politică 
întrebuinţată de acei care fac demagogie naţionalistă. Pentru aceştia 
naţionalismul nu este o încordare cerută de o înaltă spiritualitate, ci 
este o numărătoare de apetituri în vederea împărţirii unei prăzi” 1 . 

Fireşte că Nichifor Crainic, simţindu-se lezat în convingerile pe care 
Ic profesa, a reacţionat, luînd, în cîteva rînduri, în discuţie conceptul 
de spiritualitate românească propus de Rădulescu-Motru. Mai întîi a 
reacţionat în 1935, la apariţia, în Revista Fundaţiilor Regale, a imul 
capitol din viitoarea carte. îi reproşează de-a dreptul filozofului că nu 
ştie ce înseamnă spiritualitate. El o înţelegea ca avînd o semnificaţie 
strict religioasă, pe cînd filozoful îi lărgea sfera înţelesului: „Orice 
om - ricanează Crainic - ştie că cuvîntul «spiritualitate» are un înţe¬ 
les strict religios. Din punct de vedere antropologic, el însemnează 
calitatea de a reacţiona afirmativ sau negativ faţă de spirit, şi anume 
faţă de spiritul dumnezeiesc... Dacă există o spiritualitate românească 
(şi există!), manifestată în istoricitatea noastră, nu croită - cum zice 
d. Motru -, ci cu năzuinţa de a se dilata spre măsura eternităţii, 
aceasta nu e altceva decît felul de a reacţiona în mod religios al popo¬ 
rului nostru. Adică ortodoxismul, fiindcă istoria nu cunoaşte alt mod 
de a reacţiona religios la poporul nostru. A vorbi de o spiritualitate 
lumească a românismului, cu excluderea ortodoxiei, dar cu admiterea 


I. C. Rădulescu-Motru, Românismul. Catehismul unei noi spiritualităţi, 1936, 
pp. 111-135. 

acelei «măsuri a eternităţii», ştie d. Motru ce înseamnă? înseamnă a 
recunoaşte un geniu etnic care îşi creează o religie specifică a lui, în 
afară de religiunea revelată. Iată concluzia, singura posibilă, a tezei 
dlui Motru”. Fireşte că, în stilul său pamfletar. Crainic îi reproşa lui 
Motru că ar nutri „o masonică aversiune faţă de ortodoxie”, contra- 
punîndu-i „naţionalismul creştin, deci constructiv, al tinerei generaţii” 1 . 
Desigur, Crainic a revenit, şi mai iritat, la apariţia cărţii lui Motru, pe 
care a prezentat-o ca pe o efectivă blasfemie, mai ales că era o impli¬ 
cită, cînd nu chiar explicită, pledoarie împotriva teoriei statului etno- 
cratic prezentate tocmai atunci de conducătorul gazetei Sfarmă Piatră: 
„Cînd încearcă - scrie Crainic - să determine în mod negativ româ¬ 
nismul, ne spune că el «nu e xenofobie», «nu e antisemitism», «nu e 
ortodoxism»... Intenţia de mistificare e mai mult decît străvezie. Dacă 
noua spiritualitate este, cum zice dînsul, ceva pe înţelesul exclusiv al 
celor tineri, unde e generaţia de azi care s-ar recunoaşte în românismul 
acesta oferit de d. Motru? Etnocraţia, către care năzuieşte România 
de azi, este implicit xenofobă şi antisemită întrucît dominaţia ei în 
cultură, în viaţa de stat şi în viaţa societăţii postulează reducerea 
influenţei străinilor în cel mai modest caz, după criteriul proporţiei 
etnice. Căci ce fel de etnocraţie ar fi aceea, în domeniul culturii, cînd 
presa e în mîinile evreilor şi a minoritarilor care simulează idealurile 
noastre, înlocuindu-le, în realitate, cu idealurile rasei lor? Dacă româ¬ 
nismul e spiritualitatea care urmăreşte realizarea unei ordini perfecte 
şi eterne, de ce această ordine nu o poate oferi ortodoxia? Şi ce putere, 
în locul ei, creează, în viziunea generaţiei tinere, imaginea ordinei per¬ 
fecte şi eterne? D. Motru nu spune, dar respinge categoric ortodoxia 
din noua spiritualitate românească... Anticreştin, d. Motru seculari¬ 
zează spiritualitatea, coborîndu-i înţelesul pînă la o ideologie oricare; 
antirasist, face din ea o emanaţie naturală şi episodică a rasei; anti- 
naţionalist, românismul său se reduce la o spiritualitate de lâptării 
şi bănci populare. Idealul propus unei generaţii e lozinca unui club 
politic; statul ţărănesc. Dacă spiritualitatea e justificarea unei ordini 
transcendentale ce trebuie realizată în viaţă, atunci ordinea perfectă 
şi eternă pe care e chemat s-o transpună numai în sate neamul româ¬ 
nesc e cooperaţia! Aceasta e esenţa şi mizeria cărţii şi confuza misti¬ 
ficare a românismului” 2 . Studiul acesta polemic a continuat şi în 
următorul număr al Gîndirii, în care Motru era denunţat ca promovînd 
un „ateism filozofic militant”, alăturîndu-1 de „bezbojnicii sovietici”. 
Şi, nu se putea altfel, utiliza o sofismă periculoasă. Distanţarea lui 
Rădulescu-Motru de ortodoxism era prezentată ca o negare a ortodo¬ 
xiei. Ceea ce era şi neadevărat, şi calomnios. 


1. Nichifor Crainic, „Românismul dlui Motru”, Gîndirea, XIV, 1935, nr. 7, p. 192. 

2. Idem, „Mistificarea românismului”, rev. cit, XVI, 1936, nr. 7, pp. 360-362. 

împotriva tipului de românism propus de Rădulescu-Motru a reac¬ 
ţionat şi Nicolae Roşu, pe marginea studiilor publicate în Revista 
Fundaţiilor Regale : „Constantin Rădulescu-Motru - scria N. Roşu în 
1935 - apare ca un nonsens în această rînduială de idei... Dl C. 
Hftdulescu-Motru nu concepe naţionalul decît în funcţie de exercita¬ 
rea sufragiului, a democraţiei deci, şi întrucît ţărănimea este clasa 
era mai numeroasă, dsa este român şi naţionalismul se transformă 
Iii ţărănism. Deci primatul unei clase sociale, definită numeric, adică 
democratic... Rînduială naţionalistă cu dl Rădulescu-Motru nu putem 
tivea, ci anarhie ţărănistă, democrată. Aşadar, pe dl C. Rădulescu-Motru 
II excludem” 1 . Mai clară respingere, care sună a excomunicare, nici 
că se putea pronunţa. Mai ponderat a comentat conceptul lui Motru 
părintele Dumitru Stăniloae. El plasa dezbaterea în sfera strictă a 
ortodoxiei: „întrebarea cea mare, prin urmare, tot aceasta rămîne: e 
îmbibată într-adevăr ortodoxia în spiritualitatea ortodoxă într-un 
mod determinant pentru sufletul românesc? La această întrebare 
d. Rădulescu-Motru are un răspuns negativ... Cînd accentuăm ele¬ 
mentul ortodox din firea românului arătăm un motiv în plus pentru 
necesitatea ca neamul nostru să rămînă pe linia ortodoxă dacă nu 
vrea să decadă în românism şi, în general, dintr-o situaţie superioară 
In una inferioară... Alte popoare care n-au ajuns la înălţimea specială 
n ortodoxiei nu se primejduiesc prea mult dacă nu sunt încă în orto¬ 
doxie. Iar o eventuală primire a ortodoxiei nu le-ar altera etnicul 
pentru că ortodoxia este o înălţare pe linia naturii. Dar o părăsire a 
ortodoxiei, avută timp îndelungat, echivalează cu degenerarea care e 
legată de orice coborîre dintr-o situaţie specială mai înaltă" 2 . Din nou 
se cuvine spus, filozoful Rădulescu-Motru nu propunea renunţarea 
la ortodoxie, ci la ortodoxismul normativ. Nu stăruise el asupra valo¬ 
rilor religiei? Numai că aceasta are menirea să unească, şi nu să 
dezbine printr-un naţionalism şovin. 

Cînd Crainic se referea la atitudinea critică a tineretului faţă de 
conceptul de românism al lui Motru avea în vedere tinerii grupaţi în 
mişcarea legionară sau în L.A.N.C. Printre tinerii generaţiei spiritua¬ 
liste acest concept de românism nu a trezit prea mare ecou şi, oricum, 
nu s-a înregistrat preconizatul de Crainic val critic disociativ. La 
apariţia capitolelor din carte publicate de autor, sub formă de studii, 
în Revista Fundaţiilor Regale, s-a înregistrat comentariul lui Mircea 
Eliade. Acesta se miră chiar că aceste studii n-au trezit reacţii, deşi 
autorul „e nu numai un strălucit profesor şi gînditor, dar şl imul 
dintre şefii spirituali ai generaţiei sale... omul cel mai viu, cel mai 


1. Nicolae Roşu, „«Rînduiala», intre naţionalism şi sociologic’’, Azi, IV, 1935, nr. 3, 
p. 1745. 

2. D. Stăniloae, „Iarăşi românism şi ortodoxie”, Gîndirea, XV1,1937, nr. 5, pp. 242, 
247. 

creator şi cel mai original al generaţiei de la 1900”. Şi apoi analizează 
opinia particularizată a lui Rădulescu-Motru, cu toate riscurile impli¬ 
cate: „Dl prof. Motru e naţionalist fără a fi şovin şi crede în românism 
fără a accepta, totuşi, linia de luptă a extremei drepte. Poziţia dsale 
în actuala grupare de forţe politice şi spirituale este iritantă, pentru 
foarte multă lume... Dl Motru este un «revoluţionar de centru», dacă 
s-ar îngădui o asemenea clasificare riscantă. Adică este optimist şi 
încrezător în progresul continuu al poporului românesc (ceea ce nu 
credeau «reacţionarii») şi este, în acelaşi timp, ponderat, lucid, critic 
în judecata sa naţionalistă (ceea ce foarte puţini conducători naţio¬ 
nalişti pot fi)... Poziţia dlui Motru e impopulară mai ales pentru că e 
o poziţie de centru. Nu farmecă grupul criticiştilor şi scepticilor pen¬ 
tru că e optimist, robust şi metafizic... Dar nu farmecă nici grupul de 
naţionalişti extremişti pentru că nu acceptă ideile megafonice. Un 
metafizician care a criticat cîndva, cu asprime, «sufletul mistic», un 
naţionalist care a criticat profetismul cultural şi politic al dlui Iorga, 
un promotor al românismului care refuză numems Valahicus, un 
tolerant şi un iubitor de cultură universală, care a respins de cîte ori 
a avut prilejul marxismul şi umanitarismul. Ceea ce e mai trist e că 
nu a plăcut nici elitelor”. Constată că poziţia specială a lui Motru e 
respinsă şi de cei de dreapta sau extrema dreaptă. „«Românismul» 
dlui Motru este istoric, nu etnic. După cum observă dsa fiinţa etnică 
dă drept de prezenţă într-un muzeu de etnografie; numai vocaţia, 
numai conştiinţa acestei etnicităţi, cu toate implicaţiile ei sociale, 
cucereşte dreptul de prezenţă în istorie... Un asemenea «românism» 
adună, cred, pe un Camil Petrescu alături de Emil Cioran, pe un 
Lucian Blaga alături de un Şerban Cioculescu, ca să nu pomenim 
decît cîteva nume dintre scriitorii care nu fac politică.” Eliade sur¬ 
prinde un mare adevăr în această înşiruire de spirite care, prin ati¬ 
tudine, pot agrea românismul cumpănit al lui Rădulescu-Motru. Iar 
înşiruirea, ca şi descrierea conceptului propus de Motru, e exactă, 
relevîndu-i originalitatea şi poziţia de centru. Şi încheie cu această 
judecată care e, şi ea, dreaptă şi obiectivă: „Să se ştie odată că a nu-ţi 
fi ruşine de românismul tău nu înseamnă nici că eşti adeptul lui 
Hitler, nici al lui Mussolini. înseamnă pur şi simplu a recunoaşte 
participarea la un mare şi glorios grup uman, căruia istoria, vitregă 
pînă acum, îi rezervă o vastă arie de acţiune şi creaţie” 1 . 

Tot pe marginea studiilor apărute în Revista Fundaţiilor Regale s-a 
pronunţat şi Paul Costin Deleanu, care era, de pe acum, adept al 
gardismului, scriind la publicaţiile afiliate legionarismului. El deose¬ 
beşte două modalităţi de a înţelege românismul. Unul bonjurist şi 
abstract, care se îndepărtează de realitatea ortodoxiei. Şi unul creştin 


1. Mircea Eliade, „Românismul dlui Rădulescu-Motru”, Vremea, VIII, nr. 395, 
7 Iulie 1935. 

cure constată ortodoxia ca o realitate esenţială a României. „Iată de 
i'r românismul pe care-1 propune d. Motru începe să ne pară nu 
mllncire a naţionalismului, ci o întoarcere la abstracţie.” Nu acceptă, 
illn această perspectivă, disocierea lui Motru între românism şi orto¬ 
doxism: „Dar, pentru numele lui Dumnezeu, ortodoxie şi românie nu 
■unt lucruri ce pot fi înţelese, din punct de vedere românesc, deose¬ 
bite, ele constituind împreună un singur complex istoric existînd în 
două sfere de realitate: sunt esenţe inextricabil legate istoriceşte, 
constituind una şi aceeaşi structură originară, acolo unde d. Motru 
Ince o confuzie. E adevărat că ortodoxia ţine, în genere, precumpăni- 
lor, potenţial, energia şi istoria acestui neam; fapt care va fi păgubind 
•românismul», nu însă România, românitatea, căci ea este esenţial 
ortodoxă, după cum este esenţial românească” 1 . 

Să observăm că şi Paul Costin Deleanu operează cu aceeaşi con¬ 
tuzie, nu numai în termeni. Ca şi Crainic, confundă ortodoxia cu 
ortodoxismul. Or, Motru disocia între aceşti doi termeni, acceptînd 
llresc ortodoxia, dar respingînd ortodoxismul doctrinar, normativ, care 
nllmenta fundamentalist naţionalismul, exacerbîndu-1 pînă la intole¬ 
ranţa şovină. Filozofului C. Rădulescu-Motru îi revine meritul remar¬ 
cabil în epocă de a fi propus un concept particular al românismului, 
care a ştiut să se disocieze de extremismul xenofob al naţionalismu¬ 
lui exacerbat. 

Cît a fost de chibzuit românismul lui Motru, înţeles ca o modalitate 
civilizată a naţionalismului, o realizăm dacă îl aşezăm, comparatist, 
liiţă de opiniile exacerbate despre naţionalism. Şi mă refer aici la 
programe ale unor spirite care cultivau naţionalismul extremist. Adică 
tocmai acel naţionalism de care se disocia Rădulescu-Motru. Nichifor 
Crainic a mers pînă acolo îneît a respins „prejudecata” că poporul 
român este tolerant. într-o diatribă din 1934 exclama iritat: „S-a zis 
că neamul nostru e tolerant şi ospitalier faţă de străini. Dar ce însem¬ 
nează toleranţă şi ce înse mn ează ospitalitate decît putere formidabilă 
şi stare înfloritoare care vrea, ea de la ea, să fie generoasă şi darnică 
Incît simte nevoia toleranţei? Este el atît de înfloritor îneît simte nevoia 
ospitalităţii? Adus în sapă de lemn de către străinul cotropitor, acest 
popor nu poate Ji tolerant şi nu poate Ji ospitalier (subl n.). Toleranţa 
presupune putere care îngăduie, iar nu slăbiciune care zace înfrîntă. 
Ospitalitatea presupune bunăstare, care se dăruieşte, iar nu mizerie 
Jefuită hoţeşte. Sunt tolerant şi ospitalier cînd îţi dau eu, iar nu cînd 
îmi răpeşti tu. Cînd tu îmi răpeşti izvoarele de viaţă ale neamului 
meu, a tolera o crimă ca aceasta înseamnă a dezerta de la datoria 
elementară de a trăi” 2 . Nicolae Roşu, şi el un naţionalist integral, 


1. Paul Costin Deleanu, „«Românismul» dlui Motru", Ideea Românească, I, nr. 2-4, 
iunie-august 1935. 

2. Nichifor Crainic, „Coşbuc, poetul rasei noastre”. Puncte cardinale în haos, 1934, 
pp. 209-210. 

exalta naţionalismul instinctual. „Naţionalismul - scria el în 1936 - 
este un fluid care purcede din substanţa însăşi a lucrurilor naturale 
şi se realizează în faptele concrete. Acţiunea, ca model practic al naţi¬ 
onalismului, este expresia unei voinţe. Acţiunea izvorăşte din instinct. 
Ideologia, din cerebeu. Instinctul, se modelează după realitatea natu¬ 
rală şi tangibilă a lucrurilor. Ideologia, după schematica arbitrară a 
raţiunii... Acţiunea practică străpunge realitatea şi, dinamizată de un 
finalism interior, se integrează în substanţa unui scop în sine. Nu el 
ne serveşte pe noi, ci noi pe el... Contorsionată asupra ei înseşi în chi¬ 
nurile apoplectice ale raţionalismului, juisarea intelectuală este nepu¬ 
tincioasă. Faptul este viaţă şi ideile microbul dizolvant.” 1 Iar altă dată 
regreta aportul culturii pentru că a devitalizat instinctul: „La ce ne-a 
folosit cultura şi civilizaţia, universitatea şi academia, literatura şi 
ziaristica dacă marile cuceriri în viaţă se fac cu ajutorul voinţii şi al 
instinctelor?” 2 . In sfirşit, în 1938 va jubila că, după modelul hitlerist 
şi mussolinian, „din ce în ce mai mult ne apropiem de realizarea 
practică a unui naţionalism totalitar care va aşeza pe acelaşi plan 
antidemocratismul, antisemitismul şi istoricismul printr-o participare 
dinamică şi conştientă a întregii naţiuni” 3 . 

Şi Cioran era furios împotriva ideii bunătăţii funciare a românului, 
propunînd renunţarea la această trăsătură care i se părea perni¬ 
cioasă: „Nu există o fiinţă mai bună decît românul. Acesta este dezas¬ 
trul... Suntem un popor prea bun, prea cumsecade şi prea aşezat. Nu 
pot iubi decît o Românie în delir... Ce este omenia? A da omului ce 
este al omului. Setei mele de conflicte în lumea aparenţelor nu-i pot 
găsi un antipod mai detestabil decît omenia... Unii cred că simt naţi¬ 
onalişti dacă flatează stările de fapt ale unei ţări şi găsesc în istoria 
ei singurul îndreptar. Sau cum vorbesc ei de «virtuţile naţionale». Cum 
de n-au observat că aceste virtuţi ne-au ţinut în loc atîta vreme?... 
Ascensiunea unei ţări este singura ei morală”. Şi, mai încolo, în ace¬ 
eaşi carte: „Adversitatea faţă de streini este atît de caracteristică 
simţirii naţionale româneşti, încît nu vor putea fi niciodată separate... 
Din acest fenomen derivă o parte din insuficienţele naţionalismului 
românesc. Dacă am elimina pe toţi străinii, problema României n-ar fi 
mai puţin gravă... Naţionalismul nostru trebuie să plece din dorinţa 
de răzbunare a somnului nostru istoric, dintr-un gînd mesianic, din 
voinţa de a face istorie... Xenofobia de la noi îşi are o raţiune şi în 
faptul inegalităţii de nivel istoric între minorităţi şi noi. Dacă am fi o 
naţiune formată, lupta noastră cu ele ar lua caractere mai puţin dra¬ 
matice, deoarece nivelul nostru istoric reprezentînd o superioritate 


1. Nicolae Roşu, „Antimodem", în Dialectica naţionalismului, 1936, pp. 392-393. 

2. Idem, „Omul tinereţii”, în Orientări în veac, 1937, p. 9. 

3. Idem, „Prefaţă la ed. a Il-a a Dialecticii naţionalismului’, în Gîndirea, XVIII, 
nr. 4, p. 215. 

evidentă, ele ar trebui să se integreze natural în ritmul nostru... Totul 
devine mistic în măsura în care îşi realizează valorile în vibraţie 
ultimă” 1 . 

Să comentez şi vocile spiritelor lucid-democratice care şi-au aver- 
llzat contemporanii despre pericolul naţionalismului exacerbat în 
Intoleranţa agresivă. în capul acestui deceniu tulburat, chiar în 1930, 
Viaţa Românească avertiza: „Căci orice se putea imputa ţării noastre; 
o calitate avea indiscutabil: îi lipsea cruzimea bestială şi gustul pen¬ 
tru sînge, caracteristic unor popoare balcanice. Dacă alunecăm pe 
această pantă, ne aşteaptă zile grele. Condiţia intelectualului devine 
Insuportabilă. A fi intelectual înseamnă a gîndi liber. Ştiinţa şi cultura 
n-au putut apărea în ţări teroriste. Cum s-a spus, ideea se combate 
cu idee. Ea nu poate suferi alte tratamente, altfel se ofileşte şi dis¬ 
pare... Inchiziţia a distrus o ţară înaripată şi cavalerească: Spania. 
Va trebui să ne amuţim fantezia sub ameninţarea revolverelor?... 
Momentele simt mai grave şi mai ameninţătoare decît cred mulţi din 
cei deprinşi cu scepticismul, cu zîmbetul uşor, cu atmosfera de farsă. 
Intelectualii de orice nuanţă trebuie să facă front comun. Şi încă 
Imediat” 2 . Un an mai târziu, Perpessicius protesta şi el: „Din nou se 
poartă, şi cu oarecare furie, moda bunului român. Cunoaşteţi erezia: 
cică locuitorii de baştină s-ar împărţi în buni şi răi, în ciumaţi şi 
binemirositori, mai puţin după intenţiile sau acţiunile lor, cît după 
unghiul de vedere din care se pun onoraţii cenzori ai vieţii noastre 
publice şi naţionale... Şi acum cît au să mai ţie prostiile astea înfu¬ 
murate? Mistificarea nu se va sfîrşi odată? Bunul-simţ nu va pogorî 
şi între zidurile de beton ale oficiului de măsluit certificate naţionale? 
Nu buni români, ci oameni, numai oameni dlor, şi e de ajuns” 3 . Din 
păcate, avertismentele n-au fost ascultate. Bunul-slmţ, la care se 
referea Perpessicius, nu numai că nu a devenit realitate, dar a con¬ 
tinuat să se degradeze. Iar intelectualii, departe de a face front comun 
pentru apărarea culturii împotriva terorismului organizat, cum cerea 
Viaţa Românească, s-au despărţit în tabere opuse, facilitând dezmăţul 
totalitar. 

3. Mentorii orientărilor autohtoniste cu aplecare specială spre 
religiosul fundamentalist îşi puneau mari nădejdi în cucerirea tine¬ 
retului spre ideile şi acţiunile lor. Nichifor Crainic a publicat în 1933 
un eseu în care speranţa aceasta era deschis pronunţată. „Vremea 


1. Emil Cioran, Schimbarea la faţă a României, 1936, pp. 88-89, 128-129, 142, 
148. 

2. X.Y., „Ravagiile obscurantismului”. Viaţa Românească, XXII, 1930, nr. 11-12, 

p. 162. 

3. Perpessicius, „Bunul român şi cenzorii”, Cuvîntid, VII, nr. 2069, 24 ianuarie 
1931. 


109 



noastră - scria el - e vremea tineretului. O lume veche se dărîmă, o 
lume nouă îşi caută formele de viaţă... Statele în care viaţa socială îşi 
caută mai accentuat noile forme de aşezare şi-au făcut din această 
preocupare de tineret problema principală.” Şi dădea ca exemplu Italia 
fascistă. Rusia sovietică şi Germania hitleristă, adică tocmai acele 
ţări unde se înstăpînise totalitarismul. Nădejdea lui se îndrepta spre 
tineretul legionar, care cultiva extazul religios. („în exaltarea lor, tine¬ 
rii încarceraţi au viziuni religioase. Li se pare că arhanghelul Mihail 
însuşi... li se arată şi-i ia sub ocrotitoarea-i aripă de azur. Din acel 
moment misticismul religios va cobori în sufletul zbuciumat al aces¬ 
tui tineret, iar unii dintre aceşti tineri îşi vor pune organizaţiile de 
luptă sub hramul arhanghelului şi icoana lui.” 1 ) Legionarismul îi 
îndreptăţea, într-adevăr, aceste speranţe. Se întîmplă însă că în prima 
jumătate a deceniului al patrulea legionarismul nu cucerise încă mare 
ascendenţă. Iar tinerii intelectuali, cei din generaţia spiritualistă, erau 
reticenţi. Deopotrivă faţă de activismul politic, faţă de religiosul fun- 
damentalist şi de autohtonismul paseist. Negreşit, erau preocupaţi 
de găsirea unei formule specifice a românismului sub raport sufletesc. 
Dar nu acceptau paseismul tradiţionalist în forma sa arhaizantă şi 
nici dreapta politică nu o agreau. 

în 1934, Constantin Noica polemiza cu un articol al tînărului soci¬ 
olog Anton Golopenţia publicat în revista Dreapta. „D. Golopenţia face 
parte dintr-o categorie întreagă de tineri care, convinşi fiind că româ¬ 
nescul trebuie să primeze în cultura noastră, se văd implicit aruncaţi 
la dreapta. Cu toate acestea, nu e vorba de o dreaptă politică, ci doar 
de una culturală. Lumea de azi însă nu mai distinge bine, aşa că 
riscurile unei asemenea atitudini faţă de anumite cercuri de la noi 
nu simt mici. Cum confuzia stăruie, ţinem să avertizăm pe cei care 
întîrzie în ea că tineretul de cultură este mult mai numeros decît se 
crede şi că, dacă nu i se vor înţelege bine pretenţiile, va fi împins de 
la o dreaptă teoretică şi spirituală către o dreaptă politică, pe care, 
poate, în primul moment n-o avea în vedere.” Cum Golopenţia stăruia 
în ideea că întreg efortul intelectual trebuie îndreptat spre cunoaşte¬ 
rea, prin studiu, exclusiv a românismului, Noica îi reproşează: „De 
ce să nu îngăduim unui filozof să filozofeze aşa cum trebuie, adică în 
specialitate, şi să-l obligăm, în schimb, să se adînceascâ în minora 
Metafizică a lui Cantemir sau să reia nu tocmai originalele motive 
filozofice din poezia lui Eminescu?”. Şi apoi, tot mai disociativ: „Să 
nu mai practicăm nimic decît cucerirea trecutului? Ceea ce mi se pare 
vinovat în această argumentare este faptul că implică o foarte curioasă 
presupoziţie: aceea, anume, că o cultură se face deliberat şi că pre¬ 
ocupările cărturăreşti sunt şi ele deliberate. Dar lucrurile nu stau 


1. Nichifor Crainic, „Tineretul şi creştinismul", Gîndirea, XIII, nr. 3, pp. 65-68. 


110 



i Irloc aşa. Prin raport la voinţa noastră, o cultură este întâmplare chiar 
clacă prin raport la anumite forţe etnice sau condiţii generale de viaţă 
rn dovedeşte a fi perfect determinată. O cultură nu se face pro¬ 
gramatic” 1 . în acelaşi an, într-un articol, se referea la moda, de multă 
vreme instalată, a căutării specificului naţional. Multe studii sau 
unele cărţi reiau preocuparea, încît „problema aceasta de cultură 
ameninţă să capete proporţii neobişnuit de mari pentru măsura noas- 
I ră obişnuită. Din fericire - constată Noica -, nu s-a mers prea departe 
şl numai revista Gîndirea rămăsese să apere pretenţiile autohto¬ 
nismului” 2 . Eliade fusese criticat, în revista gardistă Rîndidcda, că-şi 
consumă energiile pentru cercetările de indianistică, în loc să se aşeze 
In centrul problematicii vremii şi în cîmpul de cercetare al vieţii noas¬ 
tre locale. „De unde să desprindem noi un sens şi un stil românesc 
In lume? Din cărţile specialiştilor străini asupra culturilor asiatice 
sau din istoria şi tainele pămîntului şi sufletului nostru naţional?... 
A dispreţui locul şi a voi să faci dintr-odată ştiinţă universală e o cale 
greşită.” 3 

Tinerii cărturari şi-au văzut de preocupările lor, refuzînd dictatul - 
să ne folosim de expresia Rînduielii - locului. Eliade, de altminteri, 
exprimase aceste puncte de vedere în 1933, arătînd că literatura şi 
arta naţională ar fi fost lipsite de dimensiunea universalităţii pentru 
că s-au împietrit în local şi în politic. „O operă universală nu se poate 
face pe un criteriu politic; o asemenea operă se creează pornind de 
la o intuiţie etnică, de la o experienţă asociată... Din cauza atîtor 
eşecuri de artă naţională s-a şi crezut un răstimp că o asemenea artă 
este imposibilă. Dimpotrivă, numai o asemenea artă are sensul de 
universalitate. Dar să ne înţelegem, o artă naţională care foloseşte 
aceea ce poate da o naţiune, adică un organism, o viaţă asociată: care 
foloseşte prezenţa fantastică, iraţională, transcendînd formele exteri¬ 
oare. Pînă acum s-a crezut că dacă foloseşti un mediu rural, un 
vocabular rural şi culori cîmpeneşti - realizezi o operă românească. 
Dar toate acestea sunt ele însele manifestări ale unei realităţi româ¬ 
neşti şi nu mai pot sluji de model unor manifestări nouă, artistice. 
Trebuie peste forme, să ajungi la acel izvor care a creat în decursul 
veacurilor înseşi aceste forme specifice.” Şi ajunge la încheierea că de 
abia Blaga este „cel dintîi creator care a gîndit româneşte fără să Zi¬ 
dească politic” 4 . 


1. Constantin Noica, „Cultură iar nu program”. Credinţa, n, nr. 207, 12 august 
1934. 

2. Idem, „Să nu copiem străinătatea”. Credinţa, II, nr. 54, 8 februarie 1934. 

3. Emest Bemea, „Ştiinţa lui M. Eliade”, Rmduiala, II, 1937, nr. 9-10, p. 389. 

4. Mircea Eliade, „Creaţie etică şi gîndire politică”, Cuvintul, VI, nr. 304, 10 sep¬ 
tembrie 1933. 

Preocuparea lui Eliade pentru românism a fost constantă în acest 
domeniu. Un românism cumpănit şi inteligent care îl instala, pînâ 
prin 1936-1937, la distanţe astrale de intoleranţă şi fundamentalism. 
în 1933 se ridica împotriva modei, intervenită printre unii tineri inte¬ 
lectuali, de a se ruşina pentru calitatea de români sau chiar a se 
dezice de ei, pentru că - pretindeau - românitatea ar fi nepotrivită 
gîndirii filozofice şi creaţiei intelectuale în genere. Sau reproşau româ¬ 
nilor că n-au drame, conflicte şi nu se sinucid din disperare metafizică. 
„Acei care se desperează de destinul de a se fi născut român judecă 
strîmb meritele şi defectele poporului. Ei vor problematici, îndoieli, 
eroism, iar poporului român îi e cu totul străină îndoiala şi despre eroi 
are o concepţie cu totul familiară. Pentru un tînăr intelectual credinţa 
şi îndoiala au valoare filozofică...; pentru un ţăran român nu există 
îndoială, el crede firesc... fără «probleme», ţăranul român este realist: 
vezi colecţiile de proverbe ca să vezi cum a reacţionat el contra încer¬ 
cărilor de idealism, de criticism, aduse de popoarele cu care a intrat 
în legătură... Este adevărat că poporul românesc suferă de multe 
păcate, este adevărat că ne lipsesc multe axe, dar aceasta este con¬ 
diţia noastră umană, acestea sunt posibilităţile noastre de a atinge 
universalitatea. Putem pleca de la ele sau le putem ignora pur şi 
simplu. Dar nu e cavaleresc, nici eficace să ne fie ruşine că ne-am 
născut români, numai pentru că nu găsim în valenţele româneşti ceea 
ce vrea Chestov sau Dostoievski.” 1 Preocupat de subiect, cîteva zile 
mai tîrziu Eliade revine asupra lui. E convins că militantismul deschis 
de el pentru generaţia sa în favoarea spiritualismului nu i-a negat 
românismul originar. Şi aceasta pentru că, i se pare evident, convin¬ 
gerea în primatul spiritualităţii nu devine povara unui om abstract. 
E, dimpotrivă, expresia concreteţe!: „Singura viaţă concretă, pliabilă, 
ce se poate necontenit depăşi, este spiritualitatea. în ce priveşte «româ¬ 
nismul» meu, nu l-am dezis niciodată. Este drept, am suferit pentru 
el de cîteva ori, cînd studenţii români creştini au zădărnicit o confe¬ 
rinţă de la «Fundaţie» şi cînd am cetit cum au fost expulzaţi doi mari 
savanţi, Moses Gaster şi Lazăr Şăineanu” 2 . Şi, parcă în prelungirea 
acestei mărturisiri, precizează în 1934, asemenea lui Rădulescu-Motru 
un an mai tîrziu: „Ar trebui să se ştie că «românismul» nu înseamnă 
nici fascism, nici şovinism, ci, pur şi simplu, dorinţa de a realiza un 
stat organic, unitar, etnic, echilibrat” 3 . Altă dată, în 1935, afirma 
încrederea într-un posibil mesianism românesc, cam în felul în care 
îl înţelegea atunci Emil Cioran, citat, de altfel, de Eliade în articol. 


1. Mircea Eliade, „A nu mai fi român!’. Vremea, VI, nr. 304, 10 septembrie 1933. 

2. Idem, „O convertire la românism’, Ciwînhd, IX, nr. 3021, 22 septembrie 1933. 

3. Idem, „Compromiterea românismului”, Vremea, VII, nr. 329, 11 martie 1934. 

I Iar acest mesianism nu se poate realiza prin politic, ci exclusiv prin 
rforl spiritual: „O mişcare mesianică nu se poate justifica decît printr-o 
puternică efervescenţă spirituală... A crea sau a o regăsi, a instaura 
«au a restaura misiunea istorică a unui popor este un act de înalt 
ordin spiritual, la care pot participa direct numai acei oameni care 
«unt convinşi de falsitatea formulei: potitique d’abord... Mesianismul 
unui popor înseamnă lupta cu destinul, sfănmarea geografiei, depă¬ 
şirea istoriei, înseamnă o apocaliptică încordare a colectivităţii, încor¬ 
dare în care insul care se pierde şi interesele sale imediate (economice, 
«octale, politice) sunt anulate” 1 . Apoi militantismul său întru acest 
«cop s-a complicat. Accepta ideea că intelectualitatea românească a 
«ecolului al XEX-lea a avut spirit mesianic, încercînd disperat nu 
numai să se integreze în Europa de Apus, dar să se şi instaleze în ea 
Iu situaţia de egalitate. Apoi ar fi intervenit, frenator, spiritul critic, 
yi ar fi venit acest spirit critic prea devreme pentru stadiul nostru 
cultural: „Noi, care suntem încă prea săraci, nu ne putem permite 
«spirit critic», noi ne putem permite numai genii creatoare, adică inte¬ 
ligenţă curajoasă, viguroasă”. Ciudată opinie la un cugetător care 
crede că se poate dura ceva în cultură în absenţa spiritului critici Dar 
nu uit că Eliade de acum, din a doua jumătate a anului 1936, e altul 
decît spiritul rezonabil dinainte. Se înverzise. în acelaşi articol, de 
nltfel, elogia tînăra generaţie „care intră în arenă tumultuos, conşti¬ 
entă de o mare misiune, optimistă, necritică, intr-un cuvînt «mis¬ 
tică»... Mistica se fundează şi se justifică pe o singură certitudine: că 
din omul vechi (păcătos) se poate naşte un om nou (mîntuitor). Această 
credinţă şi această nădejde se întîlnesc aproape în toate manifestările 
contemporane româneşti... Nu este deloc întîmplător că o mişcare 
politică de dreapta îşi propune, prin şeful ei, să «împace România cu 
Dumnezeu»” 2 . Referirea elogioasă la Garda de Fier şi Comeliu Zelea 
Codreanu e străvezie. 

Emil Cioran a fost una din inteligenţele strălucite ale noii genera¬ 
ţii. Simpatiile sale faţă de hitlerism şi mussolinism se manifestă încă 
de prin 1933. Se dovedise a fi naţionalist şi, apoi, simpatizant al Gărzii 
de Fier. Cartea sa din 1936, un exasperat eseu de tinereţe (autorul 
avea 25 de ani). Schimbarea la faţă. a României este, cu siguranţă, 
documentul cel mai important al acestei generaţii. Aspiraţia spre o 
Românie în delir, mistică şi megalomană, spre imperialismul ei cul¬ 
tural şi politic ocupă aici spaţii confortabile. Naţionalismul xenofob e 
expus într-un întreg capitol (al patrulea) al cărţii. Dar, lucru ciudat, 
de tradiţionalism se disociază violent, acuzîndu-1 şi blamîndu-1 ca pe 
o pacoste. E un caz aproape unic în această orientare de idei în care 


1. Idem, „Popor fără misiune?”. Vremea, VIII, nr. 416, 1 decembrie 1935. 

2. Mircea Eliade, „Cele două Românii’’, Vremea, IX, nr. 457, 4 octombrie 1936. 

afirmarea românismului programatic se disociază atît de tranşant 
polemic faţă de tradiţionalism. Tocmai de aceea merită a fi menţionat 
în chip special. îşi afirmase acest punct de vedere în 1934: „Găsesc 
că în România singurul naţionalism fecund, creator şi vitalizant nu 
poate fi decît unul care nu numai că ignoră tradiţia, dar o neagă şi o 
înfrînge. Căci a voi să determini viitorul unei culturi pe o tradiţie 
infinit ruşinoasă, nesemnificativă, grea de compromisuri, este a te 
descompune într-un putregai istoric, a cărui permanenţă este moar¬ 
tea noastră sigură” 1 . în cartea din 1936 a acordat destul loc dezvol¬ 
tării acestui punct de vedere. Totul, crede bine Cioran, porneşte de 
la junimism, cu teoria maioresciană a discrepanţei dintre fond şi 
formă. De aici, celelalte curente de idei, îndeosebi sămănătorismul, 
apoi mişcarea de la Gîndirea şi cea de la Cuvîntul, au tot glosat, dile- 
matic, între îndreptarea noastră spre Orient sau Occident, spre oraş 
sau spre sat, spre liberalism sau reacţionarism, spre progresism sau 
tradiţionalism. Acest sistem de alternative i se pare a fi steril şi iritant, 
fără argumente decisive: „Trebuie recunoscut - o spune autorul apă¬ 
sat - că polemica s-a născut din sînul naţionaliştilor care, suferind 
de obsesia specificului românesc, au uitat de România. De altfel, 
naţionalismul românesc a fost aproape totdeauna reacţionar, adică 
n-a iubit niciodată România, în sensul ei ideal şi finalitatea ei ultimă, 
în loc să-şi pună întrebarea: ce trebuie să devină România, ei nu s-au 
întrebat decît ce trebuie să rămină. Orice naţionalism care de dragul 
constantelor unui popor renunţă la căile de lansare în lume ratează 
sensul unui neam vrînd să-l salveze”. Apoi, ia în discuţie cele două 
elemente care iscaseră disputa, fondul şi forma, acordînd mai mare 
consideraţie stratului primar, cel al fondului: „Fondul nostru? Desi¬ 
gur, multe lucruri bune, dar în sînul lor o rană. Fondului acesta 
datorăm absenţa noastră de atîta timp. Absolutizarea lui este o operă 
reacţionară. Dacă ne-am fi abandonat lui, eram astăzi una din cele 
mai înapoiate ţări ale lumii... De am fi consecvenţi fondului nostru, 
astăzi ar trebui să creăm epopei şi mituri eroice, iar pe Proust să 
aşteptăm cîteva secole pentru a-1 citi şi a-1 înţelege «organic». în defi¬ 
nitiv, cine este de vină dacă ne-am descoperit atît de tîrziu? Şi cu ce 
este de vină Europa dacă ne-am descoperit-o tot atît de tîrziu? Pro¬ 
blema fondului şi a formei a fost pusă de reacţiunea noastră în des¬ 
coperirea tardivă a Europei, în speţă a Occidentului. După «evoluţia» 
organicismului, şi astăzi ne învăluream în pravile, în cronici, şi astăzi 
eram preistorie”. Evident, Cioran nu coboară în sociologie. Dar per¬ 
spectiva lui este, neîndoielnic, comună cu aceea a lui Zeletin, a lui 
Lovinescu şi, mai tîrziu, a lui Manoilescu. Aceştia arătaseră necesitatea 


1. Emil Cioran, „Scrisori din Germania. Problematica etică în Germania", Vremea, 
VII, nr. 324, 4 februarie 1934. 

wx'iologică a intrării în Europa, Zeietin demonstrind că aceasta se 
realizase, practic, în urma liberalizării comerţului nostru după abro¬ 
garea în 1829 a monopolului turcesc. Oricum, de aici încolo. Intrarea 
Ţărilor Române în orbita civilizaţiei europene a fost un act necesar 
şl, evident, revoluţionar, care le rupea de tradiţie. Şi aceasta, au stă¬ 
ruit deopotrivă Lovinescu şi Zeletin, e meritul liberalismului, care s-a 
Tăcut mesagerul acestei ruperi pentru a înainta în ritm mai alert. 
Teoriile evoluţionismului organic erau inoperante şi, vorba lui Cioran, 
de nu ar fi fost ignorate, rămîneam în preistorie. Forma, opusă fon¬ 
dului, trebuie promovată, prin formele civilizatorii înţelegîndu-se toc¬ 
mai acest proces de adaptare şi integrare în noul ciclu de dezvoltare. 
„Este o notă bună - scrie Cioran - pentru adaptabilitatea şi spiritul 
de orientare al nostru că am putut sări din preistoria tuturor secole¬ 
lor noastre de întunecare în ritmul problemelor dacă nu al realităţilor 
universale. România este fructul unei presiuni moderniste. Fără pre¬ 
judecăţile moderniste ale liberalismului românesc andantele deveni¬ 
rii noastre devenea funebru. Ceea ce în Apus era revoluţie, la noi era 
modernism. Deosebirea este semnificativă. Căci pe cînd o revoluţie se 
naşte din lăuntru, o răsturnare modernistă se întîmplă din afară. 
Occidentul ne-a făcut «revoluţionari»... Obsesia Occidentului a fost 
marea noastră fericire. Păcatele liberalismului românesc sunt răs¬ 
cumpărate îndeajuns de furia modernistă care s-a lansat artificial în 
lume pentru ca viitorul s-o poată integra substanţial... Formele occi¬ 
dentale, şi nu fondul oriental, au fost salvarea noastră.” Fondul nostru 
oriental e redus la bizantinism: „Toată cultura bizantină n-a fost decît 
un văl negru care ne-a ascuns lumina, un doliu sinistru al mizeriei 
noastre naţionale. Aş muri de tristeţe dacă în România - printr-o 
perversiune a soartei - ar renaşte în viitor cultura bizantină. Un sin¬ 
gur ţipăt în Revoluţia franceză este, pentru noi, un îndemn infinit mai 
mare decît toată spiritualitatea bizantină laolaltă. Căci dacă nu vom 
învăţa nimic din elanurile nemăsurate ale naţiunilor mari, atunci nu 
ne mai rămîne decît să ne îngropăm sufletul în zidurile afumate ale 
bisericilor noastre şi să ne stingem în suspine la picioarele acelor 
sfinţi idioţi care au ţinut acestui popor de urît toată vremea deşertu¬ 
lui nostru istoric”. Totul, în demonstraţiile lui Cioran, e polemic şi în 
răspăr cu pledoariile lui Crainic şi ale altora ca el care ne voiau păs¬ 
traţi în tradiţia seculară, admonestîndu-i pe paşoptişti şi urmaşii lor 
că ne-au îndreptat spre Europa de Apus. Intre Orient, pentru care 
pledau curentele tradiţionaliste, şi Occident, pentru care stăruiau 
europeniştii, opţiunea lui Cioran e limpede şi hotărît exprimată spre 
a doua alternativă. Şi, dueîndu-şi demonstraţia mai departe, autorul 
atinge - am mai spus-o - miezul întregii chestiuni: „Nenorocirea noas¬ 
tră ţine de condiţia de viaţă a popoarelor agrare. Ritmul lor lent ar fi 
o fericire dacă n-ar exista evoluţia încordată a ţărilor industriale. De 

o parte satul şl, pe de altă parte, oraşul. Entuziasmul pentru sat este 
nota comună a intelectualului nostru dintotdeauna, este nota lui 
proastă... Satul este substructura şi baza biologică a unei naţiuni: el 
nu este însă purtătorul şi motorul ei. Un an din viaţa unui oraş 
modem este mai plin şi mai activ decît o sută din viaţa unui sat... 
Oraşul şi industrializarea trebuie să fie două obsesiuni ale unui popor 
în ascensiune... Satul este suspendare istorică, inactualitate substan¬ 
ţială... Ţărănimea nu mai poate fi decît rezerva biologică a unei naţi¬ 
uni, o simplă sursă de alimentare. A crede că în formele viitoare de 
cultură ea ar putea să se realizeze original şi valabil este mai mult 
decît o iluzie, o Ignoranţă. Satul n-a fost istorie decît în formele pri¬ 
mitive de viaţă care exclud istoria propriu-zisă... Urbanizarea satelor 
este singurul mijloc de a pune ţărănimea în circulaţie”. Şi mai încolo: 
„România este o ţară care ar putea reabilita ideea de progres printr-un 
exemplu unic. Febra susţinută a modernizării (pe toate planurile) este 
singura noastră salvare. Românul nu este interesant sufleteşte. Pen¬ 
tru ce ar mai ţine atunci la quasiorientalismul său?... Va trebui să 
apărăm România de ţăranii ei. Ceea ce nu înseamnă decît salvarea 
ţărănimii de la mizerie. Toate etapele evoluţiei noastre vor trebui să 
albe ca finalitate integrarea noastră în istorie... România nu mai are 
de aşteptat nimic de la sate fiindcă ele ne-au conservat o mie de ani, 
acum ne anchilozează. Oraşul trebuie să fie idolul viitor al României... 
La noi neînţelegerea pentru fenomenul industrial echivalează unui 
act de sinucidere. Sămănătorismul, nu numai în latura lui literară, 
dar ca mişcare culturală, cu implicaţii politice, este o ruşine de 
neiertat” 1 . Dacă eliminăm din aceste consideraţii exageraţiile (de exem¬ 
plu, necesitatea urbanizării necondiţionate a satului), rămîne adevă¬ 
rul unei opţiuni coerente opuse categoric tradiţionalismului şi favorabilă 
europenismului. E, cum spuneam, nu un caz rar în această tabără a 
naţionalismului, ci unic. Pentru că, e necesar să adaug, Cioran a fost, 
atunci, naţionalist. Şi chiar în cartea din care am citat, făcîndu-se o 
comparaţie cu Franţa (referirea era la maurrassism), se spunea: „în 
Franţa naţionalismul este reacţionar, în România revoluţionar... Naţio¬ 
nalismul francez este paseist... cel românesc nu poate fi decît mesi¬ 
anic şi cu aht mal dinamic cu cît viitorul se proiectează mai mult ca 
singura realitate” 2 . 

în sfîrşit, există în această carte a lui Cioran pagini amare despre 
formula sufletească a românului. Socotind că unica atitudine pentru 
ieşirea în lume este eroicul, eseistul se arată a fi exasperat de felul cum 
e prezentat şi este psihismul românesc. Adună, îndurerat, elementele 


1. Emil Cioran, Schimbarea lafaţă a României, 1936, pp. 105-109, 133,201,208, 
227. 

2. Ibidem, pp. 213-214. 

considerate de el a fi constituenţi invarianţi ai acestui psihism: „Pasi¬ 
vitatea, scepticismul, autodispreţul, contemplaţia domoală, religiozi¬ 
tatea minoră, anistoria, înţelepciunea constituiesc aspectul negativ 
al specificului nostru naţional, aspect din păcate central. Aşa ne-am 
trăit noi viaţa o mie de ani şi aşa va trebui să ne mai trăim miile ce 
vor urma... Resemnarea noastră de veacuri ne-a făcut înţelepţi. Dacă 
Individual înţelepciunea poate atinge culmi, ea este inerţie ca fenomen 
colectiv. Poporul românesc este cel mai înţelept popor din Europa, 
clar nu din spirit, ci din lipsă de curaj şi de afirmare. «Nu este vremea 
Nub om, ci bietul om sub vremi» este o catastrofă pentru neam. Şi 
cînd te gîndeşti că această maximă este un simbol, este cheia desti¬ 
nului nostru! Orice maximă, orice proverb, orice reflecţie, poporul 
nostru exprimă aceeaşi timiditate în faţa vieţii, aceeaşi nehotărâre şi 
resemnare... Adevărurile izvorâte din resemnare nu simt un titlu de 
glorie. Nici un act istoric nu s-a născut din înţelepciune, care nu poate 
fl decît sub- sau transistorie. înţelepciunea este negaţia istoriei, fiindcă 
ca este distanţa de viaţă, pe cînd istoria este afirmarea ei. Adevărurile 
de fiecare zi ale românului sunt paralizante. Ele tind să răpească 
omului orice responsabilitate. Fatalismul este un amoralism al deve¬ 
nirii înţeleg să te mîne fatalitatea individuală şi interioară, dinamis¬ 
mul demonului lăuntric, dar este o deviere şi o ruşine antropologică 
să-ţi pui capul sub timp... Fatalismul neamului nostru este un bles¬ 
tem pe care va trebui să-l lichidăm în fulgere. Pînă în sîmbure să ne 
lovească scînteierile lui. Eu vreau alt neam! Plaga seculară a româ¬ 
nului a fost scepticismul... Un suflet sceptic nu este creator fiindcă 
orice scepticism structural presupune izvoare secate, sterilităţi origi¬ 
nare... Scepticismul românesc - superficial în întinderea şi natura 
cuprinderii sale - este totuşi adînc prin înrădăcinarea în sufletul 
popular. Mult mai organic decît cel francez, el ne-a fost şi mai fatal, 
în premisele fiinţei noastre şi-au întipărit îndoielile cangrena. Nu este 
adevărat că împrejurările defavorabile ale trecutului nostru au adă¬ 
ugat la condiţia noastră de doliu permanent scepticismul. El l-a adîn- 
cit numai... Destinul nostru mizerabil ne-a actualizat toate îndoielile 
In germene, toate virtualităţile sceptice, toate posibilităţile de ratare. 
Soarta noastră a fost favorabilă tuturor tendinţelor negative ale psi¬ 
hologiei româneşti... Abandonarea pasivă a soartei şi morţii - necre¬ 
dinţa în eficienţa individualităţii şi a forţei; distanţa mîndrâ de toate 
aspectele lumii au creat acel blestem poetic şi naţional care se cheamă 
Mioriţa şi care, alături de înţelepciunea cronicarilor, constituie rana 
neînchisă a sufletului românesc. Mai vin apoi doinele ca să dea vibra¬ 
ţia lor tînguitoare şi totul s-a sfirşit... Cum de au putut exista patrioţi 
care să facă din resemnarea noastră seculară o virtute?... Lipsa de 
mister sufletesc a românului îl face indiscret dincolo de orice mar¬ 
gini... Un popor indiscret poate crede în Dumnezeu? Un individ în 

nici un caz... Adîncimea sufletească a unui popor se măsoară după 
gradul de religiozitate. Pasiunea religioasă exprimă pasiunea unui 
suflet... Se poate spune absolut orice despre ortodoxie; un lucru este 
sigur; de n-am fl avut măcar atît, din punct de vedere spiritual, am 
fi fost tabula rasa. Ortodoxia n-a fost niciodată dinamică: în schimb, 
n-a încetat niciodată de a fl naţională. Prin ea n-am intrat în lume, 
dar ea a fost singura care atîta vreme ne-a dat o presimţire a altor 
lumi... în România sunt mulţi oameni care cred în Dumnezeu: în 
trecutul nostru cred că n-a fost nimeni să se îndoiască. Numai că 
religiozitatea românului este minoră, nepasionată şi, mai cu seamă, 
neagresivă... Ortodoxia noastră este circumstanţială, atenuată şi nepri- 
mejdioasă. Stilul nostru religios este labil şi gelatinos. Neavînd nimic 
coruptiv, el nu mai poate constitui o intervenţie în destinul nostru. în 
viitor ortodoxia se va tîrîi în România” 1 . Amare reflecţii şi unele, aici, 
drepte adevăruri pe care le regăsim şi în opera altor filozofi ai cultu¬ 
rii preocupaţi de formula sufletească a românului. 

Era de aşteptat ca această carte a lui Cioran să trezească reacţia 
tradiţionaliştilor. Crainic a comentat-o în Gîndirea: „Dl Emil Cioran, 
autorul acestei cărţi cu titlu ortodox şi spirit împotriva ortodoxiei, a 
fost, mi se pare, tipărit şi încurajat de mine la începuturile sale. Nu 
eram decît rareori de acord cu eseurile sale. Nu eram decît rareori de 
acord cu eseurile pe care i le-am publicat. Dar am facut-o bucuros... 
El mi se pare croit altfel. Mi-e foarte simpatic, deşi nu pot să-l admit 
în cea mai mare parte. Şi cu atît mai puţin în cartea de faţă... Afişînd 
o «disperare» precoce şi avînd curajul ei. Emil Cioran mi se pare tipul 
reprezentativ al tineretului de azi. Tineretul de azi care îşi zice singur 
eroic de groaza sinuciderii are o existenţă dramatică... E nespus de 
dureros să vezi pe aceşti tineri, care n-au săvîrşit încă nici o ispravă, 
intitulîndu-se eroi şi proclamînd zeu pe cîte un semen de-al lor din 
necesitatea inexorabilă de a crede în ceva”. Trăind cîţiva ani la Berlin, 
Cioran, ardelean prin naştere, a ajuns la încheierea că, de fapt, cultura 
românească nu există. De aceea „cartea lui e un masacru sîngeros, 
fără milă, al României de azi fără măcar umbra de remuşcare a matri- 
cldului şi a sacrilegiului”. El, Crainic, ca regăţean, „mi-am căutat în 
trecutul ei (al ţării, n.n.) puncte de reazim pentru credinţa în veacul 
ce vine al neamului meu” 2 . 

I-a adus reproşuri lui Cioran, pentru această carte, şi un coleg de 
generaţie. E vorba de Arşavir Acterian (fratele lui Haig), care se afiliase, 
prin 1936, Gărzii de Fier. Era eseist şi gazetar, lucrind la Vremea, unde 
a deţinut şi o rubrică. Acolo a publicat articolul îndurerat despre 


1. Emil Cioran, Schimbarea la faţă a României, 1936, pp. 63-67. 

2. Nichifor Crainic, „Schimbarea ta faţă a României ”, Gîndirea, XVI, 1937, nr. 2, 
pp. 93-94. 

rnrlea lui Cioran. „Emil Cioran - scria Arşavir Acterian - a publicat 
o curte pe cît de revoluţionară, pe atît de eretică. Fiecare pagină din 
Schimbarea la faţă a României e o explozie de suferinţă, de intuiţii 
crude, de neînţelegere adesea şi de revoltă întotdeauna, care te revoltă... 
i 'loran îşi închipuie că poate face istorie sau că istoria ne face. Istoria 
ne face şi ea nu e bună de nimic dacă nu duce la mîntuire.” După ce 
tl comentează critic opiniile despre culturile mici şi mari, revine la 
wspectele spirituale: „Emil Cioran vorbeşte de «blestemul spiritului 
bizantin», de acel «blestem poetic şi naţional care se cheamă Mioriţa»... 
Neînţelegerea devine însă cu adevărat dureroasă atunci cînd Cioran 
«Iriveşte ca pe un neînsemnat gîndac, în două-trei fraze, întreg Răsă¬ 
ritul, cu tradiţiile spirituale cu tot. Ortodoxia a însemnat moartea 
noastră istorică de pînă acum. Iată de ce trebuie să ne lepădăm de 
ra ca şi cum o religie n-ar fl decît o haină sau o gheată... Iubirea lui 
(!loran pentru România se loveşte de realităţi în care nu se recunoaşte 
şl nu se simte bine... Slăbiciunea pentru genialitate a lui Emil Cioran 
nu poate să placă însă celor care preferă geniului sfinţenia” 1 . Repro¬ 
şurile erau previzibile. Deasupra lor se situa cartea lui Cioran, inci- 
tnntă şi nonconformistă. 

Să mai adaug că şi Cioran, şi Noica au fost obsedaţi de ideea că 
ostenesc, cu truda lor intelectuală, în spaţiul unei culturi mici. Cioran 
afirmase şi în 1933 (va relua ideea în cartea din 1936) că un gînditor 
sau scriitor poate învinge sterilitatea creatoare a culturii lui mici 
numai prin nebunie şi absurditate, adică prin exces. Un text drama¬ 
tic, prin resemnare, a scris Noica, în aceeaşi chestiune, în 1943. 
Pornea de la constatarea că suntem o cultură minoră. Dar ştia bine 
că acest minorat nu înseamnă şi o inferioritate calitativă, producînd, 
ca probă, argumente. Minoratul acesta păgubitor s-ar datora condiţiei 
de popor de săteni. Cauza, odată găsită, i se părea că poate fi reme¬ 
diată. Si. deloc de mirare, aici Noica se întîlnea cu Cioran în ideile 
antiagrarian-autohtoniste din Schimbarea la faţă... „Noi nu mai vrem 
să fim eterni săteni ai istoriei Tensiunea aceasta - agravată nu numai 
pentru faptul că suntem conştienţi de ea, dar şi prin convingerea că 
a fi conştient reprezenta un semn de sterilitate - alcătuieşte drama 
generaţiei mele. Economiceşte şi politiceşte, culturaliceşte ori spiri¬ 
tualiceşte, simţim cît de mult nu mai putem trăi într-o Românie 
patriarhală, sătească, anistorică.” Şi prezintă consecinţele acestei 
drame în planul cultural. După care adaugă cu un accent de decizie 
tragică: „Ceea ce dă un caracter dureros conflictului nostru este că, 
teoretic cel puţin, el e fără ieşire. A cultiva mai departe, cu precădere, 
valorile spiritualităţii noastre populare este o imposibilitate. Orice 


1. Arşavir Acterian, „Emil Cioran - Schimbarea la faţă a României". Vremea, X, 
nr. 471, 17 ianuarie 1937. 

cultură majoră este personală, este o formă de individualizare, în timp 
ce creaţia populară e anonimă... Deci spiritualitatea populară trebuie 
depăşită, spre creaţia personală. Dar cum pot apărea personalităţi de 
format mare într-o lume în care anonimatul e regula? Şi atunci ten¬ 
siunea interioară a culturii române devine: să te pierzi în creaţia 
anonimă, care nu dă o cultură majoră, sau să rîvneşti către creaţia 
personală, care e umbra culturilor majore? S-o spunem deschis: teo¬ 
retic, după cum arătam, dilema aceasta pare azi fără ieşire. Din feri¬ 
cire, conştiinţa teoretică a insolubilităţii nu ne mai poate paraliza. în 
fapt, noi mergem către forme istorice. Cînd un neam sau o cultură 
încep să coboare din eternitate, ele nu mai pot fi oprite nici măcar din 
convingerea că nu vor înfăptui dintr-odată forme istorice superioare” 1 . 

Amare gînduri şi încurajatoare speranţe! Oricum, tînăra generaţie, 
încrezătoare în românism, respingea tradiţionalismul paseist. Şi une¬ 
ori, ca în cazul lui Cioran, nu numai în ordinea culturii, ci şi în cea 
a sociologiei. Degeaba exclama, în 1935, Crainic că «generaţia tînără 
a României apare eliberată de servilismul ideologiilor străine”, căutînd 
„formule care să fie numai ale noastre”. Aşteptarea sa găsise ecou şi 
verificare numai în publicaţiile declarat gardiste. Chiar dacă prin 
1936-1937 unii dintre exponenţii acestei generaţii spiritualiste vor 
manifesta declarate simpatii gardiste, în acest plan, cultural, se vor 
disocia de românismul xenofob, căutînd căi de integrare creatoare în 
orizontul creator al Europei de Apus. 


1. Constantin Noica, „Ce e etern şi ce e istoric în cultura română”. Revista 
Fundaţiilor Regale, X, 1943, nr. 9. 

Capitolul III 


Noua generaţie 


1. Am încheiat capitolul precedent cu un paragraf despre locul 
ocupat de tînăra generaţie în dezbaterile de idei privind tradiţionalis¬ 
mul şi românismul. Socotesc necesar, aici, să-i închin un întreg 
capitol. Un capitol menit să-i radiografieze fizionomia spirituală în cel 
puţin două momente evolutive în acest deceniu. Radiografia e nece¬ 
sară pentru că, dincolo de dascăli şi personalităţile îndeplinind func¬ 
ţiuni de directori de conştiinţe, exponenţii tinerei generaţii, acum în 
plină afirmare spectaculoasă, au întreţinut dezbaterile şi înfruntările, 
între membrii acestei generaţii, deloc convergente în opinii, pe de o 
parte, şi cei „bătrâni”, pe de altă parte. Ei, membrii acestei generaţii 
Unere şi nonconformiste, au fost fermentul luptei de idei, întreţinînd-o 
şl potenţînd-o, şi au oferit totodată un termometru pentru starea de 
spirit a tineretului. Lucru important, pentru că pasiunea politică a 
vremii se exercită asupra tineretului, mereu chemat în prim-plan. Nu 
era legionaiismul o mişcare politică a tineretului? Şi nu a fost legio- 
narismul, printre grupările de extremă dreaptă, cea mai agresivă? 

Prin 1927, tînăra generaţie abia se constituia. Mircea Eliade are 
meritul de a o fi trezit, chemînd-o la unitate şi ţeluri comune. ItinerariuL 
spiritual, ciclul de 12 foiletoane apărut în Cuvîntul din 1927, a fost, 
de fapt, programul acestei generaţii care se considera a fi „prima 
generaţie românească necondiţionată de un obiectiv istoric de reali¬ 
zat”, întrucît Marea Unire din 1918 înfăptuise un vis şi o misiune 
seculară. Aveau, cei ce se vor aduna în jurul Itinerariului lansat de 
Eliade, între 20 şi 25 de ani. îşi căutau, toţi, puncte de orientare. Şi 
Eliade are meritul de a le fi revelat, febricitant, cu poticneli, dar vădind 
năzuinţe de regăsire în plan spiritual. „Noi am cunoscut - scria Eliade 
în primul foileton - o viaţă mai completă. Am trecut experienţe care 
ne-au condus la raţiune, la artă, la misticism... în noi izbîndeşte 
SpirituL” 1 Una din trăsăturile generaţiei care se ridică va fi aşadar 
critica raţiunii suficiente. Altă dată, adăuga că „generaţia noastră 
obsedată de echilibru şi sinteză nu mai poate fi mulţumită în munca 
ştiinţifică. Aceasta nu înseamnă că o dispreţuieşte sau o neagă... Dar 


1. Mircea Eliade, „Unii de orientare”, Cuvîntul, III, nr. 857, 6 septembrie 1927. 

noi năzuim să completăm viziunea ştiinţifică cu rezultatele altor 
funcţiuni” 1 . Nega existenţa unei culturi istorice pentru că n-au fost 
suficient folosite poziţiile spirituale pe care le dăruia religia ortodoxă. 
Socotea că, pentru generaţia sa, literatura beletristică, ca act creator, 
e insuficientă, pentru că e numai un aspect al culturii şi năzuinţa 
necesarei sinteze presupune transcenderea dincolo de beletristica 
pură. Se arăta interesat de noile preocupări ale spiritualului, de la 
teozofie, învăţăturile lui Tagore, pînă la misticism, întrucît „pentru 
noi, tinerii, misticismul e deja o realitate”, şi îndemna la „întoarcerea 
la Biserică” pentru că „e mîntuitoare şi necesară”. în sfîrşit, într-un 
alt foileton, declara: „Ortodoxia e, pentru noi, creştinismul autentic, 
care trebuie actualizat în prospecte şi calde fapte sufleteşti. Trebuie 
să fim creştini - pentru a găsi un sens vieţii, sens care să întreacă 
simpla umanitate şi să cuprindă din acel suc al metafizicii, care sin¬ 
gur ne orientează... Dacă voim să rămînem sinceri pînă la urmă, 
trebuie să mărturisim: acei dintre ortodocşi care au dus o viaţă lipsită 
de nelinişti şi experienţe lăuntrice nu sunt adevăraţi ortodocşi... Aşa¬ 
dar, noi - cei tineri - vom ajunge, ceea ce e frumos în noi e faptul 
căutării... Noi voim un creştinism efectiv, adică rezultatul unei expe¬ 
rienţe, proaspăt, greu de sensuri, cald de viaţă, strălucitor de daruri” 2 . 

Era, vede oricine, aici, un strigăt întru căutare în care Papini, Gide 
şi Rudolf Steiner făceau casă bună cu ortodoxia. Şerban Cioculescu 
a comentat ItmerariuL lui Eliade în Viaţa literară din 26 mai 1928 din 
perspectivă raţionalistă, observînd că partea lui cea mai vulnerabilă 
ar fi afirmarea superiorităţii morale a ortodoxiei, care, bizuită pe afir¬ 
maţiile lui Nae Ionescu, de fapt, „figurează o ortodoxie de tipul cato¬ 
licismului, în luptă cu un fel de individualism protestant, în preoţimea 
noastră. Semnalăm incompatibilitatea dintre ortodoxie (şi, în genere, 
orice credinţă dogmatică) şi misticism, prin definiţie individualist, şi 
insuficienţa unei mistice «redusă la căutarea şi găsirea credinţei»”. 
Eliade a revenit, precizînd: „conştiinţa generaţiei noastre e polivalentă, 
lingă valoarea empiricului şi logicului s-a aşezat o valoare etică şi 
religioasă. S-au aşezat după o experienţă. Şi sunt experienţe pe care 
nu le îndură decît asemenea generaţii. Şi care sapă prăpăstii între 
înţelegerea lor şi a predecesorilor; pentru că prăpastia există între 
valorile pe care aceştia le acordă marilor coeficienţi ai vieţii şi duhu¬ 
lui”. Cum Cioculescu îi reproşează depărtarea de raţional şi neaccep- 
tarea adevărului că spiritualul poate fi, deopotrivă, laic şi religios, 
Eliade replică: „Mă interesa, în cel dinţii rînd, specificul, ineditul 
duhului noii generaţii. Iar specificul său nu e gravitate către materi¬ 
alism, nici negarea valorilor raţionale -, ci încercarea de sinteză, de 


1. Idem, CuvîntuL, nr. 867, 16 septembrie 1927. 

2. Idem, „Ortodoxie", în Cuvîntid, nr. 924, 12 noiembrie 1927. 

armonizare a necesităţilor duhului, întemeiate pe robustul trunchi al 
personalităţii” 1 . 

A revenit, în replică, şi Cioculescu, în aceeaşi revistă, tocmai în 
17 noiembrie 1928, constatînd că „dsa (Eliade, n.n.) menţine identi- 
Inlea decretată şi postulată arbitrar între ortodoxie şi spiritualitate”, 
deşi relaţia e, acum, mai bemolată. Spiritualitatea românească îi 
apare, clădită cum e pe rituri şi tradiţie, mai curînd o similicredinţă. 
De aceea, interoghează: „Ce bine poate aştepta biata ortodoxie indi¬ 
genă de la impertinentul romantism şi exasperantul individualism al 
«l-lui Mircea Eliade, a cărui idealitate maschează poate numai o dure¬ 
roasă refulare de instincte, investite în spasme de metafizică?”. Şi 
adaugă: „între spiritualitatea divagantâ, intercontinentală, de trocuri 
de idei asiatice şi europene, şi ortodoxie, există raporturi de fantezie 
pură, pe care bunul-simţ popular, în ultimă instanţă, dacă intelectual 
e recuzat, le respinge”. 

Acest document cu valoare de manifest, semnat de Eliade în 1927, 
va determina treptat constituirea noii generaţii. Nu va fi unitară în 
opţiuni, dar, dincolo de diversitatea opiniilor, se va constitui ca un 
corp distinct. Fără pretenţie de exhaustivitate, amintesc componenţa 
acestei generaţii ce începe să se afirme în anii treizeci: Mircea Eliade, 
Mircea Vulcănescu, Paul Sterian, Dan Botta, Emil Cioran, Constantin 
Noica, Anton Golopenţia, Henri H. Stahl, Ion I. Cantacuzino, Alex. 
Cristian Teii, Mihail Polihroniade, Mihail Sebastian, Petru Comamescu, 
Ionel Jianu, Toma Vlădescu, Petre Ţuţea, Traian Herseni, Octavian 
Neamţu, Paul Costin Deleanu, Constantin Mateescu, Vasile Băncilă, 
Arşavir şi Haig Acterian, Gh. Racoveanu, Eugen Ionescu, D.C. Amzăr, 
Ion Ionică, Petre Viforeanu, Constantin Enescu, P.V. Vojen, Petru 
Manoliu, Sandu Tudor, Nicolae Roşu. Liantul sau factorul formativ îl 
constituia profesorul lor, admirat, de metafizică şi logică, Nae Ionescu. 
Prin laboratoarele cursului şi seminarelor sale trecuseră toţi şi la revista 
Cuvîntul îşi făcuseră, mai mulţi, debutul în dezbaterea de idei. Apoi 
şi-au întemeiat gazete proprii: Floarea de Foc, Credinţa, Dreapta, Ideea 
Românească, Decembrie, Axa şi încă destule altele. Iar cei mai impor¬ 
tanţi aveau sau vor avea rubrici la citita Vremea. Gruparea era, de 
fapt, mai numeroasă, unele nume neimpunîndu-se ori pierzîndu-se pe 
drum. Altele erau ale unor plasticieni (Mac Constantinescu, Marcel 
Iancu, Milita Petraşcu), actriţe, coregrafe (Marietta Sadova, Lily Popovici, 
Floria Capsali, Sorana Ţopa, Marieta Rareş) care se întîlneau în ace¬ 
laşi cerc, dar nu vor face parte efectivă şi din „noua generaţie”. Iar 
media de vîrstă nu depăşea 25 de ani. 


1. Mircea Eliade, „Sensul Itinerariului spirituaT, Viaţa literară, III, nr. 86,9 iunie 
1928. 

înainte de a le analiza luările de atitudine în cele două etape dis¬ 
tincte - faza dintâi, fremătătoare, fascinant căutătoare întru împlinire, 
şi cea de a doua, prin 1936, a convertirii gardiste, nu la toţi, dar la 
cei mai mulţi -, cred că e necesar să aduc în scenă asociaţia „Criterion". 
Ideea constituirii ei, după cum mărturiseşte Eliade în Memorii, s-a 
născut într-o după-amiază duminicală, la o întâlnire amicală, în gră¬ 
dina soţilor Mac Constantinescu şi Floria Capsali. 

Trebuie să fi fost prin 1932, iar cel ce avusese ideea a fost - cine 
altul? - Petru Comamescu. Asociaţii, după ideea iniţiatorului, trebu¬ 
iau să organizeze un ciclu de conferinţe. Propunerea a fost acceptată 
şi s-a stabilit că acel ciclu iniţial trebuie să fie consacrat evocării unor 
personalităţi. Primul ciclu a programat simpozioane despre Freud, 
Gandhi, Lenin, Mussolini, Chaplin, Proust, Gide, Picasso, Stravinski. 
Altele trebuiau să aibă ca obiect cîteva probleme de mare interes: 
romanul românesc contemporan, arta românească modernă. America 
şi cultura americană. Asia văzută din Occident etc. Şi unele, şi celelalte 
fuseseră închipuite ca simpozioane, pentru că despre acelaşi subiect 
conferenţiau cîţiva vorbitori din perspective deosebite şi contradicto¬ 
rii. Cînd era necesar, erau invitate şi competenţe din afara grupării, 
cum s-a întâmplat cu Belu Silber şi Lucreţiu Pătrăşcanu care au vorbit 
la conferinţa despre Lenin, alături de M. Polihroniade şi M. Vulcănescu. 
Prima conferinţă-simpozion a avut ca temă personalitatea lui Lenin 
(13 octombrie), a doua despre Freud (20 octombrie), urmate de cele 
despre Chaplin, Gide, Mussolini, Bergson, Krishnamurti, Greta Garbo, 
Gandhi, Valery (15 decembrie). La simpozionul despre Freud s-a 
remarcat Eliade, alături de "Vulcănescu şi Polihroniade. Conferinţa 
programată cu bilete de intrare în sala Fundaţiei Culturale Carol I a 
recoltat un asemenea spectaculos succes, încît a fost de două ori 
repetată şi apoi reluată, în turneu, în cîteva oraşe de provincie. Au 
urmat, cu acelaşi succes, de două ori pe săptămînă, celelalte simpo¬ 
zioane. La cel despre Gide, întrucît scriitorul călătorise de curînd în 
U.RS.S. şi scrisese despre acea ţară cu elogii, studenţii cuzişti au asal¬ 
tat sala, izbutind să pătrundă înăuntru şi provocînd incidente. S-a spus 
chiar că au crezut că Gide (după pronunţia numelui) e evreu, deci, 
de aceea, au scandat „Jos jidanul!”. La simpozionul despre Chaplin, 
cuvîntul lui Sebastian a fost, de la început, întrerupt de aceiaşi cuzişti, 
cu apostrofa: „Un ovrei despre alt ovrei”. Alb de jignire, Sebastian ar 
fi rupt foiţa cu planul cuvîntului său, adresîndu-se asistenţei: „Atunci, 
da, voi vorbi ca evreu despre evreul Chaplin”. Şi a dezvoltat o confe¬ 
rinţă foarte apreciată. în jurul acestor simpozioane, atît de asaltate 
de public, s-a iscat mare zarvă, de la gazetari, public intelectual, pînă 
la Siguranţa Statului. Gazetarii şi cei de la Siguranţa Statului erau 
iritaţi pentru succesul de public, ceilalţi pentru „pericolul” potenţial 
reprezentat de aceste manifestări. A urmat al doilea ciclu, programat 

In acelaşi timp (manifestările aveau loc bisăptămînal) cu tema „Cultura 
română actuală”. 

S-a discutat despre poezie, roman, teatru, critică şi eseu, ziaristică, 
urle plastice, muzică şi dans, arhitectură, filozofie, curente ideologice, 
fireşte, aceste manifestări au impus gruparea în conştiinţa publică, 
jiolenţînd interesul şi pentru scrierile acestor tineri. Se repeta, aproape 
ttkloma, episodul propulsării Junimii în faza dinaintea apariţiei 
Convorbirilor literare, prin ciclul de conferinţe cunoscute în epocă sub 
denumirea de „prelecţiuni populare". 

Presa fusese informată, din vreme, de constituirea grupării „Cri- 
lerion" şi de manifestările ei. în iunie 1932, Sebastian scria în Cuvîntul: 
„Kste o asociaţie intelectuală născocită acum vreo trei luni de imagi¬ 
naţia şi spiritul practic a doi scriitori convertiţi la americanism (i-am 
numit pe d-nii Paul Sterian şi Petru Comamescu) care a izbutit în 
«iurtă vreme să-şi precizeze rostul şi posibilităţile de viitor... «Criterion» 
îşi propune să încadreze practic activitatea tinerilor scriitori, artişti, 
pictori, sculptori, muzicieni... care înţeleg să-şi creeze organ propriu 
de acţiune” 1 . 

S-a anunţat că programul va începe la toamnă. Cînd primul ciclu 
de conferinţe se desfăşura şi gazetarii începuseră să ricaneze prin 
Ironii şi injurii, Eliade a răspuns sarcastic: „O sumă de oameni au 
crezut că fac o glumă bună travestind numele asociaţiei «Criterion» 
In «Cretinion». Sincer vorbind, nu mi se pare nelalocul ei această 
poreclă, care este, în acelaşi timp, un renume şi o donquijotescă laudă. 
Căci este o nemăsurată laudă să fii cretin în această ţară de învîrtiţi 
şl băieţi deştepţi. Să fii cretin, adică să te încăpăţînezi a face cultură, 
a crea colaborări între mai multe elite intelectuale, a scrie şi a vorbi 
fără nici o răsplată, împotriva interesului tău, ştiind bine că vei oţărî 
Invidia şi acreala mai-marilor tăi, că nu vei găsi nici sprijin, nici încu¬ 
rajare, nici colaborare. E de-a dreptul cretin să-ţi pierzi timpul dis- 
cutînd probleme neremuneratorii la «Fundaţie» în loc să-ţi cauţi anumiţi 
stăpîni care nu te vor lăsa să mori de foame şi a manifesta patriotic 
din ordinul lor. Şi acest grup de zănateci au preferat un Cretinion. 
O activitate dezinteresată, gratuită, liberă, tinerească. Proştii ăştia au 
crezut că se poate schimba ceva în această ţară, numai pildă bună să 
dea. Cretinii ăştia au crezut în cultură, în artă, în gîndire cînd puteau 
crede numai pe jumătate în politică. Naivii ăştia au avut un ideal. Au 
bănuit altceva înapoia pînzei tulburi a vremurilor tulburi. Au crezut 
că pot lucra şi trebuie să lucreze. Au crezut... şi nu s-au dezmeticit 
nici acum... în această stăruinţă de cavaler şi erou, un arzător stigmat 
al cretinismului. Prieteni ai urei, nu vă supăraţi: într-o ţară de sfinţi 
şi de înţelepţi, de inteligenţe şi de magnificienţe etice, cretinii nu sunt 


1. Mihail Sebastian, „Criterion”, Cuvîntul, VIII, nr. 2577, 26 iunie 1932. 

tocmai de aruncat. Eu, cel puţin, sunt de-a dreptul orgolios că mă 
număr printre ei" 1 . Eliade răspunsese, de fapt, unei notiţe din gazeta 
Stingă a lui V.V. Stanciu, care observa, pe marginea simpozionului 
despre Lenin, maliţios: „Există în capitală... o asociaţie de tineri care 
nu se ştie dacă va rămîne în istoria culturală sub numele ei curent 
Cretinion sau cel autentic de Criterion” 2 . 

Iată şi opinia unei gazete a tinerilor cuzişti pe marginea simpozio¬ 
nului despre Gide: „La Bucureşti cîţiva zmintiţi ce-şi zic «intelectuali» 
încercau să cloroformizeze pe naivii adunaţi în sala Fundaţiei Carol 
şi care ascultau aiuriţi o liturghie pacifistă. «Intelectualii» consacrau 
un nou «ideal», propovăduitor al marxismului, dar care în orele de 
meditaţie se îndeletniceşte şi cu practica obiceiurilor... turceşti, pro¬ 
babil scumpe tinerilor noştri savanţi... Studenţimea naţionalistă a 
năvălit atunci în sală; mai puţin războinică însă decît locuitorii ora¬ 
şului sortit să devină capitala Pan Europei, s-a mulţumit numai să 
huiduiască pe reprezentanţii «comuniştilor intelectuali». Şi astfel, 
Ralea, Cioculescu, Vulcănescu şi ceilalţi «pacifişti», cu sau fără ciocuri, 
nu s-au putut strecura decît sub protecţia baionetelor hulite, purtate 
de ostaşii pe a căror haină au zvîrlit de atîtea ori noroi de insulte” 3 . 

Ciclul de conferinţe a fost reluat şi în 1933. Era intitulat „Tendinţa 
1933” şi a început în octombrie 1933. Primul simpozion, „Soluţiile 
crizei economice”, a fost prezidat de prof. G. Taşcă. Au conferenţiat 
M. Vulcănescu, ing. Şt. Beldie, ing. Mavrocordat. Un alt simpozion - 
cum am găsit menţionat în ziare - a fost dedicat temei „Război”. A pre¬ 
zidat - azi s-ar spune că a fost moderator - Grigore Gafencu. Au 
conferenţiat: Victor Vojen ( Germania şi echilibrul european), Petre 
Viforeanu (Franţa şi pacea Europei ), M. Polihroniade (Japonia, China 
şi Pacificul), Constantin Enescu (Neoimperialismul Europei ). Au fost, 
fireşte, şi altele pe care nu le-am putut reconstitui. Am găsit o infor¬ 
maţie - în gazeta Dreapta - care anunţa interzicerea, din cauza stării 
de asediu, a simpozionului, programat la 8 februarie 1933, cu tema 
„Orientări spirituale ale noii generaţii”. în acelaşi an, asociaţia „Criterion” 
a organizat în sala JDalles” o mare expoziţie, la care au expus: Marga¬ 
reta Sterian, Lucia Bălăcescu, C. Babic Daniel, Mihaela Eleutheriade, 
A. Catargi, Mac Constantinescu, Marcel Iancu, Henri Daniel, Comeliu 
Mitrăchescu, M.H. Maxy, P. Iorgulescu. 

în 1934, asociaţia „Criterion” s-a autodizolvat. Intervenise, dizol¬ 
vant, politica. Cîţiva criterionişti (M. Polihroniade, Alex. Cristian Teii, 
V. Vojen) optaseră deschis pentru Garda de Fier (primii doi au şi fost 
arestaţi cu ocazia asasinării lui I.G. Duca) şi refuzau să mai participe, 


1. Mircea Eliade, „ Cretinion ", CuvîniuL, VIII, nr. 2729, 25 noiembrie 1932. 

2. „Un Sympozion politic”, Stxnga, I, nr. 2, 15 noiembrie 1932. 

3. Asaltul, 30 noiembrie 1932. 

Iii simpozioane, cu democraţi sau persoane de stingă. Gazetarii sau 
memorialiştii au acreditat ideea că asociaţia s-a desfiinţat după un 
Ntmpozion, huiduit de legionari, în urma căruia toţi membrii au ade¬ 
rat la Garda de Fier. Nu e deloc aşa. Sfîrşitul „Criterionului” a fost 
determinat de un scandal, imund, de presă. Un tînăr balerin, Gabiiel 
Negri, a dansat, în toamna lui 1934, pe muzica lui Debussy (Preludiu 
la după-amiaza unuifaurii, într-un spectacol de mare succes la operă. 
Balerina Floria Capsali, invidioasă, a acreditat, înaintea gazetarilor, 
Itleea că interpretarea lui Negri dezvăluie aplecări pederaste. Cum în 
programul tipărit al spectacolului balerinul integrase texte de Petru 
Comamescu şi Mircea Vulcănescu, curînd Credinţa lui Sandu Tudor 
l-a acuzat pe cei trei de practicare a moravurilor pidosnice 1 . 

Declanşarea scandalului avea mobiluri diversificate. Zaharia Stancu, 
redactor la Credinţa, dusese o campanie împotriva politicianului 
Manolescu-Strunga. Fiica politicianului era logodită cu Comarnescu. 
Acesta din urmă fireşte că ricana. în replică, Stancu l-a acuzat în 
Naţiunea Română că e homosexual. Cei doi au polemizat. Stancu l-a 
provocat la duel pe Comamescu, care a refuzat provocarea. Credinţa 
s-a folosit de incidentul spectacolului dat de Negri, acuzîndu-i de 
homosexualitate pe cei trei (Negri, Vulcănescu, Comamescu) plus 
Al.Cr. Teii. Vulcănescu, indignat, s-a dus la redacţia gazetei pentru a-1 
lovi pe Stancu. A fost, acolo, o încăierare, terminată prin evacuarea, 
cu poliţia, a lui Vulcănescu ( Credinţa din 15 decembrie 1934 a relatat, 
din unghiul ei de vedere, incidentul în articolul intitulat „M. Vulcănescu, 
filozoful boxeur sau moralistul bătut”). A urmat o violentă campanie 
a Credinţei (atunci a lansat Zaharia Stancu expresia „cavalerii de 
Curlanda”). Campania convenea Credinţei, pentru că grobianismul 
„prinde” la public şi tirajul ei a crescut sensibil. Mircea Eliade crede, 
în Memorii, că Ministerul de Interne îmboldea Credinţa pentru că era 
interesat în compromiterea „Criterionului”. Ipoteza nu e deloc de 
ignorat. Curios e că Sandu Tudor, poet religios şi teolog ca pregătire 
(va sfîrşi ca monah în deceniile de după 23 august 1944), s-a putut 
coborî pînă la astfel de suburbane atacuri, invectivîndu-şi colegi sti¬ 
maţi de generaţie. într-un articol din 13 decembrie îi stigmatiza cu 
astfel de epitete: „Abia acum ne dezvăluie toată nemernicia scîmavă 
din inima lor de neîmpliniţi, de masturbaţi, de invertiţi. Strig în văzul 
tuturor acestei generaţii, în preajma a treizeci de ani, în lături, pentru 
că sunteţi farsori, sterpi şi vicioşi pînă în măduva oaselor, mediocri 
şi nevropaţi... „Criterionul” vostru poartă pe piedestal un homosexual 
dansînd". A fost şi o încăierare cu directorul Credinţei la cafeneaua 
„Corso”. Campania a continuat toată luna ianuarie 1934. Agresaţii 
l-au dat în judecată pe Sandu Tudor. Finalmente, aceştia au cîştigat 


1. Mircea Eliade, Memorii, voi. I, Humanitas, 1991, pp. 310-311. 

procesul, sentinţa obligînd Credinţa să insereze în paginile ei decizia 
tribunalului. Gazeta lui Sandu Tudor s-a conformat, publicînd ştirea 
pierdută undeva, în paginile unui număr. Dar dezastrul „Criterionului” 
s-a produs. Foşti colegi şi prieteni nu-şi mai vorbeau sau se repudiau 
(cum s-a întîmplat cu Petru Manoliu, redactor şi deţinătorul unei 
rubrici - „Ţintar* - la Credinţa, care s-a alăturat... gazetei). Comamescu, 
iniţiatorul şi sufletul „Criterionului”, n-a mai îndrăznit să conferenţi¬ 
eze. Asociaţia s-a pulverizat şi şi-a încetat existenţa. In 28 septembrie 
1934, Petru Manoliu insera, în rubrica sa „Ţintar” a Credinţei, acest 
răspuns către o cititoare: „Mă întrebi dacă mai există «Criterion» sau 
s-a «destrămat». Şi-mi mulţumeşti. Pentru puţin, deoarece nu pot 
răspunde nimic, îmi pare rău, dar aşa este. Singurul lucru care-1 pot 
face este să te anunţ că unicul în drept să-ţi dea lămuririle necesare 
e Petru Comamescu. Atît. Unde e Comamescu, acolo e şi «Criterion»”. 
în toamna lui 1934, mai precis la 15 octombrie. Al. Cristian Teii a 
făcut să apară revista Criterion. Se menţiona că revista „nu reprezintă 
Asociaţia de arte, litere şi filozofie cu acelaşi nume”. Redacţia era 
alcătuită din foşti criterionişti: I. Cantacuzino, Comamescu, H.H. 
Stahl, Eliade, Teii şi Vulcănescu. Aceştia o şi scriau. Se promitea o 
apariţie bilunară. Au apărut cu totul şapte numere, dintre care două 
sunt duble. Revista e, negreşit, interesantă prin chestiunile abordate 
şi semnături. Dar şapte (de fapt cinci) numere ale unei reviste nu pot 
marca un eveniment. E, mai curînd, o ultimă zvîcnire a acelei splen¬ 
dide grupări care a fost „Criterion”, de care lumea intelectuală şi 
politică a vorbit mult, semnalînd potenţialităţile tinerei generaţii. Dar 
aura criterionismului nu s-a stins în 1934, odată cu dispariţia gru¬ 
pării. Mai era amintită, ca exemplu, fie aprobativ, fie ca o rătăcire de 
pe drumul drept. Şi în 1936 Radu Gyr trimitea săgeţi otrăvite spre 
splendida fostă asociaţie: „Pe lingă acest tineret al nostru, verde... ce 
dezolant şi clorotic tablou oferă acele pilcuri risipite, anarhice şi dez¬ 
orientate de «tineri scriitori şi intelectuali» pe care îi vedem bîjbîind, 
nefericiţi şi dezorientaţi, pe la Capşa sau prin Criterioane! De cîte ori 
n-am ridicat prin ziare şi reviste literare chiot de deşteptare către 
acest pretins... tineret scriitoricesc. Trebuie rostit răspicat: nu există 
generaţie valabilă şi nu văd altă elită, în actualul moment românesc, 
în afară de tineretul legionar al universităţilor. Singurul selecţionat 
şi omologat pentru axă, disciplină, tărîm spiritual şi misiune istorică” 1 . 

Fireşte, atacurile veniseră şi de la stînga. încă în toamna lui 1934 
Viaţa Românească scrisese: „«Spiritualitate» şi «Criterion» mai simt 
sinonime şi cu profeţie. Amuleta acestui grup este ghiocul. Dl Mircea 
Eliade ne informează: «Nae Ionescu experimenta statul ţărănesc într-o 


1. Radu Gyr, „O generaţie şi un moment istoric’’. In Revista mea, U, nr. 2, februarie 
1936. 

vreme cînd toată lumea era convinsă de fertilitatea statului liberal. 
Nrn; lonescu a văzut şi experimentează statul naţional revoluţionar 
şcum, cînd toată lumea crede în statul ţărănesc». Ceaţa impreciziei 
In care se zbate şi Comamescu este alungată de declaraţiile d-lui 
ICliade: vrea stat naţional legionar (Comeliu Zelea Codreanu). «Poi- 
mllne» înseamnă revoluţia legionarilor” 1 . 

Un alt element pe care l-aş aduce în discuţie înainte de a analiza 
rele două etape ale zbaterii noii generaţii este ancheta revistei Vremea. 
IC o anchetă exclusiv consacrată tinerei generaţii şi la care au răspuns 
personalităţi ale generaţiei „bătrîne” 1 . Aş sublinia că ancheta a fost 
întreprinsă la Crăciunul anului 1932, adică înainte de a fi pătruns 
printre aceşti tineri morbul legionarismului, şi avea trei întrebări: 
„1. Credeţi în existenţa unei generaţii tinere cu o mentalitate dis- 
Hnctă? 2. Care este misiunea ei, după Dvs.? 3. Care sunt realizările 
t*l pînă acum?”. Citez esenţialul răspunsurilor, în ordinea inserată în 
gazetă. Primul răspuns e cel al lui Nae lonescu: „1. Ei bravos, de ce 
nu mă întrebaţi dacă afară e soare? Desigur că există o generaţie 
linără cu o mentalitate caracteristică ei... Fiecare generaţie are o 
realitate a ei, dar asta nu înseamnă că are o misiune a ei, un sens. 
2. Nu înţeleg ce înseamnă aceea «misiunea unei generaţii». Generaţiile 
nu creează nimic, ele sunt purtate şi împlinite de realităţi istorice. 
Istoria se face singură, nu o fac generaţiile, nici oamenii... Desco¬ 
perirea lui (a lui Pasteur, n.n.) era în aer, aparţinea momentului isto¬ 
ric. Dacă nu descoperea Pasteur microbii, îi descoperea altul; dar ei 
t rebuiau descoperiţi. 3. Eu nu cred că se poate face deosebirea dintre 
«generaţie» şi «realizările» ei. Ceea ce este generaţie, acelaşi lucru sunt 
şl realizările ei. Nu se poate spune că o generaţie ar fi putut face mai 
mult sau altceva mai bun. Trebuie să acceptăm lumea aşa cum e, 
realitatea nu poate fi alta decît aşa cum e. E un punct de vedere strict 
realist”. Directorului Universului, Stelian Popescu, magistrat fără prac¬ 
tică, dar fost ministru de Justiţie, incult, grobian (i se spunea „Neică” 
şi „Stelian Popeşte”), dar om cu influenţă prin gazeta de mare tiraj pe 
care o conducea, creatoarea de opinie publică în păturile mijlocii, i s-a 
cerut şi lui să răspundă la anchetă, fiind inserat în al doilea loc: 
„...Credinţa mea este că această generaţie este pe un drum greşit şi 
că dacă experienţa de pînă acum nu este destulă pentru a o face să-şi 
deschidă ochii, ea este mai destinată să treacă prin încercări din ce 
In ce mai grele pînă ce, în cele din urmă, va fi silită de împrejurări, 
mai tari decît voinţa sau dorinţa ei, să se întoarcă înapoi şi să aprinzâ 
torţa stinsă în mîinile generaţiei trecute, de marele cataclism abătut 


1. P. Nicanor & Comp., „Poimîine...”, Viaţa Românească, XVII, nr. 19-20, octombrie 
1934, p. 105. 

asupra ei de marele război”. Cit priveşte a treia întrebare din anchetă: 
„Realizările acestei generaţii, în domeniul binelui general, nu se văd 
pe nicăieri. Ele vor mai fi aşteptate încă atîta vreme cît orbirea va 
dura şi sunt sigur că nu vor apare curînd, pentru că concepţiile gene¬ 
raţiei de azi nu ţin seama de realitate”. Aceasta e opinia unui închis¬ 
tat tradiţionalist care nu vedea cu ochi buni zbaterea unor tineri 
pentru a-şi găsi o fizionomie particulară. Mai interesantă e reflecţia 
lui Pamfil Şeicaru, director al influentului cotidian Curentul, unul 
dintre exponenţii generaţiei tranşeelor („generaţia războiului”), prieten 
cu Cezar Petrescu şi cu Nichifor Crainic, care îşi considerau idealurile 
trădate de politicianism şi voracele capitalism postbelic. Şeicaru con¬ 
cede să recunoască existenţa noii generaţii, constatînd eşecul celei a 
războiului. Cît priveşte însă fizionomia noii generaţii, îi constata, cum 
şi era, caracterul ei neomogen: „Am văzut tineri pornind de la extrema 
dreaptă a «Crinului alb» trecînd vertiginos la «Crinul roşu»... ca pe 
urmă aceştia... să devină nişte foarte respectuoşi burghezi”. La a doua 
întrebare a anchetei, răspunsul cade repede şi cam negativ: „In ceea 
ce priveşte misiunea unei generaţii, realizările de pînă acum neexis- 
tînd, substanţa de ideologie specifică, nu poate să existe misiune, nici 
realizări”. Şi mai negativ e răspunsul la a treia întrebare: „Nu văd nici 
opera mare, menită să însemne o piatră de hotar, nu văd nici acea 
pasiune de jertfă robită unei credinţi. Văd o generaţie de oameni tineri, 
deştepţi, înzestraţi cu mare capacitate de uitare, admirabil pregătiţi 
pentru rapide ascensiuni. Toţi sunt străbătuţi de aceeaşi grabă de a 
se înregimenta, nu sub flamura unei doctrine, ci sub steagurile soioase 
ale afirmării electorale. Deci, nimic nou, ci vechea poveste, reînnoită 
doar în distribuirea rolurilor. Totul e o arhicunoscută comedie puţin 
patetică a arivismului”. A fost inserat apoi răspunsul matematicianu¬ 
lui Octav Onicescu, bun prieten cu Nae Ionescu. Aş reţine, de aici, 
răspunsurile la a doua şi a treia dintre întrebări. Cît priveşte între¬ 
barea despre misiunea noii generaţii, observă: „Dacă ar exista una, 
misiunea ei ar fi să revizuiască relaţiile noastre cu realitatea şi să le 
adîncească: pentru că generaţiile mai vechi, obligate de împrejurări 
istorice, au fost conduse la o activitate de asimilare a unor bunuri 
spirituale ale civilizaţiei europene cari le-au ţinut, în general, la supra¬ 
faţa lucrurilor”. în acelaşi spirit va fi şi răspunsul la a treia întrebare, 
cea privind realizările noii generaţii: „Realizările de pînă acum ale 
acestei generaţii, întru cît o cunosc eu, n-au mers totuşi la adîncimea 
realităţilor şi la răscolirea lor în măsura pe care o aşteptam şi noi, şi 
ei... Fără îndoială însă că credinţa noastră în puterile acestei genera¬ 
ţii, deşi zdruncinată, rănune”. Să alătur acestora răspunsul dr. V. Trifu, 
un fervent adept al lui A.C. Cuza şi deci admirator al extremei drepte. 
Acesta nu răspunde separat întrebărilor, ci preferă un discurs pătimaş 
şi generalizant: „...Misiunea generaţiei tinere de azi ar fi să repare 

greşelile grave ale reprezentanţilor demoliberalismului masonic; deci, 
o operă grandioasă, însă deosebit de dificilă, şi pentru aceasta tine¬ 
relul de astăzi ar trebui să se pregătească prin o cultivare cît mai 
Ideală a minţii şi a inimii, sub imboldul incomparabil al naţionalis¬ 
mului creştin cel mai categoric. Misiunea tinerei generaţii ar mai fi 
»rt pătrundă inerţiile scelerate ale francmasoneriei şi să o nimicească 
f'Ară cruţare... Mi se pare o monstruozitate fără seamăn că pot rămînea 
Iii catedre universitare, nestingheriţi, nenumăraţi nebuni, dintre care 
unul îşi permite să recomande tineretului studios, ca tip al celei mai 
înalte culturi, pe abjectul depravat Andre Gide, mare preot al pede- 
nistiei”. Cîte rîsete şi dezaprobări a stîrnit acest răspuns printre 
membrii noii generaţii, care ţineau la mare cinste pe Gide şi, în gene¬ 
ral, literatura autenticităţii şi a experienţelor, nu e greu de bănuit. 
Confuzia dintre etic şi estetic nu putea fi acceptată. Dar invitaţia spre 
naţionalismul fundamentalist avea să cîştige aderenţi printre aceşti 
llneri intelectuali peste patru-cinci ani. 

N-a răspuns direct la întrebări nici Lovinescu, ci a trimis redacţiei 
o reflecţie a sa despre noua generaţie: „Era, de pildă, firesc ca epocii 
din timpul şi de după războiul mondial să-i corespundă inchietudinea 
spirituală a sufletelor impresionate de convulsiile vieţii în faţa proble¬ 
mei morţii pusă brutal în fiecare clipită a celor patru ani de măcel 
universal; semnalată de cîţiva critici, tendinţa spre o nouă spiritua¬ 
litate a luat, mai ales prin contagiune, amploarea unei caracteristici 
definitive a epocei postbelice, despre al cărei misticism se vorbeşte 
prea puţin acum, chiar şi la noi, unde ecourile preocupărilor apusene 
sunt atît de tardive. Fenomenul de egală importanţă al crizei mondi¬ 
ale e pe cale de a se dezvolta aici, mai ales în preajma Rusiei, în 
preocupări de ordin social. Din zece tineri care vin la mine, nouă sunt 
bolşevizanţi. Tragedia intelectualului român, în faza lui embrionară, 
e atît de acută, încît, uitînd că nota caracteristică a oricărui artist e 
diferenţierea cu orice preţ, el aspiră spre o stare socială de uniformi¬ 
zare; pentru pîinea cea de toate zilele egal distribuită, el ar prefera să 
devină un număr şi, renunţînd la libertatea inspiraţiei şi a cuvîntului, 
să se consacre apologiei planului quinquenal. In ceea ce mă priveşte, 
eu nu cred în evoluţia noastră socială spre o astfel de formă şi, cel 
mai adesea, chiar în seriozitatea acestei aspiraţii, în care intră multă 
contagiune şi ceva snobism intelectual. Nu-i mai puţin adevărat însă 
că lipsa de solicitudine faţă de tînăra noastră intelectualitate este 
reală şi efectele ei dureroase, prin abaterea forţelor spirituale de la 
activitatea dezinteresată a artei”. Să recunoaştem, în această opinie, 
un punct de vedere deosebit de al celorlalţi intervievaţi. Şi e sigur că 
noua generaţie nu s-a recunoscut în acest răspuns. Altfel a procedat 
Rădulescu-Motru. Conştiincios, a răspuns fiecărei întrebări. La cea 
dintîi întrebare, a socotit că: „Mentalitatea este un complex adînc 

statornicit sufleteşte, aşa că nu se poate vorbi de o schimbare de 
mentalitate de la o generaţie la alta. De la o generaţie la alta se poate 
vorbi cel mult de o schimbare de atenţie sau de interes... Aceste noi 
posibilităţi, dezvăluirile pe neaşteptate (că sporirea producţiei poate 
să aibă drept consecinţă mizeria, n.n.) cer o soluţie. Şi o soluţie grab¬ 
nică. Acei cari sunt mai dureros atinşi de găsirea soluţiei sunt tineri... 
Ei iau noutatea drept o nedreptate ce li se face lor. De aceea se cred 
uneori victimele celor bătrîni şi îşi irosesc timpul în ceartă cu aceştia. 
Alteori se cred chemaţi pentru a construi un viitor mai bun şi atunci 
privesc de sus la cei bătrîni”. Cît priveşte întrebarea despre misiunea 
noii generaţii, filozoful credea că „o menire are într-adevăr orice gene¬ 
raţie tînără, aceea de a continua, în condiţii mai fericite, viaţa popo¬ 
rului. Dar una este menirea ca realitate şi alta este conştiinţa menirii. 
Mă îndoiesc că aceia care servesc o menire au şi conştiinţa justă a 
scopului pe care îl servesc... Mulţi tineri cred că slujesc un ideal, cînd, 
de fapt, istoria îi arată că au fost instrumente oarbe în serviciul altui 
ideal. Să lucreze flecare cinstit, fără pretenţia de a-şi impune croiala 
minţii pe sufletul omenirii”. La a treia întrebare, cea despre realizările 
noii generaţii, răspunde calm, optimist: „Bilanţul orişicărei întreprin¬ 
deri comerciale se face la sfîrşit de an. Bilanţul realizărilor pe care le 
aduce omenirii o generaţie se face la sfîrşit de secol... Şi încă dacă 
sunt istorici buni cari să facă un bilanţ”. A urmat răspunsul istori¬ 
cului Gh. Brătianu. Cum Brătianu nu a izbutit să distingă între 
generaţia războiului şi cea de după, socotindu-le un tot nediferenţiat, 
e aproape inutil să-i reproducem răspunsurile. 

Poate că această anchetă a revistei Vremea (care va deveni curînd 
o publicaţie scrisă de noua generaţie) a fost întru cîtva prematură. 
Oricum, inutilă a fost cea de a treia întrebare privind realizările noii 
generaţii, la sfîrşitul anului 1932, cînd, se ştie, împlinirile ei se vor 
produce, progresiv şi de neocolit, peste cîţiva ani. Dar această anchetă, 
prin însuşi faptul producerii ei, a fost ecoul unei realităţi indubitabile: 
noua generaţie se anunţase ca o forţă intelectuală distinctă şi era 
interesant să se vadă cum i se reflectă imaginea în ochii personalită¬ 
ţilor de frunte ale momentului. De altfel, ecoul acestei anchete a fost 
real, semn că fusese utilă. S-a tot discutat despre ea, intervenind 
Sebastian, Philippide, Eliade, Comarnescu, Polihroniade, Şuluţiu, 
Petraşincu şi încă alţii. în ianuarie 1933, Octav Şuluţiu observa 
într-un articol din România literară: „Pornind de la o anchetă a revis¬ 
tei Vremea, discuţia în jurul generaţiei noi s-a aprins din nou... E vorba 
de generaţia care a început să scrie acum 6-7 ani, după ce mai întîi 
aşteptase terminarea studiilor secundare. E generaţia care are acum 
între 26-28 de ani. E adevărat, generaţia nouă n-a creat încă nimic... 
Ceva a făcut. în orice caz a dat dovada unei pregătiri mult mai fru¬ 
moase decît a celei care a precedat-o. Nu în înţeles cantitativ, ci de 

mipleţe. Generaţia nouă posedă elemente multiple şi o mare îndemî- 
nure în mişcări, are seriozitate, îndrăzneală şi orizont larg, e gene¬ 
roasă, multilaterală... Şi cu o înaltă conştiinţă a ceea ce se numeşte 
creaţie. De aceea generaţia nouă nu a creat încă. Pentru că creaţia e 
In funcţie de progres interior, de coacere lentă a virtualităţilor”. Şi, 
npoi, viitorul critic literar exprimă o opinie întru cîtva deconcertantă, 
dar care merită înregistrată ca izvor de meditaţie: „Generaţia există 
numai atîta timp cît componenţii ei nu s-au găsit pe sine. îndată ce 
membrii generaţiei s-au maturat şi s-au realizat într-o operă, ei se 
Izolează, se singuralizează şi, prin însuşi acest proces, generaţia se 
destramă. Atunci generaţia nu mai e o realitate (inocent, n.n.) istorică. 
ICa cade în trecut. Din acest punct de vedere, nu se poate voită de o 
generaţie a bătrînilor. Bătrînii sunt singuri. Nimic nu-i mai leagă, nici 
aspiraţii comune, nici interesul de luptă comună. Generaţia se susţine 
prin comunitate de idei şi interes şi tocmai prin nedecisul, nepreci¬ 
zatul, neconfiguraţia mentalităţii sale. Cu maturarea, multe din aspi¬ 
raţii se usucă şi dispar... Atunci generaţia dispare. Generaţia nouă se 
udă tocmai în acest proces de scădere a efervescenţei de pe urma 
căreia, apele potolindu-se, individualităţile se vor însingura, spre o 
maturare izolată. In aşteptarea însă a acestui proces, generaţia tînără 
există şi a-i delimita contururile interioare înseamnă a prejudicia 
asupra viitorului” 1 . 

2. Noua generaţie era o realitate. Nu numai de virtualităţi. începuse 
rodul. Anton Holban publicase, în 1929, Romanul lui Mirel, în 1931 
şl 1932, O moarte care nu dovedeşte nimic şi Parada dascălilor, iar în 

1934, Ioana. Mircea Eliade a ieşit în lume, în 1931, cu Isabel şi apele 
diavolului, în 1932, cu Soliloquii, în 1933, cu Maitreyi, şi, în 1934, cu 
India, întoarcerea din rai. Lumina ce se stinge şi Oceanografie. Sebastian 
debutase, în 1932, cu Fragmente dintr-un carnet găsit, urmat, în 1933, 
cu Femeia şi, în 1934, cu De două mii de ani Cioran se remarcase, 
în 1934, cu eseul de debut Pe culmile disperării Eugen Ionescu publi¬ 
case, în 1931, Elegii pentru fiinţe mici şi, în 1934, celebrul, controver¬ 
satul Nu. în 1933, Şuluţiu publică romanul Ambigen, iar Comamescu, 
în 1933, Homo americanus şi, în 1934, America văzută de un txnăr de 
azi Haig Acterian, după debutul în poezie, publică, în 1936, Pretexte 
pentru o dramaturgie românească, iar Nicolae Roşu dă la iveală, în 

1935, Dialectica naţionalismului Constantin Noica publică, în 1934, 
Mathesis sau bucuriile simple. C. Fîntîneru îşi publică, în 1931, roma¬ 
nul Interior, Petru Manoliu publică, în 1935, romanul Răbbi Haies 
Refid, iar M. Blecher, în 1935, Îniîmpldri în irealitatea imediată. A fost, 


1. Octav Şuluţiu, Jar generaţia tinără”, in România literarii, n, nr. 49, 29 Ianuarie 
1933. 

incontestabil, o generaţie care, în cîţiva ani, se adunase şi se afirmase 
exploziv. Şi tot în aceşti ani, unii dintre ei se specializează în străină¬ 
tate (Eliade în India, Comamescu în S.U.A., Cioran în Germania), 
pregâtindu-şi substanţa operelor viitoare. Iar presa culturală era plină 
de intervenţiile lor publicistice, remarcîndu-se nu numai prin unitate 
de corp, ci şi prin spiritualitatea ce le era comună şi ştiau să o afirme 
atît de polemic încît provocau iritarea „bătrînilor” de care, uneori, nu-i 
despărţeau decît şase-şapte ani (Vianu, Ralea, Călinescu, Camil 
Petrescu, Cioculescu, V.I. Streinu, Pompiliu Constantinescu erau, şi 
ei, „bătrîni”). Eliade, cel ce ridicase, încă în 1927-1928, steagul gene¬ 
raţiei sale pentru a-i desluşi idealitatea comună, în 1932, într-un eseu 
din Cuvîntu!, scria că: „ultima posibilitate de solidarizare a tinerilor 
scriitori e aceea a generaţiei... Un caz comun, hai să-i spunem un 
ideal - traducînd în termeni raţionali acea intuiţie iraţională a soli¬ 
darităţii seriei biologice -, poate uni vieţile scriitorilor şi intelectuali¬ 
lor la o altitudine şi o tensiune pe care eforturile lor individuale nu 
ar putea-o niciodată atinge. Crezul generaţiei tinere nu e întru nimic 
inferior celui al generaţiei precedente. Căci tinde la o restaurare a 
valorilor maxime în locul valorilor de duzină, culese la întîmplare, 
caduce şi istoricizante... Nu se poate trece aşa de uşor peste eforturile 
la care s-au înhămat o serie de tineri pentru a promova o poezie care 
să fie poezie, o spiritualitate completă şi integrală în locul sistemelor 
de împrumut de pînă acum, o cultură în locul diletantismului şi 
pedagogiei universitare, o cooperare intelectuală tot mai vastă în locul 
venerabilei alianţe intelectuale firanco-române. Că nu se văd încă 
roadele acestor eforturi poate nu e vina noastră... De ce spun alţii 
despre noi, nu ne prea pasă. Cuprinsă între generaţia care a făcut 
războiul şi întregirea şi generaţia care face revoluţia socială, genera¬ 
ţia de la 1928 va fi poate hărţuită şi ignorată, dar destinele ei nu pot 
fi anulate. E şi aceasta o solidarizare; cu însuşi spiritul ce desfiinţează 
istoria epocii noastre. Care nu e revoluţie, ci creaţia şi împlinirea” 1 . 
Iar în martie acelaşi an, 1932, în revista Azi (o publicaţie a tinerei 
generaţii condusă de Zaharia Stancu), Eliade precizase: „Acum cîţiva 
ani, cînd se vorbea de o «nouă generaţie» am asistat la jalnice discu¬ 
ţii în vînt şi multă irosire de ironii. Acum cei care au ochi şi urechi 
pot observa mai mult decît o «generaţie ultimă», în pragul celor 20 de 
ani, diversă de tot ceea ce s-a plămădit şi crescut de la război încoace, 
ostilă faţă de înaintaşii noştri cît şl faţă de noi. N-are nici o importanţă 
termenul cu care o numiţi: «generaţie», «şcoală», «curent», «spirituali¬ 
tate» etc. Ea există, cu alimentele şi fiziologia ei. E inutil să o ironizăm 
şi ar fi nedrept să o ignorăm pentru că nu se simte întotdeauna solidară 


1. Mlrcea Eliade, „Glosse pentru scriitorii tineri”, CuvîntuL, Vm, nr. 2502, 11 iulie 
1932. 

«ui noi” 1 . In acelaşi număr al revistei Azi s-au mai referit la conten¬ 
ciosul noii generaţii Sebastian şi Comarnescu. Sebastian constata şi 
cl ironia cu care a fost întîmpinată strădania negativ-nonconformistă 
ii generaţiei sale. Dar polemlsmul ei a fost necesar pentru a despărţi 
apele... „Cadrele vechi erau obosite, dar existau încă şi cu suficientă 
vigoare sau inerţie pentru a impune un număr de confuzii şi a apăra 
lin număr de false valori. Gîndirismul, poporanismul întîrziat al Vieţii 
Româneşti de la Iaşi, estetismul incert al Sburătorului -toate râmîneau 
virtual în arenă. Se mai află ele acolo? Hotărît, nu. Ar fi exagerat, ba 
chiar inexact, să spunem că prezenţa acelor nou-veniţi a determinat 
această perimare. Vechile orientări îşi purtau moartea în sîn. Au pie¬ 
rit de o uzare personală.” 2 Comarnescu, sistematic cum îi era felul, 
a încercat să definească formula ce caracterizează creaţia noii gene¬ 
raţii. între autenticitate şi experimentalism, a preferat termenul de 
„experienţialism”: „Acest cuvînt propovăduit de unii tineri intelectuali 
români ar putea fi denumit cu un termen ad-hoc «experienţialism». 
Experienţialismul ar însemna accentuarea experienţei umane drept 
cea mai temeinică metodă de a ajunge la adevărul existenţei, la bună¬ 
tatea vieţii şi la fecunditate artistică. «Experienţialismul» constituie o 
categorie de înţelegere şi mîntuire a realităţii şi el poate avea o colo¬ 
ratură magică, mistică, religioasă sau vitalistă... Sfinţii, unii înţelepţi 
antici, eroii moderni, «tinerii» cu crize sufleteşti, ca Peguy, Psihan sau 
Fritz von Unruh, pot fi modele pentru experlenţialişti. Toţi scriitorii 
care s-au zbătut şi au încercat viaţa ca o luptă grea, contradictorie şi 
complexă sunt, într-o oarecare măsură, reprezentativi pentru acest 
fel de a vedea. Nietzsche, Dostoievski, Unamuno, Papini sunt par 
exceUence modelele «experienţialiştilor» români. Cred că se înţelege că 
utilizez acest termen în lipsă de altul mai adecvat, pentru că limba 
noastră, ca şi cea franceză, contrar englezei şi germanei, nu distinge 
între experienţă şi experiment... Scriptic, experienţialismul îşi va găsi 
o mai adecvată exprimare în roman sau în eseul filozofic decît în 
poezie sau visare literară de orice confruntare cu realitatea”. Apoi 
Comarnescu evidenţiează cîteva categorisiri în spaţiul experienţialist. 
Eliade ar fi adeptul trăirii esenţiale, fără a fi numaidecît creştină. 
Vulcănescu ar reprezenta latura creştin ortodoxă. Lor li se adaugă, 
în poezie, Sandu Tudor şi Paul Sterian, în eseistică. Paul Costin 
Deleanu. Sebastian şi Cioran ar reprezenta, în acelaşi teritoriu, adep¬ 
ţii fatalismului istoric, ai iraţionalităţii vieţii, de origine spengleriană 
şi şestoviană. Dar toate aceste categorisiri privează viaţa de veghea 
raţiunii şi arta de fecundarea formelor pure. Găsea loc de rubricare 


1. Idem, „Nou şi mai nou”, Azi, martie 1932, p. 82. 

2. Mihail Sebastian, „Document, critică şi actualitate'’. Azi, martie 1932, pp. 81-82. 

şi pentru poeţii adepţi ai esteticului pur ca Horia Stamatu, Barbu 
Brezianu, Eugen Jebeleanu, Eugen Ionescu, Voronca, Ciurezu, Boureanu, 
Al. Robot, Constantin Lucreţia Vîlceanu, V. Cristian 1 . Efortul siste¬ 
matizator al lui Comamescu a fost, negreşit, util, relevînd trăsături, 
disocieri şi afinităţi in cadrul interior al tinerei generaţii. Cu timpul, 
îşi va pierde din semnificaţie. Dar această primă sistematizare merită 
a fi reţinută. 

Aş introduce aici, ca un interstiţiu, reacţia „bătrânilor”. E vorba de 
Ralea, care avea în 1932 treizeci şi şase de ani, şi Călinescu, treizeci 
şi doi. Călinescu a ricanat în România literară, constatînd avalanşa 
tinerilor peste tot, încercînd să se afirme, spectaculos, ca grupare. 
„O publicitate a înfipt numele acestor tineri înaintea operei lor. Ei 
n-au decît să se pună pe lucru spre a justifica trimbiţele, ceea ce, nu 
mă îndoiesc, vor face.” 2 O vor şi face, justificînd, prin operă, încrede¬ 
rea cu care ieşise în lume această tînără generaţie. Ralea se va arăta 
mai iritat cîteva luni mai tîrziu. „Iată însă că o serie de persoane 
grăbite, nu întotdeauna tinere, dar pretinzîndu-se din oportunitate 
tinere, cu sau fără talent, găsesc că sindicalizarea se poate şi în 
domeniul valorii artistice... Un domn Polihroniade crede, într-un eseu 
publicat în revista Azi, în misiunea divină a ilustrei generaţii, care 
are azi douăzeci şi cinci de ani - deşi bagă într-însa, cînd îi convine, 
şi oameni care au patruzeci... Ne-am săturat ca de mere acre de acest 
permanent apel la ideea de generaţie. De cînd lumea şi istoria, toţi 
oamenii de aceeaşi vîrstă au idei mai mult sau mai puţin comune. 
Dar azi ca şi totdeauna unii au avut talent, iar alţii - închipuiţi-vă 
scandal -, deşi din aceeaşi generaţie, n-au avut. Cei care au ceva de 
spus n-au invocat niciodată dreptul de a se sindicaliza într-o generaţie. 
Fiindcă pătrund şi fără asta. Mediocrităţile contemporane au găsit însă 
un mijloc: au inventat corporaţia generaţiei.” 3 

Fireşte că generaţioniştii n-au luat în seamă apostrofările, văzîndu-şi 
de treabă. Cînd şi cînd, erau încercaţi de exasperare, ca într-un text 
al lui Eliade din iunie 1933, publicat sub formă de scrisoare deschisă: 
„Şi îţi repet că ceea ce mă sufocă în jurul meu la d-ta, la prietenii mei, 
la mine şl la ceilalţi este laşitatea noastră de a ne schimba, chiar cu 
riscul de a ne compromite, chiar cu primejdia flagelărilor. D-le, îţi 
mărturisesc că am obosit să văd pe toată lumea făcînd acelaşi şi 
acelaşi lucru. D-ta faci «spiritualitate», cutare face «autenticitate», 
unul mistică şi altul scepticism, unul exasperează lumea cu India şi 


1. Petru Comamescu, „Observaţii provizorii asupra mentalităţii tinerei generaţii”, 
Azi, 1932, nr. 1, pp. 196-202. 

2. G. Călinescu, „Problema tinerilor”. România literară, 1, nr. 29, 3 septembrie 
1932. 

3. Mihai Ralea, „Prin generaţie sau talent". Viaţa Românească, XXV, 1933, nr. 1-2, 
pp. 49-50. 

nilul cu America, cinci urlă despre agonie şi alţi cinci despre ortodo¬ 
xie, unul mai breaz scrie apologia barbariei şi altul mai filozof sare în 
puţ după el ca să-şi dea iluzia că experimentează neantul. Repetăm, 
(I le, şi ne repetăm pînă la dezgust, pînă la vomitare... Suntem toţi. 
In fond, nişte caraghioşi şi aş vrea să-ţi mărturisesc, în acest ceas de 
furie contra mea însumi şi contra d-tale, că mi-e silă şi mi-e milă de 
loată fanfaronada noastră... îţi mărturisesc că am început să stimez 
tlln nou ştiinţa, în faţa avalanşei de spiritualitate, autenticitate şi viaţă 
Interioară care s-a abătut asupra ţării noastre. Ştiinţa aceea neinte- 
rc sântă şi nespirituală, formată din obiecte şi din operaţii care nu-ţi 
cer nici «inteligenţa», nici «viaţa interioară», ci numai puţină luciditate, 
multă metodă şi enorm de multă muncă... o sugestie ca oamenii să 
hc fixeze, să se usuce, să se mumifîeze în ideile altora. Acum n-aş 
vrea decît o adîncă schimbare, o completă prefacere. Dar, pentru 
Dumnezeu, în altă direcţie decît aceea a spiritualităţii” 1 . Această 
exasperare e reflexul osîndelor cu care era înconjurată noua genera¬ 
ţie în actele ei creatoare. Altfel, cei înzestraţi îşi vedeau de ale lor, 
ilurind, prin opere, fizionomia specifică a acestei generaţii care îşi 
spunea spiritualistă. Dar, treptat, unii companioni au abandonat 
spiritualul pentru politică, la început abhorată. Noua generaţie se 
aşeza, se liniştea, unii căutîndu-şi disperarea aiurea, iar noile eon¬ 
ii ngente de tineri nu se mai alăturau grupării, considerată, probabil, 
imbătrînită. Liniile de altădată se mişcaseră şi modificarea se produ¬ 
sese lent, dar sigur. Tot Eliade, cel ce ridicase flamura la început, a 
fixat, într-un articol din 1935, noua configuraţie a generaţiei: „în 
aceşti opt ani polemicile s-au perimat, o bună parte din tinerii de 
atunci s-au cuminţit şl fiecare îşi lucrează, mai mult sau mai puţin 
cinstit, bucata lui de pămînt. S-a «creat» destul; s-au scris cărţi, s-a 
făcut critică, s-au înfiripat chiar sisteme filozofice. Dar mitul a pierit 
din obsesiile lor... într-adevăr, se pot observa cu precizie tendinţele 
revoluţionare pe plan social, politic şi economic ale ultimelor promo¬ 
ţii de tineri. Era, de altfel, o reacţiune iminentă, după excesul de 
«absolut» şi «spiritual» care se făcuse din 1927 încoace. O reacţiune 
iminentă, dar nu mai puţin tristă de înregistrat... Era de aşteptat ca 
după momentul orgiastic, individualist şi metafizic din 1927 să urmeze 
un moment civil şi politic. O bună parte din «promoţia» 1927 militează 
acum chiar pentru acest ideal civil şi politic. Dar nu e puţin ciudat 
să vedem ultimele «promoţii» de intelectuali debutând direct în activi¬ 
tatea politică, aducînd în această activitate numai aportul tinereţii lor 
biologice, adică generozitatea şi eroismul fizic, şi nici o formulare a 
mitului tinereţii, nici măcar o nostalgie a lui”. Apoi Eliade justifică 


1. Mire ea Eliade, „Moment nespiritual (Scrisori către tui provincial)”, in Cuvîntul, 
IX, nr. 2910, 3 iunie 1933. 

acest activism politic: „După renaşterea culturală şi spirituală la care 
au contribuit primele promoţii de după război, trebuia înfăptuită şi 
renaşterea civilă... Era deci de aşteptat ca sub imboldul crizei econo¬ 
mice mai ales, energiile tinerilor să se concentreze într-un efort colec¬ 
tiv de ameliorare a acestei vieţi civile şi politice fără de care renaşterea 
culturală şi artistică ameninţa să ajungă sterilă, dacă nu de-a dreptul 
primejdioasă pentru unitatea organică a României. Era de aşteptat 
însă şi altceva: preocuparea de a lega această activitate civilă şi soci¬ 
ală de un sens al existenţei, de o valoare nouă dată omului de un 
mit... E vorba mai ales de tineri intelectuali şi scriitori pentru care 
lumea spirituală nu e un lux sau o prostie... Dacă mi se va invoca 
încă o dată numele lui Marx, putem răspunde că un Malraux e mar¬ 
xist şi totuşi s-a gîndit să găsească mereu un sens al existenţei...” 1 . 
Ceea ce nu spunea Eliade era faptul că şi în sinul generaţiei de la 
1927 se infiltrase moibul politicii, şi unii dintre ei o apucaseră, înre- 
gimentîndu-se, spre extrema dreaptă. Peste doi-trei ani, chiar fonda¬ 
torul generaţiei de la 1927 se va apropia, neînregimentat, de acest 
activism. Aveau, probabil, scuza că aceştia, tinerii generaţionişti de 
mai ani, care optaseră pentru activism politic, credeau într-un mit şi 
într-un sens al existenţei. Dar să nu anticipăm. Pentru că de etapa 
aceasta, să-i spunem a doua, va fi vorba într-un viitor paragraf al 
capitolului de faţă. 

Deocamdată ne aflăm în etapa dintîi, a emergenţei. Şi acum acti- 
vismul politic era abhorat. într-un eseu din 1932, Noica refuza hotă- 
rît politicul: „Pentru că vrei să stai aici, în inima acestei ţări, de sine 
şi nu de noi stătătoare, pentru că spui că eşti naţionalist, dacă aceasta 
este naţionalism, pentru că spui că stai la dreapta, dacă aceasta este 
dreapta, cîţiva oameni se uită cu dezgust la tine. Şi tot pentru că spui 
că vrei să stai în inima acestei ţări, în centrul ei de simţire, pe linia 
ei de creştere, alţi cîţiva oameni te poftesc la ei, să lupţi cu ei, să faci 
politică cum fac ei. Dar pentru cine să faci politică şi contra cui să 
faci politică? Pentru ţara românească? Dar ţara asta n-are nevoie de 
adeziunea mea, nici de umărul meu, nici de calculul meu. Ea cere 
doar să mă las «intrat» în ea, să fiu în vinele ei; ea mă vrea numai în 
creşterea ei. Să fiu cu creşterea ei. E nevoie de politică? E nevoie de 
puţină cinste sufletească, atîta tot. Şi împotriva acestora care nu simt 
româneşte. Dar eu cel dintîi nu simt româneşte destul. Eu, cel dintîi, 
sunt duşmanul meu, cu mine cel dintîi trebuie să polemizez. Polemică 
interioară - o înţelegeţi voi, prieteni care faceţi politică, imprudenţi 
dascăli ai altora care n-aţi fost încă dascălii voştri, aspri judecători 
ai altora care nu v-aţi pedepsit încă singuri? Cum aş putea să vă 


1. Mircea Eliade, „Mitul generaţiei tinere”. Vremea, VIU, nr. 399, 4 august 1935. 

numesc altfel mai bine decît aşa, oameni fără agonie... In ţara aceasta, 
credem noi toţi, lucrurile ar putea fi mai bune decît sunt... Pentru că 
iHloria «se face» încet, sunt oameni care cred că ea nu se face deloc. 
IjH atunci se simt datori să-i dea un bobîrnac. Se cheltuiesc să invente, 
Mă propună sisteme, să opereze ei în loc să se integreze şi să crească. 
Poate că nu e decît treaba lor. Istoria nu se desface aşa lesne. Dar 
primatul politicului românesc ar trebui odată pus la punct. Nu faci 
nimic pentru ţara aceasta militînd. Cine se grăbeşte, cine vrea în două 
decenii lucrurile româneşti să fie altele, acela operează în gol” 1 . în 
decembrie 1933, în toiul campaniei electorale care îi va aduce la putere 
pe liberali, Noica declara senin: „Eu nu votez. Nu ştiu cum am făcut 
că am scăpat pînă acum de neplăcerea asta. Dar dacă nu votez, asta 
nu înseamnă că n-am păreri. Şi, mă rog, ţara românească e numai a 
celor două milioane de votanţi?” 2 . Şi, două zile mai tîrziu: „Nu cu 
voturi se fac lucrurile, nici cu doctrină, mai puţin cu vorbe. Ci cu 
puţin suflet şi cu puţină putere de muncă” 3 . Şi peste cîteva zile îi 
sfătuia pe tineri să înfăptuiască revoluţia de a nu face nimic: „Ar 
trebui, poate, să ne păstrăm cu toţii. Sunt cîteva lucruri bune în noi, 
aceştia, care avem pretenţia de a fi tineri. Şi este, în primul rînd, o 
anumită curăţenie sufletească pe care lumea o numeşte cinste... Dacă 
peste zece sau douăzeci de ani noi, tinerii de azi, suntem la fel de 
cinstiţi, la fel de «tineri», atunci va fi bine în ţara asta. De aceea pro¬ 
pun următoarea revoluţie: să nu facem nimic. Să ne păstrăm, să nu 
Imbătrînim, întocmai ca Cincinat, cetăţeanul roman, să aşteptăm 
acolo, la ţară, la plugul nostru, la treaba noastră cinstită, să vină ţara 
să ne cheme. Credeţi că nu va veni?...” 4 . 

Eliade este şi el un neangajat politic, repudiind, deopotrivă, dreapta 
şi stînga, fascismul şi comunismul. în 1934 o şi spune obstinat: „De 
revoluţii politice şi politicizante ne-am săturat. De revoluţia care să 
copieze pe Lenin sau pe Hitler ne-am săturat. Cred că nu e tînăr 
conştient din această ţară căruia să nu i se fi acrit de Karl Marx, de 
atîta Mussolini, de atîta comunism, fascism, corporatism şi mai ştiu 
eu ce. Am dori să auzim şi altceva decît acelaşi distinguo între «dreapta» 
şi «stînga», între revoluţie proletară şi revoluţie naţională” 5 . O repetă 
peste cîteva luni, afirmînd primatul creaţiei intelectuale asupra poli¬ 
ticului. „Pe noi care, rezistînd invaziei ideologiei stalinisto-hitle- 
riste, continuăm să credem în rolul efectiv al creatorilor de valori, al 


1. Constantin Noica, „Oameni fără agonie”, Dreapta, n, nr. 4, 25 decembrie 1932. 

2. Idem, „Către «tineretul universitar» naţional-ţărănesc”. Credinţa, I, nr. 15, 
19 decembrie 1933. 

3. Idem, „Azi nu e nimic”. Credinţa, I, nr. 17, 21 decembrie 1933. 

4. Idem, „Propun o revoluţie”. Credinţa, I, nr. 21, 28 decembrie 1933. 

5. Mircea Eliade, „Cîteva cuvinte mari”, Vremea, VII, nr. 341, 10 iunie 1934. 

intelectualilor. De ani de zile repetăm, în conferinţe şi în articole, 
misiunea «intelectualului» în istoria unei ţări. Ei şi numai ei creează 
valorile specifice unui popor; ei îi verifică rezistenţa biologică şi îi 
justifică misiunea istorică.” 1 Dar iată o şi mai explicită respingere şi 
a marxismului, şi a hitlerismului, socotite, deopotrivă, împrumuturi 
exterioare, neadecvate. Ideea apare într-un articol din Credinţa sem¬ 
nat cu pseudonimul, utilizat de Eliade, Ion Plăeşu. (Scria la Credinţa, 
gazeta lui Sandu Tudor care a provocat dezmembrarea „Criterionului”, 
şi înţelegea, de aceea, să se folosească de un pseudonim.) „Acum vreo 
cîţiva ani erau la modă criticile aduse stîngei marxiste şi întregii sale 
ideologii pe un motiv foarte simplu şi, în fond, foarte cuminte: stînga 
marxistă şi comunismul în speţă reprezintă o ideologie împrumutată, 
calchiată după modele străine (apusene sau ruseşti). Ca atare, este o 
maimuţăreală de copii bine intenţionaţi care au citit pînă la surmenare 
pe Marx şi Lenin alături de propaganda subversivă a Marelui Sanctuar 
de la Moscova şi o luptă de clasă de o ridicolă importanţă socială a 
unui grup de marxişti autohtoni semidocţi şi fără nici o înţelegere 
pentru realităţile de aici... De vreun an încoace se încearcă introdu¬ 
cerea altei ideologii străine, poate mai primejdioasă ca cea dintîi: 
ideologia fascisto-hitleristă, bazată pe lupta de rasă şi de religie, pe 
şovinism fără omenie şi pe un patriotism ridicol... Românii au avut 
acest destin funest al împrumuturilor străine cu orice preţ. Nu e vorba 
de cultură, aici, pentru că valorile culturale, oricît ar fi de etnice, au 
totdeauna o esenţă universală... Mă gîndesc la împrumuturile de 
doctrină politică, la copia ideologico-politică a altor ţări. Doctrina 
politică trebuie să iasă din chiar realităţile noastre româneşti... Am 
văzut că există o «dreaptă» şi o «stîngă» în Apus - am inventat şi noi 
una... în fond, ce avem noi de-a face cu nevoile şi neamul nostru, cu 
asemenea scheme... Ce căutăm noi la dreapta sau la stingă, n-am 
înţeles niciodată. Cum putem noi imita hitlerismul care persecută 
creştinătatea sau comunismul care incendiază catedralele îmi stă 
mintea, dar nu înţeleg. Huligani şi barbari sunt şi comuniştii incen¬ 
diatori de biserici, ca şi fasciştii prigonitori ai evreilor. Şi unii, şi alţii 
calcă în picioare omenia, credinţa intimă pe care e liber fiecare individ.” 2 
Şi tot atunci, se rostea, cu egal dispreţ, despre toate partidele politice: 
„Nu apăr nici un partid politic pentru că nici imul nu merită să fie 
apărat, dar vreau să amintesc că ceea ce lipseşte cetăţeanului român 
este tocmai această mîndrie că este cetăţean. Mîndria civică, voinţa 
de dreptate socială, curajul de apărare a libertăţii - iată ce nu se mai 
găseşte de mult în România, datorită partidelor politice. Oamenii se 


1. Mircea Eliade, „Cum încep revoluţiile”. Vremea, VIII, nr. 380, 7 martie 1935. 

2. Ion Plăeşu, „Contra dreptei şi contra stângii”, Credinţa, II, nr. 59, 14 februarie 
1934. 

mnn încă unii pe alţii în numele partidelor. Uitînd astfel că dacă am 
uns acolo unde am ajuns, vina cea mare o poartă partidele politice, 
oricare ar fi ele” 1 . Eliade se va disocia chiar şi de doctrina omului 
nou - şi asta chiar în decembrie 1935 - atât de exaltată de legionarlsm 
şl de toate ideologiile totalitare. „Omul nou, pe care vor să-l nască 
miumite doctrine, este strîns în chingi dogmatice şi ametit de super- 
Hlltie... Cine vrea să trăiască în realitate, iar nu în dogmă, cine vrea 
«A înţeleagă, iar nu să înveţe, trebuia să nu piardă nici o clipă din 
ochi adevărata ierarhie, adică ierarhia valorilor. Orice criteriu de jude¬ 
cată care nu ţine seama de valoare şi de ierarhia valorilor este un 
criteriu fals, un criteriu demagogic. Voinţa de a crea şi de a restaura 
valori iată singura misiune a scriitorilor şi a intelectualilor în general.” 2 

Nu putea lipsi, din preocupările de început ale exponenţilor noii 
generaţii, dimensiunea politicului. O asalta din exterior cu o puternică 
presiune, determinînd fie rezistenţă tenace, fie opţiuni într-o parte 
«au alta. Mai ales că aceşti tineri intelectuali au fondat şi reviste cu 
denominaţie antinomică (Dreapta, Stingă), la care colaborau pole- 
tnlzînd, unii dintre ei, destul de învăpăiat. H.H. Stahl, viitorul mare 
«ociolog, se declara în 1933 hotărît antifascist: „Sunt antifascist cît 
poate fi un om: cu înverşunare. Socotesc politica o sensibilă necesi¬ 
tate. Las grija ei altora, rugîndu-i să opereze cît mai discret. Şi fas¬ 
cismului (atitudinea celui de dreapta, cît şi celui de stingă, bolşevic) 
au-i e iertat faptul că se face cumplit de simţit în toate domeniile 
vieţii" 3 . De altfel, la începutul aceluiaşi an, 1933, anunţă public că-şi 
încetează colaborarea la revista Dreapta. Şi anunţă motivele. Unul se 
datora ponegririi în această publicaţie a profesorului N. Iorga, pe care 
tinărul Stahl îl venerează. Altul este, cum scrie tinărul sociolog, de 
ordin estetic, pentru că „atitudinea mea nu este a Dreptei, dar nici a 
Stingii dvs.”. Cam aceeaşi atitudine va adopta şi Petru Manoliu în 
1934: „Acest neam nu-şi va schimba niciodată cămaşa sa pentru nici 
una din cămăşile de fericire ale altor neamuri, indiferent dacă aceste 
cămăşi sunt brune, roşii sau albastre" 4 . In februarie 1934, în aceeaşi 
Credinţa, Sandu Tudor (directorul publicaţiei) identifica în Hitler pe 
cel mai mare anticrist care „s-a împodobit de curînd cu toate semnele 
apocaliptice ale Animalului anticrist”. Şi, două luni mai tirziu, blama 
deopotrivă doctrina de dreapta ca şi pe cea de stingă, de fapt extre- 
mismele celor două doctrine: „Toate erorile doctrinare de ultimă oră, 


1. Idem, „Sunt cetăţean român''. Credinţa, II, nr. 50 din 3 februarie 1934. 

2. Mircea Eliade, „Clţl din d-voastră?”. Răboj, seria a H-a, an I, 21 decembrie 
1935. 

3. H.H. Stahl, „Regizorii de mase”. Credinţa, II, nr. 14 din 17 decembrie 1933. 

4. Petru Manoliu, „Naţionalism sau cămăşi străine”, Credinţa, II, nr. 10, 3 aprilie 
1934. 

aşa de deosebite, începînd de la dreapta şi sfîrşind la stingă: dictaturi, 
fascisme, hitlerisme, socialisme, bolşevisme etc., nu sunt decît una 
şi aceeaşi eroare, încercarea de a îndreptăţi animalitatea sub o formă 
fals spirituală, o rupere de rolul spiritului* 1 . 

Cîţiva tineri optează însă, din 1932-1933, pentru politica de dreapta, 
de fapt pentru extrema dreaptă. Octavian Neamţu, viitor sociolog în 
şcoala lui Dimitrie Guşti, exprima deschis, în 1932, astfel de opţiuni. 
Aştepta o revoluţie, fireşte naţională, pentru acest «popor tinăr şi 
ţărănesc”. Cum va fi ea? «Revoluţia întemeietoare de stat românesc 
va fi dată de mişcarea de dreapta ce nu mai poate întîrzia fiindcă 
momentul social şi istoric nu mai îngăduie întîrziere.” 2 Nu altceva 
credea Mihail Polihroniade, care va fi cel dintîi criterionist care va 
adera la Garda de Fier: «Numai o grupare tînără şi de dreapta - scria 
el în noiembrie 1932 - poate realiza reforma statului întîi şi extinde¬ 
rea autorităţii pe urmă... A doua nuanţă specifică a dreptei româneşti 
e să statornicească legalitatea pe care nici un partid democratic n-a 
putut s-o realizeze, să curme arbitrariul, să elibereze, după patruzeci 
de ani de parlamentarism şi zece ani de vot universal, masele româ¬ 
neşti de teroarea administraţiei noastre ultrademocratice... Va veni 
apoi sarcina grea de organizare juridică a statului român în cadrul 
corporatismului... Exemplul fascismului e pilduitor din acest punct 
de vedere” 3 . în aceeaşi publicaţie va scrie, în ianuarie 1933, Vasile 
Marin, de pe atunci legionar, promovat mai tîrziu în demnitatea de 
comandant legionar: „Generaţia noastră nu mai constituie o zestre 
politică în mîinile nimănui. A luat cunoştinţă demult de ea însăşi... 
De aceea oamenii generaţiei noastre nu apar numai ca lichidatorii 
unui trecut, demiurgii lumii noi poartă într-o mină tîmăcopul şi-n 
cealaltă mistria de zidire a unei alte vieţi. Noi credem în cultul forţei... 
înlăturăm cu dispreţ stîrvul statului demo-liberal... Ţara românească 
are nevoie, în vremurile acestea, de oameni tragici şi «sintetici», adică 
de «apologeţii unei singure ideologii: Fapta»” 4 . 

Tot aici, Nicolae Roşu denunţă un apel al unor intelectuali români 
(inclusiv Mircea Eliade) împotriva antisemitismului de stat din 
Germania: „Pe bălegarul democraţiei, stropit cu dejecţiunea spirituală 
a marii revoluţii, pot creşte nestingherite tot felul de ciuperci otrăvi¬ 
toare. Umanitarismul intelectual poate polua şi el în voie. Să-i admi¬ 
răm splendoarea utopică şi să-i înscriem o fişă în cavoul morţilor 
premature” 5 . 


1. Sandu Tudor, „Căderea gîndului”, Credinţa, II, nr. 11, 17 aprilie 1934. 

2. Octavian Neamţu, „Revoluţia de dreapta”. Dreapta, n, nr. 3,18 decembrie 1932. 

3. Mihail Polihroniade, „Dreapta românească”, Axa, I, nr. 2, 10 noiembrie 1932. 

4. Vasile Marin, „O singură ideologie, fapta”. Axa, II, nr. 5, 22 ianuarie 1933. 

5. Nicolae Roşu, „O îndoită imposibilitate”. Axa, II, nr. 11, 30 aprilie 1933. 

Alţi tineri se vor declara de stingă. Cine ar crede că o astfel de 
opţiune afirma, în 1933, Traian Herseni, care era, de altfel, colabora¬ 
tor al revistei Stmga, a tinerilor din stingă radicală a P.N.Ţ.? „Mi se 
pure mai mult adevăr In poziţiile moderate de stingă, în special în 
democraţia socială. Eu nu simt marxist şi nu simt nici comunist, 
lotuşi simt de stingă... Cum generează însă filozofia mea spiritualistă 
o poziţie politică de stingă? Simplu. Spiritul se desfăşoară şi el în 
lume şi ca atare întîmpină piedici şi împrejurări nefavorabile care îi 
Inc imposibilă existenţa. Dintre acestea, cele mai de seamă sunt orga¬ 
nizaţia economică vicioasă şi luptele de clasă. Sociologia spiritului, 
udică studiul împrejurărilor favorabile dezvoltării spirituale a omeni¬ 
rii, ajunge pe alte baze decît marxismul la critica individualismului 
yl la acceptarea social-economică. Cu o umanitate hrănită inegal se 
|K>ate crea o cultură întâmplătoare. O cultură întreagă şi deci adevă¬ 
rată, care să nu fie subjugată intereselor de clasă, nu se poate obţine 
decît intr-un regim bazat pe un principiu socialist.” 1 

Petru Comarnescu, tranşant, va polemiza, în acelaşi an 1933, cu 
luările de atitudine favorabile dreptei ale lui Nae Ionescu şi ale altor 
doi colegi de generaţie, M. Vulcănescu şi Constantin Noica: „Rîndurile 
de faţă se referă la o anumită poziţie a dreptei româneşti, formulate 
de trei reprezentanţi de vîrste diferite: d-nii Nae Ionescu, Mircea 
Vulcănescu şi C. Noica. Cu tot respectul şi prietenia, bazate uneori 
pe înţelegere, alteori pe afinităţi de problematică socială, ce le păstrez 
acestor reprezentanţi, nu mă pot împiedica de a nu denunţa, atunci 
cînd e vorba de soluţiile lor politice, falsa poziţie în care se află ei şi 
In numele căreia pot induce în eroare pe unii cititori neatenţi” 2 . 

Apoi urma analiza intervenţiilor publicistice ale celor trei autori în 
discuţie. Analiza e cam forţată. Dar e demnă de reţinut atitudinea 
critică a lui Comarnescu, ce înţelegea să se delimiteze chiar de prieteni 
sau de profesorul său atunci cînd descoperea opinii de dreapta. E, de 
fapt, ceea ce susţine, cu patosu-i cunoscut, şi Mircea Eliade într-un 
eseu din decembrie 1932. îşi propune să comenteze „orientarea pur 
spirituală” a generaţiei sale, întrucît orientarea ei politică, spre dreapta 
sau spre stânga, i se pare mai puţin importantă. „Oricăror cauze s-ar 
datori, ca şi oricîte merite i-am recunoaşte, mişcarea politică a tinerilor 
nu rezolvă o problemă spirituală reală, nici nu creează una culturală. 
Dimpotrivă, prin caracterul ei polemic şi profetic, prin mijloacele sale 
de acţiune accentuat temporale, prin dialectica ei riguros istorică, 
prin importanţa dată socialului, organismului colectiv ca element 
politic, lupta politică împiedică adesea o viaţă spirituală autonomă şi 


1. Traian Herseni, „Spiritualitate şi politică”. Azi, 11, nr. 3, octombrie 1933. 

2. Petru Comarnescu, „Falsa poziţie a celor de dreapta”. Stingă, II, 22 ianuarie 
1933. 

o cultură autentică.” Sigur că noua generaţie a fost una de luptă, prin 
refuzul vechilor stări culturale, prin aderări pasionate la unele per¬ 
sonalităţi sau curente, prin polemici iconoclaste. Implicit, aceste 
negaţiuni şi refuzuri au fost interpretate a fl de dreapta sau de stînga, 
deşi scopul era esenţialmente spiritual. „De aceea spuneam că gene¬ 
raţia aceasta ar fi trebuit să evite politica, tocmai pentru că lupta lor 
interioară este încă plină şi efervescentă. Ei n-au rezolvat încă nimic, 
au experimentat numai... Cred că generaţia aceasta e cea dintîi în 
România care poate spune fără să exagereze că şi-a riscat pielea pen¬ 
tru un adevăr. Au fost înaintea noastră generaţii eroice care au creat 
ţara aceasta şi i-au mărit graniţele: generaţia Unirii, generaţia libe¬ 
ralismului, generaţia războiului. Dar toate aceste generaţii aveau un 
ţel exterior: ţara, naţiunea, statul... Tinerii nu mai au, nici nu pot, 
nici nu trebuie să aibă asemenea idealuri... Aşa se explică succesul 
ortodoxismului prin 1927-1928, mişcare care a eşuat jalnic (dogma¬ 
tism istoricizant, neobizantinismul, excesul de decorativ, autohtonism 
cu orice preţ, reducerea creştinismului de la o viziune cosmică a 
umanităţii la o fază istorică etc.). Dacă experienţa şi trăirea directă 
simt cea dintîi caracteristică a tinerei generaţii - corolarul acesteia e 
umanismul.” Politica, în consecinţă, trebuie evitată ca o deviaţie de 
la idealuri la generaţii 1 . Acest eseu, apărut în acelaşi număr care 
insera amintita mai înainte anchetă despre tînăra generaţie, semna¬ 
lează un simptom. Faptul că e descurajat politicul e o dovadă că unii 
generaţionişti dădeau semne de tentaţie spre activismul politic. Fon¬ 
datorul ei, alarmat, se simţea dator, atunci, să atragă luarea-amlnte 
că politicul trădează idealurile unei generaţii fixate, prin ţel, numai 
în spiritual. Avertismentul îl aflăm pronunţat şi de Noica la sfîrşitul 
lui noiembrie 1932: „Nu spun că suntem mai buni decît cei dinainte, 
nu spun nici măcar că suntem buni. Dar suntem altceva, neaşteptat 
de altceva. Dacă nu toţi, măcar o parte interesantă din tineretul nos¬ 
tru. Că suntem modernişti, aceştia, că iubim valorile spiritului sau 
că misticizăm, nu e încă nimic grav aici”. Dar prevede primejdia, 
pentru că „aici, în România, şi acum, în România istoria nu te lasă 
în pace. Istoria se vrea făcută şi colectivitatea românească te cheamă 
neîncetat. Şi ce vrea ea? Să-şi caute sensuri româneşti odată făcută 
Unirea. Să-şi realizeze, pe planul spiritual, naţionalitatea. Să facă 
naţionalism spiritual. Care e gradul nostru de convenţie la acest ideal? 
El nu există pur şi simplu. La orice apel, noi răspundem: suntem 
isteţi. Dar unii dintre noi - şi împotriva acestora scriu - se gîndesc 
să împace estetismul cu exigenţele naţionale... Eu nu înţeleg bine un 
lucru: de ce vrem noi, tinerii, să facem purism acolo unde nu trebuie. 


1. Mircea Eliade, „Tendinţele tinerei generaţii”. Vremea, nr. 268, 25 decembrie 
1932. 

|)r ce să ne amestecăm In politică şi să propunem probleme utopice, 
ilr ce să intervenim în educaţia maselor şi să discutăm probleme 
Inactuale şi de ce să viciem sensul istoric al culturii, introducînd în 
rl Ideea de gratuitate şi de efort dezinteresat? Suntem cu adevărat 
îNleţi? Atunci să acceptăm, ca o fatalitate, această «absurditate» a 
noastră de a gîndi teme individualiste, să acceptăm la fel durerosul 
Mc et nune al conştiinţei individuale şi să trăim demn viaţa noastră 
de orfani... Nu vei folosi prea mult societăţii româneşti, dar nici nu-i 
vel face vreun rău. Şi va fi mai onest să practici, acolo, gestul pur... 
Prietenii tineri se frămîntă ca şi cum mîine ar trebui să se întîmple 
ceva. A început numărătoarea: atîţia de stingă, atîţia de dreapta. 
Pentru că nu m-a întrebat nimeni, de aceea am răspuns: voi fi la 
dreapta, la dreapta spirituală a colectivităţii româneşti” 1 . 

Numărătoarea, într-adevăr, începuse şi disiparea se anunţa lim¬ 
pede la orizont. Va fi o disipare care va da o altă fizionomie, numai 
peste cîţiva ani, acestei strălucite generaţii de cărturari şi scriitori. Şi 
cauzele fenomenului trebuie, negreşit, căutate în economic, care lăsa 
neutilizaţi profesional tinerii noii generaţii. Eliade nu a pregetat să 
npună lucrurilor pe nume în octombrie 1933: „Spiritualitatea este 
recunoscută şi promovată astăzi numai întrucît serveşte o ţintă poli¬ 
tică. Poţi vorbi despre om şi despre destinele omului numai dacă eşti 
comunist. Poţi vorbi despre etnicitate şi folclor numai dacă eşti Intr-o 
legiune reacţionară. Poţi vorbi despre agonia Europei cu condiţia să 
(li revoluţionar. Tot, dar absolut tot, trebuie să-şi aibă o axă, o valoare, 
o semnificaţie politică...”. Şi apoi urma identificarea cauzei: „Sunt mii 
de intelectuali care pur şi simplu nu au ce face la noi în ţară. Staţi 
şi vă cruciţi, n-au ce face intelectualii într-o ţară care-şi creează acum 
o cultură, care încearcă acum să-şi realizeze puterile sale de cunoaş¬ 
tere şi emoţie. N-au ce face!... Miile de tineri care au avut nenorocirea 
să fie fermecaţi de adevăratul fundament concret al acestei lumi, 
spiritual, simt lăsaţi mizeriei de fiecare zi şi dacă, cel puţin, acest 
purgatoriu ar avea vreun sens? Dar nu are nici unul. Căci timpul în 
care trăim a avut grijă să promoveze numai pe acei intelectuali care 
ştiu să trădeze în fiecare zi însuşi sensul existenţei lor istorice” 2 . 

Tocmai din pricina acestei atitudini a lui Eliade, care stăruia pe 
lîngă congeneri să se ţină departe de politică, era apostrofat de cei ce 
optaseră. N. Roşu, în 1933, scria negativ despre Mavtreyi („o îngrozi¬ 
toare incoerenţă, unele imperfecţiuni stilistice, cu nenumărate greşeli 
de limbă”) şi despre Lumina ce se stinge („Hotărât lucru, dl Mircea 


1. Constantin Noica, „Scrisoare unul «european»”. Axa, I, nr. 3, 27 noiembrie 

1932. 

2. Mircea Eliade, „Nu ne trebuie intelectuali”, în Cuvîntul, IX, nr. 3037,8 octombrie 

1933. 

Eliade nu este şi nici nu poate fi un romancier") 1 . Iar Ovidiu Papadima, 
în 1936, în Sfarmă Piatră, scria: „Are cărturarul acesta darul de a fl 
delicios de ridicol uneori... D. M. Eliade se ruşinează în acest rang de 
muncitor cinstit. Vrea să fie un fenomen. Blufează: e şef de generaţie 
şi vestitor al unei noi spiritualităţi. A pornit acum vreo opt ani cu vreo 
cîteva idei occidentale şi de-ale locului vijelios clamate... E penibil şl 
e ridicol, în acelaşi timp, pentru veleităţile de om de ştiinţă şi de uni¬ 
versalitate ale d-lui Mircea Eliade” 2 . Poate că singurul sau aproape 
singurul dintre cei ce porniseră, la sfirşitul deceniului precedent, ca 
un ansamblu generaţionist care a continuat să reziste asaltului poli¬ 
ticului a fost Mihail Sebastian. Cum nu se voia un izolat, se iluzionase 
a crede că nu e singur. Sigur, mai erau unii, deloc neimportanţi în 
perspectiva viitorului, ca Eugen Ionescu sau ca Petru Comamescu. 
Dar, în comparaţie cu perioada de început, rămăseseră cazuri singu¬ 
lare. în 1937, intr-un eseu amar, Sebastian scria: „Cred că suntem 
puţini cei ce rezistăm dublei somaţii care terorizează astăzi lumea şi 
căutăm dincolo de «dreapta» şi «stînga». în genere, prin însăşi vocaţia 
lor, intelectualii sunt destinaţi acestei căutări. Deoarece ei nu sunt 
iubiţi nici la dreapta, nici la stingă. Deoarece şi marxismul, şi fascis¬ 
mul îi suspectează. Trebuie să recunoaştem că o asemenea poziţie e 
plină de primejdii. Nu numai primejdii de ordin politic, care, în defi¬ 
nitiv, nu ne interesează, ci, mai ales, primejdii de ordin ideologic. 
A refuza şi soluţiile de dreapta, şi cele de stingă pare să pară o pozi¬ 
ţie neutră, timorată, pasivă, lipsită de iniţiativă, lipsită de misiune. 
Nu este acest refuz un refugiu? Nu este o demitere, o dezertare? Nu 
este o soluţie prea comodă, pentru toate eventualităţile? Nu cred. 
Sunt anumite refuzuri care valorează cît o acţiune. Şi cînd se afirmă 
triumful politic al formulei «dreapta», «stînga», dincolo de ele mai ales 
este destul loc pentru o acţiune constructivă, organizată şi realistă 
care, plecînd de la principiul superior al primatului spiritualului, să 
nu piardă, totuşi, din vedere obiectivele politice şi sociale” 3 . Dar, la 
data cînd îşi transcria Sebastian aceste meditaţii ale unui apolitic, 
majoritatea congenerilor optaseră. Şi mai toţi optaseră nu pentru 
dreapta, ci pentru extrema dreaptă. 

înainte de a încheia acest paragraf, ar trebui clarificată relaţia 
dintre un segment al noii generaţii şi gîndirism. Cum s-a văzut şi din 
categorisirea lui Comamescu, în structurile interioare ale generaţiei 
spiritualiste se deosebea o grupare ortodoxistă reprezentată de Mircea 
Vulcănescu, Paul Sterian, Sandu Tudor şi Paul Costin Deleanu. în 


1. Nicolae Roşu, Critică şi sinteză, 1939, pp. 283, 294. 

2. Ovidiu Papadima, „D. M. Eliade şi «generaţia» sau comandantul fără ostaşi”, 
Sfarmă Piatră, II, nr. 31, 5 iunie 1936. 

3. Mihail Sebastian, „Notă la un Manifest personalista, Revista Fundaţiilor Regale, 
IV, 1937, nr. 1, p. 10. 


146 



I 930-1931, Mircea Vulcănescu a simţit nevoia să limpezească această 
relaţie, mai ales că N. Crainic pretindea că e creatorul, prin Gîndirea, 
«I ortodoxismului. Mai întîi, în octombrie 1930, Vulcănescu a făcut. 
Iu treacăt numai, precizarea: „Spun că între «gîndirism» şi «generaţi- 
tiiica noastră» poate fi uneori identitate de poziţii, identitate de con¬ 
cluzii şi păreri; dar că motivele acestor păreri şi, mai ales, problematica 
prin care am ajuns la ele se deosebesc fundamental de la unii la alţii” 1 . 
Trei luni mai tîrziu, a ţinut să desluşească metodic convergenţele şi 
divergenţele acestui contencios: „Oricare ar fi deosebirile de păreri ce 
mă despart de d. Crainic sau de alţii din aceeaşi tabără cu el, nu pot 
îngădui ca aceste deosebiri să fie socotite ca o ruptură a mea de pozi¬ 
ţiile ocupate împreună. Deosebiri de păreri simt, desigur. Orişiunde 
rnte vorba de un lucru gîndit viu. Dar ceea ce trebuie ştiut limpede 
«le toată lumea este că aceste deosebiri au loc, totuşi, «între noi», 
Inlăuntrul lagărului nostru, că ele urmăresc lămurirea unor denumiri 
care duc spre aceleaşi ţinte... Divergenţele noastre nu pot fi deci în 
nici un fel prilej pentru concesii către «ceilalţi». Dimpotrivă”. Şi, apoi, 
mai clarificator: „«generaţia» Gîndirii şi «generaţia» noastră constituiesc 
două momente culturale diferite, două generaţiuni culturale avînd 
llecare maeştrii ei deosebiţi şi problematica ei diferită, izvorăsc din 
imprejurări deosebite care au prezidat la formaţiunea ei. între un 
fragment din «generaţia Gîndirii vorbesc de Nae Ionescu, de Nichifor 
(Tainic, aşa cum am vorbit ieri de Şt. Neniţescu sau de răposatul 
pictor Sabin Popp sau de alţii, şi un fragment din «generaţia noastră», 
vorbesc de un Stelian Mateescu, de un Paul Sterian, de un Sandu 
IXidor, există afinităţi spirituale şi, în multe privinţe, unitate de păreri 
şl atitudini, dar: a) această unitate nu acoperă poziţiunea spirituală 
a Gîndirii, despre care cel mult se poate spune că «simpatizează» sau 
«cochetează» cu această atitudine care este - ce e drept - dragă unora 
din colaboratori - este actualul director, fără ca totuşi această dra¬ 
goste să-l împingă la o ruptură cu «ceilalţi»; b) această unitate de 
soluţii culturale nu exclude deosebiri adinei de mentalitate, de mod 
de înţelegere a deosebirilor sau de mod de punere şi în special de 
trăire a problemelor, precum şi de responsabilitate personală în faţa 
acestora, într-un cuvînt de «spiritualitate», deosebiri destul de adînci 
spre a nu justifica în nici un caz confuziunea” 2 . 

în felul său complicat şi aproape încifrat, Vulcănescu voia să atragă 
atenţia asupra relaţiei de convergenţă şi divergenţă între spiritualismul 
ortodox al noii generaţii şi ortodoxismul normativ al Gîndirii A fost 
o intervenţie necesară şi bine-venită pentru că lămurea lucrurile. 


1. Mircea Vulcănescu, „Carte pentru Isabel ”, Cuvîntul, VI, nr. 1959, 4 octombrie 
1930. 

2. Idem, „Gîndirism şi ortodoxie", Cuvintul, VII, nr. 2048, 3 ianuarie 1931. 

risipind confuzia că spiritualismul ortodox al noii generaţii e o pre* 
lungire firească a Gîndirii, încadrîndu-se, de fapt, acolo. Vulcănescu 
a avut meritul de a pune punctul pe i. Noua generaţie se voia, şi din 
acest punct de vedere, independentă. 

3. Fenomenul convertirii (înverziră) acestei splendide generaţă nu 
s-a produs brusc, de la o dată anume. A fost un proces care a început 
de prin 1933 şi care, treptat (chiar ca în Rinocerii lui lonescu), a molip¬ 
sit ansamblul, contaminîndu-1. Se poate identifica însă un «moment 
de fierbere”. Acesta începe din a doua jumătate a anului 1936 şi, cu 
vremea, a crescut în intensitate. Şi toţi aveau să recunoască apoi că 
fermentul autodistrugerii a pornit de la profesorul lor Nae lonescu, 
care, din toamna lui 1933, a trecut de partea Gărzii de Fier. Ună l-au 
urmat imediat, alţfi treptat, puţini (ca P. Comamescu, Eugen lonescu, 
M. Sebastian, H.H. Stahl) rezistînd contaminării care făcea mereu 
victime. Nu e necesar să surprind aici momentul rinocerizării şi moda¬ 
litatea manifestării noii ipostaze la toţi generaţioniştii. E suficient - ca 
simptomatologie - să circumscriu fenomenul la figurile proeminente 
ale noă generaţă. Pentru că ele oferă probe ale modelului acestei „mari 
treceri”. A fost o tragedie înspăimîntătoare care a distrus efectiv o 
generaţie de intelectuali, în ceea ce avea elita ei. Şi, de aceea, analiza 
acestui proces de automăcinare şi erodare nu este şi nu trebuie să 
fie rechizitorială, ci, de fapt, o lamentaţie şi o deznădejde. 

Fireşte că exponenţă elitelor s-au realizat. Dar foarte mulţi s-au 
pierdut tragic pe drum. 

Cîteva chestiuni generale se cuvin, din capul locului, precizate, 
poate ca motivaţă ale actului de convertire. Aş pomeni, mai întă, 
aspiraţia acestei generaţii spre purificare morală. Viaţa politică a fost 
confundată cu politicianismul, întotdeauna veros, lipsit de principă 
şi moralitate. Legionarismul se autoprezenta ca o mişcare de purificare 
morală a naţiei, urmărind să nimicească politicianismul. Tineretul 
era chemat să săvîrşească acest act care avea menirea, în final, să 
asaneze viaţa publică. Că, de fapt, mişcarea legionară urmărea scopuri 
politice, din capul locului, era evident încă în epocă. Dar nu toţi tine¬ 
rii descifraseră această finalitate. Iar chiar cei ce o descifraseră erau 
încredinţaţi că purificarea dorită nu se poate realiza fără activism 
politic. Dar fuseseră învăţaţi să creadă, toţi, că acest activism politic 
urmăreşte scopuri înalte, total deosebite de ale tuturor celorlalte 
partide, de vreme ce se năzuieşte spre nimicirea politicianismului. Un 
alt factor favorabil procesului de convertire spre legionarism a tinerei 
generaţii a fost tocmai aplecarea ei spre spiritualitate şi ortodoxie. Iar - 
cine nu ştia? - mişcarea legionară se autoprezenta contemporanilor ca 
una de renaştere a adevărului religios românesc. (De unde conflictele, 

adesea ascuţite, cu N. Crainic.) S-a spus chiar că mişcarea legionară 
mi e una politică, ci, pur şi simplu, un fel de sectă religioasă. Şi multe 
illntre ipostazele mişcării contribuiau la crearea acestei stări de spirit. 
Ucllgiosul ortodox era aşezat în fruntea crezurilor mişcării, iar multe 
dintre ritualurile ei utilizau practicile cultice. Chiar naşterea mişcării 
legionare şi prima ei denominaţie aveau, ca punct de pornire, elemente 
din sfera religiosului. în aceste circumstanţe, simpatia tineretului, 
rare îşi făcuse din spiritualitate o convingere, pentru mişcarea legio¬ 
nară a devenit posibilă şi explicabilă. Unii, precum Mlrcea Vulcănescu, 
nu rămas (cum o mărturiseşte cugetătorul) numai simpatizanţi. Alţii 
« au înregimentat efectiv, iar alţii, fără a deveni membri de fapt, au 
Irecut deschis de partea legionarismului, scriind, în presă, articole 
explicit angajante, de mare audienţă în opinia publică. Nu ar trebui, 
apoi, neglijat în acest proces de convertire un alt factor. Cei mai mulţi 
dintre tinerii noii generaţii erau efectiv obsedaţi de destinul ingrat al 
apartenenţei la o ţară mică. Nutreau, halucinaţi, idealuri misionar- 
politice sau culturale, cu ajutorul cărora să înalţe ţara - şi cultura 
cl - pe o altă scară a importanţei. Priveau, recunoscători, admirativ, 
Npre ţările totalitare europene (Italia, Germania, dar uneori chiar şi 
Husia), care, prin revoluţii naţionale sau sociale, au modificat struc- 
I urile interioare, impunîndu-se în lume. S-a întâmplat ca mişcarea 
legionară să agite aceleaşi idealuri. Nu exalta legionarismul revoluţia 
naţională care va modifica, structural, ţara? Nu promitea Codreanu 
eâ va făuri „o ţară ca soarele sfînt de pe cer”? Procesul de adeziune 
la legionarism a noii generaţii s-a produs deci şi pe această cale. Aceşti 
(actori, fiecare în parte şi, uneori, toţi la un loc, au facilitat propulsiv 
convertirea spre legionarism a unei splendide generaţii intelectuale, 
dintre care unii reprezentau valori excepţionale. în sfîrşit, un rol 
covârşitor l-a avut, în actul convertirii generaţioniştilor, profesorul lor 
admirat, Nae Ionescu. Trecerea lui în tabăra legionară, încă în toamna 
lui 1933, s-a constituit intr-un puternic factor de presiune morală. 
Treptat, cu cîteva excepţii, generaţioniştii vor trăi fenomenul drama¬ 
tic al rinocerizării. 

Am oferit explicaţii, nu şi scuze. Dar, oricum, aceste explicaţii sunt 
motivaţii de neignorat în efortul de reconstituire a procesului, tragic, 
de convertire. Aş începe cu un tablou, lucrat de Eugen Ionescu în apă 
tare, în septembrie 1945, despre generaţia „Criterionului” şi dispari¬ 
ţia ei din cauza politicului. Tabloul e închipuit într-o scrisoare, trimisă 
din Paris, către Tudor Vianu: «Generaţia «Criterion», fudula, «tînăra 
generaţie» de acum cincisprezece sau zece ani, s-a descompus, a pie¬ 
rit. Nici unul din noi nu avem încă patruzeci de ani şi suntem sfârşiţi. 
Alţii, atîţia, morţi. Generaţia d-tale e mult mai norocoasă. Noi am fost 
nişte bezmetici, nişte nenorociţi. în ceea ce mă priveşte nu-mi pot 
reproşa că am fost fascist. Dar lucrul acesta se poate reproşa aproape 

tuturor celorlalţi. M. Sebastian îşi păstrase o minte lucidă şi o omenie 
autentică. Ce păcat că nu mai este. Cioran e aici, exilat. Admite că a 
greşit, în tinereţe, mi-e greu să-l iert. A venit sau vine zilele astea 
Mircea Eliade: pentru el totul e pierdut de vreme ce «a învins comu¬ 
nismul». Ăsta e un mare vinovat. Dar şi el, şi Cioran, şi imbecilul de 
Noica, şi grasul Vulcănescu, şi atîţia alţii (Haig Actetian, M. Polihroniade) 
sunt victimele odiosului defunct Nae Ionescu. Dacă nu era Nae Ionescu 
(sau dacă nu se certa cu regele) am fi avut, astăzi, o generaţie de 
conducători valoroasă, între 35 şi 40 de ani. Din cauza lui toţi au 
devenit reacţionari. Al doilea vinovat este Eliade: la un moment dat 
era să adopte o poziţie de stingă. Sunt de atunci cincisprezece ani. 
Haig Acterian, Polihroniade fuseseră comunişti. Au murit din cauza 
prostiei lor şi încăpăţînârii. Eliade a antrenat şi el o parte din «colegii 
de generaţie» şi tot tineretul intelectual. Nae Ionescu, Mircea Eliade 
au fost îngrozitor de ascultaţi. Ce era dacă ăştia erau maeştri buni. 
Pe lîngă ei, Crainic nu contează. Din cauza lui Nae Ionescu, Haig 
Acterian şi Polihroniade au murit. Iar prostul din topor, Costin Deleanu 
şi poetul Horia Stamatu sunt fugari în Europa (o să-i vedem în Franţa 
într-o bună zi), ca şi Eliade, ca şi Cioran, ca şi Amzăr. Iar ceilalţi 
imbecilizaţi simt inutilizabili: licheaua Paul Sterian (e încă în Turcia?), 
buhăitul Vulcănescu, imbecilul de Cantacuzino, fudulul, prostul, 
grandilocventul Dan Botta, afectatul, ipocritul Constantin Noica, secă¬ 
tura Petru Manoliu. Unii morţi din prostia lor, alţii, din fericire, amu¬ 
ţiţi - toată generaţia «Criterionului» e distrusă. Fatalitatea îi urmăreşte 
pe toţi, şi pe cei care nu s-au lăsat prinşi de stupiditate şi nebunie, 
şi pe cei rămaşi lucizi. Accidente absurde sau misterioase s-au ivit; 
i-au aruncat şi pe ei, dincolo... Singur a rămas Petru Comamescu, 
dar el nu era decît impresarul, organizatorul „Criterionului”, «anima¬ 
torul», nu mai are pe cine anima şi organiza. Cruţîndu-1 pe el, desti¬ 
nul a vrut să facă o ironie: să evidenţieze şi mai bine golul din juru-i” 1 . 
Să recunoaştem, tabloul e crud, tulburător de clar, exact în diagnoză, 
chitind, la catafalc, prohodul unei ilustre generaţii care s-a autodevorat. 

Aş adăuga, în succesiunea imediată, un tablou datorat directoru¬ 
lui revistei Azi, Zaharia Stancu, publicaţie în care s-au rostit, de-a 
lungul timpului (revista a început să apară în 1932), mai toţi «gene- 
raţioniştii». Tabloul lui Stancu e din 1938, e mai puţin rechizitorial 
decît cel al lui Eugen Ionescu, dar drept şi pătrunzător: „Era în 1932 
(anul întemeierii revistei Azi, n.n.) o mare sete în tineret pentru cultură 
şi artă. Tineretul iubea visul şi gîndul... Zările s-au întunecat însă 
curînd. Prin îngăduinţa unor netrebnici puşi de împrejurări să 
păzească legile, s-a instaurat în viaţa publică românească, după 


1. Scrisoare a lui Eugen Ionescu către Tudor Vianu din 19 septembrie 1945. 
Scrisori către Tudor Vianu, voi. I, ediţie de Vlad Alexandrescu, Minerva, 1994. 

«Musinarea lui I.G. Duca, domnia teroarei. Un grup de neisprăviţi, 
transformaţi în mişcare politică, au început o acţiune de subminare 
tt statului, de amăgire a tineretului... Au început să fie frecventate 
cluburile politice şi casele verzi unde se alcătuiau liste negre cu 
numele oamenilor de cultură ce predicau încă iubirea şi arta şi care 
nu aderau la doctrina urii şi asasinatului. Liste negre de oameni care 
urmau, în ziua biruinţei huliganice, să fie ucişi. Am avut, atunci, 
nesfîrşita durere să vedem iidicîndu-se dintre noi şi trecînd în mulu¬ 
rile ucigaşilor scriitori şi artişti tineri. Am văzut gînditori înghesu- 
tndu-se la uşile caselor verzi şi oferindu-se să făurească o doctrină a 
crimei, o artă cu miros de sînge şi cadavre. în fruntea lor se afla prof. 
univ. Nae Ionescu. Poeţi gingaşi ca Radu Gyr şi Horia Stamatu au 
Început să cînte, cu strofe macabre, legiunile asasine. Eseişti preţuiţi 
«•a Mircea Eliade şi Traian Herseni şi-au pus condeiele în slujba miş¬ 
cării legionare conduse de asasinul lui Manciu, legiune din care se 
recrutaseră omorîtorii lui I.G. Duca şi ai nefericitului M. Stelescu. 
Ziarişti ca Haig Acterian (armean) şi M. Polihroniade (grec) deveniseră 
doctrinarii statului «naţional» legionar, ce trebuia să ia fiinţă pe o 
piramidă de cranii. Şi, pe lîngă aceştia, o sumedenie de poeţi şi pro¬ 
zatori mai tineri începuseră, în publicaţii fără scrupule, violente cam¬ 
panii de aţîţare. Arta rămăsese părăsită. Tineretul căzuse în mreaja 
gărzii. La alcătuirea acestui miraj contribuiseră, în mare măsură, 
gînditorii, scriitorii, artiştii tineri înrolaţi în cadrul legiunilor verzi. Se 
tăcea, la toate răspîntiile, apologia pistolului descărcat în ceafă şi pe 
1'uriş, apologia spînzurătoiilor ce aveau să se ridice în pieţele publice” 1 . 

Se ştie îndeobşte că una dintre cauzele importante, mult exploa¬ 
tate, care au provocat migraţia tineretului spre legionarism a fost 
situaţia materială fără speranţă a contingentelor noi de intelectuali. 
Eliade s-a referit încă în 1933 la această situaţie, semnalînd că „există 
6.000 licenţiaţi universitari fără posturi, fără pîine, fără nici un rost 
In lume. Tragedia aceasta a intelectualilor tineri a fost pînă acum 
privită sentimental sau echivoc... Prea s-a abuzat mult de mitologia 
«crizei»... D-lor, ăi de mîncaţi şi beţi pe banii noştri, lăsaţi-o mai încet 
cu «criza» şi cu «vremurile grele», cuvintele astea nu mai conving azi 
pe nimeni... Nu se teme nimeni dintre dvs. de soluţii directe?” 2 . De 
fapt, acea „mitologie a «crizei»” pe care o lua în deriziune Eliade era o 
prea apăsătoare realitate şi, în condiţiile strînsorli ei, nimeni - nu 
numai la noi, dar nicăieri în lume - nu găsea soluţii asanatoare care 
să asigure tineretului licenţiat slujbe. Disperarea tinererilor era acută 
şi, promiţîndu-li-se marea cu sarea, se îndreptau spre Garda de Fier 
care vestea „o ţară ca soarele sfînt de pe cer”. Dar şi după depresiunea 


1. Zaharia Stancu, „Drum de întoarcere”, Azi, VII, 1938, nr. 7, p. 2916. 

2. Mircea Eliade, „Mi-e foame", Cuvîntul, IX, nr. 2992, 26 august 1933. 

crizei economice situaţia tineretului cu diplome universitare nu se 
îmbunătăţeşte sesizabil, întreţinlndu-se ura dirijată împotriva bătri- 
nilor care, ocupînd posturile, blochează ascensiunea tineretului. în 
iunie 1936, acelaşi Mircea Eliade a întocmit, într-un articol, un tablou 
al situaţiei materiale a exponenţilor noii generaţii (vreo 23 la număr), 
lndicînd şi gradul lor de ocupare (ca să utilizăm un termen de ordin 
statistic). Cel mai bine plasat era M. Vulcănescu, cu 20.000 lei lunar 
în calitate de director al Vămilor. Trei erau asistenţi universitari 
(Eliade, Gh. Ţiţeica, Radu Gyr, între 5.000 şi 8.000 lei lunar), imul 
era profesor de liceu (Anton Holban), imul era medic (Ion Biberi), unul 
avocat (Emil Gulian), altul (M. Sebastian) secretar de avocat. C. Noica, 
Al. Elian, Emil Cioran, Ernest Bemea n-aveau post, deci nici leafă. 
Cei mai mulţi erau publicişti şi, după calculele lui Eliade, nu scoteau 
pe lună mai mult de 6.000 lei. Şi, la sfîrşit, insera această judecată 
acuzatoare: „Dacă Al. Elian sau C. Noica ar fl trăit la 1900 ar fi fost 
chemaţi direct la catedre, cum au fost chemaţi d-nii Demostene Russo 
şi P.P. Negulescu. Nu e deloc de mirare că într-un stat reacţionar şl 
gherontocrat ca al nostru tinerii să ducă viaţa de mizerii pe care o duc. 
Nu e de mirare, dar e de plîns... Asta în timp ce lumea se lasă condusă 
de energiile tinerilor şi de valorile spirituale pe care tot un om de 
ştiinţă, un filozof şi un artist le creează. Cîte revoluţii trebuie să facem 
ca să suprimăm definitiv o asemenea mentalitate reacţionară?” 1 . 

Şomajul intelectual era o grea năpastă, îi lovise şi pe cei mai stră¬ 
luciţi dintre tinerii intelectuali ai vremii. Avea dreptate Eliade, în 
timpuri aurorale şi-ar fi găsit de îndată posturi şi catedre universitare. 
N-a fost Maiorescu profesor universitar la 23 de ani şi rector la 24 
(asta în 1863-1864)? N-a devenit P.P. Negulescu, în 1893, fără doc¬ 
torat, conferenţiar de filozofie (profesor titular în 1896) - datorită 
influenţei decise a lui Maiorescu la Universitatea din Iaşi -, iar Mihail 
Dragomirescu, în acelaşi an şi în aceleaşi condiţii, conferenţiar de 
estetică la Universitatea din Bucureşti? C. Rădulescu-Motru a ajuns 
doctor în filozofie, fiind profesor cu sprijinul regelui Carol I în 1906, 
după ce vreo trei ani a fost bibliotecarul (azi s-ar spune director al 
bibliotecii) Fundaţiei Carol I, iar colegii săi de generaţie (Negulescu, 
Dragomirescu, Mehedinţi, Evolceanu, Teohari Antonescu, toţi juni¬ 
mişti) erau deja instalaţi în învăţămînt. C. Stere n-ajunsese, în 1901, 
fără doctorat, la 36 de ani, profesor universitar la Iaşi? Şi Iorga ajun¬ 
sese profesor universitar în 1894, la 23 de ani. însă Iorga fusese Iorga. 
Lista ar putea continua, veriflcînd dreptatea lamentaţiei indignate a 
lui Eliade din 1936. Dar vremurile se schimbaseră. Catedrele univer¬ 
sitare, spre care aspirau fruntaşii noii generaţii, erau ocupate şi nici o 


1. Mircea Eliade, „Diurnele generaţiei tinere”. Vremea, IX, nr. 440, 7 iunie 1936. 

«pcranţă nu licărea la orizontul de aproape. Deloc mai uşoară era 
Nlluaţia catedrelor liceale, iar din publicistică nu se putea efectiv trăi. 
Situaţia aceasta deplorabilă pe unii - cum a fost, dacă e să cred în 
versiunea Ralea comunicată mie In 1957, Traian Herseni, poate şi 
ICliade - i-a făcut să se îndrepte spre legionari, care promiteau ade¬ 
renţilor catedre universitare. (Lui Herseni i-au şi dat.) Nu uit să adaug 
eă această situaţie a constituit şi una dintre argumentaţii pentru 
diversiunea antisemită. A folosit-o, printre alţii, dintre generaţionişti, 
Mihail Polihroniade, cel despre care Haig Acterian scria în 1940 că 
„el a fost dintre noi întîiul care s-a botezat în noua naştere, întîiul 
tiare a recunoscut Legiunea Arhanghelului Mihail... Pe M. Polihroniade, 
Căpitanul îl socotea bunul augur al Legiunii" 1 . Deci Polihroniade, 
„bunul augur al Legiunii”, acredita, în 1936, că tinerii români cu 
diplome nu-şi găsesc slujbe pentru că în profesiunile libere au pătruns, 
după încetăţenirea lor, în mod masiv, evreii. „Deci proletariatul inte¬ 
lectual nu poate fi decît antisemit şi naţionalist El trebuie să vrea 
«România a românilor» pentru că numai într-o asemenea Românie 
mai poate nădăjdui la o bucată de pîine şi o viaţă demnă... Antise¬ 
mitismul şi naţionalismul nu sunt posibile într-un regim capitalist şi 
Intr-o democraţie parlamentară. Prin urmare, consecinţă logică a 
naţionalismului său, proletariatul intelectual românesc trebuie să fie 
anticapitalist, antidemocratic, antiparlamentar... Interesele acestei 
categorii sociale, năzuinţele şi nădejdile ei se confundă cu interesele, 
năzuinţele şi nădejdile neamului românesc însuşi. De aici răsunetul 
pe care acţiunea acestui proletariat intelectual, încadrat în marea lui 
majoritate în mişcarea legionară, îl are în sufletul naţiei.” 2 

Nu vreau să acreditez ideea că îndreptarea tineretului intelectual 
spre mişcarea legionară s-ar datora exclusiv crizei economice şi sta¬ 
tutului material incert. Sigur că au fost şi alte cauze, pe care le-am 
menţionat mai înainte. Dar această deznădejde a condiţiei materiale 
nu trebuie eliminată din calcul, de vreme ce chiar exponenţii de seamă 
ai acestui tineret intelectual au subliniat-o în chip special. 

Eugen Ionescu a denumit fenomenul pe care îl studiez ca fiind unul 
al rinocerizării. A şi mărturisit-o recent într-un interviu: „Am scris 
textul în perioada în care Garda de Fier făcea ravagii în România. 
Erau foarte puţini aceia care se împotriveau demenţei fasciste, care 
erau de partea democraţiei. Atît de puţini, îneît ne întrebam dacă 
adevărul era de partea noastră, dacă un singur om putea avea dreptate, 
în pofida majorităţii” 3 . Rinocerizarea generaţiei lui Eugen Ionescu a 


1. Haig Acterian, „Mihail Polihroniade”, Vremea, XII, nr. 571,29 septembrie 1940. 

2. Mihail Polihroniade, „Proletariatul intelectual şi revoluţia naţională”. Lumea 
nouă, V, 1936, nr. 2, p. 63. 

3. Apud Lettres intemationales, ediţia română, 1993, nr. 2, p. 67. 

fost, o arată şi textul dramatic al ştiutei piese de teatru, un proces. 
Un proces care a durat şase-şapte ani. Treptat, generationiştii îi 
cădeau victime, alăturîndu-se masificării totalitarismului de extremă 
dreaptă. Şi erau, unii dintre ei, spirite alese, uneori cei mai dotaţi al 
generaţiei. Cred că nu e numai interesant, dar chiar necesar să sur¬ 
prind fenomenul convertirii, în procesualitatea sa, la cîteva persona¬ 
lităţi reprezentative ale generaţiei criterioniste. 

Emil Cioran era cel mai tînăr dintre aceştia. Avea cu patru ani mai 
puţin decît Eliade, cu doi decît Noica, cu şapte decît Vulcănescu. A fost 
însă repede primit printre generaţionişti, deşi, în perioada strălucită 
a conferinţelor „Criterion”, s-a aflat, vrăjit, numai printre audienţi. 
Cînd a debutat în volum cu Pe culmile disperării şi la apariţia Schimbării 
1a faţă a României, a descumpănit. Nu i-au împărtăşit opiniile nici 
congenerii, Noica, Vulcănescu şi chiar Eliade disociindu-se de totala 
opţiune pentru nelinişte şi dezordine. înainte de a senina acele mani¬ 
feste ideologice care simt amintitele cărţi, Cioran debutează în publi¬ 
cistică poate tot atît de şocant. In 1933 obţine o bursă în Germania 
şi, repede contaminat de propaganda hitleiistă, trimite Vremii foile¬ 
toane purtînd titlul generic Scrisori din Germania. înainte de a cita 
din acest ciclu semnificativ, e, cred, nimerit să apelez la o mărturisire 
epistolară a lui Cioran către Comamescu, datată 27 decembrie 1933, 
aflată în arhiva mea: „Unii din prietenii noştri vor crede că am deve¬ 
nit hitlerist din anumite raţiuni de oportunism. Adevărul este că sunt 
anumite realităţi aici care-mi plac şi simt convins că lichelismul 
autohton ar putea fi înăbuşit dacă nu distrus printr-un regim de 
dictatură. în România numai teroarea, brutalitatea şi o nelinişte infi¬ 
nită ar putea schimba ceva. Ar trebui arestaţi toţi românii şi bătuţi 
pînâ la sînge; numai aşa un popor superficial ar putea face istorie. 
Este teribil să fii român, nu cîştigi încrederea efectivă a nici unei femei, 
iar oamenii serioşi zâmbesc, cînd te văd deştept, te cred escroc. Dar 
cu ce am greşit eu de trebuie să spăl ruşinea unui popor ce n-are 
istorie?”. Ultimele consideraţii vestesc amplele rechizitorii cioraniene 
despre psihismul românesc din viitoarele sale cărţi. Să reţinem de 
aici destăinuirea de început că a devenit simpatizant al hitlerismului 
la 22 de ani şi, de aceea, ceea ce va comunica în foiletoanele din 
Vremea reprezintă cu adevărat un credo sincer şi admirativ, socotind 
că ar fi utilă transplantarea dictaturii lui Hitler în România, bolnavă 
de democraţie. „Orice om cu cît de mică înţelegere istorică - scria în 
primul foileton - trebuie să recunoască faptul indiscutabil că hitle- 
rismul a fost un destin pentru Germania.” 1 

Şi în alt foileton: „Hitlerismul poţi să-l accepţi sau poţi să-l refuzi, 
el nu reprezintă mai puţin un stil de viaţă care creşte organic în 


1. Emil Cioran, Aspecte germane”. Vremea, VI, nr. 314, 19 noiembrie 1933. 

(Jcrmanla şi, dincolo de actualitatea concretă în care el se elaborează 
şl se adînceşte în conştiinţele individuale, se integrează în continui¬ 
tatea şi în sensul istoriei germane. Hitlerismul răsare din esenţa şi 
din destinul istoric al poporului german, n-a făcut decît să sape şi 
mal mult abisul care separă iremediabil Germania de Franţa şi să 
aducă suprema verificare a dramaticului antagonism istoric al aces¬ 
tor două popoare. Dacă îmi place ceva la hitieiism, este cultura iraţio¬ 
nalului, exaltarea vitalităţii ca atare, expansiunea virilă de forţă, fără 
spirit critic, fără rezerve şi fără control. Toţi sunt de acord că nu poţi 
11 naţional-socialist fără o participare spontană şi nereflectată la o 
misiune istorică... Şi, de fapt, toată mişcarea aceasta n-a făcut decît 
Hă vulgarizeze principiile filozofiei vieţii ( Lebensphilosophie )... Mistica 
nîngelui i-a dus la cultul mistic al pămîntului ca politică, contrar 
spiritului... Necesitatea unui Fuhrer nu-şi afla raţiunea numai într-un 
dezechilibru de ordin politic şi economic, ci, mai cu seamă, în lipsa 
de axă lăuntrică a sufletului german... Oamenii aceştia nu pot trăi 
fără norme, fără comunitate, fără Fuhrer” 1 . Altă dată scria fără reti¬ 
cenţă: „Nu există om politic în lumea de astăzi care să-mi inspire o 
simpatie şi o admiraţie mai mare decît Hitler. Există ceva irezistibil 
In destinul acestui om pentru care orice act de viaţă cîştigă semnifi¬ 
caţie numai prin participare simbolică la destinul istoric al unei naţi¬ 
uni... Mistica Fuhrerului în Germania este deplin justificată... Meritul 
lui Hitler este de a fi răpit spiritul critic unei naţiuni” 2 . în august scria 
aprobator despre masacrul „nopţii cuţitelor lungi”, ironizîndu-i pe 
umanitariştii plîngăcioşi. Nu e drept - considera Cioran - că e o crimă 
a lua viaţa unui om. „Voi întreba pe oricine ce a pierdut omenirea 
dacă s-a luat viaţa cîtorva imbecili... A lua viaţa unor astfel de oameni, 
a vărsa sîngele unor astfel de bestii este o datorie. Ah! această pre¬ 
judecată a valorii în sine a omului!... Valoarea în sine! Aceasta e o 
curată laşitate. Căci sub ea se ascunde teama de sacrificiu.” 3 Aceste 
Scrisori din Germania ale lui Cioran au uimit şi scandalizat. Al. Sahia, 
coleg de generaţie, le-a condamnat în Cuvîntul liber din 21 iulie 1934. 
Nu a întîrziat să replice şi Octav Livezeanu în Viaţa Românească: 
„Ultima scrisoare a dlui Cioran - aşa se numeşte dl - apărută acum 
cîtva timp sub titlul «Revoluţia sătuilor» e mai mult un document 
patologic decît o «teorie» nouă asupra valorii vieţii omeneşti, aşa cum 
voieşte autorul. Fără să fie sătul (ca să nu-i contrazicem teoria), s-a 
revoltat şi dsa. Pe cine? Pe toată omenirea care a condamnat gestul 
ucigaş al lui Hitler. Dl Cioran ar fi vrut ca toată lumea să aplaude. 
Nefăcînd acest lucru, şi-a atras dispreţul junelui de la Miinchen... 


1. Emil Cioran, „Germania şi Franţa”, Vremea, VI, nr. 318, 18 decembrie 1933. 

2. Idem, „Impresii din Miinchen, Hitler în conştiinţa germană”, Vremea, VII, nr. 346, 
15 iulie 1934. 

3. Idem, „Revoluţia sătuilor”. Vremea, VII, nr. 349, 5 august 1934. 

Ce-o fi avînd de gînd să facă. Doamne!, trimisul nostru spre cultivare 
de la Mtinchen, cînd condamnă cu atîta înverşunare «prejudecata» 
respectării vieţii omeneşti? Ce păcate ispăşeşte dsa şi ce microbi 
poartă în sînge de visează aşa groaznice măceluri?... Unde e seriozi¬ 
tatea mişcării (naziste, n.n.)? Cu ce o «măsoară» doctrinarul de la 
Munchen? Numai cu aprecierile presei hitleriste? Restul omenirii nu 
contează deloc?” 1 . 

Evident, din panoplia lui Cioran nu putea lipsi elogiul Italiei fas¬ 
ciste. Ceea ce îl cucerise la Mussolini era tot delirul grandorii, starea 
de extază şi aspiraţia mesianică spre marea putere. „Este mai mult 
declt semnificativ gestul lui Mussolini după intrarea armatelor în 
Addis-Abeba... Declară cu emfază unică: de azi înainte Italia este 
imperiu... Prin fascism, Italia şi-a propus să devină o mare putere. 
Rezultatul. A reuşit să intereseze serios lumea... In fascism, Italia ar 
fi fost o ţară ratată... Meritul cel mare al lui Mussolini este de a fl 
inventat Italiei forţa... Fascismul este un şoc, fără de care Italia este 
un compromis comparabil României actuale.” 2 In acelaşi an, 1936, în 
Schimbarea la faţă a României, meditînd la semnificaţia revoluţiilor 
naţionale, atenţia i-a fost cucerită, fireşte, de Italia şi Germania. Italia 
ar fi fost, în istorie, numai o realitate spirituală, exclusiv datorită 
Renaşterii. Politic nu a reprezentat însă nimic. E ceea ce a înfăptuit 
aici fascismul, depăşind în realizare „secole de evoluţie politică... 
Revoluţiile de dreapta sunt istorice, nu sociale. Obsesia naţionalis¬ 
mului a fost totdeauna istoria... Atît fascismul, cît şi hitlerismul n-au 
modificat structura socială a ţărilor lor. Ele au dat însă naţiunilor un 
dinamism care suplineşte insuficienţele de viziune socială. Revoluţiile 
naţionale sunt istoria, iar nu politica... Dacă fascismul este totuşi 
minor faţă de hitlerism, faptul se datoreşte nu numai plusului de 
grandoare a poporului german, ci şi faptului că reclamîndu-se de la 
popor, ca sursă originară, el este mai mesianic decît fascismul care 
atribuie statului existenţă şi valoare centrală... Hitlerismul, dacă n-ar 
fi pus atît de categoric problema iudaică, dacă nu aducea o soluţie 
într-o problemă universală, interesa mai puţin lumea. Tot aşa atitu¬ 
dinea lui ostilă creştinismului sau bolşevismului. Germania nu este 
universalistă; ea însă rezolvă naţional probleme universale, reprezen¬ 
tând astfel o seamă de soluţii specifice şi originale”. De aici concluzia 
erorii democratice, efectiv nocivă ţării noastre, ca şi celorlalte în 
genere. Idealul i se părea o dictatură care să ardă etapele evolutive: 
„orice soluţie am căuta pentru România, este imposibil să o vedem 
scuturată din orbecăiala ei seculară, în afară de un regim dictatorial... 


1. Octav Livezeanu, „Revoluţia sătuilor", Viaţa Românească, XXVI, august 1934. 

2. Emil Cioran, „Este Italia o mare putere?**, Vremea, IX, nr. 439, 31 mai 1936. 

I )r mocraţia a risipit prea multe energii fără vreun scop naţional. O dic¬ 
tai ură trebuie să pună însă ţara la teasc. Nimic să nu rămînă neex¬ 
ploatat şi nevalorificat” 1 . Că n-avea dreptate In judecăţile sale 
Irbricitare e evident. Mai ales astăzi, cînd ştim unde au dus fascismul 
şl hitlerismul. La noi democraţia, în loc de a ne fi pietrificat în nepu¬ 
tinţă, ne-a creat ca stat, a înfăptuit Marea Unire, făurind România 
modernă, eliberată din cătuşele orientalismului, îndreptînd-o decis 
apre Europa Occidentală. Lui Cioran aceste izbînzi dobîndite în nici 
un secol i se păreau aproape un nimic. Visarea sa frenetică era absor- 
Imnt îndreptată spre mitul marii puteri, declarând că mai bine ne 
transformăm în neant decît să nu aspirăm măcar de a deveni marea 
putere a Balcanilor, conducătoarea acestei zone geografice şi spiritu¬ 
ale. Visări ale grandorii neliniştite, poruncind aproape românilor nece- 
«I ta tea unei credinţe mesianice de mare putere. Altfel totul e ratare 
şl România e sortită micimii neputincioase. îşi punea nădejdea într-o 
revoluţie naţională care să instaureze o dictatură. Şi aceasta putea 
împlini misiunea marii puteri în spaţiul geopolitic al ţării. Era atît de 
obsedat de ideea necesităţii revoluţiei naţionale totalitare şi mesianice 
Incît n-a pregetat să elogieze bolşevismul alături de hitlerism: „Hitle- 
rismul - scria în aceeaşi carte din 1936 - mi se pare a fi o mişcare 
serioasă în faptul de a fi ştiut a asocia direct conştiinţei misiunii 
Istorice a unei naţiuni problemele inerente justiţiei sociale. Iar bolşe¬ 
vismul, dacă înseamnă o barbarie unică în lume, prin afirmarea 
absolută a justiţiei sociale este nu mai puţin un triumf etic unic. Nu 
se poate face o revoluţie naţională de mare amploare pe inegalităţi 
sociale. Colectivismul naţional este unica soluţie pentru România, 
unica ieşire” 2 . 

Suflet chinuit de nelinişti intratabile, refuzând istoria şi istoricita- 
lea pentru o imanenţă care-i scăpa mereu, Cioran îşi trăia exilul alte- 
rităţii în propria-i ţară. Simpatiza cu mişcarea extremistă de dreapta, 
dar nihilismul şi anarhismul său funciar îl împiedicau să i se înre¬ 
gimenteze. Soluţia era desţărarea. Căuta febril o bursă, pe care, în 
sfîrşit, în 1937, a găsit-o, plecînd la Paris. în aprilie 1937, tot febri¬ 
citând în căutarea unei burse, i se confesa lui Eliade: „Ce-aş face dacă 
aş rămîne în ţară? Din moment ce nu mă pot integra activ în mişca¬ 
rea naţionalistă, eu n-am nici un sens practic în România” 3 . Avusese, 
ce-i drept, cîteva întâlniri cu Comeliu Zelea Codreanu, îl fermecase, 
dar nu se putea înregimenta în cadrul mişcării legionare. Era o nepu¬ 
tinţă structurală, psihismul său refuzînd un astfel de activism mili¬ 
tant. îi trimisese, cu dedicaţie. Schimbarea la faţă a României în 


1. Emil Cioran, Schimbarea la faţă a României, 1936, pp. 169, 193. 

2 . Ibidem. 

3. Mircea Eliade şi corespondenţii săi, voi. I, Minerva, 1993, p. 193. 

martie 1937, Codreanu îi mulţumeşte printr-o scrisoare afectuoasă: 
„Mă vei ierta, desigur, că nu ţi-am răspuns pînă acum faţă de atenţia 
deosebită pe care mi-ai arătat-o trimiţîndu-mi frumoasa d-tale lucrare. 
Te felicit din adîncul inimii pentru tot zbuciumul care clocoteşte în 
pieptul d-tale şi pe care l-ai redat într-o formă atît de înaltă. D-ta 
voieşti ca neamul acesta să-şi scuture haina de pigmeu pe care o 
poartă de amar de vreme şi să se îmbrace cu haină de împărat. Şi el 
vrea. Dovada este că te-a născut pe d-ta, din lutul său, ca s-o scrii. 
Căci toţi cei ce scriem sau luptăm nu o facem de la noi, ci împinşi de 
lava românească a vulcanului care vrea să iasă din adîncuri, să izbuc¬ 
nească către înălţimi” 1 . Afundat în atmosfera pariziană, Cioran se 
zbătea să se acomodeze. Venirea legionarilor la putere l-a aflat la Paris. 
Am găsit într-o gazetă legionară (Glasul strămoşesc :) din octombrie 
1940 un apel spre colaborare adresat „următorilor camarazi”. Emil 
Cioran (fratele său. Aurel, era membru în redacţie) era pomenit prin¬ 
tre cei invitaţi. Mi-am spus, citind acest apel, că Emil Cioran e pus 
la adăpost de colaborare. M-am înşelat. în noiembrie 1940 (să fi reve¬ 
nit în octombrie?), Cioran se afla la Bucureşti. O fi venit în vacanţă 
de sărbători? A venit special pentru a vedea România dezlănţuită şi 
învolburată de febra verde? Şi, întrebare: cînd s-a înapoiat în capitala 
Franţei? A rămas în ţară pînă după rebeliunea legionarilor. Oricum, 
la 27 decembrie, era în Bucureşti, Jeni Acterian consemnînd, în jur¬ 
nalul ei (p. 335), o convorbire cu el („E tare drăguţ E.C.”). Iar facsi¬ 
milul scrisorii lui Codreanu către Cioran, reprodus în gazeta amintită, 
predată cu siguranţă de destinatar redacţiei, este iarăşi o dovadă că 
filozoful se afla la începutul lui ianuarie 1941 în capitală. Răspunsul 
definitiv la întrebarea cît timp a stat Cioran în România ni-1 oferă o 
însemnare din jurnalul inedit al lui Mihail Sebastian. La 12 februarie 
1941, Cioran se afla în Bucureşti, pregătindu-se să plece - ştia 
Sebastian -, ca ataşat cultural - numit încă de Horia Sima - pe lîngă 
guvernul francez. Din nefericire, n-a rămas inactiv. Răspunzând, pro¬ 
babil, unei solicitări, a rostit o conferinţă la Radio Bucureşti. Dar nu 
despre o temă culturală sau filozofică neutră. Ci cu un subiect care 
mărturiseşte participarea afectivă cu spiritul României legionare. A vor¬ 
bit pur şi simplu despre Profitul interior al Căpitanului şi şi-a rostit 
conferinţa în 28 noiembrie 1940, zi - stranie, nenorocită coinci¬ 
denţă - în care cădeau, asasinaţi de legionari, Nicolae Iorga şi Virgil 
Madgearu. A luat apoi cunoştinţă de asasinat, dar n-a găsit necesar 
să se disocieze - prin scris - de actul sinistru. In schimb, a găsit că 
mai e posibil, după asasinat, să recidiveze în eroare încredinţînd tex¬ 
tul conferinţei, spre publicare, chiar gazetei care, în octombrie, apelase 


1. Facsimilul scrisorii reprodus in Buna Vestire de Duminică, II, nr. 7, 12 ianuarie 
1941. 

Iu el pentru colaborare. Oferind conferinţa spre publicare, din neferi¬ 
cire pentru Cioran, textul s-a păstrat. Să spun ca semn acuzator? 
Dar ce a rostit Cioran în această nesocotită conferinţă? Deşi ar merita 
o reproducere integrală, mă voi limita la cîteva excerpte: „înainte de 
Corneliu Codreanu, România era o Sahară populată. Cei aflaţi între 
cer şi pămînt n-aveau nici un conţinut, decît aşteptarea. Cineva tre¬ 
buia să vină. Treceam prin deşertul românesc incapabil de orice. Pînă 
şl dispreţul mi se părea un efort. Ţara nu putea fi o problemă decît 
negativ... România nu era decît o farsă reuşită... Biata ţară era o pauză 
vastă între un început fără măreţie şi un posibil vag. în noi gemea 
viitorul. în unul clocotea. Şi el a rupt tăcerea blîndă a existenţei noas- 
Ire şi ne-a obligat să fim. Virtuţile unui neam s-au întruchipat în el. 
România din putinţă se îndrepta spre putere... Aceste gînduri (ale lui 
C.Z. Codreanu, n.n.) au urzit rostul nostru, în ele respiră natura şi 
cerul. Şi cînd au pornit spre înfăptuire, temelia istorică a ţării s-a 
zguduit. Corneliu Codreanu n-a pus problemele României imediate, 
a|le] României moderne şi contemporane. Era mult prea puţin... El a 
pus problema în termeni ultimi, în totalitatea devenirii naţionale. El 
n-a vrut să-ndrepte mizeria aproximativă a condiţiei noastre, ci să 
introducă absolutul în respiraţia zilnică a României. Legiunea n-ar 
trebui astfel să creeze trecutul, ci să insufle absenţa seculară, să 
salveze, printr-o nebunie inspirată şi unică, imensul timp pierdut... 
Căpitanul a dat românului un rost. înainte de el, românul era numai 
român, adică un material uman alcătuit cu substanţă, un român 
primejdios, o fatalitate pentru sine şi pentru alţii, o vijelie umană 
Infiniţ ameninţătoare. Garda de Fier e o pădure fanatică. Legionarul 
trebuie să fie un om în care mîndria suferă de insomnie... Acel ce a 
dat ţării altă direcţie şi altă structură unea în sine o pasiune elemen¬ 
tară cu detaşarea spiritului. Soluţiile sale sunt valabile în imediat şi 
în veşnicie. Istoria nu cunoaşte un vizionar cu spirit mai practic şi 
atîta pricepere în lume sprijinită pe un suflet de sfînt. Tot aşa, ea nu 
cunoaşte o a doua mişcare în care problema mîntuirii să meargă mînâ 
în mină cu gospodăria... în preajma Căpitanului nimeni nu rămînea 
călduţ. Peste ţară a trecut un fior nou. O regiune umană bîntuită de 
esenţial. Suferinţa devine criteriul vredniciei şi moartea, al chemării, 
în cîţiva ani România a cunoscut o palpitaţie tragică şi moartea che¬ 
mării... Credinţa unui om a dat naştere unei lumi ce lasă-n urmă 
tragedia antică şi pe Shakespeare. Şi aceasta în Balcanii Pe un plan 
absolut, dacă ar trebui să aleg între România şi Căpitan, n-aşji ezitat 
o clipă După moartea lui ne-am simţit fiecare mai singuri... Cu excep¬ 
ţia lui Iisus, nici un mort n-a fost mai prezent între vii... De-aci încolo, 
ţara va fi condusă de un mort, îmi spunea un prieten pe malurile 
Senei. Acest mort a răspîndit un parfum de veşnicie peste pleava 

noastră umană, şi-a readus cerul deasupra României” 1 . Să adaug câ 
acest text delirant a fost rostit în preajma evenimentului reînhumărli 
lui Codreanu cu pompă, fastuoasă şi solemnă în 30 noiembrie 1940, 
la Casa Verde din Bucureşti. 

Procesul convertirii lui Cioran e deci evident şi, de aceea, dincolo 
de controversă. Tîrziu, după război, cînd s-a trezit, Cioran a regretat 
enorm această rătăcire a tinereţii. A şi declarat-o, onest, în cîteva 
eseuri, uzînd, cum se cuvenea, de dreptul şi datoria la căinţă. La 
aceste regrete face aluzie Eugen Ionescu în scrisoarea, reprodusă mai 
înainte, către TudorVianu din 1945. Căinţa era însă sinceră. Am găsit 
un text al lui Cioran, datat 2 decembrie 1946, în care spune: „Am 
lichidat toate lucrurile şi toate credinţele în ipoteza c-am crezut vre¬ 
odată în ceva. Pentru a-mi da un pretext de activitate, am scris în 
vremea din urmă o «carte», în franţuzeşte: Exercices negatjfs. Nu ştiu 
dacă va apare cîndva. Este un fel de rămas-bun la iluziile moştenite 
sau întreţinute inconştient, un fel de teorie a exilului metafizic, fără 
pretenţie de filozofie, care îmi pare mai mult ca oricînd ridicolă” 2 . Şi, 
în acelaşi text: „Naţionalismul şi militantismul meu plecau din dorinţa 
de a face ceva pentru o ţară păcătoasă şi pe care n-o voiam şi n-o 
vreau pierdută” 3 . Mai tîrziu, în interviurile puţine pe care le-a dat, 
şi-a privit critic convingerile din tinereţe. întrebat de un interviever, 
în 1972, despre participarea sa la Garda de Fier, Cioran răspunde: 
„Garda de Fier, căreia de altfel nu i-am aparţinut, a fost un fenomen 
foarte curios. Conducătorul ei, Codreanu, era, de fapt, slav, mai mult 
tipul unui hatman ucrainean. Gardiştii morţi erau în majoritate mace¬ 
doneni dezrădăcinaţi; în general, în această mişcare ieşea la suprafaţă 
mai ales periferia României. Aşa cum se spune despre cancer că nu 
e o boală, ci un complex de boli, aşa şi Garda de Fier era un complex 
de mişcări; mai mult decît atît, o sectă smintită şi un partid. Se vor¬ 
bea acolo mai puţin de o redeşteptare naţională şi mai mult de măre¬ 
ţia morţii... Am aflat atunci pe propria-mi piele ce înseamnă să fii dus 
de val fără nici cea mai mică urmă de convingere. O stare de spirit 
pe care de atunci am observat-o deseori, şi nu numai la cei de 20 de 
ani, cîţi aveam eu atunci, ci, din păcate, şi la oameni de 60 de ani. 
La acest lucru sunt acum imun”. în alt interviu, din 1984, mărturi¬ 
seşte, întrebat, că s-a apropiat de Garda de Fier pentru că nutrea o 
ură totală faţă de regele Carol al II-lea. Dar că, plecînd în 1937 la 
Paris, ca bursier, „de atunci am rupt practic cu România” şi deci şi cu 
Garda de Fier (ceea ce, s-a văzut, nu e adevărat, filozoful revenind în 
ţară în timpul domniei legionare şi plecînd după rebeliune). Cineva, 


1. Emil Cioran, „Profilul interior al Căpitanului”, Glasul strămoşesc, III, nr. 10, 
25 decembrie 1940. 

2. Revista de istorie şi teorie literară (RTTL), 1987, nr. 1-2, p. 305. 

3. Convorbiri cu Cioran, Humanitas, 1993, pp. 11, 128-130. 

un scriitor român, care îl întUnise pe filozof la Paris, vorbindu-i de 
m l Icolele şi cărţile sale din anii treizeci, ar fi primit replica deconcer- 
iNiilă: „Dar mai citeşte cineva tîmpeniile alea?”. Dar acele texte exis- 
Itui ca o realitate cugetătoare a timpului şi ele nu pot fi nici distruse, 
ulei ignorate. Putem - avem datoria - să le considerăm dezavuate, 
linele dintre ele, de autor. A îngăduit chiar reeditarea cărţilor. Dar şi 
nici se vede efortul de căinţă. La reeditarea Schimbării la faţă a 
României (1991), a eliminat întreg capitolul IV (cel xenofob), operînd 
uite multe eliminări în spaţiul altor capitole. La fel a procedat cu edi- 
(lu care îi adună publicistica din tinereţe, eliminînd peste jumătate 
illn texte, iar în cele rămase operînd modificări dictate de oportuni¬ 
tăţile de astăzi. Intervenţiile sunt atît de multe şi sesizabile îneît, de 
lupt, e vorba de o altă carte (mă refer la Schimbarea la faţă, inutiliza¬ 
bilă pentru un exeget care voieşte să reconstituie atmosfera de idei 
din deceniul al patrulea). Chestionat de un tînăr admirator, dl Dan 
C. Mihăilescu, despre această cosmetizare a ediţiei, filozoful a răs¬ 
puns vădit iritat: „Nimeni, mă-nţelegi, nimeni nu are dreptul să se 
folosească de afirmaţii mai vechi fără a şti de poziţia mea de acum... 
IC dreptul meu să nu las să apară la 1990 absolut toate afirmaţiile 
din ’30, era alt timp, este alt timp". Apoi adaugă, parcă timorat: „îţi 
«pun, ce se întîmplă acum cu generaţia noastră, toată chestia asta 
cu Nae Ionescu, sunt chestii delicate şi, ce mai, periculoase. Trebuie 
înţeles totul cu grijă” 1 . 

E, într-adevăr, uluitor şi teribil ca unui autor cu faima lui Cioran 
»ă-i fie teamă, la 80 de ani, pentru ceea ce a scris la 25. Tinereţea 
necontrolată, dezvăluită, poate, crede chiar Cioran, compromite o 
Întreagă, formidabilă operă scrisă pînă în pragul senectuţii. De aceea, 
se simte chemat la prudenţă pînă dincolo de exagerare. De altfel, 
există texte ale lui Cioran care îl disociază de xenofobia din 1936 (faţă 
de evrei, eseul „Un popor de singuratici” din volumul Ispita de a exista. 
Iar faţă de maghiari, o extraordinară convorbire, relativ recentă, cu 
Franţois Feyt6). Dar, pentru analistul ce studiază tensiunea de idei 
din anii treizeci, cartea lui Cioran din 1936 e un document funda¬ 
mental, ca şi întreaga sa publicistică, ce nu poate fi ignorat, oricît l-ar 
repudia, în 1990 sau în 1970, autorul. Cazul Heidegger şi, mai recent, 
al lui Mircea Eliade îl avertizează pe Cioran. Şi, de aceea, se străduie 
să înăbuşe orice tentativă de a redeschide cazul tinereţii sale publi¬ 
cistice din anii treizeci. Mai ales că are conştiinţa că s-a disociat, după 
1945, în cîteva rînduri, de acel voit uitat episod ce continuă însă a-1 
apăsa pînă la nevroză. 


1. Dan C. Mihăilescu, „La Paris cu silogismele amărăciunii”. România literară, 
6 decembrie 1990. 

Cînd s-a produs momentul convertirii Iul Mircea Eliade constituie 
încă obiect de controversă. A fost, cu siguranţă, şi în acest caz vorba 
de un proces, de o evoluţie deloc imperceptibilă. Şeful necontestat al 
noii generaţii, ascultat şi urmat, a ştiut să se păstreze aproape un 
deceniu departe de mişcarea legionară. E semnificativ cu totul faptul 
că atunci cînd, în toamna lui 1933, Nae Ionescu s-a alăturat mişcării 
legionare Eliade a rezistat, păstrîndu-şi rezerva toată. în polemica 
iscată după apariţia romanului prietenului său Mihail Sebastian, De 
două mii de ani, Eliade nu ezită să ia partea romanului, polemMnd 
cu ideile lui Nae Ionescu din prefaţă, distanţîndu-se de antisemitismul 
fundamentalist al profesorului. Dar, prin toamna lui 1936, ruptura 
se produce şi Eliade trece sufleteşte de partea rinocerilor. Procesul 
acesta e bine surprins în jurnalul lui Mihail Sebastian (din fragmen¬ 
tele publicate pînă acum), care contemplă, năucit, pierderea imul 
prieten. în 15 ianuarie 1937, cînd au murit, în Spania, Moţa şi Marin, 
scriitorul notează: „Mi-e greu să vorbesc cu Mircea despre asta. Simt 
că el e în doliu. în ce mă priveşte, mă gîndesc cu tristeţe la întîmpla- 
rea asta. Este în tabăra lor mai multă orbire decît farsă {... 1 Dar atunci, 
cum se poate, prin ce aberaţie, să nu-şi dea seama de oribila lor eroare, 
de sălbateca lor eroare”. în 25 februarie 1937, Sebastian şi-a invitai 
prietenii la o mică agapă. Eliade, Noica, Marietta Sadova, Gh. Raco- 
veanu n-au lipsit. La plecarea musafirilor, a consemnat în jurnal: 
„Mă-ntreb dacă nu e ultima oară cînd îi mai chem. Situaţia devine 
mereu mai penibilă. Nu mă simt în stare să suport jocul de duplicitate 
pe care amiciţia noastră îl impune, de cînd cu convertirea lor gardistă. 
Ultimele articole din Vremea ale lui Mircea au fost din ce în ce mal 
«legionare». Pe unele am evitat să le citesc. Pe cel din urmă l-am citit 
abia azi dimineaţă - deşi a apărut vineri şi deşi toată lumea îmi vor¬ 
bea despre el. E posibilă o prietenie cu nişte oameni care au în comun 
o întreagă serie de idei şi sentimente străine - aşa de străine, încît ar 
fi suficient să intru eu pe uşă, pentru ca dintr-odată să se facă tăcere, 
ruşinaţi şi stingheriţi. Pe la Mircea n-am mai fost de vreo zece zile. Pe 
la Marietta Sadova, de mai bine de o lună. Poate că ne vom cruţa de 
o despărţire violentă, dar vom lăsa să se destrame singure lucrurile, 
cu timpul..”. Iată o însemnare din 2 martie 1937: „Lungă discuţie 
politică cu Mircea, la el acasă. Imposibil de rezumat. A fost liric, 
nebulos, plin de exclamaţii, interjecţii, apostrofe... Din toate astea nu 
aleg decît declaraţia lui că iubeşte Garda, speră în ea şi aşteaptă 
victoria ei. Ioan Vodă cel Cumplit, Mihai Viteazul, Ştefan cel Mare, 
Bălcescu, Eminescu, Hasdeu, cu toţii au fost, la timpul lor, gardişti. 
Altminteri, n-aş putea spune că n-a fost amuzant. După opinia lui, 
studenţii care l-au ciopîrţit cu cuţitele pe Traian Bratu aseară la Iaşi 
nu simt gardişti, ci ori... comunişti, ori naţional-ţărănişti. Textual... 
Toţi cei care nu simt gardişti, toţi cei care fac altă politică decît cea 

Hiirrllstă sunt trădători de neam şi merită aceeaşi soartă. S-ar putea 
«A recitesc cîndva aceste rînduii şi să nu-mi vină să cred că ele rezumă 
cuvintele lui Mlrcea. De aceea e bine să spun încă o dată că n-am 
(Acut decît să redau întocmai vorbele lui. Asta ca nu cumva să le uit. 
Iţii poate într-o zi lucrurile vor fi destul de liniştite - pentru ca să-i pot 
cil i această pagină lui Mircea şi să-l văd roşind de ruşine. Să nu uit, 
dt* asemeni, explicaţia pentru care el aderă cu atîta inimă la Gardă: 
i|Cu întotdeauna am crezut în primatul spiritual». Nu e nici farsor, 
nici dement. Este numai naiv. Dar există naivităţi catastrofale”. Şi, la 
25 martie: „Mircea a fost seara la baletele Iooss, care l-au revoltat - 
rum îi spunea lui Comamescu - prin spiritul judaic. A găsit că spec- 
liicolul e semit. Este tot ce a găsit de spus. Suntem în plină disoluţie 
« prieteniei noastre. Nu ne vedem zile de-a rindul, şi cînd ne vedem 
nu mai avem ce să ne spunem” 1 . 

N-am citit jurnalul lui Eliade din această perioadă şi nu ştiu dacă 
n consemnat din perspectiva lui acest proces de convertire. în Memorii, 
In care voi reveni, adevărul e, cu grijă, ocultat, referirile la îmbrăţişa¬ 
rea gardismului sunt contrafăcute, astfel îneît să reiasă că, de fapt, 
ii suferit de o acuzaţie nedreaptă, totul redueîndu-se - inclusiv încar¬ 
cerarea în lagărul pentru legionari de la Miercurea Ciuc - la fidelita- 
lea sa spirituală, dar neangajată politic, faţă de Nae Ionescu. Ceea ce 
r un curat neadevăr. Asta vrea să spună că n-a fost înscris, formal, în 
Garda de Fier. Ceea ce, se pare, e un adevăr. Dar participarea publi¬ 
cistică şi, se va vedea, activ propagandistică alături de Gardă nu e o 
expresie a afilierii? Eugen Ionescu, care a trăit acei ani ca prieten 
însingurat şi dezolat, a arătat - cum se vede din scrisoarea către Vianu 
citată mai sus - că Eliade a fost gardist declarat şi vinovat prin influ¬ 
enţa exercitată asupra colegilor de generaţie. 

Se poate însă reconstitui procesul convertirii lui Eliade la legiona- 
rism, fireşte, cu ajutorul publicisticii sale din anii aceia, conturîndu-se, 
pe această cale, fenomenul surprins de Sebastian în jurnal. Nu exha¬ 
ustivitatea e în intenţia acestui succint paragraf, ci prezentarea cîtorva 
eşantioane reprezentative, care să fixeze fenomenul. în 24 ianuarie 
1937 a scris, în Vremea, nu un articol despre Unirea Principatelor, ci 
un lamento participativ despre moartea lui Moţa şi Marin în războiul 
spaniol: „Rareori se întîlneşte în istoria unui neam o moarte atît de 
semnificativă ca moartea celor doi fruntaşi legionari, căzuţi pe frontul 
spaniol. Plecarea celor şapte comandanţi legionari români în Spania, 
unde au luptat ca voluntari, în trupe de şoc, a fost simbolică... Atît 
Ion Moţa, cît şi Vasile Marin dăduseră nenumărate probe de spiritul 
lor de jertfă: închisori, suferinţă, prigoană morală, o tinereţe trăită 


1. Mihall Sebastian, Jurnal, 1935-1937, Manuscriptum, 1976, nr. 2, pp. 117, 118, 
119, 120. 

eroic. Această ultimă şi fatală încercare - plecarea în Spania - şi-o 
aleseseră ei singuri, ca o supremă dovadă de credinţă şi eroism creş¬ 
tin... Semnificaţia morţii lor trece, deci, deasupra valorilor eroismului 
viril. Moartea voluntară a lui Ion Moţa şi Vasile Marin are un sens 
mistic: jertfa pentru creştinism. O jertfă care să verifice eroismul şi 
credinţa unei întregi generaţii. O jertfă menită să fructifice, să întă¬ 
rească creştinismul, să dinamizeze un tineret... Ca şi şeful şi prietenul 
său Comeliu Codreanu, Ion Moţa credea că misiunea generaţiei tinere 
este să împace România cu Dumnezeu... Destinul i-a ales pe ei ca să 
mărturisească, să arate celorlalţi seninătatea pe care ţi-o dă credinţa, 
sensul creştin şi eroic pe care îl capătă viaţa atunci cînd eşti gata, în 
orice clipă, să renunţi la ea”. în iunie 1937, într-un articol publicat 
în oficiosul legionar Buna Vestire, Eliade înalţă mişcarea legionară la 
dimensiunea unei revoluţii naţionale, conferind, după un deceniu, 
revoluţiei spirituale de el inaugurată în 1927 o finalitate politică legi¬ 
onară pe care, de fapt, atunci nu o avusese. „Anul 1927 a însemnat 
începutul luptei între generaţii... mişcarea tinerească din 1927 s-a 
născut din conştiinţa acestei misiuni istorice: de a schimba sufletul 
României, subordonînd toate valorile unei singure valori supreme: 
Spiritul. Subordonare care înseamnă, mai ales în faza ei eroică, sacrifi¬ 
cii, renunţare la sine, asceză. Sensul istoric al acestei mişcări tinereşti 
nu este deloc greu de descifrat. Avîndu-şi izvoarele vii în creştinism - şl 
creştinism înseamnă «răsturnarea tuturor valorilor» -, ea înseamnă 
crearea unui om nou... Asemenea «cauze», asemenea «idealuri» nu se 
mal întîlniseră de mult în istoria României moderne. De aici mirarea 
indignată a oamenilor lumii vechi... De multe sute de ani se părea că 
creştinismul răsăritean nu mai poate crea forme istorice... De abia 
acum începe a fi înţeles sensul acestei revoluţii creştine care încearcă 
să creeze o Românie nouă, creînd întîi un om nou, un creştin perfect, 
şi care înlocuieşte vechea «viaţă politică» printr-o «viaţă civilă», adică 
restaurează raporturi de omenie şi creştinătate în sinul aceleiaşi 
comunităţi de sînge. De-abia acum începe să se vorbească despre o 
«misiune a României”... Dacă ea va izbuti pînă la capăt, dacă va 
cuprinde, adică, întreaga comunitate românească - va fi cea mai mare 
revoluţie a veacului.” 1 Cum anume se putea concilia revoluţia creştină 
cu o mişcare politică, cea a legionarilor, care predica şi practica asa¬ 
sinatul politic ca mijloc curent de dispută cu adversarii nu se întreba 
Eliade. Şl doar, de la începuturi, mişcarea legionară a practicat asasi¬ 
natul ca mijloc de luptă politică (vezi cazul Manciu din 1924, asasinat 
chiar de C.Z. Codreanu. In 1933, legionarii îl asasinaseră pe I.G. Duca, 
în 1936, pe Mihail Stelescu, iar la Congresul studenţesc legionar de 
la Ttrgu Mureş, din aprilie 1936, se alcătuiseră, oficial, liste negre 


1. Mircea Eliade, „O revoluţie creştină”. Buna Vestire, I, nr. 100, 27 iunie 1937. 

cuprinzând oameni politici adversari ai Gărzii de Fier, care trebuiau 
asasinaţi, iar echipierii juraseră că-şi vor îndeplini misiunea asu¬ 
mată). Eliade ignora aceste fapte care demonstrau totuşi că această 
revoluţie politică nu poate fi şi cu adevărat creştină, deşi legionarii 
predicau spiritul creştin ca fundament al omului nou, creat de legi- 
onarism. Dar, încă o dată, cum se poate concilia, în epoca modernă, 
ICvanghelia creştină cu glonţul asasin? Peste cîteva luni, în acelaşi an 
1937, la decesul generalului Gh. Cantacuzino-Grănicerul, comandan¬ 
tul, formal (pentru că, de fapt, comandant rămăsese Codreanu), al 
partidului Totul pentru Ţară (denumirea mascată a Gărzii de Fier), 
ICliade scrie în aceeaşi gazetă: „îmbrăţişând idealurile Legiunii, gene¬ 
ralul Cantacuzino a recunoscut în noua sa familie spirituală aceeaşi 
Iubire de libertate, acelaşi simţ al onoarei şi demnităţii, aceeaşi nepă¬ 
sare de moarte, de suferinţă şi de prigoană pe care le păstrează intacte 
în sufletul său de oştean... A recunoscut în Căpitan şi în legionarii 
săi morala medievală bărbătească, românească, pe care deznădăjdu- 
Ise s-o mai vadă stăpînind sufletele contemporanilor... Generalul 
Cantacuzino şi-a regăsit în Idealurile legionare crezul său intact... 
Tinerii care îşi încep viaţa pregătindu-se de moarte alcătuiesc azi 
marea familie românească în care virtutea şi bărbăţia prefanariotă 
realizată de generalul Cantacuzino luminează destinul veacului întreg” 1 . 

Există un text al lui Eliade tot din 1937 şi apărut tot în Buna 
Vestire. E răspunsul lui la ancheta ziarului în legătură cu prognozele 
legionare privind rezultatul alegerilor legislative din decembrie 1937. 
S-a intitulat „De ce cred în biruinţa legionară” şi au răspuns, apro¬ 
bator pînă la entuziasm, Sextil Puşcariu, I. Găvănescul, colonel Emil 
Cristodulo, Nicolae Roşu, prof. Grigore Cristescu, Comeliu Şumuleanu, 
colonel V. Pipercescu, Mircea Eliade, Vasile Băncilă, prof. Dan 
Rădulescu, general Mehedinţi. La 17 decembrie e inserat răspunsul 
la anchetă al lui M. Eliade, însoţit, desigur, de o fotografie. E necesar 
să fie recitit (sau citit): „Cred în destinul neamului românesc, de aceea 
cred în biruinţa mişcării legionare. Un neam care a dovedit uriaşe 
puteri de creaţie, în toate nivelurile realităţii, nu poate naufragia la 
periferia istoriei, într-o democraţie balcanizată şi într-o catastrofă 
civilă... Cine nu se îndoieşte de destinul neamului nostru nu se poate 
îndoi de biruinţa mişcării legionare. Cred în această biruinţă pentru 
că, înainte de toate, cred în biruinţa duhului creştin. O mişcare izvo- 
rîtă şi alimentată de spiritualitatea creştină, o revoluţie spirituală care 
luptă în primul rînd împotriva păcatului şi a nevredniciei nu este o 
mişcare politică. Ea este o revoluţie creştină... Dar, în timp ce alte 
popoare trăiesc în această revoluţie în numele luptei de clasă şi al 
primatului economic (comunismul) sau al statului (fascismul) sau al 


1. Idem, „Mitul Generalului”, Buna Vestire, I, nr. 189, 14 octombrie 1937. 

rasei (hitlerismul), mişcarea legionară s-a născut sub semnul Arhan 
ghelului Mihail şi va birui prin harul dumnezeiesc. De aceea, în timp 
ce toate revoluţiile contemporane simt politice - revoluţia legionar# 
este spirituală şi creştinei în timp ce toate revoluţiile contemporani 
au ca scop cucerirea puterii de către o clasă socială sau de către un 
om - revoluţia legionară are drept ţintă supremă: mântuirea neamului, 
împăcarea neamului românesc cu Dumnezeu, cum a spus Căpitanul, 
De aceea sensul mişcării legionare se deosebeşte de tot ce s-a făcui 
până astăzi în istorie şi biruinţa legionară va aduce după sine nu 
numai restaurarea virtuţilor neamului nostru, o Românie vrednică, 
demnă şi puternică - ci va crea un om nou, corespunzător unui nou 
tip de viaţă europeană... Omul nou se naşte dintr-o adevărată trăire 
şi fructificare a libertăţii. Cred în biruinţele mişcării legionare pentru 
că cred în libertate, în puterea sufletului, împotriva determinismului 
biologic şi economic. Cei care vin în Legiune vin pentru că se simt 
liberi. Cred în biruinţa mişcării legionare pentru că cred în dragoste... 
Cred în destinul neamului nostru; cred în revoluţia creştină a omului 
nou, cred în libertate şi dragoste. De aceea cred în biruinţa mişcării 
legionare într-o Românie mîndră şi puternică, într-un stil nou de viaţ'i 
care va transforma în valoare spirituală de universală circulaţie bogă 
ţiile sufletului românesc” 1 . 

Acest credo în delir a fost contestat, indirect, de autor. Biograful 
său, Mac Unscott Ricketts, mi-a relatat, într-o convorbire la Bucureşti, 
prin 1985, cînd îşi aduna materialul pentru monografie, că profesorul 
i-a precizat că textul acesta nu l-a scris el, ci M. Polihroniade, redac¬ 
tor la Buna Vestire. I-ar fi cerut să răspundă la anchetă şi, cum Ellade 
nu i-a dat textul, Polihroniade a închipuit el unul. Nevoind să-i creeze 
neplăceri unui prieten, nu a dat, în presă, cuvenita dezminţire. Nici 
atunci, nici, mai abitir, peste decenii. Am verificat această afirmaţie, 
comparînd-o cu alte texte prolegionare ale lui Eliade. Textul e, indis¬ 
cutabil, al lui Eliade şi corespunde credo-ului său de atunci, cum i 
se confesase şi lui Sebastian. De altfel, chiar Eliade trimite în textul 
său la alte articole ale sale: „Le aminteam cu alte prilejuri că în cele 
mai disciplinate şi mai severe ordine călugăreşti s-au putut înălţa 
totuşi destule personalităţi. Un Toma de Aquino, un Francisc din 
Assisi, un Bonaventura, un Franţois de Sales”. Sunt şi probe că Eliade 
a îndeplinit, din partea mişcării legionare, în această campanie elec¬ 
torală anumite funcţiuni de ordin propagandistic în provincie. Ar fi 
fost unul dintre cei ce s-au ocupat din partea Centrului de propaganda 
electorală în judeţul Prahova. Am găsit, în Buna Vestire, următoarea 
înştiinţare, cu rost de chemare: „De la partidul Totul pentru Ţară 
primim următoarele: Şefii de judeţe ai partidului Totul pentru Ţară 


1. Buna Vestire, I, nr. 244, 14 octombrie 1937. 

vor achita taxele pentru Cameră şi Senat luni 6 decembrie. In aceeaşi 
Al, la ora 6 seara, vor răspunde telegrafic pe adresa Neculai Totu 
{acesta, comandant legionar, era preşedintele Comitetului Electoral 
l'rntral al mişcării legionare pentru aceste alegeri, n.n.), Gutenberg 
îl, Bucureşti, dacă au achitat sau nu taxele: 1. Sextil Puşcariu; 2. Ion 
< Iflvănescul; 3. Nicolae Roşu; 4. Colonel Pipercescu; 5. Colonel Cristodulo; 
tl. Mircea Eliade; 7. Ion Cantacuzino; 8. prof. Pantazi. Necula Totu, 
Uleiul Biroului electoral central legionar” 1 . Am reprodus înştiinţarea 
întocmai. Din ea reiese, indiscutabil, că Eliade era bine angrenat în 
activitatea electorală a legionarilor în acea campanie. Şi nu cred că 
alei e, din nou, intervenţia malefică a lui Polihroniade. 

Frisoanele noii convingeri, legionare, nu l-au părăsit odată cu ale¬ 
gerile din decembrie 1937. în Vremea din ianuarie 1938, două articole 
rrau consacrate aristocratismului creat de legionarism. Să decupez 
un fragment din cel de-al doilea articol: „Promovarea bărbăţiei şi a 
«piritului ofensiv - valori aristocratice europene - a adus după sine 
o altă prefacere a sufletului tinerei generaţii româneşti. A creat con¬ 
ştiinţa unei misiuni istorice, sentimentul că ne-am născut ca să 
împlinim o revoluţie unică în istoria neamului. Legionarul nu mai 
Irăieşte la întîmplare. Viaţa lui are un sens precis şi major: revoluţia 
creştină, mîntuirea neamului românesc. Eroismul şi sfinţenia sunt 
valori superioare în care cred tinerii de azi. Am scris de mai multe ori 
despre spiritul revoluţiei creştine, aşa cum începe a fi realizată ea de 
mişcarea legionară, şi mi-am îngăduit, acum, să mă opresc numai 
asupra valorilor eroice, aristocratice, pe care le cultivă Legiunea. 
Conştiinţa unei misiuni istorice a fost întotdeauna caracteristică 
oricărei aristocraţii... în locul aristocraţiei de sînge. Legiunea creează 
o nouă aristocraţie: a spiritului. în locul elitelor care-şi moştenesc 
drepturile odată cu virtuţile şi păcatele strămoşeşti se naşte o nouă 
elită care-şi cucereşte libertatea învăţînd să moară şi să se jertfească. 
Dar, în această nouă aristocraţie legionară, care se naşte, reînvie evul 
mediu românesc: conştiinţa misiunii istorice, vrednicia şi bărbăţia, 
dispreţul şi indiferenţa faţă de neputincioşi, canalii şl băieţi deştepţi” 2 , 
în sfîrşit, trei săptămîni mai tîrziu, comenta salvarea, prin legiona¬ 
rism, a provincialismului, după o călătorie „cu cîţiva prieteni şi cama¬ 
razi” la Călăraşi: „Legionarismul aduce o transformare radicală a 
mentalităţii provinciale. Cînd educaţia legionară va da roade se va 
vedea că sensul vieţii nu este parvenirea, cariera cu orice preţ. Marea 
revoluţie legionară schimbă centrul de gravitate al fiinţei româneşti din 
afară înlăuntru... Una din afirmaţiile revoluţionare ale creştinismului 


1. Buna Vestire, I, nr. 234, 6 decembrie 1937, p. 8. 

2. Mircea Eliade, „Noua aristocraţie legionară”. Vremea, XI, nr. 522, 23 ianuarie 
1938. 

era aceasta: nu există om, oricît de jos ar li căzut el pe scara valorilor 
morale şi religioase, care să nu fie îndreptăţit să-şi nădăjduiască 
mîntuirea. O astfel de afirmaţie revoluţionară face şi legionarismul; 
nu există loc în ţara românească unde să nu-ţi poţi realiza, pînă la 
maxima ei fructificare, viaţa. Legionarismul va pune capăt complexe¬ 
lor de inferioritate ale provinciei. într-adevăr, idealul legionar, idealul 
de aspră spiritualitate creştină, poate fi oriunde trăit, în mijlocul 
comunităţii româneşti” 1 . 

Apoi, pledoariile legionare ale lui Eliade încetează. Dar aceasta 
pentru că ele nu mai pot fi rostite. Instaurarea, din februarie 1938, 
a dictaturii regale, primul guvern Miron Cristea, cu Armând Călinescu 
la Interne, interzice propaganda legionară. Vremea îşi modifică orien¬ 
tarea deschis filolegionară, iar serialul lui Eliade despre provincie şi 
legionarism e întrerupt. Articolul său din nr. 526 (20 februarie) începe, 
semnificativ, astfel: „Cum nu ştiu încă despre ce se poate şi nu se 
poate scrie, mă mulţumesc să împărtăşesc cititorilor mei cîteva fapte 
culese din cele mai inofensive reviste de cultură”. De altfel, în decem¬ 
brie 1938, revista va fi suspendată, pentru a reapărea la 15 septem¬ 
brie 1940. Cuvîntul, reapărut în ianuarie 1938, la care Eliade scria 
prudent, e suspendat, şi el, în aprilie 1938. Propaganda legionară e, 
peste tot, interzisă. încep timpuri grele pentru Eliade. Nae lonescu, 
împreună cu ştiuţii lideri legionari, e arestat şi internat în lagărul de 
la Miercurea Ciuc. Nae lonescu e suspendat din învâţămînt şi, prin 
asta, îşi pierde postul şi asistentul său, Mircea Eliade. De altfel, Eliade 
e căutat, şi el, de poliţie, i se face percheziţia locuinţei, dar el, inspi¬ 
rat, se ascundea într-o casă clandestină. Armând Călinescu îl consi¬ 
dera, pentru ceea ce scrisese, periculos şi decisese arestarea lui 
Eliade. în Memorii, Eliade acreditează versiunea că, întrebat de gene¬ 
ralul Condeiescu ce i se impută autorului întoarcerii din rai. Armând 
Călinescu i-ar fi răspuns: JE omul lui Nae. îmi ajunge”. La 14 iulie 
1938, Eliade e arestat şi transportat la Siguranţă. I s-a cerut să sem¬ 
neze o declaraţie de desolidarizare de mişcarea legionară. Refuză, 
notlficînd că el nu fusese membru înscris în mişcarea legionară. E, 
probabil, adevărat. Dar activitate publicistică, propagandistică şi sen¬ 
timente efective prolegionare dovedise. Jurnalul lui Sebastian, din 
care am citat, articolele sale şi încă altele pledează, fără putinţă de 
tăgadă, pentru ataşamentul său legionar activ. Menţinîndu-se în 
refuz, după şase săptămîni a fost internat, şi el, în lagărul pentru 
legionari de la Miercurea Ciuc. Eliberarea din lagăr depindea şi ea de 
declaraţia de desolidarizare. Nae lonescu, îmbolnăvindu-se de cord 
şi instalat în Spitalul Militar din Braşov, a dat, din spital, o cam 


1. Mircea Eliade, „Provincia şi legionarismul”. Vremea, XI, nr. 525, 13 februarie 

Nibilinică declaraţie de desolidarizare. Eliade s-a îmbolnăvit de plămini 
prin octombrie şi, cu intervenţii, e internat în sanatoriul de la Moroieni. 
Declaraţia de desolidarizare nu a dat-o, iar cea mai mare parte din 
foştii săi codeţinuţi din lagărul de la Miercurea aveau să fie, peste 
zece luni, asasinaţi. După trei săptămîni de la internarea în sanatoriu, 
ICliade a fost eliberat, deşi a rămas, ca bolnav „liber”, acolo. Apoi a reve¬ 
nit la Bucureşti. Norocul i-a surîs. Pentru că, îndată după ce a murit 
Nae Ionescu (15 martie 1940), considerîndu-se dispensat de obligaţia 
morală faţă de profesor. Al. Rosetti i-a propus şi s-a zbătut să per¬ 
fecteze trimiterea sa în diplomaţie, mai întîi ca ataşat de presă la 
londra, apoi la Lisabona. A ieşit din strînsoarea cumplitului angrenaj 
t;are îl absorbise doi-trei ani 1 . A aflat, la Londra fiind, de asasinarea 
de către legionari a lui N. Iorga şi Virgil Madgearu, ca şi a încarcera¬ 
ţilor de la Jilava. A condamnat gestul „răzbunării” lui Codreanu. „Ei 
au anulat sensul religios de «jertfă» al legionarilor executaţi sub Carol 
şi au compromis iremediabil Garda de Fier, considerată de atunci o 
mişcare teroristă şi pronazistă. Uciderea lui N. Iorga, marele istoric 
şi genialul profet cultural, va păta pentru multă vreme numele de 
român.” 2 Are incontestabil dreptate. Numai că asasinatele anterioare 
(începînd cu cel al lui Manciu, făptuit de Codreanu însuşi) nu ates¬ 
taseră ideea de jertfa, de care tot făceau caz legionarii? Disociindu-se, 
ICliade rămăsese, se pare, încă prizonierul convingerilor adoptate în 
1937. A urmat, cum se ştie, lungul său exil. S-a disociat el de con¬ 
vingerile de la sfîrşitul celui de-al patrulea deceniu? N-a făcut-o nică¬ 
ieri public, cum procedase Emil Cioran în chip explicit. Ciudată e 
semnătura lui, trecută la rubrica „personalităţi”, pe un document al 
legionarilor care îl dezavuau pe Horia Sima în calitatea de comandant 
al mişcării. Documentul poartă data de august 1954 3 . Să i se fi trecut 
numele fără a i se fi cerut consimţămîntul? Posibil, deşi e greu de 
crezut. Oricum, e necesar să consemnez faptul, chiar dacă pare ciu¬ 
dat. Am găsit însă, în Memorii, şi o consemnare care înglobează un 
regret. Prin 1950 i-a apărut la editura italiană Einaudi cartea Tecniche 
dello yoga. S-ar fi primit - se pare, din ţară - denunţuri la editură (era 
o editură a Partidului Comunist Italian) privind activitatea fascistă a 
lui Eliade în România. Editorul şi, mai ales, coordonatorul colecţiei 
au refuzat să ia în seamă alte obiecţiuni decît cele pur ştiinţifice. 
„Dar denunţurile primite de Einaudi - notează Eliade -, deşi n-au 
avut rezultatul aşteptat de cei care le făcuseră, mi-au amintit, opor¬ 
tun, că imprudenţele şi erorile săvîrşite în tinereţe constituie o serie 
de malentendu -uri care mă vor urmări toată viaţa.” 4 E singura dată. 


1. Cf. Mircea Eliade, Memorii, voi. II (1937-1960), Humanitas, 1991, pp. 1-46. 

2. Ibidem, voi. II (1937-1960), Humanitas, 1991, p. 49. 

3. Cf revista Mişcarea, n, 1993, nr. 4, p. 14. 

4. Mircea Eliade, Memorii, voi. O, ed. cit., p. 111. 

din cîte ştiu, cînd a vorbit de „Imprudenţele şi erorile” din tinereţe, 
Altfel, neapucînd de teama consecinţelor să spună ceva, penitent, 
despre asta în Europa, în S.U.A. a tot ţinut-o astfel. Dacă apuca să 
o facă, serios şl automustrător, la vreme, scutea posteritatea de scan¬ 
dalul şi dezvăluirile de care are parte acum. Dar să ocolesc, ca analist 
al perioadei, „imprudenţele şi erorile tinereţii” lui Eliade n-am cum. 
E efectiv imposibil pentru cine năzuieşte să reconstituie fizionomia 
spirituală a epocii. Eliade a fost prea mare şi important pentru gene¬ 
raţia sa ca să-i putem ignora scrierile şi luările de atitudine. De am 
proceda prin eliminare, dimpotrivă, am credinţa că aş comite o blas¬ 
femie. Aş încheia acest paragraf cu un pasaj dintr-o scrisoare - datată 
7 ianuarie 1946 - a lui Eugen Ionescu, aflat la Paris, către Petru Comar- 
nescu, rămas la Bucureşti: „Sunt nevindecat de moartea în spiritul 
meu a lui Costin (probabil Paul Costin Deleanu, n.n.), Arşavir (Arşavir 
Acterian, n.n.), Horia (Horia Stamatu, run.) şi alţii, de care m-am rupt 
în vecii vecilor (la judecata din urmă eu voi fi în stînga sau în dreapta 
tatălui, iar ei în partea opusă, dacă mă duc în iad, ei se vor duce în 
rai; dacă mă duc în rai, ei vor fi în iad... Niciodată, niciodată n-o să 
ne mai dăm mîna: Dumnezeu, El însuşi ne-a despărţit pe vecie pe 
unii şi pe alţii, el ne-a ales, pe unii într-o parte, pe alţii într-alta. Pe 
Eliade şi pe Cioran nu-i pot vedea. Deşi ei «nu mai sunt legionari» 
(cum spun ei) - ei nu se pot rupe de angajamentul pe care l-au luat, 
o dată pentru eternitate, au rămas legionari fără să mai vrea şi-i simt 
că simt din neamul acelor ce pentru mine îmi apar hiene (şi eu, desi¬ 
gur, pentru ei, apar drept hienă; suntem hiene unii pentru alţii, şi 
asta e din ce în ce mai limpede, cît va mai fi în istorie şi după). Numai 
tu eşti un optimist. Şi poate numai tu ai o inimă pură” 1 . Neîmpăcat, 
să recunoaştem, rechizitoriu. Şi, repet, poartă data ianuarie 1946, 
redactat fiind de un coleg de generaţie care îşi cunoscuse bine, în 
intimitate, confraţii şi avea dreptul să-i judece şi să dea sentinţe. 

O versiune acreditează că Noica s-a convertit, devenind legionar, 
tîrziu, cumva după asasinarea lui Codreanu. Convertirea s-a produs, 
de fapt (dar nu mult), mai înainte. Nu avem texte publicistice dove¬ 
ditoare, decît puţine, pentru această perioadă, pentru că Noica, aflat 
cu o bursă la Paris, nu prea publica şi că, de fapt, n-avea - sub cen¬ 
zura carlistă - unde scrie în spirit legionar. Dar există o epistolă, tot 
a lui Eugen Ionescu, din Paris, adresată către Ionel Jianu. Şi scrisoa¬ 
rea e datată 9 ianuarie 1938, deci cu zece luni înaintea asasinării lui 
Codreanu: „îmi vorbeşti - scrie Eugen Ionescu - de actele gratuite ale 
lui Dinu N. (Constantin Noica, n.rt). Nu l-am văzut deloc pe-aici. 
Cunoscînd «violenţa» sentimentelor mele împotriva «ideilor» (vai) lui, 
nu a mai căutat, probabil, să mă vadă. Am auzit însă că face fel de 


1. Petru Comamescu, Corespondenţă (manuscris). 

fel de Isprăvi «căpităneşti». E în mîinile acelei coropişniţe demonizate 
de Cioran şi nimeni nu-1 mai poate scoate de acolo. De altfel (regret că 
nu-ţi pot spune mai multe), nici eu nu ştiu ce să mai aleg. E noaptea, 
noaptea peste tot” 1 . Există, apoi, un schimb epistolar între Comamescu 
şi Noica, cu totul revelator în ordinea temei aici în discuţie. în presa 
din ţară începuseră, după masivele arestări şi încarcerări ale legio¬ 
narilor, să se publice, masiv, declaraţii ale lor de renunţare la activi¬ 
tatea în Garda de Fier. Noica se afla la Paris, unde Comarnescu îi 
scria, la 23 decembrie 1938, cerîndu-i, aproape implorîndu-1, să 
renunţe la legionarismul mai de curînd îmbrăţişat: „Personal, ca pri¬ 
eten şi ca intelectual, ca modest coleg într-ale filozofiei şi artei cu tine, 
socot că faci o mare greşeală prin noua ta atitudine, mai ales că nu 
eşti un luptător şi nici un politician de rînd. Ţi-am spus-o în repetate 
rînduri cît de uimit am fost de judecăţile tale politice, cît de necon¬ 
forme cu fiinţa ta şi cu năzuinţele tale de înţelept şi om de ştiinţă 
mi-au părut preferinţele tale politice, fundate, o cred şi acum, nu pe 
cunoaşterea reală a oamenilor şi stărilor, cît pe un bovarysm, un 
iluzionism propriu, în numele căruia te sacrifici inutil şi, iartă-mă, în 
chip absurd. Ştiu cît de decis eşti uneori, aproape chiar încăpăţînat, 
pentru a încerca să te conving că faci un pas greşit şi că-ţi anulezi 
toată vocaţia şi destinul tău de creator adevărat. Dar asta nu mă 
împiedică să nu sufăr, să nu regret, că eşti un cleric trădător şi că 
trădezi pentru nişte himere şi rudimente cărora inima ta generoasă 
şi imaginaţia ta plină de ethos le-a dat un conţinut şi un sens de care 
nu au fost vrednice... Suferi, dar suferi în gol, Dinule. Abandonezi 
cultul înţelepciunii. Iar politiceşte mergi contra interesului ţării... 
Situaţia ţării se arată într-o clipă hotărîtoare pentru progresul ei. îmi 
apari orb, un ort» care se afundă din ce în ce în beznă, practicînd un 
ascetism fără sens, chiar dacă o faci cu cel mai curat şi dezinteresat 
sentiment... Dar gîndeşte-te că Nae Ionescu, în care aveai atîta încre¬ 
dere, s-a plecat în faţa realităţii, şi-a dat seama că, pînă acum, con¬ 
struia în vînt, că trăia în iluzie. Şi ceilalţi intelectuali angajaţi într-o 
mişcare în care tu n-ai fost angajat. Vii târziu şi de la Paris nu poţi fi 
informat că oamenii aceia minau existenţa statului, duceau la un 
război civil, că au sabotat impunerea ţării ca o mare putere în străi¬ 
nătate, că nu lucrau pe cont propriu, ci ascultau de străini, chiar 
dacă uneori erau cinstiţi sufleteşte şi bine intenţionaţi. Am înţeles şi 
eu ethosul lor rudimentar, dar pentru acest ethos rudimentar cîte 
orori în schimb, cîtă teroare, asasinate, ură şi, mai ales, idolatrie. 
Dinule, ştii sensul prescripţiei «să nu-ţi faci idoli!». Creştinul şi filo¬ 
zoful din tine se anulează în clipa în care cad în idolatrie. Şi ţi-o spun 
sincer: eşti idolatru”. Şi iată răspunsul lui Noica, scris prompt de la 


1. Apud Literatorul, n, nr. 8, 28 februarie 1992. 

Paris peste cinci zile (28 decembrie 1938): „Nu ştiu ce poţi înţelege 
prin «lipsă de informaţie»; s-au petrecut fapte care nu mai au nevoie 
de amănunte, iar, pe de altă parte, amănuntele care le deţin aici ar 
putea fi mai exacte decît cele cari au fost voit răspîndite acolo. De 
asemenea, nu ştiu de ce natură e convertirea lui Nae ori a lui Mircea. 
Apostazia lor, obţinută în condiţii cunoscute, nu mă poate convinge, 
iar faptele nu pot comporta nici o scuză, ci au cel mult un înţeles: 
acela de a ţine de un destin, la înălţimea căruia fiecare dintre noi ar 
trebui să căutăm a fi. Ţi-aş putea răspunde deci: eu nu caut, acum, 
decît să fiu vrednic de jertfa pe care cineva din mijlocul nostru a con¬ 
simţit s-o facă pentru noi toţi. Iar aici nu încape vorba de nici un fel 
de idolatrie şi de nici un fel de acţiune «teroristă». Ba de opusul amân¬ 
durora: de interiorizare desăvîrşită... în orice caz, ea (scrisoarea, n.n.) 
încearcă să asigure pe un prieten îngrijorat de destinul meu că nu 
mă consider defel diminuat, ci, dimpotrivă, îmbogăţit. De altfel, adaog 
că nu înţeleg să activez decît acum, cînd pot asculta de comandamen¬ 
tele celor morţi. Dacă într-o zi gruparea se reorganizează şi poate 
lucra pe faţă, redeviu aceea ce am fost” 1 . Din păcate, nu a redevenit 
ceea ce fusese nici după legalizarea, din nou, în septembrie 1940 a 
mişcării legionare. 

Dar puţin înainte de acest moment Noica a publicat, la 8 august 
1940, o gazetă. S-a numit Adsum (Sunt de faţă), a apărut, în patru 
pagini, în număr unic şi a fost integral scrisă de Noica. Autorizaţia 
de apariţie o înaintase autorităţilor la 25 ianuarie 1940. Dar a căpă¬ 
tat îngăduinţa apariţiei tocmai în august, cînd situaţia legionarilor s-a 
mai liberalizat. Să citez titlurile cîtorva articole: „Simt de faţă”, „Veac 
de colectivităţi, aşadar de elite”, „Veac al omului viu”, „Spiritualitate şi 
moarte” etc. Să reproduc această lămurire a redacţiei: „Revista Adsum 
apare într-un singur număr. Redacţia ei a crezut-o necesară pentru 
ceilalţi, dar mai ales pentru sine. Dacă s-a înşelat, nu se va înşela şl 
a doua oară. Un singur număr ajunge. Ajunge spre a mărturisi.. 
Revista Adsum apare din acest sentiment ăl unei contemporaneităţi 
care nu înţelege, care nu mai înţelege să se ascundă”. în articolul 
„Veac al omului viu” recunoaştem motive obsesive ale publicisticii şi 
doctrinei legionare: „Idealul oricărei elite conştiente nu este să facă 
altă lume, e să fie altă lume. Cine nu înţelege aceasta nu e contem¬ 
poran nici cu ce se întîmplă aci, nici cu ce s-a întîmplat în altă parte. 
De făcut o altă lume izbuteşte şi cel străin de ea; de clădit o lume mai 
bună o poate, cine ştie?, şi diavolul. Numai cîţiva pot fi, numai ei pot 
încorpora fiinţa lumii noi, în aşa fel încît ea mai ales s-o reprezinte, 
chiar atunci cînd nu mai sunt. Căci moartea e uneori un fel de a fi 
preotul. Obsesia lui e să fie. Fireşte că şi el făptuieşte; dar o face aşa 


1. Din volumul, în manuscris. Petru Comamescu în corespondenţă. 

mm, la limită, ar face sfinţii". Un articol, „Spiritualitatea şi moartea", 
readuce în discuţie ideea de jertfă prin moarte, atît de cultivată de 
legionarism: „în ordine absolută, orice iniţiere spirituală tinde, deci, 
«ă fie o iniţiere la moarte. Dacă nu faci pe modelul acesta o iniţiere 
Hpirituală, ai sorţi să rămîi la periferia vieţii adevărate... Patriotismul 
(Ic rînd îţi cere jertfa prin dragoste. Revoluţia spirituală cea mai înaltă 
nu-ţi va cere altceva. Şi tocmai de aceea e o revoluţie spirituală: pen¬ 
tru că, prin iniţiere la jertfă, te iniţiază la viaţă". Revista Azi a comen¬ 
tat critic publicaţia lui Noica într-un articol care a fost scris, probabil, 
de Anton Dumitriu: „Iată cum dinapoia ginditorului şi pretinsului 
creştin se profilează, după perdeaua de praf ideologic, necromantul, 
bătăuşul şi apologetul violenţei sanguinare. O, nu, d. C. Noica merită 
să meargă pe un drum mai puţin lunecător şi mai puţin înclinat, adică 
«un tip de viaţă elveţiană», în care inteligenţa dsale ascuţită, dar fra¬ 
gilă, să fi fost ferită de seducţiile întunecimii, de farmecul ereziilor şi 
de acea atracţie spre prăpastie caracteristică ereziilor moderne" 1 . Şi 
Intr-un articol semnat chiar de Anton Dumitriu în acelaşi număr al 
gazetei Azi se spunea: „Iată tipul de om pe care-1 vede Noica: acela 
care rezolvă totul... Adevărata poziţie a omului în Univers este aceea 
de umilinţă, recunoaştere a unei existenţe care-1 depăşeşte. în această 
smerenie omul se regăseşte. De aceea actul creştin de închinare e un 
act de smerenie, dar un act de prezenţă” 2 . 

Dar vremea îi venea în întîmpinare lui C. Noica, cel de atunci. La 
4 septembrie 1940, Ion Antonescu devine premier şi conducătorul 
statului, eliberîndu-i pe legionari din închisori. La 6 septembrie 
Antonescu îl sileşte pe rege să demisioneze, iar la 14 septembrie ţara 
e decretată stat naţional-legionar şi Horia Sima devine vicepremier. 
La 8 septembrie reapare oficiosul mişcării legionare, Buna Vestire, 
director fiind Grigore Manoilescu (fratele lui Mihail), iar C. Noica 
prim-redactor (titulatura de atunci pentru redactor-şef 3 ). în chiar pri¬ 
mul număr, C. Noica semnează articolul „Crede” (programat pentru 
Adsum, dar interzis atunci de cenzură), un delirant credo al României 
legendare visate de legionari: „Nu ţi-e îngăduit să te îndoieşti. Crede 
în învierea României legendare. Crede din toată tinereţea ta, din tot 
ce nu s-a împlinit împrejurul ţării. Alte vremuri pot fi împăcate şi 
resemnate. Alte neamuri pot vorbi, pentru întîia oară, despre destin... 
Neamul tău are de făcut altceva... Nu-i un destin să rămîi la problemele 


1. Azi, seria a II-a, nr. 77, 25 august 1940. 

2. Anton Dumitriu, „Prezenţa omului”. Azi, seria a II-a, nr. 77, 25 august 1940. 

3. Această conducere a ziarului va fi demisă la 15-16 octombrie 1940, din cauza 
articolului semnat de director, „Prea multă eleganţă” (în 13 octombrie 1940), 
care l-a supărat pe Antonescu. Ziarul a fost suspendat pînă la 20 octombrie. 
Noua conducere: director Alexandru Constant, prim-redactor Horia Stamatu 
(cf. şi Horia Sima, Era libertăţii, voi. I). 

reîntregirii teritoriale, nu-i un destin să rămîi la geografie în loc sa 
treci la spirit. Nu-i un destin, ci cu o vorbă potrivită: inerţie... Fiecare 
generaţie învaţă la şcoala ei, flecare inimă se spovedeşte şi se îndreaptă 
după cuvîntul preotului ei. Şi unii, şi alţii dorim, poate, ţării noastre 
aceeaşi negrăită fericire. Dar noi, aceştia, tinerii, n-o vedem în istorie, 
O vedem în legendă. Crede în învierea României legendare” 1 . 

Două zile mai tîrziu, Noica vorbeşte într-un articol despre misiunea 
Legiunii: „Legiunea n-a voit să facă altă Românie. Ea a voit să fie altâ 
Românie. Cine nu simte aceasta nu înţelege nici de ce a murit Moţa 
şi nici de ce dăruirea cea mare a Căpitanului era unul din felurile 
sale de a birui şi de a face neamul românesc să biruiască... Nu vedeţi 
că e vorba de România duhului, înainte de celelalte, de România 
duhului? O asemenea Românie se trăieşte, se face trăind. Iar a muri 
este uneori un fel de a fi viu. Aşa a înţeles Moţa. Şi dacă s-a dăruit, 
a făurit-o pentru că a vrut să fie printre noi... Legiunea n-a visat să 
facă o ţară mai bună, a năzuit să fie o ţară mai bună. De veţi avea 
fapte şi nu veţi crede şi fi, ce se va alege din strădania voastră? 
Legiunea a înţeles să facă o altă ţară prin desăvîrşirea tipului de om 
dinlăuntrul ei. Cine este bun face binele în chip firesc. Iar Legiunea 
a voit această minune românească, să ridice o generaţie care să facă 
binele în chip firesc. înţelegeţi tot miracolul acesta al unui tip de 
român care, prin simpla sa prezenţă, să fie înfăptuitor şi binefăcător? 
Aşa l-a visat conducătorul dintotdeauna al mişcării legionare; aşa îl 
vrea conducătorul ei de azi: drept un tip de român atît de pur, încît 
actul lui de prezenţă să-l oblige. Să oblige materia să 1 se supună” 2 . 

Noica e cuprins de o asemenea frenezie în extaz, încît semnează, 
uneori, şi două articole în coipul aceluiaşi număr. Iată un articol în 
care încerca să stabilească relaţia dintre Legiune şi cultură: „Legiunea 
visează pentru ţara românească un alt tip de om. Cultura nu poate 
decît fie să-l slujească, grăbindu-i ivirea, fie, odată ivit, să-l exprime. 
Ea este liberă şi într-un caz, şi într-altul. Căci dacă nici tipul ideal 
de om nu constrînge, atunci libertatea e o nebunie. Conducătorul de 
totdeauna al Legiunii şi conducătorul ei de azi au definit raportul 
dintre cultură şi Mişcare prin gîndul acela, mai răscolitor decît orice 
pagină de metafizică. Noi tindem către un tip de om atît de desăvîrşit, 
încît artistul, poetul şi gînditorul, în deplina lor libertate, să-l sculp¬ 
teze, cînte şi gîndească. Ce înseamnă libertatea mult slăvită a cultu¬ 
rii faţă de un asemenea elan către puritate şi frumuseţe? Un tip de 
om care să iradieze în jurul său, de care artistul să nu-şi poată dez¬ 
lipi ochii, de care gînditorul să nu-şi poată depărta cugetul - ce extra¬ 
ordinară culme românească! Către asemenea culmi ne îndreptăm 


1. Constantin Noica, „Crede”, Buna Vestire, IV, nr. 1, 8 septembrie 1940. 

2. Idem, „Fii înfricoşător de bun”. Buna Vestire, IV, nr. 2, 10 septembrie 1940. 

privirile, chiar de aici, dintr-un colţ de ziar. Le vom sluji! Şi cînd 
cititorul va regăsi, în paginile acestea, peste cîteva zile, ordinul de 
constituire a «Corpului Moţa şi Marin» - corpul acesta sortit să dea 
rl Iţele în spirit ale neamului românesc - va înţelege cîtă frumuseţe 
nştepta să iasă la lumină în idealul pe care-1 slujim. Şi cîtă cultură 
adevărată se răsfrînge din cel dintîi tip de om frumos al Vieţii şi al 
Morţii româneşti” 1 . Extazul lui Noica despre libertatea culturii coman¬ 
date să înfăţişeze omul nou legionar era o biată himeră. Pentru că în 
corpul ziarului Buna Vestire, în reapărutul Cuvtntul, în Axa, alţi con¬ 
deieri (Barbu Sluşanski, Horia Stamatu, Mircea Streinul etc.) închi¬ 
puiau un adevărat reţetar despre felul cum trebuie să scrie artistul, 
’l'oate motivele viitorului realism socialist se află, in nuce, în aceste 
reţetare de ideologie literară. Probă a faptului că totalitarismul n-a 
Inventat nimic nou, în ordinea politicului şi a culturii, totul se reia, 
prin repetiţie obositoare, privîndu-1, de fapt, pe artist, de libertatea 
creaţiei. 

De altfel, Noica ajunsese pînă acolo încît îl elogia, participativ, şi 
pe Horia Sima, socotit, de fondatorii mişcării legionare, drept un 
uzurpator: „Aceasta visează - spune Noica - pentru neamul său cînd 
spune că biruinţa deplină a mişcării legionare va veni în ziua cînd 
«întreaga naţiune va fi legionarizată»; să trezească în toţi oamenii ţării 
acesteia ce a reuşit Căpitanul, să trezească în aproape toţi legionarii... 
Materie, somn, inerţie românească - supuneţi-vă”. Şi, la 14 octombrie, 
în articolul „Sunteţi sub har”: „Astăzi suntem sub un anumit har. Horia 
Sima nu pune impozite pe lefuri: pune în mişcare sufletele. Ministrul 
şcolii nu vesteşte literă nouă pentru şcoală: caută suflet nou pentru 
ea. Peste comunitatea românească a coborît harul. în ce măsură, o 
vom vedea. O veţi vedea. Dar nu mai e legea, ci harul... Nu suntem 
sub lege, suntem sub har. Dacă n-ar fi cuvintele biblice, am tăcea. 
Atît de mare ne e nădejdea. Atît de mare ne e credinţa”. în sfîrşit, 
într-un articol îl elogia postum pe M. Polihroniade, cel ce a convertit 
o parte a tineretului intelectual spre legionarism, mărturisind, penitent, 
că el, Noica, a fost printre cei din urmă: „Vom face într-o zi apelul: 
toţi am sfîrşit prin a sluji Legiunea datorită lui Mihail Polihroniade. 
Suntem mulţi. Şi nu semănăm unul cu altul. Dar credem în Legiune. 
Iar începutul credinţei noastre îl datorăm lui Mihail Polihroniade. 
Fiecare convertit în credinţa legionară îşi are un frate mai mare întru 
credinţă. Ştiu: prezenţa Căpitanului nu putea să ne lase nepăsători; 
apariţia lui Moţa nu putea să ne lase întunericului. Totul era mistu¬ 
ire şi totul era lumină în jurul lor. Dar trebuia, pentru fiecare dintre 
noi, să vină cineva din lumea noastră să ne ridice pînă la lumea lor... 
Aşa au început cîteva sute de tineri în care inteligenţa era trufaşă şi 


1. Idem, „Cultură şl Legiune", Buna Vestire, IV, nr. 3, 11 septembrie 1940. 

gustul vieţii rezista. Iar unul dintre ei, un frate mai mic, îi cere acum 
iertare că a început ultimul’* 1 . 

S-ar mai putea cita mult din această publicistică învăpăiat legio¬ 
nară a lui Noica din lunile acelea dintre septembrie 1940 şi ianuarie 
1941. Folosul ar fi mic (la unele voi face apel în alt capitol al acestei 
cărţi). Fenomenul convertirii extatice a lui Noica e suficient surprins 
în dureroasa, tragica lui realitate. A rămas fidel convingerilor sale şi 
după înăbuşirea rebeliunii legionarilor din 21-24 ianuarie 1941 şl 
interzicerea de către Antonescu a mişcării legionare. Sunt ştiri că, în 
1943, la aflarea deciziei lui Antonescu că gardiştii deţinuţi în închisori 
vor fi eliberaţi sub condiţia de a pleca pe front în detaşamentele de 
pedeapsă în linia întîi (la acest „privilegiu” a apelat Haig Acterian, 
murind în luptele din Kuban), Noica, în semn de solidarizare cu cama¬ 
razii săi, a cerut să plece şi el, voluntar, pe front. Şi numai respinge¬ 
rea lui de către o comisie medicală ca inapt (n-avea un rinichi) l-a 
salvat de la catastrofă. Niciodată nu a socotit util să se disocieze de 
legionarismul său din tinereţe (în 1938, cînd s-a convertit la legiona- 
rism, avea 29 de ani), păstrînd despre acest episod, care l-a marcat 
totuşi profund, tăcere absolută. într-o notă din 1988, publicată în 
Viaţa Românească, lăsa, testamentar, indicaţiunea că pentru el nu 
are valoare decît opera, biografia fiind de neglijat („Dacă se va interesa 
cineva de activitatea mea cărturărească, îl rog să nu ţină seama de 
următoarele: 1. De biografia mea, ce n-are conţinut, în bună parte 
din voinţă proprie. 2. Mi-am trăit viaţa în idee, fără rest spre deose¬ 
bire de alţii care şi-o sfirşesc în rest şi care astfel merită să fie regre¬ 
taţi. Sunt în ceea ce am publicat” 2 ). Chiar de i-am respecta diata, 
lucrurile nu se soluţionează. Pentru că din opera publicată („sunt 
ceea ce am publicat”) face parte şi publicistica legionară din care am 
citat, mai înainte, cu excesivă parcimonie. Iar de această publicistică 
militant legionară nu a înţeles să se disocieze vreodată. Nu s-a diso¬ 
ciat critic pentru că o socotea o eroare nesemnificativă de tinereţe sau 
pentru că, vai, continua să creadă în vechile convingeri? întrebarea e 
gravă, dar deloc inutilă. Şi-au mai pus-o şi alţi exegeţi. în studiul 
„Dosarul Constantin Noica”, dl Adrian Marino preciza: „Constantin 
Noica rămînea mereu consecvent cu sine. El a fost puternic marcat 
de ideologia sa de tinereţe... împreună cu întreaga sa generaţie, cu 
Nae Ionescu în frunte. Constantin Noica n-a crezut niciodată în demo¬ 
craţia de tip occidental, bazată pe pluralism şi drepturile omului, 
socotite pure abstracţiuni raţionaliste. El a fost pe faţă, şi a rămas, 
un spirit de dreapta. Că nu credea în democraţie este sigur. Teoretic, 


1. Constantin Noica, Apelul AxeC, Burta Vestire, I, seria a D-a, nr. 19, 29 septembrie 
1940. 

2. Viaţa Românească, 1988, nr. 3, p. 10. 

cm dreptul său. Continuitatea ideilor de tinereţe este evidentă” 1 . Mă 
InUinesc în opinii cu dl Adrian Marino. Constantin Noica nu s-a diso¬ 
ciat de opiniile din tinereţe pentru că, de fapt, a continuat să creadă 
In ele. De aceea a fost aproape oficializat de naţionalismul ceauşist. 
Iar filozoful a făcut destui paşi, în publicistică, în întâmpinarea aces¬ 
tui nou naţionalism. Naţionalismele se regăseau într-o conciliere de 
viziune şi credinţă. 


1. Adrian Marino, .Dosarul Constantin Noica”, 22, m, nr. 42 (143), 22-28 octombrie 
1992. 

Capitolul IV 


Extrema dreaptă. Orientări 


Eliminlnd din ecuaţie cuzismul, care avea stagiu încă înainte de 
război, se reducea la monomania antisemitismului şi cam ieşise din 
uz, alte orientări vor satura, în anii treizeci, direcţia extremismului 
de dreapta. Deopotrivă în planul disputei de idei şi în cel al vieţii 
politice, încercînd un efort de sistematizare, patru au fost orientările 
principale ale extremismului de dreapta: naeionescismul, direcţia 
reprezentată de Mihail Manoilescu, cu al său corporatism, Nichifor 
Crainic, cu al său concept al statului etnocratic, şi mişcarea legionară. 
Nu-i vorba, dincolo de diferenţieri, un liant topea, în finalitate, chiar 
aceste orientări. Dar de o distincţie între ele - nu numai pentru că, 
uneori, s-au angajat în polemici - se poate, negreşit, vorbi. 

1. Nae Ionescu, profesor (de fapt, pînă în 1937, conferenţiar) la 
Universitatea bucureşteană din 1919, a izbutit, treptat, să devină un 
factor esenţial de influenţă asupra tineretului studenţesc bucureş- 
tean. Influenţa a exercitat-o, mai întâi, prin prelegerile celor două 
cursuri ale sale (metafizică şi logică) la care participau nu numai 
studenţii de la litere, dar şi cei de la Teologie şi cei de la Ştiinţe, dînd 
suport şi orientare Asociaţiei Studenţilor Creştini Români. Cursurile 
sale, de pildă cel de logica colectivelor, din a doua jumătate a anilor 
treizeci, aveau o finalitate spirituală şi politică indiscutabilă. Totodată, 
din 1927-1928 şi pînă la sfîrşitul anului 1933, apoi din ianuarie-apri- 
lie 1938, influenţa sa, extraordinară, s-a exercitat prin articolele sale 
şi nu numai ale sale din ziarul Cuvintud, pe care, din 1928, l-a condus. 
Prin articolele din CuvîntuL, puterea circulatorie a verbului său a tre¬ 
cut de la catedră la spiritul public, pe cale nemediată, extinzîndu-se 
la scara întregii ţări. Modul socratic de predare a fascinat efectiv 
tineretul universitar. Erau, cum spunea, în 1936, Mircea Eliade, „lec¬ 
ţii familiare, calde, dramatice. Vorba lui cucereşte şi gîndirea lui 
tulbură. Cea dintîi etapă... a fost această tehnică a neliniştii Unii au 
văzut în ea «primejdia teoretică». Seminarii întregi de studenţi au fost 
învăţaţi sistematic cum să nu creadă în cărţi, în teorii generale, în 
dogme. Dimpotrivă, paradoxul şi aventura erau încurajate; deznădej¬ 
dea şi exasperarea erau privite cu simpatie, sinceritatea era promovată 

pretutindeni... Socratismul profesorului Nae Ionescu se integrează 
Mstfel, de minune, momentului special 1922-1930. Tot ce a dezbătut 
■generaţia tînără» în acea vreme: «experienţa», «aventura», «ortodoxia», 
«autenticitatea», «trăirea» îşi găseşte rădăcina în ideile profesorului 
Nue Ionescu... în această dramatică şi necesară luptă pentru auten¬ 
ticitate fără de care nimic nu se poate crea profesorul Nae Ionescu a 
jucat rolul de frunte... Pe Nae Ionescu nu-1 interesa decît un singur 
luciu: să fii tu însuţi. Problema sufletului românesc este o problemă 
ontologică înainte de a fi una istorică... Nu putem dezbate realităţile 
mmăneşti pînâ ce nu întîlnim realul”. Apoi Eliade justifică şi scuză 
refuzul profesorului său de a publica cărţi de filozofie. Tipul socratic 
ni filozofiei sale respinge fixarea într-o carte sau, şi mai grav, în sis¬ 
teme („Nae Ionescu nu se putea contrazice «publicînd» cărţi de filozo¬ 
fie, texte moarte pe care ei [studenţii, n.n.1 să gîndească şi să şi le 
Însuşească. Nu se putea contrazice adică nu putea accepta să moară” 1 ). 
De altfel, cursurile sale sunt totuşi litografiate şi pot fi consultate 
(Mircea Vulcănescu precizase că sunt unsprezece la număr). Dar 
lui Nae Ionescu i se contesta originalitatea şi era învinuit că se folo¬ 
seşte de izvoare cu prea mare largheţe, fără a cita. în mai 1936, Mihail 
Sebastian, un admirator entuziast al profesorului, descoperise, cu 
stupoare, că întregul curs al anului precedent era îndatorat, peste 
măsură, cărţii lui Spengler Annees decisives, fără să fi făcut o sin¬ 
gură referire la autorul din care se inspirase. în noiembrie 1992, 
Alexandru George a demonstrat (România literară, nr. 36/1992) că 
lecţia de deschidere a cursului (1919) lui Nae Ionescu (Funcţiunea 
epistemologică a iubirii) a fost o parafrază nemărturisită după Liebe 
and Weltanschauungslehre, eseu de Max Scheler. Şi acest text al lui 
Nae Ionescu a fost integral redactat - era la începutul carierei - şi 
republicat, în 1942 (deci după moartea profesorului), în revista Izvoare 
de filozofie. în epocă, unii dintre adversarii săi şi chiar amici argu¬ 
mentau că tocmai din cauza aceasta nu-şi editează Nae Ionescu ale 
sale cursuri de filozofie sau logică. Iar cărţi originale ori nu avea vreme 
să scrie, ori, de e să reţinem argumentul invocat de M. Eliade, scrie¬ 
rea lor ar fi contrazis sistema maieuticii socratice pe care o folosea, 
nevenind cu prelegerile dinainte pregătite, ci improvMndu-le în sala 
de curs, uneori chiar pe un subiect oferit de un student, fascinîndu-şi 
audienţii (Cioran a povestit că, odată, prin 1932, profesorul venit la 
curs nepregătit l-a întrebat pe viitorul autor al Schimbării la faţă a 
României despre ce să vorbească. Cioran i-a sugerat să diserteze des¬ 
pre îngeri, ceea ce profesorul a şi făcut). După moartea profesorului, 
unul dintre admiratorii săi, cum a fost Mircea Vulcănescu, găsea că. 


1. Mircea Eliade, .Profesorul Nae Ionescu", Vremea, IX, nr. 463, 15 noiembrie 
1936. 

de fapt, cursurile lui Nae Ionescu „constituie un sistem de gîndlre 
neterminat, în continuă desfăşurare” 1 . Dar Mircea Eliade, într-un 
articol scris în exil, în 1970, îşi amintea de tragedia lui Nae Ionescu 
de a-şi fi descoperit cheia sistemului exact în lunile sale din urmă, 
cînd se gîndea să scrie - tocmai atunci - două cărţi ( Căderea în Cosmos 
şi un Comentariu la epistolele SJvxtului PaveQ. Şi tot în acea vreme sc 
hotărîse, în sfîrşit, să scrie Metafizica sa 2 . Destinul l-a frînt în 1940, 
lăsîndu-i, fatal, proiectele neîncheiate. 

Aceste fatalităţi nu diminuează din rolul de păstor spiritual al lui 
Nae Ionescu asupra tineretului intelectual din anii treizeci. Eliade 
observase, încă în 1934, că „Nae Ionescu este singurul cap filozofic 
al generaţiei sale care a fecundat gîndirea tuturor tinerilor care au 
trecut prin Universitate din 1922 încoace” 3 . Petre Manoliu avea drep¬ 
tate să vadă în destinul profesorului său transfigurarea unui mit 
„făcînd dintr-un om un simbol şi dintr-o viaţă un mit... Profesorul 
are ceva care nu ştii dacă îi aparţine lui sau dacă nu cumva aceea ce 
îl face pe dînsul să fie aşa cum este nu-i fructul participării sale la 
făptuirea sa” 4 5 . Şi influenţa sa spirituală a fost atît de ponderoasă încîl 
mai toţi tinerii intelectuali care au manifestat simpatii nedezvăluite 
public, le-au mărturisit sau s-au înregimentat efectiv în mişcarea 
legionară au fost studenţii lui Nae Ionescu, unii urmîndu-1 chiar ime¬ 
diat ce profesorul a trecut (toamna lui 1933) de partea Gărzii de Fier, 
iar alţii cîţiva ani mai tîrziu. Educaţia neliniştirii, a aventurii, a orto¬ 
doxiei, a profetismului, a deznădejdii şi a disperării a sfîrşit, într-un 
climat socioeconomic şi politic propice, prin a da roade. La începutul 
deceniului patru, Nae Ionescu, indiscutabil om de dreapta de la înce¬ 
put, era încă apropiat Camarilei regale (cu rol de sfetnic politic) şi 
urmărea înălţarea regimului politic de autoritate personală a regelui 
Carol al II-lea, ducînd campanii zgomotoase (fireşte, în Cuvîntul) împo¬ 
triva P.N.Ţ. (partid de centru stînga) şi a liderului acestuia, Iuliu Maniu, 
fără a-1 neglija nici pe Ion Mihalache şi apăiîndu-1 - deloc de mirare 
de pildă, pe apropiatul suveranului, prefectul Poliţiei Capitalei Gabriel 
(Gavrllă) Marinescu, pe care ministrul de Interne (Ion Mihalache), 
socotindu-1 - cum şi era - corupt, voia să-l demită şi nu putea. Dar, 
de prin mai 1933, începuse să ia apărarea grupurilor de extremă 
dreaptă, LA.N.C. şi Gărzii de Fier, ridicîndu-se împotriva tentativelor 
guvernului P.N.Ţ. de a lua măsuri punitive contra partidelor extre¬ 
miste de dreapta 6 . Somat, în iunie 1933, de Dreptatea (oficiosul P.N.Ţ.) 


1. Mircea Vulcănescu, Nae Ionescu, Humanitas, 1992, p. 27. 

2. Mircea Eliade, împotriva deznădejdii, Humanitas, 1992, p. 258, şi Memorii voi. II, 
Humanitas, 1991, p. 46. 

3. Mircea Eliade, „Nu rezistă celula?”. Vremea, VII, nr. 360, octombrie 1934. 

4. Credinţa, IV, nr. 683, 8 martie 1936. 

5. Vezi, de pildă, articolul lui Nae Ionescu „în jurul ordlnel ameninţate”, Cuvintul, 

IX, nr. 2890, 14 mal 1933. 

nA precizeze dacă ziarul său Cuvîntul e de orientare de dreapta sau 
Nlînga, Nae Ionescu refuză să răspundă, declarînd că cele două noţi¬ 
uni nu sunt concludente: „Vedeţi, deci, pe dreapta şi stingă nu se 
|>oate descurca o chestiune politică; nici măcar teoreticeşte, pentru 
ca «dreapta» şi «stingă» nu sunt în domeniul politic noţiuni complet 
diferenţiate. Dar chiar dacă teoretic chestiunea ar fi discutabilă, 
«stingă» tot nu ar fi relevantă pentru discuţia dintre Dreptatea şi noi... 
Nu există o dreapta şi o stingă univoc definite” 1 . De fapt, nici nu era 
nevoie de o astfel de dezvăluire. Cuvîntul era, evident, un cotidian de 
dreapta, care va începe, din toamna lui 1933, să se apropie de extrema 
dreaptă. Dar Dreptatea voia să smulgă, din partea directorului Cuvin- 
tutui, o declaraţie de identificare, care, cum se vede, n-a fost obţinută. 
Acest refuz de a deosebi între dreapta şi stingă a trezit iritarea gaze¬ 
tei gardiste Axa: „Zău, Dom’le Nae? Oare pentru fineţea cugetării 
d-tale filozofice logica e inutilă? Nu există nici o deosebire între stingă 
haotică şi destructivă şi dreapta oiganizatâ, ordonată şi, prin esenţă, 
constructivă?” 2 . Şi Polfhroniade îl atacase pe profesor, tot în Axa din 
mai 1933, pentru consideraţiile lui dinainte despre hitleiism şi pentru 
neaşezarea la locul potrivit, în spectrul politic, a Gărzii de Fier. Să 
mai notez, cu titlu anecdotic, că, de prin 1930, Nae Ionescu înlocuise 
vocabula „român” prin aceea, socotită a exprima mai bine autohtonia, 
de „rumân”. Radu Dragnea, care, se va vedea, a polemizat cu Nae 
Ionescu în chestiunea relaţiei naţionalism-ortodoxie, observase cu 
umor, în 1937: „D-sa are un ortograf special şi pentru cuvîntul „rumân” 
care, după Dicţionarul grotesc al lui Alecsandri, este de pronunţie 
ţigănească: motiv destul de puternic estetic de la un părinte al limbii 
literare ca să-l respingem” 3 . 

Apropierea profesorului Nae Ionescu de mişcarea legionară s-a 
petrecut în toamna lui 1933. Nae Ionescu era un antiliberal irecon¬ 
ciliabil. A sprijinit, în 1926-1928, P.N.Ţ.-ul pentru că urmărea să 
lichideze monopolul politic liberal asupra ţării. Cînd s-a produs, în 
iunie 1930, restauraţia lui Carol al II-lea - pentru realizarea căreia 
directorul Cuvîntukii a avut o contribuţie esenţială -, liberalii s-au 
împotrivit, intrind în conflict cu Palatul. Nae Ionescu a făcut tot ce-i 
stătea la îndemînă să întreţină încordate aceste relaţii. Dar în vara 
lui 1933, decepţionat de interminabilele dispute, pe chestiuni de 
morală (era vorba, printre altele, şi de Elena Lupescu) cu P.N.Ţ. şi 
Iuliu Maniu în special, necăjit de eşecul primei sale tentative cu un 
guvern de tehnicieni (guvernul Iorga-Argetoianu), preludiu al guver¬ 
nării personale, Carol al II-lea primeşte favorabil mesajele liberalilor. 


1. Nae Ionescu, „Tot despre «dreapta» şi «stingă»”, Cuvîntul, IX, nr. 2932, 25 iunie 
1933. 

2. Axa, II, nr. 7, 19 februarie 1933, p. 5. 

3. Radu Dragnea, „Lămuriri”, Buna Vestire, II, nr. 147, 24 august 1937. 

Cel ce Intermedia înţelegerea cu I.G. Duca, acum liderul liberalilor, a 
fost Richard Franasovici, apropiat cercurilor Camarilei. Tratativele 
evoluau rapid şi bine, stabilindu-se ca în toamnă, tîrziu, liberalii sfl 
fie chemaţi la putere. Nae Ionescu, de mult în relaţii proaste cu 
Camarila, unde nu mai era ascultat defel, informat asupra mersului 
tratativelor, a luat foc. Furia sa antiliberală a dat în clocot şi, pe dată, 
la începutul toamnei, în semn de răzbunare, s-a îndreptat spre miş¬ 
carea legionară. Momentul acestei mezalianţe e mărturisit în prefaţa 
semnată de profesor la cartea postumă (1937) a lui Vasile Marin (Crez 
de generaţie), comandant legionar, mort în războiul spaniol împreună 
cu Ion I. Moţa. „Este adevărat, începînd din toamna lui 1933, Vasile 
Marin a fost redactor la Cuvîntul... Eu nu am fost niciodată patronul 
nimănui, ci numai tovarăş egal în toate... al celor cu care gîndeam la 
fel. Cu atît mai puţin puteam fi deci «patronul» lui Vasile Marin, care 
aparţinea cu toată fiinţa lui unei mişcări totalitare. Probă că e aşa e 
faptul că, deşi simpatiile dintre el şi noi erau mai veohi, de pe vremea 
cînd cu toţii stăteam pe meterezele - azi ştirbe, vai! - ale revoluţiei 
ţărăneşti, el nu s-a îndreptat totuşi spre noi decît în momentul în 
care, sub presiunea anacronismului grotesc al reînscâunării liberale, 
act greu de urmări tragice, nelichidate decît în parte, Cuvîntul, forţat 
să-şi exprime doctrina nu în consideraţiuni de filozofia istoriei (cum 
o făcuse pînă atunci), ci în formula de luptă, s-a apropiat total de 
mişcarea legionară... Nu el a venit înspre noi, ci, mai degrabă, noi 
ne-am apropiat de el în drumul nostru spre militantismul revoluţiei 
naţionale.” 1 Mircea Eliade îşi aminteşte în Memorii : „La sfîrşitul lui 
septembrie (1933, n.n.) am avut o lungă convorbire cu Nae Ionescu. 
Se întorsese din Germania, părea foarte impresionat de «revoluţia» 
care începuse acolo şi credea că o revoluţie asemănătoare va trebui 
să aibă loc, într-o zi, şi în România. Era în vădită opoziţie cu «Palatul». 
De mult regele Carol nu-i mai asculta sfaturile şi, în articolele din 
Cuvîntul, Nae Ionescu critica elegant, dar pe faţă, politica regală, făcea 
aluzii limpezi la Camarilă” 2 . Cunoscătorii acestei logodne politice au 
povestit, apoi, de o vizită a lui Nae Ionescu la Casa Verde din Bucureştii 
Noi, în construcţie încă, unde a stat îndelung de vorbă cu Codreanu 
şi i-a lăudat fapta („frumos, aici s-a făcut ceva util, pe cînd noi...”), şi 
de o vizită a lui Codreanu în redacţia Cuvîntului, ocazii cu care, pro¬ 
babil, s-a perfectat înţelegerea. Fireşte, Nae Ionescu nu s-a înregi¬ 
mentat, ca membru activ, în mişcarea legionară. Aceasta, nici atunci, 
în 1933, nici mai tîrziu. Dar de un pact de colaborare activă a fost, 
cu siguranţă, vorba. Şi el a fost respectat, mai ales că, s-a văzut din 
Memoriile lui Eliade, profesorul credea că odată, cîndva, se va produce 


1. Nae Ionescu, prefaţă la voi. Crez de generaţie de Vasile Marin, 1937, p. VIII. 

2. Mircea Eliade, Memorii, I, ed. cit., pp. 285-286. 


182 



*i la noi o revoluţie naţională similară celei din Germania nazistă. Şi 
cine o putea înfăptui la noi, dacă nu tineretul organizat în Garda de Fier 
de sub conducerea lui Codreanu, care agita asiduu ideea revoluţiei 
naţionale. Sprijinul moral, politic şi ideologic acordat de Nae Ionescu 
mişcării legionare i-a sporit mult prestigiul. Cu timpul va deveni 
exponentul ei ideologic, sfâtuind-o, încurajînd-o şi, uneori, îndrumînd-o. 

La început, din toamna lui 1933, gazeta Cuvîntul a început să 
Insereze ştiri şi reportaje despre mişcarea legionară. Nicolae Roşu a 
povestit, mai tîrziu, că directorul gazetei şi-a chemat redactorii (dintre 
care unii - Sebastian şi Călugăru - erau evrei) şi i-a avertizat: „Ziarul 
nostru a luat o anumită atitudine, cine înţelege să rămână să-şi facă 
bine socotelile” 1 . I-a prevenit deci că îşi orientează gazeta spre legio- 
narism. Nimeni n-a plecat, socotind, probabil, că e o tactică de moment 
care nu va dura. în redacţie a intrat Vasile Marin, semn că avertis¬ 
mentul era totuşi serios. Mai lucra în redacţie şi fostul student al 
profesorului, gardist de pe atunci, Gh. Racoveanu, care, încă la 
21 iulie, lua apărarea legionarilor ce iniţiaseră construirea unui pod la 
Vişani, iar guvernul dezaproba iniţiativa, promiţînd măsuri energice, 
in numărul din 5 septembrie, articolul „Serbare sportivă” elogiază acti¬ 
vitatea Gărzii de Fier, inserind şi o fotografie de grup, cu C.Z. Codreanu 
în mijloc. în reportaje se relata: „...O frumoasă serbare... în scopul 
construirii unui cămin al legionarilor. Au participat legionari din toate 
unghiurile ţării. La ora 4 şi-a făcut apaiiţia Căpitanul Gărzii de Fier 
dl Comeliu Z. Codreanu şi cîţiva «locotenenţi» ai şefului care au trecut 
în revistă plutoanele de legionari. Aceştia au răspuns cu salutul legi¬ 
onar şi imnuri şi cîntece legionare”. Apoi, guvernul Duca odată insta¬ 
lat în noiembrie şi anunţînd, pentru 12 decembrie, alegeri, Cuvîntul 
făcea loc, generos, ştirilor despre participarea în alegeri a Gărzii de 
Fier. Presa, dar nu şi Cuvîntul, semnala acte de violenţă ale legiona¬ 
rilor în campania electorală şi elogierea Germaniei hitleriste, ţară 
cunoscută pentru politica revizionistă, ceea ce constituia un pericol 
pentru România. Guvernul a luat atitudine ameninţătoare. în replică, 
la 23 noiembrie, directorul Cuvîntului scrie: „Guvernul si-a anunţat 
în repetate rânduri dorinţa de a suprima radical «mişcările extremiste», 
iar acum, în urmă, a trecut la... realizări. Echipele de propagandă ale 
Gărzii de Fier simt pretutindeni oprite în acţiunile lor... Tinerii aceş¬ 
tia, camionete şi materiale electorale confiscate. De ce? Pentru că 
sunt extremişti? Ce-i aia «extremişti»? Şi de ce sunt extremişti legio¬ 
narii Gărzii de Fier? Noi le ştim o singură hotărîre, aceea de a rezista 
violent la oricare mişcări nelegale'' 2 . Apoi, printr-o lovitură de forţă, la 


1. Nicolae Roşu, Orientări în veac, 1937, p. 229. 

2. Nae Ionescu, „Pentru risipirea unor nedumeriri”, Cuvîntul, X, nr. 3082, 
23 noiembrie 1933. 

9 decembrie, la intervenţia expresă a lui N. Titulescu (ministru de 
Externe), I.G. Duca, prin jurnal al Consiliului de Miniştri, dizolvă 
Garda de Fier şi îi interzice participarea în alegeri. Cuvîntul îşi conţi* 
nuase, şi pînă atunci, campania de condamnare a guvernului pentru 
că împiedica activitatea electorală a Gărzii de Fier, apărîndu-i pe 
legionari atunci cînd contraatacau. La 29 noiembrie, Gh. Racoveanu 
a publicat un articol intitulat „în legitimă apărare”. După dizolvarea 
Gărzii, Cuvîntul inserează ştiri despre proteste ale legionarilor, solida- 
rizîndu-se cu ele. A doua zi, în 13 decembrie, protestează, sub sem¬ 
nătură, şi Nae Ionescu intr-un articol intitulat „Contribuţii la teoria 
actului de guvernămînt”, calificînd dizolvarea drept o hotărîre arbi¬ 
trară. La 14 decembrie, ziarul insera articolul „Roluri blestemate”, 
care denunţa, din nou, abuzul guvernului. Se stăruie în ideea că 
Garda de Fier nu e o organizaţie teroristă, ci s-a apărat numai atunci 
cînd a fost atacată. Prin dizolvare, de fapt, s-a urmărit „distrugerea 
Gărzii de Fier ca reprezentanta cea mai vie şi mai puternică a revo¬ 
luţiei naţionale... Deci nu împotriva lui Zelea Codreanu porneşte aşa 
de aprig urgia d-lui Duca, ci împotriva mişcării noastre naţionale... 
D. Duca rămîne însă, oricum, jalnicul instrument al unei oculte anti¬ 
naţionale”. Şi, peste tot în gazetă, ştiri din capitală şi provincie despre 
desfăşurarea acţiunilor guvernului împotriva legionarilor. în 17 decem¬ 
brie (nr. 3106) se publică articolul „Ce e de făcut şi ce nu se va face”. 
Un pasaj al acestui articol spune: „Stăm în faţa unor oameni noi, pe 
care schingiuirea şi prigoana nu-i înfrîng, ci îi îndîijesc. Dacă cei care 
patronează din ţară sau de peste graniţă urgia de astăzi şi-ar da seama 
de încordarea tragică în care trăiesc tinerii aceştia... s-ar îngrozi de 
perspectiva frămîntată pe care a deschis-o ţării necugetata hotărîre 
de la 9 decembrie şi brutala ei punere în fapt”. Articolul cerea elibe¬ 
rarea arestaţilor, măsuri pentru revenirea Gărzii de Fier în campania 
electorală şi amînarea alegerilor cu o lună. Şi mereu simt publicate 
ştiri despre brutalitatea autorităţilor în acţiunile de dizolvare. La 24 
decembrie e publicată scrisoarea lui Comeliu Zelea Codreanu despre 
dizolvarea Gărzii de Fier, mulţumind gazetelor Cuvîntul şi Calendarul 
pentru că „au găsit un cuvînt de bine pentru noi... Nu le vom uita 
pentru atitudinea şi ajutorul dat”. 

Mircea Eliade îşi aminteşte, în Memorii, de tensiunea extraordinară 
a acelui decembrie 1933, care a marcat trecerea pe faţă a directorului 
Cuvîntului de partea legionarilor: „Decembrie 1933 a fost, pentru 
întreg grupul nostru, o lună de tensiune. Nae Ionescu nu-şi mai 
ascundea acum făţişa ostilitate faţă de politica regală. într-o serie de 
articole se împotrivea guvernului Duca şi atrăgea atenţia asupra ris¬ 
curilor pe care le comporta dizolvarea Gărzii de Fier, act pe care îl 
considera nu numai ilegal, dar şi inutil. Pentru că, spunea, ori e vorba 
de o mişcare artificială, fără rădăcini în viaţa politică românească, şi 

«lunci interzicerea e inutilă, pentru că va dispărea de la sine; ori, 
dimpotrivă, mişcarea e autentică, puternică şi în creştere, şi atunci 
liu va putea fl anihilată printr-o decizie ministerială. în cursul toam¬ 
nei, Nae Ionescu îl cunoscuse pe Codreanu şi se dusese să-l vadă la 
(!asa Verde. îl impresionase faptul că se făcuse ceva, în cazul acesta 
o casă. Mărturisise asta lui Codreanu şi cînd acesta răspunsese că 
ţi el, Nae Ionescu, făcuse atîtea lucruri, profesorul l-a întrerupt: «Nu, 
lot ce am făcut pînâ acum sunt doi băieţi. Nu e mult, dar tot e ceva. 
Restul n-am făcut eu: în politică, eu doar am grădinărit, am smuls 
buruienile şi am udat arborii, florile, legumele. Dar fructele nu le-am 
tăcut eu. Le-am ajutat doar să crească, le-am apărat de neghină»” 1 . 
Despre întîlnirea Codreanu-Profesor, devenită legendară în cercurile 
legionare, a povestit, în 1940, şi P.P. Panaitescu: „într-o zi figura 
mîndră a Căpitanului a urcat scările redacţiei Cuvîntul ca să strângă 
mîna lui Nae Ionescu. A fost o întâlnire între doi oameni care nu s-au 
căutat, ci s-au întîlnit pentru că drumurile vieţii lor se întâlneau... Şi 
Căpitanul a fost acela care a cucerit pe profesor. Cine ar fl crezut că 
ginditorul delicat, omul catedrei, al vieţii sociale alese va suferi alături 
de toţi luptătorii cei tineri, va izbuti să stea neclintit în suferinţă, 
devenind una din cele mai nobile figuri de jertfă pentru o credinţă?” 2 . 
Un Ioan Fleşeriu, legionar exilat, a povestit, târziu, despre vizita lui 
Nae Ionescu în tabăra legionară de la Carmen Sylva, cu prilejul unei 
serbări. Cu acest prilej, profesorul ar fi exclamat: „Aici e locul meu. 
Căpitane” 3 . 

Imediat după asasinarea lui Duca (29 decembrie), odată cu ares¬ 
tarea vinovaţilor, se operează şi alte arestări printre legionari. Odată 
cu aceştia sunt arestaţi cîţiva gazetari din redacţiile Calendarului şi 
Cuvîntului, printre care şi cei doi directori, Nichifor Crainic şi Nae 
Ionescu, iar gazetele sunt suspendate. Ultimul număr al Cuvîntului e 
cel de Anul Nou (probabil s-o fl imprimat mai devreme), în care se 
anunţau, sec, asasinatul de pe peronul gării Sinaia, arestările operate 
în ţară şi decretarea stării de asediu. Nae Ionescu a fost eliberat după 
vreo 45 de zile de detenţie (In favoarea sa a intervenit, în stilul său 
Imperativ, şi Nicolae Iorga), dar reapariţia gazetei sale nu a mai fost 
îngăduită. Era, s-a spus, răzbunarea regelui. E posibil. Dar orientarea 
politică evidentă a profesorului dădea temei acestei decizii. Cuvîntul 
n-a mai reapărut decît tocmai în ianuarie 1938, pentru cîteva luni, 
pe vremea guvernării Goga-Cuza. Nae Ionescu a continuat să spere 
în reapariţia gazetei sale. De aceea, îşi păstrase tipografia, sediul 
redacţiei şi plătea salarii cîtorva redactori. Ba chiar, uneori, redactorii 


1. Mircea Ellade, Memorii, voi. I, ed. cit., p. 306. 

2. P.P. Panaitescu, „Nae Ionescu şi Cuvîntul de astăzi", Cuvîntul, XVII (serie nouă), 
nr. 1, 14 octombrie 1940. 

3. Ioan Fleşeriu, Amintiri, Madrid, 1977. 

salariaţi fără treabă şi alţi prieteni se vedeau în redacţie cu patronul, 
Bani, patronul avea din plin. Devenise reprezentantul în România al 
I.G. Farbenindustrie şi era, pentru asta, foarte bine plătit. Se purta 
foarte elegant, avea maşină cu şofer, îşi făcuse o vilă la Băneasa, 
ducea un trai pe picior mare. (Era chiar atacat, pentru aceasta, şi 
denunţat ca agent al unei întreprinderi jidoveşti din Germania, de 
către Sfarmă Piatră a lui N. Crainic din 1937.) Cum se împăca traiul 
acesta cu modestia în sărăcie prescrisă legionarilor e încă unul din 
paradoxurile personalităţii neobişnuite care a fost Nae Ionescu. Dar 
nu uit că profesorul nu era legionar activ încadrat, ci numai una din 
personalităţile apropiate mişcării şi, de la o vreme, imul dintre facto¬ 
rii ei tutelari. 

Unii susţin, azi (contemporanii n-o făceau), că, de fapt, înverzirea 
lui Nae Ionescu a fost un act conjunctural, mai mult pentru a răzbuna 
dizgraţierea sa de către rege. Că o fl fost şi un act de acest fel, e posi¬ 
bil. Dar că profesorul se comporta ca un mentor al mişcării legionare 
şi un susţinător al ei este incontestabil. La urma urmei, această 
ipostază contează, şi nu motivaţia producerii ei iniţiale. De altfel, 
făcea, curent, declaraţii publice filolegionare. în 1935 a apărut ca 
martor, la Consiliul de Război, în procesul unor legionari. Acolo, răs- 
punzînd întrebărilor completului de judecată, a declarat, printre 
altele: „Am privit Garda de Fier ca pe una din mişcările care se înca¬ 
drează în ritmul general al vremii, a cărei reuşită sau eşec depindea 
de îndrumarea şi capacitatea politică a conducătorilor, desigur; dar 
care avea, ca toate mişcările autoritar-naţionale de azi, un puternic 
«â tout» de partea ei: conjunctura istorică”. Recunoştea, totodată, că 
întreţine relaţii personale cu C.Z. Codreanu 1 . A mai depus, tot ca 
martor, la aceeaşi instituţie judecătorească, şi în martie 1937, în 
apărarea a şapte studenţi legionari. Apoi, în 1937, ca martor al decem¬ 
virilor, cei zece legionari care l-au asasinat pe Mihail Stelescu. Era 
deci mereu invitat „din oficiu” pentru a lua apărarea unor legionari 
aliaţi în boxa acuzaţilor. 

Există, de altfel, şi texte (articole) ale profesorului în care ataşa¬ 
mentul său faţă de mişcarea legionară e incontestabil. Iată un text 
din iunie 1937, care omagia aniversarea unui deceniu de la înteme¬ 
ierea Legiunii: „Dintre toate mişcările care, de la război încoace, pen¬ 
tru a nu vorbi decît în strictă contemporaneitate, au încercat să 
organizeze destinele naţiei noastre, nici una nu s-a aşezat mai sigur 
în matca istoriei româneşti ca cea a tinerilor care stau sub ocrotirea 
Arhanghelului cu sabla de foc... Trebuie să începi a înţelege că gestul 
rodnic al tânărului, dar pentru asta nu mai puţin bărbatului lor căpi¬ 
tan, trece dincolo de îndemânare sau talent şi devine răsfrângerea 


1. Apud Garda de fier, II, nr. 12, mai 1936. 

Mlngură a unui destin... Trebuie să spun aici şi astăzi celor de vîrsta 
mea şi, dacă îmi este îngăduit, şi celor mai bătrîni decît mine că pînă 
acum mişcarea aceasta nu a greşit niciodată. Destul ca să ne facă să 
înţelegem că pe tinerii aceştia, care merg chiuind în luptă şi în moarte, 
nimic nu-i va abate din chinul lor; nici violenţa, nici trădarea; nici 
linguşirea, nici corupţia; nici ademenirea, nici prigoana. Căci nu merg 
pe drumul lor, ci pe drumul naţiei, care e al mîntuirii, pentru că pe 
(i străjuieşte Dumnezeu. Iar celor îndărătnici le voi spune că a trecut 
momentul în care adeziunea noastră putea să însemne izbîndă şi 
împotrivirea noastră înfrîngere. De întîlnirea noastră cu tinereţea 
legionară nu mai atîmă astăzi decît bucuria de a fi văzut din vreme 
lumina adevărată şi... un apus fără fulgere. Căci, încă o dată, victoria 
legionară înaintează cu o necesitate de destin. Iar a te împotrivi des¬ 
tinului însemnează a lua istoria în răspăr” 1 . (Şi, e vremea să adaug, 
mai sunt şi alte texte de acest fel, din 1937 şi 1938.) Este posibilă o 
adeziune mai deschisă şi mai profund participativă? S-ar putea 
obiecta că nu se poate vorbi de o sinceritate în adoptarea unui credo 
la un cinic care n-a crezut niciodată în nimic. Aş răspunde că nu atît 
sinceritatea în gînd interesează în acest caz, cît mărturisirea publică 
a unui crez. E singurul lucru care prezintă relevanţă, pentru gardis- 
mul sincer sau de conjunctură al lui Nae Ionescu. 

în epocă, această adeziune a însemnat enorm, sporind prozelitis¬ 
mul. Pentru sinceritatea adeziunii profesorului au pledat, în 1940, 
legionari de renume. Vasile Băncilă, de pildă, a afirmat: „«Gardismul» 
lui Nae Ionescu? Da, aceasta a fost altceva. A fost popasul lui spiri¬ 
tual, aderarea lui fără rezerve [subL n.), formă în care s-a împlinit 
activ după o aşteptare şi o ispăşire lăuntrică atît de lungă. Setea, 
marea sete spirituală şi politică a lui Nae Ionescu, de a vedea crescînd 
pe meleagurile noastre o mişcare de mare bărbăţie şi probitate, care 
să fie a noastră şi numai a noastră, şi-a satisfăcut-o, în sfîrşit, sorbind 
apă vie din izvorul, din şuvoiul legionar pentru a cărui descătuşare 
din tainiţele solului nostru sufletesc a lucrat el însuşi o viaţă de om. 
Şi, atunci, toate «trăirile» şi «atitudinile» lui de mai înainte capătă un 
sens: ele au fost încercări şi aşteptări pentru regăsirea din turmă. Nae 
Ionescu s-a căutat, a cercetat, a vrut să spere, uneori poate să se 
amăgească, dar n-a avut propriu-zis o atitudine decît în Legiune, cînd 
n-a mai fost, de fapt, atitudinea lui, ci una comunitară în care era 
cuprins, cu care concrescuse în mare parte şi pe care în altă parte o 
anticipase” 2 . La moartea profesorului (15 martie 1940), cercul legio¬ 
narilor refugiaţi la Berlin l-a omagiat. A vorbit, binişor bombastic, dar 


1. Nae Ionescu, „Sub semnul Arhanghelului”, Buna Vestire, I, nr. 100, 27 iunie 
1937. 

2. Vasile Băncilă, „Nae Ionescu”, Cuvîntul (serie nouă), nr. 55, 7 septembrie 1940. 

mărturisind o apreciere care era a cercurilor legionare. Constantin 
Papanace, avînd rangul de comandant: „Profesorul Nae Ionescu a 
căzut în luptă pe reduta onoare! legionare... el n-a fost din generaţia 
Căpitanului, era mai vîrstnic. N-a trecut prin Şcoala Frăţiilor de Cruce. 
Nu şi-a făcut educaţia în cuib”. După deziluzia ţărănismului, s-a 
apropiat de Legiune. „Atunci a văzut el cum toate izvoarele de viaţă 
ale acestui neam pornite din adîncurile pământului şi istoriei româ¬ 
neşti formează marele fluviu al spiritualităţii legionare... Cu aceasta, 
prof. Nae Ionescu şi-a guidit sensul existenţei sale pe care atîta vreme 
l-a căutat... De acum încolo, unicul lui gînd va fi să propovăduiască 
adevărul cu deplina mulţumire că a cunoscut şi înţeles pe Căpitan.” 1 
în sfîrşit, ca totul să se încununeze în favoarea ideii pentru care cu 
dreptate pledau legionarii, prezentîndu-1 pe profesor drept un dăruit 
al lor, în acelaşi număr al Bunei Vestiri din care am citat textele de 
mai sus (sunt şi multe altele) se reproduce şi facsimilul unei scrisori 
a lui C.Z. Codreanu către Nae Ionescu. Textul e, şi el, lămuritor: 
„Amândoi cei duşi, Moţa şi Marin, s-au rupt din carnea şi din sufletul 
nostru, dar au avut şi cu Dvs. legături sufleteşti aşa de mari încît 
n-ar putea fi evaluaţi de alţii. E şi o dovadă că el. Moţa, şi-a lăsat 
sfintele lui scrisori în paza Dvs. Mişcarea legionară, prin mine, vă 
salută pentru tot ce aţi făcut. C.Z. Codreanu. 16.2.1937” 2 . E, aş adă¬ 
uga, într-adevăr semnificativ că nu Vasile Marin, fost redactor la 
CuvîntuL, ci Ion I. Moţa, al doilea în rang, în mişcare, după Codreanu, 
i-a încredinţat, la plecarea în Spania, lui Nae Ionescu scrisorile sale, 
dintre care una (cea către Codreanu) cu valoare de testament politic. 
Asta spune destul în legătură cu poziţia lui Nae Ionescu în mişcarea 
legionară şi despre relaţiile apropiate pe care le întreţinea cu liderii 
ei. Nu oricui - nu-i aşa? - încredinţa un om de fanatismul învăpăiat 
al lui Moţa, în momente de cumpănă, scrisori testamentare. De altfel, 
Mircea Vulcănescu ştia că Moţa venea adesea la Nae Ionescu să se 
sfătuiască, încît gestul încredinţării scrisorilor devine deplin explica¬ 
bil. Dar e de admis că Nae Ionescu n-a fost membru înregimentat în 
mişcare. Aceasta, deşi am găsit într-una dintre publicaţiile legionare 
ale vremii o precizare, semnată de comandantul inginer Virgil Ionescu, 
care ar contrazice ipoteza de mai sus. Iată această precizare: „D-le 
redactor, ziarul dvs. {Informaţia)^ în numărul său de miercuri 1 decem¬ 
brie 1937, a publicat o informaţie din care reieşea că d. profesor Nae 
Ionescu a părăsit partidul «Totul pentru Ţară» din cauza pactului 
încheiat între d-nii Iuliu Maniu şi Comeliu Zelea Codreanu. Ţin să vă 
aduc la cunoştinţă că informaţia dvs. este complet greşită. D. prof. Nae 
Ionescu lipseşte din ţară încă din ziua de 23 noiembrie, iar acordul 


1. Constantin Papanace, „Semnificaţia jertfei Nae IonescuT, ibidem. 

2. Ibidem. 

dintre d-nii Iuliu Manlu şi Comeliu Zelea Codreanu s-a încheiat în 
ziua de 25 noiembrie. Cu deosebită stimă. Inginer Virgil Ionescu”. Să 
se fi înscris efectiv în mişcare profesorul? E greu de crezut. Deşi se 
pare că, acum, în 1937, relaţiile sale cu oficialităţile legionare s-au 
adîncit. 

în ianuarie 1938, la reapariţia Cuvîntuiui, Nae Ionescu, deşi afiliat 
legionarismului, e prudent, întrucît aprobarea pentru a doua naştere 
o obţinuse din partea guvernului Goga-Cuza. Or, între cele două gru¬ 
pări extremiste de dreapta erau relaţii de inimiciţie publică, zilnic 
Inregistrindu-se încăierări, soldate uneori şi cu morţi, între cuzişti şi 
legionari în campania electorală. Un text al lui Nae Ionescu, deşi 
domol, iese vizibil din rezerva supravegheată: „Mişcarea d-lui Codreanu 
e pătrunsă de caracterul ei istoric şi ineluctabil: că aşezată pe valul 
vremii, ea e purtătoare şi se simte împlinitoare de destin şi că, prin 
urmare, nu înţelege să-şi risipească puterile luptînd cu formaţiuni 
Istorice perimate, care se destramă de la sine, fără nevoia vreunei 
intervenţii din afară” 1 . Mai există cîteva articole prolegionare, pole- 
mizînd acut cu opiniile lui N. Iorga. La 9 februarie 1938, directorul 
Cuvîntului scria: „Ni se recomandă astăzi prin insinuări piezişe... 
o politică de mină forte împotriva mişcării d-lui Comeliu Codreanu. 
Cine vrea s-o facă? D. Iorga însuşi? D. Dinu Brătianu? Sau cine? Şi 
cu ce justificare?”. în altul, din 27 ianuarie, pleda în favoarea dicta¬ 
turii, elogiindu-i pe Hitler şi Mussolini. Şi, în sfîrşit, la 5 februarie 
1938, într-un articol intitulat „Dincolo de tocmeală”, după ce declară 
că „noi trăim o epocă de lichidare a spiritului critic”, lua apărarea 
legionarilor: „Mai în vîrstă mult decît tinerii pe care-i văd ridicîndu-se 
aprigi în jurul meu, eu îi fericesc că au avut norocul să trăiască într-o 
vreme în care credinţa e aşa de tare că poate duce pînă la bucuria 
extatică a jertfei. Şi de aceea încerc eu însumi să fac din scrisul meu 
o mărturisire. Domnule profesor, dacă nu aţi uitat că acum un an, la 
13 ianuarie, a murit, aşa cum a murit, pentru ce a murit, Ioan Moţa, 
aţi înţelege că intensitatea cu care cred oamenii de azi depăşeşte orice 
putinţă de tocmeală”. Relaţiile cu Căpitanul continuau. Porunca Vremii 
din 22 ianuarie anunţa: „Ieri după-amiază d. Comeliu Zelea Codreanu, 
şeful mişcării legionare, a vizitat redacţia ziarului CuvîntuT 2 . (E pro¬ 
babil ca P.P. Panaitescu, în evocarea din care am citat mai înainte, să 
se fi referit la această vizită a lui Codreanu în redacţia ziarului CuvmtuL ) 
Oricum, vizita lui Codreanu s-a produs, semnificativ, chiar a doua zi 
după reapariţia gazetei lui Nae Ionescu şi, făcută atît de manifest, ea 
avea, probabil, menirea de a sublinia relaţia specială dintre directorul 


1. Virgil Ionescu, „Zadarnica ofensivă a d-lui Tătărescu”, Cuvîntul , XV, nr. 3132, 
2 februarie 1938. 

2. Mircea Vulcănescu, Nae Ionescu aşa cum l-am cunoscut, ed. cit., pp. 92-93. 


189 



gazetei şi Căpitanul mişcării legionare. Existau mai vechi înţelegeri 
între ei. Mircea Vulcănescu ştia de la Mircea Eliade că profesorul purta 
mereu asupra sa o fotografie a lui Codreanu, cerînd să fie înmormîn- 
tat cu ea. Cînd a murit profesorul şi fotografia n-a fost găsită, Eliade 
ar fi exclamat că i-a fost luată la Parchet. Vulcănescu nu crede în 
această legendă, nu crede în înregimentarea efectivă a profesorului, 
dar stăruie în ideea că între cei doi au fost relaţii speciale, apropiate cît 
îngăduia deosebirea lor temperamentală şi de facondă intelectuală 1 . 

Evenimentele se iuţiseră. Legionarii erau vînaţi peste tot. Puţin 
interesa, atunci, dacă înregimentarea era efectivă sau numai ideolo¬ 
gică. Cei ştiuţi legionari importanţi erau arestaţi. Nae Ionescu nu 
putea fi ocolit. A fost arestat în noaptea de 7/8 mai 1938 şi transpor¬ 
tat imediat în lagărul de la Miercurea Ciuc. Se purta acolo cum îi era 
felul. Işi schimba (din cele trei pe care şi le luase cu sine) în fiecare zi 
costumul, citea, a scris, pe hîrtie igienică, un studiu despre Machiavelli 
(pe care Vulcănescu l-a citit), participa la slujbele religioase şi adu¬ 
nările legionarilor ca deţinuţi, întreţinea convorbiri îndelungate cu 
unii camarazi intelectuali. Mircea Eliade l-a descris aşa cum se com¬ 
porta în lagăr. Pasajul merită reprodus: „Nae Ionescu era neschimbat: 
senin, optimist, strălucitor, acelaşi de pe catedră sau din biroul lui 
de la CuvîntuL Majoritatea deţinuţilor îşi lăsaseră barbă şi umblau în 
haine jerpelite, Nae Ionescu, dimpotrivă, se bărbierea în fiecare zi, 
avea întotdeauna cămaşa curată, cu legendara lui cravată papillon, 
şi schimba hainele de cîte ori putea (i se îngăduiseră trei costume, o 
vestă şi cîteva pulovere). Mărturisea că, atîta timp cît i se va îngădui, 
se va îmbrăca şi comporta în lagăr aşa cum se îmbrăcase şi se purtase 
la Palat, pe stradă sau la Universitate. Nu-mi amintesc să-l fi văzut 
vreodată trist, abătut sau descurajat. Uneori, cînd rămîneam singuri 
sau într-un grup restrîns, ne vorbea de cărţile pe care se hotărîse să 
le scrie: un Comentariu la epistolele SJmtuhdPavel şi Căderea în Cosmos, 
aceasta din urmă alcătuită dintr-o serie de scrisori, majoritatea către 
Cella Delavrancea, marea - şi ultima - lui dragoste” 2 . Un alt codeţinut 
i-a închipuit, în 1940, un portret mai puţin rozaliu decît cel al lui 
Eliade: „Poarte popular în Legiune, înainte de prigoană, profesorul 
devine la Ciuc idolul nostru al tuturora. Respectul cu care îl încon¬ 
juram pînă la religiozitate se adresează marelui dascăl... Privea pri¬ 
goana dezlănţuită de regim cu ironie... Ca apostol şi martir al propriei 
învăţături, profesorul îşi continua prelegerile de la Universitate, avînd, 
drept studenţi, întregul lagăr, drept bănci, iarba crescută de la 
Dumnezeu între reţele şi clădire. însufleţirea de la Universitate era, 
acum, la el, iluminare. La cîteva zile după înmănunchierea aici a 


1. Mircea Eliade, Memorii voi. II, ed. cit., p. 31. 

2. Ibidem. 


190 



Tlsmanei, Bistriţei, Dragomimei şi Ciucului legionar (e vorba, desigur, 
de transportarea la Miercurea Ciuc a legionarilor încarceraţi în alte 
lagăre, n.n.), profesorul a împlinit 49 de ani. L-am sărbătorit în curte, 
lingă reţele, în jurul bazinului de ciment. Dl Clime a spus cuvîntul 
festiv, elogiind pe vechiul prieten şi coleg de şcoală... A urmat o clipă 
solemnă: i-au fost înmînate redacţiei de provincie a Cuvtntului vreo 
46 de corespondenţe, mărturie vie a martirajului acestui ziar, supri¬ 
mat de două ori pînă aici pentru aderenţele sale legionare... Spunea 
de atîtea ori: eu acuma îmi fac ucenicia legionară şi vreau să fiu 
tratat ca începător... S-a chinuit mult. Boala începea să-şi arate col¬ 
ţii. Făcea zilnic, la mîini, băi de tărîţe, care nu i-au ajutat însă nimic. 
Mîncarea servită la cazan îi făcea rău... Prin august ni s-a suspendat, 
de cîteva ori, tutunul. Nae lonescu suporta mai greu lipsa de ţigări 
decît cea de hrană convenabilă. Slăbise grozav. Gulerul i se lărgise, 
hainele stau pe el ca un sac în jurul unei prăjini. Mai era chinuit şi 
de imposibilitatea de a fi o clipă singur, de a-şi aduna gîndurile” 1 . 

N-ar trebui să se creadă că profesorul conferenţia în lagăr zilnic 
sau de două-trei ori pe săptămînă. Se organizau aici conferinţe sus¬ 
ţinute de diverşi. Printre aceştia a fost şi profesorul. A ţinut numai 
patru conferinţe, susţinute în luna mai 1938, care au fost apoi publi¬ 
cate, după notele rezumate ale părintelui Ştefan Palaghiţă. Titlul lor 
generic e Fenomenul legionar. Se pare, crede a şti Constantin Papanace, 
că profesorul a mai susţinut şi alte conferinţe, ale căror texte rezu¬ 
mative, nepublicîndu-se, s-au pierdut. Ar fi de observat mai întîi că 
textul acestor conferinţe e plat, neizbutind să surprindă verbul para¬ 
doxal şi strălucitor al profesorului. Ţinînd seama de auditoriu, con¬ 
ferenţiarul şi-a propus să încadreze fenomenul legionar în evoluţia 
Istoriei. Anumite pasaje dezvăluie, incontestabil, convergenţa spiritu¬ 
ală cu legionarismul: „România legionară nu este un fapt simplu, ci 
complex. Adică viziunea legionară a realităţii este o formulă care 
cuprinde întreaga manifestare de viaţă, aşa cum se încadrează ea în 
istorie. România legionară va fi o formă de viaţă politică, economică, 
spirituală, alta decît cea de astăzi. Punctul de plecare este istoria. Tot 
ce se întîmplă, se întîmplă în timp şi spaţiu, teologii spun în veac... 
Azi au apărut în lume forme politice noi: fascism, hitlerism, legiona- 
rism. Atît fascismul, cît şi, mai ales, hitlerismul se sprijină numai pe 
naţiune. Naţiunea nu însă în sens democratic, pentru că fascismul 
şi hitlerismul nu au nevoie de voturi. Voturile de acolo, chiar şi atunci 
cînd se recurge la vot, nu sunt voturi individuale. Acolo poporul este 
considerat ca unitate, iar oamenii care stau în capul statului (în frun¬ 
tea poporului) simt consideraţi ca emanaţiuni ale poporului, sunt ca 


1. Ion Diaconescu, „Cu Nae lonescu în lagăr", Buna Vestire, I (serie nouă), nr. 31, 
12 octombrie 1940. 

naţiunea. Hotărîrea lor este prezentată a fi hotărârea întregului popor. 
De aceea se zice totalitar, căci individul e complet topit în colectivi¬ 
tate”. Şi, poate aceasta, întrucît se referă la obsesia legionarilor des¬ 
pre trădare şi trădători: „1) Trădarea este ruperea din comunitate. Un 
individ se defineşte prin colectivitate, comunitate. Nu există adevăr 
individual absolut decît imul: adevărul comunităţii (de destin, de 
dragoste etc.). A te rupe din comunitate înseamnă să nu mai vorbeşti, 
simţi, gîndi, lucra ca ea, adică a nu mai recunoaşte singurul adevăr 
absolut, firesc, ca şi ereticii. Deci anormalitate. 2) Nu interesează 
cauzele, intenţiile trădării, nici chiar pedeapsa ei, căci fapta se defi¬ 
neşte prin ea însăşi. Nu spun eu sau altul, nu impun eu sau altul o 
atitudine faţă de trădători, ci faptul în sine mă obligă să rup relaţiile 
cu un individ care nu mai există. A lua contact cu el înseamnă a trăda 
comunitatea, a trăda cauza ta. Trădarea admite numai judecăţi de 
existenţă (constatare) sau de valoare” 1 . 

Prin octombrie sau noiembrie 1938 starea sănătăţii lui Nae Ionescu 
se agravează. Suferea de cord. Se admite cererea de internare în spi¬ 
tal. Va fi Spitalul Militar din Braşov. După asasinarea lui C.Z. Codreanu, 
autorităţile izbutesc să smulgă din partea unor legionari multe decla¬ 
raţii de abjurare. Ziarele sunt doldora de astfel de declaraţii. La înce¬ 
put a fost o declaraţie de supunere faţă de rege a 318 legionari avind 
domiciliu obligatoriu în lagărul de la Vaslui. La 11 decembrie ziarele 
anunţă abjurarea şi închinarea lui Nae Ionescu. Textul sună astfel: 
„Aderăm cu totul la apelul şi declaraţia semnată de camarazii noştri 
aflaţi în lagărul de la Vaslui şi publicată în Universul din 7 decembrie 
1938 (nr. 334). Braşov, 9 decembrie 1938”. Semnau Nae Ionescu, 
preot D.M. Ionescu, Gr. Petrescu. Şi pentru ca totul să fie credibil se 
publică şi facsimilul declaraţiei, cu semnătura olografă a lui Nae 
Ionescu. In aceeaşi zi se publică şi declaraţia de supunere a 34 de 
preoţi legionari cu domiciliu obligatoriu în Sadeghia-Basarabia. Zaharia 
Stancu a comentat în Lumea Românească declaraţia de abjurare a lui 
Nae Ionescu: „Azi, după ce prin acţiunea sa profesională, ziaristică şl 
politică a izbutit, o lungă perioadă de timp, să tulbure adînc viaţa 
statului, să pericliteze viitorul naţiunii şi sănătatea morală a genera¬ 
ţiilor tinere, prof. Nae Ionescu recunoaşte public că a greşit şi cere, 
umilit, dintr-un spital din Braşov, iertare naţiunii româneşti şi rege¬ 
lui ţării, iar pe viitor se leagă să nu mai greşească! O, biată, o, nemer¬ 
nică epocă morală, iată ce a devenit îndrumătorul «batalioanelor 
morţii», autorul moral al asasinatelor făptuite de tineri cu mustaţa 
abia mijindă, de copilandri cu mintea sucită. Profesorul Nae Ionescu 


1. Preot Ştefan Palaghiţă, Garda de Fler spre reînvierea României Cartea a fost 
reeditată sub titlul atribuit Istoria mişcării legionare scrisă de un legionar, Roza 
Vuiturilor, 1993, pp. 350, 358-359. 

ii ieşit din rătăcire. Pînza orgoliului nemăsurat i-a căzut de pe faţă. 
Tîrziu. Totuşi nu prea tîrziu”. Zaharia Stancu se înşela. Declaraţia de 
abjurare a profesorului era strict conjuncturală. Şi a fost urmată de 
o corespondenţă cu Armând Călinescu, cerind eliberarea din detenţie. 
K singurul lucru care îl interesa. Bolnav greu de cord, voia să se tra¬ 
teze. A fost eliberat, dar nu imediat. Dimpotrivă, la 15 ianuarie 1939, 
ziarul lui Stancu informa cititorii: „în urma faptului că prof. Nae 
lonescu şi-a călcat angajamentul luat faţă de autorităţi, i s-a fixat din 
nou domiciliul obligatoriu, pe termen de un an, la Miercurea Ciuc". 
A fost apoi eliberat, iarăşi arestat, după care e eliberat la 24 iunie, 
avînd domiciliul obligatoriu la Bucureşti. A urmat tot timpul trata¬ 
ment specializat. O nouă criză cardiacă avea să-l răpună la 15 martie 
1940. Nici vorbă de abjurare ca stare de cuget. Rămăsese credincios 
opţiunii din 1933 sau din 1937. Dar a murit cu numai cinci luni 
înainte ca legionarii să ajungă la putere. Mircea Eliade mărturisise 
că, în diplomaţie fiind la Londra, cînd a aflat despre evenimentele din 
ţară, s-a gîndit la fostul său profesor. „Dacă ar fi trăit - meditează 
Eliade -, i s-ar fi încredinţat, probabil, un post important.” Era în firea 
lucrurilor să se fi întîmplat astfel. Destinul a voit însă altfel, lăsîndu-le 
legionarilor un simbol mult omagiat. Soţia lui Nae lonescu, devenită, 
împreună cu cei doi fii, moştenitoarea averii profesorului, avea să 
împlinească o datorie. Horia Sima a povestit, desigur, în Era libertăţii 
(voi. I), că, în octombrie 1940, doa mn a lonescu l-a vizitat şi „în cuvinte 
simple, dar clare şi hotărîte mi-a spus că soţul ei, prof. Nae lonescu, 
s-a alipit în ultimii ani de Legiune din toată convingerea şi a murit în 
credinţa legionară, încît ea, ca proprietară legitimă a Cuvmtuhii, nu 
poate face altceva decît să-i urmeze gîndurile ce le-a avut pînă în 
ultima clipă... A venit să-mi ofere mie, ca şef al Legiunii, proprietatea 
ziarului Cuvintul , fără nici o obligaţie... sau de altă natură”. Şi, apoi. 
Sima îşi amintea de nenorocirea dispariţiei profesorului, căruia îi 
fusese student: „O, dacă ar fi trăit, cît ne-ar fi ajutat profesorul prin 
relaţiile lui la Berlin şi Roma şi prin prestigiul de care se bucura în 
inteligenţa tînără a României şi prin martiriul lui din lagăr ce se ridi¬ 
case pe culmile trăirii legionare” 1 . 

E inutil să ne întrebăm dacă Nae lonescu s-ar fi putut acomoda 
cu spiritul nou al mişcării legionare conduse de Horia Sima. Oricum 
am răspunde acestei interogaţii, intrăm în domeniul dubitativului. Şi 
Istoria nu operează cu asemenea procedee. Singurul adevăr cert e că 
Nae lonescu şi cercul său au contribuit mult la „spiritualizarea” legi- 
onarismului, aducîndu-i, sub steaguri, tineri intelectuali, foşti stu¬ 
denţi ai săi. 


1. Horia Sima, Era libertăţii. Madrid, 1982, p. 420. 

2. Iscusit aranjor, cheltuind o mare energie - niciodată fără folos - 
pentru realizarea proiectelor sale, Nichifor Crainic a izbutit perfect în 
năzuinţa sa de a fi o personalitate de prim-plan în cultură, în dezba¬ 
terea de idei, în viaţa publică. Născut în 1889 sub numele de Ion 
Dobre, a pornit de jos, ca fiu de ţăran sărac din satul Bulbucata 
(Vlaşca). A studiat teologia la Bucureşti şi - după război - la Viena, 
debutînd, în 1916, ca poet sămănătorist, cu placheta Şesuri natale. 
Volumul Darurile pămîntukd (1920) reia, augmentată, materia plache¬ 
tei de debut, iar Privelişti fugare (1921) nu-i diversifică sonurile liris¬ 
mului. Se voia - poate şi era - poet religios şi chiar mistic, Lovinescu 
contestîndu-i însă tocmai această vocaţie. Om cu mari ambiţii, a izbu¬ 
tit să preia, treptat, încă din 1922, frîiele revistei Gîndirea (întemeiată 
în 1921, la Cluj, de Cezar Petrescu, Lucian Blaga, Gib Mihăescu, 
Adrian Maniu), care se mută la Bucureşti cam atunci (1922) cînd, se 
pare. Crainic se înapoiază de la studiile teologice vieneze (intenţionase 
să-şi ia doctoratul cu o teză despre Meister Eckhart, pe care - cum 
au arătat apoi redactorii de la Predania - nu şi l-a luat). Conducerea 
efectivă totală a Gîndirii a luat-o în 1926, odată cu plecarea în străi¬ 
nătate a lui Cezar Petrescu. încă pe vremea cînd era la Viena îi scri¬ 
sese lui Cezar Petrescu, reproşîndu-i neasumarea unei poziţii curat 
şi intransigent tradiţionaliste. în 1924, izbuteşte, prin eseul Parsifal 
să curme eclectismul revistei, îndreptînd-o pe o direcţie apăsat tra¬ 
diţionalistă sub raport doctrinar, dar mediană datorită lui Cezar Petrescu 
în cele literare. Dar Crainic ştia să-şi realizeze ţelul. Ajuns înalt func¬ 
ţionar la Ministerul Cultelor şi Instrucţiunii Publice, Crainic izbuteşte 
să găsească fonduri pentru subvenţionarea revistei, aflată în mare 
jenă financiară în 1925. Crainic e de acum încolo unicul diriguitor al 
revistei, imprimîndu-i acea orientare doctrinară monomană care a 
fost ortodoxismul. Fapt este că prin această orientare va deveni una 
dintre direcţiile importante în spiritul public românesc de pînă la 
1944. Lui Crainic această înfăptuire i s-a părut insuficientă, deşi, în 
fapt, era cu adevărat o performanţă. A crezut că e necesar să împu¬ 
ternicească direcţia doctrinară pe care o crease prin întemeierea unui 
cotidian politic. Şi asta pentru că N. Crainic ambiţiona şi la un loc de 
prim-plan în ierarhia eşichierului politic. PamfU Şeicaru, fostul său 
coleg de la Gîndirea şi Cuvîntul, l-a judecat apoi foarte aspru pe 
Crainic, dezvăluind că acesta năzuia, după un model catolic, să înte¬ 
meieze un partid politic ortodoxist. E, cred, o judecată întemeiată. Nu 
numai în aprecierea că ortodoxia, spre deosebire de catolicism, nu 
îngăduie militantismul politic. Dar şi în aceea că politica, la noi, nu 
putea căpăta înfăţişarea unui fundamentalism religios, mohorît şi 
militant. Nu acelaşi lucru credea Crainic, care, la 25 ianuarie 1932, 
face să apară ziarul Calendarul. în nr. 6-7, p. 375 (1936) din Gîndirea 
se preciza că „doi ani, 1932-1933, ele (ideile Gîndirii, n.n.) au fost 


194 



generalizate şi popularizate în toată ţara prin forţa dinamică a ziaris¬ 
ticii reprezentate de Calendarul, care a fost un fel de ediţie zilnică a 
GîndiriC. Editorialul „începem”, semnat de directorul noului cotidian, 
Nichifor Crainic, stăruie în ideea că greaua situaţie economică a ţării 
11 -ar fi numai o „repercusiune a industrialismului falimentar din 
Occident”. E „o falsă conştiinţă a momentului... că răul avîndu-şi 
cauza în Occident, remediul lui trebuie aşteptat din Occident... împo¬ 
triva acestei false conştiinţe menite să paralizeze încrederea în pro¬ 
priile noastre puteri de regenerare ne ridicăm noi... Râul de care suferă 
România e, în incomparabilă măsură, un rău lăuntric... România are 
nevoie de o deparazitare radicală”. Printre colaboratori, rolurile prin¬ 
cipale le-au avut Toma Vlădescu şi Dragoş Protopopescu, cu articole 
pamfletare deomare violenţă în atac. Fireşte, guvernul Iorga-Argetoianu, 
în funcţiune la data apariţiei ziarului, era aspru defăimat şi conside¬ 
rat a fi masonic (Argetoianu era, într-adevăr, mason, avînd cel mai 
înalt grad în ierarhia lojii, gradul 33). Dragoş Protopopescu scria 
împotriva bătrînilor oameni politici („Insurecţia bătrînilor”): Maniu, 
Vaida-Voevod, Averescu, Iorga, Argetoianu. Iar Toma Vlădescu scria 
un pamflet obraznic împotriva lui Camil Petrescu („băiat de culise”, 
„ipochimenul”, „fatăbătrînâ”, „caraghiosul cretin”, „catastrofalul prost”, 
„doctorat în imbecilitate”, „irascibilul animal", „înspăimîntătorul cre¬ 
tin”). Ziarul a fost suspendat la 23 martie de „bătrîna epavă politici¬ 
anistă: Const. Argetoianu”, datorită susţinerii de către redactorii 
Calendarului a studenţilor legionari şi cuzişti într-o încăierare cu 
poliţia pe Bulevardul Elisabeta. A reapărut tocmai la 9 iunie 1932. 
Iorga e, şi el, ţinta unor atacuri suburbane pe care le semna, de regulă, 
Toma Vlădescu. Ziarul se apropie tot mai mult de Garda de Fier, 
la alegerile din iulie 1932 Dragoş Protopopescu candidînd chiar, la 
Botoşani, pe listele mişcării legionare. Iar Crainic scria, încă în sep¬ 
tembrie 1932, în favoarea corporatismului („Spre corporatism”). Ziarul 
exalta, de prin iunie 1933, Germania şi Italia, întreţinea mari cam¬ 
panii antisemite, se protesta, în iulie 1933, împotriva măsurilor admi¬ 
nistrative adoptate de guvernul naţional-ţărânesc pentru stăvilirea 
extremismului de dreapta, cu deosebire cel al legionarilor. Crainic a 
scris despre „Martirajul tinerilor” şi Dragoş Protopopescu despre 
„Dl Vaida şi Garda de Fier”. Crainic năzuia, după modelul lui Şeicaru 
de la Curentul să înalţe o clădire a Calendarului, în mai 1933 punîn- 
du-se, cu mare tam-tam, piatra fundamentală a noii clădiri. S-au emis, 
în acest scop, acţiuni denumite „cărămizi”. Dar iniţiativa n-a avut 
spor şi ziarul - ştiau contemporanii, inclusiv Şeicaru - nu izbutea să 
treacă de tirajul de 10.000 de exemplare. Şi asta în ciuda violenţelor 
de tot felul cu care erau burduşite numerele cotidianului condus de 
Crainic. A fost, aceasta, marea amărăciune furioasă a lui Crainic, 
care, oricîte eforturi depunea, nu putea atinge performanţa lui Şeicaru 

[Curentul) şi a lui Nae Ionescu [Cuvîntul). Campaniile împotriva Cama¬ 
rilei regale şi cele favorabile mişcării legionare aveau să grăbească 
decesul ziarului. E interzis timp de 15 zile (de la 15 la 30 noiembrie 
1933) odată cu instalarea guvernului liberal I.G. Duca. în 6 decembrie 
1933 ziarul publică scrisoarea lui C.Z. Codreanu către Crainic în care 
îl invită să candideze în alegeri pe listele Gărzii de Fier. Crainic 
acceptă: „Invitaţia D-tale o primesc. Cu această condiţie: în cazul unei 
izbînzi, diurna mea de deputat să treacă integral în folosul mişcării 
legionare... Martor de la început al dezvoltării Gărzii de Fler, H cunosc 
perfect, în pofida mizerabililor ei detractori, ideologia, organizaţia, 
metodele şi idealul. N-am găsit nimic străin de firea şi credinţele mele”. 
Se protestează, la 12 decembrie 1933, împotriva desfiinţării Gărzii de 
Fier şi a interzicerii participării ei în alegeri. în ultimul număr, cel din 
31 decembrie 1933, se anunţă asasinarea primului-ministru I.G. Duca 
şi arestarea, de către guvern, a lui Crainic şi a lui Dragoş Protopopescu. 
Ziarul e suspendat, fiind considerat ca unul dintre autorii morali ai 
asasinării lui Duca. Ceilalţi arestaţi, redactori la Calendarul şi Cuvmtul 
(inclusiv Nae Ionescu), sunt eliberaţi în martie. Crainic e reţinut în 
continuare, implicat în proces şi e achitat de completul de judecată 
(trei judecători s-au pronunţat pentru achitare, doi pentru condam¬ 
nare). La proces. Crainic - au mărturisit, apoi, legionarii - s-a com¬ 
portat lamentabil, desolidarizîndu-se de Garda de Fier. Oricîte eforturi 
a făcut Crainic după eliberare, n-a izbutit să obţină autorizaţie pentru 
reapariţia gazetei. Şi s-a plîns, ani de zile, că prin suprimarea Calenda¬ 
rului i s-au adus mari daune financiare. Nici în 1938, sub guvernul 
Goga-Cuza, n-a izbutit să obţină autorizaţia pentru reapariţia gazetei, 
pentru că primul-ministru Octavian Goga vedea în Crainic, pe bună 
dreptate, un adversar al Partidului Naţional Creştin. 

Neobţinînd autorizaţia de reapariţie a Calendarului, Crainic a făcut 
să apară la 14 noiembrie 1935 cu sprijinul financiar al lui Stelian 
Popescu, directorul Universului, o nouă publicaţie. A fost un săp- 
tămînal în 16 pagini, intitulat Sfarmă Piatră. Director era Al. Gregorian, 
plecat de la Porunca Vremii, iar echipa redacţională (din care nu lip¬ 
seau Dragoş Protopopescu şi Toma Vlădescu, N. Crevedia, apoi Pan 
M. Vizirescu, Vintilă V. Caftangioglu, devenit Vlntilă Hoiia, Ovidiu 
Papadima, Dan Botta etc.) era aceea de la Calendarul. Articolul-pro- 
gram era limpede în mărturisire: „Sfarmă Piatră al nostru apare nu 
ca o forţă oarbă, ci ca o forţă în serviciu comandat. El se subjugă de 
bunăvoie programului vremii noastre: naţionalismul... Sfarmă Piatră 
are deci un crez categoric, intransigent, de flacără. Braţul lui va spul¬ 
bera şandramalele pe care naivii le cred temple şi pe care escrocii le 
dau drept eterne... El se va lupta cu zmeii pistruiaţi”. Pamfletul vio¬ 
lent, băşcălios, vulgar şi nesubstanţial se lăfăie în paginile săptămî- 
nale, atacaţi fiind Titulescu („Clinele Titulescu”), Argetoianu, Stere, 

Victor Iamandi, Vaida-Voevod, gazetele democrate. Adevărul, Dimi¬ 
neaţa, Zorile. Masoneria e, şi ea, cal de bătaie, pamfletele ţinîndu-se 
lanţ împotriva organizaţiei ca atare şi a fruntaşilor ei, Sadoveanu, 
Argetoianu şi chiar Vaida-Voevod, deşi acesta din urmă a mărturisit 
că a intrat în lojă în timpul Conferinţei de Pace de la Paris, în 1919, 
pentru a aduce foloase ţării (şi a adus), apoi, neplătind cotizaţii, 
neparticipînd la reuniuni, a socotit, de aceea, că a fost radiat din lojă. 
De fapt. Crainic şi-a creat publicaţia şi pentru a-şi fortifica poziţia 
politică în tabăra naţionalistă, întrucît Goga, Cuza şi Cuza junior l-au 
exclus din rîndurile Partidului Naţional Creştin, deşi contribuise mult 
ia crearea lui (întemeierea organizaţiei lăncierilor a P.N.C. ar fi fost 
iniţiativa doctrinarului ortodoxismului). Crainic s-a opus fuziunii 
P.N.C. cu gruparea lui Vaida-Voevod, Frontul Românesc. Revista avu¬ 
sese deci scopul de a-i crea un piedestal politic lui Crainic, prezentat 
mereu drept singurul creator al naţionalismului integral, apărător 
al ideii statului etnocratic. în articolul „Un comunicat mincinos”, din 
15 octombrie 1936, şi în cel intitulat „înainte” (22 octombrie 1936), 
Crainic mărturiseşte că voise să preia din mina obosită a lui A.C. Cuza 
conducerea L.A.N.C., pe care acesta i-o oferise. Apoi, cînd s-a produs 
fuziunea dintre partidul lui Cuza şi cel al lui Goga, cei doi şefi şi 
tînărul Cuza, geloşi, au urmărit şi au izbutit să-l elimine din partid, 
în 1937, Dragoş Protopopescu şi Toma Vlădescu se mută la Buna 
Vestire, toroipanul atacurilor pamfletare fiind mînuit numai de Crainic 
şi Al. Gregorian. Revista întreţine mereu polemici cu celelalte gazete 
naţionaliste ( Ţara noastră. Porunca Vremii, Vremea, Curentul) şi cele¬ 
lalte partide de aceeaşi orientare (inclusiv mişcarea legionară), afir- 
mîndu-se că ea ar reprezenta adevăratul spirit naţionalist. 

în numărul din 20 mai 1937, Crainic începe să-şi publice progra¬ 
mul statului etnocratic, prezentat drept „cea dintîi şi singura bază 
serioasă pe care se poate discuta şi realiza unificarea mişcării noastre 
naţionaliste... Programul nostru lămureşte complet fizionomia sta¬ 
tului totalitar românesc de mîine - statul etnocratic care va fi, care 
trebuie să fie altceva decît o imitaţie cromatică a formelor străine de 
peste hotare". Hitler şi, mai ales, Mussolini („imul din cei mai mari 
educatori ai omenirii”) sunt elogiaţi pînă la exaltare. Crainic, cu gazeta 
sa, ocupa o poziţie singulară în tabăra naţionalistă. Depunea mari 
stăruinţe pentru recucerirea tineretului legionar, evocînd mereu sacri¬ 
ficiile făcute la Calendarul. Eforturi fără succes, mai ales că N. Crainic, 
ca teolog, a criticat asasinarea, de către decemvirii legionari, a lui 
M. Stelescu. Vlădescu, chiar el, îl ataca violent pe Crainic în paginile 
Bunei Vestiri Gazeta lui Crainic avea opinii distincte despre partici¬ 
parea în alegerile din 1937 a partidelor naţionaliste, socotind că ele 
ar fi trebuit să acţioneze ca un bloc unitar împotriva partidelor demo¬ 
crate. Ceea ce nu l-a împiedicat ca, în primul număr din 1938, după 

succesul răsunător al legionarilor In alegeri, Crainic să scrie în arti¬ 
colul „Perspectivele anului politic": „Acum începe momentul legionar. 
Superb moment şi foarte greu. Superb fiindcă angajează, în dinamis¬ 
mul lui, întregul suflet tînăr al ţării. Foarte greu, fiindcă se apropie 
cu repeziciune de verificare... Legionarismul e o mişcare a tineretului 
de toate categoriile sociale, de la prinţ la golan. El se poate numi 
într-adevăr şi integral România tinără. Atît de tînără încît fiecare copil 
din ţara asta se visează legionar ca un ideal cu cea mai înfrigurată 
ardoare... Un singur partid a biruit în aceste alegeri: Totul pentru 
Ţară... Faimoasa unire a tuturor naţionaliştilor pe care o încercasem 
eu şi pe care o preconiza în urmă d. Ilie Rădulescu (directorul ziaru¬ 
lui Porunca Vremii, n.n.) se va rezolva de acum încolo, în scurt timp, 
prin absorbirea tuturora în legionarism. E un fenomen pe care nimic 
nu-1 mai poate opri”. Pronosticul lui Crainic nu s-a verificat nici de 
astă dată, legionarii fiind în inimiciţie neîmpăcată cu goga-cuziştii. 
Evident, Sfarmă Piatră a elogiat măsurile antisemite ale guvernului 
Goga-Cuza. Dar, atunci cînd a fost demis, oportunist, gazeta lui 
Crainic s-a grăbit să salute decizia regelui în articolul din 17 februa¬ 
rie 1938 „Spre altă viaţă”: „Gălăgios, superficial şi total nepregătit..., 
pe urma lui a rămas atitudinea confirmată oficial a unei laturi cea 
mai puţin însemnată a problemei iudaice. Singură această latură ne-a 
determinat să-l numim «prag de eră nouă». Naivii au crezut în mitul 
lui A.C. Cuza... S-a verificat un mit şi s-a consumat definitiv cuzis¬ 
mul... Cuzismul a murit, trăiască naţionalismul”. Se sugera, fireşte, 
că dacă guvernul Goga-Cuza ar fi adoptat programul statului etno- 
cratic ar fi izbîndit. Oferea noului guvern Miron Cristea acest program 
„care se dovedeşte actual de acum încolo”. Se dovedea, iarăşi, că 
N. Crainic nu înţelegea mai nimic din desfăşurările vieţii politice. 

O vreme, din februarie pînă în iunie 1938, Crainic dispare din 
paginile revistei sale întrucît a preluat codirectoratul ziarului Porunca 
Vremii Apoi a revenit, revista zbătîndu-se în dificultăţi financiare. Nici 
vechiul ei program nu mai poate fi urmat datorită cenzurii. încro¬ 
peşte numere omagiale (lui Brătescu-Voineşti, N. Paulescu, Constantin 
Brîncoveanu, luptelor din trecutul război etc.), cam insipide, fără 
interes, revista devenind, pînă la 1 octombrie, lunară. La 1 septembrie, 
mijlocul revistei (două pagini) este consacrat publicării, în extrase, 
a cărţii lui Hitler, Mein Kampf. E reactualizat antisemitismul funda- 
mentalist şi se închină elogii Italiei fasciste şi Germaniei hitleriste (se 
remarcă lungul studiu al lui Brătescu-Voineşti, „Germanofobia”, care 
e tot publicat în lunile octombrie şi noiembrie 1938). Fără să clipească, 
N. Crainic virează oportun cu 180 de grade, ridicîndu-se împotriva 
legionarilor. în numărul pe 1 ianuarie 1939 semnează articolul „La un 
hotar de viaţă românească”, în care, printre altele, condamnă asasi¬ 
narea lui I.G. Duca şi, în general, practicarea asasinatului ca armă 

politică: „Frumuseţea morală a noului naţionalism se stropise cu sînge 
omenesc... Odată cu dezvoltarea, a venit şi denaturarea spiritului pe 
care încercasem să-l infiltrez prin Calendarul. Crima politică săvîrşită 
era acum ridicată la rangul de suprem eroism, iar cei trei făptaşi, 
«Nicadorii» (asasinii lui Duca, n.n.), adoraţi obligatoriu ca nişte semi¬ 
zei... Un spirit diabolic venea să ia locul duhului creştin de altădată, 
un fanatism tot mai strimt, îmbrăcat în exclusivism feroce. încă un 
omor fără sens: Stelescu... De pe catedra mea de laFacultatea de Teologie 
am spus atunci: «Cine omoară un om, trage, de fapt, cu glonţul în 
Inima lui Hristos». Aceasta a fost de ajuns ca propriii mei studenţi să 
mă urască cu sălbăticie. Dîndu-mi seama de imensa rătăcire, am 
scris, trei ani în şir aici, în Sfarmă Piatră, împotriva ei... Articolele 
mele erau ale unui naţionalist izolat şi îndurerat că visul de splendidă 
generaţie nouă, care să salveze România, s-a spulberat”. Depllnge şi 
atitudinea antimonarhică a mişcării legionare şi chiar mitul fals între¬ 
ţinut în jurul Căpitanului, creat, prin imitaţie, după cultul lui Hitler 
şi Mussolini. Inutil să căutăm în paginile lui Sfarmă Piatră din anii 
precedenţi astfel de disocieri critice faţă de legionarism şi C.Z. Codreanu. 
Crainic, mereu adaptabil, făcea eforturi disperate să-şi salveze revista, 
acum, după asasinarea la 29/30 noiembrie a lui C.Z. Codreanu, a 
nicadorilor şi a decemvirilor şi după întreaga campanie împotriva 
legionarilor dezvoltată de guvern. Revista e, fără jenă, filocarlistă, îl 
elogiază necontenit pe suveran, salută întemeierea Frontului Renaşterii 
Naţionale, ca unic partid, noua Constituţie. Zadarnic. Revista şi-a 
încetat apariţia la 3 martie 1939, reapărînd, în format ziar, tocmai la 
22 decembrie 1939, dar fără vlaga de altădată în campaniile acum 
neîngăduite de cenzură. Elogiile la adresa regelui continuă să apară 
şi unul din aceste articole de ploconeală linguşitoare („Regele şi tine¬ 
retul”) e semnat chiar de Radu Gyr, eliberat recent din lagăr pentru 
a trata cu autorităţile guvernamentale şi regale. Mai tîrziu, la 30 iunie 
1940, Radu Gyr revine asupra temei cu editorialul „Biruinţei huliga¬ 
nilor”: „în partidul unic şi totalitar regele cheamă forţele eroice adînc 
morale ale ţării. Regele cheamă naţionalismul incandescent... Regele 
cheamă tineretul. Sunt sfintele idei huliganice de ieri, devenite, astăzi, 
stindard luminos. Regele, Crucea, NeamuL.. Huliganii de altădată, 
nobilii fanatici, splendizii huligani ai românismului sunt, astăzi, ostaşi 
naţionalişti ai regelui, sub ordinele căruia ctitoresc o ţară şi un stat 
nou... Oşteni ai regelui, huligani de altădată, descoperiţi-vă şi îngenun- 
chiaţi pentru marea rugăciune”. Fără crize de conştiinţă, revista îşi 
schimbă orientarea. Pentru că la 15 septembrie 1940, după abdicarea 
regelui şi proclamarea statului naţional-legionar, editorialul e intitu¬ 
lat, decis, „Naţionaliştii în jurul generalului”: „Generalul Antonescu se 
înfăţişează astăzi ţării... în această armură de predestinat în care veacul 
nostru n-a mai îmbrăcat decît patru oameni: pe Mussolini, Hitler, Salazar 

şi pe Franco... De aceea datoria noastră, a tuturor naţionaliştilor, tineri 
şi bătrîni, e să ne rînduim solidari şi disciplinaţi în spatele Condu¬ 
cătorului Statului". Fără jenă, se trece de la condamnarea de ieri a 
legionarilor la elogierea lor. La 29 septembrie 1940, editorialul e inti¬ 
tulat „Se defineşte arhitectura statului legionar”: „Catehismul fixat 
de dl Horia Sima In cele 9 puncte de trăire legionară constituie arhi¬ 
tectura acestui stat. Se poate spune că, istoriceşte, aceasta pe care 
o defineşte Comandantul mişcării legionare este prima formă organică 
a statului modem român”. Şi tot aşa înainte. Legionarismul este pro¬ 
slăvit, pentru ca, după rebeliune, să fie blamat. Sfarmă Piatră devenise 
un titirez care se tot învîrtea în jurul puterii, spunînd aproape totul 
despre Crainic. 

Singurul lucru cert este că N. Crainic nu a fost legionar, nici, spre 
deosebire de Nae Ionescu, doctrinarul legionaiismului sau susţinăto¬ 
rul după 1933 al mişcării legionare. Ceea ce îi apropia au fost naţio¬ 
nalismul integral, antisemitismul rezemat pe argumente teologale şi 
elogiul adresat tradiţionalismului conservator, respingîndu-se, cu 
trufaşă cerbicie, necesitatea evoluţiei spre structuri modeme, indus¬ 
triale şi apologia formelor politice totalitare. Dar această convergenţă, 
paradoxal, îi şi disocia prin rivalitate, fiecare avînd pretenţia că repre¬ 
zintă varianta cea mal potrivită, pe care celălalt o contraface. Mai 
ales că N. Crainic voia, cum a mărturisit în 1936 ( Şfamvă Piatră din 
22 octombrie 1936), „să raliez toate forţele naţionaliste intr-un mare 
organism de salvare”. Evident, deşi a negat asta, urmărea ca factorul 
catalizator să fie chiar directorul fostului ziar Calendarul. Fireşte că 
această pretenţie a deranjat, rezultatul fiind că Nichifor Crainic a fost 
dezavuat şi de cuzism, şi de legionaiism. A rămas numai ca o orien¬ 
tare distinctă în ansamblul extremismului de dreapta. O orientare cu 
audienţă în anume zone ale elitelor intelectuale, datorită doctrinaris- 
mului ortodoxist al Gîndirii, şi în spiritul public, în genere, prin gaze¬ 
tele Calendarul şi Sfarmă Piatră. Şi n-ar trebui ignorată forţa de 
influenţă exercitată de Crainic de la catedra universitară a Facultăţii 
de Teologie. Orientarea unei anumite părţi din preoţimea tînără spre 
mişcările de extremă dreaptă trebuie căutată şi în influenţa exercitată 
de Crainic. 

Pare ciudat ca un curent doctrinar care a făcut atîta caz de naţi¬ 
onalism, autohtonie şi tradiţionalism conservator să fi nutrit atîta 
admiraţie mărturisită pentru modele totalitare din străinătate. Acu¬ 
zaţiile concertate aduse adepţilor europenismului, pentru că s-ar fi 
inspirat după modele occidentale, străine firii poporului român, păreau 
a fi uitate cînd era vorba de apelul la fascismul italian şi hitlerismul 
german. într-un caz, apelul la modele europene devenea o gravă acuză, 
în altul - o necesitate a sincronizării. Judecind lucrurile atent, con¬ 
tradicţia e mai mult decît gravă. Măcar europenizanţii democraţi nu 

exaltau tradiţionalismul şi autohtonla, socotind că trebuie adoptate 
modele verificate, care ne racordau, necesar, la circuitul capitalist al 
continentului. Pe cînd tradiţionalismul conservator al extremei drepte 
se situa - şi cu cită larmă! - pe poziţiile purismului autohtonist. Am 
citat, în capitolele anterioare, opiniile lui Crainic despre europenism, 
tradiţionalism şi autohtonie. în planul logicii formale, aceste opinii 
trebuiau să respingă orice apelaţie la modele străine, de vreme ce se 
cerea, atît de înverşunat, menţinerea închistată în noi înşine. Vorba 
lui Ralea, un naţionalism cu forme de împrumut e un nonsens. 

De e să stabilim o ierarhie în preferinţele celor două modele ale 
totalitarismului de extremă dreaptă. Crainic a fost adeptul fascismu¬ 
lui italian. Ierarhia în preferinţe nu vrea să spună că hitlerismul nu 
ar fi fost şi el acceptat şi elogiat. De pildă, antisemitismul funciar, cu 
accent teologal, practicat de Crainic cu osîrdie îşi găsea corespondent 
In satanizarea iudeului aflată la hitlerism, şi nu la fascismul musso- 
linian. Dar dincolo de acest distinguo, deloc neimportant în analiza 
doctrinei promovate de Nichifor Crainic, rămîne admiraţia, de nimic 
stăvilită, faţă de regimul lui Mussolini. în februarie 1932 declara: 
„Fascismul este, fără îndoială, o mare inovaţie a vremii noastre. Dar 
ceea ce îl deosebeşte de o revoluţie ordinară, ceea ce îi dă fizionomia 
aparte, este îmbinarea de vechi şi nou în structura lui. E deopotrivă 
de tradiţionalist şi de novator. Fascismul e o inovaţie constructivă 
altoită pe tradiţie. Şi cum în tradiţie zac forţele morale ale unui popor, 
fascismul se caracterizează prin fundamentul moral pe care se aşează 
viaţa cea nouă” 1 . Doi ani mai târziu, scria, în ton exultant, în Gmdirea: 
„Fascismul e o concepţie politică spirituală şi manifestările sale, dez- 
grădinate din cercul strimt al pozitivismului şi eliberate din temniţa 
înăbuşitoare a materialismului, se orînduiesc pe măduva de duh a 
istoriei, cu prelungiri în taina veacurilor trecute şi anticipări asupra 
veacului ce vine. Din acest punct de vedere, fascismul e o fascinaţie 
a energiei creatoare ce se desfăşoară «sub raza gîndului etern»... Un 
om poartă acolo, sub fruntea-i vastă cît o cupolă, veacul nostru euro¬ 
pean: Benito Mussolini. Fascismul, ca formă totalitară de viaţă, e sin¬ 
teza forţei şi a Spiritului... Statul creat de Mussolini e Statul exemplar... 
în ce priveşte noul tip de viaţă, creat de Roma, noua generaţie din 
toate ţările Europei e din an în an mai fascinată de el... Roma înfăţi¬ 
şează toate însuşirile pentru ca ideea ei să devină o forţă propulsivă 
în reînnoirea Europei... Fascismul nu mai e nici capitalism, nici soci¬ 
alism, ci o proporţionalizare autoritară a rolului fiecărui factor de 
producţie, angrenat într-un organism social unde nimic nu se mai 
petrece la voia întâmplării... Mai mult decît orice altă ţară, România 


1. Nichifor Crainic, „împotriva proxeneţilor”, Calendarul, II, nr. 14, 17 februarie 
1932. 

are nevoie de o asemenea transformare morală în adîncul ei sufle¬ 
tesc... spiritul Romei noi va sugera forma istoriei pe care e destinată 
s-o creeze România naţionalistă... E destul o fascie de idei în spiritul 
eroic al noii universalităţi pentru a organiza energiile noastre zăcute 
în dezordine şi pentru a le împleti în fapte pe care să le dăruiască 
veacului ce vine” 1 . A şi călătorit în Italia, fiind de cîteva ori primit de 
idolul său, Mussolini. Pe lîngă alte argumente invocate pentru adop¬ 
tarea, la noi, a mussolinianismului a fost şi cel al comunităţii latine. 
Intra chiar în divergenţă cu legionarismul sau, cu vorbele lui Crainic, 
„doctrina nordică, splendidă la ea acasă, dar care românul păcătuieşte 
profund cînd neagă total virtuţile latinităţii noastre” 2 . A şi adăugat în 
acest articol: „Toate lucrurile astea eu le-am explicat, ştiinţific şi 
doctrinar, în cartea mea Puncte cardinale in haos (o culegere de articole 
şi studii, n.n.)... Am făcut-o doi ani prin ziarul Calendarul demon- 
strînd ce e fascismul, cine e Benito Mussolini... O voi face mereu şi 
de acum încolo”. Mai limpede nici că se poate. Şi, ca să închei, să mai 
citez un elogiu delirant la adresa lui Mussolini din iulie 1938: „Prin 
munca ordonată de geniul acestui om s-a ridicat poporul său la pre¬ 
stigiul pe care-1 are astăzi pe pămînt, prestigiu cîştigat într-un timp 
atît de scurt încît pare incredibil, mai mult de basm decît de realitate... 
Există autoritate bazată pe iubire. Aceasta din urmă e autoritatea lui 
Mussolini asupra poporului său. Ea izbucneşte şi se afirmă din forţele 
proprii ale personalităţii creatoare, ca focul iscat din bombele explo¬ 
ziei. Mussolini nu terorizează, fiindcă Mussolini nu ucide. Mussolini 
atrage. E o forţă magnetică în jurul căreia se centrează întreaga viaţă 
a poporului italian. Tot sistemul lui se întemeiază pe aderenţa fierbinte 
şi unanimă a poporului... E admiraţie fără margine şi iubire fără fund 
în jurul acestui om care poate îndeplini orice lucru de epopee cu 
poporul său” 3 . Toate aceste elogii absolute erau rostite de un adept 
zgomotos al naţionalismului. Şi nu se întreba defel dacă naţionalismul 
se poate concilia cu admiraţia faţă de im şef de stat care proclama 
deschis necesitatea revizuirii tratatului de la Versailles şi afişa ami¬ 
ciţia faţă de ţări ostile nouă. Ungaria şi Bulgaria. Cum se poate, 
într-adevăr, concilia în opinie naţionalismul integral cu proslăvirea 
unui şef de stat ostil ţării noastre prin încurajarea sfidătoare a revi¬ 
zionismului european? E o întrebare ce i s-a pus adesea lui N. Crainic 
şi la care a răspuns, uneori, continuînd să „reconcilieze” ireconcili¬ 
abilul, prin disociere de politica revizionistă. Dar era posibilă accep¬ 
tarea întregului prin disociere de un segment care era totuşi o 
componentă a unui ansamblu coerent? 


1. Nichifor Crainic, „Roma universală", Gîndirea, XTV, nr. 4, 1935, pp. 169-175. 

2. Idem, „Imperialismul latin”, Sfarmă Piatră, II, nr. 25, 25 martie 1936. 

3. Idem, „Mussolini educatorul", Porunca Vremii, VII, nr. 1121, 7 iulie 1938. 

Nu mai potolite în entuziasm au fost elogiile la adresa nazismului 
şi a Germaniei naziste, ţară care, şi ea, practica o politică agresiv 
revizionistă, deci ostilă nouă. Se pare că modelul totalitarist şi anti¬ 
semit era mai seducător decît înseşi interesele fundamentale ale 
tării. După ce la 7 aprilie 1933 vedea în Hitler „salvatorul Europei”, 
la 30 iunie declara: „Toată aşa-zisa nebunie germană de azi nu e decît 
sănătoasa şi salutara reorganizare fundamentală a societăţii germane 
pe temeiurile corporatismului pentru a ajunge la acea mare armonie 
totalitară în care se vor fi acordat toate interesele de clasă de pînă 
Ieri. Cînd publicul nostru va şti că naţional-socialismul german e 
corporatism, atunci va avea cheia înţelesului pentru ultimele şi epo¬ 
calele evenimente petrecute în Germania” 1 . în august acelaşi an 1933, 
nu ezita să scrie: „Urmăresc atent opera guvernului Hitler în Germania. 
Profund simpatică nouă prin numeroase afinităţi de simţire şi de 
concepţie, opera aceasta e admirabilă prin afirmarea ideii de rasă ca 
axă a dezvoltării unui popor, prin afirmarea ideii creştine ca mijloc 
de regenerare a lui şi prin afirmarea marei şi noii idei sociale «totali¬ 
tare» în locul marxismului criminal, sfîşietor de societăţi şi ucigător 
de oameni. Hitlerismul are, ca şi fascismul, genialul merit, devenit de 
pe acum istoric, de a fi găsit această nouă concepţie totalitară despre 
societate pentru a înlocui războiul clasei proletariatului împotriva 
celorlalte clase. El a dat lovitura de moarte marxismului iudaic, izvo¬ 
rul urii universale a oamenilor împotriva semenilor lor... Concepţia 
fascistă sau naţionalistă reaşează pe om în demnitatea lui spirituală 
şi-l reintegrează în rasă, în trecut, în religie, în totalitatea statului 
tocmai prin legăturile spirituale pe care le-a suprimat bolşevismul” 1 , 
în sfirşit, iată o opinie care întruneşte, concentrat, elogiul adresat 
deopotrivă lui Hitler şi Mussolini: „Amîndoi reprezintă o nouă con¬ 
cepţie de guvernămînt, opusă democraţiei, concepţie care, fără îndo¬ 
ială, se va generaliza în Europa dacă nu în lumea întreagă. Ea vine 
să se impună în numele autorităţii pe care o dă forţa organizată. 
Democraţia nu i se va putea opune, fiindcă democraţia, prin însăşi 
structura ei, e lipsă de organizare, e anarhie... Partidul Naţional Socia¬ 
list e organizat milităreşte. O singură disciplină, o comandă unică! 
Acesta e spiritul nou al timpului nostru, opus celui democratic în care 
nimeni nu comandă şi nimeni nu ascultă... Noul regim autoritar sau 
dictatorial, inaugurat de Benito Mussolini şi continuat de Adolf Hitler, 
restabileşte, în fond, ordinea naţională în materie de guvernămînt. 
Mulţimii îi place să fie condusă, mulţimii îi place să fie comandată. 
Sistemul ierarhiei militare aplicat în organizaţia partidului unic care 
se confundă cu însăşi naţiunea corespunde marelui instinct natural 


1. Nichifor Crainic, „Hitler şi corporatismul”, Calendarul, II, nr. 406, 30 iunie 
1933. 

de subordonare şl de supraordonare, care e o lege fundamentală a 
vieţii sociale. Autoritate sau dictatură nu înseamnă nicidecum tiranie, 
din moment ce poporul o acceptă... în statul totalitar dictatura devine 
astfel comandă unică a tuturor categoriilor sociale... Mussolini cugetă 
pentru toţi, Mussolini trudeşte pentru toţi, de aceea Mussolini are 
totdeauna dreptate” 1 . Şi, ca să închei, iată elogiul lui Crainic, în 1941, 
adus Germaniei şi lui Adolf Hitler: „Cînd am pierdut o treime din ţară, 
România era încă democrată (de fapt, nu mai era din februarie 1938, n.n.) 
şi se dărăpăna sub garanţiile Angliei. Basarabia şi Bucovina le-am 
recucerit sub garanţiile Reichului naţional-socialist (le pierduserăm, în 
iunie 1940, ca urmare a înţelegerii secrete pactul Ribbentrop-Molotov 
dintre U.R.S.S. şi Germania hitleiistă, n,nj. Dacă nu cunoaştem nici 
un sacrificiu englez făcut vreodată pentru noi, neamul românesc nu 
va trebui să uite în veacul veacului că sîngele eroilor germani a curs 
pentru sîngele strămoşilor noştri, precum sîngele nostru a curs pen¬ 
tru noile idealuri propuse lumii europene de Adolf Hitler. Ftihrerul 
german s-a înscris în istorie printre ctitorii României. El ne-a redat 
putinţa de a lupta, prin el am şters rugina de pe arme şi am suflat 
cenuşa defăimării de pe numele ţării... Gîndiţi-vă la prăpastia prăbu¬ 
şirilor de ieri ca să puteţi măsura cu toate dimensiunile bucuriei 
culmea pe care stăm astăzi. Ea e rodul încadrării României în Axă, e 
rezultatul orientării politice pentru al cărei triumf am mistuit cei mai 
grei ani din viaţa noastră de scriitori în slujba patriei” 2 . 

La 16 iulie 1935 se formează printr-un mare miting la Iaşi Partidul 
Naţional Creştin, prin fuziunea dintre L.A.N.C. a lui A.C. Cuza şi 
Partidul Agrar al lui Octavian Goga. Nichifor Crainic, fără grupare 
politică, e al treilea şef al partidului. în Porunca Vremii, Toma Vlădescu 
salută evenimentul prin articolul „Ziua marei izbînzi”. Mai înainte, cînd 
preparativele pentru fuziune se apropiau de final, Dragoş Protopopescu 
a publicat, în acelaşi cotidian, articolul „Pedeapsa cu moartea”, în 
care scria: „Fuziunea cuziştilor cu gogiştii trebuie să bucure pe naţi¬ 
onaliştii de orice nuanţă... Personal..., cred că eun lucru bun. InchMnd 
ochii la orice lacune pe care orice organizaţie le poate avea, pentru 
mine triumviratul Cuza-Goga-Crainic înseamnă că naţionalismul 
începe să ia forma unui instrument de guvernare... Resemnîndu-ne 
în faţa fatalităţii, să urăm cel puţin noului partid un program cu cît 
mai puţine pagini. Caracterul lui succint, expeditiv - cum trebuie să 
fie de acum înainte orice program politic -, se dovedeşte din informa¬ 
ţiile strecurate în ziare. Ghicim din el capul de doctrinar al lui Crainic, 


1. Nichifor Crainic, „Democraţie şi dictaturi”. Calendarul, n, nr. 489, 4 octombrie 
1933. 

2. Idem, Aliaţii lui Adolf Hitler”, Gîndirea, XX, nr. 7, 1941, p. 337. 

încadrat aşa de fericit de inteligenţa versată şi şlefuită a lui Octavian 
Goga. E vorba în acest program numai de trei-patru puncte: problema 
străinilor (nu ştiu cum vor rezolva, dar e grea cît un război fenician), 
scoaterea administraţiei de sub orice tutelă politică (problemă, de 
asemenea, vitală) şi pedeapsa cu moartea. Socotesc pedeapsa cu 
moartea cea mai fericită idee cu care se poate porni o luptă româ¬ 
nească... O legislaţie bazată pe drasticitatea de sancţiuni cere şi un 
partid de o rară forţă morală” 1 . Dihonia, în noul partid, a început 
imediat după fuziune. De fapt, disputele începuseră mai înainte. 
Foştii lancişti îi acuzau pe gogişti că - oroare! - sunt masoni. Grupul 
Al. Valjean nu a intrat, de aceea, în noul partid. La fel a procedat 
gruparea tinerilor, Al. Mironescu, Alex. Vianu (dar Tudor Vianu, şi el 
gogist, ce-o fi făcut?) şi alţii procedează la fel. însă un Stan Ghiţescu, 
gogist, devine, alături de Gh. Cuza, unul dintre secretarii generali ai 
noului partid. E demascat de cuzişti că-i mason, creîndu-i o situaţie 
imposibilă. Atacat pentru afilierea la masonerie e şi Sergiu Niţă (fos¬ 
tul sterist), care însă era preşedintele organizaţiei Lăpuşna a parti¬ 
dului. O campanie bine dirijată îl sileşte să demisioneze din partid. 
Cuziştii dominau partidul, dar Goga, bun strateg, ştia că A.C. Cuza 
e bătrîn, încît şefia partidului îi este asigurată. Necazuri mari îl apasă 
şi pe N. Crainic. Tinerii cuzişti nu-1 agreau, şi nici lui Cuza şi lui Goga 
nu le convenea triumviratul, mai ales că Nichifor Crainic avea pre¬ 
tenţia de doctrinar, cerînd să i se asculte sfaturile şi chiar direcţia. 
Era mereu atacat de tinerii cuzişti. Porunca Vremii (prin condeiul lui 
Dragoş Protopopescu) îi lua apărarea. 

Finalmente, în octombrie 1936, s-a produs eliminarea lui Crainic 
din partid. Exclusul deplînge faptul ca pe o mare nedreptate şi o 
efectivă nenorocire pentru partidul lui Goga-Cuza, pe care el, dezin¬ 
teresatul, l-a fondat: „Eu nu mai sunt în Partidul Naţional Creştin. 
Şi nici nu voi mai fi niciodată. Mai răspicat vorbind: am fost eliminat 
din Partidul Naţional Creştin... Sunt eliminat din partidul pe care eu 
l-am înfiinţat abia cu un an mai înainte... Am luat doi oameni care 
nici măcar nu-şi imaginaseră că pot merge împreună. A.C. Cuza şi 
Octavian Goga n-aveau, atunci, nici raporturi personale - i-am unit 
şi i-am pus în faţa unei mari şi apropiate biruinţi. Aduceţi-vă aminte, 
cuzismul ieşise de mult din circulaţie, încît nici Adevărul nu-1 mai 
înjura, iar gogismul nu isbutise nici un moment să intre în circulaţia 
ţării". Dar orgoliul lui Cuza şi Goga i-a făcut să-l uite pe făuritor. 
Crainic s-ar fi străduit să şi-i apropie pe tineri, întemeind, pentru 
acest scop, organizaţia lăncierilor (numele îmi aparţine). S-a ridicat 
atunci Gh. Cuza-fiul, care, ajutat de Cuza bătrînul şi de Goga, a 


1. Dragoş Protopopescu, „Pedeapsa cu moartea”, Porunca Vremii, IV, nr. 147, 
3 iulie 1935. 

pornit o defăimătoare campanie împotriva Iul Crainic. Pretindea câ 
„eu nu sunt demn să conduc tineretul şi că d. Gh. Cuza e destinat 
de ceruri pentru această îndeletnicire. Campania a durat patru luni... 
Rezultatul a fost debarcarea mea din însărcinarea pe care n-o cerusem 
şi trecerea tineretului sub autoritatea celor doi societari al partidului. 
Lucrul s-a petrecut exact acum un an printr-un acord subscris de 
A.C. Cuza şi Octavian Goga, trecut apoi în statutele partidului... Din 
momentul acela activitatea mea în partid a încetat. Şi asta pentru că 
cei doi şefi au încălcat jurămîntul solemn depus la Mitropolia din 
Iaşi... Jurămîntul însă fusese călcat în picioare, transformat în sper¬ 
jur... Eu n-am minţit niciodată şi n-am indus în eroare pe nimeni... 
Relaţiunile mele personale cu A.C. Cuza le-am întrerupt din ziua de 
Sf. Nlcolae 1935”. în acelaşi timp (14 noiembrie 1935) a apărut Sfarmă 
Piatră, care n-avea nimic comun cu P.N.C. Goga, întors dintr-o călă¬ 
torie în Germania, a găsit că revista lui Crainic, aflată sub direcţia 
Iul Al. Gregorian, îi aduce dezagremente. Aflînd de iminenta eliminare 
din partid a lui Crainic, prietenii l-au sfătuit să demisioneze. A refu¬ 
zat. Oficiosul partidului (Apărarea naţională) a dezlănţuit o susţinută 
campanie împotriva lui Crainic, apoi a anunţat excluderea lui. Crainic 
deplîngea faptul, simulînd demnitatea: „Eu am dispărut, dar princi¬ 
piile rămîn în sînul partidului şi ele vor lucra mai departe” 1 . S-a aflat, 
apoi, că N. Crainic dusese un an de zile o furibundă campanie împo¬ 
triva Iul Al. Vaida-Voevod pentru a împiedica fuziunea dintre P.N.C. 
şi Frontul Românesc. Şi asta pentru că Vaida cerea renunţarea la 
programul elaborat de Crainic. 

Cuiul Iul Pepelea era deci programul lui Crainic, pe care Goga şi 
Cuza nu voiau să-l accepte. Crainic l-a reluat, l-a revăzut şi l-a publi¬ 
cat într-o addenda la volumul său, din 1937, Ortodoxie şi etnocraţie. 
Se numea „programul statului etnocratic”. într-un efort de sinteză. 
Crainic a detaşat, pe o pagină separată, ceea ce numea „principiile” 
formulei de stat pe care o preconiza. Ele sunt atît de restrictive şi 
înguste, încît, evident, pentru înfăptuirea lor era necesară constitui¬ 
rea unui stat fascist-fundamentalist. Aceste şapte principii sunt: 
„Legea lui Hristos, legea statului. Statul e supremul gospodar al naţi¬ 
unii. Naţionalizarea bogăţiilor naturale. Proprietatea individuală pen¬ 
tru orice muncitor român. Nu clasele, ci profesiunile sunt funcţiile 
organice ale naţiunii. Proporţionalitate numerică în toate profesiunile, 
înlăturarea samsarului dintre producător şi consumator. Distrugerea 
parazitismului iudaic” 2 . Apoi a detaliat, într-un discurs coerent, prin¬ 
cipiile propusei formule de stat. Mai întîi a explicitat sensul doctrinei 
naţionaliste, care pune accent pe ethnos, şi nu pe demos: „După doctrina 


1. Nichifor Crainic, „Eliminarea mea". Sfarmă Piatră, II, nr. 46, 8 octombrie 1936. 

2. Idem, Ortodoxie şi etnocraţie, 1937, p. 281. 

naţionalistă, deci, nu demosul, ci ethnosul, adică neamul sau naţiu¬ 
nea, îşi creează expresia politică proprie în statul naţional. Fiindcă 
ethnosul sau neamul e ceva definit, cu identitate istorică, cu omoge¬ 
nitate biologică şi psihologică, cu unitate spirituală, cu voinţă şi 
putere proprie. Prin însăşi natura lui de unitate biologică şi psiholo¬ 
gică definită, neamul, în manifestarea lui politică, nu poate fi demo¬ 
craţie, ci etnocraţie. Voinţa de a trăi politic a unui neam se întemeiază 
pe anumite elemente constante şi permanente ale caracterului său 
Hpecifîc, imprimat în forma sa de stat. Un stat e naţional întrucît 
reflectă permanenţa specifică a neamului respectiv” 1 . Statul preconi¬ 
zat de Crainic, vede oricine, nega condiţia generală a statelor consti¬ 
tuite istoric, aşezîndu-1, strict, pe criterii biologce şi respingând principiile 
democraţiei. Se propunea un stat clădit pe etnic, religie ortodoxă, 
eliminarea alegerilor şi un alt tip de reprezentativitate (profesională). 
Nici Hitler, nici Mussolini nu merseseră atît de departe. României i 
se propunea întoarcerea la Evul Mediu (neromânesc), în epocile sale 
cele mai sumbre. Interesantă e şi explicitarea necesităţii adaptării 
termenului de „etnocraţie”: „Etnocraţia am întrebuinţat-o întîia oară 
in 1932, într-un articol din Calendarul unde, încercînd să definesc 
«latul corporativ în condiţiile noastre româneşti şi în opoziţie cu 
democraţia, am simţit nevoia de a crea acest termen. Ideea centrală 
a programului nostru este o etnocraţie corporativă sau profesională. 
ICra necesar acest termen nou? Eu cred că da. Fiindcă în forma lui 
originală, italiană, statul corporativ nu se poate aplica la noi în 
România... Statul corporativ, dacă l-am aplica la noi aidoma ca în 
Italia, ar fi o nenorocire. în Italia nu se pune chestiunea minoritarilor 
şi a evreilor. Dar profesiunile în România, fie cele oficiale, fie cele 
libere, sunt invadate de străini. A aplica regimul corporatist italian în 
situaţia actuală din România ar însemna consfinţirea pentru tot¬ 
deauna a dominaţiei străinilor în economie, în cultură, în adminis¬ 
traţie asupra elementului autohtoni De aceea la noi nu poate fi vorba 
decît de un corporatism rectificat şi adaptat la împrejurările specifice 
ale ţării noastre, prin aplicarea în sînul fiecărei corporaţii a princi¬ 
piului proporţionalităţii etnice... Etnocraţia corporativă, prin urmare, 
reprezintă tipul de organizare politică, socială şi economică cel mai 
sănătos din cîte au apărut în vremea noastră, dar un tip rectificat de 
necesităţile de viaţă ale neamului nostru” 2 . A explicitat şi în altă parte 
sensul conceptului propus, pentru a-1 deosebi de corporatismul pre¬ 
dicat de M. Manoilescu: „Numim etnocraţie voinţa politică a rasei 
autohtone de a face din stat expresia proprietăţilor ei şi organul misi¬ 
unii ei în lume. Dacă democraţia a deplasat centrul de gravitate al 


1. Ibidem, p. 276. 

2. Ibidem, pp. 277-278. 

statului spre periferia minoritarilor, etnocraţia e îndreptăţită să-l 
reaşeze în personalitatea naţională a majorităţii care l-a creat... Senti¬ 
mentul de proprietate al autohtonilor, conştiinţa lor de stăpîni ai ţării 
şi voinţa lor de continuitate prin el trebuie să-şi articuleze afirmaţia 
supremă. Dacă aşa-zisa suveranitate populară, anonimă şi fără răs¬ 
pundere, cu care a lucrat democraţia s-a dovedit o mi nciună şi o 
trădare a intereselor permanente ale românismului, ele nu se pot 
salva decît printr-un nou tip de organizare a vieţii obşteşti. Adică prin 
etnocraţia corporativă. Scopul ei? Reintegrarea majorităţii autohtone 
intr-un bloc solidar, prin care să se asigure primatul etnic în viaţa 
publică” 1 . Crainic nu ostenea să fundeze, la mijlocul secolului XX, un 
stat fundamentalist, aşa cum apare astăzi, de pildă, în Iranul ayato- 
lahilor: „Statul etnocratic e stat moral. Cum nu există alt criteriu al 
binelui decît cel creştin, statul etnocratic e stat creştin. Morala lui se 
exprimă prin formula: Legea lui Hristos e legea statului Principiul 
acesta e valabil în familie, în societate, în cultură, în legislaţie, în 
administraţie şi în economie. Căsătoriile vor fi religioase. Divorţurile 
nu se vor admite decît în cazuri extreme. Toate dispoziţiile legilor 
democratice în contradicţie cu concepţia morală a educaţiei poporului 
se vor suprima. Statul etnocratic nu poate legifera păcatul pentru a-şi 
crea venituri bugetare” 2 . Reprezentativitatea în stat va fi una profesi¬ 
onală, în care minoritarii vor avea parte numai în virtutea proporţio- 
nalităţii. Se vor înlătura astfel „incompetenţa democratică” şi sistemul 
ei electiv. „Calificat după reprezentanţa naţională, statul etnocratic 
nu e nici burghez, nici proletar, nici ţărănesc; el e statul totalitar al 
muncii românilor.” 3 în sfîrşit, statul etnocratic va aşeza pe alte teme¬ 
lii economia ţării. „Statul etnocratic e supremul gospodar al naţiunii. 
Principiul acesta e însăşi justificarea statului. El trebuie afirmat cu 
ultima energie împotriva minciunii democraţilor că statul ar fi inca¬ 
pabil ca gospodar. Această minciună a avut scopul de a scuza sistemul 
cointeresărilor, al concesiunilor şi împrumuturilor în străinătate, mij¬ 
loace prin care capitaliştii din ţară şi de peste graniţă au devenit 
stăpînii bogăţiilor româneşti. România trăieşte sub dictatura capita¬ 
lismului fără patrie. A declarat statul incapabil ca gospodar, însăşi 
naţiunea nevrednică să trăiască. Numai statul democratic e rău gos¬ 
podar, ca străin de naţiune şi ostil ei. Statul etnocratic e organizarea 
dinamică a naturii şi supremul ei gospodar. El va naţionaliza bogăţi¬ 
ile naturale ale României... Naţionalizarea va suprima dictatura capi¬ 
taliştilor. Vor fi naţionalizate, de asemenea, toate industriile de armament 
şi se vor înfiinţa cele ce ne lipsesc. Vor fi naţionalizate toate industriile 


1. Ibidem, p. 189. 

2. Ibidem, p. 310. 

3. Ibidem, p. 288. 

de furnituri pentru armată... Astăzi Industria şi comerţul sunt în 
mîinile evreieşti. Se va aplica principiul proporţionalităţii etnice în 
proprietatea aşezămintelor industriale şi comerciale.” 1 

Se preconiza aşadar o economie etatizată, deşi statul - se ştia şi 
se ştie -eun rău gestionar. Dar o etatizare după criterii etnice, ducînd 
ia o justă relaţie între totalitarismul politic şi cel economic. Formula 
statală preconizată de Crainic era de provenienţă fascist-mussolini- 
ană, cu adaptări ale etnicismului biologic, care îl diferenţiau şi de 
teoria corporatistă propusă de M. Manoilescu. Viabilitate practică 
n-avea. Şi dacă nenorocul ar fi creat posibilitatea întrupării sale în 
real, atunci România, cum spuneam, s-ar fi întors în medievalismul 
mohorît şi inchizitorial (neromânesc), respingînd tot ceea ce omenirea 
cîştigase, cîteva secole, în materie de organizare statală şi economică. 
Dar nu erau „conservatorismul”, paseismul şi respingerea europenis- 
mului principii cardinale ale doctrinei lui Crainic? Crainic ar fi voit 
ca programul său să fie adoptat de Partidul Naţional Creştin. A trăit 
decepţia de a fi respins, ba chiar, din cauza acestui program autoim- 
pus, a şi fost izgonit din partidul pe care pretindea că-1 fundase. A 
avut chiar şi surpriza ca, la publicarea programului său al statului 
etnocratic, să fie comentat critic de oficiosul partidului. A comentat, 
fireşte, acest, pentru el, trist episod: „Bătrânul cuzism a luat o foarte 
lungă atitudine împotriva lucrării noastre Programul statului etnocra- 
lic. Era, o recunoaştem, o legitimă apărare. Fiindcă oricine ne-a citit 
şi-a dat seama, prin comparaţie, de incoerenţa acestui anacronic 
conglomerat de idei numit, dintr-o vetustă obişnuinţă, «doctrina naţi¬ 
onalistă». Răspunsul cuprinde o pagină întreagă din Apărarea naţio¬ 
nală şi e neiscălit... El crede foarte serios că naţionalismule democraţie... 
El se citează sau citează pe d. A.C. Cuza pentru a ne arăta că există 
o falsă democraţie şi o democraţie adevărată. Falsa democraţie e, 
fireşte, cea jidovită, iar adevărata democraţie ar fi cealaltă... Şi atunci 
cuzismul, care e antisemit, cum poate fi democrat? «Eliminarea» jida¬ 
nilor prin democraţie? Dar ce gînditor politic serios a putut să con¬ 
ceapă această aberaţie, afară de d. A.C. Cuza?... D. A.C. Cuza a 
continuat să se simtă foarte bine ca deputat democrat, mulţumindu-se 
să strige: «Eliminarea jidanilor» pentru satisfacţia băieţilor naivi. Şi 
acum cînd se propune un sistem întreg logic de organizare politică* 
economică şi culturală, cum este Programul statului etnocratic, ca 
singurul mijloc real de deparazitare a organismului naţional, o biată 
sensibilitate anacronică, unită cu o maturitate muiată în alcool, crede 
că e un prilej de zeflemea tîmpită şi atîta tot” 2 . Atacat, se plîngea 


1. Ibidem, pp. 299-300. 

2. Idem, „Cuzismul împotriva etnocraţiei”. Sfarmă Piatră, III, nr. 90, 19 august 
1937. 

Crainic, a fost programul său şi de Mihail Manoilescu, autorul Statului 
corporativ şi, implicit, al unei alte orientări de extremă dreaptă în acel 
deceniu din viaţa publică românească. A avut deci surpriza ca, înainte 
de respingerea programului său de gogo-cuzism, să fii fost respins de 
„ziarul ideologului corporatist d. Mihail Manoilescu”. Şi n-a fost vorba 
de o respingere cu argumente teoretice valabile, ci de una pamfletară: 
«Autorul acestui program a fost prezentat lumii naţionaliste într-o 
lumină inedită: cadavru, hoţ, tapeur, ignorant, căzătură scoasă din 
lupanare pe braţele atît de binevoitoare ale amicilor. Acestea toate nu 
într-un ziar iudaic, nici intr-unui democrat, ci intr-un ziar naţionalist 
care vrea să fie legionar şi să dea expresie «omului nou»” (era vorba 
de Buna Vestire, n.n.) 1 . într-adevăr, în aprilie şi mai 1937, nimeni altul 
decît Toma Vlădescu (fostul colaborator de la Calendarul) îl înjura, în 
stilul lui pamfletar, pe Crainic în Buna Vestire, organul oficial al miş¬ 
cării legionare, ziar apărut cu stipendiile lui Manoilescu. („Importă 
numai acum să dăm la o parte definitiv un cadavru. Miroase cam de 
mult timp Nichifor Crainic, într-adevăr..., miroase insuportabil şi dacă 
acesta e singurul rău pe care ar putea să-l mai facă, e totuşi o bună 
higienă aceea care pretinde să înecăm mai curînd atîta mort, atîta 
duhoare, atîta cadavru în puţină cerneală salubră.” 2 ) Şi Vremea, 
revistă înverzită, se ridica, în septembrie 1937, împotriva lui Crainic 
şi a programului său etnocratic: „Profesorul Nichifor Crainic ne-a fost 
cîndva aproape de suflet prin scrisul său. De cînd însă posedat de 
orgoliu politic, ca de un amok, loveşte unde trebuie şi unde nu trebuie 
şi face programe ca, de pildă, cel al «statului etnocratic», nu-1 mai 
recunoaştem... Atunci cînd ni se întîmplă să-l mai recitim, ne impre¬ 
sionează dureros parada aceea nesfîrşită de megalomanie, atitudinea 
de geniu neînţeles. Un adevărat ortodox ar avea motive de reculegere” 3 . 

Rivalitatea şi orgoliile măcinau frontul naţionalist al extremei drepte. 
Fiecare orientare socotea că formula sa e unica valabilă. Crainic, cu 
programul său, a fost deci contestat din mai toate laturile frontului 
şi tratat ca un adversar. Nici condeiul lui Crainic n-a stat în inactivi¬ 
tate, lovind peste tot ca o ghioagă. Această încrîncenată polemică 
dovedeşte, printre altele, că programul lui Crainic a avut ecou. Deşi 
cei mai mulţi l-au respins, acceptat fiind numai de condeierii salari¬ 
aţi de la Gîndirea şi Sfarmă Piatră (Pan Vlzirescu, Ovid Caledoniu) şi 
de Porunca Vremii, prin pana directorului ei, Ilie Rădulescu, a fost 
totuşi un punct de vedere care a stîmit interes. Oful lui Crainic era 
că a eşuat în tentativa de a crea un partid etnlcist şi ortodox după 


1. Idem, „Programul statului etnocratic". Sfarmă Piatră, III, nr. 82, 24 iunie 1937. 

2. T. Vladlescu], „Pentru cel mal trist cadavru. Disecţia lui Nichifor Crainic”, Buna 
Vestire, I, nr. 70, 19 mai 1937. 

3. Vremea, X, nr. 505, 19 septembrie 1937. 

model catolic. Nu-1 interesa că un astfel de partid e în contradicţie cu 
ortodoxia. El îl dorea, şi atunci cînd a crezut că l-a creat (Partidul 
Naţional Creştin), conferlndu-i doctrina şi programul, a trăit eşecul 
de a fi exclus din cadrele sale. Iritat, a lovit în cei foşti ai lui, cu sete 
Indignată. A rămas numai cu propunerea unei formule de program 
doctrinar şi practic, care-1 diferenţiază în ansamblul orientărilor din 
extrema dreaptă românească. Inutil să glosăm cu stăruinţă asupra 
valorii utile, doctrinară şi practică, a acestei formule statale. O credem 
nulă, prin paseismul său concentrat, prin obscurantismul întunecat, 
prin negarea valorilor democraţiei. Era, într-un fel, transplantarea în 
planul politicii a doctrinei sale ortodoxiste, şi ea coerentă chiar de la 
fundamente. 

De altfel, Crainic nu a fost o personalitate care să fi stârnit simpa¬ 
tie în epocă. Nimic, în personalitatea sa, din darurile de mentor ale lui 
Nae Ionescu. Cu excepţia fanilor gîndirişti, în jurul său stâpînea mai 
mult antipatia. Memorabil e portretul creionat lui Crainic de G. Călinescu 
în 1931. îl reproducem pentru a înţelege cum l-a prizat epoca: „Departe 
de a fi descărnat de posturi, el (Nichifor Crainic, n.n.) are trupul con¬ 
solidat al unui popă de ţară sau al unei ţărci groase pe toamnă. Şi 
încă aceste imagini duc prea mult gîndul spre cer... De altfel, lumea 
de bun-simţ, chiar cea iubitoare de probleme religioase, îşi dă seama 
de ipocrizia vulgară a predicilor sale. Om incapabil de orice privaţiune, 
doritor de arginţi, de plăceri lumeşti, mare căutător de zaiafeturi zgo¬ 
motoase cu descărcări de pistoale, linguşitor şi căţărător, închinînd 
în mod jignitor Gîndirea azi şi M.S.R. Mihai, mîine M.S.R Carol al II-lea, 
poimîine marelui profet al neamului N. Iorga, tocmai în momentul 
cînd omagierea poate fi asociată de urmărirea unui interes personal. 
D. Nichifor Crainic a adus preoţimii noastre un rău greu de vindecat: 
a trezit numai o ambiţie de reclamă şi de paradă religioasă, o goană 
după recenzii şi inserţii prin gazete, mai ales, prin Universul... Aceasta 
despre chipul d-lui Nichifor Crainic, care de e nufăr - este negreşit 
un «nufăr negru» plutitor în mlaştini” 1 . 

3. Mihail Manoilescu, inginer prin pregătire, a devenit profesor 
universitar de economie politică la Institutul Politehnic în 1931, la 
40 de ani. Apucase - în calitate de membru al Partidului Poporului 
- să fie subsecretar de stat, în 1926-1927, sub guvernarea a doua a 
generalului Averescu, s-a manifestat, alături de Zeletin, ca neolibe- 
ralist, s-a angrenat politic, de prin 1923, în lupta pentru readucerea 
pe tronul României a regelui Carol al II-lea, suferind o arestare şi un 
proces, pentru ca, după restauraţia lui Carol, să devină, o vreme. 


1. G. Călinescu, „Nufărul negru sau micul chip îngeresc”. Viaţa Românească , 
XXIII, 1931, nr. 7-8, p. 192. 

membru ascultat al Camarilei regale. Această apartenenţă i-a adus 
trei portofolii ministeriale (iunie 1930-octombrie 1930, octombrie 
1930-aprilie 1931, sub guvernare naţional-ţărănistă, şi trei luni în 
cel al lui N. Iorga), înalta funcţiune de guvernator al Băncii Naţionale 
şi, desigur, învestitura de profesor universitar, deşi pînă atunci se păs¬ 
trase departe de învăţămînt. Apoi, în noiembrie 1931, se produce - 
datorită rivalităţii cu bancherul A. Blanck - depărtarea sa de Camarila 
regală, fiind apoi detestat de cercurile care, odinioară, îl ţineau la 
mare cinste, în frunte cu regele. Era şi om bogat, fiind, împreună cu 
fraţii săi, proprietar al minei din Şorecani, membru bine retribuit în 
cîteva consilii de administraţie. A redevenit ministru la Externe, în 
iulie 1940, în guvernul de dreapta Ion Gigurtu, favorabil Puterilor 
Axei, cînd - ca ministru - i-a fost dat să semneze Dictatul de la Viena. 
A doua sa lucrare de economie politică, Theorie du protectionnisme et 
de Vechange internaţional, din 1929, dezvoltă un punct de vedere 
nelipsit de originalitate în gîndirea economică, demonstrînd, printre 
altele, caracterul păgubitor al liberalismului economic şi necesitatea 
adoptării unei politici protecţioniste. Cartea a trezit interes şi, de 
atunci, e comentată în literatura internaţională de specialitate. Apoi, 
tot mai fascinat de Mussolini şi corporatismul italian, scrie în 1934 
lucrarea Le siecle du corporatisme. Doctrine du corporatisme integral 
et pur. Nu este aici locul analizei economice a acestei teorii, nici ea 
lipsită de originalitate, discutată şi astăzi. Se cuvine să mai menţionez 
cartea sa din 1942, remarcabilă, Rostul şi destinul burgheziei româ¬ 
neşti, pledoarie în favoarea industrializării ţării, contribuţie funda¬ 
mentală în domeniu, alături de lucrarea lui Zeletin Burghezia română. 
Rolul şi originea ei istorică (1925) şi de cea a lui E. Lovinescu Istoria 
civilizaţiei române modeme (1924-1926). M. Manoilescu a fost întot¬ 
deauna, sub raport politic, un om de dreapta. După 1931-1932, mai 
face un pas şi se situează pe poziţiile politice ale extremei drepte. 
A fost o convertire importantă, un rol esenţial în acest proces înde- 
plinindu-1 brusca sa orientare spre fascismul italian al lui Mussolini. 
De aici pînă la apropierea sa de legionarism n-a fost decît un pas. L-a 
făcut. Revista sa (lunară) Lumea nouă, întemeiată în 1932, va deveni 
o tribună a fascismului, apoi a mişcării naţionaliste în general şi a 
legionarismului în special. în 1932, deci cu doi ani înainte de a publica 
lucrarea sa despre corporatism, Manoilescu a fost invitat la Ferrara, 
unde a avut loc congresul de studii corporative. în cuvântul său, prin¬ 
tre altele, Manoilescu a declarat: „în Italia se pregătesc azi formele 
noi care vor încadra de acum încolo viaţa popoarelor. Către Italia 
priveşte umanitatea şi savanţii Î nmii în cursa lor către formulele şi 
soluţiile noi, către care se aspiră pretutindeni... Am venit să vorbim 
din această sursă de idei originale şi creatoare care e fascismul 

pentru a duce cu noi, spre ţările noastre, în urma sufletelor noastre, 
cîteva picături din noua înţelepciune romană” 1 . în următorul număr 
al revistei se disociază, subliniind că nu se poate face o relaţie de 
identitate între fascism şi corporatism; unul e un cadru politic, celă¬ 
lalt economic, iar pentru a împrumuta fascismul politic e nevoie de 
un Mussolini. Nu e mai puţin adevărat însă că, de fapt, „corporatismul 
este, ca doctrină şi realizare, o creaţie fascistă”. La noi, în România, 
s-ar putea adapta corporatismul ca sistem de gestiune economică fără 
a transplanta şi dictatura fascistă. Dar o relaţie între sistemul corpo¬ 
ratismului, ca mod de organizare a gestiunii economice, şi forma 
politică e necesară. Mai ales, în acest al doilea termen al relaţiei, 
crearea unui parlament corporativ care să fie unicul organ legislativ 
în materie economică şi socială. „Rolul statului politic de astăzi trebuie 
să fie redus la politica externă, la administraţie propriu-zisă, la armată 
şi şcoală.” Fireşte, statul de tip liberal era abhorat în favoarea orga¬ 
nizării politice corporatiste 2 . Mai tîrziu, punctele sale de vedere au 
evoluat. Dezavuării statului liberal şi democrat i s-a asociat, în chip 
firesc, ca un ecou al fascismului, ideea partidului unic. „...Două sunt 
instituţiile politice noi din statul contemporan: corporaţia şi partidul 
unic... Dacă în loc de corporatismul integral şi pur, care constituie 
un ideal, ne oprim la corporatismul de fapt, aşa cum s-a aplicat la 
instituirea sa în Italia, în Portugalia sau Austria, atunci partidul unic 
apare ca o necesitate absolută pentru faza de iniţiere şi de punere în 
mers a regimului corporativ.” 3 Sigur, teoria economică a corporatis¬ 
mului integral şi pur e un punct de vedere în limitele ştiinţei econo¬ 
mice. Dar nu poate fi disociat total de corporatismul mussolinian, 
chiar numai pentru faptul că, în epocă, acesta era propagatorul for¬ 
mulei propuse şi de Manoilescu. De altfel, curînd, chiar Manoilescu 
va recunoaşte liantul între corporatismul său şi cel fascist, manifes- 
tîndu-se ca un zelator al lui Mussolini. Apoi şi al lui Hitler, propovă¬ 
duind un naţionalism integral, dar deloc pur. Crainic, cu al său stat 
etnocratic, se disocia de corporatismul lui Manoilescu. Dar predica şi 
el un corporatism, tot de sursă fascistă, adaptat cadrelor etnosului 
înţeles strimt şi restrictiv. De necesitatea organizării corporatiste a 
economiei statului român au vorbit favorabil, în termeni deloc precizaţi, 
şi fruntaşii legionarismului, cu deosebire Corneliu Zelea Codreanu şi 
Ion Ioan Moţa. 

Negarea liberalismului economic avea să ducă, previzibil, la nega¬ 
rea liberalismului politic. N-a rămas la preconizatul parlament al 
corporaţiilor care, oricum, asigura pluralitatea opiniilor. A optat de-a 


1. Apud Lumea nouă, I, nr. 2 (mai) 1932, p. 48. 

2. M. Manoilescu, .Anticipări", Lumea nouă, I, 1932, nr. 1, pp. 2-7. 

3. Idem, „Partidul unic". Lumea nouă, V, 1936, nr. 1, p. 314. 

dreptul, după un scurt răgaz corporatist, pentru soluţia partidului unic. 
Se poate nega, In realitatea acestei opţiuni, influenţa totalitarismului 
pe care l-a îmbrăţişat? în 1937, a publicat, tot la Paris, cartea Le parii 
unique. O va relua în limba italiană şi, de-abia în 1942, în limba 
română. Ar trebui spus că, încă înaintea publicării acestei lucrări, 
Manoilescu exprimase neîncrederea în actul politic al eligibilităţii prin 
reprezentare. în 1932 scria: „Ca oportunitate votul universal e mai 
mult decît discutabil, iar ca modalitate de înfăptuire şi împroprietări¬ 
rea, şi votul universal simt modele de neorganizare... Votul universal 
n-a fost cerut de nimeni, sau, mai exact, n-a fost cerut de către cei 
care sunt beneficiarii lui... Votul universal era incontestabil o nece¬ 
sitate şi, dacă participarea ţărănimii la gospodărirea publică s-ar fi 
făcut sub forma unor colegii profesionale, cu o mare înrîurire mai ales 
în organizarea vieţii locale, desigur că reforma de la 1918 ar fi fost în 
linia vremii. Forma de vot universal, însă, care topeşte în aceleaşi ape 
toate categoriile sociale şi profesionale şi care dă ţărănimii situaţia 
aparentă de arbitru unic în toate problemele de stat este numai o 
ipocrizie... Ţărănimea care are legal toate drepturile le transmite în 
bloc unor mandatari politici care se transformă în propriii ei tirani şi 
care o împiedică să se gospodărească singură prin mijloace directe în 
cadrul unor drepturi limitate, dar sigure ”. Tot aici deplîngea eşecul 
parlamentarismului: „Experienţa ne arată că parlamentul democratic, 
emanaţiunea sufragiului universal, nu este capabil să-şi îndepli¬ 
nească funcţiunea sa pentru că e, în general, o adunare lipsită de 
competenţa necesară” 1 . în 1933 reia ideea, care, se vede bine, îl 
obseda, precizând cam în acelaşi spirit: „Pornind de la ideea şi de la 
rolul funcţional al oricărei organizări sociale ajungem în chip firesc 
la concluzia că partidele sunt organisme perimate care şi-au încheiat 
cariera în ziua în care s-au realizat în toate ţările votul universal şi 
libertăţile cetăţeneşti depline şi că ele nu pot împlini partidele social- 
democrate din Apus - şi cu atât mai puţin roluri economice pentru 
care nu au fost niciodată create” 2 . 

Preparativele fiind făcute, a abordat făţiş soluţia partidului unic. 
„Puţini înţeleg că dictatura nu mai poate fi astăzi o instituţie patriar¬ 
hală şi primitivă, ci numai un sistem complet de funcţiuni care să 
răspundă exigenţelor infinite ale vieţii popoarelor modeme... în con¬ 
trast cu celelalte elite politice pe care le cunoaşte istoria, noile partide 
unice nu mai au tendinţa de a se constitui în clase bogate şi exploa¬ 
tatoare. Ele par, dimpotrivă, foarte doritoare de a-şi păstra un caracter 
de creştinism care este el însuşi o sursă de putere morală contemporană 


1. Idem, „Greşelile istorice ale partidului liberal”. Lumea nouă, I, 1932, nr. 3, 
pp. 52, 54. 

2. Idem, „Partide sau corporaţii?”. Lumea nouă, II, 1933, nr. 6, p. 336. 

care e caracterizată în toate ţările prtatr-o aceeaşi concepţiune de 
stat... în toate aceste regimuri statul ia asupră-şi misiunea de a întru¬ 
chipa un ideal politic şi social şi de a conduce naţiunea într-un mod 
activ şi conştient către realizarea acestui ideal. Statul nou, statul tip 
«secol XX», este, deci, statul purtător de idealuri, este statul militant 
pentru un ideal politic şl social determinant.” Iar mai încolo, tot mai 
explicit: „Partidul unic este manifestarea cea mai originală şi cea mai 
vie a statului nou care se îndreaptă spre un scop unic şi care orga¬ 
nizează naţiunea ca o unitate... Partidul este un ordin şi o armată”, 
în sfîrşit, limpede cu totul: „Nu există o eroare şi o nedreptate mai 
mare decît a confunda noile dictaturi de dreapta ale lui Mussolini, 
Salazar sau Hitler cu vechile regimuri... în timp ce oligarhiile condu¬ 
cătoare ale vechilor regimuri erau egoiste şi interesate, noile elite 
politice create prin revoluţiile zilelor noastre simt esenţialmente dez¬ 
interesate”. Şi: „dreptul exclusiv la activitate politică pe care îl vom 
numi în chip brutal monopolul partidului unic" 1 . 

E semnificativ cu totul că, în 1937, la apariţia ediţiei princeps a 
cărţii, versiunea franceză, ziarul mişcării legionare, Buna Vestire, a 
preluat fragmente din lucrarea atunci publicată. Evident că a reţinut 
ceea ce îi era foarte aproape ideologic. Iată cîteva pasaje din cele, mai 
multe, reţinute de organul de presă central al mişcării legionare: „Par¬ 
tidul unic n-are numai o etică nouă; el are de asemenea o tehnică 
nouă în organizarea sa. Condiţiile, ierarhia, disciplina sunt totodată 
diferite de ceea ce sunt ele în partidele politice ale regimului liberal. 
Prima originalitate a partidului unic e şeful său. Conducătorul şi 
partidul sunt două realităţi complimentare. Marele conducător de 
tipul Kemal, al lui Mussolini, Salazar, al lui Hitler e un fenomen al 
secolului... Conducător este acela care are, mai mult decît toţi ceilalţi 
revoluţionari, viziunea anticipată a noului stat; conducătorul e acela 
care pregăteşte revoluţia, care dirijează luarea în posesiune a statului 
şi dă linia generală a transformărilor de impus statului; conducător 
e acela care realizează fuziunea între partid şi stat adesea prin mijlo¬ 
cul unei uniuni personale şi supraveghează coordonarea supremă a 
tuturor eforturilor de reeducare naţională... Ceea ce constituie gran¬ 
doarea conducătorului, în accepţiunea contemporană a acestui 
cuvînt, e că, confundîndu-se complet cu poporul său, el apare faţă de 
el ca o forţă exterioară capabilă să influenţeze asupra lui şi să-l trans¬ 
forme... Noile partide simt miliţii civile. Membrii lor sunt soldaţi. Toţi 
îşi aliniază picioarele, iau poziţia de «drepţi» şi îşi salută cu salutul 
roman superiorul politic în serviciul cerut politicienilor pentru un 
ideal politic” 2 . Zelatorul lui Mussolini şi al lui Hitler nu putea ajunge, 


1. Idem, Partidul unic, 1942, pp. 9, 14, 27, 33, 46, 50, 55. 109. 

2. Idem, „Le parii unique”. Buna Vestire, I, nr. 59, mai 1937. 

în planul politologic, decît la soluţia partidului unic. Poate că nici una 
dintre orientările de extremă dreaptă ale epocii nu a afirmat, atît de 
deschis. In antidemocratismul lor, soluţia directă a partidului unic. 
Teoreticianul corporatismului a avut misiunea, consecinţă a ansam¬ 
blului sistemului său teoretic economico-politologic, să formuleze 
ideea desfiinţării pluripartidismului în favoarea partidului unic. 

Spuneam mai înainte că Manoilescu a fost un zelator al lui Hitler 
şi Mussolini. E, cred, necesar să documentăm, cu probe, această afi¬ 
nitate ideologică. Probele sunt abundente în bibliografia lui Manoilescu. 
în 1932 Manoilescu scria: „Germania de azi are tineret cu o persona¬ 
litate proprie, afirmată accentuat şi dîrz sub steagul hitlerist. Italia 
are un splendid tineret crescut întreg în spiritul unui batalion de 
asalt... Dar la noi?” 1 . Un an mai tîrziu exulta: „Germania începe o 
grandioasă experienţă. Hitler poate păşi la înfăptuirea programului 
său. Calificat în chip simplist de «dreapta», acest program conţine 
totuşi elemente revoluţionare de cea mai mare însemnătate” 2 . Şi peste 
două luni: „în adevăr, oricare ar fi unghiul din care l-am privi, naţi- 
onal-socialismul este un fenomen formidabil... Domnia hitleristă nu 
apare ca o dictatură mărginită la suprafaţa socială. Ea înţelege să 
instituie o experienţă adîncă şi să creeze un stat nou, instrument nou 
de realizări politice şi sociale. Putem anticipa fără nici o teamă că 
înainte de sfîrşitul acestui an Germania îşi va da o constituţie corpo¬ 
rativă şi că va pomi la reorganizarea totală a vieţii sale politice, eco¬ 
nomice şi sociale pe principii analoage corporatismului” 3 . Anticipaţia 
lui Manoilescu nu s-a verificat, aşteptata constituţie corporatistă nu 
a fost legiferată. Şi totuşi, aceasta nu i-a domolit entuziasmul faţă de 
Germania hitleristă. Simptomatic cu totul este faptul că şi în 1941, 
după izbucnirea războiului datorită demenţei agresive a lui Hitler, 
Manoilescu îşi păstra, nealterat, entuziasmul faţă de hitlerism. Ba, 
dimpotrivă, se ridicase cu o octavă în plus, pronosticînd - tot în van - 
victoria Germaniei în război: „în războiul actual nu există decît două 
ieşiri posibile. Una foarte puţin probabilă a păcii prin înţelegere între 
Anglia şi Germania şi cealaltă infinit mai probabilă, zdrobirea com¬ 
pletă a Angliei de către puterea germană. Pentru noi, românii, aceste 
două ipoteze nu sunt mult deosebite în consecinţele lor, fiindcă chiar 
în cazul unei păci, prin înţelegere între Anglia şi Germania, este nor¬ 
mal şi în ordinea lucrurilor ca tot sud-estul european să rămînă sub 
influenţa exclusivă a Germaniei. Dar noi socotim că numai a doua 
ipoteză merită luată în consideraţie şi afirmăm în chip categoric că nu 
există alt şfîrşit posibil al războiului actual decît victoria completă a 


1. Idem, „Ţară fără tineret”. Lumea nouă, I, 1932, nr. 3, p. 72. 

2. Idem, „întronarea lui Hitler", rev. cit., II, 1933, nr. 3, p. 181. 

3. Idem „Ascensiunea hitleristă”, rev. cit., II, 1933, nr. 5, p. 304. 

Germaniei.. Noi prevedem că anul 1941 va cunoaşte victoria desăvîr- 
şită a Axei şi Anglia va â pusă în situaţia să primească întocmai pacea 
pe care va voi să i-o dicteze Germania” 1 . Cîteva luni mai tîrziu îşi 
păstra prognoza, declarînd: „cu toate întîrzierile aparente ale războ¬ 
iului, mergem cu pas sigur şi hotărît spre victoria germană şi spre 
noua Europă” 2 . Prognozele decise („categorice”, cum le numea) ale lui 
Manoilescu s-au demonstrat a fi cu totul ridicole, ştiindu-se bine că 
rezultatul războiului a fost cu totul invers. Şi tot în acest an, 1941, 
Manoilescu continua să investească încredere în ideologia naţional-soci- 
ălistă. Iată o mostră ilustrativă: „In ceea ce priveşte Germania, se 
întîlnesc din cînd în cînd măguliri ieftine şi lipsite de gust, dar nu se 
vădeşte decît rareori o adevărată comprehensiune pentru grandiozi- 
tatea fenomenului social şi a revoluţiei de idei pe care le reprezintă 
naţional-socialismul... Cît de puţini văd aceştia (unii gazetari, n.n.) în 
victoria germană manifestarea culminantă şi filozofică necesară a unei 
mari revoluţii sociale menite să aducă în lume triumful unei noi con¬ 
cepţii de viaţă şi a unei noi morale în dirijarea colectivităţilor naţio¬ 
nale... Suntem în drept să socotim că revoluţia naţional-socialistă 
este cea mai mare şi mai adîncă revoluţie a tuturor timpurilor... Este 
prima oară în istorie cînd poporul a ajuns să se realizeze pe el însuşi 
în stat... Naţional-socialismul înseamnă încredinţarea puterii supreme 
unui om reprezentativ, care încarnează poporul însuşi... Revoluţia 
germană va rămîne permanent un mare model şi va da tonul nu numai 
întregului veac al 20-lea, dar şi vremurilor ce vor să vină. Toate ide¬ 
alurile democraţiei care n-au putut fi niciodată împlinite îşi vor găsi 
acum realizarea” 3 . Mai limpede şi, aş spune, mai hilar nici că se poate. 
Severul teoretician al corporatismului a realizat şi performanţa de a 
cădea, privindu-i opiniile în perspectiva istoriei, în ridicol. 

Desigur că Manoilescu, ca teoretician al extremei drepte, a fost şi 
naţionalist. Era în ordinea firească a lucrurilor. în 1936, în revista 
Lumea nouă, s-a publicat o apărare a lui Manoilescu faţă de acuzaţi¬ 
ile unor gazete că profesorul de economie politică, fiind în trecut 
averescan şi peneţist, n-ar fi un naţionalist integral. „Consecvent 
aceleiaşi metode - scria gazeta - de a pune în viaţă accentul numai pe 
faptă - fapte de idei sau fapta pregătită pentru mîine - d. Manoilescu 
a dat în cadrul mişcărilor naţionaliste singurul sistem de mijloace 
menit să facă din ideea naţionalistă o realitate. Corporaţia, instrument 
şi garanţie a românizării este ideea noastră şi numai a noastră; iar 


1. Idem, „Pentru cei ce mai cred în victoria Angliei", rev. cit., X, 1941, nr. 1-2, 
pp. 110-117. 

2. Idem, „Naţionalismul român, capital politic extern", rev. cit., X 1941, nr. 9-12, 
p. 291. 

3. Idem, „Fenomenul naţional-socialist", rev. cit., X, 1941, nr. 34, pp. 127-128. 

studiile aplicării practice a acestei idei sunt mult mai precise şi mai 
amănunţite decît îşi poate închipui cineva.” 1 De altfel, în 1933, Manoilescu 
şi-a expus punctul de vedere în această chestiune: „Naţionalismul 
nostru constructiv ia forme cu deosebire vizibile în domeniul economic 
şi în cel social. Noi nu vorbim în domeniul social de o vagă solidarizare 
a claselor în serviciul ideii de patrie, ci dăm descrierea completă şl 
amănunţită a unui sistem social - sistemul corporativ - care îngăduie 
colaborarea claselor şi solidarizarea lor şi care pune în locul sfîşieri- 
lor absurde ale partidelor conlucrarea tuturor categoriilor sociale în 
cadrele lor organice. în acest sens, naţionalismul nostru apare ca o 
antiteză faţă de parodia de naţionalism al tuturor partidelor. Prin 
contrast cu partidele - afară doar de cele două partide naţionaliste 
ale dlor Cuza şi Codreanu - ...noi am definit precis căile prin care ne 
putem salva cu forţele noastre proprii, fără a fi nevoie să recurgem la 
ajutorul străinătăţii” 1 2 . Va exulta, în 1935, cînd Vaida-Voevod a lansat 
ideea lui despre „numerus Valachiqus”. Articolul său, care comenta 
faptul, s-a intitulat „Numerus romanus”. Lăuda „frumuseţea unui 
gest” şi evidenţia că rostul lui Vaida nu e în P.N.Ţ. („cluburile tuturor 
jocurilor şi ale socotelilor egoiste”) - de unde, de altfel, a şi fost curînd 
exclus -, ci altundeva („Armata reînnoirii se găseşte în altă parte. Ea 
stă în tineretul ţării cu trupul fraged, dar sîngerînd de răni” 3 ). Căuta, 
aşadar, orice prilej nimerit pentru a afirma necesitatea segregaţiei 
naţionaliste. Fireşte, corporatismul i se părea a fi instrumentul ideal, 
prin eficienţă, al realizării acestei purificări etnice. „Numai corpora¬ 
ţiile - preciza într-o notă din acelaşi număr - pot să identifice... Numai 
ele pot ţine o evidenţă exactă... a proporţiei diferitelor elemente alo¬ 
gene în fiecare profesiune... Numai ele pot constitui un instrument 
de românizare şi de aplicare serioasă a proporţiilor dorite de români... 
Numerus Valachiqus nu e realizabil în spiritul şi tendinţa lui în statul 
actual... Iată de ce trebuie dărîmată Cartagina.” 4 Era, în 1941, foarte 
mîndru de „protocronismul” naţionalismului extremist românesc: 
„Subliniez cu o mare bucurie românească un singur lucru, şi anume 
că dacă este să socotim curentele de opinie din România avem motive 
să fim mai mîndri decît orice altă naţiune europeană. Căci nu există 
ţară în Europa unde să fi apărut mai multe şi mai importante curente 
de dreapta şi unde să fi simpatizat la vreme mai făţiş cu Italia şi 
Germania cum este România. Acest lucru este atît de exact încît avem 
dreptul să-l strigăm pretutindeni şi să facem din el un titlu de acti¬ 
vitate naţională în rivalitatea noastră cu alte ţări ale Europei. în 


1. Victor Munteanu, „Continuarea naţionalismului nostru”, rev. cit., V, 1936, 
nr. 2, p. 56. 

2. Mihail Manoilescu, „Naţionalismul nostru”, rev. cit., II, 1933, nr. 1, p. 19. 

3. Ibidem, p. 69. 

4. Ibidem pp. 89-90. 

adevăr, România a dat naştere întîi celui mai vechi curent antisemit 
din Europa contimporană, şi anume aceluia susţinut nu numai cu o 
admirabilă perseverenţă, ci şi cu o mare vioiciune polemică de către 
prof. A.C. Cuza” 1 . (De legionarism, în 1941, nu mai putea, spre regre¬ 
tul său, vorbi.) 

De prin 1936, Mihail Manoilescu a manifestat făţişe simpatii legi¬ 
onare, sfîrşind prin a se afilia efectiv. în decembrie 1936 a conferen¬ 
ţiat la festivalul din salabucuieşteană „Ana”, organizat pentru stiingerea 
de fonduri pentru Casa Verde, Radu Gyr recitind versuri. Apoi a 
transformat într-o întreprindere legionară mina de la Şorecani, pro¬ 
prietate a celor trei fraţi Manoilescu (Mircea, Grigore şi Mihail). în 

1940, gazeta sa Lumea nouă evoca atmosfera acelei organizări legio¬ 
nare de la Şorecani: „Iată un nume care pentru mulţi români evocă 
o interesantă experienţă socială practicată în spirit legionar care s-a 
făcut vreodată. Şorecani era o întreprindere, o mină de cărbuni. Dar 
proprietarii lor, fraţii Mircea, Mihail şi Grigore Manoilescu, departe de 
a o considera ca un mijloc de cîştig legionar, au înţeles să-i dea 
acestei întreprinderi valoarea unei mari încercări sociale şi naţionale. 
La Şorecani toţi românii, începînd cu directorul general, Grigore 
Manoilescu, şi terminînd cu cel din urmă ucenic, erau legionari” 2 . în 

1941, a mărturisit nostalgic-evocator: „Valul puternic al mişcării legi¬ 
onare care a culminat spre finele lui 1937 ne-a absorbit toate forţele 
sufleteşti şi toată capacitatea noastră de atenţiuni pentru problemele 
Interioare. Drama legionarismului a fost trăită intens în paginile aces¬ 
tei reviste ( Lumea nouă, rtn.) în chip făţiş cu bucuriile şi cu nădejdile 
ei, în chip ascuns şi abia printre rînduri cu prigoanele şi suferinţele 
ei” 3 . Manoilescu a făcut, încă din 1936, tentative de a întemeia un 
cotidian al mişcării legionare. A izbutit în 1937, gazeta apărînd la 
22 februarie 1937, autorizaţia de funcţionare fiind obţinută pe 
numele său. Directori, înscrişi sub frontispiciul gazetei, erau Dragoş 
Protopopescu şi Toma Vlădescu. Semnătura lui Manoilescu apare de 
la primele numere. Toată lumea presei ştia că Manoilescu finanţează 
gazeta mişcării legionare. Dreptatea comenta la 7 martie 1937: „Ziarul 
Buna Vestire, oficiosul ultimului profitor al naţionalismului, trecut 
la naţionalism după ce a «profitat» gros în democraţie: d. Mihail 
Manoilescu”. Şi trei zile mai tîrziu, la 10 martie, aceeaşi gazetă a P.N.Ţ. 
scria: „D. Mihail Manoilescu face sforţări disperate să iasă din «clanul 
politicianilor» pentru a intra în rândurile oamenilor noi. A scris în 
presa sa p agin i entuziaste şi tinereşti despre «omul nou», despre 
asceză, eroism şi sfinţenie. Ne-am gândit că d. Manoilescu a intrat pe 
drumul Damascului... D. Mihail Manoilescu a trecut printr-o «criză». 


1. Idem, „Naţionalismul românesc şi politica externă”, rev. cit, X, nr. 9-12, p. 292. 

2. L.N., „Şorecani”, rev. cit., IX, 1940, nr. 11-12, p. 330. 

3. Mihail Manoilescu, „Actualitatea corporatismului”, rev. cit., X, 1941, nr. 1-2, 
p. 58. 

N-a fost o «criză sufletească». D. Mihail Manoilescu trecuse prin toate 
partidele mari: a fost ministru averescan, ministru naţional-ţărănist 
(trintit la Cameră pentru afacerism penibil), ministru argetoianisto-ior • 
gist. Exclus de pretutindeni pentru parvenitism, lipsă de disciplină 
politică şi afacerism, d. Manoilescu a intrat în «criză». A întemeiat o 
«Ligă corporatistă». Şi-a părăsit «Liga» şi cochetează cu gruparea «Totul 
pentru Ţară»”. Şi pentru ca portretul să fie complet, Dreptatea înşiră 
consiliile de administraţie din care face parte Manoilescu, speci- 
ficîndu-se că mai toate au capital evreiesc 1 . De altfel, Lumea nouă se 
grăbise să prezinte ditirambic Buna Vestire: „Cititorii noştri vor avea 
bucuria să vadă acolo desfăşurîndu-se doctrina legionară şi doctrina 
corporatistă care se îmbină atît de fericit între ele. De altfel, colabo¬ 
rarea d-lui Mihail Manoilescu, pe care cititorii noştri au putut-o ghici 
de la început în cîteva articole, semnificaţia de vestitoare a apărut 
făţiş cu al patrulea număr al gazetei. Toţi colaboratorii Lumii noi vor 
fi regăsiţi în paginile acestui ziar” 2 . Spera Manoilescu că va modifica 
sau va folosi Legiunea ca partid care va îmbrăţişa şi transforma în 
forţă de stat doctrina sa corporatistă? E mai mult decît posibil. E o 
certitudine. Unii doctrinari - puţini cîţi au fost - au vorbit de sensul 
corporatist al statului legionar. Dar alţii, sau tot aceiaşi, confereau 
ordinii economice corporatiste a statului legionar alte semnificaţii. 
Oricum, corporatistul Manoilescu a investit speranţe în mişcarea 
legionară ca partid al doctrinei sale. 

în numărul 100 al gazetei e omagiat jubileul celei de a zecea ani¬ 
versări de la întemeierea mişcării legionare. Printre colaboratori, fireşte, 
e şi Manoilescu: „în ziua jubileului celei mai adînci şi mai originale 
mişcări politice pe care a cunoscut-o vreodată România, noi nu venim 
cu accente de entuziasm. Comprimîndu-ne în chip voit orice alunecare 
spre admiraţie în faţa frumuseţilor cuprinse în viaţa de zece ani a 
Legiunii, ne mărginim cu stricteţe la rodul nostru de cercetător doc¬ 
trinar al problematicii naţionaliste. Legionarismul e născut din cli¬ 
matul epocei, dar ca un deznodămînt inevitabil a optsprezece veacuri 
de istorie românească... Legitimitatea noastră ca stat unitar şi liber, 
printr-un efort de creaţiune, care să întreacă tot ce s-a împlinit pînă 
în ziua Unirii, nu s-a făcut Această explozie de putere, această demon¬ 
straţie de superioritate şi această înaltă legitimare vor fi opera legiona- 
rismuluL Legionarismul trebuie să fie - şi simt semnale că poate fi - firul 
de apă care trage după dînsul fluviul întreg. Legiunea constituie ordi¬ 
nul de cavaleri din acelea care păşesc în zile mari la avangarda istoriei .. 
Legionarismul nu poate fi învins, nici oprit în cale. Istoria nu şi-a 
întors niciodată carul în drum” 3 . 


1. Avatarurile d-lui Manoilescu", Dreptatea, XI, nr. 2799, 10 martie 1937. 

2. L.N., „Buna Vestire”, rev. dt., VI, 1937, nr. 2-3, p. 88. 

3. Mihail Manoilescu, „Sensul legionarismului în veac”. Buna Vestire, I, nr. 100, 
27 iunie 1937. 

Că doctrinarul corporatismului şi al partidului unic şi-a investit 
nădejdea toată în convingerea că legionarismul va adopta, integral, 
această doctrină o dovedeşte, printre altele, şi un articol al său din 
acelaşi an 1937, publicat în Lumea nouă: „în democraţie averea îţi dă 
dreptul de a comanda; în regimul comunist averea te exclude de la 
dreptul de a comanda; în statul viitor creat de revoluţia naţională nu 
va fi nici una, nici alta. Un om cu avere, fie agricultor, fie industriaş, 
va putea comanda. Dar nu pe baza acestei averi, ci in virtutea altor 
merite înregistrate în ierarhia valorilor naţionale. Şi astăzi, în mişcarea 
legionară există mari industriaşi, dar aceştia simt puşi adesea sub 
ordinele propriilor funcţionari, pentru că aşa îi aşează meritele sau 
vechimea lor relativă în legiune. Ce poate fi mai antiburghez decît 
faptul că un om cu avere şi cu mare potenţial economic să fie supus... 
unei ierarhii ce nu are nimic de-a face cu ierarhia banului şi a situ¬ 
aţiilor materiale... Corporatismul ne apare nemlăturabil ca instrument 
de validare a ţelurilor revoluţiei naţionale... Dacă socotim revoluţia 
naţională - recte legionarismul - ca aşezată deasupra oricăror preo¬ 
cupări şi oricăror prejudecăţi de clasă... Asupra caracterului etic al 
revoluţiei naţionale nu ar mai fi nimic de adăugat după tot ce s-a scris 
şi s-a spus de către toţi exponenţii mişcării legionare. Mişcarea legi¬ 
onară va avea un sens adine etic sau nu va mai Ji o revoluţie. Prin el 
se va opune moralei burgheze... Dacă minunea legionară se va înfăp¬ 
tui aşa cum este visată, ea va realiza poate cel dintîi stat de adevărat 
creştin în lumea modernă... Creştinismul pe care cată să-l realizeze 
statul legionar e menit să rămtnâ în istoria lumif 1 . în acelaşi spirit au 
scris - la îndemnul lui Manoilescu - şi alţi colaboratori ai mensualu¬ 
lui său. Merită, cred, să citez un fragment dintr-un astfel de articol: 
„Marile frămîntări ale războiului şi cele două decenii următoare au 
germinat în Europa... trei mişcări sufleteşti de valoare socială: fas¬ 
cismul italian, naţional-socialismul german şi legionarismul româ¬ 
nesc. Primele două, care se găsesc oficializate în stat prin faptul că 
deţin puterea politică, au înfăptuit reforma corporatistă pentru că 
ideologia acestui sistem coincide cu totul cu ideologia fascistă şi naţi- 
onal-socialistă, din care corp chiar face parte organic, ca mijloc de 
concretizare practică. A treia este probabil că va ajunge tot la conclu¬ 
zii corporatiste, după ce va evolua din starea de studiu de elaborare 
pentru a traduce practic un ansamblu de principii care se deosebesc 
în mare parte din cel dintîi”. Şi după ce analizează relaţia cu doc¬ 
trina corporatistă a fascismului şi a naţional-socialismului, autorul 
scrie: „Cu legitimă mîndrie putem afirma că poziţia legionarismului 
este cu totul originală şi infinit superioară atît fascismului, cît şi 


1. Mihail Manoilescu, „Sensul antiburghez al revoluţiei naţionale”, rev. cit., VI, 
1937, nr. 10-11, pp. 323-333. 

national-sociaUsmului... Nici fascismul, nici naţional-socialismul nu 
ni s-ar fi potrivit cu totul. Specificul lor - miezul de viaţă autentic - ar 
fi rămas străin de noi şi concepţia în sine ar fi trebuit să sufere rec¬ 
tificări... Dacă fascismul idealizează statul, dacă naţional-socialismul 
deifică «poporul german», legionarismul românesc ţinteşte perfecţiunea 
sufletească a omului. LegionarismuL este idealist şi spiritualist în con¬ 
cepţie, dar pozitivist în metodă. Imensa lui valoare politică în mediul 
românesc, prin aceasta se explică: începe cu omul, luîndu-1 aşa cum 
este (sau cum a ajuns) pentru a-1 face aşa cum trebuie să fie... 
«Legiunea şi neamul - spunea deunăzi Căpitanul - nu cresc decît din 
ceea ce nu facem pentru noi»... Această concepţie legionară merge pe 
aceleaşi baze, pînă la «ecumenicitatea naţională», visată de Căpitan; 
şi pe aceleaşi baze se întâlneşte, şi teoretic, şi practic, cu corporatismul, 
în concepţia lui românească, aşa cum am dezvoltat noi de atîta vreme 
sub conducerea prof. Mihail Manoilescu. Corporatism românesc sau 
ceea ce ar trebui să se numească mîine legionar-corporatisrnuL .. deo- 
sebindu-se şi de fascism, şi de naţional-socialism prin ideologia lui 
de bază şi, deci, prin obiectivul său ideal, va avea o altă structură decît 
corporatismul italian sau corporatismul german... Legionar-corpora- 
tismul va trebui să fie un sistem de organizare menit să realizeze 
treptat, în viaţa practică, tipul «omului nou», legionarul... Văzut astfel 
corporatismul românesc se încadrează într-un sistem de educaţie naţi¬ 
onală pentru a realiza pe românul legionar. Deasupra stă o concepţie, 
o ideologie. După cum am arătat..., în dezacord cu reprezentanţii 
Rînduielii (o altă revistă legionară iniţiată, condusă şi scrisă de Emest 
Bemea, D.C. Amzăr şi Ion Ionică, n.n.), noi credem că nu se poate 
porni la reforme în viaţa socială decît încercînd cu un sistem de idei... 
Corporatismul nu este o idee... E un mijloc în slujba unei idei... Şi, 
se ştie, spre deosebire de fascism şi naţional-socialism, legionarismul 
are adinei baze religioase. Altfel n-ar fi românesc. Dogmatica creştină 
este, în mare, dogmatica mişcării legionare şi, implicit, a sistemului 
corporatist... Corporatismul românesc nu va avea, deci, caracteristica 
principală de a fi subordonat statului pentru obiectivele politice ale 
acestuia, ci va fi destinul cu întâietate pentru formarea românului 
purificat în spirit legionar (în domeniul economic) şi pentru manifes¬ 
tarea însuşirilor proprii ale acestora în dimensiuni de colectivitate” 1 . 

E limpede că Manoilescu punea doctrina sa corporatistă la înde- 
mîna Legiunii, încercînd să o transforme în instrument politic pentru 
înfăptuirea corporatismului în România. Ideea apare descărnată în 
ciclul de articole publicate de Manoilescu, în iunie 1937, în Buna 
Vestire. în articolul din 27 iunie apreciază vaticinar: „Dacă reînvierea 


1. Cristian Petrescu, „Fascism, naţional-socialism şi legionarism ca idei de bază 
ale economiei corporative", Lumea nouă, VI, 1937, nr. 7, pp. 286-294. 

spiritului tradiţiei de rezistenţă şi de dlrzenie al corporaţiilor a fost 
vreodată actuală, este desigur azi”. Această investire de speranţă nu 
se va întrupa în real. în 1940, la întronarea statului naţional-legionar, 
nimeni nu mai vorbea de corporatism, iar Manoilescu, deşi fratele său 
Grigore a fost, o vreme, la reapariţia Bunei Vestiri, directorul ziarului, 
era un uitat. Legionarismul, sub conducerea lui Sima, îi reproşa lui 
Manoilescu faptul de a fi fost ministru în regimul carlist, chiar dacă 
în guvernul naţionalistului Ion Gigurtu, şi că a semnat, fatalitate, 
Dictatul de la Viena. Dar pînă atunci Manoilescu va gira moral 
Legiunea, candidînd, în două judeţe (Arad şi Neamţ), în alegerile din 
decembrie 1937, ca senator pe listele partidului Totul pentru Ţară. 
Revista sa Lumea nouă îşi informa cititorii că Manoilescu, alesul în 
cele două judeţe, a fost „invitat al partidului Totul pentru Ţară şi al 
Căpitanului legionarilor, Comeliu Zelea Codreanu... Caracterul aces¬ 
tei candidaturi este acela fixat prin comunicatul Legiunii, şi anume 
ea reprezintă un omagiu pentru d. prof. Manoilescu, pentru acţiu¬ 
nea sa în slujba neamului... Convingerile pe care d-sa şi le-a măr¬ 
turisit... duc incontestabil la o mare convergenţă de păreri cu 
Legiunea. Dl prof. Manoilescu socoteşte mişcarea legionară ca sin¬ 
gura mişcare naţionalistă românească care prezintă chezăşiile de a 
împlini idealul de astăzi al românismului” 1 . 

După izbînda legionarismului, prin proclamarea, la 14 septembrie 
1940, a statului naţional-legionar, Manoilescu nu e instalat în dem¬ 
nităţile publice care i se cuveneau. Mişcarea legionară, prin noua ei 
conducere, era alta, iar Manoilescu purta pe umeri povara Dictatului 
de la Viena. Deşi nu i s-a încredinţat, cum s-ar fi cuvenit, o demnitate 
publică, Manoilescu nu înceta să afirme filolegionarismul său subli¬ 
niat. I-a deplîns mai întîi, ca toţi legionarii, pe cei ce fuseseră ucişi 
de către carlişti în anii prigoanei. „Ţara - scria el - nu-şi poate 
măsura... pierderile ei în lupta legionară. Şi nici fiecare dintre noi nu 
am putea vreodată cuprinde cu gîndul toate ravagiile aduse în propriul 
nostru suflet de pustiitoarele masacre din anii prigoanei. Dar cum 
este omenesc, în evocarea atîtor figuri azi intrate în legendă, tot chi¬ 
purile familiare cu care am avut legături sufleteşti mai îndelungate 
se trag vecinie pe cel dintîi plan. între ele nu îl cuprindem pe Căpitan. 
Despre el şi despre toate amintirile care mă leagă de dînsul nu cred 
că voi putea vorbi mulţi ani de acum înainte - poate niciodată. Nu 
poţi scrie memorii despre Sfinţi. Dar gîndul mă poartă spre ceilalţi... 
spre Moţa, Banea, Totu, Teii, Valeriu Cîrdu, Vlrgil Rădulescu, Constantin 
Goga, Antoniu, Ionică, Herghelegiu şi spre atîţia alţii pe care i-am 
socotit printre prietenii mei de aproape... Dar între atîţia care îmi trec 
atît de des în minte, de ce păşeşte oare desprins de ceilalţi, călcînd 


1. L.N., Alegerea d-lui Manoilescu”, rev. cit., VI, nr. 12, 1937, p. 403. 

aparte, cu pasul alunecător şi fin, Mihail Polihroniade? De ce el îmi 
tulbură mai mult gîndurile şi îmi sfredeleşte mai adînc durerile anilor 
grei care s-au scurs? Poate fiindcă prietenul meu Poly... întrunea cea 
mai intimă şi cea mai uimitoare gamă de calităţi pe care o poate 
cuprinde un om... De cîte ori îi spuneam că destinul îl menise să fie, 
în guvernul Căpitanului, Goebbels al României? Dar destinul l-a menit 
altfel.” 1 în numărul următor al revistei publică un fel de articol direc¬ 
tivă: „Credem - scrie profesorul de economie politică - că şi statul - 
statul naţional-legionar -, în clipa cînd ieşind din faza tulburătoare a 
începuturilor se îndreaptă spre făgaşele drepte şi adînci ale impera¬ 
tivelor naţionale actuale, nu poate lăsa în actualitate altă preocupare 
decît ideea României Mari”. înţelege că, o vreme. Legiunea şi-a oma¬ 
giat martirii. „Acum însă a venit clipa în care privirile îndărăt - chiar 
cînd sunt îndreptate spre sânţii şi mucenicii cei mai curaţi ai neamu¬ 
lui - să se întoarcă numai şi numai înainte, spre marea poruncă care 
stă în calea viitorului. Această poruncă... este: ce am făcut eu oare 
azi ca să grăbesc şi să ajut înfăptuirea României Mari? însufleţind pe 
această linie pe români, mişcarea legionară va reuşi să se confunde 
mai bine decît pînă acum cu ţara întreagă şi va înlătura pericolul 
izolării sale... Ţara este cu legiunea şi legiunea una cu ţara, în acest 
gînd al recuperării şi izbăvirii noastre.” 2 Desfigurarea ţării prin rapt 
teritorial, la săvîrşirea căreia îşi pusese pe unul din segmentele răpi¬ 
rii şiManoilescu semnătura, îl apăsa enorm. Şi credea că plusînd prin 
astfel de chemări va fi izbăvit. Dar legionarii şi Antonescu, fideli Axei, 
nu puteau acum aşeza în prim-plan idealul reîntregirii, de vreme ce 
atît Germania, cît şi Italia dictaseră toate ciuntirile hărţii României 
Mari. 

Mai există însă, din această perioadă, un text al lui Manoilescu. 
Spre deosebire de celelalte, acesta prezintă virtuţi teoretico-doctrinare 
legionare. E textul lecţiei de deschidere la cursul său de economie 
politică, din acel an 1940, la Politehnica din Bucureşti. Nu l-a publi¬ 
cat în Lumea nouă, ci în patru numere din săptămînalul Chemarea 
Vremii, condus de Ion Sîngeorgiu, şi el legionaroid. Lecţia de deschi¬ 
dere a lui Manoilescu începe cu o interogaţie justificativă: „O problemă 
care se pune în prealabil este aceasta: oare ştiinţa trebuie să-şi revi¬ 
zuiască atitudinea faţă de fiecare regim politic, chiar cînd acest regim 
reprezintă o revoluţie? Oare ştiinţa, prin ea însăşi, nu este perma¬ 
nentă? ...Desigur, nu se poate vorbi de «geometria analitică faţă cu 
statul legionar», dar se poate vorbi oricând de ştiinţa economică faţă 
de statul legionar. Căci este vorba de un alt spaţiu social şi alte sco¬ 
puri pentru colectivităţi în care indivizii au alte mobile de acţiune şi 


1. Mihail Manoilescu, „Mihail Polihroniade”, rev. cit., IX, 1940, nr. 9-10, p. 261. 

2. Idem, „Nimic decît România Mare”, rev. cit., IX, 1940, nr. 11-12, pp. 288-289. 

alte îngrădiri în libertatea de a se mişca decît în spaţiul egoist, mate¬ 
rialist al liberalismului". Odată clarificat răspunsul la o interogaţie 
într-adevăr apăsătoare, profesorul intră în dezvoltarea temei: „Vom 
discuta mai întîi deosebirea dintre spaţiul economic liberalist şi ceea 
ce putem numi spaţiul economic totalitar, realizat mai ales prin cele 
două mari revoluţii naţionaliste: fascism şi naţional-socialism. După 
aceea vom căuta să stabilim deosebirea - dacă nu contrastul - dintre 
spaţiul economic legionar şi spaţiul economic totalitar... Care este locul 
particular pe care îl ocupă, între spaţiile totalitare, spaţiul economic 
legionar ? Fascismul şi naţional-socialismul reprezintă reacţiuni poli¬ 
tice şi idealuri politice. Legionarismul reprezintă o reacţiune morală 
şi un ideal murai. Fascismul şi naţional-socialismul urmăresc ridica¬ 
rea şi puterea statului. Legionarismul urmăreşte nu numai ridicarea 
statului românesc, ci şi ridicarea românului în ochii lui proprii. Este 
în aceasta o deosebire esenţială care caracterizează şi va caracteriza 
pentru decenii şi veacuri originalitatea revoluţiei legionare. Această 
originalitate se şi explică. Fascismul şi naţional-socialismul au apărut 
în epoci de constrângere politică şi de nemulţumire politică... Cum a 
apărut însă la noi mişcarea legionară? Ea s-a născut în epoca fericită 
cînd România Mare era înfăptuită, în epoca cînd nu avea nimic de 
cerut de la alţii, ci numai de la ea însăşi.. Legionarismul este între 
toate doctrinele contemporane doctrina cea mai exigentă şi mai severă 
şi care ţinteşte cel mai sus... Legionarismul merge mult mai departe 
cu această concepţie totalitară. Ea nu urmăreşte, cum spuneam, 
numai puterea naţională, ci şi perfecţionarea omului... Legionarismul 
reprezintă o mare sinteză între totalitarism şi individualism. El se ocupă 
de individ ca făptură a lui Dumnezeu şi se preocupă de ţară ca scop 
suprem al năzuinţelor individuale. El realizează ceea ce se poate 
spune cu o vorbă cuprinzătoare: un individualism idealist F* 1 . Fireşte 
că nu a ocolit doctrina corporatistă, căreia îi fixa locul în statul legi¬ 
onar. „Mijlocul capital menit să integreze burghezia în naţiune este 
corporatismul .. Legiunea este, în ţară, o minoritate. Mai mult decît 
atît, ea trebuie să rămînă - ca orice elită - o minoritate... Problema 
este dar cum poate fi integrată masa naţională în statul nou? Numai 
prin corporatism şi prin corporatism. Numai pe această cale masa 
poate fi adusă să-şi dea tributul ei alături de elita legionară pentru 
ridicarea ţării.” 2 Şi ca să întărească ideea necesităţii de a utiliza cor¬ 
poratismul de către legionarism, îi aducea un spor de argumentare: 
„De altfel, corporatismul are însăşi autoritatea Căpitanului. Nu voi 
evoca în acest sens discuţiunile personale pe care am avut cinstea să 


1. Idem, „Ştiinţa economică faţă cu statul legionar". Chemarea Vremii, XIV, seria 
a H-a, nr. 26, 28 noiembrie 1940. 

2. Idem, Chemarea Vremii, nr. 28, 12 decembrie 1940. 

le port pe vremuri cu Căpitanul... Dar voi invoca o mărturie scrisă a 
Căpitanului într-un interviu dat, la 26 ianuarie 1938, ziarului Buna 
Vestire: «Am observat dezvoltarea organică pentru a descoperi formule 
pe care ea însăşi le necesită. Astăzi continuu pe această cale. Dar mă 
gîndesc deja că această cale va merge spre corporatism. Ea izvorăşte 
nu din doctrina ei, din necesitate... Eu văd azi izvorînd din corporatism 
forma viitoare a statului român»” 1 . Argumentul aducea autoritate. Dar 
el nu trecea de deziderativul ceţos, pentru că, de fapt, legionarismul 
n-a închipuit nici un proiect valabil pentru o strategie economică a 
organizării societăţii româneşti după cucerirea puterii. înainte de cuce¬ 
rirea puterii şi după aceea, Manoilescu, ataşat legionarismului, căuta 
să-i convingă pe cei sus-puşi că al său corporatism e calea ce trebuia 
adoptată şi urmată. Din acest punct de vedere, textul acestei prelegeri 
inaugurale din 1940 aduce perfect aminte de dezvoltările sale citate 
mai înainte, apărute în 1937 în Lumea nouă. 

După rebeliune şi eliminarea, de către Antonescu, a Legiunii din 
conducerea statului şi din viaţa publică, Manoilescu nu a încetat să-şi 
investească încrederea în legionarism. Dar nu putea risca iritarea lui 
Antonescu. De aceea, judecăţile sale a posteriori îmbinau nostalgia 
cu realitatea ordinii instituite de Conducătorul statului. într-un arti¬ 
col - fireşte, despre corporatism - publicat prin martie-aprilie 1941, 
scria: „Este prea devreme pentru ca să facem o judecată a istoriei 
asupra celor patru luni de regim legionar. Un lucru este cert: că acest 
regim a fost primit, la început, cu o bucurie nestăpînitâ de toată lumea 
românească, legionară şi nelegionară. El avea norocul să se instituie 
după două încercări tot atît de nefericite făcute de la război încoace, 
lunga şi confuza experienţă democratică, care îşi dovedeşte ineficaci¬ 
tatea, şi scurta, dar teribila experienţă dictatorială care îşi desfăşurase 
ororile. Fiindcă nu voim să exprimăm acum nici o judecată asupra 
lunilor din urmă, ne vom mărgini numai să constatăm că, după cum 
era firesc pentru un regim totalitar şi de partid unic, şi acest regim a 
menţinut opinia publică (şi în special pe orăşenii noştri) sub un anu¬ 
mit grad de tensiune care sfirşise prin a crea o mare nervozitate. La 
capătul atîtor frămîntări, omul mijlociu («omul de pe stradă», «omul 
din tren») a ajuns la concluzia că, la urma urmei, ţara aceasta ar avea 
nevoie de un regim care să îmbine libertatea şi dreptul de control al 
opiniei publice cu o anumită disciplină în mecanismul statului. Cu 
un cuvînt, starea de spirit a românului de azi este caracterizată 
printr-un mare dor de linişte binefăcătoare şi de muncă fecundă 
desfăşurată într-un cadru instituţional care să nu fie nici atît de larg 
ca al democraţiei, nici atât de sever ca acel al exclusivismului politic. 
Sufletul poporului nostru este astăzi aşa cum probabil trebuie să fl 


1. Idem, Chemarea Vremii, nr. 35, 19 decembrie 1940. 

fost sufletul francez sub Restauraţie... Ar fi nedrept să se impute 
românilor, care s-au încrîncenat sincer în faţa erorilor tiraniei şi au 
salutat cu o bucurie curată regimul din ultimele patru luni, că astăzi 
n-ar urmări altceva decît confortul lor sufletesc. în orice caz, dacă 
aceasta poate fi dispoziţia sufletească a anumitor cercuri, ea nu poate 
şi nu va fi niciodată a noastră, a corporatiştilor români” 1 . E clar că 
Manoilescu, păstrîndu-şi convingerile fllolegionare, încerca regretul 
că a dispărut legionarismul care putea fi convins să experimenteze, 
în politica economico-socială, corporatismul. Pentru că sub Antonescu 
(care îl detesta efectiv pe Manoilescu), cu economia de război a ţării, 
nici vorbă nu putea fi de experimentarea corporatismului. 

Orientarea reprezentată de doctrinarismul lui Manoilescu în ansam¬ 
blul celor de extremă dreaptă a fost importantă şi cu ecou în anumite 
cercuri intelectuale şi politice. N-a fost, desigur, egală în importanţă 
cu orientările reprezentate de Nae Ionescu şi Nichifor Crainic. Dar a 
îndeplinit între războaie, cu deosebire în anii treizeci, un rol ponderos, 
contribuind la crearea unui climat ce aspira către totalitarism, partid 
unic şi legionarism. 

O a patra orientare a extremei drepte în spiritul public e reprezen¬ 
tată de legionarism. De fapt, ca importanţă politică şi, prin reverbe¬ 
raţie, şi spiritual-ideologică, legionarismul ocupă în anii treizeci locul 
prim. îi consacru, în consecinţă, un întreg capitol. 


1. Idem, „Actualitatea corporatismului”. Lumea nouă, X, 1941, nr. 1-2, p. 61. 

Capitolul V 


Legionarismul ca grupare politică 
şi orientare în spiritul public 


Oricît aş fi voit să evit istoria politică, acest capitol o presupune 
cu necesitate. Fără asta, legionarismul, care a fost o grupare politică, 
nu poate fl înţeles cum se cuvine. Să mă supun deci realului, nu 
înainte de a preciza că nu intenţionez să conturez aici o istorie exha¬ 
ustivă şi detaliată a mişcării legionare. 

1. în octombrie 1919, Comeliu Zelea Codreanu, de 20 de ani, devine 
student al Facultăţii de Drept din Iaşi. Provenea dintr-o familie în care 
mama era germană, Braun, iar tatăl (cu numele originar de Ion 
Zelinski, bucovinean cu onomastica rutenizată, şi-a schimbat numele, 
cînd Corneliu avea trei ani, în Ion Zelea Codreanu), unul dintre mili¬ 
tanţii naţionalişti, membru, încă din 1920, al Partidului Naţionalist 
Democrat, era un apropiat al lui A.C. Cuza. înainte de a deveni stu¬ 
dent, Comeliu terminase Liceul Militar de la Mănăstirea Dealu. Va 
rămîne cu o predispoziţie pentru disciplina şi comportamentul militar, 
pe care le va infuza, apoi, mişcării legionare. Copiii lui Ion Zelea 
Codreanu, profesor de germană la Huşi, au avut, unii, numele de 
Decebal, Traian, Iridenta, iar educaţia naţionalistă şovină şi intole¬ 
rantă făcea parte din aerul de familie. Decanul Facultăţii de Drept era 
chiar profesorul A.C. Cuza şi noul student i-a devenit, la început, un 
fidel (Cuza îi era şi naş). Neastâmpărul militant îl îmboldea. A devenit 
membru al efemerei grupări „Garda conştiinţei naţionale”, organizaţie 
care se ocupa cu spargerea grevelor organizate de comunişti. Dar aici, 
tăcutul student şi-a descoperit puterea de a vorbi în faţa unor grupuri 
de oameni, el, care, cum mărturiseşte, la Liceul Militar fusese îndem¬ 
nat să vorbească puţin. în septembrie 1920, participă la Congresul 
studenţesc din Cluj şi izbuteşte, împreună cu un grup de naţionalişti 
şovini, să adopte o rezoluţie care cerea practicarea principiului nume- 
rus clausus pentru studenţii evrei şi eliminarea lor totală din organi¬ 
zaţiile studenţeşti. Codreanu e foarte activ în organizarea şi desfăşurarea 
întrunirii, la 10 decembrie 1922, a delegaţilor centrelor studenţeşti la 
Bucureşti. Aici se decide lupta împotriva colegilor studenţi evrei, cio¬ 
măgirea studenţilor evrei, paralel cu moţiunea care cerea aplicarea 

criteriului rmmerus clausus, greva studenţilor care aruncă viaţa uni¬ 
versitară Intr-o mare agitaţie. Cei care au participat la aceste eveni¬ 
mente din decembrie 1922 îşi vor spune, mai tîrziu, „generaţia de la 
’22”. Iar mişcările studenţeşti vor fi reluate, cu mai mare amploare, 
în 1923, cînd C.Z. Codreanu ia parte la înfiinţarea Ligii Apărării 
Naţional Creştine. Protestează, într-o adunare studenţească, împo¬ 
triva Constituţiei din 1923 pentru că a acordat drepturi civile evreilor 
şi e arestat pentru opt zile. E implicat apoi, în octombrie, într-un 
complot care urmărea asasinarea unor miniştri liberali, printre care 
Gh. Mârzescu, Alexandru Constantinescu şi alţii. E arestat (împreună 
cu ceilalţi conspiratori. Ion I. Moţa, Ilie Gâmeaţă, Tudor Popescu, 
ComeliuGeorgeseu, RaduMironovici, Leonida Bandac, IonVemichescu 
etc.) şi depus la închisoarea Văcăreşti. Cu o zi înainte de proces, care 
i-a achitat. Ionel I. Moţa trage cu revolverul în Vemichescu, descope¬ 
rit ca delator. Moţa va avea parte de un nou proces, achitat şi de astă 
dată pe temeiul legitimei apărări. Aici, la închisoare, în lungi convor¬ 
biri („Ţineam şedinţe ore întregi”, mărturiseşte apoi Codreanu în 
Pentru legionari, p. 178), cel ce va deveni Căpitanul şi camarazii săi 
au pus bazele viitoarei mişcări legionare. I-au stabilit şi programul şi 
denumirea. Se gîndeau să fie secţiunea pentru tineret a L.A.N.C. 

Deocamdată, eliberat, Codreanu, pus pe fapte mari, ia iniţiativa 
construirii la Iaşi a unui cămin studenţesc. înfiinţează, în acest scop, 
în apropierea Iaşilor, la Ungheni, o tabără de muncă (o cărămidăiie 
şi o grădină de zarzavat). Autorităţile văd în asta nucleul unei orga¬ 
nizări politice şi cum Codreanu fusese implicat în complotul din 1923, 
chiar dacă achitat de juraţi, se iau măsuri punitive împotriva taberei 
de muncă. Codreanu mărturiseşte, în Pentru legionari, că a fost bătut 
de poliţişti de două ori, pe stradă, pentru a i se smulge o ripostă şi a 
fi arestat. Finalmente, o echipă de 40 de poliţişti, în frunte cu prefec¬ 
tul de poliţie C.G. Manciu (mai vechi adversar, ca om al ordinii, al 
cuziştilor), se deplasează la Ungheni pentru a desfiinţa tabăra de 
muncă. Întîmpimnd rezistenţă, Manciu a operat arestări. Codreanu 
evocă bătăi şi umilinţe la poliţie. Arestaţii au fost, apoi, eliberaţi la 
protestele fruntaşilor L.A.N.C. Cuza, Şumuleanu, Bogdan. Codreanu 
i-a promis lui Manciu că se va răzbuna. Unii dintre foştii arestaţi îi 
dau în judecată pe prefect şi pe cîţiva subalterni. Se înregistrează, pe 
stradă, încăierări între studenţi şi poliţie. Procesul are loc la 25 octom¬ 
brie 1924, Codreanu compărînd în instanţă ca avocat. (Absolvise 
facultatea în 1922, dar Rectoratul Universităţii a refuzat să-i elibereze 
o diplomă, consideiîndu-1 exmatriculat. Codreanu funcţiona ca avocat 
avînd numai o adeverinţă de absolvire a Facultăţii eliberată de decanul 
A.C. Cuza.) Manciu, a declarat apoi Codreanu, s-ar fi repezit asupra 
studenţilor aflaţi în sala de judecată. Atunci Codreanu a scos pistolul, 
uciglndu-i pe Manciu şi pe alţi doi poliţişti. Asupra conştiinţei viitorilor 

doi conducători ai legionarismului apasă păcatul omuciderii (Moţa 
trăsese asupra lui Vemichescu, chiar dacă asasinatul a eşuat, şi 
Codreanu asupra celor trei poliţişti ieşeni). Pentru conducătorii unei 
organizaţii politice ce ţinea la mare cinste religia creştină ortodoxă, 
care prevede şi interdicţia omuciderii, e un păcat greu şi o situaţie 
aproape ireconciliabilă. După asasinat, Codreanu a fost arestat şi, 
imediat după aceea, şi grupul de camarazi cu care fusese încarcerat 
la Văcăreşti. Poliţia avea informaţii că asasinarea lui Manciu, departe 
de a fi fost un act de legitimă apărare cum a fost judecat, era preme¬ 
ditată cu multă vreme înainte. Presa de extremă dreaptă, cuziştii 
întreţineau în jurul procesului o atmosferă încordată. Studenţimea 
cuzistă se agita şi ea. Procesul a fost mutat de la Iaşi la Focşani şi 
apoi laTumu-Severin. Peste tot, sute de studenţi cuzişti ocupau sala 
de judecată ca şi tribunalul întreg, exercitîndu-se presiuni extraordi¬ 
nare asupra completului, juraţilor şi a autorităţilor. Desigur că 
instanţa l-a achitat, în mai 1925, pe Codreanu, considerat fiind în 
legitimă apărare. Toleranţa încuraja răzvrătirea. Aşa s-a constituit 
convingerea legionarilor că-şi pot face singuri dreptate, deasupra şi 
împotriva autorităţilor şi a justiţiei. 

Scăpat de proces şi devenit erou al naţionaliştilor, Codreanu se 
căsătoreşte. Aleasa era Elena Ilinoiu şi căsătoria are loc la Focşani. 
Aici activa, în partidul lui Cuza, moşierul Hristache Solomon, care va 
prelua cheltuielile nunţii, desfăşurată în 24 iunie 1925, într-un crîng 
din apropierea oraşului. Nunta a devenit un moment politic, la ea 
luînd parte, după spusa lui Codreanu, 80.000-100.000 de persoane. 
Şi pentru că vadul politic fusese creat în oraşul de pe Milcov, în august 
Codreanu botează cu numele său 100 de copii. Se pare că botezul 
acesta colectiv (ca şi nunta) ar fi fost filmate. în sfîrşit, în septembrie, 
Codreanu pune piatra de temelie pentru clădirea unui Cămin Cultural 
Creştin, înălţat apoi de donatori şi cu munca viitorilor legionari. în 
stare de încordare, pentru că au început fricţiunile cu A.C. Cuza, 
pleacă, în toamna lui 1925, la Grenoble, pentru studii. I se va alătura 
şi Ionel Moţa, viitor cumnat, care, punînd şcoala în cui, rămăsese cu 
studiile în anul II de facultate. N-are linişte pentru studii. Candidatura 
sa pentru alegerile din mai 1926, în judeţul Putna, înregistrează un 
eşec, deşi candidatul la deputăţie se deplasase în ţară. îşi pregătea 
la Grenoble doctoratul în Drept. Dar, fatalitate, cade la un examen. 
„Nu fusesem un element strălucit niciodată la carte - mărturiseşte 
doctorandul, în Pentru legionari (p. 261) -, dar nu căzusem niciodată 
pînă acum la un examen.” Apoi şi-a luat examenele pentru anul I în 
sesiunea din februarie, începînd pregătirea celor ale anului al doilea. 
Le ia, după care pleacă urgent în ţară pentru că L.A.N.C. se scindase 
şi grijile politice îl neliniştesc. Cuza trebuia, considerau Codreanu şi tatăl 
său, părăsit, şi reclădită o nouă organizaţie naţionalistă. E convocat, 

în consecinţă, fostul grup de deţinuţi de la Văcăreşti şi, la 27 iunie 
1927, se constituie Legiunea Arhanghelului Mihail. Iniţiatorii au fost 
C.Z. Codreanu, Ion I. Moţa, Ilie Gâmeaţă, Comeliu Georgescu, Radu 
Mironovici. Denumirea organizaţiei venea de la icoana uşii din stingă 
a bisericii închisorii Văcăreşti, care îl impresionase în chip special pe 
Codreanu. Alegîndu-şi o astfel de denominaţie, Legiunea e instalată 
- chiar de la constituire - pe dimensiuni religioase. Din prima zi, unii 
foşti cuzişti se alătură noii organizaţii (Hristache Solomon, Al. 
Ventonic, Neculai Totu, Ioan Banea, ing. Gh. Clime, ing. Blănaru, 
Victor Silaghi, Dumitru Ifrim, Andrei Ionescu, Mile Lefter, Spiru Peceli, 
Gh. Potolea). Crezurile Legiunii erau simple şi clare: „Credinţă în 
Dumnezeu. încrederea în misiune. Dragostea între legionari. Cîntecul". 
Şi-au creat şi un imn: „Sculaţi români”. Nu s-a alcătuit un program, 
întrucît - scrie Codreanu - „ţara asta piere din lipsă de oameni, nu 
din lipsă de programe”, dorindu-se „reforma omului, nu reforma pro¬ 
gramelor politice”. Ideea construirii omului nou de către legionarism 
apare aşadar din chiar momentul întemeierii. Dar o gazetă şi-au făcut. 
Va fi, fireşte, Părrunt strămoşesc , apăxînd la Orăştie, unde tatăl lui 
Ionel Moţa edita şi gazeta Libertatea. Primul legămînt a avut loc la 
8 noiembrie 1927 - ziua sfinţilor Mihail şi Gavril -, la Iaşi, jurămîntul 
fiind depus de fondatori şi primii sosiţi sub noul steag. Toţi au depus 
jurămîntul înaintea lui Codreanu, Ionel Moţa luîndu-i jurămîntul celui 
ce devenise, din prima zi a constituirii, Căpitanul 1 . A urmat, apoi, 
depunerea jurămîntului a noi şi noi serii de legionari. Ritualul impu¬ 
nea ca, la jurămînt, fiecare legionar să primească un simbolic săculeţ 
cu pămînt. 

începe munca grea a organizării Legiunii, cu mersul în popor (ştia 
cineva dintre ei de fostul adagiu narodnic rus care propaga „mersul 
în popor”?), printre moţi, tinerii „Frăţiilor de cruce” din Focşani şi 
Galaţi, în Ardeal la Ludoşul de Mureş, în Cahulul Basarabiei... Aceste 
deplasări în ţară şi întrunirile organizate se desfăşurau după un ritual 
menit să emoţioneze. Se rosteau rugăciuni, toţi participanţii îngenun¬ 
chind, se jura că lupta pentru binele ţării e sfîntă, se dezvăluiau - în 
puţine cuvinte - racilele politicianismului, arătîndu-se că întreg ros¬ 
tul viitor al ţării depinde de militantismul noii organizaţii care - se 
sublinia - nu e atît politică, cît etică, urmărind prefacerea morală a 
patriei. Şi totul era rostit şi făptuit cu solemnitate şi avînt juvenil, 
cîntecele menite să înflăcăreze şi să convingă nelipsind. Satele erau 
călcate, în acest fel, cu sistemă, unul după altul, neocolindu-se nici 
oraşele mai mici şi cele mari. Propaganda politico-morală căpătase 
dimensiuni fără precedent. Iar rezultatele, chiar dacă nu imediate, se 


1. Comeliu Zelea Codreanu, Cărticica şefului de cuib, 1937, p. 73. Pentru legionari, 
pp. 285-286. 


231 



vor totaliza în timp. Fireşte, n-au lipsit incidentele. Aşa s-a întâmplat 
în tîrgul Borşa din Maramureş, unde, văzînd avîntul mişcării, „jidanii 
au dat foc” - lucru curios - propriului orăşel (Pentru legionari, p. 354). 
în ianuarie 1930, cu aprobarea lui Al. Vaida-Voevod, ministru de 
Interne în guvernul naţional-ţărănesc, e organizat, fireşte, sub con¬ 
ducerea lui Codreanu, marşul de-a lungul Basarabiei pentru cîştigare 
de aderenţi, cu tot ceremonialul obişnuit. Va fi reluat în iulie, dar va 
avea parte de interdicţii şi ameninţări. Partidele politice, prin unii 
dintre fruntaşii lor, nu sesizează consecinţele unei organizaţii care 
nu-şi ascundea scopurile teroriste şi, oricum, sediţioase faţă de ordi¬ 
nea existentă. Dimpotrivă, le încurajează, socotind că o vor utiliza în 
scopuri diversionist-politicianiste. La începuturile mişcării legionare, 
de la liberali, era ajutată de perpetuul ministru al Cultelor şi Instrucţiei 
Publice, dr. Constantin Angelescu. Iar după noiembrie 1928, Vaida- 
Voevod nu făcea un secret din asistenţa pe care o acorda legionarilor, 
autonumindu-se apoi „Naşul Gărzii de Fier”. Această complicitate 
favorizantă - bine, copios utilizată de mişcarea legionară - va fi fatală 
partidelor democratice. Cînd se vor trezi la realitate, va fi prea tîrziu, 
tentativa de a o sugruma prin interdicţie dovedindu-se contraproduc- 
tivă, legionarii utilizînd-o cu folos pentru aureolarea lor ca martiri ai 
neamului. Şi au izbutit să racoleze aderenţi. De la 500 în 1927, la 
1.000 în 1929, la 6.000 la sfîrşitul lui decembrie 1930 1 . 

Organizaţia, aşa cum era constituită, avea - pe orizontală - patru 
secţiuni. Prima secţiune era cea a tinerimii, avînd ca subsecţie Frăţiile 
de Cruce şi grupînd adolescenţii pînă la 18 ani. Secţia a doua era 
denumită a Protecţiei Legiunii, unde erau cooptaţi maturii de orice 
vîrstă care voiau să susţină, să protejeze şi să încurajeze militantismul 
legionar. Secţia a treia era botezată de ajutor, avînd cam aceleaşi sco¬ 
puri ca şi cea de a doua. în sfîrşit, a patra secţie era cea internaţională. 
Legiunea era condusă de Căpitan. Moţa declarase în al doilea număr 
al gazetei Părrunt Strămoşesc: „Organizaţia noastră are un şef, neales 
de nimeni, ci consimţit de cei ce, atraşi de o forţă trainică, au venit 
să constituie, sub conducerea şefului, celulele ordonate şi disciplinate 
ale organizaţiei. Acest şef al nostru este Comeliu Zelea Codreanu”. 
Pe verticală, organizaţia era compusă din cuiburi („un grup de 
oameni - a arătat Codreanu - sub comanda imul singur om” 2 ), care 
aveau un şef, un casier, un corespondent şi un curier. Cuiburile 
făceau parte din organizaţia de plasă, apoi din cea judeţeană şi regi¬ 
une, condusă de comandanţi. Grupul conducător central era denumit 
Senatul Legiunii, format, prima oară, în 8 noiembrie 1930. De regulă. 


1. Cifrele despre numărul aderenţilor mişcării legionare - după lucrarea lui Armin 
Heinen Die Legion „Erzengel MichaeV in Rumănien, Munchen, 1986, p. 382. 

2. Comeliu Zelea Codreanu, Cărticica şejului de cuib, 1937, p. 41. 

era compus din 30 de persoane, bine selecţionate. în Cărticica şejului 
de cuib, Codreanu arăta cum se face educaţia eroică în cuib. După 
rostirea rugăciunii cu glas tare de şef şi repetată de ceilalţi, acesta 
stăruia asupra cîtorva idei: că Legiunea va învinge, finalmente, toate 
partidele, indiferent de piedicile ce le va avea de întîmpinat, că toţi 
legionarii trebuie să fie gata, cu bucurie, pentru orice jertfă, care 
înseamnă, fiecare, un pas înainte către victorie, că programul Legiunii 
va fi publicat la timpul oportun şi că, pe baza lui, ţara se va reface, 
frumoasă şi bogată, că legionarii simt chemaţi de Dumnezeu să sune 
învierea neamului românesc. Legionarii trebuiau să poarte uniformă. 
Cămaşa verde, spusese Codreanu, era „simbolul primăverii neamului 
românesc”. Centura, diagonala, cizmele, iama, căciula şi sumanul 
erau componente ale uniformei legionare. Rostul ei era „disciplinar 
ostăşesc”. Despre asta s-a rostit limpede Codreanu: „în toată Europa 
este un curent pentru introducerea virtuţilor ostăşeşti în viaţa publică 
a ţărilor. în tocul vorbăriei şi a discursurilor lungi, lumea vrea fraza 
scurtă, clară şi precisă, ca aceea a ostaşului. în locul lipsei de curaj 
şi a îndoielilor de astăzi, lumea vrea: hotărârea repede. în locul comi¬ 
tetelor democraţiei, care discută, se ceartă şi nu mai ia hotărâri, lumea 
vrea şef şi disciplina tuturora... în locul dezbinării şi a certurilor, noi 
punem camaraderia frumoasă a ostaşului şi unitatea perfectă a unei 
trupe, a naţiunii întregi. Toţi au un singur Şef, un singur Rege, un 
singur Dumnezeu, o singură voinţă: aceea de a le sluji cu credinţă 
pînă la moarte. Legionarul şi-a făcut uniforma pentru că în dosul ei 
se văd toate aceste mari calităţi ostăşeşti care ridică neamurile şi le 
fac învingătoare împotriva tuturor greutăţilor” 1 . Şi, în sfîrşit, n-ar 
trebui ignorată citarea acelui formular pe care îl semnau noii aderenţi 
atunci cînd se constituia un cuib legionar: „Ne legăm în faţa lui 
Dumnezeu şi a oamenilor de-a ne ţine strâns uniţi în jurul şefilor 
noştri, a asculta şi a executa întocmai ordinele primite, de a face să 
pătrundă cît mai adînc în popor duhul nou al Muncii şi al Cinstei, al 
Jertfei şi al Dreptăţii, într-un cuvînt ne propunem de a-i face legionari, 
adică părtaşi ai acestei credinţe, pe toţi cei cu care venim în contact. 
Cred în Dumnezeu şi în izbînda Legiunii; cred într-o Românie nouă 
pe care vrem s-o cucerim pe calea Bisericii lui Christos şi a naţiona¬ 
lismului integral, activând în cadrul legilor ţării” 2 . în sfîrşit, în iunie 
1930, Legiunea adoptă numele de Garda de Fier. Cei informaţi ştiau 
că ideea i-ar fi dat-o lui Codreanu nimeni altul decît Al. Vaida-Voevod. 
Acesta din urmă l-ar fi sfătuit pe Codreanu, în 1929, să-şi formeze o 
„Gardă de Fier”. Astfel a devenit Vaida-Voevod „naşul Gărzii de Fier”. 
Şi, devansînd puţin lucrurile, să adaug că tot ideea lui Vaida a fost, 


1. Ibidem, pp. 34-35. 

2. Ibidem, p. 65. 

în 1933, constituirea Casei Verzi în cartierul Griviţa, ca reacţie împo¬ 
triva tendinţei de organizare a muncitorilor. Iar alt lider peneţist, Sever 
Bocu, i-a echipat pe legionari, prin intermediul fabricii Mociomiţă, cu 
bocanci şi centiroane, dînd dispoziţie „Oficiului de turism” să le dea 
şi bani. S-a demonstrat că nu Tăslăuanu, şef de cabinet al lui 
Vaida-Voevod, subvenţiona, în secret, Garda de Fier. 

Treptat, s-a construit şi charisma lui Codreanu. Era un tînăr înalt, 
frumos, blond, cu pletele azvîrlite peste cap, ochi albaştri. Totul, în 
făptura lui, impunea. Se purta în costum naţional, vorbea puţin, se 
închina şi rostea scurte alocuţii, dar cu 131c patriotico-naţionalist. Era 
mereu înconjurat de tineri în ţinută asemănătoare, iar cîntecul în cor 
era menit - şi izbutea - să impresioneze. Cultiva un spirit de aventură 
şi de haiducie care cucerea tineretul şi chiar maturii. Codreanu se 
autoprezenta ca răzbunător al neamului, el şi Legiunea sa. Era, în 
toată această stilistică a comportamentului, o regie bine strunită, care 
lăsa impresia însă de spontaneitate şi firesc. La început, e probabil 
că gestica şi purtarea au fost spontane şi fireşti. Apoi, totul, inclusiv 
descinderea în sate pe un cal alb de haiduc, s-a asamblat unui cere¬ 
monial bine pregătit, menit să emoţioneze şi să cucerească. Charisma 
lui Codreanu, care apoi a tot făcut prozeliţi, e rodul unei strategii bine 
pregătite. Şi ea a izbutit să cucerească pînă şi tineri intelectuali, unii 
excepţional dotaţi, ca, din 1936, Mircea Eliade, Emil Cioran, Maiietta 
Sadova, Haig şi Arşavir Acterian, Constantin Noica (în 1938), Horia 
Stamatu (mai înainte M. Polihroniade, Al. Cristian Teii, Dan Botta etc.). 

în iulie 1930, un legionar, macedonean de origine, Gh. Beza, încearcă 
să-l asasineze pe subsecretarul de stat de la Interne, Constantin 
Angelescu. Atentatul a eşuat. Dar autorităţile şi lumea politică au 
văzut în această tentativă de asasinat - şi încă a unui ministru în func¬ 
ţiune - rezultatul educării în cultul forţei şi al jertfei ca eroism pe 
care legionarii îl inoculau tinerilor aderenţi. E arestat nu numai aten¬ 
tatorul efectiv, dar şi educatorul suprem, Corneliu Zelea Codreanu. 
A izbutit să determine eliberarea şi a sa, şi a lui Beza. Argumentul 
folosit a fost că el, Codreanu, n-a avut nici un amestec în atentat, iar 
Beza nu fusese încă primit ca membru al Legiunii. Dar autorităţile 
guvernamentale (piim-ministru Iuliu Maniu, ministru de Interne Vaida- 
Voevod) intră în alertă. Toleranţa faţă de o organizaţie sediţioasă cum 
era Garda de Fier se dovedise a fi foarte periculoasă, iată, în conse¬ 
cinţe. Astfel încît marşul în Basarabia pe care legionarii îl organizaseră 
pentru 20 iulie 1930 e interzis chiar de naşul Gărzii, Al. Vaida-Voevod. 
Fireşte, Corneliu Z. Codreanu a protestat, dînd - cutezanţă fără mar¬ 
gini - şi un avertisment. Conducerea P.N.Ţ. e iritată. în octombrie 
1930, Iuliu Maniu cedează piim-ministeriatul lui G.G. Mironescu, 
Ministerul de Interne fiind încredinţat lui Ion Mihalache. Noul minis¬ 
tru de Interne conducea aripa de centru-stînga a partidului, care avea 

şi o grupare radicală de stingă (Petre Andrei, Ralea, Armând Călinescu, 
Gafencu, Ghelmegeanu), Or, aceste cercuri politice se arătau îngrijo¬ 
rate mult de toleranta manifestată faţă de legionari, toleranţă care, 
adesea, luase forma sprijinirii directe, prin subvenţii şi alte aranja¬ 
mente de culise. Măsuri ferme de stăvilire a unui fenomen ce ieşise 
de sub control şi ameninţa direct ordinea constituită li s-au părut 
autorităţilor absolut necesare. în consecinţă, la 11 ianuarie. Ion 
Mihalache, ministru de Interne, dizolvă Garda de Fier. Codreanu este 
arestat în aceeaşi lună, ianuarie 1931, la Focşani. Şi asta, preciza el 
in cartea sa, numai pentru că „încercase să-şi ridice fruntea împotriva 
hidrei iudaice” (Pentru legionari, p. 366). Procesul are loc la 27 februa¬ 
rie 1931 şi, ca de obicei, Codreanu e achitat. La recurs obţine, din 
nou, achitarea şi e eliberat din închisoare după 87 de zile de detenţie. 
„Jidovimea - nota el în aceeaşi carte (p. 376) -, care a fost din nou 
înfrîntă, tace şi pregăteşte din umbră alte minciuni, alte atacuri, alte 
infamii.” 

Desigur, Garda de Fier, deşi oficial interzisă, nu abandonează mili¬ 
tantismul. Se adaptează, abil şi eficient, situaţiei. Găseşte chiar o 
formulă pentru a participa în alegerile din iunie 1931 (organizate de 
guvernul Iorga-Argetoianu). Cum Mihalache nu mai funcţiona ca 
ministru la Interne, stratagema izbîndeşte. Se creează o organizaţie 
considerată nouă, înregistrată oficial, sub denumirea de Gruparea 
Comeliu Codreanu. Se depun liste în 17 judeţe, dar rezultatele, bine 
controlate de guvern, sunt descurajante: 34.000 de voturi la scara 
întregii ţări. Dar la sfîrşitul lui august au loc alegeri parţiale în jude¬ 
ţul Neamţ. Legionarii candidează pe aceeaşi listă, îşi concentrează 
campania electorală după metodele lor de propagandă, guvernul nu 
le opune un candidat pe care să-l impună şi Codreanu se alege depu¬ 
tat cu 11.300 de voturi. Va fi, au mărturisit-o Gafencu, Armând 
Călinescu şi Şeicaru, care i-au fost colegi în Cameră, un deputat palid 
ca manifestare, lipsindu-i harul vorbirii şi al competenţei în dezbate¬ 
rile treburilor juridice. Judecata lui Călinescu şi Şeicaru, în care, 
negreşit, se poate pune temei, operează cu alte valori decît cele care 
îl interesau pe Codreanu. Pe el îl interesa nu atît prestaţia de deputat 
cu vogă şi succes la tribună, cît simpla prezenţă în parlament. Ca în 
atitea rînduri, ironia lucrurilor e mai acută decît a oamenilor. Codreanu, 
care dispreţuia liberalismul şi democraţia, voindu-le înlocuite de un 
regim forte, totalitar, se zbătuse totuşi să ajungă deputat. Paradox, fără 
îndoială. Dar asta demonstra că Garda de Fier ştia să se plieze opor¬ 
tun pe realul conjunctural pentru a se impune în viaţa publică. 

Chiar în timpul guvernării Iorga-Argetoianu, autorităţile (Internele 
erau deţinute de Argetoianu) reînnoiesc măsura dizolvării Gărzii de 
Fier. Se operează arestări, se sigilează sedii, Codreanu fiind împiedi¬ 
cat să vorbească în apărarea legionarismului în Camera Deputaţilor. 

în aprilie insă, la o alegere parţială in Tutova, candidează pe o listă 
specială Ion Zelea Codreanu, tatăl Căpitanului. Legionarii concen¬ 
trează în Tutova căpeteniile lor, se duce o campanie intensă, în stilul 
lor emoţional şi ceremonios ritualic. Obţin victoria cu 5.400 de voturi. 
S-a dovedit, apoi, că Argetoianu a convocat în capitală prefectul jude¬ 
ţului pentru a-1 domoli, întrucît acesta, simpatizant naţionalist, dăduse 
dispoziţie tuturor pretorilor şi jandarmilor să facă propagandă pentru 
Ion Zelea Codreanu. Victoria fusese deci obţinută în colaborare cu 
prefectura şi celelalte autorităţi. Dar, în iunie 1932, la capătul unei 
guvernări eşuate, datorată, în bună măsură, crizei economice, Iorga 
îşi dă demisia. Urmează un guvern naţional-ţărănesc condus de 
Al. Vaida-Voevod, care deţinea şi portofoliul Internelor. In iulie simt 
organizate noi alegeri. Codreanu, contînd pe bunăvoinţa lui Vaida- 
Voevod, depune candidaturi în 36 de judeţe. Legionarii obţin 70.000 de 
voturi şi două mandate de deputat, printre care şi C.Z. Codreanu, 
care se mută în Bucureşti. în Pentru legionari, Codreanu ţine să pre¬ 
cizeze că acum, în 1932, au intrat în Legiune cîţiva tineri intelectuali. 
Polihroniade va fi unul dintre aceştia, alături de Paul Costin Deleanu. 
Puiu Victor Gîrcineanu şi încă alţii. Era grupul de la gazeta Axa, apă¬ 
rută în octombrie 1932. Fusese, într-adevăr, nevoie de această infuzie 
intelectuală în mişcarea legionară şi e chiar de mirare că, deşi domina 
organizaţiile studenţeşti, convertirea s-a produs atît de tîrziu. Dar 
chiar actul acestei convertiri dovedeşte că Legiunea se fortificase şi 
se impusese în spiritul public. în mai 1933, Codreanu întemeiază 
aşa-numita Echipă a morţii. Aceasta parcurge ţara în lung şi în lat, 
marşul ei fiind deopotrivă o desfăşurare de forţă şi o acţiune propa¬ 
gandistică pentru cucerire de noi aderenţi şi de impunere a legiona- 
rismului în conştiinţa publică. După descrierea lui Codreanu, membrii 
Echipei morţii „nu fac nimic, nu vorbesc nimic, nu ţin întruniri. Merg 
şi cîntă. Atît. Lumea însă înţelege. îi primeşte cu flori. Pe unde trec 
ei rămîne o dîră de entuziasm” (op. cit., p. 427). Tot acum, în 1933, 
începe ceea ce s-ar putea numi activismul constructiv legionar. Se 
porneşte, în iulie, cu acţiunea pentru construirea unui pod la Vişani, 
pe rîul Buzău. Cum tabăra constructorilor legionari numără 200 de 
persoane, autorităţile intră în alertă şi o interzic. Protestele lui Codreanu 
faţă de Vaida-Voevod în ziarul Calendarul rămîn fără rezultat. Dar 
efectul fusese obţinut. S-a răspîndit vestea că legionarii întreprind 
acţiuni de ajutorare obştească, izvorite din dragostea generoasă faţă 
de nevoile oamenilor, şi simt împiedicaţi. în continuarea acestor acţi¬ 
uni constructive, se pune, la Bucureşti, la 4 august, în cartierul 
Griviţa-Bucureştii Noi, piatra de temelie la Casa Verde. Lucrul începe 
imediat şi avansează rapid. Legiunea găseşte sprijin şi interes în coti¬ 
dienele Cuvîntul şi Calendarul, conduse de Nae Ionescu şi, respectiv, 
Nichifor Crainic. 

La 13 noiembrie 1933 este debarcat guvernul naţional-ţărănesc şi 
regele Carol al n-lea aduce la cîrma ţării guvernul liberal condus de 
l.G. Duca. Parlamentul e dizolvat şi sunt organizate noi alegeri pentru 
ziua de 20 decembrie. Legionarii depun liste peste tot, desfăşurînd o 
Intensă campanie electorală, presărată de ciocniri cu poliţia şi jan¬ 
darmeria. Ziarele vorbesc, tot mai mult, de agresivitatea legionarilor 
în campania electorală. Titulescu, ministru de Externe, la insisten¬ 
ţele - s-a spus - ale unor cercuri democrate influente din străinătate, 
depune stăruinţe pe lingă primul-ministru să reînnoiască actul de 
dizolvare a Gărzii de Fier din 1931 şi 1932. Duca, democrat sincer, e 
de acord cu propunerea lui Titulescu, mai ales că avea precedent. 
Caută o formulă convenabilă de a înfăptui interdicţia şi o găseşte pe 
cea mai nefericită. Dizolvarea e hotărîtă în seara zilei de 9 decembrie 
1933 şi e sancţionată prin înscrierea ei în Jurnalul Consiliului de 
Miniştri. (Asta pentru că regele, sfătuit de Puiu Dumitrescu, fllogar- 
dist, a refuzat să semneze un decret regal de dizolvare.) Concomitent 
cu dizolvarea, se interzice Gărzii de Fier participarea la alegeri, chiar 
acolo unde se depuseseră liste. Sediile legionare simt din nou sigilate, 
arhivele sunt sechestrate, se operează arestări, iar autorităţile se arată 
mai ferme în decizie. Legionarii protestează, iar cotidienele Calendarul 
şi Cuvîntul (la care se adaugă gazeta gardistă Axa) le iau apărarea, 
denunţînd ca ilegală decizia de dizolvare a Gărzii de Fier. încordarea 
în ţară, obişnuită în perioadele de alegeri, e acum mult crescută, 
în seara zilei de 29 decembrie 1933 e asasinat, pe peronul gării Sinaia, 
primul-ministru l.G. Duca. Asasinii sunt trei legionari: Nicolae 
Constantinescu, Ion Caranica, Dorn Belimace. Prin anagramare, ei 
au fost numiţi de camarazii lor „nicadorii” (Ni de la Nicolae, Ca de la 
Caranica, Dor de la Dorn). Constantinescu e arestat imediat, ceilalţi 
se predau a doua zi. Se operează masive arestări de legionari şi de 
gazetari socotiţi autori morali ai asasinatului (Nichifor Crainic, Nae 
Ionescu, Dragoş Protopopescu, Toma Vlădescu, M. Polihroniade, Nicolae 
Roşu etc.). Lucru curios, Codreanu, atent căutat de poliţie pentru a 
fi arestat, nu e găsit. A fost, s-a dezvăluit, apoi, de disidentul Mihail 
Stelescu, adăpostit în casa unei doamne căpitan Crăiniceanu, care - 
mirare - era verişoara Elenei Lupescu. (în 1935, Stelescu îl întreabă 
într-o scrisoare deschisă: „în timp ce toţi stăteau la Jilava şi în alte 
închisori, tu te adăposteai la o doamnă. Era o persoană duşmană 
acţiunii tale. Cum de v-aţi înţeles aşa de bine?” 1 .) Vestea asasinării 
lui Duca a produs rumoare, indignare în lumea democrată şi satis¬ 
facţie printre legionari. Era cel dintîi prim-ministru al României de după 
1900 asasinat din motive politice. Iar asasinatul fusese conceput şi 


1. Mihail Stelescu, „Scrisoare deschisă lui Comeliu Codreanu", Cruciada 
Românismului, I, nr. 18, 4 aprilie 1935. 

înfăptuit de o organizaţie politică ştiută pentru cultivarea spiritului 
de jertfă, pînă la acţiuni de kamikaze, printre aderenţi, folosind, încă 
din 1924, glonţul ca acţiune de pedeapsă. Forţa Gărzii de Fier se 
dovedea reală şi fanatismul inoculat cu metodă dăduse rezultate. Din 
zecile de proteste, îl aleg pe cel al lui N. Iorga: „Tristul erou al crimei 
care indignează este militant al Gărzii de Fier, dizolvată recent de 
guvernul liberal... Şi, cu o îndrăzneală fără precedent, se deschide o 
eră de sălbăticie şi omor, necunoscută în viaţa noastră politică. Auto¬ 
ritatea represivă va şti să-şi facă datoria şi să recheme pe cale nor¬ 
mală, prin orice mijloace legale, nebunia şi exaltarea pe care nu le 
justifică în nici un caz tinereţea şi avîntul rătăciţilor” 1 . 

S-a discutat mult - se mai discută - despre utilitatea legală a 
dizolvării Gărzii de Fier. Fireşte, extremiştii de dreapta au condam¬ 
nat-o. Opinia circula şi prin unele medii democrate. în memoriile sale, 
Grigore Gafencu găseşte măsura inoportună şi inutilă, socotind că 
legionarii trebuiau lăsaţi să participe în alegeri, deoarece, în par¬ 
lament, lipsiţi de verb şi experienţă, s-ar fi uzat şi autodepreciat 2 . 
Singurul element demn de reţinut din consideraţiile lui Gafencu (au 
fost şi altele asemănătoare) este acela care subliniază că, prin ricoşeu, 
dizolvarea a contribuit, paradoxal, la fortificarea legionarismului. 
Pozînd constant în victime ale politicianismului, fireşte, „iudeo-maso- 
nic”, dizolvarea le furniza argumente în sprijin. Iar dizolvarea mal 
contribuia şi la sporirea, prin clandestinitatea în care erau siliţi să 
activeze, a eroicului, a jertfei şi a morţii, invariante cunoscute ale 
credo-ului legionar. Că aceste puncte de vedere sunt justificate o 
dovedesc cifrele aderenţilor Legiunii la sfîrşitul anului 1933: 28.000. 
Procesul asasinilor a început la sfîrşitul lui martie 1934. Codreanu 
s-a prezentat, atunci, autorităţilor, compărfnd în proces. Pe banca 
acuzării, în primul rînd, se aflau cei trei asasini. Pe celelalte zece bănci 
apăreau ceilalţi inculpaţi (printre care Codreanu, generalul Gh. Can- 
tacuzino-Grănicerul, Gh. Clime, Virgil Ionescu, Mihail Stelescu etc. 
Nu lipsea nici Nichifor Crainic). Primii erau judecaţi pentru asasinat, 
ceilalţi pentru complot. Nicadorii, deveniţi pe dată eroi ai Legiunii, sunt 
condamnaţi, în 5 aprilie, la muncă silnică pe viaţă. Codreanu - susţi- 
nînd că n-a avut nici un amestec în plănuirea asasinatului, opera 
exclusivă a celor trei acuzaţi, asumată public şi la proces de ei - e achi¬ 
tat. înainte şi după aceea, Codreanu va şti mereu să se apere ca ne¬ 
implicat direct în acţiuni asemănătoare. Deşi e greu de admis că într-o 
astfel de organizaţie, în care disciplina era severă şi manifestările 
publice de orice fel erau ordonate pe cale ierarhică, C.Z. Codreanu ar 
fi fost străin de fapte ca acestea, atît de importante politic. Nu e lipsit 


1. Neamul Românesc, 31 decembrie 1933. 

2. Grigore Gafencu, însemnări politice, Humanitas, 1991, p. 318. 

de interes faptul că preşedintele completului de judecată, generalul 
Petrovicescu, s-a înscris în Garda de Fler, ca şi doi dintre membrii 
completului. 

Rămîne un fapt de necontestat. Şi înainte, dar mai ales după asa¬ 
sinat şi proces, mişcarea legionară se fortifică sensibil, cucerind noi 
aderenţi nu numai în lumea studenţească, dar şi a intelectualilor 
Uneri în genere. Audienţă cucereşte şi în mediile tinere ţărăneşti şi 
muncitoreşti. Criza economică, cu efectele ei dezastruoase pe plan 
social în general, dar în mediile tinere în special, a îndeplinit un rol 
favorizant, adesea de seamă, în acest act de fortificare şi extindere a 
mişcării legionare. Legiunea utiliza, ca şi comuniştii, o propagandă 
populistâ. Iar populismul, împreună cu factorul moral şi cel religios, 
prindea în mase şi chiar printre intelectuali. în ianuarie 1934, Constantin 
Noica, încă nelegionar (va deveni în 1938), dar simpatizând cu spiritul 
protestatar al tineretului, cu opiniile legionaroide ale profesorului său, 
Nae Ionescu, şi ale unor colegi de generaţie deja convertiţi, scria un 
articol în care dezvăluia, cu dreptate, cauzalitatea economică a poli¬ 
tizării tineretului: „Social, tineretul înseamnă o categorie de oameni 
care nu-şi găsesc locuri. Profesoral, tineretul este sau pretinde a fi 
mai cărturar, mai în specialitate decît lumea veche. Etic, tineretul se 
prezintă nepătat şi capabil, deci, de a protesta împotriva imoralităţii 
vieţii noastre publice. în sfîrşit, tineretul se vrea, se afirmă reforma¬ 
tor”. Guvernanţii au redus, simplificator, toate aceste ipoteze la una 
politică. într-un fel e adevărat, deşi incomplet. „De aceea, să nu se 
mire nimeni, şi cel mai puţin guvernanţii, că tineretul are astăzi o 
Importanţă politică. O are pentru că ceilalţi nu l-au înţeles, pentru 
că l-au înţeles greşit, poate. Şi iată că într-o bună zi, tineretul, care, 
în mare parte, este studenţime, s-a trezit ca masă politică... Astăzi, 
da, tineretul face politică, şi nu din vina lui. O face cu sete, tinereşte, 
cum face tot... Stâpînirea vrea chiar să-i reducă posibilităţile de acti¬ 
vare în planul politic, printr-o serie de acţiuni care stau să vină... 
Tineretul nostru e bolnav de politică. Dacă există un primat în soci¬ 
etatea noastră iânără, atunci există primatul politicului. Că e rău? 
Poate că e rău. Dar de ce n-ar vrea o dată lumea să plece de la ceea ce 
este, de la nivel românesc?” 1 Efectele crizei, convingerea inculcată, prin 
educaţie bine administrată, că legionarii simt cavaleri - populişti - ai 
dreptăţii sociale, că luptă pentru o nouă Românie, numai a românilor, 
că vor stîrpi plaga politicianismului, că ei simt mesagerii adevăratei 
ortodoxii şi pentru aceste înalte ţeluri merită să lupţi pînă la sacrifi¬ 
ciul suprem au creat, în jurul Gărzii de Fier, o aură de bine întreţinut 
eroism. Rîndurile sporeau, clandestinitatea şi martirajul bine exploatate 


1. C. Noica, „Tineretul bolnav de politică”, Credinţa, I, nr. 37, 19 ianuarie 1934. 


239 



erau favorabile Gărzii. Pentru mulţi tineri, unii intelectuali, proveniţi 
din toate mediile profesionale (dominau absolvenţii de la Academia 
Comercială, dar şi de la Medicină, Teologie, Litere) şi toate straturile 
sociale, inclusiv fosta mare boierime cu arbore genealogic nobiliar 
(Sturdza, Cantacuzino, Teii), apoi macedonenii stabiliţi curind în ţară 
şi cu tradiţia luptei naţionale, legionarismul părea a fi o alternativă 
valabilă. Pentru lichidarea politicianismului, a corupţiei şi incuriei 
administrative, a carenţei morale, legionarismul părea a aduce o 
alternativă. Asanarea vieţii economice, cariată de criză, şi promisiunea 
unei ordini sociale a dreptăţii absolute, care va da locuri de muncă 
şi pămînt tuturor năpăstuiţilor, cucereau tineretul. Iar agitarea româ¬ 
nismului integral, a ortodoxiei ca normă de viaţă contribuia, de ase¬ 
menea, la expansiunea legionarismului. Pentru mulţi, apărea nu atît 
ca organizaţie politică, cît ca un militantism etic. Democraţia părea 
a-şi fi istovit potenţele, trebuind să fie înlocuită cu altceva. Modele 
posibile, oricum prezentate ca ideale, erau Italia lui Mussolini şl 
Germania lui Hitler. Peste tot era agitată ideea revoluţiei naţionale, 
pe care Italia şi Germania o înfăptuiseră. Era aşteptată să fie înfăp¬ 
tuită şi în România. Iar cei chemaţi s-o realizeze erau numai legiona¬ 
rii, care vor schimba, prin această revoluţie naţională, temeliile ţării. 
Tinereţea, pe care afirmam că o reprezintă legionarismul, era chemată 
să regenereze ţara şi rînduielile ei poluate. Totul, sub raport doctrinar, 
era ceţos şi tulbure. Dominau cîteva motive obsesive (la care mă voi 
referi la locul potrivit), transformate în lozinci mereu vehiculate. Dar, 
cum prezentul era considerat odios şi vidat de speranţă, se milita 
pentru viitorul prezentat luminos, iar pe plan extern, ascensiunea 
fascismului şi a hitlerismului, umilind vechile democraţii, aducea, de 
asemenea, vînt la pupa legionarismului. Dominau, printre tinerii devo¬ 
taţi legionarismului, buna-credinţă, inocenţa şi puritatea într-un ideal 
care li se părea atoatesalvator. Sufereau pentru el prigoane, osînda 
publică, închisoarea. Dar nu dezarmau. Cînd se vor trezi, va fi prea 
tîrziu. A fost aici şi acum, e necesar să fie spus, o tragedie a unei 
generaţii în derută, care s-a aruncat orbeşte pe calea totalitarismului 
şi a interzicerii liberei cugetări. Eugen Ionescu, bun cunoscător al 
fenomenului, l-a fixat, memorabil, în Rinocerii A judeca fenomenul 
legionar pamfletar şi adjectival e o cale contraproductlvă. El trebuie 
înţeles cum a fost şi ce a fost cu ochii eliberaţi de copertina prejude¬ 
căţilor de tot felul. 

Dar să revin la istoricul fenomenului legionar. Noul guvern Tătărescu, 
cu Ion Inculeţ la Interne, a renunţat la intransigenţa interzicerii Gărzii 
de Fier. Joc dublu făcea şi regele, creând, oricît de cinic în inteligenţă 
era, că va putea folosi, în interesele sale, tineretul legionar. încunoş- 
tinţate de atitudinea autorităţilor, căpeteniile legionare acceptau, deo¬ 
camdată, interzicerea partidului, dar organizau acţiuni spectaculoase. 

In mai, Codreanu, cu un grup de intelectuali implicaţi în procesul 
Duca, organizează un marş-excursie pe muntele Rarău şi depun o 
icoană la schitul de lemn de acolo. Apoi pornesc construcţia Casei 
Verzi, organizînd ceea ce au numit „acţiunea cărămizi”, la o cărămi- 
dărie din Giuleşti, unde au pregătit 80.000 de cărămizi. Se organi¬ 
zează, în ţară, alte acţiuni constructive, cele mai importante fiind 
tabăra de muncă de la Carmen Sylva, cea care a construit drumul 
spre Mănăstirea Amota, construcţii de biserici săteşti, diguri, poduri. 
Acţiuni, toate, de mare efect propagandistic şi şcoală de educaţie 
pentru legionari. Anul 1935 aduce un reviriment. Codreanu şi loco¬ 
tenenţii săi, obţinînd agrementul Ministerului de Interne, care 
închisese ochii şi la toate acţiunile în taberele de muncă legionare, decid, 
în iunie, reînfiinţarea Legiunii sub denumirea „partidul Totul pentru 
Ţară”. Interdicţia n-a durat deci decît un an şi şase luni şi a fost, 
de fapt, datorită complicităţii autorităţilor, formală. Generalul 
Gh. Cantacuzino-Grănicerul, numit de Codreanu şef al noului partid, 
dă publicităţii o chemare: „Şeful meu politic Corneliu Codreanu mi-a 
spus: «D-le general, la 1 decembrie 1934 s-a împlinit termenul legal 
după care aveţi dreptul de a cere un semn electoral şi a înfiinţa un 
partid politic. Vă rog, deci, să înfiinţaţi un nou partid pentru ca toţi 
cei ce cred intr-o Românie nouă să poată activa politiceşte sub o formă 
legală. Eu rămîn pe vechea poziţie (astăzi ilegală) a Gărzii de Fler, pe 
care nu o pot părăsi, deoarece pe nedrept şi fără nici o justificare 
legală a fost dizolvată. înţeleg să lupt pînă la capăt pentru dobîndirea 
dreptăţii şi legalităţii Legiunii Arhanghelului Mihail şi Garda de Fier. 
în acelaşi timp, vă rog să-mi permiteţi a mă ocupa în noul partid cu 
problemele de educaţie legionară». în consecinţă, înfiinţez pe data de 
10 decembrie partidul politic «Totul pentru Ţară», şi-l înfiinţez cu o 
singură condiţie, să recunoaştem cu toţii pe Corneliu Zelea Codreanu 
ca şeful nostru superior. Adepţii acestui partid îşi propun şi jură împre¬ 
ună cu mine să îndeplinească cu tenacitatea ceasurilor de tranşee, 
în contra tuturor adversarilor noştri”. Tocmai la 20 martie 1935, 
Ministerul Justiţiei, Comisiunea Electorală Centrală, eliberează cer¬ 
tificatul care atestă că au fost îndeplinite toate formele necesare 
pentru funcţionarea noului partid 1 . Partidul îşi inaugurează activi¬ 
tatea la 5 iunie 1935. Şi sub îndemnarea lui se vor desfăşura în a 
doua jumătate a anului 1935 toată avalanşa de lucrări constructive 
în taberele de muncă legionare. 

Aceste acţiuni constructoare, cu deosebire cele care reparau bise¬ 
rici sau mănăstiri, aduc legionarilor mult capital politic. în octombrie 
1935, la insistenţa autorităţilor, Sfîntul Sinod interzice astfel de acţiuni 
cu finalitate politică. Nimic nu poate stăvili ascensiunea legionarismului. 


1. Cuvîntul Argeşului, I, nr. 5, 10 august 1935. 

Mal ales că existau divergenţe între factorii de putere. Victor Iamandi, 
secretar de stat, voia să zăgăzuiască ascensiunea mişcării legionare, 
pe cînd Inculeţ, ministru la Interne, şi premierul Tătărescu se arătau 
toleranţi, ba chiar încurajînd-o. Un moment caracteristic al acestei 
politici de încurajare îl constituie aprobarea organizării, în 3-5 aprilie 
1936, la Tîrgu Mureş, a unui aşa-zis congres studenţesc, de fapt 
legionar. Congresiştilor li s-a rezervat, de către Inculeţ şi Eugen Titeanu, 
un tren special gratuit, iar Gh. Furdui, preşedintele U.N.S.C.R, a 
primit şi o sumă din caseta particulară a regelui. Trenul, suprapopu¬ 
lat (vreo 2.000 de persoane), o adevărată manifestare legionară pe 
roţi, a oprit în gara Sinaia, organMnd, pe peron, profanarea publică 
a plăcii comemorative a lui I.G. Duca. La o întrunire publică din 
Bucureşti, Virgil Madgearu a protestat vehement: „Pentru noi actul 
de la Sinaia este un simptom al dezarmării morale în care se găseşte 
naţiunea noastră. Da, naţiunea noastră este dezarmată sufleteşte 
datorită P.N.L. şi, în special, guvernului liberal şi datorită formaţiu¬ 
nilor de extremă dreapta” 1 . Ajunşi la Tîrgu Mureş, congresiştii s-au 
dedat unor violente atacuri antisemite. Apoi, în plin congres, s-a 
propus şi aprobat constituirea unor echipe ale morţii împotriva unor 
demnitari (li s-a spus „canalii”), adversari ai legionarismului (Armând 
Călinescu, Virgil Madgearu, S.S. Vartolomeu, Gabriel Marinescu, disi¬ 
dentul legionar Mihail Stelescu etc.). La propunerea preşedintelui 
congresului, Gh. Furdui, se formează cîte o echipă a morţii pentru 
flecare dintre persoanele „canalii”, membrii ei depunînd, atunci şi 
acolo, jurămînt. („Jurăm cu preţul sîngelui că ne vom apăra onoarea 
şi vom pedepsi pe trădători şi canalii. Dacă vom da vreun pas înapoi, 
asupra noastră să cadă blestemul neamului întreg.” 2 ) S-au constituit 
şase echipe ale morţii în prezenţa publicului şi a unor oficialităţi. 

Presa democrată a protestat vehement, văzând în acest congres şi 
în deciziile sale apogeul tolerat al extremismului de dreapta. M. Ralea, 
directorul ziarului Dreptatea, scria: „Suntem pierduţi iremediabil, 
învăluiţi în negurile nebuniei şi ale degenerării? Există vreo ţară în 
lume unde să se poată întâmpla aşa ceva: inocenţa pură domneşte 
peste tot. Care e raţiunea acestor toleranţe? Ce se urmăreşte? Şi cine 
răspunde de destinul acestui neam condus pe marginea abisului?” 3 , 
încolţite, autorităţile au operat arestări printre foştii congresişti, pe 
unii acţionîndu-i în judecată. Fireşte că preşedintele congresului şi 
legionarii în genere au stăruit în a afirma că la Tîrgu Mureş nu s-a 
întâmplat nimic, că pe peronul gării Sinaia nu s-a petrecut profanarea 
ştiută, că tot scandalul e provocat de oculta politicianistă şi presa 


1. Dreptatea, X, nr. 2539, 7 aprilie 1936. 

2. Apuci Pe marginea prăpastiei, voi. n, 1941, p. 107. 

3. M. Ralea, .Cine răspunde?”. Dreptatea, X, nr. 2540, 8 aprilie 1936. 

ludaizată. Premonitorie este intervenţia de condamnare a acestui 
congres de către Armând Călinescu: „S-a luat, acolo, jurămîntul celor 
ce sunt desemnaţi să comită asasinate. Mi s-a spus că mi s-a destinat 
şl mie un asasin. Dacă prin acest act Garda de Fier a înţeles să 
desemneze pe unul din cei mai hotărîţi adversari ai acestei grupări, 
recunosc că nu s-a înşelat. Şi dacă soarta ar voi să mai am o dată 
situaţie de răspundere îi avertizez că vor cunoaşte braţul meu şi mai 
greu decît pînă aici... Garda de Fier nu este o mişcare de opinie, ci 
este o asociaţie de asasini şi imunzi profanatori de morminte” 1 . Totul 
s-a terminat uşor, guvernul l-a concediat pe Eugen Titeanu, subse¬ 
cretar de stat la Interne (fireşte că Inculeţ n-a fost clintit), şi unii 
dintre congresiştii arestaţi au compărut într-un proces, la tribunalul 
Braşov. Puţini au suferit uşoare pedepse, ceilalţi fiind achitaţi. Ceea 
ce nu înseamnă că presa legionară nu i-a inclus, şi pe aceşti legionari, 
printre „eroii prigoniţi”. 

în consecinţă, agitaţiile provocatoare cresc în intensitate. în sep¬ 
tembrie 1936 autorităţile jandarmereşti desfiinţează tabăra legionară 
de la Susai-Predeal, unde, la percheziţie, sunt descoperite şi 20 de 
pistoale. Gh. Cantacuzino-Grănicerul protestează, denumindu-i, de 
astă dată, el, profanatori. Presa dezvăluie realitatea faptelor petrecute 
acolo, unde era şi o tabără de instrucţie. Codreanu cere, într-o scri¬ 
soare către Cantacuzino-Grănicerul, scoaterea jandarmeriei din armata 
română şi pedepsirea imediată a celor „vinovaţi”. „Vrem pace - scrie 
Codreanu -, dar cerem să se renunţe cel puţin pe viitor la cuvinte şi 
atitudini care cer palme şi pistol.” 

Mai răsunătoare a fost asasinarea, în iulie 1936, a lui Mihail 
Stelescu. Acesta s-a depărtat de Legiune, în cadrele căreia ocupa un 
loc fruntaş imediat după Codreanu, în 1934, creînd o disidenţă. S-a 
spus că ar fi fost agent de Siguranţă. Codreniştii îl acuzau că a pre¬ 
gătit un atentat la viaţa lui Codreanu, pentru a-1 otrăvi. Fapt este că 
Stelescu părăseşte furios Legiunea, întemeiază împreună cu alţi cîţiva 
legionari o grupare disidentă denumită Cruciada Românismului, 
editînd (cu banii, se pare, ai unui prinţ Caragea) o revistă cu acelaşi 
nume. întrunit de urgenţă, la 25 septembrie 1934, Consiliul de onoare 
al Legiunii fl consideră pe Stelescu vinovat de înaltă trădare, hotărînd 
eliminarea lui din Garda de Fier pe termen nelimitat, cu dreptul de a 
fi graţiat cîndva dacă va făptui un elocvent act de jertfă. Ceea ce îl 
deranja enorm pe Codreanu era faptul că Stelescu îl denunţa din 1936 
în Cruciada Românismului (unde, prin Alexandru Talex, obţinuse şi 
colaborarea lui Panait Istrati), dezvăluind ipostaze compromiţătoare 
şi deci deloc eroice, precum goana după reclamă, complicităţi cu auto¬ 
rităţile, subvenţii primite, eclipse ale moralităţii în comportament. 


1. Dreptatea, X, nr. 2549, 22 aprilie 1936. 

împrumutul ideologic etc. Şi o făcea prin scrisori deschise de o marc 
violenţă în Cruciada Românismului şi, apoi, reluate şi comentate în 
presa de tiraj. în aprilie 1935, într-o lungă scrisoare, după urîte 
demascări, cu fapte dezvăluite, Stelescu scria: „Vrei să mă omori fizic? 
Nu mi-e teamă de glonţul de oţel, deoarece ştiu că numai cu el mâ 
poţi omorî, eu am însă gloanţe care te omoară moralmente şi află că 
nu le-am tras încă pe toate. E luptă cam inegală, o recunosc. Dar e 
frumoasă, între întuneric şi lumină. Vino, de ai curajul, şi mă omoară 
singur, nu mai trimite la ocnă alţii” 1 . Cîteva luni mai tîrziu, revenea: 
„După prima mea scrisoare mi s-au promis cîteva gloanţe. Le-am 
aşteptat în zadar. De data aceasta le aştept iarăşi, şi îi rog să se gră¬ 
bească, deoarece eu mai posed multe gloanţe dintre aceste «morale» 
şi «curăţirea mea» ar aduce un real folos. Dar cer şi eu o îngăduinţă, 
să vie «Şeful» în persoană şi, dacă se poate, nu pe la spate” 2 . în sfîrşit, 
în martie 1936, într-o a doua scrisoare deschisă, Stelescu îl interoga 
pe Codreanu: „Te-aş întreba, acum, de ce vrei să mă împuşti? Cînd 
ai hotărît excluderea mea, de ce nu m-ai condamnat cavalereşte la 
moarte? De ce n-ai luat pistolul în mînă să tragi? Ai dat o sentinţă 
prin care îmi permitea! chiar să revin. Iar a doua zi dădeai ordin să 
fiu făcut trădător. De ce? Ţi-era teamă să nu te acuze pe d-ta cineva 
de trădare? Căci d-ta eşti trădătorul... Ai insinuat că am trădat 
Garda?... Dacă ţii neapărat să mă împuşti, ai tot dreptul... Numai 
d-ta. Nu trimite alte suflete în iad” 3 . După atâtea insistenţe, dorinţa 
de a fi împuşcat i-a fost împlinită. Dar n-a venit Codreanu, ci o echipă 
a morţii, despre a cărei constituire s-a aflat din lucrările congresului 
studenţesc de la Tîrgu Mureş. Echipa a fost redimensionată, compo¬ 
nenţii ei fiind zece la număr (de unde denumirea lor de decemviri), 
studenţi la Teologie şi Utere. Stelescu se afla internat, în iulie 1936, 
la Spitalul Brîncovenesc. La 16 iulie 1936, spre seară, decemvirii au 
pătruns în spital, prin complicitatea, se pare, a unor medici legionari, 
s-au îndreptat spre salonul unde se afla Stelescu şi l-au împuşcat. 
Gazetele voiheau de 36 de gloanţe, altele de 120. După aceea, au lovit 
trupul cu toporiştele, au dansat în jurul cadavrului şi s-au închinat, 
totuşi, smeriţi. S-au dus apoi la tribunal, predîndu-se, toţi, procuro¬ 
rului de serviciu. Potrivit instrucţiunilor primite, au declarat prin şeful 
echipei - Ion Caratănase, student la Litere - că ei au decis, singuri, 
să-l pedepsească pe Stelescu pentru trădarea făptuită. Şi această 
declaraţie a fost susţinută de toţi coechipierii decemviri la instrucţie 


1. M. Stelescu, „Scrisoare deschisă lui Comeliu Codreanu”, Cruciada Românismului, 
I, nr. 18, 4 aprilie 1935. 

2. Idem, „Conducătorii Gărzii de Fier homosexuali”, rev. cit., I, nr. 29, 27 iunie 
1935. 

3. Idem, „A 2-a scrisoare deschisă lui Comeliu Codreanu”, rev. cit., II, nr. 64, 
7 martie 1936. 

ţii la proces (judecat în aprilie 1937), unde opt au fost condamnaţi la 
muncă silnică pe viaţă şi doi la 10 ani închisoare. Crima înfiorătoare 
şi fanatismul înfăptuirii au îngrozit lumea. Asasinatul ca armă politică 
practicat de către un partid devenise o realitate înspăimîntătoare în 
România. Terorismul Gărzii de Fier periclita viaţa publică românească. 
Fireşte că decemvirii au devenit, pe dată, eroi ai Legiunii, slăviţi şi 
omagiaţi mereu. Paradoxal, asasinatul organizat devenea un act de 
eroism, demn de omagiu şi proslăvire. Imnul legionar propovăduia: 
„Moartea, numai moartea legionară/ Ne este cea mai scumpă nuntă 
dintre nunţi”. Se adaptau, la noi, procedee şi moravuri din Germania 
şi Italia, unde adversarii, rivalii şi „trădătorii” erau lichidaţi aidoma. 
Şi activitatea Legiunii progresa în forţă, acum, în a doua jumătate a 
anului 1936, apropiindu-se de ea şi unii dintre tinerii intelectuali din 
fosta grupare „Criterion". Numeric, în mai 1935, efectivele legionarilor 
se ridicau la 34.000 de membri. Şi de atunci pînă în vara lui 1936, 
cu siguranţă, efectivele sporiseră. 

2. Tot cultivînd eroicul şi jertfa, Codreanu şi locotenenţii săi decid 
trimiterea unei echipe de legionari care să lupte, în Spania, de partea 
lui Franco, împotriva comunismului şi pentru cruce. Aleşii simt Ion I. 
Moţa, ing. Gh. Clime, Vasile Marin, Al. Cantacuzino, Niculae Totu, 
Bănică Dobre, preot Dumitrescu-Borşa. S-a spus că, pentru Moţa, 
Codreanu s-ar fi împotrivit, alţii, dimpotrivă, că l-a trimis anume 
pentru a scăpa de un concurent. Nae Ionescu a lăsat să se înţeleagă 
că Moţa voia să plece pentru a-şi ispăşi păcatul tentativei de omuci¬ 
dere, din 1923, împotriva lui Vernichescu, care - ca bun ortodox ce 
era - îl apăsa pe conştiinţă. I-a încredinţat lui Nae Ionescu scrisori 
testamentare către familie şi Codreanu. Plecarea are loc la 25 noiem¬ 
brie 1936 şi generalul Cantacuzino-Grănicerul îi însoţeşte pînă în 
Spania, dar nu pentru a rămîne acolo, pe front, fiindcă era bolnav şi, 
ca general străin, nu era admis de spanioli să conducă el o armată. 
La 13 decembrie, legionarii Moţa şi Marin cad, ucişi, în luptele de la 
Majadahonda. Pe Moţa, în timp ce se afla în Spania, Codreanu îl ridi¬ 
case la rangul de vicepreşedinte al partidului, după ce îl numise şi 
comandantul ordinului Buna Vestire, împreună cu ceilalţi fondatori 
ai Legiunii. îndată după aflarea veştii (la 16 ianuarie), Codreanu 
ordonă slujbe de pomenire în toată ţara şi aducerea corpurilor dispă¬ 
ruţilor pentru a fi înhumate în ţară. Cei doi sunt declaraţi, nu se ştie 
de ce, eroi naţionali, morţi pentru apărarea lui Hristos, şi li se fac 
slujbe de pomenire în întreaga ţară, adevărate adunări de doliu. Presa 
de extremă dreaptă face mare larmă în jurul acestei morţi şi, în cap 
cu Legiunea, reuşeşte să obţină funeralii naţionale. în ziarul Patria 
din Cluj, la 3 ianuarie, apare scrisoarea de protest a dr. Ion Pop către 
directorul ziarului, în care denunţă decizia Ligii antirevizioniste de a 

participa la aceste funeralii. Printre altele, în protestul care îl incri¬ 
mina pe prof. Ion Lupaş, se spunea: „Nu înţeleg ce are Moţa cu anti- 
revizionismul cînd partidul lui este agentul lui Hitler, nu ştiu ce are 
apărarea crucii în lupta din Spania - de cînd sunt acolo cruciade? - şl 
nu înţeleg cum se apără crucea cînd faci mereu asasinate. Este vădită 
tendinţa în dispoziţia Ligii de a face propagandă de dreapta, inducînd 
în eroare oamenii noştri. Am toată stima şi compătimirea pentru 
părintele Moţa, acest vrednic luptător, dar nu putem face erou naţi¬ 
onal pe un rătăcit, a cărui Legiune Buna Vestire are în sarcina sa 
asasinarea lui Manciu, Duca, Stelescu, Vemichescu etc.”. în scrisoa¬ 
rea lui Codreanu către părinţii lui Ionel Moţa se spunea: „Am o mîn- 
gîiere, mă încred în ceea ce a văzut El în uriaşa sa jertfă. El a văzut 
ceva pentru noi, peste Gardă şi peste veacuri: El a devenit, prin felul, 
bucuria, elanul jertfei lui pentru Hristos, creator de religie naţională... 
El este fondatorul viitoarelor veacuri de mărire românească”. Cei doi 
legionari căzuţi în Spania au fost aduşi de la graniţă spre Bucureşti 
cu un vagon special, acordat de administraţia C.F.R. Trenul a intrat 
pe la graniţa Cernăuţi şi, pentru a spori efectul propagandistic al 
ceremoniei, i s-a făcut un traseu special care înconjura, practic, ţara 
(Adjud, Cuciucul Mare, Adîncata, Vadul Şiretului, Domneşti, Dărmăneşti, 
Suceava, Burdujeni, Dolhasca, Paşcani, Roman, Bacău, Tîrgu Ocna, 
Comăneşti, Petru Rareş, Războieni, Cîmpia Turzii, Ghimeş Palanca, 
Ciceu, Aiud, Teiuş, Alba Iulia, Orăştie, Sibiu, Rîmnicu Vîlcea, Drăgăşani, 
Piatra Olt, Piteşti, Bucureşti). în flecare gară, trenul era aşteptat de 
legionari în uniformă, de fanfare militare, iar preoţii oficiau slujbe, 
prezentă fiind mare mulţime de oameni. La gara Sibiu a slujit, în 
fruntea unui sobor de preoţi, mitropolitul Ardealului, Nicolae Bălan. 

în 14 februarie, trenul ajunge în Bucureşti. Ar fi fost prezenţi, apre¬ 
cia reporterul cotidianului Porunca Vremii, la Gara de Nord, peste o 
sută de mii de oameni, pe Şoseaua Griviţa tricolorul fiind arborat în 
bernă. Ceremonia funerară a fost făcută să impresioneze. Carul mor¬ 
tuar era tras de 90 de legionari, alţii, sute, mmau carul, ca şi mulţi¬ 
mea adunată. Cortegiul, venind din Calea Giiviţei, taie Calea Victoriei, 
parcurge Bd. Brătianu, Bd. Elisabeta, îndreptîndu-se spre biserica 
legionarilor Sf. Ilie Gorgani, unde au fost depuse corpurile neînsufle¬ 
ţite. Două zile (vineri şi sîmbâtâ) au urmat nesfîrşite pelerinaje. Apoi, 
duminică, cortegiul a fost din nou pornit. Slujeau peste 200 de preoţi, în 
frunte I.P.S.S. Nicolae Bălan, episcopul Vartolomeiu, vicarul Patriarhiei 
din Bucureşti. Cortegiul, organizat cu mare pompă, ar fi fost urmat - 
apreciau reporterii - de peste două sute de mii de persoane. S-a îndrep¬ 
tat, pe un traseu bine gîndit, spre Casa Verde din Bucureştii Noi, unde 
a avut loc înhumarea. Gazetele legionare considerau înmormîntarea 
aceasta drept „marşul învierii şi al intrării în veac”. A fost constituit, 
la 12 martie. Ordinul Moţa şi Marin, limitat la zece mii de membri. 

Înmormîntarea a stîmit şi un conflict diplomatic. La funeralii au par¬ 
ticipat ambasadorii Germaniei, Italiei, Spaniei, Portugaliei, Japoniei. 
Această participare, sesizantă, considerată un act politic, a provocat 
reacţia P.N.Ţ., care, prin Armând Călinescu, interpelează guvernul în 
Camera Deputaţilor. A răspuns Gh. Tătărescu, în calitate de ad inte- 
rim la Ministerul de Externe. „Este un principiu unanim admis în 
practicile noastre internaţionale şi potrivit căruia reprezentanţii sta¬ 
telor străine, ai tuturor statelor străine, mari sau mici, nu pot, nu 
trebuie, nu au îngăduinţa să participe, direct sau indirect, la mani¬ 
festări de politică internă”. Nu s-a luat nici o măsură efectivă, inci¬ 
dentul închizîndu-se. Dar era evident, şi asta ţinuse să releve Armând 
Călinescu în interpelarea sa, că guvernul autorizase aceste pompoase 
ceremonii care au avut un explicit caracter politic. A fost, această 
îngăduinţă, un sprijin explicit acordat de guvernul Tătărescu mişcă¬ 
rii legionare. Fireşte că, bine exploatată, moartea lui Moţa şi Marin a 
adus un spor de popularitate mişcării legionare, care şi-a sărbătorit, 
prin ceremoniile celebrate, triumful politic efectiv. în ianuarie 1937, 
efectivele Legiunii ajunseseră la 96.000 de membri. 

De acum încolo, legionarii o vor tot ţine în tentative de asasinat 
(ca în 1 martie 1937, împotriva prof. Traian Bratu, rectorul Universităţii 
din Iaşi), acţiuni de pedeapsă, provocări. Măsurile guvernului sunt 
timide şi ineficiente. Nimic, practic, nu le mai stătea în cale legiona¬ 
rilor. Şi, în perspectivă imediată, se anunţaseră alegeri parlamentare. 
Sorocul celor patru ani legiuiţi se apropia şi, oricît agrea regele guver¬ 
nul Tătărescu, era nevoit să organizeze noi alegeri. Totul indica încre¬ 
dinţarea guvernului Partidului Naţional Ţărănesc. Dar regele nu-1 
agrea nici pe Maniu, nici pe Mihalache, iar Vaida-Voevod, plecat din 
P.N.Ţ., îşi crease propria grupare, de dreapta. Frontul Românesc. De 
formă, regele îi încredinţează lui Mihalache formarea guvernului sub 
condiţia expresă de a-1 include şi pe Vaida-Voevod în cabinetul de miniş¬ 
tri. Propunerea regală e respinsă de conducerea P.N.Ţ. şi Mihalache 
depune mandatul. Atunci, mulţumit, regele numeşte, la 17 noiembrie 
1937, un nou guvern... Tătărescu, care anunţă alegeri pentru 20 de¬ 
cembrie. 

încep pertractări grăbite pentru cartelări electorale. Iuliu Maniu, 
redevenit preşedinte al P.N.Ţ., are atunci nefericita idee - pentru a 
împiedica guvernul să cîştige alegerile - să încheie la 27 noiembrie 
un pact electoral (s-a numit „pact de neagresiune electorală”) cu par¬ 
tidul Totul pentru Ţară condus, în fapt, de Codreanu. Pactului i s-a 
asociat şi Gh. Brătianu, ca lider al grupării liberale disidente. Maniu 
a făptuit o imensă eroare politică, pactul conferind gir moral legiona¬ 
rilor. La un miting electoral din 29 noiembrie 1937, Codreanu a 
declarat: „Eu sunt contra marilor democraţii ale Occidentului, eu sunt 
contra Micii înţelegeri, eu sunt contra înţelegerii Balcanice şi n-am 

nici un ataşament pentru Societatea Naţiunilor, în care nu cred. Eu 
sunt pentru politica externă a României alături de Roma şi Berlin, 
alături de statele revoluţiilor naţionale. în contra bolşevismului. în 
48 de ore după biruinţa Mişcării Legionare, România va avea o alianţă 
cu Roma şi Berlinul, intrînd astfel în linia misiunii sale istorice în 
lume”. Ce-i drept, guvernul a fost înfrânt în alegeri (nu obţine decît 
35,92%). P.N.Ţ. recoltează 20,40%, iar legionarii 15,58%, devenind al 
treilea partid al ţării. 

Succesul a fost extraordinar şi legionarii exultau. Situaţia era fără 
ieşire, neputîndu-se constitui un guvern majoritar în parlament, care 
nici măcar nu e convocat. Suveranul numeşte rapid, la 28 decembrie, 
un guvern de tranziţie condus de Octavian Goga, preşedintele Parti¬ 
dului Naţional Creştin, care nu obţinuse în alegeri decît 9,15% din 
voturile exprimate. Acesta anunţă noi alegeri, pe care speră să le 
cîştige cu ajutorul legionarilor. Dar, în guvern, veghea atent interpu¬ 
sul regelui. Armând Călinescu, deţinînd portofoliul Internelor. La 
20 ianuarie, Codreanu face declaraţii de presă împotriva guvernului 
Goga-Cuza. Codreanu ar fi preferat - reiese şi din această declaraţie 
a sa - guvernul actual, căruia să-i acorde sprijin pentru votarea buge¬ 
tului şi a altor legi importante, fără a se organiza noi alegeri. Dar 
alegerile au fost anunţate în 18 ianuarie pentru 2 martie, înregis- 
trîndu-se încăierări, în cadrul campaniei electorale, între autorităţi 
(goga-cuziste) şi legionari. Armând Călinescu a aflat, prin agenţii 
Siguranţei, că au avut loc întrevederi politice între Goga şi Codreanu 
în vederea unei colaborări electorale. Autorităţile erau furioase şi 
suveranul convorbea cu şefii partidelor democratice pentru găsirea 
unei soluţii în vederea ieşirii din criza politică. Se ştia că le cerea 
asentimentul pentru desfiinţarea partidelor, suspendarea Constituţiei 
şi instaurarea unui guvern de mină forte, pe deasupra partidelor. 
Codreanu, abil, emite atunci o circulară către Legiune, la 25 februa¬ 
rie 1938, prin care anunţă dizolvarea partidului Totul pentru Ţară. 
în circulară se spune: „Am luat ruinătoarele hotărâri: a) Să rămînă 
dizolvat partidul Totul pentru Ţară. Comerţul lichidat; b) Vor rămîne 
grupările legionare, conduse de comandanţi legionari şefi; c) Contactul 
nu va mai fi ţinut prin circulări, ci vor fi vizitaţi toţi comandanţii de 
grupuri legionare de către comandanţii ce vor fi numiţi” 1 . Iar mişcarea 
legionară crescuse considerabil numeric, cifrele indicînd, pentru decem¬ 
brie 1937, 272.000 de membri. 

Obţinînd acordul şefilor partidelor democrate (al lui Maniu era 
condiţionat), suveranul i-a cerut lui Goga, la 10 februarie 1938, demi¬ 
sia din demnitatea de premier şi, aproape în acelaşi timp, l-a însărcinat 
pe patriarhul Miron Cristea cu formarea noului guvern. Suveranul a 


1. Apud Lumea Românească, I, nr. 319, 18 aprilie 1938. 

început consultările cu şefii partidelor şi, inedit, cu foştii premieri. 
Regele i-a anunţat pe cei primiţi în audienţa de consultare că noul 
guvern va fi unul de uniune naţională, capabil să asigure ordinea în 
stat, reiterînd planurile sale privind revocarea alegerilor şi modificarea 
unor articole din Constituţie (mai ales acele ce se refereau la dreptul 
de vot). Nu a uitat să menţioneze că toate măsurile au un caracter 
temporar, cerînd lui Maniu şi Dinu Brătianu să-şi desemneze repre¬ 
zentanţii în guvern. Guvernul a fost constituit la 10 februarie 1938, 
a doua zi fiind decretate starea de asediu şi cenzura. Pînă la dictatura 
regală nu mai era decît un pas. A fost făcut. Foarte rapid, la 20 februa¬ 
rie, a fost publicat proiectul noii Constituţii, care o abroga pe aceea 
din 1923, patru zile mai tîrziu avînd loc un plebiscit prin care „popo¬ 
rul” sancţiona regimul carlist. Constituţia sa fiind promulgată la 27 
februarie. După trei zile au fost dizolvate toate partidele şi asociaţiile 
politice. 

Regimul dictatorial, atât de dorit de Codreanu, se realizase. Numai 
că dictatorul nu era Codreanu, ci regele. Degeaba a fost actul auto¬ 
dizolvării, de către Codreanu, a partidului său la 23 februarie 1938. 
Peste cîteva zile ar fi fost oricum desfiinţat, alături de toate celelalte. 
Dar dacă pentru cele democratice (mai ales P.N.Ţ. şi liberal) au fost 
găsite soluţii pentru păstrarea unor sedii, cele ale legionarilor au fost 
sigilate cu străşnicie. Armând Călinescu, titularul Internelor în guver¬ 
nele Miron Cristea, considera, împreună cu regele, legRmarismul 
marele pericol al statului şi al ţării şi, în consecinţă, îi urmărea pînă 
In pînzele albe. (S-a spus că, în decembrie 1937, regele l-ar fi invitat 
pe Codreanu la o convorbire, încercînd subordonarea mişcării legio¬ 
nare. Codreanu ar fi refuzat, plecînd să schieze la Predeal.) în virtutea 
decretului care interzicea tuturor funcţionarilor publici (inclusiv preo¬ 
ţilor) de a face parte dintr-un partid politic Sau să ia parte la mani¬ 
festaţii politice, au fost eliberaţi din slujbe mulţi legionari. Pe lîngă 
sediile legionare, au fost închise şi magazinele sau restaurantele lor, 
considerate de guvern drept localuri de întruniri politice. 

Furios, Codreanu îi adresează lui N. Iorga, în calitatea acestuia de 
ministru secretar de stat, la 26 martie, o scrisoare necugetată. Să-i 
reproducem textul, pentru că scrisoarea se va afla, peste doi ani şi 
jumătate, la originea asasinării lui Iorga: „Astăzi, sîmbătă 26 martie 
1938, orele 9 dimineaţa, cele două restaurante, de la Obor şi de la 
Liceul Lazăr, au fost închise de autorităţi. La fel magazinul de colo¬ 
niale - Obor... Menţionez o procedură. Lipsa de omenie, căci tot există 
o omenie chiar şi în cele mai mari injustiţii pe care voieşti să le faci. 
Este în adevăr lipsă de orice simţ de omenie ca să te prezinţi la o 
afacere comercială sd închizi imediat, să scoţi personalul în drum, 
luîndu-i şi camera în care dormea. Şi, pe deasupra, în rîsul şi satis¬ 
facţia comercianţilor judei, care priveau cum se dărîmâ sub loviturile 

stăpînirii lor şl acest început de comerţ românesc. Ce ar fi dacă s-ar 
fi spus: Vă pun în vedere că, în termen de trei zile, să vă aranjaţi toate 
chestiunile şi să închideţi localul, căci Ministerul de Interne a luat 
această hotărîre. A U-a chestiune. Refuzi să dai un ordin scris. In 
virtutea căruia să putem acţiona injustiţie şi să vedem asupra cărulu 
cade răspunderea morală şi juridică. N-aţi voit să ne daţi ordin? El, 
bine, vi-1 dau eu cum a fost primit de autorităţile locale din partea Iul 
Armând Călinescu. A treia remarcă este că închiderea acestor două 
restaurante ne-a cauzat prejudicii materiale sîngeroase şi obligaţii 
cărora nu le vom putea face faţă în nici un fel şi, deci, mari prejudicii 
morale... Cînd acum 15 ani în urmă tineretul manifesta zgomotos 
împotriva cuceririi judaice (nu mai zgomotos decît d. Iorga în 1906), 
d-nii de astăzi, aceiaşi din guvernul de astăzi, ne spuneau: «Nu aşa 
veţi rezolva problema evreiască. Apucaţi-vă de comerţ. Faceţi comerţ 
ca ei». Iată, ne-am apucat... Cînd aţi văzut însă că pornim, că suntem 
corecţi, că suntem capabili..., veniţi tot voi şi distrugeţi acest începui 
de comerţ românesc, poate cel dintîi început serios în vremea noas¬ 
tră... Ce epitete să vă dau? Ce cuvinte din limba română vi s-ar 
potrivi? Ne acuzaţi că am greşit în trecut? Dar cine n-a greşit acum?... 
Nu mai existam decît noi care trebuia să fim nimiciţi, prin orice mij¬ 
loace. Niciodată nici un cuvînt de rău pentru prof. Iorga. Totdeauna 
cu respect şi bunăcuviinţă. De cîtva timp plouă cu articole de otravă 
pentru noi... Ei bine, nu mai pot. Din marginile puterii mele omeneşti, 
cu care te-am respectat, îţi strig. Eşti un incorect, un necinstit sufle¬ 
teşte... Eu nu mă pot bate cu d-ta. N-am nici geniul, nici vîrsta, nici 
condeiul, nici situaţia d-tale. N-am nimic. D-ta ai totul. Dar din adîn- 
cul unui suflet lovit şi nedreptăţit îşi strig şi-ţi voi striga şi din adîn- 
cul gropii, eşti un om necinstit sufleteşte care ţi-ai bătut joc, pe 
nedrept, de sufletele noastre nevinovate... De acum şi pînă voi închide 
ochii, d-le Iorga, şi dupâ aceea te voi privi aşa cum meriţi. Bucureşti, 
26 martie 1938, Comeliu Zelea Codreanu” 1 . Primind scrisoarea, 
printr-un curier, N. Iorga a înaintat-o autorităţilor legale, cu următo¬ 
rul text: „Se trimite înapoi cu cea mai îndreptăţită indignare, aceste 
cuvinte nesocotite din partea cuiva care amintindu-şi cît sînge s-a 
vărsat de el şi de pe urma faptelor sale ar trebui să se coboare în 
conştiinţa sa pentru a se pocăi, evitînd ţării primejdiile ce se adună 
asupra ei” 2 . Totodată, N. Iorga a sesizat Parchetul Militar în vederea 
deschiderii acţiunii publice pentru ultragiu adus unui ministru în 
funcţiune. S-a spus că Armând Călinescu era în căutarea unui motiv 
pentru a-1 aresta pe Codreanu şi scrisoarea către Iorga s-a potrivit de 
minune. Codreanu e acţionat injustiţie sub stare de arest. Sfaturile 


1. Apud Ponmca Vremii, IX, nr. 1749, 15 septembrie 1940. 

2. Porunca Vremii, VII, nr. 1042, 28 martie 1938. 

primite, prin februarie-martie 1938, de către Codreanu, de a se refugia 
în străinătate pentru a se pune la adăpost, au fost respinse. Conco¬ 
mitent, se operează descinderi la sediile legionare, unde se descoperă 
documente care, unele, dovedesc infiltrări ale legionarilor în aparatul 
de stat Invitat ca martor la Tribunalul Militar din Bucureşti, la 17 apri¬ 
lie, Iorga (acum, în al doilea guvern Miron Cristea, nu mal făcea parte, 
măcar formal, din cabinetul de miniştri) trimite următoarea scrisoare: 
„Invitaţia ca martor întrerupe scurta mea vacanţă de Paşti, destinată 
terminării Istoriei Românilor şi îngrijirii unei sănătăţi demult zdrun¬ 
cinate, Prefer, urmare a declaraţiei ce am făcut telegrafic şi printr-o 
scrisoare personală domnului comisar regal Hotinceanu înainte de a 
cunoaşte corespondenţa constituind o crimă de înaltă trădare, care 
s-a găsit la avocatul C.Z. Codreanu şi la amicii şi complicii săi, să 
adaug următoarele: Scrisoarea ce mi-a adresat-o pîritul priveşte între¬ 
gul guvern din care făceam parte, dovadă strigătul repetat de «voi». 
Măsura închiderii restaurantelor venită de la Ministrul de Interne, 
care şi după scrisoarea mea de dispreţ faţă de un act de copilărească 
inconştienţă, dincolo de care nu puteam avea viziunea comportamen¬ 
tului, şi ea priveşte, deci, pe colegul meu de atunci care e chemat a 
releva acuzaţia şi insulta. în ceea ce priveşte descoperirile făcute acum 
nu-mi pot reţine indignarea faţă de o acţiune criminală pe care a o 
îngădui înseamnă a lăsa însăşi existenţa statului român, pe care, noi, 
bătrinii, necontenit insultaţi şi ameninţaţi, l-am ajutat să se ridice 
aşa de sus, la discreţia unei cete de agitatori ale căror sentimente faţă 
de ţară simt la acelaşi nivel scăzut, ca şi al inteligenţei lor. Puteţi face 
uzul, pe care-1 credeţi potrivit, în cursul procesului, de această scri¬ 
soare pe care mi-o smulge cea mai legitimă indignare. Primiţi, vă rog, 
încredinţarea consideraţiei mele deosebite. Nicolae Iorga, Consilier 
regal, 17 aprilie 1937” 1 . A fost şi o altă scrisoare a lui Iorga către 
Hotinceanu, în care se spunea: „Încredinţîndu-mă din răspunsurile 
date la Instrucţie de avocatul Comeliu Z. Codreanu că nu-şi dă seama 
de faptele sale, anulez cererea de a fi judecat pentru scrisoarea tri- 
measă mie. Permiteţi, vă rog, încredinţarea consideraţiei mele deose¬ 
bite". Inutil. La 19 aprilie 1938, Tribunalul Militar Bucureşti al Corpului 
II Armată l-a condamnat pe Codreanu la 6 luni închisoare. 

Imediat după acest proces, potrivit documentelor alese de Parchet 
şi puse la dispoziţia presei pentru a fi publicate, Codreanu e trimis 
în judecată aceluiaşi Tribunal Militar, pentru crimă de înaltă trădare. 
Procesul va începe la 23 mai 1938. în 26/27 mai e condamnat la zece 
ani. Codreanu a stăruit, la proces, asupra nevinovăţiei sale. Avocaţii 
săi, mai toţi legionari, au pledat în acelaşi sens. Legionarii au arătat 
şi mai arată că procesul a fost o mîrşavă înscenare şi că, de fapt, 


1. Porunca Vremii, VII, nr. 1062, 19 aprilie 1938. 

Căpitanul lor a fost nevinovat. Probele au fost, numai unele, con¬ 
cludente. Dar care proces politic s-a păstrat vreodată în limitele 
perfectei obiectivităţi a justiţiei? Paralel cu arestarea, judecarea şi 
condamnarea lui Codreanu, autorităţile operează sute de arestări 
printre legionari. Cei din conducere, ce au ştiut şi au putut să evite 
arestarea, hotărăsc continuarea acţiunii în clandestinitate. Armând 
Călinescu (din 7 martie 1939 devine premier, menţinindu-şi şi porto¬ 
foliul Internelor), un democrat sincer, era neînduplecat, fiind decis, 
prin măsuri forte, să lichideze mişcarea legionară. Voia să repare, pe 
cale brusc punitivă, ceea ce, din 1922, diversele guverne încurajaseră. 
Şi socotea că are mijloacele necesare s-o facă, rapid, eficient, eradicînd 
un pericol politic cu adevărat foarte mare. Cred că greşea. O mişcare 
politică importantă, ce obţinuse la ultimele alegeri un procent care o 
situa pe al treilea loc printre partidele politice ale ţării, nu putea fi 
lichidată astfel. îşi demonstrase capacitatea de penetrare în mase şi, 
cu deosebire, în rîndurile tineretului. E adevărat că era stipendiată 
material, că promova politica Axei, ostilă alianţelor noastre tradiţio¬ 
nale, că era o organizaţie sediţioasă ce se făcuse remarcată prin 
practica asasinatului ca armă politică şi prin turbulenţă activă. Dar 
măsurile punitive exercitate, cu sistemă, împotriva legionarilor erau, 
de la un punct, şi contraproductive. Le sporeau aura de martiraj, cu 
care oricum se lăudau. Acum (legionarii vor numi, apoi, această peri¬ 
oadă „epoca marii prigoane”) măsurile punitive căpătaseră proporţii 
fără precedent. în ciuda a tot şi a toate era evident că succesul e 
numai de suprafaţă, şi că, numai legal, mişcarea legionară nu func¬ 
ţionează. în adîncimi, mişcarea exista, aşteptînd o dezlegare pentru 
a ieşi din clandestinitate. Paradoxul a fost că legionarii, care erau 
potrivnici statului de drept, primeau lovituri chiar cu armele de ei 
elogiate. Nu blamaseră ei, de mii de ori, regimul democratic, pe care-1 
prezentau drept perimat şi putred? Nu visau ei un regim dictatorial 
care să încalce normele statului de drept? Aveau parte de el. Numai 
că funcţiona, deocamdată, împotriva lor. 

Din închisoare, Codreanu - gîndindu-se la situaţia lui - îndemna, 
prin mesaje, la prudenţă şi evitarea acţiunilor convulsive. Dar mesa¬ 
jele sale nu erau ascultate. Cum fruntaşii erau fie încarceraţi, fie în 
clandestinitate, fie fugiţi peste graniţă, conducerea mişcării a fost 
acaparată de Horia Sima, un profesor bănăţean refugiat la Bucureşti, 
unde Siguranţa nu-1 cunoştea. Făcuse, ce-i drept, parte din coman¬ 
damentul- numit în clandestinitate, după procesele lui Codreanu, dar 
ocupa, acolo, un loc minor. Şefi reali erau Radu Mironovici, Ion Belgea, 
Constantin Papanace. Cei dintîi au fost şi ei arestaţi, iar Papanace, 
arestat şi eliberat, a fost nevoit să se ascundă, pentru o vreme, în pro¬ 
vincie. Horia Sima a rămas în fruntea mişcării pentru cîteva săptămîni, 

care se prelungesc pînă a se permanentiza 1 . în perioada statului 
naţional-leglonar (14 septembrie 1940-24 ianuarie 1941), după rebe¬ 
liune şi în exil, mişcarea legionară s-a divizat între gîrnetişti (de la 
llie Gîrneaţă, unul dintre cofondatori) şi simişti, polemizînd acerb 
între ei. Gîmetiştii, care se considerau (se mai consideră), de fapt, 
codrenişti, imputau şi impută lui Sima că a nesocotit ordinele trans¬ 
mise cifrat din închisoare de către Codreanu, împingînd mişcarea spre 
o atitudine agresivă pentru a provoca uciderea Căpitanului şi acapa¬ 
rarea şefiei de către el. în cartea sa din 1951, Ştefan Palaghiţă, uns 
comandant legionar de Sima, în 1944, la Viena (cînd Sima era preşe¬ 
dinte al guvernului-fantomă legionar creat de nemţi în decembrie 
1944), dar devenit apoi un aprig gîmetist, scrie: „Horia Sima ori n-a 
înţeles, ori n-a vrut să înţeleagă planul tactic şi strategic al Căpita¬ 
nului şi astfel [a fost] de rea-credinţă, fie, în sfirşit, pentru că el este 
stâpînit de un spirit romantic revoluţionar, şi de o exaltare bolnavă, 
un neastîmpăr nervos şi pripit. La aceasta mai trebuie adăugată fireşte 
mîndria şi ambiţia lui fără margini de a parveni cu orice preţ ca şef 
al Mişcării. Pentru atingerea acestui scop el s-a servit de toate armele 
omului mic şi slab: nesinceritatea, ipocrizia, laşitatea etc., ce în aceste 
vremuri, lipsit de control, se putea uşor folosi” 2 . 

Legionarii arestaţi se aflau în lagăre (Miercurea Ciuc, Vaslui, 
Tismana etc.) şi în închisori. De acolo li se cerea declaraţia de abjurare 
în care să precizeze că renunţă la activitatea legionară. Destui au 
semnat astfel de declaraţii, printre care, am văzut, şi Nae Ionescu, 
aflat în spital la Braşov. Era, şi aceasta, una din utopiile lui Armând 
Călinescu. O declaraţie de abjurare, smulsă în astfel de condiţii, era 
nulă în fapt. Dar Călinescu urmărea să influenţeze prin astfel de 
declaraţii, publicate toate-n presă, masa tineretului legionar pentru 
a părăsi mişcarea sau, măcar, a-i dilua fanatismul. Codreanu conti¬ 
nua să trimită mesaje din închisoare, îndemmnd la nonviolenţă. îşi 
temea viaţa şi ştia, din experienţă, că, în astfel de clipe încordate, 
prudenţa e de rigoare, neprovocarea adversarului putîndu-i domoli 
agresivitatea sau măcar să n-o sporească. Apoi, ştia bine, evenimen¬ 
tele politice internaţionale curgeau în favoarea sa. Aşteptate prudent, 
ele vor fi folosite la timpul potrivit, restituind mişcării legionare lega¬ 
litatea, forţa şi activismul. Sima continua să nu dea ascultare acestor 
mesaje-ordine, organizînd acţiuni de represalii. în cartea alcătuită la 
dispoziţia lui Ion Antonescu (împotriva legionarismului în general şi 
a lui Sima în special). Pe marginea prăpastiei, se citează un astfel de 
caz, pe care-1 menţionez numai pentru că e amintit, în lucrarea sa. 


1. Preot Ştefan Palaghiţă, Garda de Fier spre reînvierea României, ed. a Il-a, 
Roza Vuiturilor, 1993, p. 111. 

2. Ibidem, p. 112. 

şi de Ştefan Palaghiţă. în noiembrie 1938, cînd regele se afla în vizită 
la Londra, în ţară, atmosfera, şi din cauza legionarilor, era încordată. 
Horia Sima şi, se pare, prof. Vasile Cristescu i-au trimis lui Codreanu 
un mesaj prin care îl vesteau că în Transilvania atmosfera era încăr¬ 
cată, cerînd instrucţiuni. Pe acest mesaj scris, Codreanu ar fi răspuns 
încifrat: „Plăcintă mare în Ardeal însă fără violenţe”. Ceea ce, decodat, 
ar fi însemnat: manifestaţii fără acte de rebeliune. Sima a interpretat 
pe dos mesajul. A organizat incendii la Cluj (incendierea castelului 
de apă), în Bucovina, devastări, atentate, ca acela împotriva rectoru¬ 
lui Universităţii din Cluj, Florian Ştefănescu-Goangă 1 . 

La 15 noiembrie 1938, regele Carol al II-lea a întreprins o călătorie 
în străinătate (15-18 noiembrie la Londra, 19-21 la Paris, 24-25 la 
Berlin). în toată această perioadă, actele agresive ale legionarilor au 
continuat, ele fiind însoţite şi de scrisori de ameninţare cu moartea 
adresate unor militari şi oameni ai poliţiei. Regele a fost sfătuit să 
discute chestiunea legionarilor cu Hitler. Dar convorbirile dintre rege 
şi Hitler nu au fost deloc favorabile, cancelarul cerînd României o 
alianţă totală cu Reich-ul, nedomolindu-şi pretenţia nici la promisi¬ 
unea unor mai intense relaţii comerciale, favorabile Germaniei. Nu 
există probe concludente care să confirme de ce a crezut regele că, 
din convorbirea cu Hitler şi, apoi, cu Gâring, ar fi rezultat că are mînă 
liberă de acţiune împotriva Gărzii de Fier. Sau nu le-a avut şi a voit 
să ofere dovezi că e stăpîn pe situaţie. Fapt este că, la 29 noiembrie, 
regele dă dispoziţii să fie lichidat Codreanu. în aceeaşi noapte, 
Codreanu, împreună cu nicadorii şi decemvirii, deţinuţi la închisoarea 
din Rîmnicu Sărat, sunt îmbarcaţi într-un camion, comuni- 
cîndu-li-se că sunt transportaţi la închisoarea Jilava. în dreptul pădu¬ 
rii Tîncăbeşti sunt asasinaţi, sub motivaţia, invocată apoi cu titlu 
oficial, a fugii de sub escortă. Legionarii au spus, la deshumarea din 
noiembrie 1940 a trupurilor asasinaţilor şi la rejudecarea procesului 
Căpitanului, că, de fapt, cei 14 au fost strangulaţi în camion şi împuş¬ 
caţi, după aceea, de formă. Cadavrele au fost îngropate la Jilava, peste 
cîteva zile, zvîrlindu-se asupra lor vitriol şi depunîndu-se, deasupra 
gropii, plăci de beton. La 30 noiembrie, un comunicat concis anunţă 
uciderea celor 14 fruntaşi legionari. Rumoarea s-a produs de îndată, 
inclusiv în capitalele europene, cu deosebire la Berlin. Raoul Bossy, 
ambasadorul nostru la Budapesta, a aflat că „Hitler ar fi fost furios 
că, îndată după vizita lui Carol la Berchtesgaden, s-a procedat la o 
represiune sîngeroasă, care ar putea fi intepretată ca încuviinţată de 
dînsul, ocrotitorul firesc al mişcărilor de extremă dreapta” (Raoul 
Bossy, Amintiri din viaţa diplomatică, voi. I, Humanitas, 1993, p. 107). 
Regele şi Armând Călinescu credeau că, prin decapitarea şefului 


1. Pe marginea prăpastiei, voi. O, pp. 130-131. 

mişcării legionare, o paralizează. S-au înşelat, o dată în plus. Arestările 
legionarilor, procesele şi asasinatele se ţin lanţ. Sima dispare o vreme 
din ţară (pentru a se pune la adăpost), alţi fruntaşi legionari aflaţi 
incă în libertate (prof. Vasile Cristescu şi Nicoleta Nicolescu) suni 
asasinaţi. Dar clandestinitatea legionară vibra în activitate. 

La 21 septembrie 1939 se produce inevitabilul. O echipă de legio¬ 
nari prahoveni organizează o ambuscadă şi-l asasinează pe Armând 
Călinescu, în zona Cotroceniului, în drumul spre casă al primu- 
lui-ministru. Fanatizaţi pînă la kamikaze, cei nouă legionari din 
comando izbutesc să dispară de la locul asasinării, pătrund în clădi¬ 
rea Radiodifuziunii, ajung în studioul de transmisie şi comunică, 
scurt, ţării ceea ce au făptuit. Era al doilea prim-ministru executai 
de legionari în exerciţiul funcţiunii. Consternare pînă la înfricoşare 
printre guvernanţi şi oficialităţi, în genere. Regele, abătut, ar fi excla¬ 
mat: „N-am cu cine să-l înlocuiesc!”. E numit, în grabă, prim-minis¬ 
tru generalul Gh. Argeşanu, Internele revenindu-i vestitului general 
carlist Gabriel Marinescu. Fără acordul guvernului (o ştim din jurna¬ 
lul lui Petre Andrei, rămas ministru la Instrucţie Publică), dar, pro¬ 
babil, cu îngăduinţa regelui, Gabriel Marinescu dezlănţuie o sîngeroasâ 
acţiune de pedeapsă. încă în seara zilei de 21 septembrie, asasinii lui 
Armând Călinescu, prinşi, sunt împuşcaţi la locul crimei, în dreptul 
lor punîndu-se o pancartă care explica trecătorilor cine sunt. Era un 
spectacol lugubru, contemplat de destui bucureşteni, cu sentimente 
amestecate de repulsie şi condamnare. Astfel de reglări de conturi, 
fără judecată, nu mai cunoscuse ţara românească. Şi ca totul să se 
încununeze, sunt organizate măceluri asemănătoare în închisorile şi 
lagărele unde sunt deţinuţi legionari, ba chiar în oraşele mai impor¬ 
tante sunt ucişi şi expuşi în stradă legionari cunoscuţi de poliţie. S-a 
spus că au fost astfel ucişi 300 de legionari. Gazetele legionare de 
după 6 septembrie 1940 au fixat cifra de 252. Şi erau, mai toţi, frun¬ 
taşi ai mişcării. Violenţei legionare i se opunea violenţa. Şi una, şi alta 
sunt de neacceptat. Se demonstrase că promisiunile lui Codreanu de 
la început că mişcarea sa repudiază violenţa, că nici nu doreşte pute¬ 
rea, că nu urmăreşte decît o acţiune de educare şi purificare au rămas 
biete deziderate neîntemeiate. Violenţa a devenit, de fapt, mijloc de 
luptă politică. Acum totul se învolburase şi se egalizase. în jurnalul 
său, Petre Andrei nota dezaprobator: „Ciudat! Fără nici o judecată, 
cît de sumară! Generalul Gabriel Marinescu depăşeşte orice limită. 
Aproape toţi membrii guvernului, pe care i-am văzut, credeau că tre¬ 
buiau judecaţi, nu omorîţi aşa la înlîmplare. Dar el nu a întrebat pe 
nimeni şi a făcut-o de capul lui. Chiar Victor Iamandi părea că are 
rezerve faţă de modul cum s-a procedat. Am comunicat d-lui ministru 
Urdăreanu părerea mea să înceteze spectacolul oribil al expunerii 

cadavrelor şl că e bine să se schimbe ministrul la Interne, căci nu 
merge aşa cum a procedat el, că se Introduce un sistem nenorocit 
pentru ţară” 1 . 

Tentativa de înfricoşare n-a dat rezultat. Dar cu acest val de masa¬ 
cre, adăugat asasinării lui Codreanu, în noiembrie 1938, mişcarea 
legionară e văduvită de elita ei conducătoare. Fizionomia ei, de acum 
încolo, va fi cu totul alta. Dar, cum spuneam, germenii violenţei se 
aflau, in nuce, în structurile ei de început şi înfruntările din anii trei¬ 
zeci i-au îngăduit să se dezvăluie. Degeaba au tot acuzat şi mai acuză 
gtmetiştii pe Sima, denunţîndu-1 că a trădat crezul lui Codreanu, 
deviind mişcarea legionară de la rosturile ei. N-au dreptate. Violenţa, 
elogierea morţii ca jertfă eroică, asprimea disciplinei care cerea mem¬ 
brilor supunerea totală în încredinţarea misiunii, cultul forţei, asasi¬ 
natul ca armă politică, spiritul sediţios se aflau, bine instalate, de la 
origini în mişcarea legionară. Singurul lucru adevărat e că, dispărînd 
fruntaşii şi conducerea fiind acaparată de Sima şi ai lui, în legătură 
directă cu Codreanu, mişcarea legionară a fost invadată, mai ales din 
septembrie 1940, de o masă amorfă, venită pentru chiverniseală, 
înainte, înrolarea în mişcarea legionară presupunea sacrificiu şi sufe¬ 
rinţă pentru un crez. Acum, fiind la putere, au venit masiv spre ei 
doritorii de profit şi carieră. Sima se tot lăuda (în Era libertăţii ) că 
mişcarea numără 500.000 de aderenţi. Chiar dacă această cifră ar fi 
fost, în realitate, mai mică, şi tot e o schimbare marcantă de fiziono¬ 
mie. Dintr-un partid de cadre, mişcarea legionară devenise una de 
masă, cu aderenţi în goană după căpătuială. 

Situaţia internaţională, determinată de realităţile din Europa Cen¬ 
trală, e potrivnică politicii regelui de păstrare a alianţelor tradiţionale 
cu marile democraţii. Germania e tot mai agresivă şi, după tratatul 
Molotov-Ribbentrop, din 23 august 1939, ale cărui clauze secrete nu 
erau, fireşte, cunoscute, fruntariile ţării noastre erau, toate, amenin¬ 
ţate (la răsărit, la sud, la vest). Vremurile se arătau a fi rele şi primej¬ 
dioase. Dar noul curs al politicii internaţionale era favorabil mişcării 
legionare. Nu aveau legionarii un idol în Germania hitleristă? Nu 
declarase Codreanu, în decembrie 1937, că în 48 de ore de la venirea 
sa la putere România va avea un tratat de alianţă cu Germania? Nu-şi 
găsiseră sălaş de ascundere în Germania căpeteniile legionare rămase 
în viaţă? Germania, adorată de ei, care ne va impune totuşi, în 1940, 
durerosul dictat de la Vlena, era oricum protectoarea legionarilor. în 
consecinţă, regele s-a adaptat situaţiei, încercînd o conciliere cu miş¬ 
carea legionară. Primele semne s-au văzut în noiembrie 1939, odată 
cu înscăunarea lui Gh. Tătărescu ca prim-ministru, renunţîndu-se la 
serviciile lui Gabiiel Marinescu (la Interne) şi Victor Iamandi (la 


1. Petre Andrei, Jurnal Memorialistică. Corespondenţă, Graphix, 1993, p. 80. 

Justiţie). Noul ministru de Interne, Mihail Ghelmegeanu, şi ministrul 
Palatului, Emest Urdăreanu, au primit misiunea să ducă tratative cu 
mişcarea legionară, prin dr. Vasile Noveanu, fost amic din copilărie 
cu Codreanu, reprezentant al „generaţiei de la ’22”. în martie 1940, 
au fost aduse, din închisori, unele elemente fruntaşe legionare şi 
lăsate să delibereze împreună cu Noveanu la Prefectura Poliţiei Capi¬ 
talei o posibilă conciliere cu oficialitatea. Desigur că nu întreaga 
Camarilă era de acord cu această reorientare politică. Dar regele o 
dorea şi concilierea trebuia să se producă. Fruntaşi legionari impor¬ 
tanţi au acceptat oferta regală. Unii - Comeliu Georgescu, Radu 
Mironovici, dr. Vasile Noveanu, Augustin Bidianu, Vasile Iasinschi, 
Horaţiu Comaniciu, Şt. Palaghiţâ etc. - au semnat o scrisoare, publi¬ 
cată în presă, de supunere faţă de rege, în care, printre altele, se 
declara: „...Luptători neînfricaţi pentru statul naţional integral, pio¬ 
nieri ai Domniei atotstăpînitoare a Domnului în măreţia voievodală, 
nu ne-am îndoit nici în suferinţă, nu ne-am clătinat nici în credinţă 
că Domnul acestor generaţii tinere va fl înfăptuitorul unei Românii 
puternice în graniţele ei de nestrămutat şi respectată în concertul 
politic mondial. Liberi şi stâpîni pe inimile noastre, venim să depunem 
la picioarele Tronului toată dragostea şi credinţa, toată puterea de 
muncă şi tot devotamentul pe care însăşi jertfele noastre stau măr¬ 
turie. Strîns uniţi în jurul Majestăţii Voastre, legionarii de ieri, luptă¬ 
torii de astăzi, stau gata la porunca împărătească să-şi dea tributul 
de jertfă în slujba neamului...”. în continuarea acestei scrisori se 
publică apelul unor conducători ai mişcării legionare („foşti grade şi 
funcţionari ai mişcării legionare”) care invită membrii săi: „să ne 
adunăm cu toţii sub sceptrul biruinţei şi încadraţi în noua stare de 
lucruri, mîndri de patria noastră, să-i aducem jertfa care i se cuvine” 1 . 
(Apelul purta aceleaşi semnături.) 

Mai intransigent se arăta grupul legionarilor din Germania, în 
frunte cu Papanace, Sima. Şi cereau o amnistie. în 18 aprilie 1940, 
regele a primit o delegaţie a legionarilor, printre care şi doi fondatori 
ai mişcării: Ilie Gîmeaţă şi Radu Mironovici. în urma acestei întreve¬ 
deri, prin decizii ale Ministerului de Interne din martie şi aprilie 1940 
(la 26 aprilie s-a emis şi un decret regal), unii legionari (cei care nu 
suferiseră condamnări) sunt eliberaţi din lagăre. Apoi au fost şi amnis¬ 
tiate unele infracţiuni. Concilierea a eliberat din lagăre şi închisori 
mulţi legionari. Departe de a coopera cu autorităţile, ei şi-au reluat 
activitatea subterană. Iar după instalarea, la 4 iulie 1940, a guvernu¬ 
lui Ion Gigurtu, activitatea legionarilor cunoaşte cu adevărat un revi¬ 
riment, Sima primind portofoliul Cultelor şi Artelor, Vasile Noveanu pe 
cel al Inventarului Avuţiilor Publice, iar Augustin Bidianu, subsecretar 


1. Porunca Vremii, IX, nr. 1603, martie 1940. 

la Finanţe. Trei zile mai tîrziu. Sima renunţă la portofoliu, iar Noveanu 
rămîne pînâ la 3 septembrie. Dar legionarii îşi reiau, intens, activita¬ 
tea, reorganizîndu-se ca partid şi aşteptînd clipa favorabilă. In între¬ 
vederea de la 2 august cu primul-ministru Gigurtu în legătură cu 
pretenţiile horthyste, Sima recomandă să fie acceptate, pentru că, 
oricum, victoria Axei în război ne va readuce teritoriile cedate. în 
Consiliul de Coroană din 30 august 1940, reprezentanţii legionarilor 
(părintele Ion Moţa şi Horia Codreanu) s-au pronunţat, şi ei, pentru 
acceptarea arbitrajului propus de Germania şi Italia, care, cum se ştie, 
a fost de fapt un dictat. La 1 septembrie, în oraşele ţării, inclusiv în 
Bucureşti, au loc manifestaţii împotriva Dictatului de la Viena. Valul 
nemulţumirii, care cuprinsese şi armata, îl îngrijorează pe suveran. 
Căuta o soluţie pentru un nou guvern. Vaier Pop i l-a propus pe gene¬ 
ralul Ion Antonescu. 

3. Gardiştii lui Sima plănuiesc un puci pentru 3 septembrie 1940, 
prin ocuparea postului de radio Bod. Cete de legionari au atacat 
Palatul Regal, Palatul Telefoanelor, clădirea Radiodifuziunii. Mişcări 
protestatare ale legionarilor au loc şi în provincie (Braşov, Constanţa, 
Timişoara). Sima a denumit această ridicare a Gărzii de Fier „revolu¬ 
ţia legionară”. Puciul, cu rezultate bune pentru legionari în provincie, 
a eşuat tocmai la Bucureşti. Dar aceste mişcări de stradă l-au îngri¬ 
jorat pe rege, care a fost nevoit să caute o altă formulă de guvern. Va 
apela, după sfatul lui Vaier Pop, la generalul Ion Antonescu. Acesta, 
evadat de la Mănăstirea Bistriţa, unde avusese domiciliu obligatoriu, 
se întîlnise, la Ploieşti, cu Iuliu Maniu, şi conveniseră să obţină abdi¬ 
carea lui Carol al II-lea, după care, împreună cu liberalii, vor alcătui 
un guvern de concentrare naţională. In 4 septembrie, manifestaţiile 
reîncep, dar poliţia şi armata le reprimă la Bucureşti. însă, încă în 
seara zilei de 3 septembrie, regele l-a invitat la Palat pe Antonescu. 
Convorbirea a fost tensionată, generalul reproşîndu-i regelui că e 
vinovat pentru dezastrul ţării. Finalmente, regele, satisfăcîndu-i lui 
Antonescu unele cereri neînsemnate (înlăturarea unor personaje din 
anturajul Camarilei), părea a-1 fi potolit şi chiar cucerit pe interlocu¬ 
tor. Şiret, Antonescu s-a arătat cooperant, deşi era hotărît (chiar 
dinaintea convorbirii cu Maniu) să-l detroneze pe rege. Dar, pînă 
atunci, îi convenea să formeze un guvern din însărcinarea suveranu¬ 
lui. Trebuia să fie un guvern de uniune naţională, din care să facă 
parte şi legionarii ca titulari la trei ministere mai puţin însemnate. 
Preparativele fiind încheiate, la 4 septembrie, regele a primit demisia 
guvernului Ion Gigurtu, generalul fiind desemnat ca premier. Ciudată 
a fost însă comportarea celor două partide mari, care contau (al naţi- 
onal-ţărăniştilor şi al liberalilor). Pur şi simplu s-au păstrat în rezervă, 
refuzînd deşi promiseseră să-şi delege reprezentanţii în guvernul lui 

Antonescu. Maniu şi Brătianu au purtat convorbiri cu generalul încă 
înainte de a fi însărcinat cu formarea guvernului şi dăduseră asigu¬ 
rări. Vor rămîne inoperante. Convorbiri a purtat noul premier şi cu 
reprezentanţi ai Gărzii de Fier (Sima se afla ascuns la Braşov) şi cu 
ambasadorul Germaniei, Fabricius. Acestuia din urmă i-a mărturisit 
intenţia instituirii unei dictaturi a sa, şi detronarea în viitorul apropiat 
a regelui şi angajamentul că va aplica de îndată reglementările Dicta¬ 
tului de la Viena, cerînd instalarea, în ţară, a unei misiuni militare 
germane. Legionarii cer decis înlăturarea imediată a regelui, pe care 
Antonescu o voia realizată tot mai tîrziu, umilindu-1 o vreme prin 
uzurparea tuturor prerogativelor. Legionarii reiau presiunile de stradă. 
Iar Antonescu, lipsit de un partid şi refuzat de P.N.Ţ. şi P.N.L., nu are 
altă soluţie decît să se bizuie pe sprijinul de masă al legionarilor, 
într-o singură revendicare se întîlneau legionarii cu liberalii şi naţio- 
nal-ţărănişti: abdicarea neîntîrziată a regelui. Antonescu îi comunică 
această doleanţă imperativă regelui în seara zilei de 4 septembrie. 
După consultări cu oamenii săi de încredere (puţini!), regele Carol 
al II-lea, sperînd că această concesie va fl suficientă pentru salvarea 
tronului, semnează, în dimineaţa zilei de 5 septembrie, decretul prin 
care suspendă Constituţia sa din 1938, parlamentul-fantomă, încre- 
dinţîndu-i lui Antonescu depline puteri pentru conducerea statului, 
rezervîndu-şi, pentru sine, cîteva minore prerogative, din cele strict 
constituţionale, de pe vremea dinainte de februarie 1938. A doua zi, 
generalul a continuat convorbirile cu şefii partidelor (P.N.Ţ., P.N.L, 
Garda de Fier) pentru formarea guvernului. Toţi au cerut, în prealabil, 
detronarea regelui. Iar în seara zilei de 5 septembrie, legionarii şi-au 
reluat agitaţiile de stradă, manifestînd în faţa Palatului Regal, şi armata 
(între timp, Antonescu l-a înlocuit, la comandamentul militar al capi¬ 
talei, pe generalul Argeşanu, devotatul regelui, cu generalul Coroamă, 
simpatizant legionar) nu intervenea defel, deşi avea misiunea de a 
păzi Palatul. Seara, Antonescu îi trimite regelui, printr-un emisar, o 
scrisoare prin care îi cerea abdicarea şi să părăsească ţara. Carol a 
avut în cursul nopţii noi convorbiri cu puţinii săi apropiaţi (printre 
care şi Mihail Manoilescu). Doi generali i-au sugerat rezistenţa, ei 
angajîndu-se să lichideze «rebeliunea” lui Antonescu. Ceilalţi - mai 
ales Manoilescu, după ce se consultase cu Fabricius - l-au sfătuit să 
abdice. Antonescu, insistent, i-a trimis regelui un ultimatum la orele 
4 dimineaţa. Două ore mai tîrziu, convins că rezistenţa e fără speranţe, 
cinicul rege Carol al II-lea semnează actul de abdicare. Aventura sa, 
scandaloasă, de 10 ani pe tronul nefericitei Românii înceta. Şi de n-ar 
fi fost împrejurarea externă, nefavorabilă şi ţării, şi regelui, s-ar mai 
fi prelungit, sfidătoare 1 . 


1. Cf. şi Ion Ardeleanu, Mircea Muşat, România după Marea Unire, voi. II, partea 
a n-a, pp. 1313-1330. 

Antonescu este, de fapt, stăpînul situaţiei. Necăpătînd agrementul 
P.N.Ţ. şi P.N.L., va fi nevoit să se sprijine - ca partid - exclusiv pe 
legionari. Aceştia îşi încep parastasele şi manifestările publice, cea 
mai importantă fiind - la începuturi - solemnitatea din 13 septembrie 
pentru cinstirea Căpitanului, cu coloane de legionari îmbrăcaţi în 
cămăşi verzi care străbat străzile Bucureştiului, Sima - evident - ros¬ 
tind o cuvântare. Dădeau impresia că simt factorul de putere. Nu erau 
încă, deşi izbutiseră să inculce acest sentiment în ţară (de pildă, au 
reuşit prin legionarul Nelu Manzatti - de fapt Mînzatu -, care a căpătat 
acordul lui Nichifor Crainic, încă titular al Ministerului Propagandei 
Naţionale, ca semnalul la radio să fie acordurile primei strofe din 
SJvvtă tinereţe legionară 1 ). Antonescu mai spera să obţină din partea 
P.N.Ţ. şi P.N.L. să delege reprezentanţi în guvern. Fiind refuzat, a ape¬ 
lat la cîţiva tehnicieni din afara partidelor, generali şi legionari. în 
perioada 6-13 septembrie, Antonescu a dus tratative cu Sima, prin 
intermediul generalului Dragomir. Antonescu dorea mult - insista, 
pentru asta, şi Mihai Antonescu, care fusese georgist - includerea în 
guvern a lui Gh. Brătianu, Sima fiind, în principiu, de acord, cu con¬ 
diţia ca acesta să nu-i disloce ministerele dorite pentru legionari, 
înţelegerea cu Gh. Brătianu a eşuat, pentru că dorea prea mult 
(vicepreşedinţia, Externele şi toate ministerele economice). De fapt, 
Gh. Brătianu ridicase aceste prea mari pretenţii pentru a nu intra în 
guvern, compromiţlndu-se alături de legionari 2 . 

înţelegerea Antonescu-Sima a fost perfectată în timpul solemnită¬ 
ţii pentru cinstirea lui Codreanu. Legionarii au căpătat: vicepreşedin¬ 
ţia (Horia Sima), Internele (generalul Petrovicescu), Externele (Mihail 
Sturdza), Sănătate, Muncă, Ocrotiri Sociale (Vasilelasinschi), Educaţie, 
Culte şi Instrucţie Publică (Traian Brăileanu), Ministerul Colonizării 
şi Evacuării Populaţiei (Comeliu Georgescu), două subsecretariate de 
stat (Al. Constant la Propagandă, Constantin Papanace la Finanţe). 
La 14 septembrie, România e proclamată stat naţional-legionar. Decre¬ 
tul regal, promulgat în aceeaşi zi de 14 septembrie, precizează, prin¬ 
tre altele: „2. Mişcarea legionară este singura mişcare recunoscută în 
noul stat, avînd ca ţel ridicarea morală şi materială a poporului 
român; 3. Dl general Ion Antonescu este conducătorul statului naţi¬ 
onal-legionar şi şeful regimului legionar; 4. Dl Horia Sima este coman¬ 
dantul mişcării legionare” 3 . 

Menţiunea din decretul regal că Sima este comandantul mişcării 
legionare a constituit izvorul contestării sale, în mişcare, de către vechii 
comandanţi. La 2 noiembrie 1935, Căpitanul îi adresase o circulară. 


1. Cf. Horia Sima, Era libertăţii, voi. I, Madrid, 1982, p. 18. 

2. Ibidem, p. 42. 

3. Ibidem, p. 56. 

într-un fel de felicitare: „Horia Sima, 1. E bun sistemul întrebuinţat 
de Timişoara. Cred că va da roade bune. 2. N-ai nici o teamă. Sunt 
simple ameninţări. în faţa lor însă cu atît mai aprig trebuie să apară 
legionarul. Sfldează-i cu toate ameninţările lor şi plînge-le de milă 
pentru ce-i aşteaptă” 1 . Dar Sima nu apucase să fie în comandamentul 
central pe vremea lui C.Z. Codreanu. Intrat în Legiune prin 1928-1930, 
în cadrul Centrului Studenţesc din Bucureşti, a devenit şef al jude¬ 
ţului Severin, apoi pe întregul Banat. N-a făcut însă parte din coman¬ 
damentul central sau din Senat pe vremea Căpitanului. împrejurările 
amintite, din anii prigonirii (1938-1940), l-au adus în frunte, în lipsa 
altor cadre cu stagiu din vremea lui Codreanu. Tensiunea dintre Sima 
şi vechile cadre din conducerea legionară s-a instalat pe dată. Radu 
Mironovici, Ilie Gîmeaţă, Corneliu Georgescu (fondatori), Mile Lefter, 
preotul Dumitrescu-Borşa, Vlorel Trifa (fostul preşedinte al U.N.S.C.R.) 
nu vedeau cu ochi buni instalarea lui Sima la cîrma mişcării. îl con¬ 
siderau un neofit şi chiar un uzurpator, alăturîndu-se sau sprijinind 
disidenţa bătrinului Ion Zelea Codreanu. Acesta nu-1 recunoştea pe 
Sima drept şef al Legiunii, începînd, chiar de la 6 septembrie, să facă 
numiri în diferite funcţii şi chiar să ocupe Casa Verde din Bucureşti. 
I-ar fi declarat ritos lui Sima că pe scaunul Căpitanului nu va sta 
decît tatăl său. A mers pînă acolo în rezistenţa sa încît a refuzat să 
participe şi la solemnitatea zilei Căpitanului, să facă parte din guvern, 
(inîndu-se deoparte de orice manifestări ale mişcării. „Pretenţia prof. 
Codreanu - scria Sima - de a conduce mişcarea legionară era absurdă. 
Dacă nu eram eu, putea s-o conducă oricare alt legionar, afară de 
prof. Codreanu. în primul rlnd pentru că prof. Codreanu nu cunoştea 
ordinea internă a mişcării... Prof. Codreanu cerea să fie recunoscut 
Şef al Legiunii în virtutea faptului că este tatăl Căpitanului, adică voia 
să pună în aplicare principiul eredităţii pe care tocmai fiul său îl 
declarase nepotrivit pentru a servi de criteriu la alegerea cadrelor de 
conducători la toate nivelele. S-a mai întlmplat apoi lucrul neplăcut 
că biruinţa mişcării s-a realizat peste capul profesorului, care era pe 
punctul să torpileze întreaga acţiune de la 3 septembrie prin proiec¬ 
tata lui audienţă la rege, de la care l-am oprit în ultimul moment.” 
După victorie, „pretindea o şefie care-i depăşea posibilităţile lui şi care 
şi aşa nu ar fi putut-o exercita niciodată, chiar dacă nu aş fi fost eu” 2 . 
Sima acreditează chiar opinia că, din 6 pînă în 13 septembrie, Antonescu 
ar fi aşteptat să vadă care dintre cele două tabere (Codreanu bătrînul 
sau Sima) stăpîneşte mişcarea legionară, pentru a trata cu aceea 
care deţinea puterea efectivă. Cît despre disidenţa grupului dr. Vasile 
Noveanu (aceea din guvernul Gigurtu), aceasta a fost anihilată rapid. 


1. CirculărUe Căpitanului, 1934-1937, 1937, p. 48. 

2. Horia Sima, op. cit, voi. I, pp. 16-17. 

Mal rezistentă se dovedea a fl aceea a Ini Codreanu-tatăl, sprijinit de 
cîţiva şefi legionari reveniţi din Germania, neavînd parte şi de reaze¬ 
mul altor căpetenii, chiar dacă nici aceştia nu vedeau cu ochi buni 
instalarea la cîrmă a lui Sima. Acesta, abil, prin numiri în funcţiuni, 
a izbutit să creeze o conducere a mişcării botezată Forul Legionar, din 
care făceau parte, pe lingă Sima, Traian Brăileanu, Ilie Gîmeaţă, Radu 
Mironovici, Corneliu Georgescu, Mile Lefter, Vasile Iasinschi, Ion 
Popescu-Buzău, Constantin Papanace. Bătrînul Codreanu se ţinea 
dîrz şi, retras la Huşi, nu înceta să-l denunţe pe Sima drept uzurpa¬ 
tor. O vizită a lui Sima la Huşi, la 5 noiembrie 1940 (la sfatul Elenei 
Codreanu şi al Iiidentei Moţa), n-a dat rezultate. Bătrînul continua 
să ceară predarea şefiei mişcării legionare şi recunoaşterea sa drept 
„locţiitor pămîntesc al Căpitanului”. O săptămînă mai tîrziu s-a pro¬ 
dus şi o lovitură în forţă a grupului Codreanu-tatăl, ocupînd sediul 
Casei Verzi din strada Gutenberg, profesorul instalîndu-se solemn pe 
scaunul Căpitanului şi începînd să dea ordine. A intervenit, repede, 
poliţia legionară şi, după focuri de revolver şi doi morţi, ordinea a fost 
restabilită. Codreanu-tatăl s-a înapoiat la Huşi, iar acoliţii săi (Radu 
Ciorogaru, preotul Dumitrescu-Borşa şi Dumitrescu-Zăpadă) au fosl 
excluşi din mişcare de către Forul Legionar 1 . Dar tensiunile intestine 
s-au menţinut tot timpul în cursul celor patru luni (mai precis, 131 de 
zile) ale statului naţional-legionar. 

Legionarii, odată ajunşi coparticipanţi în fruntea statului, se orga¬ 
nizează, adaptîndu-se situaţiei la care de atîta vreme visaseră. Mal 
întîi fac să reapară gazetele lor. La 8 septembrie reapare Buna Vestire 
(a fost o ediţie specială în 6 septembrie), director fiind Gr. Manoilescu 
şi prim-redactor (denumirea de atunci pentru funcţiunea de redac- 
tor-şef) Constantin Noica (echipa aceasta conducătoare îşi va înceta 
funcţiunile la 20 octombrie 1940, Noica fiind înlocuit cu Horia Stamatu). 
La 16 octombrie reapare Cuvîntul (o menţiune preciza: „ziar al mişcă¬ 
rii legionare”), avîndu-1 ca director pe prof. P.P. Panaitescu, devenit 
rector al Universităţii din Bucureşti. Provincia avea parte, şi ea, de 
numeroase gazete legionare. Sunt rapid reeditate cărţile lui Codreanu 
şi ale altor fruntaşi legionari şi unele broşuri şi cărticele din „fondul 
tradiţional” al mişcării. Grijă mare a avut conducerea mişcării să-şi 
creeze fonduri pentru fortificarea financiară. Chiar la 18 septembrie 
a luat în primire patrimoniul Străjii Ţării, inclusiv sediile acesteia. 
Apoi legionarii au devenit conducători ai Oficiului de Românizare, 
acaparînd magazine, întreprinderi din proprietatea unor evrei. E ali¬ 
mentat cu mari sume, smulse cu japca, fondul Ajutorului Legionar, 
care se reorganizează la 26 septembrie. Dacă pînă la 6 septembrie 
condiţia de legionar presupunea sacrificiu şi suferinţă, acum începe 


1. Horia Sima, Era libertăţii, voi. I, Madrid, 1982, pp. 587, 590-591, 592, 598. 

să renteze. Criteriile de selecţie a aderenţilor nu mai funcţionează ca 
înainte, mişcarea sporindu-şi numărul ameţitor, printre noii membri 
fiind multă pegră din lumea mahalalelor, surtucărime din cea a sate¬ 
lor. Numărul membrilor a crescut vertiginos, Sima apreciind - pentru 
aceste luni de domnie - că Legiunea ajunsese la jumătate de milion 
de persoane. Adversarii lui Sima i-au reproşat această prea largă 
deschidere a porţilor, socotind-o un act deliberat de pervertire a miş¬ 
cării. Dar simiştii au aprobat această recrutare supranormativă, 
văzînd în ea un triumf. Era evident că fizionomia mişcării era alta, 
haotică, rapace, cu neofiţi puşi pe căpătuială şi aranjare. Devenise 
un organism greu de controlat şi condus. Şi avea în mînă puternice 
pîrghii politico-administrative: primării, prefecturi, cîteva ministere, 
o poliţie proprie, posturi în conducerea Oficiilor de Românizare, în 
aparatul administrativ al primăriilor, judeţelor, ministerelor, instituţii 
culturale şi altele de tot felul. 

Legiunea trăia fenomenul inedit de partid ajuns la putere, în care 
nu numai noii aderenţi, dar şi destule cadre vechi îşi erodau idealis¬ 
mul doctrinar datorită tentaţiei banului şi a rapidei îmbogăţiri. In 
nesiguranţa dăinuirii regimului instaurat, pofta de îmbogăţire trebuia 
satisfăcută rapid, cu orice mijloace. Degeaba scriau gazetele legionare 
despre jertfă, dreptate şi crez, încercînd să-şi educe contingentele, 
pentru că jos, la bază (şi, adesea, chiar mai sus), acţiona, vorace, 
foamea de înavuţire neîntîrziată. Apoi, devenit peste noapte partid de 
guvernămînt, membrii Legiunii, nutriţi şi cu ideea că înfăptuiesc o 
revoluţie naţională, nu mai ţineau seama de lege şi ordine, socotind 
că dispoziţia unui comandant sau propria vrere ţine loc de normă 
juridică. Vor fi acest haos generalizat şi domnia bunului-plac insta¬ 
urate de legionari unul din asprele reproşuri ale lui Ion Antonescu, 
sporind tensiunea dintre Sima şi general, care chema mereu, inclusiv 
în şedinţele Consiliului de Miniştri, la ordine şi legalitate. Este cu 
totul semnificativ acest comunicat al generalului Antonescu publicat 
în ziare la 8 octombrie 1940: „Unele elemente îmbrăcate clandestin 
în cămaşă verde şi altele cu false tocuri de ziarist la ureche merg din 
casă în casă şi din întreprindere în întreprindere, în capitală şi în 
ţară, pentru a ameninţa, a teroriza şi a stoarce bani... Preşedintele 
Consiliului de Miniştri roagă pe toţi care au fost sau vor mai fi atacaţi 
de aceşti piraţi să nu se lase intimidaţi şi să anunţe imediat Siguranţa 
Statului. Nu poate fi adevărat legionar acela care calcă ordinul meu 
şi care iese din legea statului, din legea ordinei şi din legea omeniei. 
Cercetarea de orice natură, într-un stat de ordine, cum este acela 
naţional-legionar pe care-1 voim, nu o pot face decît organele create 
de lege şi pedeapsa, pentru orice faptă, nu o poate aplica decît justi¬ 
ţia. Altfel deschidem poarta anarhiei şi pe ea va intra furtuna care va 
spulbera totul şi fără alegere... Oricui ar aparţine omul ca credinţă, 
el este tot om, şi legionarul adevărat nu trebuie să uite aceasta. Cine 

nu ascultă de această poruncă trebuie să ştie că compromite noul 
regim. în consecinţă, va fi socotit ca duşman al regimului şi tratat 
ca atare oricine se abate de la această cale. Regimul trebuie să triumfe, 
dar numai pe căi legale. Altfel este pieirea tuturor. General Antonescu” 1 . 

Iar solemnităţile, paradele, oficierile se ţineau lanţ. După manifes¬ 
tările din septembrie, la 6 octombrie are loc, la Bucureşti, ceea ce s-a 
numit marea demonstraţie de forţă legionară, cu participarea a peste 
o sută de mii de cămăşi verzi care defilează în faţa lui Antonescu şi 
a lui Sima. Radu Mironovici, comandant al Bunei Vestiri, e prezentat 
ca organizator al manifestaţiei. La 27 octombrie sunt reînhumate, 
la Predeal, osemintele legionarilor ucişi In lagărul de la Vaslui. La 
8 noiembrie, o mare festivitate şi manifestaţie, în capitala Moldovei, 
proclamă Iaşiul oraş al mişcării legionare. Apoi, în cursul lunii noiem¬ 
brie, începe şi se încheie revizuirea proceselor lui C.Z. Codreanu. La 
30 noiembrie, la Mausoleul de la Casa Verde din Bucureşti, are loc 
reînhumarea lui C.Z. Codreanu, a decemvirilor şi a nicadorilor. Fireşte 
că procesiunea s-a făcut printr-o mare demonstraţie. Şi n-am citat decît 
cîteva dintre cele mai răsunătoare manifestaţii. în sfîrşit, mişcarea 
condusă de Sima reia tradiţia organizării taberelor de muncă, a colec¬ 
tării fierului vechi (se numea, desigur, „bătălia pentru fierul vechi”), 
iar după cutremurul din 10 noiembrie echipe de legionari lucrează, 
activ, pentru înlăturarea dărîmăturilor şi salvarea eventualilor supra¬ 
vieţuitori. 

Vindicta a fost ţelul urmărit de legionari chiar de la instalarea lor 
la putere. Voiau aşadar să-i pedepsească pe cei ce iniţiaseră şi con¬ 
duseseră prigonirile legionarilor în anii 1938-1940. în Cărticica şefu¬ 
lui de cuib, la punctul 84, se spune: „Primul punct de program legionar. 
Dacă vă întreabă cineva ce este jurămîntul pentru pedepsire. A doua 
zi după victoria legionară se va constitui Tribunalul excepţional, care 
va chema în faţa lui şi va judeca pentru trădare de patrie 

a) pe toţi jefuitorii banului public; 

b) pe toţi cei ce au primit mită înlesnind afaceri; 

c) pe toţi cei ce, încălcînd legile fundamentale ale ţării, au perse¬ 
cutat, au închis, au lovit pe legionari sau în familiile lor. Orice func¬ 
ţiune ar deţine, de la jandarm pînă la ministru, nimeni nu va scăpa 
acestei judecăţi... Naţiunea română, conştientă de drepturile ei, va 
începe viaţa cea nouă prin pedepsirea legală. Acest ceas îl aşteptăm 
şi răbdăm. Fără acest ceas al pedepsirii nu este posibilă nici o refacere 
în această ţară” 2 . Şi Căpitanul legionarilor nu prevestise, în 1937, 
omuciderile violente din 1938-1939? Printre legionari se agita ideea 


1. Porunca Vremii, IX, nr. 1766, 8 octombrie 1940. 

2. Comeliu Zelea Codreanu, Cărticica şefului de cuib, 1937, p. 86. 

că al lor Căpitan ar fi lăsat ca voinţă testamentară ideea că, după 
venirea la putere, li se va îngădui un termen de 24 de ore pentru 
acţiunea de pedepsire. Voiau ardent să-şi răzbune suferinţele şi, mai 
ales, pe camarazii..., printre care se afla chiar Căpitanul. Cereau 
imperativ împlinirea pedepsirii, promisă sigur de Căpitan în Cărticica... 
Dar se împiedicau de intransigenţa lui Antonescu. în loc de pedepsire, 
acesta a dispus, la 30 septembrie, aşezarea sub regimul domiciliului 
obligatoriu a unor foşti demnitari. Legionarii au văzut în asta mai 
curînd o punere la adăpost şi îl acuzau pe general că urmăreşte coco- 
loşirea adversarilor Legiunii. Grigore Manoilescu, directorul Bunei 
Vestiri, a scris chiar, la 13 octombrie 1940, articolul „Prea multă ele¬ 
ganţă”, în care denunţa această politică de apărare a foştilor demnitari 
vinovaţi de prigonirea şi uciderea legionarilor 1 . Antonescu s-a supărat 
şi Legiunea a fost nevoită să schimbe conducerea gazetei (director 
Al. Constant, prim-redactor Horia Stamatu). Fireşte că au fost arestate 
unele persoane, foşti demnitari şi unii socotiţi implicaţi direct în asa¬ 
sinarea unor legionari. Dar Antonescu cerea judecarea lor şi apoi 
pedepsirea, iar legionarii, impacienţi, vedeau în aceasta o tergiversare 
vinovată menită să-i apere pe prigonitorii lor. Impasibil, Antonescu se 
revendica de la principiul legalităţii, din litera căreia declara că nu se 
abate. Tensiunea dintre cele două tabere abate lua proporţii. 

O preocupare absorbantă o reprezenta N. Iorga, socotit de legionari 
drept vinovatul iniţial al asasinării Căpitanului lor. Campania de 
presă, efectiv de instigare la asasinat, a fost pornită de Porunca Vremii, 
zeloasă în a veni în întîmpinarea doleanţelor legionare. Exclusă nu e 
nici o înţelegere prealabilă. în 8 septembrie, ziarul lui flie Rădulescu 
scria: „D.N. Iorga este cel mai autentic şi mai consacrat călău moral 
al tineretului naţionalist. Prin scrisul lui, prin conferinţele lui, prin 
«sfaturile pe întuneric», prin influenţa lui şi prin teroarea «personali¬ 
tăţii» lui intransigente, N. Iorga e răstignitorul generaţiilor tinere şi 
autorul moral al crimelor săvîrşite în numele unei «idei»”. Două zile 
mai târziu, prim-redactorul gazetei, I.P. Prundeni, semnează infaman¬ 
tul articol „Disecţia unui călău: Nicolae Iorga”: „De peste o jumătate 
de veac ţara trăieşte tirania omului de cauciuc, cum i-a spus cîndva 


1. Iată un fragment din acest articol: „E o mare greşeală de a ierta cu totul pe 
vinovaţii de ieri, pe aceia care au furat şi au benchetuit în timp ce tot ei şi 
slugile lor chinuiau şi ucideau. A întinde vălul tăcerii peste cei vinovaţi de 
prăbuşirea materială şi, mai ales, de întinare morală a ţării, a-i lăsa în judecata 
justiţiei, ferindu-i de condamnarea opiniei publice, este şi mal primejdios... 
Legionarii trebuie să fie drepţi faţă de adversari, dar trebuie să se ferească de 
gingăşia imaculată pe care duşmanii vor să le-o sugereze. Să spună adevărului 
pe nume. Cei ce fac altfel, cei care în numele «eleganţei» acoperă pe hoţi şi pe 
ticăloşi să se gîndească bine ca nu cumva în acest fel să întineze moştenirea 
de bărbătesc curaj a celor căzuţi în prigoană" (Grigore Manoilescu, „Prea multă 
eleganţă". Buna Vestire, serie nouă, 13 octombrie 1940). 

Octavian Goga. De peste o jumătate de veac, N. Iorga terorizează naţia 
cu arţagurile Iul isterice... în cultura naţională N. Iorga rămîne în 
amintirea noastră ca o catastrofă. Intransigenţa lui a împiedicat vic¬ 
toria talentelor tinere... Iorga se înalţă deasupra naţiei în dimensiuni 
de ihtiozaur şi monstrul se voia lins pe la toate încheieturile umede 
şi sărutat în anumite locuri cărnoase şi încreţite... Sinistra vedenie 
cu barbă şi umbrelă s-a amestecat chiar şi în politică, mai ales în 
politică... întreaga viaţă a exsavantului N. Iorga e o nesfîrşită clavia¬ 
tură de contradicţii şi nonsensuri, de aberaţii şi abdicări. Profilul 
prorocului se plimbă hidos pe deasupra naţiei şi ochii lui bulbucaţi 
se congestionează în ţîfhe de o savuroasă originalitate... în calitatea 
lui de enciclopedie ambulantă anexată lui Armând Călinescu, apos¬ 
tolul şi profesorul s-a apucat să scrie împotriva tineretului legionar. 
Ura lui s-a dezlănţuit fantastic şi buzele sale s-au învineţit... N. Iorga 
voia distrugerea tineretului... Prigonirile, lui i se datoresc... Cea dintîi 
condamnare a lui Corneliu Codreanu aparţine d-lui N. Iorga. Se aude? 
Poftim de protestează, iubite şi mizerabile, d-le călău... Lăbărţat ca o 
meduză peste trupul naţiei, sugîndu-i cîte puţin în fiecare zi şi viaţa, 
şi onoarea, N. Iorga e figura rezumativă a descompunerii româneşti. 
Caracterul său de gelatină e specific vremii, rămîne peste veacuri ca 
un monument al inconştienţei... Faptele d-lui N. Iorga invită la medi¬ 
taţie. Este d. N. Iorga im om cu mintea întreagă? Astăzi, din nou, 
zdreanţă apostolică vrea să-şi spună părerea şi mofturile lui se tipă¬ 
resc la gazetă”. Aflat la Herculane pentru a-şi trata reumatismul, 
profesorul telegrafiază, la 11 septembrie, ministrului de Interne, gene¬ 
ral David Popescu, întrebîndu-1: „Puteţi admite infamii ca acelea din 
Porunca Vremii despre mine?”. Era, aici, o invitare la ordine. Dar cine 
mai putea atrage atenţia unei gazete prolegionare pentru astfel de, 
intr-adevăr, infamii? Nici legionara Buna Vestire nu l-a uitat pe Iorga. 
La 11 septembrie. Constantin Noica (prim-redactor al cotidianului) 
semna articolul „Eşti necinstit sufleteşte”, utilizînd o sintagmă din 
scrisoarea lui Codreanu, din 26 martie 1938, către Iorga (aceea care 
a iscat procesul de calomnie intentat Căpitanului legionarilor): „Sunt 
ultimele cuvinte rostite în libertate de Căpitan: «Şi din mormînt îţi voi 
striga: eşti necinstit sufleteşte». Sunt cuvinte pentru rostirea cărora 
s-a găsit un tribunal să-l condamne şi o închisoare să-l primească. 
Şi sunt cuvintele pentru care s-a găsit cineva să-i ceară condamnarea 
şi închiderea. Ce tristă e, uneori, ţara românească! E atât de tristă 
încît fără să ştie, poate. Căpitanul rostea încă o dată una din vorbele 
care să ne privească pe fiecare din noi. Ce mai însemna, în lumina 
celor doi ani şi jumătate de întunerec care aveau să vină, gestul apos¬ 
tolului aceluia care ieşise de mult din funcţia sa apostolică?...”. Numă¬ 
rul din 22 septembrie 1940 (nr. 13 din noua serie a Bunei Vestirii e 
închinat legionarilor căzuţi. O pagină, a şaptea, e consacrată „Tiranilor 

trădători şi ucigaşii neamului”. Sunt aici menţionaţi şi descrişi: Emest 
Urdăreanu, Victor Iamandi, Gh. Argeşanu, Armând Călinescu, Gavrilă 
Marinescu, Moruzov. Jos, pe o coloană de mijloc, o fotografie a lui 
Iorga, deasupra căreia scrie: „Autorul moral N. Iorga”. Iar dedesubt: 
„N. Iorga, apostolul... neamului, primul om care a lovit cu piatra în 
generaţia tînără şi în Căpitan. Declanşarea prigoanei îi aparţine. îl 
aşteaptă eternitatea ignoranţei”. De ar fi fost numai născocită... eter¬ 
nitatea ignoranţei, n-ar fi fost mare pericol pentru destinul savantu¬ 
lui. Dar legionarii voiau răzbunare şi viaţa lui Iorga era efectiv în 
pericol. Iar Buna Vestire instiga la încheierea socotelilor. De la început, 
mariajul dintre Antonescu şi legionari s-a dovedit a nu fi tocmai bizuit 
pe armonie. Partenerii, suspectîndu-se, se pîndeau reciproc. Fiecare 
dorea înlăturarea celuilalt şi preluarea puterii. în octombrie a avut 
loc un schimb de scrisori Antonescu-Sima. Sima, pretinde Antonescu, 
i-ar fi scris: „Regimul legionar cere guvernare în spirit legionar, guver¬ 
nare totalitară. Guvernare totalitară înseamnă monopolul politic al 
unei mişcări, aceea care a biruit, exclusivitate dacă voiţi, aşa e în 
Italia, aşa e în Germania. în România legionară nu mai există loc 
pentru nici un alt partid, pentru nici o altă grupare. Cine îndrăzneşte 
trebuie sancţionat. Pentru că acest lucru e un atribut fundamental 
al statelor totalitare” 1 . în schimb, Antonescu, răspunzîndu-i, i-ar fi 
cerut lui Sima: „o dată pe săptămînă sau de două ori pe lună gene¬ 
ralul Antonescu va prezida Forul de conducere politică a Regimului”, 
adică Forul Legionar 2 . în cartea sa (Era libertăţii ), Sima afirmă că, de 
fapt, Antonescu dorea să preia şi conducerea politică a regimului, 
adică mişcarea legionară. Iar fiecare se revendica de la cerinţa con¬ 
ducerii unice a unui stat totalitar, voind înghiţirea celuilalt. Sima 
povesteşte că la sfîrşitul îndelungatei şedinţe a Consiliului de Miniştri 
din 27 noiembrie 1940 (aceea care a analizat asasinatele de la Jilava), 
Mihai Antonescu a anunţat că generalul Antonescu doreşte să preia 
conducerea mişcării legionare pentru a exista o singură comandă în 
stat, evocînd, cu titlu de exemplu, situaţia din Spania. Ba Mihai 
Antonescu i-a comunicat lui Sima că generalul consideră acest trans¬ 
fer de şefie condiţia sine qua non a colaborării viitoare. Sima a refuzat 
categoric. A convocat Forul Legionar, a discutat chestiunea cu miniş¬ 
trii legionari. Forul Legionar nu a cedat. Dar nici cei doi Antoneşti. 
Ar fi intervenit Neubacher, consilierul economic de la Ambasada 
Germaniei, care a împăcat, pentru moment, părţile 3 . Generalul s-a 
folosit de evenimentul asasinatelor de la Jilava - o dovadă perempto¬ 
rie a anarhiei provocate în ţară de legionari - pentru a cere din nou, 


1. Pe marginea prâpastiei, voi. 1, 1941, p. 153. 

2. Ibidem, p. 160. 

3. Horia Sima, Era libertăţii. Madrid, 1982, voi. II. pp. 188, 192-193. 

aproape ultimativ, conducerea mişcării legionare. Le reproşa legiona¬ 
rilor, chiar de la începutul instaurării statului naţional-legionar, că 
provoacă anarhie în ţară, încâlcind grav normele instituţiilor legale. 
Iar legionarii, la rîndul lor, reproşau lui Antonescu şi miniştrilor teh¬ 
nicieni că au nostalgia statului democratic, protejîndu-i pe foştii dem¬ 
nitari şi funcţionari de stat. Căsătoria de la 14 septembrie vestea un 
rapid divorţ. Fiecare dintre părţi ştia că destinul mezalianţei depinde 
de atitudinea, faţă de flecare partener, a Germaniei. Va cîştiga acea 
parte de care se va decide să se apropie Germania. în amintita sa 
carte. Sima afirmă chiar - după patru decenii - că, de fapt, legionarii 
simpatizau şi aveau ca model nu Germania lui Hitler, ci Italia lui 
Mussolini. Dar că Mussolini ar fl fost, atunci, victima dependenţei 
sale faţă de Hitler, neputîndu-i proteja pe legionari. Iar Hitler le-ar fl 
fost, în fapt, ostil legionarilor, bănuindu-i a fi un factor de turbulenţă 1 . 
Hitler, ce-i drept, era interesat ca România să devină o ţară stabilă, la 
remorca totală a Germaniei. Iar întâlnirea din 22 noiembrie dintre Hitler 
şi Antonescu, cînd conducătorul statului român l-a anunţat că România 
aderă la Axă fără a i se fi cerut asta, era chiar mai mult decît dorise 
Fuhrer-ul. Aliatul lui Hitler devenise, într-adevăr, Antonescu, iar 
Fabricius, ambasadorul Germaniei, ştiind asta, îi ţinea parte gene¬ 
ralului. 

Asasinatul de la Jilava (26/27 noiembrie), cînd legionarii au ucis 
64 de deţinuţi politici, foşti înalţi funcţionari, a determinat creşterea 
tensiunii dintre Antonescu şi legionari. Versiunea legionarilor era că, 
lucrînd la deshumarea camarazilor lor (Căpitanul, nicadorii şi decem¬ 
virii), înmormîntaţi în cimitirul închisorii Jilava, cînd au descoperit 
cadavrele desfigurate, s-au îndreptat revoltaţi spre celulele vinovaţilor 
şi au făcut dreptate. în Pe marginea prăpastiei, Antonescu a arătat, 
cu probe, că de fapt asasinatul l-a comis o echipă de legionari adusă 
din Bucureşti cu un camion, sub conducerea comandantului D-tru 
Groza, căreia i s-au asociat doi dintre cei ce lucrau la deshumare 2 . 
Descoperirea cadavrelor eroilor legionari, prin înlăturarea plăcii de 
beton, s-a produs, de fapt, a doua zi, cînd asasinatul era săvîrşit. 
Cum s-a văzut, Antonescu, indignat că i se încalcă dispoziţiile, s-a 
folosit de acest prilej ca să ceară punerea mişcării legionare sub tutela 
sa. Şi ca totul să se încununeze, în aceeaşi zi de 27 noiembrie, o 
echipă de legionari, funcţionari la Institutul Naţional de Cooperaţie, 
cu maşina instituţiei, îi arestează pe Virgil Madgearu şi Nicolae Iorga. 
A doua zi, corpurile lor neînsufleţite simt descoperite, Madgearu în 
pădurea Snagov, Iorga în pădurea de la Strejnicu. Există bănuiala 
că Sima nu a fost străin de asasinarea lui Iorga. în cartea sa, Sima 


1. Ibidem, voi. I, p. 99. 

2. Pe marginea prăpastiei, I, 1941, p. 137. 

relatează că a aflat că Iorga a fost asasinat în seara zilei de 27 noiem¬ 
brie, la încheierea şedinţei Consiliului de Miniştri. în ciute îl aştepta 
unul dintre asasini, care i-a comunicat ştirea. Ar fi fost orele 20.30. 
în loc să-l aresteze pe asasin. Sima s-a urcat în maşină şi a plecat 
spre Ploieşti. Spera, spune el, că-1 va descoperi pe Madgearu, care 
fusese, de fapt, împuşcat în timpul zilei. Noaptea şi-a petrecut-o la 
Cîmpina, fără a da de urma nimănui. în cartea sa, Moartea unui 
savant dl Mihai Stoian sugerează posibilitatea ca Iorga să fi fost dus 
de la Sinaia în comuna Teişani, în casa primarului legionar, unde 
savantul a fost „judecat”, iar apoi, la orele 23-24, asasinat 1 . Nu e deloc 
exclus ca Sima să fi fost la Teişani. în seara zilei de 28 noiembrie, 
Sima a stat de vorbă cu şeful echipei de asasini, Traian Boeru. „Nu 
numai că nu regreta faptul - consemnează Sima -, dar îl exalta ca o 
valoare legionară supremă... A vorbit în accente mistice de răzbuna¬ 
rea Căpitanului, de ticăloşia lui Iorga şi Madgearu, de porunca lăsată 
de Căpitan să-l răzbunăm. ...Ascultîndu-1, am trăit un moment de 
mare emoţie.” S-a opus, în consecinţă, oricăror măsuri de arestare şi 
judecare a asasinilor. Ba Sima afirmă cinic: „în noaptea de 27/28 
noiembrie, trebuie dar precizat, n-a fost ucis marele N. Iorga, ci exe¬ 
crabila figură a omului politic N. Iorga. N. Iorga a făcut parte din 
galeria celor «trei mari ai crimei» contra Căpitanului şi ai generaţiei 
sale. Au fost trei personagii sinistre care au prezidat asasinatele 
colective din 30 noiembrie 1938 şi 21 septembrie 1939: El. Lupescu, 
Armând Călinescu şi Nicolae Iorga... Fireşte că Iorga mai putea da o 
contribuţie în cadrul istoriei naţionale şi universale, dar nu trebuie 
uitat că avusese la dispoziţie 50 de ani de creaţie plenară, îşi împlinise 
rostul vieţii pămînteşti ca istoric şi om de cultură. Specialiştii în tîn- 
guirea lui Iorga ar trebui să-şi rezerve ceva din emoţiile şi indignarea 
lor şi pentru a deplînge sutele de tineri ucişi în floarea vîrstei sub 
dictatura carlistă şi oblăduirea specială a maestrului... Problema 
trebuie judecată în ansamblul ei, şi nu limitată la N. Iorga, care a fost 
un pisc al culturii, dar şi un pisc al mişeliei omeneşti” 2 . în 29 noiem¬ 
brie, Ministerul de Interne a publicat un comunicat sec, ameninţînd 
cu pedeapsa cu moartea viitorii făptaşi ai unor astfel de crime. Şi 
alături, apelul lui Sima către legionari, prin care îi cheamă la ordine, 
cenndu-le supunere faţă de dispoziţiile Conducătorului statului. înmor- 
mîntarea celor doi asasinaţi, despre care presa n-a avut voie să 
comenteze, a avut loc la 30 noiembrie. Constantin Rădulescu-Motru, 
preşedintele Academiei, a avut curajul să convoace pentru acea zi o 
şedinţă, de unde academicienii, nu toţi, ci vreo zece (din care n-au 
lipsit: Rebreanu, Ion Petrovici, Gr. Antipa, N. Popescu, N. Bănescu, 


1. Mihai Stoian, Moartea unui savant 1976, p. 23. 

2. Horia Sima, Era libertăţii Madrid, 1982, voi. I, pp. 206-207, 221. 

D. Caracostea, Ion Nistor, Th. Capidan, general Radu R. Rosettl), au 
plecat, cu automobilele, să asiste la înmormîntare. A fost lume foarte 
multă. 

Mihai Antonescu i-a cerut lui Sima, în numele generalului, preda¬ 
rea asasinilor. Sima s-a opus. („Am rămas inflexibil. Nu pentru Boeru, 
ci pentru a apăra un principiu. Nu puteam preda pe camarazii mei 
justiţiei, în timp ce asasini ai legionarilor se bucurau de soare, aer şi 
libertate.” 1 } Dar nici generalul n-a pus la inimă cumplitul asasinat. 
De voia, ar fi putut să-l împiedice. Ştia prea bine că legionarii năzuiau 
să-l asasineze pe profesor. Dacă ar fi pus pază militară la vila lui de 
la Sinaia, îl salva. Dar n-a voit asta, pentru că nici el nu-1 agrea pe 
Iorga. Iar în ziua înmormîntării lui Iorga, Antonescu participă la 
solemnitatea reînhumării lui Codreanu, la Mausoleul Casei Verzi din 
Bucureşti. Această participare e aproape o absolvire a asasinilor lui 
Iorga şi Madgearu, dacă nu chiar o solidarizare cu ei. 

Oricum, la sfirşitul lui noiembrie, Antonescu a luat unele măsuri. 
L-a destituit pe colonelul Zăvoianu (legionar), prefectul Poliţiei Capitalei, 
iar miniştrii legionari au fost obligaţi să depună jurămînt în faţa lui 
Antonescu. Ostilităţile dintre cele două tabere erau acute, fiecare 
acuzînd-o pe cealaltă de trădare. Antonescu le cerea legionarilor 
(inclusiv în mesajul de Anul Nou) să renunţe la lăcomie şi jafuri, 
chemîndu-i la ordine şi legalitate. Legionarii lui Sima îl acuzau pe 
Antonescu că a devenit protectorul demnitarilor fostului regim, al 
britanicilor (generalul, care fusese, pe vremuri, ataşat militar în Anglia, 
era considerat a fi filobritanic) şi al masonilor, infiltraţi - se pretin¬ 
dea - şi în cadrele noului guvern (învinuit era, mai ales, colonelul 
Rioşeanu, subsecretar de stat la Interne). Un articol din 16 ianuarie 
1941, în Buna Vestire, titra, provocator, „Revoluţia nu s-a terminat”. 
Dezlegarea disensiunii atît de acute depindea de atitudinea oficială a 
Germaniei faţă de taberele în conflict. Antonescu a cerut o întrevedere 
cu Hitler, la Berlin. I-a fost fixată pentru 15 ianuarie. La întrevedere 
trebuia să participe şi Sima. Dar, imensă gafă. Sima a refuzat să plece 
şi după ce a intervenit, stăruind, Fabrlcius. Mai tîiziu, a justificat 
refuzul prin informaţia obţinută din surse creditabile berlineze că 
Hitler a decis să înfrîngă mişcarea legionară. Şi H mai era teamă ca, 
impulsiv, cum îi era felul, Hitler să nu-i ceară să treacă lui Antonescu 
comanda Legiunii. A crezut deci (menţiona că s-a consfătuit, pentru 
această decizie, cu fruntaşii legionari V. Iasinschi, Radu Mironovici, 
N. Pătraşcu, N. Stoicănescu, Corneliu Georgescu) că, evitînd întâlnirea 
cu Hitler, evită consecinţele unor decizii iritate 2 . Hitler a considerat 
refuzul drept o ofensă. Se pare că la întrevedere Antonescu a căpătat 


1. Horia Sima, Era libertăţii. Madrid, 1982, voi. I, p. 218. 

2. Idem, op. cit, voi. n, p. 300. 

îngăduinţa lui Hitler de a înlătura Legiunea din conducerea statului, 
întrucît colaborarea nu mal este posibilă. Legionarii lui Sima erau în 
alertă, pregătind planuri de atac sau contraatac. Sima întocmeşte un 
plan de pregătire a legionarilor pentru debarcarea lui Antonescu. A 
iniţiat un turneu de conferinţe în provincie, susţinute de lideri legio¬ 
nari. Anunţate din vreme prin presă, conferinţele au fost programate 
pentru duminică 19 ianuarie, la Constanţa, Timişoara, Sibiu, Braşov, 
Galaţi. Bucureştiul a avut parte de trei reuniuni de acest fel, în trei săli 
diferite. Tema conferinţelor, aceeaşi peste tot, era „Lupta Germaniei 
şi a Italiei pentru a instaura o nouă ordine în Europa”, pentru a 
cuceri - spunea Sima - simpatia şi adeziunea lui Hitler. De fapt, s-a 
observat, intenţia fusese pregătirea morală a legionarilor pentru imi¬ 
nenta confruntare cu Antonescu. (în cartea sa, Şt. Palaghiţă menţio¬ 
nează că la una dintre întrunirile din Bucureşti, unde a conferenţiat 
lasinschi - conferinţa s-a transmis, în direct, la Radio -, audienţii au 
cerut deschis: „îl vrem conducător pe Horia Sima”.) Antonescu a afir¬ 
mat, în Pe marginea prăpastiei (voi. I, pp. 15-16), că înainte de aceste 
conferinţe a fost pregătită înarmarea legionarilor, în capitală şi în 
provincie, delegaţi de la centru supraveghind aceste înarmări. La 
19 ianuarie, legionarii au intrat în stare de alarmă. 

Dar, coincidenţă fatală, în aceeaşi zi de 19 ianuarie e asasinat, la 
Bucureşti, maiorul german Dăring de către un cetăţean grec. Ambele 
tabere folosesc prilejul pentru atac. Legionarii lui Sima îl acuză pe 
Antonescu că, prin Rioşeanu, a facilitat asasinatul. Antonescu îl des¬ 
tituie imediat din funcţie pe generalul legionar Petrovicescu, ministrul 
de Interne, după ce, în aceeaşi zi de 19 ianuarie, desfiinţase - prin 
decret - comisariatele de românizare, acaparate de legionari. Sima a 
considerat destituirea lui Petrovicescu ca o încălcare a „actului con¬ 
stituţional din 14 septembrie 1940”. A încercat să obţină acordul 
Ambasadei germane pentru „neconstituţionalitatea” demiterii lui 
Petrovicescu, dar a fost primit cu răceală, semn că decizia lui Antonescu 
era aprobată. Pierzîndu-şi cumpătul recii judecăţi. Sima i-a ordonat 
a doua zi, la 20 ianuarie, lui Viorel Trifa, şeful studenţimii legionare 
bucureştene, să organizeze în după-amiaza aceleiaşi zile o mare mani¬ 
festaţie antiantonesciană, la care au participat, de fapt, toţi legionarii 
din capitală. Coloanele de manifestanţi au plecat din Piaţa Universităţii 
pe Calea Victoriei, cu opriri la Palatul Regal, la Ambasada Germaniei, 
la Preşedinţia Consiliului de Miniştri. S-a lansat un manifest în care 
se cerea „înlocuirea tuturor persoanelor masonice iudaizate din 
guvern" şi chiar (Sima afirmă că această cerinţă nu a fost sugerată 
de el) „Cerem guvern legionar”. 

Supărat, în replică, Antonescu ordonă a doua zi înlocuirea ches¬ 
torilor şi prefecţilor legionari din capitală şi din ţară. E începutul 
rebeliunii. Pentru că legionarii nu se supun. în Bucureşti, legionarii 


271 



organizează cuiburi de rezistenţă la Prefectura Poliţiei, la sediul legionar 
din strada Roma, la Prefectura Judeţului Ilfov, la Corpul Gardienilor 
din Şoseaua Bonaparte. Pentru înlocuirea prefecţilor şi a chestorilor 
din provincie, aceştia au fost convocaţi la Bucureşti, incît demiterea 
lor să se producă fără incidente. în acest timp, militarii s-au prezen¬ 
tat la sediile acestor instituţii, cerînd să le fie predate. Pe acest temei, 
Sima vorbeşte nu de rebeliune, ci de o lovitură de stat a lui Antonescu. 
Dar legionarii, dinainte pregătiţi şi înarmaţi, au făcut - pretinde 
Sima - să eşueze planul lui Antonescu, organizînd rezistenţa. Afirmă 
chiar că întreaga rezistenţă de după 20 ianuarie n-a fost organizată 
de el („Tot ce s-a petrecut de aici înainte a scăpat de sub controlul 
meu”). Şt. Palaghiţâ îl şi acuză pentru această dezerţiune de la dato¬ 
rie, lăsînd ca înfruntările să scape de sub control. Rebeli, după opinia 
lui Sima, ar fi fost nu legionarii, care se apărau, ci militarii sosiţi cu 
escortă pentru a ocupa instituţiile publice. Victoria, se laudă Sima, 
ar fi fost în 21-22 ianuarie a legionarilor, armata lui Antonescu neiz¬ 
butind să-şi îndeplinească misiunea primită. De fapt, Antonescu i-a 
lăsat pe legionari să se compromită, ca rebeli, în opinia publică, ştiind 
bine că apoi îi va învinge. Punctele de rezistenţă ale legionarilor func 
ţionau perfect, paralizînd acţiunea armatei. Se produc înfruntări cu 
arme de foc, căzînd victime de o parte şi de alta. La Bucureşti, legio¬ 
narii de la Malaxa scot în stradă cele trei tancuri din uzină, pornind 
împotriva armatei. Vor fl paralizate. Antonescu aştepta sosirea unor 
trupe din garnizoane apropiate Bucureştiului, pentru a lichida rebe¬ 
liunea. Iar Sima aprecia această tactică a fortificării drept slăbiciune 
şi chiar înfiingere. Rebeliunea se extinsese în întreaga ţară. în seara 
zilei de 21 ianuarie, Antonescu emite un apel ca ordinea să fie resta¬ 
bilită în 24 de ore. Sima era de negăsit, ascunzîndu-se prin case 
conspirative. în seara zilei de 21 ianuarie, o delegaţie de legionari 
(P.P. Panaitescu, rectorul Universităţii din Bucureşti, V. Chimoagă, 
rectorul Politehnicii) îi propun lui Antonescu aplanarea conflictului. 
Armata şi legionarii se vor retrage de pe poziţii, apoi se va constitui 
un guvern pur legionar, Antonescu rămînînd şef al statului. Medierea 
n-a dat rezultate. Au mai fost două în aceeaşi noapte, tot ineficiente, 
pentru că Sima cerea, morţiş, un guvern legionar în frunte cu sine, 
Antonescu fiind, practic, debarcat. Antonescu accepta, de formă, 
guvern de legionari complet, în fruntea căruia să se afle el. Ceea ce 
accepta Antonescu refuza Sima şi, fatalmente, invers. Concilierea era 
imposibilă. între timp, echipe de legionari, cărora li se asociază pegra 
mahalalelor bucureştene, jefuiesc case şi cartiere (cu deosebire cele 
cu populaţie concentrat evreiască), arestează, molestează şi ucid 
cetăţeni. în dimineaţa zilei de 22 ianuarie, 90 de arestaţi simt trans¬ 
portaţi, cu camioane, în pădurea Jilava şi împuşcaţi. A doua zi, de la 
Prefectura Poliţiei Capitalei sunt duşi 15 evrei, arestaţi la Splaiul 

Unirii, împuşcaţi în dreptul clădirii abatorului, apoi atîmaţi în cîriige 
cu menţiunea „came cuşer”. în faţa sediului legionar din strada Roma, 
legionarii au prins un soldat dlntr-o patrulă, l-au stropit cu benzină, 
transformîndu-1 în torţă vie. Şi în alte locuri unde s-au dat lupte au 
fost găsite, apoi, cadavre de ostaşi carbonizaţi. 

Decizia era a Berlinului, reprezentat la Bucureşti de noul amba¬ 
sador Von Killinger (Fabricius nu apucase să plece încă), dar şi de 
diverşi înalţi funcţionari. Unii exegeţi socotesc că Berlinul aştepta să 
vadă de partea cui este victoria, pentru a adopta apoi decizia. Sima 
afirmă că pînă în noaptea de 22/23 ianuarie decizia Berlinului nu se 
produsese încă. Ar fi venit la miezul nopţii - telegrafiată, se pare, de 
Ribbentrop - şi era favorabilă lui Antonescu. După menţiunea lui 
Sima, această dispoziţie i-a fost adusă la cunoştinţă de un înalt func¬ 
ţionar german (el fiind ascuns intr-un sediu al Ambasadei germane) 
în zorii dimineţii de 23 ianuarie - s-ar fi supus, dîndu-şi seama că 
partida e pierdută. Mai ales că şefilor legionari li se asigura plecarea 
în Germania. în 24 ianuarie, încetînd, treptat, rezistenţa legionarilor, 
armata a devenit stăpînă pe situaţie. Rebeliunea legionarilor a fost 
înfrintă, prin intervenirea decisivă a germanilor, ceea ce, crede Sima, 
„era deosebit de grav din punct de vedere al suveranităţii naţionale” 
(p. 357). De parcă, dacă decizia nemţilor ar fi fost favorabilă legiona¬ 
rilor, suveranitatea naţională ar fi fost mai puţin periclitată. 

La 23 ianuarie 1941, în ordinul de zi al lui Antonescu se spunea: 
„Ofiţeri, subofiţeri, caporali şi soldaţi. Ţara românească a trecut în 
ultimele două zile printr-o teroare nemaicunoscută în istoria noastră, 
înstrăinaţi cu sufletul de tot ce acest neam are mai scump, cete de 
nemernici şi destrăbălaţi au dorit să ia conducerea statului. Contra 
acestui duşman intern v-am chemat să apăraţi statul şi instituţiile 
lui. în mai puţin de 24 de ore, cu vrednicia, cu abnegaţia şi sîngele 
vostru, Ţara a reintrat în ordine... Cinste vouă... Ţara vă este recu¬ 
noscătoare. Eu mai mult ca oricine altul, fiindcă în stat, cu orice 
sacrificiu - şi m-am ţinut de cuvînt -, jurasem să păstrez ordinea” 1 . 
Generalul a mai dat, apoi, un manifest către ţară, în care îi denunţa 
pe legionari („rătăciţii, în mare parte copii neştiutori şi comunişti 
notorii"), care s-au răzvrătit, trăgînd asupra armatei. Sima era califi¬ 
cat „trădător de neam şi de Legiune” şi se promitea că adevărata 
Legiune se va întemeia sub conducerea generalului. Apoi se anunţă 
arestarea unor fruntaşi legionari (generalul Zăvoianu, Traian Brăileanu, 
Radu Gyr, foşti prefecţi legionari etc., etc.), ziarele comunicînd liste 
întregi cu nume şi funcţii. 

Antonescu a dat dispoziţie, apoi, să se relateze numărul victimelor 
rebeliunii şi jaful practicat de legionari. Ar fi fost 490 de morţi şi răniţi. 


1. Porunca Vremii, X, nr. 1853, 26 ianuarie 1941. 

inclusiv dintre militari, şi au fost descoperite, in sedii şi locuinţe legi¬ 
onare, 129 de camioane de mărfuri furate sau rechiziţionate. După 
rebeliune, presa a publicat declaraţiile unor legionari (una semnată 
de prof. Ion Zelea Codreanu) care se desolidarizau de şefii care au 
dezlănţuit rebeliunea. Procesul conflictului dintre codrenişti şi simişti 
a crescut in intensitate. Ştefan Palaghiţă, antisimist, a scris in cartea 
la care m-am referit în cîteva rînduri: „ Rebeliunea a fost începută de 
Sima şi de Stoicănescu, fără ştirea nimănui, şi fără să putem înţelege, 
nici astăzi, scopul pentru care a fost făcută. Cred că numai duşmanii 
Mişcării au ştiut ce vor. Ceea ce putem spune cu certitudine este 
altceva: «rebeliunea» a pătat onoarea Mişcării, fapt care nu s-a întîm- 
plat în nici una din prigoanele precedente: a provocat uciderea a peste 
2.000 de legionari şi populaţie civilă, între care mulţi fruntaşi, cum 
a fost avocat Victor Silaghi, a vîrît în temniţe aproape 60.000 de legi¬ 
onari; a adus atîtea lacrimi şi suferinţe cum n-a adus nici o altă pri¬ 
goană” 1 . Înfrîngerea mişcării legionare, la sfîrşitul lui ianuarie 1941, 
încheia nu atît o etapă, cît, poate, o istorie. Chiar dacă pornim de la 
ipoteza, incontestabil valabilă, că, după moartea lui Codreanu şi a 
elitei legionare, mişcarea devenise alta, comportarea ei, în lunile de 
guvernare, a adus daune atît de imense, încît au compromis-o aproape 
definitiv în conştiinţa contemporanilor. Puritatea jertfei şi nevoia de 
asanare morală despre care tot vorbiseră preceptele Legiunii se dove¬ 
diseră, în confruntarea cu puterea guvernamentală dobîndită, idealuri 
calpe. în Memoriile sale, Mircea Eliade, aflat în misiune diplomatică 
în 1940, notează opiniile sale despre Legiune, după asasinatele din 
noiembrie: „Cu groază am aflat de asasinarea lui N. Iorga şi a lui 
V. Madgearu, precum şi a unui grup de deţinuţi în aşteptarea anche¬ 
telor, la închisoarea Văcăreşti (de fapt. Jilava, rut.). Prin aceste asasinate 
din noaptea de 29 noiembrie (de fapt, 26/27 noiembrie, n.n.), echipele 
de legionari care le-au înfăptuit credeau că răzbună pe Codreanu. în 
fapt, ele au anulat sensul religios, de «jertfă», al legionarilor executaţi 
sub Carol şi au compromis iremediabil Garda de Fier, considerată de 
atunci o mişcare teroristă şi pronazistă. Uciderea lui N. Iorga, marele 
istoric şi genialul profet cultural, va păta pentru multă vreme manele 
de român” 2 . Şi asta o spune M. Eliade, simpatizant activ al mişcării 
din toamna lui 1936, publicist, de atunci, al legionarismului, fostul 
încarcerat de la Miercurea Ciuc. Decepţia suferită la auzul acestor 
abominabile fapte l-a îndemnat să considere că înfăptuirea acestor 
omucideri a „compromis iremediabil Garda de Fier”. E un verdict greu 
de evitat. Degeaba, de atunci încoace, strădania legionarilor din exil 


1. Ştefan Palaghiţă, Garda de Fier spre reînvierea României, ed a Il-a, Roza Vui¬ 
turilor, 1993, p. 153. 

2. Mircea Eliade, Memorii, voi. II, Humanitas, 1991, pp. 48-49. 

(început prin fuga lor, ajutată, de după rebeliune, în Germania) de a 
mai salva ceva din rosturile şi idealurile Legiunii. Ea a continuat să 
existe - mai există şi azi în ireconciliabile dispute dintre simişti şi 
gîmeţişti. Speranţa, ca să parafrazez titlul cărţii lui Palaghiţă, în 
reînvierea României prin Garda de Fier e o biată iluzie, nutrită de 
nostalgici cărora li s-a oprit ceasul. Nu altul este destinul nostalgiei 
grupărilor legionare înfiinţate în România postdecembristă. Mişcarea 
legionară este un fenomen politico-ideologic interbelic şi rostul său a 
fost definitiv fixat în lunile dintre septembrie 1940 şi ianuarie 1941. 
O reînviere nu e necesară şi nici, istoriceşte, posibilă. Situaţia internă 
şi internaţională s-a modificat radical. Ascensiunea mişcării legionare 
în anii treizeci fără existenţa, cu forţa ştiută, a Germaniei şi a Italiei 
nu s-ar fi produs. Azi, astfel de ţări cu ideologii totalitare nu mai există 
în Europa. Integrarea ţării noastre în structurile europene presupune 
democraţie, şi nu totalitarism. Neîndoielnic, pe fondul tensiunilor 
sociale determinate de tranziţia spre economia de piaţă şi al lipsei de 
speranţă a tinerilor, se va înregistra apariţia unor grupări extremiste 
(de dreapta sau stînga). Viitorul nu e însă al lor. Şi, oricum, nu e deloc 
necesar ca aceste grupări extremiste să copieze, prin filiaţiune, fizio¬ 
nomia mişcării legionare. Istoria n-ar trebui să se repete, fără imagi¬ 
naţie, mereu în acelaşi fel. 

4. Oricît ar părea de ciudat, poate cel mai dificil capitol de discutat 
din structurile legionarismului este chiar cel doctrinar. Dificultatea o 
creează fragilitatea acestui compartiment căruia mai nimeni nu a 
încercat să-i dea structură sistematică. Şi doar intelectualii (sociologi, 
economişti, etnologi, filozofi, publicişti, scriitori), cel puţin după 1936, 
nu au lipsit mişcării legionare. Se pare că dificultatea era programată 
şi pornea chiar din modul de a fi al lui Codreanu, care nu punea preţ 
pe teorie, ci pe faptă. în scrisoarea sa către Cioran din 1937, din care 
am citat într-un capitol al acestei cărţi, mărturisea că el nu e om de 
carte, ci de acţiune. Ceea ce dovedeşte că, de fapt, C.Z. Codreanu se 
cunoştea pe sine. într-o circulară emisă la 23 mai 1935, despre 
pedeapsa legionară, Codreanu spunea: „Decît să-i scriu cărţi şi să-i 
fac teorii peste teorii, prin pedeapsa aplicată unuia, arăt la toţi: 
aceasta este permis, aceasta nu e permis” 1 . E, aici, acelaşi refuz al 
teoreticului. în februarie 1937, prefaţînd cartea lui Vasile Marin, Crez 
de generaţie, Nae Ionescu observa: „Vom spune nu spre meritul, ci 
spre cinstea lui de legionar care a trecut prin ceea ce biserica noastră 
numeşte tăierea voii şi lepădarea de sine, că Vasile Marin nu a lucrat 
în doctrină în sens creator. Nimeni dintre teoreticienii naţionalismu¬ 
lui totalitar nu creează doctrină. Doctrina se creează prin fapta de 


1. Circulările Căpitanului 1934-1937, 1937, p. 16. 

fiecare zi a Legiunii, aşa cum se desprinde ea din hotărârile celui 
aşezat de Dumnezeu in locul în care se porunceşte. Dar calităţile lui 
de claritate şi de preciziune făcuseră din el o autoritate a doctrinei 
legionare, dacă în Legiune poate exista, într-un fel oarecare, şi o altfel 
de autoritate decît cea care, prin delegaţie, porneşte de la cel care 
comandă” 1 . Să reţinem din această aserţiune a lui Nae Ionescu obser¬ 
vaţia potrivit căreia „nimeni dintre teoreticienii naţionalismului tota¬ 
litar nu creează doctrină”. E drept, crede profesorul de metafizică, 
doctrina aceasta se creează prin fapta Legiunii. Dar, mai încolo, 
observa totuşi că Vasile Marin, prin claritatea sa de preciziune, obţi¬ 
nuse statutul de autoritate în materie de doctrină legionară. Astfel 
încît nu e inutil, ba chiar e justificat, efortul de a încerca să depistăm 
elementele posibile ale unei doctrine a legionarismului din cogitaţiu- 
nile unor teoreticieni, supunîndu-le unui necesar proces de agluti¬ 
nare, cît de cît sistematică. Sau, mai bine, să desenăm o hartă posibilă 
a acestei doctrine, deşi chiar unii autori legionari cu aplecări teoretice 
o negau. Astfel, de pildă, Nicolae Roşu scria în 1938: „Doctrina legi¬ 
onară? Este credinţa în putere, în demnitatea lui, în onestitatea şi 
eroismul omului nou. Cînd o generaţie a ajuns să trăiască aceste 
virtuţi sufleteşti înseamnă că şi-a făurit o doctrină dincolo de idei şi 
raţionamente. Programe? Organizarea acestei biruinţe. Transformarea 
unei stări de spirit care astăzi aparţine mişcării legionare într-o stare 
biologică a României legionare. Politica lui Comeliu Codreanu este 
întemeiată pe primatul românismului, fără compromisuri, fără putinţa 
unei intimidări venite din afară. Ca viaţă istorică care să mărească şi 
să adîncească tot ce este românesc. Comeliu Codreanu nu poate fi 
acceptat decît integral... Mişcarea legionară este condusă de o fatali¬ 
tate istorică: doctrina zace în săvîrşirea faptică a omului nou, iar 
tutela în protecţia destinului” 2 . Să reţinem, şi de aici, cîteva idei, să 
le spunem forţă: omul nou cu calităţile sale intrinseci şi românismul 
integral înţeles în sens biologic. în acelaşi studiu, N. Roşu arăta că 
„mişcarea legionară este însufleţită de un ideal prometeic. Biologia 
acestui pămînt a creat un om înzestrat cu toate calităţile organice şi 
sufleteşti ale rasei. Istoria l-a perfecţionat. Politica democratică l-a 
contrafăcut, l-a falsificat. Rasa nu se mai recunoaşte în el. Nu sunt 
prea departe timpurile cînd într-o mişcare naţionalistă erau prea 
multe idei şi prea multe şi chiar nefolositoare iniţiative pentru că se 
ciocneau între ele. A venit cîrmaciul. Omul care înţelege şi simte ros¬ 
tul misiunii sale. Conducătorul. în loc de programe politice ni s-au 
dat oameni. Căci la ce pot folosi programele dacă nu sunt oameni care 


1. Nae Ionescu, prefaţă la cartea lui Vasile Marin, Crez de generaţie , Tipografia 
Bucovina, Bucureşti, 1937, pp. IX-X. 

2. Nicolae Roşu, „Idealul prometeic”, în Orientări în veac , 1938, pp. 299-300. 

să le realizeze? Nimic nu este mai necesar pentru o mişcare de renaş¬ 
tere decît crearea omului. Pornind de aici, drumul omului nou a fost 
însufleţit de un ideal prometeic”. 

N-ar trebui ocolit, dată fiind puţinătatea textelor existente, unul, 
amplu, al lui Toma Vlădescu din 1935. Toma Vlădescu n-a fost legi¬ 
onar (deşi, o vreme, a scris şi la Buna Vestire), ci cuzist şi adept 
intermitent al lui Crainic, scriind la Calendarul şi Porunca Vremii 
Interesul acestei intervenţii stă în aceea că discută specificul doctrinar 
al dreptei. Iar legionarismul este, incontestabil, o doctrină de extremă 
dreaptă cu, desigur, diferenţe specifice. Intervenţia lui Vlădescu e o 
replică la un eseu al lui Ralea („Doctrina dreptei"), publicat în trei 
numere, din septembrie 1935, ale ziarului Dreptatea. Acolo, Ralea 
scria: „Naţionalism de import, naţionalism internaţional e un nonsens. 
Dar tocmai aici stau paradoxul şi mizeria naţionalismului român, 
lipsit de un gînditor care să fi găsit un postulat specific pentru a clădi 
o teorie proprie, naţionalismul român şi-a luat punctele de bază de 
peste hotare, făcînd mereu, cu o strînsă consecvenţă, internaţionalism 
naţionalist. De la început, dreapta română s-a situat într-un impas, 
într-o poziţie artificială”. Şi: „D-nii Cuza, Goga şi Comeliu Codreanu 
strigă contra partidelor, dar ei au şi întreţin partide. Cu tot spiritul 
de partid... Adevărul e că: pe cînd democraţia se sprijină pe o multi¬ 
plicitate de partide, dictatura se razămă pe unul singur”. Şi încă: „Nu 
numai că între democraţie şi naţionalism nu este nici o antinomie 
posibilă, dar naţionalismul este o invenţie a democraţiei. înainte de 
1789 nu se poate vorbi de patriotism... Putem afirma mai mult, că 
numai democraţia poate fi cu adevărat naţionalistă. în dictatură, unde 
nimeni nu poate vorbi, se poate presupune că sentimentul naţional 
e impus prin constrîngere” 1 . Răspunsul lui Toma Vlădescu nu e lipsit 
de interes. începea prin a demonstra caracterul funciar universal (fatal 
imitativ) al naţionalismului. „Acest caracter al naţionalismului, d. Ralea 
îl ignorează total şi, de aceea, el caută cu luminarea o marcă de fabrică 
românească peste un conţinut etern... Să-l asigurăm pe d. Ralea că 
«doctrina» este aceeaşi, ideile, sentimentele la fel şi că peste toate nu 
se schimbă decît culorile drapelelor naţionale, care au şi ele un sens.” 2 
Şi, în al doilea foileton: „Acel «internaţionalism» al naţionalismului, 
despre care ni s-a vorbit ca de o tară iniţială a dreptei româneşti, 
nu era, în fond, decît caracterul universal, universalismul acestui 
naţionalism care n-ar putea să fie altfel decît pretutindeni la fel... în 
acest «internaţionalism» pe care se grăbeşte d. Ralea să-l vadă, 
nouă ni se va îngădui să arătăm patrimoniul colectiv, numai, al ideii 


1. Mihai Ralea, Scrieri, voi. 5, Minerva, 1988, pp. 264, 267, 269. 

2. Toma Vlădescu, „Naţionalism şi doctrină”. Porunca Vremii, IV, nr. 218, 29 sep¬ 
tembrie 1935. 

naţionale... Iar în această «absenţă» de doctrină a dreptei româneşti, 
d. Ralea e iarăşi invitat să nu confunde atât de strident noţiuni prea 
clare ca să le putem ignora. Doctrina e aceasta care se vede, se simte 
şi se trăieşte - a noastră, a tuturor. Nimeni n-are asupra ei un drept 
de proprietate exclusiv, fiindcă nimeni n-a creat-o din nimic şi pentru 
uzul lui personal... Dar d. Ralea a vrut să vorbească, probabil, de 
expresia chiar că naţionalismul nostru a fost meditat îndelung de 
d. A.C. Cuza sau de N. Iorga (în alte vremuri), că el a fost genial defi¬ 
nit, cîntat de Eminescu sau, mai tîrziu, în strofele vijelioase ale lui 
Goga, lăsînd la o parte chiar contribuţia imensă a Gîndirii în fixarea 
poziţiilor naţionale şi spirituale ale dreptei româneşti” 1 . Şi: „Naţio¬ 
nalismul defineşte, pe plan social şi politic, însuşi echilibrul uman. El 
este comandat din adînc şi n-ar fi posibil să ne despărţim de el decît 
strîmbîndu-ne numai sau mutilînd realitatea noastră. Se lamenta ast¬ 
fel inutil d. Ralea cînd îşi închipuia că este atîta de greu să construim 
o ideologie de dreapta; ea ni se oferă, dimpotrivă, singură, o trăim... 
Suntem «fascişti» dacă vreţi, dar în măsura numai în care fascismul 
înseamnă naţionalism, şi suntem «hitlerişti» - dacă ni se cere cu orice 
preţ -, dar tot numai în măsura în care hitlerismul participă la acel 
patrimoniu care este şi al nostru, care este deopotrivă al nostru” 2 . Şi 
în sfîrşit: „D. A.C. Cuza a construit, ideologic şi politic, un sistem 
unitar, codificînd legile noastre de viaţă. Doctrina lui acoperă acum 
o jumătate de veac... E prea mult actuală această doctrină, prea mult 
o dezbatere în fiecare zi ca să nu se cunoască suficient elementele 
ei... Ea (această doctrină, n.n.) va avea, cum e firesc, o secretă cores¬ 
pondenţă cu naţionalismul de pretutindeni, de oriunde - exclusivismul 
naţional al lui A.C. Cuza nu aminteşte el adeseori chiar «programul 
de la Nancy» al lui Barres -, dar nu va fi, pentru aici, mai puţin inde¬ 
pendent şi nici mai puţin autonom. Dl Ralea ne-a vorbit de Maurras. 
Nu ne-a fost dezagreabil. Dar acolo, de pildă, unde Maurras ridică pe 
prim plan ideea monarhică de care are nevoie dezordinea franceză, 
d. A.C. Cuza pune accentul pe antisemitismul lui radical, pe care-1 
comandă stările de la noi” 3 . Chiar cu disocierile lui Vlădescu, e impo¬ 
sibil de admis că A.C. Cuza a elaborat un sistem doctrinar pe a sa 
idee monomană a antisemitismului, pe care chiar Codreanu o găsea 
insuficientă, puerilă, constatînd că nu mai e luată în seamă. Rămîne 
în picioare ceea ce şi Vlădescu numea „naţionalismul de pretutin¬ 
deni”, o implicită recunoaştere a sintagmei lui Ralea „naţionalism de 


1. Toma Vlădescu, „Naţionalism şi doctrină (II). Internaţionalism sau universa¬ 
lism?”, ibidem, nr. 220, 2 octombrie 1935. 

2. Idem, „Naţionalism şi doctrină (IV). Reacţiuni naţionaliste”, ibidem, IV, nr. 226, 
9 octombrie 1935. 

3. Idem, „Naţionalism şi doctrină (V). Ideea de autoritate şi specificul românesc”, 
ibidem, nr. 230, 13 octombrie 1935. 

import, naţionalism internaţional”, ceea ce este, într-adevăr, un 
nonsens. 

E drept, legionarismul n-a răspuns opiniei lui Ralea. Şi asta pentru 
că, în cap cu Codreanu, nu punea preţ (am mai spus-o) pe definiri 
doctrinare. Nu e mai puţin adevărat că unii exponenţi ai mişcării o 
considerau efectiv de natură spirituală. Vreau să spun că negau miş¬ 
cării caracterul ei politic, plasîndu-se exclusiv în spiritual. Victor 
(Puiu) Gîrcineanu spusese: „Mişcarea legionară este înainte de toate 
o revoluţie spirituală, una din acele prefaceri lăuntrice şi totale ale 
sufletului omenesc... Nu un partid politic se ridică prin mişcarea 
legionară. Ci o lume nouă se naşte, în întregime şi organic, «lume 
legionară»” 1 . In 1937, ideea o afirma şi Emest Bemea: „Legiunea riu 
este un partid politic, ci este o lume nouă. Partid politic poate fi în 
faţa urnelor, dar nu în faţa istoriei. Toată greşeala aici stă: e o ches¬ 
tiune de perspectivă. Orice partid poate fi distrus de un altul la putere, 
fie prin luptă, fie prin «realizare de program», numai Legiunea nu. 
Aceasta pentru că mişcarea tineretului este o nouă spiritualitate, o 
nouă viziune de viaţă care va defini şi va aşeza noi vremuri româ¬ 
neşti... Şi adevărata înnoire vine odată cu omul nou al tineretului, 
odată cu desăvîrşirea marelui gînd al Căpitanului” 2 . La omul nou, ca 
element-pivot al noii spiritualităţi, ne vom referi mai încolo. Deo¬ 
camdată, e necesar efortul de a depista segmente teoretice ale acestei 
spiritualităţi, pe care, mereu, le găsim formulate per a contram, numai 
prin delimitare de alte zone doctrinare. Să apelez, pentru asta, la 
reflecţiile lui Al. Cantacuzino. Intr-un eseu din 1933, observa: „Sensi¬ 
bilitatea şi reflexele de gîndire stîrnite de spiritualitatea legionară 
creează în omenire o purtare nouă, diametral opusă felului de a fi al 
unei lumi comuniste marxiste faţă, spre exemplu, de creştinism şi de 
religie, faţă de viaţă şi faţă de moarte, faţă de nemurirea sufletului, 
faţă de determinism şi de liberul arbitru omenesc, faţă de personali¬ 
tatea omului, faţă de fericirea omului, faţă de naţionalism şi rase, faţă 
de lupta de clase”. Apoi aceste declaraţii de principii simt urmărite 
analitic. Mai întîi despre convingerea creştin-ortodoxă a legionarilor: 
„Noi, legionarii, suntem creştini, credem în mîntuitorul nostru Isus 
Christos, credem într-un singur atotştiitorul şi dătător de viaţă şi de 
moarte, un Dumnezeu care se îngrijeşte de soarta noastră, un Dumnezeu 
cu care comunicăm, cu care suntem în legătură şi totuşi un Dumnezeu 
în afară şi deasupra întâmplărilor şi normelor omeneşti. Comuniştii 
marxişti sunt anticreştini, sunt antireligioşi, şi sunt inspiraţi de un 
vag panteism naturalist... Nu ştim dacă jidanii comunişti, în perfidia 


1. Apud Vremea, XII, nr. 571, 29 septembrie 1940. 

2. Emest Bemea, „Legiunea şi partidele politice”, Rmduiala, 1937, voi. II, nr. 9-10, 
p. 398. 

lor, s-au lepădat de cultul mozaic... De o parte avem o societate legi¬ 
onară, cu viziunile şi orizonturile lărgite prin imaginile fermecătoare 
ce şi le creează despre o lume cerească fără margini şi despre o veş¬ 
nicie care luminează nimicnicia noastră a oamenilor. De altă parte 
avem o colectivitate deasupra căreia nu există nimic transcendent... 
Adevărata diferenţă între cele două umanităţi, aceea curat creştină şi 
legionară şi cea comunistă, adevărata opunere între ele este vechea 
ceartă în care de o parte se află cei ce se lasă conduşi de stimulentul 
fericirii cereşti şi de consideraţii de conştiinţă şi de respect de sine, 
de altă parte acei care simt atraşi numai de posibilităţile de bucurie, 
de desfătare şi comoditate lumească... Aceste două religii cu feţe 
diferite se combat de aproape două mii de ani”. Definitorie i se pare 
a fi lui Al. Cantacuzino (şi nu numai lui) şi atitudinea faţă de moarte: 
„Nimic nu determină, nu defineşte sau deosebeşte mai exact o viaţă, 
nimic nu modelează mai hotărîtor o fiinţă omenească sau societatea 
decît felul de a privi şi de a primi moartea. Un neam de oameni nepă¬ 
sători de moarte este un neam sortit unor biruinţe nesfîrşite... în 
lumea legionară noi nu numai că ne mîndrim cu nepăsarea faţă de 
moarte, dar ne fălim cu iubirea de moarte. Concepţia legionară faţă 
de moarte se înfrăţeşte, peste douăzeci de veacuri, cu învăţămintele 
lui Zamolxis care a propovăduit printre geto-traci cultul nemuririi 
sufletului... Stînd pe linia creştin-spirituală, noi, legionarii, suntem 
preocupaţi în primul rînd să cucerim marile însuşiri naţionale sufle¬ 
teşti şi trupeşti, calităţile alese ale omului românesc, cerute de mări¬ 
rea şi slava destinului său”. în sfîrşit, a ţinut să marcheze deosebirea 
celor două Wetianschcumng-uri faţă de naţionalism şi rasă: „Putem 
concepe un universalism naţionalist în locul unui internaţionalism 
proletar deoarece între statele naţionale se vor încheia legi care vor 
ordona convieţuirea lor paşnică în univers, pe temeiuri de onoare şi 
de respect al virtuţilor morale şi de sîngele fiecărui neam. Este deci 
fals că naţionalismul însemnează învrăjbire şi război între naţiuni... 
Naţionalismul legionar este însă înfrînt de însuşi spiritul dreptului 
naţional şi de limitele teritoriale ale stâpînirii unei rase... Ceea ce 
desparte cele două lumi este o deosebire de finalitate... Una este con¬ 
cepţia legionară asupra rostului fiinţei omeneşti în genere şi asupra 
omului român. Alta este concepţia comunistă. Aici trăieşte o linie cu 
resorturi morale, cu ambiţiuni eroice, exaltări sufleteşti şi falnice 
închipuiri de mîndrie şi de demnitate românească, cu întruchipări şi 
imagism despre o naţie de români sănătoşi, de statură înaltă, cu suflet 
şi trup voinicesc, gata să moară strajă neînvinsă în graniţele româ¬ 
nismului pentru apărarea şi înălţarea creaţiilor geniului românesc... 
Finalitatea ce şi-o propune societatea legionară este perfecţionarea şi 
înfrumuseţarea lumii sufletului şi generarea însuşirilor fizice şi morale 

ale omului român. Codul de comoditate şi de confort, de îmbogăţire 
exterioară şi de progres tehnic râmîne un scop lăturalnic* 1 . 

E greu să nu se observe generalitatea acestor observaţii, cărora le 
cam lipseşte diferenţa specifică. A spune că sensibilitatea legionară 
se rezumă, sub raport spiritual, la atitudinea religios-creştină, la 
neînfricare, ba chiar la exaltarea morţii şi la convingerea naţionalistă 
bizuită pe conceptul de rasă e, se pare, o planare încă în vaga gene¬ 
ralitate. Orice doctrină naţionalistă ar putea-o, în egală măsură, 
revendica. Poate însă că exaltarea eroicului şi a cultului morţii, pen¬ 
tru a reînvia, simt elemente care caracterizează cu deosebire spiritu¬ 
alitatea legionară. 

In 1937, acest autor a revenit asupra chestiunii, adăugîndu-i alte 
trăsături caracteristice. Mai ales dimensiunea violentei. „Faţă de 
plămada simţirii şi sufletului românesc din vremea noastră - scria 
Al. Cantacuzino -, propovăduim violenţa. Nu aprobăm ura. Admitem 
violenţa. Nu sub forma de mijloc brutal şi material de transformare 
a stărilor de fapt în statul român, dar ca metodă de educaţie naţională. 
Şi ca remediu pentru a stîrni virtuţile inimei române şi a stîrpi cusu¬ 
rurile atavice ale firii noastre naţionale... Eu admit violenţa nu spre 
a realiza un rezultat material momentan în fapte, ci vreau să dobîn- 
desc o tradiţie nouă de simţire şi să schimbăm una veche. Vreau mai 
presus de toate schimbarea omului român... Violenţele noastre dacă 
au erupt în vreme de exasperare, din firea unui legionar, cînd se sim¬ 
ţea sugrumat de o furtunoasă şi dreaptă mînie, au fost totdeauna 
fapte gratuite fără profit sau răsplată, fără utilitate pentru făptuitor... 
Persoane cu prejudecăţi..., îndopaţi cu unele cunoştinţe rău mistuite, 
ne dojenesc: creştinismul este religia blîndeţei, a milei şi a iertării. 
Ea porunceşte să ne iubim duşmanii şi asupritorii; să ne ducem 
Crucea, după pilda Mîntuitorului, pînă la capătul drumului pe Golgota 
şi ne vom mîntui. Noi nu credem că această tălmăcire este cea ade¬ 
vărată a Mîntuitorului... Noi nu spunem că în unele împrejurări vio¬ 
lenţa pe care suntem constrânşi să o întrebuinţăm nu ar fi un păcat 
după religia creştină. Susţinem însă că este un păcat necesar, făcător 
de bine, răsturnător de nedreptăţi.* Şi, mai încolo: „Avem datoria să 
cultivăm în noi germenul viril, slujind la împlinirea menirii noastre 
şi la creşterea noastră către înflorire şi rod. Dacă sfinţenia nu este 
unica linie de mîntuire, şi nu este, deoarece vieţuim într-o lume sata¬ 
nică, dovedim că e o altă linie care duce la învierea neamurilor, e linia 
eroismului... Suntem, deci, credincioşi îndrumătorilor creştini cînd 
dăm legionarilor o creştere de eroi, iar nu de sfinţi... Eu spun: singu¬ 
rul mijloc de schimbare este revoluţia. Adevărata conştiinţă a eului 
german s-a făcut prin revoluţia hitleriană... Tot aşa în Italia conştiinţa 


1. Al. Cantacuzino, între lumea legionară şi lumea comunistă, 1935, pp. 14-41. 

demnităţii eului italian rezultă din revoluţia mussoliniană... Deci 
porunca noastră, consemnul nostru este, înainte de orice: Revoluţia. 
Revoluţia în două acte: revoluţionarea sufletului şi revoluţionarea 
stărilor sociale şi economice... In revoluţia ce o pregătim noi, noutatea 
este mentalitatea noastră eroică în opunerea cu mentalitatea de pro¬ 
fit... A voi este o hotărîre tot atît de absurdă ca aceea de a curarisi 
cangrena fără a opera integral organismul infectat... Bacilii jidoveşti 
cresc îndeosebi în bulionul de cultură burghezo-capitalistă sau comu¬ 
nistă”. Şi apoi, concluzia: „Revendicăm violenţa, spiritul revoluţionar 
şi eroismul drept virtuţi constitutive ale inimilor creştine legionare... 
Credem că pe lîngă sfinţenie, eroismul este o altă cale de mîntuire, o 
cale dragă lui Dumnezeu, deoarece înlesneşte mîntuirea laolaltă în 
obştii naţionale. Nu numai atât. Eroismul, în acest ciclu al vremurilor 
noastre, este singurul mijloc care rămîne deschis neamurilor spre a-şi 
dobîndi mîntuirea. Sfinţenia pentru un neam ar fi o metodă de sinu¬ 
cidere; ori sinuciderea este un păcat creştin, iar nu salvarea din 
păcat... Iubirea legionară înseamnă mai mult decît a iubi, înseamnă 
a fi pregătit pentru moarte, această plăcere a dăruirii în moarte; sor¬ 
bită cu nesaţ, sculptează în chip de o domnitoare unicitate, toată 
figura morală a generaţiei noastre legionare... Două zîne mai tinere 
ne vrăjesc nouă sufletele: este zîna jertfei şi zîna Morţii” 1 . 

Oricum ar fi explicat Al. Cantacuzino (şi alţii asemenea), contra¬ 
dicţia rămînea nudă şi interogativă. Cum se putea concilia violenţa 
cu spiritul milei creştine pe care îl predica, deopotrivă, mişcarea 
legionară? Era, oricîte explicaţii s-ar fi găsit, o contradicţie în termeni. 
Mai ales că această violenţă luase, încă înainte de înfăptuirea proro¬ 
cite! revoluţii legionare, forma sancţiunii punitive, ucigînd adversari 
sau trădători. Sancţiunea, prin glonţ, de către Codreanu, încă în 1924, 
a lui Manciu şi a altor doi poliţişti, tentativa de asasinat a lui Ion I. 
Moţa împotriva lui Vemichescu, apoi asasinarea lui I.G. Duca, în 
1933, a lui M. Stelescu, în 1936, a lui Armând Călinescu, în 1939, 
sunt probe ale căderii în păcat. Probe la care se adaugă, în 1940, 
asasinarea celor 64 de demnitari încarceraţi la Jilava, apoi a lui Iorga 
şi Madgearu. în sfirşit, asasinatele din zilele rebeliunii. E de neima¬ 
ginat totuşi şi potrivnică învăţăturii creştine, de care atîta caz făcea 
legionaiismul, ridicarea deopotrivă a crucii şi a revolverului. Argu¬ 
mentul cu necesitatea prevalenţei eroicului nu rezolvă antinomia. Iar 
cultul morţii, atît de exaltat, ar justifica sacrificiul, prin moarte, al 
legionarului pentru cauza sa. Dar nu şi făptuirea morţii ca mijloc de 
pedeapsă aplicat adversarilor. Mai grav era că în mişcarea legio¬ 
nară erau mulţi preoţi care utilizau deopotrivă crucea şi puşca. 
Referindu-se la această ireconciliabilă antinomie, C.Z. Codreanu a 


1. Al. Cantacuzino, Cum suntem, 1937, pp. 3-37. 

luat-o în discuţie, într-una din circulările sale: „Dacă preoţii bine¬ 
cuvântează armele, înseamnă că simt bune. Dacă sunt bune, înseamnă 
că le pot întrebuinţa şi ei (căci e penibil, în adevăr penibil, ca ei să 
spună soldaţilor: trageţi numai voi cu ele, noi nu tragem, că e păcat). 
Iar dacă nu sunt bune, pentru ce să le binecuvintezil Preotul cu cru¬ 
cea şi cu puşca? întreb: cine va putea scoate din istoria românilor 
sau care Sinod va putea afurisi pe Popa Balint şi pe alţii ca el, care 
au stat în adevăr cu puşca înr-o mină şi cu crucea în alta?... Pe cîm- 
pul de luptă sunt trădători Ei sunt împuşcaţi de plutonul de execu¬ 
ţie. Biserica nu afuriseşte plutonul. Din contră, ia parte în scenă. 
Biserica spune: cel ce a ucis nu poate fii preot. Răspund: la Carmen 
Sylva este preot un fost învăţător, căpitan în timpul războiului, care 
a tras şi a ucis, a ucis mulţi. Şi ca el sunt foarte mulţi preoţi. Pe cei 
ce au ucis pe Stelescu, se zice că trebuie daţi afară de la Teologie. 
Cred că nu şi pentru motivul de mai sus, dar şi pentru altul. Ei pot 
zice: nu ne facem preoţi. Ne facem cizmari. Dar vrem să învăţăm 
Teologia. Iată fapte. Fapte de pe pămînt. Cred însă în superioritatea 
Bisericii creştine. Biruinţa veşnică şi adevărată este biruinţa născută 
din martiri'’ 1 . Sofisma groasă înlănţuie consideraţiile lui Codreanu. 
A-i absolvi de păcat pînă şi pe ucigaşii lui Stelescu pentru că, în răz¬ 
boi, au fost preoţi care au fost nevoiţi, în luptă, să tragă (nefiind însă 
preoţi) e o culme a disculpării. De altfel, nicadorii (ucigaşii lui Duca) 
şi decemvirii (ucigaşii lui Stelescu) erau glorificaţi şi consideraţi eroi 
ai Legiunii. A-i declara martiri şi eroi pe nişte ucigaşi de către o miş¬ 
care politico-spirituală care afirma valorile creştinismului, iată nu o 
soflsmă, ci o aporie. Şi, din păcate, ea a însoţit mişcarea legionară de 
la geneză pînă în zilele tulburi ale rebeliunii. 

De altfel, chiar naţionalismul şovin (proiectat nu numai în dezide¬ 
ratul revoluţiei legionare) era contrazis de principiul fundamental al 
ortodoxiei creştine, mila faţă de semen. Iar naţionalismul cel mai 
virulent, cu incitări efectiv pogromiste, e o caracteristică a mişcării 
legionare, afirmată din capul locului (1927), înainte deci de fiinţarea 
modelului hitlerist. Această contradicţie a fost discutată în epocă de 
spirite cu vocaţie teoretică. Radu Dragnea, apropiat cercului Gîndiril 
a publicat, în 1937, în Buna Vestire, ziarul mişcării legionare, un eseu 
cu titlul „Ortodoxie şi naţionalism” în care afirma: „a fi însă naţiona¬ 
list este o grea cădere în păcat de care nădăjduim a ne mîntui în 
ortodoxie” 2 . A răspuns, în Predania, Nae Ionescu: „După impresia mea, 
dl Dragnea socoteşte că poate opune ortodoxia naţionalismului... care 
nu se identifică... îmi închipui că nu greşesc prea mult cînd socotesc 
că la d-sa opoziţia aceasta decurge dintr-o înţelegere strict biologică 


1. Circulările Căpitanului, 1934-1937, 1937, pp. 89-90. 

2. Apuci Buna Vestire, I, nr. 77, 28 mal 1937. 

a naţiei, viaţa spirituală fiind de competenţa şi domeniul ecumenici- 
tăţii creştine. A crede că se poate trece, în veac încă, peste hotarele 
confesionale şi politice însemnează a uita că şi istoria tot din Dumnezeu 
e făcută, şi a socoti că se poate anula realitatea formelor de viaţă aşa 
cum le-a lăsat Dumnezeu. Atitudine categoric falsă, cel puţin pentru 
simţul realist şi istoric al ortodoxiei... D-sa crede că «a fi naţionalist 
este o grea cădere în păcat». De ce însă a fi naţionalist este o grea 
cădere în păcat, atunci cînd, totuşi, a aparţine unei naţiuni e un fapt 
firesc şi necesar, nu ne lămureşte d. Dragnea... Dacă apartenenţa la 
o naţiune e un fapt firesc, naţionalismul trebuie să fie şi el o atitudine 
firească şi nicidecum o grea cădere în păcat... Naţiunea e nu numai 
categoria logică, ci şi colectivitatea reală care ne defineşte pe flecare 
din noi, locul, cadrul şi principiul întregii noastre acţiuni şi existenţa 
în veac; în naţionalism nu e numai o doctrină politică, cum pare a 
voi să lase a se înţelege d. Dragnea, ci o atitudine polivalentă, care 
acoperă tot aşa de bine sectorul spiritual sau economic, politic sau 
cultural-estetic al activităţii noastre. De unde urmează însă că opo¬ 
ziţia naţionalism ortodoxie nu e valabilă” 1 . 

Cum îi era felul publicistic, Nae Ionescu opera cu paradoxe şi 
sofisme, ocolind să răspundă antinomiei relevate de Dragnea. Acesta 
i-a răspuns lui Nae Ionescu, fireşte, tot în Buna Vestire, după ce tot 
aici au glosat pe marginea incidentului Dragoş Protopopescu şi Toma 
Vlădescu: JPentru că au fost naţiuni, nu urmează că ele au fost şi 
naţionaliste ca azi, precum îşi închipuie d. Nae Ionescu. El nu s-a 
născut odată cu naţiunea, ci este un adaos, ca păcatul de la făptură 
care astfel a sfârîmat ecumenicitatea creştină... De unde înainte de 
era naţionalităţilor, românii se puneau în universal prin ortodoxie, pe 
urmă ei au tins într-acolo fie pe calea democraţiei, ca liberalii, fie 
prin mijlocirea zeităţii raţiunea, ca la junimişti... Da, Maiorescu este 
universalizant, raţionalist, nevoind să ştie că vorbeşte aşa, ca în 
Germania, într-o cultură ortodoxă. Asta înseamnă să n-ai simţul 
istoric al realităţii concrete. Azi nici un om de bună-credinţă nu mai 
trage la îndoială naţionalismul lui Maiorescu care, pe această temă, 
a fost nedreptăţit de unii contemporani. Şi, cînd d. Nae Ionescu zice 
că naţionalismul «acoperă tot aşa de bine sectorul spiritual sau eco¬ 
nomic, politic sau cultural-estetic al activităţii noastre», ne întrebăm: 
îl acoperă şi la acest înaintaş în ştiinţa d-sale de carte? In sectorul 
spiritual Maiorescu rămîne descoperit cel puţin pentru un ortodox ca 
d. Nae Ionescu, fiindcă nu se acoperă din partea ecumenică şi a 
veciei... Spiritualitatea cuiva nu se determină după cum se acoperă 
sau nu cu neamul, ci după starea aceluia faţă de ecumenic şi vecie. 
Iar ortodoxia, într-adevăr, acoperă naţiunea, dar naţiunea singură. 


1. Nae Ionescu, „Naţionalism şi ortodoxie”, Predania, I, nr. 8-9, 1-5 iunie 1937. 

fără ortodoxie, nu acoperă spiritualitatea. Iată ce scapă judecăţii dlui 
Nae Ionescu... Naţionaliştii români care tresaltă de fericire uită, ade¬ 
seori, că bunul acesta al lor care-i califică fi au şi alte popoare. Păcatul 
naţionalismului nu e local, ci în tot locul unde a sfărîmat starea de 
spirit ecumenică dinaintea săvîrşirii lui. A cunoaşte aceste lucruri nu 
înseamnă a steriliza sentimentul naţional; înseamnă a năzui, ideal, 
la creaţia culturală sub prizma ecumenică şi a fi conştient, în chip 
real, de primejdia politică a principiului naţionalităţilor generalizat” 1 . 
Să amintesc şi de intervenţia, în această dezbatere, a lui Petru Manoliu, 
discipol al lui Nae Ionescu. Acesta a observat, la capătul intervenţiei: 
„Scopul nostru este tot lămurirea naţionalismului şi a ortodoxiei, cu 
deosebirea că noi rămlnem credincioşi poruncii lui Hristos: «Nimeni 
nu poate sluji, în acelaşi timp, la doi stâpîni: şi lui Dumnezeu, şi 
Satanei». Teza noastră este, deci, următoarea: nu putem acoperi 
structural comunitatea de destin a naţiei cu comunitatea de iubire a 
bisericii” 2 . 

Pornim de la această dezbatere, care a preocupat mult, pentru că, 
într-adevăr, punea degetul pe o rană care durea: concilierea posibilă 
dintre naţionalism şi învăţătura hristică a iubirii aproapelui, indiferent 
de naţiunea căreia îi aparţine. Era, cum spuneam, o chestiune dure¬ 
roasă pentru întreg naţionalismul şovin românesc şi, în special, pen¬ 
tru legionarism. în 1937, Mihail Polihroniade - primul dintre 
criterionişti care a aderat, public, la Garda de Fier - se întreba şi el, 
pornind de la polemica Dragnea-Nae Ionescu, care ar fi relaţia dintre 
Biserică şi Legiune. „Care sunt raporturile dintre biserică - întruparea 
ideii creştine - şi legiune - întruparea ideii naţionale?... Contrazicătorii 
dlui Nae Ionescu simt foarte îmbibaţi de occidentalism şi... oarecum 
necunoscători ai realităţilor noastre răsăritene. Pentru că problema 
creştinism-naţionalism este specifică problematicii occidentale, cato¬ 
lice, ca şi problema stat-biserică sau naţiune-biseiică. Istoria răsări¬ 
teană, istoria ortodoxiei noastre nu cunoaşte asemenea opoziţii. La 
noi, în Răsărit, biserică, stat, naţiune au mers totdeauna mînă în 
mînă”.Or fi mers astfel laolaltă. Rămîne însă întrebarea posibilităţii 
concilierii dintre naţionalismul şovin şi învăţătura creştină despre 
iubirea aproapelui. Polihroniade a ocolit răspunsul, totuşi singurul 
esenţial, şi a preferat să dizerteze despre deosebirea dintre naţiona¬ 
lismul occidental şi cel răsăritean: „între naţionalismul occidental şi 
naţionalismul nostru răsăritean, legionar, deosebirea structurală se 
face tocmai pe tema problematicii religioase, pe tema modului în care 
mişcarea noastră concepe raporturile între naţiune şi biserică, între 


1. Radu Dragnea, „Lămuriri (Naţionalism şi ortodoxie)'. Buna Vestire, I, nr. 147, 
24 august 1937. 

2. Mihail Polifaroniade, „Legiunea şi biserica creştină (I)”, Buna Vestire, I, nr. 152, 
29 august 1937. 

neam şi Dumnezeu. Şi fascismul, şi national-socialismul oricît ar voi 
ele să răstălmăcească lucrurile sunt materialiste... Fascismul deiflcă 
statul, naţional-socialismul deiflcă rasa... Cu totul altfel stau lucrurile 
In mişcarea legionară. Statul, naţiunea nu simt scopuri în sine. 
Mişcarea noastră nu tinde numai la împlinirea lumească a neamului 
românesc, ci la călăuzirea lui pe calea mîntuiiii... Tindem, prin toate 
faptele şi gîndurile noastre, către linia bisericii creştine... în aceasta 
stă originalitatea profundă a fenomenului legionar. în strădania miş¬ 
cării noastre de a duce un neam întreg pe calea mîntuirii... Biruinţa 
legionară va însemna pentru poporul român nu numai o renaştere 
naţională, ci şi o renaştere a vieţii creştine” 1 . 

Aşa or fi stînd lucrurile, cum le prezintă Polihroniade. Ignoratio 
elenchi rămînea însă în picioare. Pentru că întrebarea era (repet) cum 
se conciliază o mişcare spiritual-politică ce afirma profunde convingeri 
creştine cu practicarea - şi elogiul - omuciderii şi cultivarea urii inte- 
retnice. 

Afost un moment, în februarie 1937, cînd Biserica Ortodoxă Română, 
ca instituţie, după slujbele înmormîntării lui Moţa şi Marin, a fost 
invitată de Ministerul Cultelor (o ceruse şi parlamentul) să recomande 
preoţilor a nu participa la activităţi politice. Vizată era, în chip direct, 
mişcarea legionară. Biserica a refuzat să dea ascultare acestui îndemn, 
declarînd că „nu va interveni în lupta dintre partidele politice pentru 
a declara pe unul mai bun ca celălalt”. Exultând, Nae Ionescu a 
comentat decizia: „în fond, Ministerul Cultelor nu urmărea scoaterea 
preoţilor din politică, ci ceva mai precis, interdicţia pentru preoţi de 
a sprijini, prin participarea lor, mişcările naţionaliste aşa-zise de ex¬ 
tremă dreapta. Intenţia întâmpinării ministeriale nu era, de altfel, nici 
măcar acoperită, ea căpătînd, în anumite pasagii, o exprimare cate¬ 
gorică. La această cerere, care avea caracterul unei injoncţiuni, bise¬ 
rica românească a răspuns printr-un refuz clar. Răspunzând aşa cum 
a făcut-o, Sfîntul Sinod a asigurat o victorie nu numai a bisericii 
ortodoxe, ci şi a naţionalismului românesc”. Şi apoi continuă: „în 
pragul unei Europe totalitare, împărţită în naţiuni care sunt tot atâtea 
unităţi organice şi spirituale. Biserica ortodoxă care îşi dă seama că 
organizează viaţa religioasă a naţiei, că este însăşi viaţa în nevoia ei 
de a trăi pe Dumnezeu, nu mai are nici o iertare de cerut, nici o umi¬ 
linţă de suportat, nici o separaţie de temut. Ea ştie că statul, fiind 
dator să organizeze viaţa naţiei în totalitatea ei, nu poate scoate în 
afară de stat biserica - parte esenţialmente integrată a naţiei. Şi 
urmînd indicaţiile precise ale realităţii, preferă să se pună în conflict 
cu statul decît să se desolidarizeze de naţiune. Preferă pentru că e 


1. Mihail Polihroniade, „Legiunea şi biserica creştină (I)”, Buna Vestire, I, nr. 155, 
2 septembrie 1937. 

sigură că mai curînd sau mai tîrziu, vrind sau nevrînd, statul nostru 
va trebui şi el să ajungă la imperativul - istoric şi românesc totde¬ 
odată - al naţiunii totalitare” 1 . într-una din circulările sale, datată 
25 septembrie 1934, Codreanu scria: „Uzînd de linia creştină a miş¬ 
cării noastre şi de convingerea mea creştină” 2 . 

Fenomenul de devoţiune creştină a legionarilor cu ritualul adecvat, 
pînă la formele mistice adaptate de Codreanu în ultimii doi ani de 
viaţă, era incontestabil de bună-credinţă şi efectiv sincer. Se întîmplă 
însă că era contrazis de convingerea că dreptatea trebuie dobîndită 
nu prin lege, ci pe cale individuală. Ba chiar că glonţul e un mijloc 
necesar. Iar iubirea creştină ar fi valabilă numai între camarazi. 
Ceilalţi, socotiţi duşmani, fie evrei, fie creştini, trebuiau urîţi şi, cînd 
e cazul, pedepsiţi pînă la ucidere. Repet, creştinismul şi pietatea legi¬ 
onarilor intrau într-o insolubilă antinomie cu spiritul creştin. 

5. Legionarismul, sub raport doctrinar, a cultivat vizionarismul. 
Blestemele toate erau aruncate asupra lumii vechi, venală, iudaizată 
prin democraţie falsificatoare, malefică prin afacerism şi politicianism, 
şi se promitea crearea unei alte lumi, fireşte, înnoitoare. De la Moise 
încoace (ca să limităm lucrurile la civilizaţia iudeo-creştină), toate 
noile religii au năzuit să creeze o lume nouă, printr-un om nou. Au 
promis această zămislire şi n-au încetat să spere că o vor înfăptui. 
Lectura operei tuturor utopiştilor, de la Platon încoace, înmărmureşte 
prin fantasma visării unei lumi noi şi a unui om pe măsură. Dar, la 
lectură, realizezi, de îndată, ce avorton se află în acele eprubete sub 
flacără! Doctrina lui Marx şi Engels a crezut, şi ea, în himera creării 
altei lumi şi a apariţiei unui om altfel construit etic şi spiritual. 
Fascismul şi hitlerismul nu au operat cu alte valori. Ce a ieşit din 
aceste visări, unele sincere şi înflăcărat idealiste, s-a cam văzut! Şi 
Ceauşescu ne tot vorbea de omul nou, anunţîndu-ne iminenta lui 
apariţie, în virtutea unui cod moral pe care îl elaborase şi-l oferea 
spre studiu şi iluminare. Sigur că natura umană e imperfectă în ale 
ei alcătuiri, iar cea sociopolitică e pe potriva ei. Visarea utopică a unui 
antidot e de înţeles. Dar prea s-a abuzat de aceasta. Iar regimurile 
totalitare (de dreapta sau de stînga) se credeau chiar îndreptăţite să 
nimicească, în acest scop, efectiv fizic, pe cei netrebnici (rase inferioare 
sau clase exploatatoare), pentru a înălţa, pe acest teren curăţat, viaţa 
cea nouă, cu omul ei nou. Veacul nostru, poate cel mai sîngeros din 
epoca modernă, a avut parte de aceste fantasme ale răului. Această 
purificare pentru reînnoire a fost clădită pe uciderea a milioane de 


1. Nae Ionescu, „Biserică, stat şi naţiune”, Predania, I, nr. 4, 1 aprilie 1937. 

2. Circulările Căpitanului, 1934-1937, 1937, p. 8. 


287 



victime şi, probabil, mult mai multe au ispăşit, prin lagăre şi temniţe, 
pentru aceleaşi proiecte „grandioase”, totdeauna „revoluţionare”. 

Revoluţionar (nu se anunţa o iminentă „revoluţie naţională”?), 
legionarismul vestea omul nou, făuritor al lumii noi (să mai spun că 
profund şi autentic româneşti?). C.Z. Codreanu, necultivînd sau nea- 
greînd cartea şi elaboraţia doctrinară, a preferat să vorbească despre 
proiectele sale vizionare aproape în termenii regulamentelor militare, 
în acel al său Vademecum care este Cărticica şefului de cuib, se pro¬ 
nunţa, pe puncte, ca - spuneam - într-un regulament militar: „Punc¬ 
tul 67. Că statul bazat pe ideologia veche a Revoluţiei franceze se 
ruinează. în lume se pune problema unui stat nou. £1 poate fi foarte 
bun sau foarte râu. Cum va fi? După cum ni-1 vom face. 

Punctul 68. Statul nou însă nu se poate baza numai pe concepţii 
teoretice de drept constituţional. Statul nou presupune, în primul rînd, 
şi ca un lucru indispensabil, un tip nou de om. Un stat nou cu oameni 
cu păcate vechi nu se poate concepe. 

Punctul 69. Omul nou sau naţiunea înnoită presupune o mare 
înnoire sufletească, o mare revoluţie sufletească a poporului întreg, 
adică o împotrivire direcţiei spirituale de astăzi şi o ofensivă categorică 
în contra acestei direcţii. 

Punctul 70. în acest om nou vor trebui să învieze toate virtuţile 
sufletului omenesc. Toate calităţile rasei noastre. în acest om nou vor 
trebui ucise toate defectele şi toate pornirile de rău. în acest tip de 
erou - erou în sens războinic - pentru ca să poată prin luptă să-şi 
impună părerea -, erou în sens social: incapabil, după victorie, de a 
exploata munca altuia, eroul muncii, uriaşul creator prin muncă al 
ţării sale, trebuie să fie concentrat tot ce a putut strînge mai bun în 
timpul miilor de ani poporul român. Pe acest om îl aşteptăm, pe acest 
erou, pe acest uriaş. Pe el se va baza statul cel nou. România de mîine. 
Mişcarea legionară, înainte de a fi o mişcare politică, teoretică, finan¬ 
ciară, economică etc. de formule, este o şcoală spirituală, în care dacă 
va intra un om, la celălalt capăt va trebui să iasă un erou” 1 . Şi-a reluat 
ideea în anul următor, într-un interviu acordat publicaţiei italiene 
Giomale d’Italia. „Programul meu - spunea acolo - e constructiv. Mă 
gmdesc la cea mai grea şi cea mai mare construcţie a omului nou (subL n.). 
Nu numai a omului fizic şi intelectual. Acesta e deja prezent în 
România. Dar a omului moral încă ne lipseşte. Vreau cu orice preţ să 
creez un tip de erou: înţeles nu numai în sensul unui luptător pe 
cîmpul de bătălie, dar în sensul imul muncitor, un muncitor cu mare 
încredere în naţiune şi în viitorul ei şi de mare onestitate şi cinste, în 
viaţa sa publică şi privată. Acesta este punctul esenţial. Programul 
meu se referă, înainte de toate, la virtutea omului. De la această nouă 


1. Comeliu Zelea Codreanu, Cărticica şefului de cuib, 1937, pp. 57-58. 

bază morală ne putem întoarce apoi la ridicarea rasei noastre şi la 
raporturi noi cu alte rase care populează teritoriul românesc şi în 
special cu aceia care ne mînuiesc, jidanii acaparatori. Şi după aceea 
va trebui să ne gîndim la agricultură, la lucrări publice, la oraşe, la 
străzi, la căi ferate.” 1 Am uitat să spun că în Cărticica... existau şi 
norme ale legionarilor. Erau şase cu totul. Aceea indicată la numărul 
4 suna astfel: „Legea educaţiei: trebuie să devii altuL Un erou. în cuib 
fă-ţi toată şcoala. Cunoaşte bine Legiunea” 2 . Nu altfel va gîndi alt 
cofondator al Legiunii, al doilea în importanţă după Codreanu: „Nu 
cred că va nega cineva această situaţie de acum 5-10 ani, care con¬ 
cretizează două lumi deosebite, în germeni: lumea reformei naţionale 
de metodă căldicică, pe cale democrat-parlamentară, incapabilă de a 
face faţă volniciilor guvernamentale şi incapabilă de a zgudui adîn- 
curile sufleteşti ale neamului spre a-1 ridica în lupta decisivă, şi lumea 
eroică, a revoluţiei spirituale şi morale a naţiunii, care n-are decît 
două ieşiri: moartea sau victoria” 3 . 

Despre omul nou va medita, în 1937, şi gardistul Nicolae Roşu: 
.Autoritatea omului nou izvorăşte din voinţa personală de a impune 
o atitudine. Ea este o formă dinamică a vieţii, o expresie îndrăzneaţă 
a curajului şi a sacrificiului. Omul nou înlătură mitul maselor, al 
mulţimilor, dispreţuieşte vulgul şi le înlocuieşte cu elitele, cu aristo¬ 
craţia, cu minorităţile organizate şi coerente... Zvîcnirea de viaţă a 
omului nou este condiţionată de chemarea sîngelui şi de imperativul 
rasei, de destinul istoric al naţiunii”. în sfîrşit, merită reţinută şi 
această meditaţie antiintelectuală: Atitudinea generaţiei noi este 
eminamente programatică. Ea porneşte de la cunoaşterea vieţii prin 
fapte, nu prin idei. Direct deci, nu indirect. Astfel se explică şi neîn¬ 
ţelegerea generaţiei precedente care a trăit în cărţi şi în idei, a activat 
în virtutea unor sisteme de gîndire şi s-a afirmat pe un plan cultural. 
Trecerea de la idei la fapte, de la realitate la vis, este asemănătoare 
unei soluţii de continuitate, unei sfîşieri interioare... într-adevăr, ce 
este fascismul altceva decît o învolburare de forţe tinereşti? Fascismul 
este o congestie juvenilă. Prin fapte, nu prin contracte ritmate a muş¬ 
chilor s-a ridicat puterea în Italia. Chiar regimul de astăzi se bizuie 
numai pe energia spontană a generaţiilor tinere. Tinerimea creează 
un nou stil de viaţă în Italia. Fascismul nu a avut însă la baza ideo¬ 
logiei sale un fond cultural... Aşadar, vina este a culturii, a intelectu¬ 
alilor care nu s-au pus de acord cu spiritul veacului” 4 . 


1. „Un interviu al dlui Comeliu Zelea Codreanu”, Buna Vestire, II, nr. 271, 26 ia¬ 
nuarie 1938. 

2. C.Z Codreanu, op. cit., p. 4. 

3. Ion 1. Moţa, „Legiunea şi L.A.N.C.”, 1933, în Cranii de lemn, 1937. 

4. Nicolae Roşu, „Omagiul tinereţii”, în Orientări în veac, 1937, pp. 11-16. 

Să citez, apoi, opiniile despre acest om nou ale altor legionari cu 
aplecări doctrinare. Paul Costin Deleanu e unul dintre aceştia. In 
august 1934 scria In publicaţia Dreapta: „Apariţia acestui om în 
număr mereu crescînd face astăzi cu putinţă, pe zi ce trece mai efi¬ 
cient, o anumită politică de dreapta..., politica de dreapta îşi creează 
omul necesar. Fiindcă dacă omul de care vorbim este într-adevăr nou, 
el nu poate avea o structură în care să primeze politicul. Politicul 
primează întotdeauna în structura unui om vechi şi numai acolo; aşa 
cum, aparent paradoxal, a fost dintru început omul modern. Omul 
nou apare întrucît structura cosmică de oricînd şi de oriunde e cu 
nevoi şi vocaţii individual diferite: economice, politice de o parte, dar 
şi de intenţionalitate strict spirituală. Aşa a fost iniţiată constituirea 
omului nou... între 1920 şi 1932 a existat în ţară procesul constitu¬ 
irii spirituale a omului nou...” 1 . 

Celălalt doctrinar la care apelez este, desigur, Alexandru Cantacuzino. 
Acesta a prezentat un raport la congresul studenţilor legionari din 
1935 în care, vizionar, a înfăţişat, tipologic, trăsăturile nu numai ale 
omului nou, ci ale românului de mîine. „Omul nou - începea prin a 
pronostica Al. Cantacuzino - trebuieşte întîi creat în vis, trebuieşte 
visat. Eu văd trei condiţii pentru crearea românului de mîine: 1) Un 
om excepţional care să viseze profetic şi să conceapă lucid românul 
de mîine, românul cerut de destinul Naţiei române şi să sădească în 
suflete visul său printr-un prozelitism de fapte, de pilde, de cuvîntări; 
2) O înmugurire, o efervescenţă spirituală virulentă în substanţa 
românească; 3) Momente sociale de zbucium, de clocot, de cutremur. 
Am convingerea că toate aceste condiţii se află în prezentul mediu, 
cred că românul de mîine trebuie nu numai să-şi regăsească firea sa 
românească de acum 300 de ani şi să se mulţumească cu atît, ci 
trebuie să vrea totodată şi să se regăsească şi să se întreacă... Omul 
românesc de mîine trebuie să fie cu totul diferit de românul de astăzi. 
Românul de mîine trebuie să aibă gustul şi deprinderea existenţei 
severe, dure, eroice, să aibă simţul eului colectiv şi al binelui naţional 
şi să mai aibă cele două însuşiri atît de zgomotos blestemate, să fie 
violent şi să fie extremist. Românul de mîine va avea conştiinţa că s-a 
născut spre a muri pentru Naţia lui... Sunt germeni de moliciune care 
s-au încuibat în nervii acestui Neam, sunt fermenţi, căci descompun 
voinţa lui şi infiltrează slăbiciunea şi sîngele românesc... Trebuiesc, 
deci, fără frică extirpate vechile moravuri şi obiceiurile păcătoase care 
paralizează centrele nervoase ale personalităţii româneşti... Să se 
sfirşească odată cu resemnarea învinsului. Dacă vrem să fim învin¬ 
gători, să ne învingem întîi firea noastră de astăzi apăsată de seculare 
amintiri de robie şi de servilism... Trebuie ca românul să se simtă o 

dată, fie numai cîteva zile, fie numai cîteva ceasuri, stăpîn asupra Iul 
şl peste cel care îl înconjoară.” Şi încă: „Românul de mîine va fi desi¬ 
gur făurit dintr-un material mal dur, mal stâncos, mal dens decît cel 
care compune generaţia părinţilor noştri. Românul de mîine va fi 
într-o oarecare măsură antiraţionalist... O învinuire grea va apăsa 
asupra intelectualismului... Intelectualismul sterilizează curajul. Numai 
suflarea misticei permite o viaţă eroică. Oricum, este o observaţie 
deprimantă aceea care constată simultaneitatea dezvoltării intelectu¬ 
alismului şi laşităţii la oameni. Dimpotrivă, chemarea către iraţional 
s-a dezvoltat odată cu valorificarea facultăţilor şi destoiniciilor fizice, 
cu plăcerea riscului, a aventurilor, a plenitudinii de viaţă şi a dărniciei 
de sine. Sentimentele care vor trebui cultivate în românul de mîine 
simt: intransigenţa, tenacitatea, mîndria, curajul, ambiţiunea, cinstea 
excesivă, dragul muncii, rigiditatea, voinţa puterii, voinţa de afirma- 
ţiune, încrederea în sine, simţul demnităţii de om, intoleranţa, creş¬ 
tinismul şi antiiudaismul... Bineînţeles, această transformare sufletească 
urmează să se desăvîrşească odată cu renaşterea fizică a Neamului 
românesc şi cu reclădirea întregii societăţi româneşti pe temeiuri 
legionare...” 1 

Al. Cantacuzino a revenit, doi ani mai tîrziu, la această preocupare 
care îl obseda privind fizionomia omului nou, a românului de mîine. 
Fireşte, a reluat ideile dezvoltate în 1935. Există şi adaosuri deloc 
lipsite de semnificaţie. De pildă, a înţeles că e necesară o conciliere 
posibilă între violenţa eroică a revoluţiei naţionale şi preceptele hris- 
tice: „Persoane cu prejudecăţi..., îndopate cu unele cunoştinţe rău 
mistuite, ne dojenesc. Creştinismul este religia blîndeţel, a milei şi a 
iertării. Ea porunceşte să ne iubim duşmanii şi asupritorii; să ne 
ducem Crucea, după pilda Mîntuitorului, pînă la capătul drumului 
pe Golgotâ şi ne vom mîntui. Noi nu credem că această tălmăcire este 
cu adevărat a Mîntuitorului... Noi nu spunem că în unele împrejurări 
violenţa pe care suntem conştienţi că o întrebuinţăm noi nu ar fi un 
păcat după religia creştină. Susţinem, însă, că este un păcat necesar, 
făcător de bine, răsturnător de nedreptăţi... Generaţia noastră a înţe¬ 
les şi a simţit că este misiunea ei să pună acest hotar şi l-a pus; a 
pus în drumul făptuitorilor de fâră-de-lege, de vînzări de neam şi de 
trădări teama de a fi ucişi. Misionarii acestei generaţii care au ridicat 
această stavilă binefăcătoare au dăruit neamului românesc drept 
jertfă viaţa pămînteană şi au sacrificat poate şi veşnicia lor de odihnă 
In fericire, dincolo de mormînt. Cine oare va cuteza să ne înveţe că 
dreptatea Dumnezeiască va nesocoti în cîntar binele făcut atâtor tinere 
rieţi româneşti care de acum înainte au să crească apărate de vrăjmaşa 
/înzare a credinţei? Eu zic legionarilor: purtaţi-vă după cum simţiţi 

Christos Dumnezeul şi vă învaţă să vă mîntuiţi sufletul... Dacă sfin¬ 
ţenia nu este unica linie de mîntuire, şi nu este, deoarece vieţuim 
într-o lume satanică, dovedim că este o altă linie care duce la învierea 
neamurilor; e linia eroismului... Suntem deci credincioşi îndrumărilor 
creştine cînd dăm legionarilor o creştere de eroi, nu de sfinţi”. Grav 
nu e că s-a investit încredere în himera plămădirii unui om nou. Ci 
că această himeră a justificat violenţa şi eroismul prin moarte. Pentru 
că eroismul, despre care atîta s-a glosat, a justificat nu numai vio¬ 
lenţele, ci şi asasinatele ca armă politică. 

Acel proiectat om nou trebuie zămislit nu pe cale de retortă. Labo¬ 
ratorul nu era numai obişnuita şedinţă lunară de cuib, în care îndoc¬ 
trinarea şi veghea comportamentală puteau fi asigurate. S-a mai găsit 
o cale, mult vehiculată şi elogiată: tabăra de muncă. Avem a constata, 
aici, o similitudine de procedee. Şi comunismul, în România de după 
1947-1948, a practicat sistema taberei de muncă drept creuzet al 
formării omului nou. A fost împrumutat procedeul de la legionari sau 
importat din U.R.S.S.? E prea puţin important. Ceea ce trebuie reţinut 
e identitatea procedeelor, demonstrînd, prin însăşi această comuni¬ 
tate, că totalitarismul n-a inventat nimic nou. S-a folosit de aceleaşi 
sloganuri pentru a inventa, fals vizionar, un imposibil om nou. 

Legionarii au apelat, cu sistemă, la strategia taberei de muncă 
după martie 1935, cînd a fost creat partidul Totul pentru Ţară. Se 
vorbea de organizarea taberelor de muncă pentru construcţii şi repa¬ 
raţii de biserici, drumuri, diguri, poduri, case (sedii) ale partidului. 
Erau, în această strategie, şi forme propagandistice numite construc¬ 
tive, şi mijloace utile pentru atragere de aderenţi. Forma aceasta de 
educare pe cale constructivă fusese practicată şi înainte de Garda de 
Fier. Construise Căminul pentru Studenţi (1924-1925) la Iaşi, ca şi 
Casa Verde din Bucureşti (1934). Dar, acum, această formă de educa¬ 
ţie capătă extensiune şi e înconjurată de mare larmă propagandistică. 
Se spunea mai peste tot, în cuvîntări şi articole, că prin educarea în 
spiritul muncii în tabere, al iubirii de Dumnezeu şi de Biserică se 
plămădeşte omul nou, cel al societăţii legionare de mîine. Un vers 
dintr-o poezie legionară anunţa: „Cu braţele clădim în soare catape¬ 
tesme peste veac”. Se publicau articole în care participanţii la activi¬ 
tatea unor tabere de muncă vorbeau de reînvierea lor la o viaţă nouă, 
ele erau considerate un mijloc de „salvare sufletească”, de făurire a 
„omului moral”, a „românului de mîine”. Şi tinerii, de bună-credinţă 
fiind, veneau în aceste tabere de muncă, transformate în şcoli de 
educaţie legionară. 

Cum nimic nu se proiecta, la scara întregii mişcări, fără cuvîn- 
tul-manifest al lui C.Z. Codreanu, există, şi în această chestiune, un 
document-proclamaţie al Căpitanului. E o scrisoare-proclamaţie adre¬ 
sată legionarilor din taberele de muncă, emisă la Carmen Sylva în 

august 1935. O voi reproduce pentru că e caracterizantă şi pentru 
stilistica lui Codreanu, şi pentru ţelul urmărit: „I. Tabăra este o şcoală 
nouă; a noastră proprie, născută din pămîntul şi din sufletul nostru 
românesc. Nu e o imitaţie, pentru că, la 1924, cînd am început cără- 
midăria de la Ungheni şi Căminul de la Iaşi, nu era întrebuinţată nici 
în Italia, nici în Germania. (Doar în U.R.S.S., n.n.) II. în această şcoală 
sunt patru principii de educaţie care lucrează asupra celui sosit aici. 
a) Munca manuală, cu sapa, cu tîrnăcopul, cu toporul sau braţele 
goale. Aceasta întăreşte fizic, muscular, pe legionar şi reface celula 
nervoasă a omului pe care o distruge în special munca intelectuală 
intensă şi supraîncordată. Această muncă îi dă sănătate. Această 
muncă îi creează, intelectualului, în special, o structură sufletească, 
o voinţă de fler. Această muncă îl scoate din lumea teoriei şi îl pune 
pe teren, dezvoltînd simţul practic... b) Viaţa aspră, cu dispreţuirea 
tuturor luxurilor care pînă azi ne-au molestat, ne-au creat neputin¬ 
cioşi, imbecili şi necinstiţi, ne va smulge din mlaştina acestor păcate 
şi ne va crea un popor de oameni sănătoşi, cumpăniţi şi severi cu noi 
înşine, c) Viaţa în comun, viaţa împreună care ne dă nu numai bucu¬ 
ria cunoaşterii şi revederii noastre, care nu numai că ne dezvoltă 
simţul camaraderiei, dar creează o mare comunitate sufletească care 
însemnează betonul armat al organizaţiei noastre şi pe care nu-1 va 
distruge nici un val, nici o ură. d) în sfîrşit, al patrulea principiu este 
educaţia teoretică propriu-zisă; adică vărsarea în sufletul tuturora a 
gîndului nostru despre ceea ce trebuie să fie un om în viaţă, despre 
modul cum trebuie să se comporte faţă de Dumnezeu, faţă de viaţă, 
faţă de ţara sa, faţă de lume, faţă de el însuşi. în taberele noastre 
desigur că cele trei principii de la început au activat asupra noastră 
şi nu mă îndoiesc că toţi aţi observat vizibil schimbarea pe care şcoala 
legionară a produs în noi. Al patrulea va fi pătruns poate mai puţin 
cu toate însuşirile frumoase ale celor însărcinaţi cu aceasta din cauza 
lipsei de legătură între noi. în această ordine de idei şi sub acest 
capitol vă anunţ că taberile din anul acesta trebuie să fie închinate: 
omului corect. Ele trebuie să înceapă crearea acestui om corect” 1 . 

Ideea aceasta a făuririi omului corect apare şi în circulara către 
legionarii din tabăra de muncă Amota, datată 20 iulie 1935: „...Tabăra 
şi-a ajuns scopul din toate punctele de vedere. Anul acesta taberele 
au rostul educativ de a crea sau a începe crearea omului corect Am 
creat, pînă acum: Omul de credinţă, omul viteaz, omul de jertfă. Acum 
ne trebuieşte omul corect Corect din toate punctele de vedere: în 
raport cu lumea din afară (ţinută, atitudine, bună-credinţă, respect 
etc.), în raport cu organizaţia, în raport cu camarazii, în raport cu 


1. C.Z. Codreanu, „Către legionarii din taberele de muncă”. Carmen Sylva, 1 august 
1935. Apud Braţul de fier. Focşani, I, nr. 4, 4 septembrie 1935. 

şefii săi, în raport cu ţara sa, în raport cu Dumnezeu. Există în lume: 
om şiret, om pezevenghi, om secătură, om şmecher, om canalie. Ardeţi 
în focul cel mal mistuitor amintirea acestor oameni. Un legionar nu 
poate fi aşa. El trebuie să poarte pecetea: om corect 1 . 

Nu a lipsit nici îndemnul îndrumător al lui Ion I. Moţa, care con¬ 
ferea campaniei pentru taberele de muncă accente mistice: „Deviza 
taberelor de muncă legionară este aceasta: tăcere şi muncă. Iar în 
ultimul timp Căpitanul a oprit, prin ordin, orice cuvîntări politice, 
neîngăduind legionarilor decît un singur fel de discurs: Cuvîntarea 
mixtă, adică glasul înfăptuirii ridicate de munca şantierelor legionare. 
Toate acestea dovedesc încă o dată învierea sufletească pe care o va 
împlini Legiunea în întreaga viaţă românească, pornind de la disci¬ 
plinarea şi schimbarea individului şi pînă la renaşterea sufletească a 
întregului Neam în forme noi de viaţă... Legionarii jinduiesc o altă 
lume, o altă înfăţişare în faţa poporului, o lume de tăcere şi de muncă 
aprigă în folosul obştesc... Această tăcere, această muncă resemnată 
şi sobră au în rindul întîi scopul de a forma noul suflet legionar, de 
a fi izvor de purificare interioaiă a luptătorului. în această tăcere se 
formează şi se pregăteşte legionarul pentru moartea vitejească de 
mîine. Căci numai oameni gata de moarte mai pot mîntui Neamul 
românesc” 2 . 

Paul Costin Deleanu conferea strategiei taberelor de muncă, deo¬ 
potrivă, dimensiune înalt politică şi sufletească înnoitoare. „Prin această 
cîştigare de adîncime, activitatea politică depăşeşte contractualismul 
abstract al vechiului sistem. Corpul electoral nu mai este chemat să-şi 
dea sufragiile unor programe generale, ci i se supun, ci i se cer lui 
direct indicaţiile viitoarei activităţi: şi anume pe cazuri concrete, locale, 
activitatea începînd de îndată printr-o colaborare nemijlocită între 
organizaţia politică şi mediu. Anticiparea sufragiilor prin faptă şi nu 
prin deziderate, prin programe, prin vorbe fiind nota generală a nouei 
mişcări legionare... Este în fapta legionară un gest de măsură neobiş¬ 
nuită, de îndrăzneţe, generoase dislocări şi prospectări istorice ca 
pentru o nouă epocă... Ea se integrează organic generalei reacţiuni a 
arianităţii în sînul rasei albe, care-şi apără astfel civilizaţia... Întrucît 
priveşte noua orientare istorică a civilizaţiei noastre înalte, este vorba 
de părăsirea mitologiei moderne şi întoarcerea la realităţile tradiţiei, 
la mitologia autohtonităţii. Faţă de o sută de ani de modernism, de 
primat politico-economic, noua direcţie află sensul ultim al existenţei 
şi activităţii naţionale în ordinea spiritualităţii tradiţiei româneşti de 
totdeauna... Iată de ce spiritul acestor tabere de muncă nu poate fi 
decît imul de corp militar, constituind, în cadrul unei organizaţii de 


1. Circulârtie Căpitanului, 1935-1937, 1937, p. 32. 

2. Ion I. Moţa, „Tăcere şi muncă’, Braţul defier , Focşani, I, nr. 7, decembrie 1935. 

fier. Iniţiativa civilizaţiei române de mîine. Iar taberele de muncă sunt 
cadrele în care trebuie să se încerce mobilizarea întregului tineret... 
Dacă mai există azi la noi o putinţă de înnoire a cadrelor pur politice, 
apoi aceasta nu poate fi alta decît şcoala taberelor de muncă. Ceea 
ce însemnează, fără îndoială, o nouă şi integrală încadrare, pe teme¬ 
iul unei conştiinţe de renaştere naţională... Nimic mai dărimător de 
lume veche decît activitatea acestor simple munci legionare.” 1 

Sociologul Traian Brăileanu, membru în Senatul legionar, a înălţat 
şi el osanale taberelor de muncă, socotite mijloc de educare cetăţe¬ 
nească pentru omul nou. „Din intuiţia clară a acestui «conducător», 
a acestui «pedagog» că nu numai o educaţie naţională, severă, siste¬ 
matică şi întemeiată pe norme rigide poate înfăptui acel tip românesc, 
unitar şi indestructibil, s-a născut «tabăra de muncă», şcoala naţio¬ 
nalismului românesc. Această instituţie trebuie să şteargă toate deo¬ 
sebirile provenite din originea socială a studenţilor români, trebuie 
să completeze lipsurile educaţiei şcolare, trebuie să trezească şi să 
adîncească educaţia religioasă creştină... Ea trebuie să-i dea tânăru¬ 
lui un caracter indelebil de românism creştin, care să rămînă inata¬ 
cabil şi după terminarea studiilor. în felul acesta naţiunea română 
va dobîndi o elită a ei, deci naţională, impermeabilă faţă de orice 
influenţe străine, în orice domeniu de activitate ar încerca să se mani¬ 
festeze. Cu această instituţie tânăra generaţie a păşit pe calea reali¬ 
zării postulatelor naţionale... Din tabăra de muncă păşeşte dîrz în 
viaţă românul nou, tânărul legionar.” 2 Mai înainte, în iulie, aceeaşi 
publicaţie, însemnări sociologice, comenta semnificaţia taberelor de 
muncă, socotite un mijloc de educaţie pentru crearea omului nou: 
„Toate principiile pe care se bazează «şcoala muncii» sunt aci potenţate 
ca fiind aplicate la oameni, îndeosebi tineri, dar perfect conştienţi de 
educaţia ce li se face. Din această atmosferă de şcoală a muncii iese 
omul ca un tot armonic... Dar creşterea românismului de mîine se 
face în tabere şi printr-o îngrijită educaţie intelectuală... în România 
taberele de muncă au luat aspectul de şcoală în atmosfera căreia se 
dirijează formarea românului de mîine, a omului nou, fără de care un 
sens românesc nu e posibil în lume. întrunind în acelaşi timp virtu¬ 
ţile legionarului roman cu ale creştinismului dac, acest om va fi legi¬ 
onarul român. Taberele de muncă sunt o şcoală de formare a legionarului 
român într-o spiritualitate naţională românească” 3 . 

La început, autorităţile ecleziastice (Gurie, mitropolitul Basarabiei, 
Vartolomei, episcopul Olteniei, Visarion, episcop al Huşului) au elogiat 


1. Paul Costin Deleanu, „Taberele de muncă", Ideea Românească, IX, nr. 5-10, 
1936, pp. 315-317. 

2. Traian Brăileanu, „Studenţii", însemnări sociologice, I, nr. 9, decembrie 1935. 

3. G. Macrin, „O nouă şcoală românească. Taberele de muncă", însemnări socio¬ 
logice, I, nr. 4, iulie 1935, p. 22. 

fapta legionarilor pentru repararea unor biserici. Dar la sfîrşitul lui 
octombrie 1935, la intervenţia Ministerului Cultelor, Sf. Sinod a pus 
capăt acestei forme de propagandă politică, aşezată sub scutul Bisericii. 
Declaraţia Sf. Sinod preciza: „în şedinţa Sf. Sinod de la 4 octombrie 
(1935) dl ministru al Cultelor a arătat că este informat cum prin unele 
eparhii, organizaţii numite «tabere de muncă» îşi oferă serviciile în 
mod gratuit pentru zidiri şi reparări de biserici, şosele etc. Or aceste 
tabere de muncă nu sunt altceva decît fosta Gardă de Fler, ale cărei 
idei politice fiind socotite de guvern ca periculoase ordinei în stat a 
fost dizolvată. Acum, sub forma muncii gratuite, nu urmăresc altceva 
decît captivarea maselor populare pentru ideile gardiste. Şi, dîndu-le 
posibilitatea de a lucra în mod gratuit, li se dă o încurajare pentru 
propaganda lor. De aceea, a rugat Sfîntul Sinod să ia măsuri ca, pe vii¬ 
tor, să nu li se mai acorde acestor organizaţiuni posibilitatea aceasta. 
Sfîntul Sinod a luat înalta decizie ca, pe viitor, cînd vreo organizaţie 
politică doreşte să se angajeze în lucrări constructoare pentru zidiri 
sau reparaţii de biserici, să se ia, în prealabil, informaţii. Apoi să ceară 
aprobarea Chiriarhiei respective”. Decizia, iscălită de patriarhul Miron 
Cristea, a iscat protestul generalului Cantacuzino-Grănicerul („...Cum 
de s-a putut găsi un Sinod Român Creştin care în loc să-l pălmuiască 
pe ministru, ce a avut îndrăzneala de a se înfăţişa în faţa Sa cu o 
infamie, a luat hotărîrea îngrozitoare de a jigni, de a insulta pur şi 
simplu tineretul naţionalist al ţării întregi, interpretîndu-i diabolic 
sentimentele sale, îndepărtîndu-1 de Biserică”). S-a grăbit să se pro¬ 
nunţe, cu cuvinte dezamăgite, şi Mihail Manoilescu: „Cu multă tristeţe 
am văzut hotărîrea luată de Patriarhia Română de a se interzice, de 
acum înainte, tinerilor intelectuali creştini organizaţi în tabere de 
muncă să mai lucreze la repararea şi înălţarea bisericilor. Cu tot atîta 
durere am văzut scrisoarea pe care d. general Cantacuzino-Grănicerul, 
şeful partidului Totul pentru Ţară, a adresat-o în urma acestei hotă- 
rîri. Căci nimic nu poate fi mai penibil decît această despărţire sufle¬ 
tească care se porneşte astăzi între o mişcare română şi creştină, de 
o rară puritate, şi între conducerea supremă a Bisericii noastre” 1 . 
Evident că, în anul următor, s-au găsit soluţii pentru ca taberele de 
muncă legionare să funcţioneze în preajma lăcaşurilor bisericeşti. 
Himericul om nou trebuia, nu-i aşa?, înălţat, iar tabăra de muncă, 
utilizată continuu ca mijloc de propagandă politică. în februarie 1937, 
guvernul a suspendat, din nou, organizarea taberelor de muncă. De 
asemenea, interzicea organizarea de marşuri dintr-o localitate în alta. 
în iunie 1937, în circulara 75, Codreanu anunţa că în acel an partidul 
Totul pentru Ţară nu va mai organiza tabere de muncă. „O circulară, 


1. Mihail Manoilescu, „Un conflict penibil", Lumea nouă, V, 1936, nr. 1, p. 39. 

care se va trimite la timpul nimerit, va explica pe larg aşa cum se 
cuvine. Cum? Cine? Şi în ce împrejurări a răpit tineretului legionar 
dreptul sacru de a munci? în vara aceasta, organizaţia noastră va 
face numai două tabere de odihnă: I. Una la Carmen Sylva, pentru 
cei reumatici; II. A doua, într-o regiune submontană pentru cei slabi 
de piept. în aceste tabere munca este strict interzisă... Oricine va 
încerca să muncească va fi imediat eliminat, pentru a nu călca legea 
şi mai ales intenţia legiuitorului sau a celui ce l-a inspirat şi pentru 
a nu da pretexte închiderii taberilor.” 1 Dar scopul propagandistic 
fusese atins. Şi ideea că prin muncă şi educaţie se făureşte omul nou 
rămăsese un principiu de necontestat în mişcarea legionară şi în 
spiritul public. 

6. Este indiscutabilă charisma lui Comeliu Zelea Codreanu. Cu 
siguranţă că la zămislirea ei a contribuit, mai întîi, înfăţişarea fizică. 
Bărbat tînăr, înalt, blond cu ochi albaştri, frumos, îmbrăcat mereu în 
costum naţional, iama cu căciulă, suman, bocanci sau cizme, sobru 
şi tăcut. Figura lui impunea. Nu numai aderenţilor, în pelerinajele 
propagandistice se arăta călare pe un cal, de preferinţă alb, înconju¬ 
rat de un stat-major în ţinută asemănătoare. Vorbea puţin, chiar cînd 
rostea discursuri, folosind îndemnul scurt şi formulele lapidare. Cu 
camarazii săi, chiar fără grade, obişnuia să se consulte, solicitîndu-le 
părerea asupra unei situaţii anume, creînd iluzia că ascultă, deşi 
decizia era luată dinainte. Avea faima unui om integru, care dispreţuia 
chiverniseala, trăind într-o simplitate vecină cu sărăcia. Şi vorbea 
mereu de idealul purificării moravurilor, al lichidării politicianismului 
făţarnic, al înălţării neamului şi a ţării. Era şi un om credincios, 
practicînd fără ostentaţie ritualul creştin, petrecînd, după rugăciunile 
obişnuite, ceasuri de veghe şi închinare interioară. Evita recepţiile, 
adunările simandicoase, petrecerile intelectuale, pînă şi teatrul, con¬ 
certele sau cinematograful. (în 1936, în Pentru legionari, mărturisea 
că de 14 ani nu frecventase teatrul, cinematograful, balul, preferind 
să se gindească şi să se roage, în flecare seară, în solitudine.) Părea, 
chiar era, un posedat al convingerilor sale aspre şi purificatoare, pe 
care le urmărea tenace, chiar dacă nu izbutea (nu-şi propunea?) să 
vorbească despre ele într-un discurs coerent, fie şi celor apropiaţi. 
Ceea ce conta era comportamentul, puţinele idei fiind exprimate lapi¬ 
dar. Asta impresionase. La început pe colegii de idealuri, apoi pe cei 
cărora li se adresa sau numai înfăţişa. Cu timpul, după 1935, cuce¬ 
riţi de charisma lui Codreanu au fost nu numai ţăranii, ca oameni 
simpli, studenţii inocenţi şi neformaţi încă, ci chiar intelectuali auten¬ 
tici şi de renume. Să admitem că Nae Ionescu, cinic fără leac, s-a 


1. Circulările Căpitanului, 1935-1937, 1937, pp. 122-123. 

lăsat sedus de formă şi din interes. Dar cum explicăm seducţiunea 
reală a Căpitanului, exercitată asupra unor tineri intelectuali (de prin 
1936) ca Emil Cioran, Mircea Eliade, Constantin Noica (din 1938-1939), 
fraţii Arşavir şi Halg Acterian, Traian Herseni, Emest Bemea, Marietta 
Sadova? Aceştia din urmă ajunseseră să-l venereze, văzînd în el întru¬ 
chiparea simbolică a voinţei cutezătoare a neamului spre înălţare. 
Era, în această seducţie exercitată, expresia neîndoielnică a unei 
charisme. A unei charisme care cucerea şi determina înrolarea sub 
steag. Să fi fost această charismă codul imul comportament studiat 
şi răspîndit, apoi, astfel celor apropiaţi? Ipoteza nu e deloc de exclus. 
Dar cred că la zămislirea acestei charisme a contribuit enorm şi debu- 
solarea tineretului intelectual (ca şi a oamenilor simpli), decepţiona- 
rea sa (a lor) în faţa spectacolului calp al lumii politice, a grelei 
condiţii sociale în care se aflau. Pe acest fond al întunecatei lipse de 
speranţă, Codreanu apărea ca o soluţie atotsalvatoare. Prezenta, 
incontestabil, o alternativă. Aş spune o alternativă simbolică şi lumi- 
niscentă într-o lume decepţionată şi în derută. Că alternativa era 
iluzorie şi deşartă se va descifra mai tîrziu. Deocamdată părea o 
alternativă valabilă. 

Aşa stînd lucrurile, aprecierea mirată, din 1933, a lui Pamfil Şeicaru 
în legătură cu fanatismul în jurul lui C.Z. Codreanu dovedeşte, dim¬ 
potrivă, neînţelegerea mecanismului constituirii acestei charisme. Să 
o reproduc totuşi, pentru că surprinde o constatare ce opera cu alte 
valori decît cele aplicabile fenomenului: „Fără nici una din însuşirile 
ce înlesnea drumurile omului politic în conştiinţa populară, d. Comeliu 
Zelea Codreanu, complet lipsit de seducţiile unei elocinţe fie şi medi¬ 
ocre, fără să exercite sugestia irezistibilă a scrisului, a izbutit să-şi 
recruteze un număr de partizani ale căror accente de fanatism, de 
supunere oarbă la ordinele şefului, de idealism romantic uimesc. Nici 
un partid politic nu poate mobiliza zece (nu mai mult: zece) fanatici 
care să creadă cu o agresivă violenţă, care să rîvnească chiar muce¬ 
nicia pentru credinţă. în ce constă această trainică forţă hipnotică a 
d-lui Corneliu Zelea Codreanu nu ştiu. Constatăm însă faptul: crea¬ 
rea unei secte politice. Am avut prilejul să fiu în aceeaşi Cameră cu 
d. Comeliu Zelea Codreanu - ales deputat într-o alegere parţială. In 
locul tributului tinereţii - cu freamăt în glas şi eloctnţă în gest -, un 
om sfios care îşi caută fizionomia, stingherit de întrebările ce i se 
puneau - întrebări obişnuite, fără nimic deosebit -, cercetînd cu pri¬ 
virea limanul uneia din pretenţiile sale devotate. De aceea trecerea sa 
prin Cameră nu a lăsat nici o impresie” 1 . Mai aproape întru cîtva de 
fenomenologia acestei charisme a lui C.Z. Codreanu a fost, în 1939, 


1. Pamfil Şeicaru, „împărţirea unei moşteniri de voturi”. Curentul, VI, nr. 2115, 
20 decembrie 1933. 

Nichlfor Crainic (neagreat, totuşi, acum de legionari), care, după asa¬ 
sinarea lui Codreanu, judeca destul de critic, a posteriori, un fapt ce 
i se părea straniu, deşi în 1933 îl elogiase. „Dezgustul de această 
incapacitate (a lui A.C. Cuza, n.n.), abia mascată de glume pe socoteala 
«jidanilor», a determinat pe tineri să-şi înfăşoare cultul în jurul altei 
personalităţi, tinere, care le sugera pe omul de mare acţiune. S-a creat 
un adevărat mit. Fenomenul acesta, care a dominat ultimii ani ai 
vieţii publice, nu-şi are explicaţia în valoarea intrinsecă a persoanei 
adorate, ci în psihologia noii generaţii creată în împrejurări specifice 
acestei vremi. Din Italia şi din Germania venea pînă aici rumoarea 
marelui entuziasm pentru Duce şi pentru Ffihrer, cei doi creatori de 
epocă nouă în Europa, pe care faptele lor proprii i-au dovedit oameni 
providenţiali. Această însuşire din afară se altoia pe marea mizerie în 
care trăia generaţia tînără a României, părăsită la voia întîmplării. 
Trebuia neapărat un Duce. Se căuta cu orice preţ un Fuhrer. Psihologia 
aceasta colectivă, alimentată de cauze interne şi externe, l-a inventat 
în noua persoană adorată. Era tînăr, chipeş şi se remarcase din ano¬ 
nimat printr-un glonţ de revolver tras în vremea studenţiei, la Iaşi. 
în lipsa adevăratului conducător, tineretul a văzut în acel semn ges¬ 
tul marelui om de acţiune. Şi nu era. Mitul cel nou, ca orice mit, nu 
creştea din calităţile reale ale persoanei adorate, ci din necesităţile 
psihologiei colective care, în ardoarea ei, imagina calităţi inexistente 
pentru a crea un obiect al adorării şi al speranţei de salvare. Omul 
acesta n-a creat el, ca Mussolini, în Italia, sau ca Hitler, în Germania, 
ci a fost creat prin fenomenul de imitaţie. Psihologia colectivă, devenită 
psihoză, îl înveşmînta cu atribute absolute. El ştia tot, deşi nu spunea 
nimic. El avea să rezolve toate problemele, deşi nu prezenta soluţia nici 
uneia... Iar el, el tăcea, căci această calitate o avea. Cînd o pierdea, 
rostea cuvinte ce i-au fost apoi fatale. Fenomenul straniu al acestui 
mit, care creştea furtunos, era, în fond, o decapitare de bunăvoie a 
generaţiei tinere din necesitatea pasivă de a se şti condusă de cineva.” 1 

Am citat opiniile a două personalităţi din generaţia anterioară 
(„generaţia tranşeelor”) despre Codreanu, cu înclinaţii de dreapta sau, 
respectiv, extremă dreapta. Chiar dacă nu împărtăşeau cultul Căpi¬ 
tanului (deşi Crainic, în 1933, îl elogia în termeni superlativi), îl con¬ 
statau ca pe o stare de fapt. Dar au fost, în noua generaţie, fani ai 
Căpitanului care se rosteau despre personalitatea lui în termeni 
numai exaltaţi. Cartea lui Codreanu Pentru legionari a iscat un cor de 
elogii triumfătoare. Radu Gyr scria, în 1936: „La o răspîntie de vremi, 
o carte înaltă ca o stîncă. O evanghelie de românism. Un parîng de 
suflet, jertfă şi vitejie. O carte care zidăreşte un prag de smarald, la 


1. Nichtfor Crainic, „La un hotar de viaţă românească". Sfarmă Piatră, V, nr. 146, 
1 Ianuarie 1939. 

început de timp şi de destin. Şi care strâfulgeră veacul şi-l despică 
pînă-n străfunduri. Cartea lui Comeliu Codreanu” 1 . Şi pentru Emest 
Bernea, în Rînduicda din 1937 (caiet I), Pentru legionari era „cartea 
unui început de veac”, pentru ca în aprilie 1936 să declare: „cel dintîi 
intelectual între noi este Căpitanul” 2 . 

în revista legionară Ideea naţională cineva scria: „Cartea asta nu 
pare scrisă de mină omenească. Cu fierul destinului, parcă, simt 
prinse acolo slovele ca să se înfigă în conştiinţa ta; să le simţi marele 
tragic al prezenţei... Cartea este o punte peste timp. Ce-a făcut; ce 
suntem; mai ales asta şi dîra de lumină cea mare de mîine. Stilul ei 
e al profetului. Viguros, pînă la granit cuvîntul cade greu. El deschide 
şiruri întregi, parcă smulse dintr-o predoslovie a neamului întreg”. Şi 
pentru N. Crevedia, Căpitanul, la apariţia cărţii sale, se arată a fi 
„idolul unei întregi generaţii. Tinerimea cărturară a ţării, tinerimea din 
fabrici, flăcăii satelor sunt fascinaţi de personalitatea Căpitanului... 
Comeliu Codreanu este un inspirat. Un om nou, un chemat al Nea¬ 
mului... Legionarii, al căror şef este, arată ca un foarte numeros corp 
de panduri şi sunt de o disciplină, de o inimoşie şi o corectitudine de 
fier. Organizator extraordinar, Comeliu Codreanu are astăzi sub mina 
lui o legiune de sfinţi... Cartea lui Comeliu Codreanu... e o carte de 
istorie, o carte de doctrină şi este, mai ales, o mare carte educativă... 
Pentru legionari este opera unui gînditor adine şi foarte clar asupra 
problemelor actuale ale neamului românesc... Este o carte mare cu 
adevărat; o carte de căpătîi pentru generaţia noastră” 3 . Pentru a-1 
elogia pe Căpitan, Emest Bemea a publicat, în 1937, Cartea căpita¬ 
nilor, în care Codreanu era inserat în succesiunea marilor căpitani ai 
neamului (Horea, Avram Iancu, Tudor Vladimirescu), lucrarea avînd 
înscrisă dedicaţia „Căpitanului închinare”. Iar în prefaţă se spune că 
antecesorii „au fost căpitani în înţelesul de căpetenii, adică îndrumă¬ 
tori şi conducători ai poporului în toate împrejurările vieţii, nu numai 
în luptele cu armele... Căpitanii sunt oameni împotriva cărora nu se 
poate lupta pentru că ei sunt înfăptuitorii unui destin istoric. Ei înving 
şi dincolo de moarte. Cei ce i-au chinuit au cunoscut întunericul dens 
al condamnării eterne” 4 . 

Apoi, în ciuda dispariţiei lui Codreanu, admiratorii lui continuau 
să-i aducă elogii la fel de frenetice. Constantin Noica a excelat la acest 
capitol. în 17 septembrie 1940, în Universul literar, sub titlul „Elogiul 


1. Radu Gyr, „Curcubele şi florete”. Convorbiri literare, LXX, 1936, nr. 8-10, 
p. 398. 

2. Emest Bemea, „Intelectualul şi noul naţionalism”, Cuvîntul studenţesc, XL, 
1936, nr. 3-4, martie-aprilie, p. 13. 

3. I. Haralambie, V. Eugeniu, „Carte de întretăiere de lumi”, Ideea naţională, IV, 
nr. 20, 23 noiembrie-1 decembrie 1936. 

4. Emest Bemea, Cartea căpitanilor, 1937, pp. 10-11. 

vieţii”, scria: „Şi cînd mă gîndesc la sensul adine pe care-1 dădea vie¬ 
ţii omul chinuit de viu al României de azi, acelaşi Comeliu Codreanu 
care susţine acum, cu umbra lui uriaşă, tot ce se închipuie şi se face 
aici. «Ţinta neamurilor», spunea el, «nu e viaţa. E învierea». Ce fel de-a 
fl viu visa el pentru neamul românesc! Nu numai viu în istorie. Viu 
în eternitate. Viu în creştinătate. Dacă ar fl o nebunie, încă ar trebui 
să ne predăm ei; e cea mai frumoasă nebunie crescută din pămînt 
românesc. Dar cîteva mii de morţi şi alţi cîţiva mii de tineri care nu 
glumesc cu viaţa au pornit să vă arate că nu e o nebunie”. Peste şase 
zile, în Buna Vestire, relua ideea, amintind de rolul lui Codreanu şi 
al Legiunii: „Căpitanul surprindea. A fost una din cele mai mari vic¬ 
torii asupra adversarilor săi - căci nu erau puţini, nici proşti - de a 
face exact lucrul la care nu se aşteptau. Cine ar fl crezut că, după 
alegerile din 1937, Legiunea nu va da lupta? Căpitanul n-a grăbit-o, 
simţea, poate, că în România aceasta care înţelege cu întîrziere, lumea 
păstrează un rest de încredere în ceilalţi şi o rezervă faţă de Legiune. 
A izbutit ca ceilalţi, cu Rege cu tot, să le arate pînă la capăt ce pot şi 
nu pot. A trebuit ca Legiunea să le arate că poate îndura totul... Dacă 
lumea românească ar cunoaşte mai bine mişcarea legionară, dacă ar 
citi cărţile căpeteniilor, circulările din trecut şi, mai ales, acea extra¬ 
ordinară Cărticică a şefului de cuib, ar înţelege mai mult din ce se 
întîmplă azi. S-ar mira, încă, uneori. Dar ar sfîrşi prin a înţelege... 
Unde a reuşit ea pînă acum? în crearea altui tip de om. Ce e flecare 
să întreprindă acum, cînd are mijloace legale s-o facă? Să adîncească 
şi apoi să extindă, potrivit cu mijloacele ce-i stăteau la îndemînă, tipul 
de om creat. Dar oricît de fierbinte ar fl gîndul conducătorilor de a 
vedea toată România legionarizată, aceasta nu se poate întîmplă de 
la o zi la alta. Iar pentru că înăuntrul Legiunii educaţia s-a făcut prin 
elite, lumea românească urmează şi de a fi transformată prin influenţa 
elitelor legionare existente sau în curs de constituire înăuntrul ei... 
Şi mă gîndesc la acea, fără seamăn în viaţa noastră publică, şcoală 
de elite care trebuie să fie şi probabil va fl «Coipul Moţa-Marin». Elitele 
care turnează a se ridica înăuntrul ei vor trebui să fie atît de pure, 
îneît Căpitanul a ordonat ca numărul membrilor să nu treacă de 
10.000. Şi să ne închipuim al zece mii unulea, într-o ţară unde cel 
mai bun dintre noi a nădăjduit să numere doar zece mii” 1 . La trei zile 
după acest elogiu adus Căpitanului şi elitelor legionare, filozoful scrie 
un articol în care legitimează violenţa şi chiar asasinatul făptuit de 
Codreanu şi Moţa: „Pentru că violenţa nu ţine întotdeauna de orbire: 
ţine, uneori, de setea purităţii. Căpitanul şi Moţa au lovit. Mulţi din¬ 
tre cei de tot buni au lovit. Dar au lovit pentru că gestul lor avea un 


1. Constantin Nolca, „10.001”, Buna Vestire, I (serie nouă), nr. 11, 20 septembrie 
1940. 

sens purificator pentru sufletul neamului acestuia. Şl nu au lovit decât 
atunci. Că a lovi este un păcat? Moţa a ştiut-o. Căpitanul a ştiut-o. 
De aceea au spus cândva unui preot: «Suntem păcătoşi faţă de Biserică, 
aceasta e atitudinea legionarilor înaintea ei». Dar sufletul Cetăţii le 
ceruse tuturor celor care pedepseau să pedepsească. înţelegeţi ce 
dramă se pune astfel în conştiinţa unui creştin? Căci îţi pierzi sufle¬ 
tul tău pentru a purifica sufletul neamului tău. Şi e adevărat. Biserica 
nu-ţi dă voie să-ţi pierzi sufletul. Dar cîtă dragoste de neam în inima 
celui care, ştiind, o face totuşi! Vom merita vreodată ca Moţa şi însuşi 
Căpitanul să rişte atît de mult? Doar încrederea în sufletul Cetăţii 
ne-ar putea face vrednici de ei. Cine nu crede că şi neamurile au suflet 
nu vede, nu pipăie acest extraordinar început pe care-1 constituie 
mişcarea legionară... Iar lumea veche, lumea aceea care ne-a prăbu¬ 
şit pentru că n-a crezut în sufletul Cetăţii, să recitească cuvintele 
comandantului Horia Sima: «Nu mai puneţi la încercare răbdarea 
acestui neam pe care voi l-aţi răstignit; căci altfel nimeni nu va putea 
să oprească năprăznicia unei răbdări mult încercate!». Să se recitească 
şi să înţeleagă. Să se plece sau să plece” 1 . 

Arheologul Vladimir Dumitrescu, comandant legionar, devenit, în 
statul naţional-legionar, secretar general al Ministerului Educaţiei 
Naţionale pentru Culte şi Arte, scria, în decembrie 1930: „Dacă, prin 
imposibilitate, totuşi amintirea Divuhu Troian se va pierde vreodată, 
amintirea Căpitanului şi a gîndului său nu se va pierde niciodată: 
numai prin el neamul românesc va mai putea învinge şi orice abatere 
de la el va însemna moartea nedezminţită”. 

Şi iată elogiul sociologului Traian Herseni, şi el înalt demnitar în 
perioada guvernării naţional-legionare: „Cine poate să creadă că a 
murit Căpitanul?... Căpitanul a trăit în dogoarea născătoare de nouă 
viaţă pentru neam şi a murit ca să dea vieţii neamului un alt înţeles. 
A murit ca să trăiască de atunci viaţă fără de moarte... De două mii 
de ani poporul nostru aşteaptă un conducător care să-l ducă pe căi 
imperiale. De două mii de ani poporul nostru s-a rugat, a muncit şi 
a luptat în nădejdea că în sînul lui se va ridica într-o zi un Căpitan 
peste tot ce este românesc şi-l va duce spre marea biruinţă a popoa¬ 
relor... După două mii de ani credinţa şi-a împlinit sorocul, iar nădej¬ 
dea a prins timp în fiinţa Căpitanului... Ne-am înşelat cînd am crezut 
despre Căpitan că este conducătorul generaţiei noastre. Căpitanul 
este conducătorul neamului întreg. Legile lui sunt legile neamului. 
Vrerea lui este vrerea neamului. Prin el n-a grăit o generaţie, ci nea¬ 
mul în mersul său spre totala împlinire” 2 . Nu mai puţin învăpăiat 


1. C. Noica, „Sufletul Cetăţii”, Buna Vestire (serie nouă), nr. 14, 14 septembrie 
1940. 

2. Traian Herseni, „Duhul Căpitanului”, Cuvmtul, XVII (serie nouă), nr. 53, 5 de¬ 
cembrie 1940. 

scria despre Corneliu Zelea Codreanu, în 1940, profesorul universitar 
de istorie P.P. Panaitescu, atunci rectorul Universităţii din Bucureşti: 
„Cel mai mare profet al neamului nostru a fost însă Căpitanul. Cine 
a privit, măcar o dată, în ochii lui simţea, chiar fără a-1 cunoaşte, că 
el vede dincolo de veac. Era ceva tulburător şi îndepărtat în ochii aceia 
albaştri palizi, cu atît mai neaşteptaţi într-o figură cu înfăţişarea de 
atlet roman, cu energie nezdruncinată... A prevăzut şi moartea şi 
învierea, care e scopul final... De unde este acest dar tainic, tulbură¬ 
tor? Desigur că, tot ce au văzut marii profeţi, au şi dorit cu patimă 
şi dragoste. Căpitanul a dorit moartea pentru credinţa şi învierea 
neamului prin Legiune şi de-aceea le-a prevăzut. Să fii profetul unui 
neam înseamnă nu numai să vezi lumina de dincolo de zări, dar, 
adesea, să fii chiar tu acela care o aprinzi. Vestitor şi creator, el pune 
în dorinţa lui voinţă şi putere; vede viitorul pentru că el l-a pregătit” 1 . 
Ar merita citată şi opinia adulatoare a prof. Traian Brăileanu, minis¬ 
tru la Culte şi Arte: „Tipul ideal şi suprem al persoanei umane libere 
şi autonome, al conştiinţei de sine ajunsă la treapta cea mai înaltă, 
este omul genial artistul creator... Şi la noi, ca şi în Italia şi Germania, 
apăru un reformator genial: Corneliu Zelea Codreanu. Sufletul lui fu 
străbătut pînă în adîncimi de imaginea unei comunităţi româneşti 
închegate pentru vecie intr-o unitate desăvîrşită. în cartea sa Pentru 
legionari, carte ce va rămîne peste veacuri izvor nesecat de învăţătură 
şi îndrumare specială pentru tineretul român, Corneliu Codreanu ne 
descrie cum imaginea Patriei Româneşti s-a limpezit tot mal mult, 
împingîndu-1 cu putere nestăvilită la faptă creatoare” 2 . Va reveni, 
cîteva luni mai tîrziu: „Doctrina legionară e doctrina Căpitanului: a 
marelui reformator din timpurile noastre. Ea ne spune că pentru un 
român suprema valoare o reprezintă Patria; că nici o jertfă nu e prea 
mare cînd patria şi neamul sunt în primejdie. Căpitanul a îndoctrinat 
tineretul în această credinţă, dar nu numai prin grai şi scris, ci prin 
fapta pilduitoare. Căpitanul nu scrie o sociologie legionară, ci cartea 
sa Pentru legionari cuprinde doctrina sa, care se adresează sentimen¬ 
tului, nu raţiunii. El nu demonstrează că patria este suprema valoare, 
ci ne convinge, pe noi românii, că toată viaţa noastră trebuie s-o 
dăruim ţârii şi Neamului... în această sferă a valorilor hotărăşte numai 
fapta, exemplul... Un reformator trebuie să fie un educator, un învă- 
ţătof’ 3 . La toate aceste elogii în absolut (şi am procedat printr-o riguroasă 
selecţie dintr-un material imens) s-ar cuveni adăugată mărturisirea 


1. P.P. Panaitescu, „Profeţii neamului”, Cuvîntul XVIII (serie nouă), nr. 49, 1 de¬ 
cembrie 1940. 

2. Traian Brăileanu, „Singurătatea geniului”, însemnări sociologice, IV, nr. 2, 
15 septembrie 1940, p. 9. 

3. Idem, „Doctrina legionară şi ştiinţa socială”, însemnări sociologice, IV, nr. 6, 
15 decembrie 1940, p. 4. 

lui Emil Cioran {Profilul interior al Căpitanului) din conferinţa despre 
Codreanu rostită la Radio Bucureşti, la 27 noiembrie 1940. Am citat 
din acest text intr-un capitol anterior şi o reluare aici, pe larg, mi se 
pare inutilă. Aş reproduce numai, pentru că aici ii este locul, un scurt 
pasaj: „Fiecare credea a-1 înţelege (pe Căpitan, n.n.). El, totuşi, scăpa 
fiecăruia. Depăşise limitele României. însăşi mişcării i-a propus un 
mod de viaţă care întărea rezistenţa românească. A fost prea mare. 
înclin, uneori, a crede că el n-a căzut din conflictul cu un bezmetic, 
ci din conflictul mărimii lui cu micimea noastră... într-o naţie de slugi, 
el a introdus onoarea şi într-o turmă fără vertebre, orgoliul... Credinţa 
unui om a dat naştere unei lumi ce lasă-n urmă tragedia antică şi 
Shakespeare. Şi aceasta în Balcani! Pe un plan absolut, dacă ar trebui 
să aleg intre România şi Căpitan, n-aş fi ezitat o clipă. După moartea 
lui ne-am simţit fiecare mai singur... Cu excepţia lui Iisus, nici un 
mort n-a fost mai prezent între vii... «De-aici încolo, ţara va fi condusă 
de un mort», îmi spunea un prieten pe malurile Senei. Acest mort a 
răspîndit un parfum de veşnicie peste pleava noastră umană şi a 
readus cerul deasupra României” 1 . 

Toate aceste elogii (şi celelalte, multe, necitate) despre Codreanu, 
ce întreţineau în jurul lui o atmosferă de cult, uimesc şi fascinează. 
Mai ales că unele (anume alese) sunt datorate unor oameni de cultură 
notorii, unii strălucite inteligenţe. Dincolo de fanatismul unui credo 
de atunci (Cioran, de pildă, priveşte azi cu ruşine spre opiniile tine¬ 
reţii şi spunea, în 1972, într-un interviu că, de fapt, Codreanu „era 
un slav, mai mult tipul unui hatman ucrainean, iar în Garda de Fier 
ieşea la suprafaţă, mai ales, periferia României” 2 ), e neîndoielnică 
charisma lui Comeliu Zelea Codreanu. Dîrzenia, intransigenţa, tăria 
convingerilor, integritatea morală, traiul modest, aproape în sărăcie, 
fanatismul credinţei ortodoxe erau, indiscutabil, calităţi care se dis¬ 
tingeau într-o lume sceptică şi aranjoare, cu moravuri laxe şi mereu 
coruptibile. Aceste trăsături morale impresionau, convingeau, trezind 
admiraţie şi respect. Charisma lui Comeliu Codreanu era o realitate 
incontestabilă. E adevărat că, pe fondul ei real, cuvintele prea înari¬ 
pate ţeseau o exaltare cultică, retorică goală şi imnică, care ducea 
asemuirea de la marii voievozi, pur şi simplu, pînă la Iisus Hiistos. 
Exageraţia adulatoare, în fond, dăuna personalităţii lui Codreanu sau, 
după moartea sa, amintirii sale. Dar aceasta era şi consecinţa ritua¬ 
lului legionar, care îi considera pe cei căzuţi întru credinţă prezenţe 
vii şi active, invocaţi, de regulă, la orice manifestare. De aici pînă la 
cultul Căpitanului era drum drept şi scurt. Fireşte că nu a fost par¬ 
curs niciodată în favoarea dreptei evaluări a personalităţii sale. 


1. Emil Cioran, „Profilul interior al Căpitanului”, Glasul strămoşesc, Sibiu, VI, 
nr. 10, 25 decembrie 1940. 

2. Convorbiri cu Cioran, Humanitas, 1993, p. 11. 


304 



Capitolul VI 


Problema evreiască 


1. Problema evreiască a constituit un contencios mereu inflamabil 
în România de după a doua jumătate a secolului al XlX-lea. Evreii 
constituiau o masă compactă, mai ales în mediul urban moldovean, 
cu obiceiuri (inclusiv în îmbrăcăminte) deosebite, greu, deocamdată, 
asimilabilă, deţinînd poziţii-cheie în comerţ, meşteşuguri şi chiar (deşi 
mai puţin) în cam anemicele sectoare financiar-bancar şi industrial. 
Provenienţa i se datora imigrării din Galiţia rusească şi Polonia, mai ales 
după 1830. Statisticile arată că, în Moldova, în 1803 erau 12.732 de 
evrei, în 1859, 118.922 (la o populaţie creştină de 1.206.906 locuitori), 
iar în 1899, 195.887 (la o populaţie creştină de 1.630.219 locuitori). 
Dintre evreii stabiliţi în Moldova, majoritatea covîrşitoare locuiau la 
oraşe: 6.390 în 1803 şi 126.129 în 1899. în structura demografică a 
populaţiei Iaşiului, în 1899 evreii reprezentau 51,2% din total 1 . Alta 
era situaţia în Muntenia. In 1899 evreii reprezentau, aici, 68.852 de 
suflete la o populaţie totală de 3.822.172 de locuitori şi, acreditează 
sursa noastră, 50.000 dintre evreii existenţi emigraseră, în 1859, din 
Moldova 2 . Pe ansamblul României, recensămîntul populaţiei din 1899 
oferă următoarele cifre: populaţie totală 5.912.520 de locuitori, din care 
269.015 evrei 3 . Recensămîntul României din 1912 constata existenţa 
a 7.234.000 de locuitori, din care 3% erau evrei (216.702 suflete). 
Diferenţa faţă de 1899 rezulta din emigrarea masivă a unor evrei spre 
America 4 . Marea Unire din 1918 a adus modificări importante în 
structura populaţiei, mărită odată cu augmentarea teritoriului ţării. 
Recensămîntul general al României din 1930 atesta existenţa a 
756.930 de evrei, reprezentînd 4,2% din structura populaţiei ţării. 
Dintre evrei, peste două treimi (68,7%) locuiau la oraşe şi ceva mai 
puţin de o treime la sate sau în comune rurale (micile tîrguşoare). în 
cifre absolute, situaţia era următoarea: în mediul rural evreii repre¬ 
zentau 236.966 de suflete, iar în cel urban 520.004 suflete. E necesar 


1. Radu Rosetti, La Roumanie et Ies Juifs, 1903, pp. 17, 35, 38, 41, 43. 

2. Ibidem, pp. 41, 52. 

3. Ibidem, p. 38. 

4. Vlad Georgescu, Istoria românilor de 1a origini pină in zilele noastre, Humanitas, 
1991, p. 187. 

să se precizeze că în noile cifre nu emigrarea e cauza augmentării, ci 
sporul populaţiei generale provenit din noile provincii reintrate, în 
1918, în trupul ţării. Populaţia evreiască era diferenţiat distribuită în 
provinciile României. Din masa totală a evreilor, mai mult de un sfert 
(27,3%) trăiau în Basarabia, peste o cincime în Moldova (21,4%), cîte 
o optime în Crişana-Maramureş, Bucovina şi Muntenia (respectiv 
12,9%, 12,4% şi 12,3%), o zecime în Transilvania (10,8%), iar Banatul, 
Dobrogea şi Oltenia nu însumau decît a treizecea parte din această 
masă de locuitori (1,9%, 0,5%, 0,5%). Prezintă, desigur, interes şi 
procentul evreilor în populaţia diferitelor provincii ale României anu¬ 
lui 1930. Acesta era următorul: 10,9% în Bucovina, 7,2% în Basarabia, 
7% în Crişana şi Maramureş, 6,7% în Moldova, 2,5% în Transilvania, 
2,3% în Muntenia şi numai 1,5% în Banat, 0,5% în Dobrogea şi 0,2% 
în Oltenia. Analizînd distribuţia pe medii a populaţiei evreieşti, se 
constată că în Oltenia, Dobrogea, Banat peste 85% locuiau în oraşe, 
în Moldova 86%, în Bucovina 73,9%. Numai în Transilvania şi în 
Crişana-Maramureş populaţia evreiască este aproape la fel de nume¬ 
roasă în sate ca şi în oraşe, iar în Basarabia evreii din mediul sătesc 
precumpănesc cu puţin pe cei din oraşe (48% în oraşe, 52% la sate) 1 . 
Investigînd distribuirea pe categorii profesionale a evreilor, în 1930 
se constată că mai bine de o treime (36,5%) erau ocupaţi în comerţ 
şi 28,1% în industrie (altfel zicînd, ui meşteşuguri), iar 3,5% în credit 
şi reprezentanţă. în comerţ evreii prezentau o importanţă de zece ori 
mai mare decît în populaţia ţării 2 . Autorul studiului din care am citat 
apreciază că între 1930 şi 1940 sporul populaţiei evreieşti nu poate 
trece de 50.000 de locuitori. Şi tot atît de interesantă este aprecierea 
că, prin cedarea silită a unor teritorii româneşti în 1940, în cuprinsul 
României au mai rămas 328.968 de evrei 3 . 

Această populaţie evreiască nu a avut parte de drepturi politice 
pînă în 1923. La pregătirea Constituţiei din 1866 (continuînd o sti¬ 
pulaţie favorabilă încetăţenirii evreilor din Proclamaţia munteană de 
la Islaz din 1848), iniţial un articol prevedea: „Confesiunea nu con¬ 
stituie, în România, o piedică pentru naturalizare. O lege specială va 
rezolva naturalizarea graduală şi acordarea cetăţeniei pentru israeli- 
ţii care vor fi stabiliţi în România”. Pe dată au fost pornite campanii 
de un antisemitism violent, cerînd excluderea evreilor din Principate 
de la dreptul de a căpăta cetăţenie română. Cu deosebire active au 
fost în Iaşi (şi, de aici, în întreaga Moldovă) „Fracţiunea liberă şi inde¬ 
pendentă” (grupare care, mai tîrziu, va forma aripa moldovenească a 
Partidului Liberal) şi, la Bucureşti, cercurile din jurul gazetei lui Cezar 


1. Anton Golopenţia, Populaţia evreiască a ţării în lumina recensămîntului României 
din 1941. Lămurirea opiniei publice, 1941, pp. 241-242. 

2. Ibidem, pp. 246, 247. 

3. Ibidem, p. 250. 

BolJiac Trompeta Carpaţilor (T. Malorescu, potrivnic „Fracţiunii...” şi, 
în general, campaniei antisemite din 1866, o va judeca în termeni 
aspri, iar pe directorul gazetei bucureştene îl va numi, şi în 1874, 
„ticălosul de Bolliac”). Manifestările acestor cercuri au fost atît de 
intense şi zgomotoase încît i-au descurajat pe iniţiatorii Constituţiei 
să prevadă acel articol liberal privitor la naturalizarea evreilor. Astfel 
încît articolul 7 din Constituţia din 1866 (acel vestit articol 7!) preciza: 
„Numai străinii de rit creştin pot dobîndi naturalizarea” 1 . Chestiunea 
părea definitiv tranşată. A şi fost pentru aproape şase decenii. O în¬ 
cercare de spargere a interdicţiei se produce în 1878 la Conferinţa de 
pace de la Berlin. Cercuri din străinătate, de a căror influenţă nu era 
străină „Alianţa Israelită Europeană”, cereau, ca preţ al recunoaşterii 
de către marile puteri a independenţei României, revizuirea articolu¬ 
lui 7 din Constituţie. Articolul 44 al tratatului de pace prevedea: „în 
România deosebirea de credinţe religioase şi confesionale nu poate fi 
opusă nimănui ca un motiv de excludere sau incapacitate în ceea ce 
priveşte accesul la drepturi civile şi politice, admiterea la ocupaţii 
publice, funcţiuni şi onoruri sau exercitarea diferitelor profesiuni şi 
industrie în orice localitate aleasă” 2 . în consecinţă, era necesară 
punerea de acord între articolul 44 din tratatul de pace şi articolul 7 
din Constituţia României, ceea ce însemna încetăţenirea în masă a 
evreilor aflători în ţară. Ca reacţie în faţa acestui dictat, s-a produs, 
în ţară, un val de împotrivire, pornit în mediile politice şi intelectuale, 
cu extraordinare ecouri în presă. Că această cerinţă a Conferinţei de 
pace era un amestec în treburile interne ale ţării e incontestabil. Dar 
se pornea de la ideea necesităţii sincronizării României cu standardele 
europene ale drepturilor civile şi politice ale oamenilor. Iniţial, guver¬ 
nul Ion C. Brătianu (ministru de Externe, Mihail Kogălniceanu) şi 
regele Carol I ar fi fost de acord cu stipulaţia Conferinţei de pace. 
Erau de acord şi junimiştii, în frunte cu P.P. Carp şi T. Maiorescu. 
Dar, în faţa valului de împotrivire, au dat înapoi. Ca oameni politici, 
nu-şi puteau îngădui (cu excepţia lui P.P. Carp) să se pună de-a 
curmezişul spiritului public, nemaivorbind că simpatia pentru evrei 
nu era niciunde, aici, posibil de semnalat. Pentru aplanarea aparentă 
a divergenţelor, oficialităţile româneşti au apelat la o abilă stratagemă. 
S-a eliminat din articolul 7 al Constituţiei prevederea discriminatorie 
privind excluderea necreştinilor de la accederea la încetăţenire, sti- 
pulîndu-se că oricine doreşte să dobîndească cetăţenia română tre¬ 
buie să se adreseze individual, cu cerere, autorităţilor (Ministerului 
Justiţiei, Camerei Deputaţilor, Senatului) şi, după un stagiu de zece 
ani şi deliberări, o va obţine sau nu. S-a făcut o singură excepţie. Cei 
883 de evrei participanţi în războiul din 1877 au fost naturalizaţi în 


1. Radu Rosetti, op. cit, pp. 123, 124. 

2. Ibidem. 

bloc. S-a prevăzut, de asemenea, că dreptul de obţinere a Imobilelor 
în lumea rurală era exclusiv al românilor. Marile puteri, domolite, au 
acceptat stratagema şi tratatul de pace a fost ratificat, recunoscîndu-se 
ţării noastre independenţa. Cît priveşte posibilitatea dobîndirii indi¬ 
viduale de către evrei a cetăţeniei române, e demn de semnalat că, 
pînă în 1912, au beneficiat de acest drept aproape 4.000 de persoane, 
de vreme ce cifra totală a evreilor cetăţeni români era de 4.688 în 
1912. în acest fel. România alături de Rusia au fost singurele ţări 
europene care nu au acceptat să se racordeze la standardele modeme 
privind drepturile cetăţeneşti ale omului. Abia Constituţia din 1923, 
potrivit prevederilor tratatelor de pace de la Versailles, Paris şi Trianon, 
a acordat cetăţenie tututor evreilor trăitori în Vechiul Regat înainte 
de 2 august 1914. Evreii proveniţi din provinciile alipite au venit cu 
acest drept cîştigat acolo. împotriviri sesizabile nu s-au semnalat, de 
astă dată, decît din partea cuziştilor din L.A.N.C. Potrivnicii n-au avut 
forţă pentru a-şi impune punctul de vedere, iar guvernanţii (P.N.L.) 
nu erau dispuşi să le dea ascultare. Celelalte forţe politice ale opozi¬ 
ţiei (în special Partidul Naţional şi Partidul Ţărănesc), deşi nu au fost 
de acord cu Constituţia lui Ion I.C. Brătianu (retrăgîndu-se, în semn 
de protest, din parlament la discutarea şi votarea ei), nu s-au împo¬ 
trivit încetăţenirii evreilor, fiind de acord cu sancţionarea ei în Consti¬ 
tuţie. (De altfel, era prevăzută şi în proiectele lor de Constituţie 
publicate: al naţionaliştilor ardeleni elaborat de Sever Dan şi al ţără¬ 
niştilor de C. Stere.) Acest regim a început să fie dislocat din iniţiativa 
lui Carol al II-lea, care considera că în acest fel îşi atrage deopotrivă 
simpatia aderenţilor grupărilor de extremă dreaptă şi a Germaniei 
hitleriste. Procesul a început, la sugestia regală, în timpul guvernă¬ 
rii Goga-Cuza, continuînd în anii dictaturii regale şi, apoi, sub regi¬ 
mul Antonescu. Antisemitismul, legiferat, devine politică de stat. 
La 21 ianuarie 1938, deci în perioada guvernării Goga-Cuza, a fost adop¬ 
tat decretul-lege privind revizuirea cetăţeniei române. Se argumenta că 
de la război încoace s-au refugiat din Ucraina evrei care ar fi dobîndit 
ilegal cetăţenia română. Cifrele erau prezentate mult augmentate 
pentru a justifica legea. în fapt, nu putea fi vorba decît de cîteva zeci 
de mii de evrei (50.000). Dar alţi 20.000 de evrei (mulţi dintre aceştia 
fiind refugiaţi) au emigrat, din 1926, în S.U.A. Veniseră, în acelaşi fel, 
şi persoane de alte naţionalităţi (mai ales ruşi, ucraineni), în număr 
deloc mai mic. Acestea din urmă nu au fost supuse regimului revi¬ 
zuirii. Prin legea din ianuarie 1938, toţi evreii care au dobîndit cetă¬ 
ţenia în 1918-1919 (inclusiv cei proveniţi din teritoriile realipite) 
trebuiau să facă dovada (cu acte ce se obţineau greu şi într-un termen 
de 20 de zile) corectitudinii obţinerii, atunci, a cetăţeniei române. 
Consecinţa acestei legi a fost că o treime (36,30%), adică 225.222 de 
persoane, din populaţia evreiască supusă revizuirii şi-a pierdut cetăţenia 

română. Pretexte s-au găsit (nedepunerea la termen - şi termenul a 
fost foarte scurt neîndeplinirea condiţiilor legale pentru dobândirea 
cetăţeniei etc., etc.) 1 . în fapt, revizuirea a condus la anularea unor 
drepturi sancţionate prin tratatele de pace din 1919-1920 şi recunos¬ 
cute prin Constituţia din 1923. O lege din decembrie 1938 stabilise 
că persoanele care, la revizuire, şi-au pierdut dreptul la cetăţenie au 
devenit străini (apatrizi), trebuind să se supună obligaţiilor controlu¬ 
lui străinilor. Ar mai trebui adăugat că la 29 decembrie 1937 au fost 
suspendate gazetele Adevărul, Dimineaţa, Lupta, considerate ziare 
evreieşti, şi se anunţau noi legi discriminatorii, care nu au ajuns să 
fie puse în practică de acest guvern. Vremea lor însă a venit. La 8 august 
1940, sub guvernul Ion Gigurtu (dar tot la sugestia regelui), e procla¬ 
mată legea privind statutul juridic al evreilor. Prin această lege se 
dispunea discriminarea juridică între românii de sînge şi cetăţenii 
români. în lege se precizează că „apărarea sîngelui constituie baza 
morală a recunoaşterii drepturilor politice supreme”, se stabileşte că 
evreii „în sens legal sunt cei de religie mozaică”, că „situaţia de evreu, 
aşa cum o stabileşte decretul cu putere de lege, nu poate fl schimbată 
prin trecerea la creştinism a celor de religie mozaică, după data publi¬ 
cării decretului”. (Potrivit acestei clauze, de pildă, N. Steinhardt nu 
putea fl recunoscut, după convertirea la creştinism, drept român.) 
Căsătoriile între evrei şi români erau interzise. Evreii, chiar cei a căror 
cetăţenie era recunoscută, căpătau statut de categoria a doua şi aveau 
parte de numeroase interdicţii. Prin introducerea criteriului sîngelui 
se adoptau, de fapt, legiuirile rasiale de la Numberg din 1935. Evreii 
sunt împărţiţi în trei categorii şi se defineşte calitatea de evreu: „Cei 
născuţi din părinţi de religie mozaică; creştini născuţi din părinţi de 
religie mozaică, nebotezaţi; cei născuţi din mamă de religie mozaică, 
în afara căsătoriei; evreii de sînge, atei”. Fie şi existenţa unui bunic 
evreu, matern sau patern, aducea cu sine integrarea în categoria 
evreilor 2 . La 31 august 1940 a fost emis decretul relativ la situaţia 
evreilor în învăţămînt, prin care accesul evreilor de toate gradele era 
sever limitat 3 . Apoi, în septembrie-noiembrie 1940, evreii au fost 
excluşi din Sindicatul Ziariştilor, Uniunea Ziariştilor, Societatea 
Scriitorilor Români, Societatea Arhitecţilor şi a Artelor Frumoase, 
Asociaţia Generală a Chimiştilor, Asociaţia Generală a Docenţilor 
Universitari, Asociaţia Surdo-Muţilor etc. 


1. Evreii din România între anii 1940-1944, voi. I. Legislaţia antievreiască, ediţie 
de Lya Benjamin, Hasefer, 1993, pp. 25-32. 

2. Ibidem, pp. 37-55. 

3. Vlad Georgescu, Istoria românilor de la origini pînă în zilele noastre, Humanltas, 
1992, p. 227. 

După instalarea statului naţional-legionar legiuirile antisemite au 
continuat, accentulndu-se. încă In octombrie 1940, Ion Antonescu 
declara unui corespondent al ziarului Stampa că intenţionează, de 
fapt, să cureţe ţara de evrei. într-o şedinţă a Consiliului de Cabinet 
din 7 februarie 1942, Antonescu mărturisea: „Dacă timpurile ar fi 
normale, eu aş proceda în mod normal la eliminarea din statul român 
în masă a elementelor evreieşti, adică la izgonirea lor peste graniţă" 1 . 
Cum n-o putea face atunci, a dat dispoziţie să se elaboreze măsuri 
legislative menite să îngrădească populaţia evreiască. Mihai Antonescu 
a elaborat, la 4 octombrie 1940 (era încă pe vremea statului naţional- 
legionar), decretul-lege pentru înfiinţarea comisarilor de românizare 
prin care s-a instituit controlul absolut al statului asupra între¬ 
prinderilor şi a societăţilor evreieşti. N-au fost, bineînţeles, exceptate 
nici imobilele proprietăţii evreieşti, oricînd evreul putînd fi evacuat în 
favoarea unui etnic autohton, inclusiv, în iunie 1942, proprietăţile 
comunitare (sinagogi, cimitire, aziluri de bătrîni, băi comunale). Un 
Centru Naţional de Românizare, creat în mai 1941, diriguia întreg 
acest proces complicat de eliminare a evreilor din activitatea produc¬ 
tivă (şi nu numai). Violenţa acestor măsuri a creat perturbări în viaţa 
economică (pentru că firme evreieşti au trebuit să treacă în proprie¬ 
tatea unor români, finanţlndu-se acest greoi proces de la B.N.R.), 
dezorganizînd comerţul, meşteşugurile şi chiar compartimentul indus¬ 
trial. Dar, pe vremea lui Antonescu, cu toate acestea, legi de români¬ 
zare au fost destule, incluzînd şi înlocuirea evreilor angajaţi în 
întreprinderi, fenomen iarăşi complicat şi perturbator. Evreii n-aveau 
voie să practice avocatura sau medicina decît pentru populaţia evre¬ 
iască. Au fost excluşi din toate şcolile şi universităţile de stat, îngâ- 
duindu-li-se organizarea unui mvăţămînt evreiesc fără drept de diplomă. 
E de menţionat că Ion Antonescu a fost iniţiatorul acestor măsuri 
discriminatorii, continuînd să le adopte şi după eliminarea legionari¬ 
lor de la conducerea statului. în iulie 1941, s-a dispus evacuarea 
forţată a tuturor evreilor din sate şi comune rurale (tîrguşoare) în 
capitalele de judeţ sau oraşe mai mari (cele din Moldova în primul 
rînd). Are circulaţie încă ipoteza că Antonescu este salvatorul evreilor 
din România. E adevărat că s-a opus, din 1943, cînd era limpede că 
Germania va pierde războiul, aplicării „soluţiei finale” pentru evreii 
din Vechiul Regat (reprezentînd 263.192 de persoane, plus 44.184 în 
Transilvania românească şi 25.828 în Bucovina românească). Aceştia, 
salvaţi şi apăraţi, au fost utilizaţi drept capital politic pentru tratati¬ 
vele cu aliaţii Naţiunilor Unite şi chiar pentru situaţia postbelică. Cît 
priveşte populaţia evreiască din Basarabia şi Bucovina de Nord rea¬ 
lipite, Antonescu a dispus evacuarea ei din mediul rural în cel urban. 


1. Evreu din România..., ed. cit., p. 292. 

în ghetouri şi, apoi, în Transnistria, un gheto mai mare. Motivaţia era 
comportarea antiromânească a unor evrei la retragerea armatei noas¬ 
tre în 1940. Unele documente, recent publicate, atestă această reali¬ 
tate. Dar comportarea ticăloasă a unor inşi nu justifică anihilarea 
unei etnii întregi. Cifrele victimelor variază între 100.000 şi 120.000. 
Alţi analişti le cifrează la 150.000. Protejarea salvatoare a unora (cei 
din Vechiul Regat şi Transilvania rămasă românească) nu absolvă 
condamnarea şi anihilarea celorlalţi (cei din Basarabia şi Bucovina 
de Nord). La aceasta se adaugă cele 15.000 de victime în Vechiul Regat 
(pogromul de la Iaşi din 29 iunie 1941), măcelul din Dorohoi şi cel 
din timpul rebeliunii, cei trimişi în Transnistria din judeţele Dorohoi 
şi Suceava. 

Din a doua jumătate a secolului trecut, această masă de populaţie 
evreiască a constituit obiectul unor agitaţii politice continue. Destui 
analişti (inclusiv cei din străinătate) acreditează ideea că şi liberalii, 
şi conservatorii (pînă la Marea Unire), deşi nu-1 manifestau public, 
practicau un soi de antisemitism conţinut. Nicicînd nu s-a pus ches¬ 
tiunea revizuirii articolului 7 din Constituţie, aşa cum - din fericire - 
s-a promovat ideea necesităţii revizuirii ei pentru a se legifera reforma 
agrară şi cea electorală. Program public antisemit nu a avut decît 
Partidul Naţionalist Democrat (1910), larmă multă făcînd, în chesti¬ 
unea evreiască, A.C. Cuza, profesorul N. Iorga nedistanţîndu-se deloc 
de ieşirile antisemite ale colegului său de partid. Articole de gazetă 
(vezi Neamul Românesc), întruniri publice, manifestaţii care degenerau 
şi în atacarea unor magazine evreieşti, lozincile „Jos jidanii”, „Jidanii 
la Palestina” creau atmosfera specifică acestor luări de atitudine. 
Centrul lor părea a fi Iaşlul, cînd şi cînd aflîndu-şi ecou şi în Bucureşti. 
Acuzaţia ce se profera era că, datorită evreilor, românii sunt excluşi 
din categoriile clasei mijlocii şi acei puţini care locuiesc la sate exploa¬ 
tează şi alcoolizează ţărănimea. Nu interesa că funcţionează, de bine 
de rău, o clasă mijlocie în economia românească. Reproşul acuzator 
era că această clasă fusese acaparată de străini, care monopolizaseră 
(în Moldova mai ales) comerţul, meşteşugurile şi căpătaseră poziţii ce 
se fortificau în finanţe şi industria născîndă. Şi mai nimeni nu înre¬ 
gistra cu seriozitate contribuţia pozitivă a capitalului evreiesc investit 
în industria născîndă, în finanţe sau comerţ, creatoare de locuri de 
muncă şi de dezvoltare economică. Chiar meşteşugarii erau factori 
productivi foarte utili. De n-ar fi existat iritata stare resentimentară, 
s-ar fi putut aprecia, senin, valoarea utilă a contribuţiei economice 
evreieşti. Flagelul despre care se tot glosa se convertea, de fapt, în 
element pozitiv. Dar nimeni nu îndrăznea să propună o astfel de 
schimbare de optică. S-au imaginat diferite soluţii-antidot care pre¬ 
conizau măsuri aspre împotriva practicării de către evrei a acestor înde¬ 
letniciri, în aşa fel încît să fie siliţi să emigreze. Pînă şi o personalitate. 

incontestabil democratică, precum C. Stere a preconizat, la capitolul 
„Problema evreiască” din vestitul său studiu (1908-1909) Poporanism 
sau social-democratism, finanţarea de către stat a emigrării din ţară 
a jumătate din populaţia evreiască. Emigrări ale evreilor spre America 
s-au produs, incit statisticienii specificau că numărul total al popu¬ 
laţiei evreieşti la recensămîntul din 1899 ar fi fost mai mare de nu 
s-ar fi produs emigrarea spre SUA a peste 50.000 de evrei. (în vizita 
sa în America din 1930, N. Iorga constata, nu fără surprindere, buna 
primire ce i-a fost făcută de evreii emigraţi din România şi că, nos¬ 
talgici, „au vorbit cald şi frumos româneşte” 1 .) Se considera că pro¬ 
cesul emigrării e insuficient, preconMndu-se fie măsuri violente, fie 
prevenitoare pentru intensificarea lui. Era, se spunea atunci, unica 
modalitate de soluţionare a problemei evreieşti. La recunoaşterea 
stării de fapt şi la imaginarea unor proiecte eficiente pentru integrarea, 
inclusiv politică, a acestei populaţii active şi întreprinzătoare în struc¬ 
turile ţării nu se gîndea nimeni. Toate proiectele şi programele por¬ 
neau de la ideea eliminării forţate sau paşnice, integrale sau parţiale, 
a evreilor. Oricum, pînă la înfăptuirea acestor proiecte, discriminarea 
funcţiona riguros şi aproape automat. Evreii n-aveau voie să achizi¬ 
ţioneze bunuri imobiliare în mediul rural, nu puteau obţine funcţii în 
administraţia de stat, cu foarte mare greutate şi în număr infim 
(fireşte, dacă, în prealabil, dobîndiseră cetăţenia română) puteau fi 
profesori în învăţămîntul liceal (de stat) sau universitar. Chiar cînd 
se remarcau ca savanţi de incontestabilă autoritate, ca în cazul lui 
Moses Gaster, Lazăr Şăineanu, H. Tiktin, erau siliţi să emigreze pen¬ 
tru a-şi putea împlini vocaţia. (Gaster a fost chiar expulzat!) Nu e 
deloc exclusă ipoteza că, neavînd drept de a fi ocupaţi în alte profe¬ 
siuni, evreii s-au concentrat asupra comerţului, meşteşugurilor şi 
profesiunilor libere. 

Ciudat cu totul e faptul că, după Mama Unire, cînd încetăţenirea 
evreilor se legiferase (repet, ca urmare a prescripţiilor tratatului de 
pace de la Versailles), aprehensiunile se păstraseră. Ba chiar tindeau 
să sporească în intensitate, potrivit programelor şi obiectivelor unor 
partide politice (cuzist, legionar). Iar în anii treizeci, cum s-a văzut, 
aceste două grupări căpătaseră pondere în viaţa politică a ţării, căci 
în ultimele alegeri democratice (decembrie 1937) recoltaseră aproape 
25% din totalitatea voturilor exprimate. Partidul lui Cuza (din 1935 
fuzionat cu cel al lui Octavian Goga, formînd Partidul Naţional Creştin) 
îşi reducea aproape programul la lozinca: „Jidanii la Palestina”. Pro¬ 
gramul etnocratic al lui Nichifor Crainic, conceput iniţial ca program 
al Partidului Naţional Creştin, propunea, de asemenea, eliminarea 


1. N. Iorga, Pe drumuri depărtate, voi. III, ediţie de Valeriu Rîpeanu, Minerva, 
1987, p. 15. 

evreilor din economie şi viaţa publică. Legionarismul nu-şi ascundea 
defel antisemitismul doctrinar, deşi ar fi o eroare să tragem o linie 
de egalitate între legionarism şi antisemitism. Iar ideea de numerus 
clausus era activ vehiculată (în 1936, Vaida-Voevod i-a dat denomi¬ 
naţia particularizată „numerus Valahicus”) cu referire exclusivă la 
evrei. In 1922, spre sfîrşitul toamnei, au început mari agitaţii la Cluj 
împotriva studenţilor medicinişti evrei. Se cerea ca, în clinici, studen¬ 
ţii evrei să lucreze, în sălile de disecţie, pe cadavre evreieşti, deşi se 
ştia că religia mozaică interzice procedeul. De aici, manifestările s-au 
întins şi în celelalte centre universitare, în special la Iaşi şi Bucureşti. 
Cei activi în aceste dispute, care au propus şi ciomăgirea studenţilor 
evrei de către colegii lor, şi-au spus, apoi, „generaţia de la ’22”. în 
1923 s-a ajuns la grevă generală în învăţămîntul universitar. Deranja 
mult numărul, socotit prea mare, al studenţilor evrei, mai ales la 
Medicină şi Drept, cu o situaţie socială considerată mai avantajoasă, 
într-un învâţămînt universitar care îşi deschisese porţile, fiii de ţărani 
şi, în general, de oameni nevoiaşi pătrunzînd masiv. Astfel, între 1922 
şi 1926, numărul general al studenţilor înscrişi la universităţile din 
Iaşi şi Bucureşti (deci fără cele de la Cluj, Cernăuţi şi Chişinău) cres¬ 
cuse de patru ori în comparaţie cu situaţia dinainte de război, ajun- 
gînd la 18.000. Peisajul lumii universitare era şi el diferit, aflîndu-se 
laolaltă studenţi „întîrziaţi” care trecuseră prin război şi alţi tineri 
absolvenţi de liceu, fii de ţărani împroprietăriţi, cei ai moşierilor depo¬ 
sedaţi şi ai clasei mijlocii. Era o lume amestecată, în mişcare continuă, 
trăind într-o mare tensiune. S-a afirmat deci că evreii ocupă prea 
multe locuri în învăţămîntul universitar, fiind, apoi, acaparatori ai 
profesiunilor libere. In anul universitar 1926-1927 erau înscrişi 27.903 
studenţi, dintre care 4.390 evrei, 309 unguri, 465germani. în 1933-1934 
numărul studenţilor crescuse la 38.869, proporţiile micşorîndu-se 1 . 
Dar unele surse acreditau că la Iaşi numărul evreilor din universităţi 
ar fi ajuns la 80% din total. Statisticile acreditau totuşi că în 1936 
o pătrime din numărul medicilor din România erau evrei. Şi tot în 
1936 doctorii în ştiinţe şi licenţiaţii evrei reprezentau aproape o cin¬ 
cime (519) din totalul absolvenţilor 2 . E incontestabil că familiile evre¬ 
ieşti, chiar cele sărmane, făceau mari eforturi materiale pentru a-şi 
trimite copiii la învăţătură în şcoli înalte. Concurenţa era, apoi, după 
absolvire, inevitabilă. Mai ales că, din 1929, criza economică se mani¬ 
festa acut şi în mediile intelectuale, creînd şomaj şi tragedii econo¬ 
mice. Ar trebui adăugat că mişcările studenţeşti din 1922-1923 nu 
pot fi deloc disociate de preparativele pentru votarea Constituţiei din 
1923, prin care se acordau drepturi cetăţeneşti evreilor. Chiar după 


1. ApudV Iad Georgescu, op. cit, p. 219. 

2. Breviar Statistic al României pe anul 1938. 

resorbirea mişcărilor studenţeşti, tensiunea antiiudaică s-a menţi¬ 
nut - fireşte, nu la aceleaşi cote ridicate. Enorme daune morale a 
adus populaţiei evreieşti de după 1930 faptul că Elena Lupescu, 
amanta detestată a regelui Carol al U-lea, lidera necontestată a 
Camarilei regale, era evreică de origine. Şi cum suveranul se voia un 
despot luminat şi nu era deloc un om prob sau dezinteresat, tot ceea 
ce era rău în practica de fiecare zi a Camarilei se considera a fi opera 
„jidancei roşcate”. Iar toată această ură antiiudaică era întreţinută, 
dacă nu chiar provocată, de cîteva gazete programat antisemite 
C Porunca Vremii, Calendarul, Sfarmă Piatră, Ţara noastră. Apărarea 
naţională). Fireşte că forţele democratice, inclusiv gazetele lor, luau 
atitudine, pledînd pentru toleranţă şi respect reciproc. Dar, ca peste 
tot şi oricînd, răul întrecea binele, umilindu-1. 

2. Poate că cei mai bine a surprins Emil Cioran această realitate 
a unui fenomen deopotrivă politic, social şi moral. Mărturie stă, desi¬ 
gur, Schimbarea la faţă a României, carte capitală pentru starea de 
spirit a tineretului generaţiei sale. După ce observă că „dacă am eli¬ 
mina pe toţi străinii problema României n-ar fi mai puţin gravă”, 
constată totuşi: „Invazia iudaică în ultimele decenii ale devenirii 
româneşti a făcut din antisemitism trăsătura esenţială a naţionalis¬ 
mului nostru. Ininteligibil aiurea, la noi acest fapt îşi află o legitimitate 
care nu trebuie totuşi exagerată. Dacă România n-ar fi avut nici un 
evreu ar fi reprezentat ea o existenţă mai puţin mizerabilă? întru cît 
nivelul ei istoric (singurul care importă) era mai ridicat? Că era mai 
puţină corupţie este evident, dar de aici pînă la isterie mai e drum 
lung. Evreii cel mult au amînat ceasul solemn al României; ei nu sunt, 
în nici un caz, cauza mizeriei noastre, a mizeriei noastre de totdeauna. 
Un naţionalism care nu vede acest lucru este fals şi mult prea unila¬ 
teral pentru a fi durabil. Revoluţia nu se poate face pe probleme false... 
Care sunt motivele mai adinei care ne determină a nu ne întâlni cu 
evreii decît prin ură şi dispreţ? De ce nu există nici un om pe pămînt 
care să iubească pe evrei în mod naiv, spontan, fără să ştie? De unde 
infinitul dramatic al existenţei lor? Teoria raselor pare a se fi născut 
numai pentru a da expresie sentimentului de separaţie prăpăstioasă 
ce deosebeşte pe orice neevreu de un evreu. Omeneşte nu ne putem 
apropia de el fiindcă evreul este întîi evreu şi apoi om... Deşi orice 
evreu este un Dumnezeu faţă de un ţigan, oricine se simte omeneşte 
mai aproape de ultimul. în toate, evreii sunt unici, n-au pereche în lume, 
gîrboviţi subt un blestem de care nu e responsabil decît Dumnezeu. 
Dacă aş fi evreu, m-aş sinucide pe loc... Dacă numărul evreilor într-o 
ţară nu depăşeşte doza de otravă necesară oricărui organism, ei pot 
fi acceptaţi ca o evidenţă regretabilă sau chiar cu o oarecare simpatie 
indiferentă. Nu simt atîtea ţări care n-au nevoie să ştie că există evrei? 

Şi n-ar fi mai uşor drumul României fără conflictul cu cel mai inteli¬ 
gent, mai dotat şi mai obraznic popor? Ura împotriva evreilor la noi 
îşi are cauze mai profunde. Mă îndoiesc hotărît că ea ar izvorî din 
invidie sau din revolta împotriva situaţiei unora dintre evrei. Cu cît 
sunt mai buni capitaliştii români decît capitaliştii evrei? Nu pot con¬ 
cepe şi refuz să cred că am putea face o revoluţie naţională care 
distrugînd capitaliştii evrei, ar cruţa pe cei români. O revoluţie naţi¬ 
onală care vrea să salveze capitaliştii români mi se pare ceva oribil. 
Evreii s-au opus la noi împotriva oricărei încercări de consolidare 
naţională şl politică. Aici trebuie căutată sursa antisemitismului 
militan t, iar nu a antisemitismului sentimental. Ei au criticat tot¬ 
deauna România, dar au considerat orice tentativă de consolidare, în 
afară de o democraţie convenabilă, ca o reacţiune, barbarie etc... Eu 
critic în special evreimea de după război. Nu s-a opus ea oricărei 
încercări de înnoire a României? Din nişte tîmpiţi şi nişte degeneraţi 
care au reuşit să compromită o democraţie, ea însăşi viciată, evreii 
au făcut un instrument de dominare, ofensînd iremediabil o ţară 
întreagă. Noi, românii, nu ne putem salva decît prin altă formă poli¬ 
tică. Evreii s-au opus cu toate mijloacele de care dispun importanţa 
lor subterană, cinismul şi experienţa lor seculară. Regimul democrat 
al României n-a avut altă misiune decît să apere pe evrei şi capitalis¬ 
mul iudeo-românesc... Acest popor, cel mai mesianic, al cărui naţio¬ 
nalism fără expresie geografică şi, de aceea, cu dimensiuni universale 
nu cunoaşte în toată istoria un caz similar, acest popor este duşma¬ 
nul mortal al oricărui alt naţionalism... Ungurii ne urăsc de la depăr¬ 
tare, evreii în mijlocul, în centrul nostru. Cum o să asimilăm noi, un 
biet popor, pe cel mai redutabil fenomen etnic al istoriei?... Vitalitatea 
iudaică este atît de agresivă şi voinţa de acaparare atît de persistentă 
încît toleranţa noastră faţă de acest popor muncitor şi exploatator ar 
însemna falimentul nostru sigur... Dacă le-am da evreilor libertatea 
absolută simt convins că în mai puţin de un an ar schimba şi numele 
ţării. în definitiv, trebuie să recunoaştem cu melancolie că antisemi¬ 
tismul este cel mai mare elogiu adus evreilor” 1 . 


1. Emil Cioran, Schimbarea la faţă a României, 1937, pp. 128-134,143-144. în 
1956, cel ce, în 1937, întocmea acest rechizitoriu îşi reevalua opiniile într-un 
vestit eseu („Un popor de singuratici") din volumul Ispita de a exista, în care 
aflăm această tulburătoare mărturisire: „Cînd suntem gata să depunem armele, 
ce pildă, ce îndemn ne este puterea lor (a evreilor, n.n .) de-a îndura! De cîte 
ori clocind în mine gmdul suprimării, n-am meditat la înverşunarea, la încă- 
păţînarea lor, la reconfortanta, inexplicabila lor poftă de a fi! Le datorez 
nenumărate reîntoarceri la viaţă, nenumărate compromisuri şi iluzia de a trăi. 
Şi totuşi, oare am fost întotdeauna drept cu el? Nici pe departe. Dacă la 
douăzeci de ani îi iubeam într-atît, încît regretam că nu sunt unul de-al lor, 
ceva mal tîrziu, neputînd să le iert rolul major jucat în istorie, am început să-i 
detest cu înverşunarea unei iubiri dublate de ură. Strălucirea omniprezenţei 

A funcţionat la noi, în anii treizeci, şi un antisemitism fundamen- 
talist. Fundamentalist pentru că îşi sprijinea demonstraţiile pe argu¬ 
mente teologale. Am văzut că Nichifor Crainic, în elaborările sale, se 
folosise de acest argument şi formula statului etnocratic, de el pre¬ 
conizat, avea ca prim principiu director ideea „legea lui Hristos, legea 
neamului”. în acest program se menţiona: „Concepţia de viaţă a sta¬ 
tului etnocratic e spiritualistă... Aşezămîntul prin care se exprimă 
concepţia spiritualistă e Biserica”. Toate celelalte culte nu vor fi 
tolerate, inclusiv, desigur, „cultul talmudic, al urii împotriva creşti¬ 
nismului”. în altă parte se menţiona că „statul etnocratic e voinţa de 
putere şi de mărire a naţiunii române. Factorii lui principali sunt: 
pămîntul, sîngele, sufletul şi credinţa. Pămîntul neamului românesc 
are astăzi şi locuitori de altă rasă şi altă credinţă. Ei au ajuns aici fie 
prin năvălire (ungurii), fie prin colonizare (ca germanii), fie prin infil¬ 
traţie vicleană (ca evreii). Fiecare dintre ei, ţinînd la neamul lor mai 
mult decît la neamul nostru, nu înfăţişează garanţii de siguranţă în 
organismul oficial al statului. Evreii sunt o primejdie permanentă 
pentru orice stat naţional”. Undeva se preconiza că „funcţionarii de 
stat şi ofiţerii nu se vor căsători cu străine” 1 . Pentru Crainic, problema 
evreiască a fost, cu adevărat, o obsesie devorantă. în 1941, la aniver¬ 
sarea a două decenii de la apariţia Gîndirii, editorialul nu uita să 
precizeze: „în tot acest timp lung cît o jumătate de viaţă, iudaismul 
a fost duşmanul nostru cel mai înverşunat. Nu adversar, ci duşman... 
Astăzi iudaismul e la pămînt. Un splendid act de dreptate a suprimat 


lor mă făcea să simt şl mai bine mediocritatea ţării mele, sortită, o ştiam, să 
fie sufocată şi chiar să dispară; în vreme ce ei, ştiam la fel de bine, aveau să 
supravieţuiască în veci şl oricum, orice s-ar fi întîmplat. De altfel, la vremea 
aceea nu simţeam decît o compătimire livrescă pentru suferinţele lor trecute, 
fără a le putea ghici pe cele viitoare. De-abla mai tîrziu, gîndindu-mă la 
încercările ce-i aşteptau şi la tăria cu care le-au îndurat, aveam să pătrund 
valoarea pildei lor şi să găsesc în ea argumente împotriva ispitei de-a renunţa 
la tot. însă oricare mi-ar fi fost, în diferitele momente ale vieţii, sentimentele 
în ce-i priveşte, asupra imul punct am fost mereu statornic: pasiunea pentru 
Vechiul Testament, cultul pe care l-am închinat mereu Cărţii lor, providenţă 
a furiilor sau amărăciunilor mele. Prin ea, împărtăşeam cu ei tot ce aveau mai 
bun în mîhnirile lor; tot datorită ei şi mîngîierllor pe care mi le dăruia, atîtea 
şi atîtea nopţi, oricît de crunte ar fi fost, mi se păreau suportabile. Nu puteam 
uita acest lucru nici chiar atunci cînd mă gţndeam că-şi merită oprobriul. Să-i 
insulte alţii, spunînd despre ei cuvinte de bun-simţ! Eu n-aş putea s-o fac; 
aplicîndu-le criteriile noastre, ar însemna să-i privez de privilegiile lor, să-i 
cobor la condiţia de simpli muritori, de varietate oarecare a speciei umane... 
Istoriei contemporane, de neconceput fără ei, l-au imprimat un ritm accelerat, 
o respiraţie de bună calitate, un suflu maiestuos, dar i-au adăugat şi o otravă 
profetică a cărei virulenţă n-a încetat să ne descumpănească. Cine, în prezenţa 
lor, rămîne neutru?” („Un popor de singuratici”, în Ispita de a exista, Humanitas, 
1992, pp. 69-71.) 

1. Nichifor Crainic, Ortodoxie şi etnocraţie, 1937, pp. 284-285, 289-290. 

Adevărul, Dimineaţa şi Lupta. Restul, abia în 1940 l-am putut duce 
la capăt cînd, în calitate de Ministru al Propagandei, am stîrpit toate 
cotidianele şi publicaţiile săptămînale şi lunare evreieşti din România. 
Dreptul sfint de a vorbi în numele românismului aparţine exclusiv 
românilor... Nu vor mai exista false idealuri de artă şi de cultură sub 
care se disimula iudaismul” 1 . Fundamentalismul antisemit al lui 
Crainic a căpătat şi apăsate accente teologale. Considera, ce-i drept, 
eretice acele puncte de vedere antisemite care cereau excluderea 
Vechiului Testament din cărţile sfinte ale creştinismului. A elimina 
Vechiul Testament din cărţile fundamentale ale creştinismului ar 
semnifica, dimpotrivă, recunoaşterea dominaţiei iudaice. Totuşi, o 
observaţie se impune: „Evreii au fost popor ales pentru a sluji drept 
salahori ai făgăduinţei că Mîntuitorul va veni. Apariţia lui i-a desăr¬ 
cinat de această slujbă. Din acest moment, religiunea mozaică a 
încetat... Vechiul Testament s-a încorporat în creştinism, funcţiunea 
lui independentă lufnd sfîrşit pentru totdeauna”. Ar trebui adăugată 
şi aprecierea după care „Europa de azi e agitată de războiul Talmudului 
împotriva Evangheliei lui Hristos" 2 . Un moment semnificativ al anti¬ 
semitismului fundamentalist sprijinit pe argumente teologale îl repre¬ 
zintă, în acest deceniu, prefaţa lui Nae Ionescu la romanul lui Mihail 
Sebastian De două mii de ani.. Romanul a apărut în aprilie 1934, 
cînd Nae Ionescu aderase la Garda de Fier. S-a tot discutat în jurul 
acestei prefeţe, care a transformat romanul lui Sebastian în obiect de 
polemici şi efectiv scandal. S-a spus că autorul n-ar fi trebuit să-i 
solicite profesorului o prefaţă. Aceste aprecieri sunt neavenite. La data 
cînd autorul i-a solicitat profesorului prefaţa, cererea era perfect jus¬ 
tificată. Profesorul era ştiut ca un adine cunoscător în problemele 
religioase, inclusiv în cele ale religiei iudaice. Iar de sentimente anti¬ 
semite nu putea fi bănuit. încă în 1926 luase atitudine împotriva 
agitaţiilor antisemite ale unor preoţi: „Doi preoţi - scria profesorul 
într-un articol din Cuvîntul - au fost amestecaţi în tulburările antise¬ 
mite sau altfel din Maramureş. Cazul nu e, din nefericire, izolat. 
Autorităţile ştiu că, şi altfel, preoţii se agită în chestiuni lumeşti, ţin 
cuvîntări şi trec chiar, pe alocuri, la căi de fapt. Ni se afirmă - şi nu 
am repeta-o dacă nu am respecta izvorul, atât de extraordinară ni se 
pare împrejurarea - că uneori chiar amvonul a fost întrebuinţat în 
asemenea scopuri” 3 . Altă dată, chiar în noiembrie 1933, deci cîteva 
luni după ce se apropiase de Garda de Fier, scria într-o polemică 
civilizată cu AL. Zissu: „Dacă chestiunea evreiască există încă la noi, 
asta se datoreşte în bună parte şi antisemitismului, cu metodele lui 
primare şi lipsite de eficienţă. Sunt sigur... Iar soluţia? Una singură: 


1. Idem, „După douăzeci de ani”, Gmdirea, XX, 1941, nr. 10, p. 515. 

2. Idem, Ortodoxie şi etnocraţie, 1937, pp. 159-160, 164. 

3. Nae Ionescu, Autonomia bisericească şi acţiunea politică”, Ciwintui VI, nr. 1889, 
26 iulie 1926. 

dispariţia filosemitismului. Adică: înlocuirea românilor de confesiune 
mozaică prin evrei de cetăţenie română. Adică: încetarea sinistrei 
comedii a asimilismului” 1 . Trei zile mai tîrziu observa: „Dintre toate 
culturile care lucrează astăzi direct şi activ, nu postum, în cercul 
european, cea mai veche e cea evreiască. Ea numără azi cîteva mii de 
ani de activitate continuă. Şi are vîrfuri dacă nu inegalabile, în orice 
caz neîntrecute: iar, în unele domenii, chiar inegalate. Nu ştiu, în 
adevăr, ce s-ar putea da în lirică peste Psalmi şi Cîntarea Cînlărilor, 
în religie peste Pavel, în metafizică peste Spinoza, pentru a nu vorbi 
decît de valori de circulaţie curentă. Să observăm însă că această 
impresionantă cultură nu are un sculptor de mina întîi, n-are un 
pictor de valoare universală, nu are un arhitect care pe departe măcar 
să stea alături de marii creatori... Chestiunea prinde să capete un 
început de lămurire dacă ne raportăm la domeniul precis al matema¬ 
ticii. în această ştiinţă aportul evreilor este excepţional. Sunt chiar 
anumite domenii de contribuţie exclusiv evreiască... Este caracteris¬ 
tic însă că în această ştiinţă toate contribuţiile excepţionale se gru¬ 
pează, fără nici o excepţie mai proeminentă, în domeniul analizei şi 
nici una în cel al geometriei propriu-zise”. De aici filozoful trăgea 
încheierea că evreii n-au simţul spaţiului şi deci nici capacitate pen¬ 
tru activitate politică 2 . Dincolo de transcendentalism, evreii n-ar putea 
să treacă. Concluzia se bizuia, dacă e vorba de exemple, pe o sofismă. 
Căci, în matematică, Einstein contribuise „binişor” la dezvoltarea 
geometriei, pentru că teoria relativităţii generalizate fusese elaborată, 
totuşi, în 1915. 

Aceste premise din care unele, totuşi, neliniştitoare (mai ales cele 
privind condamnarea asimilismului) i-au dat temei lui Sebastian să-i 
solicite profesorului prefaţa şi s-o aştepte. Dar, nenorocire, profesorul 
e arestat, la 30 decembrie 1933, considerat, pentru articolele apărute 
în CuvîntuL, drept unul dintre autorii morali ai asasinării premierului 
I.G. Duca. A fost eliberat tocmai la 15 martie 1934. Romanul lui 
Sebastian era cules şi nu putea fi imprimat din cauza absenţei pre¬ 
feţei. Autorului i s-a părut, pe bună dreptate, o impardonabilă necu¬ 
viinţă să renunţe la prefaţă pentru că profesorul era, deocamdată, în 
imposibilitate de a o scrie. De îndată ce a fost eliberat, Sebastian i-a 
înmînat profesorului o corectură a cărţii, rugîndu-1 să scrie promisa 
prefaţă. A primit asigurări care au fost respectate. în roman, autorul 
înfăţişează drama ontologică a evreului. Ipostazele posibile ale acestei 
drame (inclusiv cea a asimilismului, neagreată de fostul director al 
Cuvîntidiu). Prefaţa trebuia, inevitabil, să se rostească despre sorgintea 
şi realitatea acestei drame. Cum o va face? Cînd a citit prefaţa. 


1. Idem, „Intre agresivitatea antisemită şl pasivitatea filosemită", Cuvîntul, X, 
nr. 3085, 26 noiembrie 1933. 

2. Idem „«Transcendentalism» şi politică", CuvuituL, X, nr. 3088, 29 noiembrie 
1933. 

Sebastian a înmărmurit. Era tocmai ceea ce nu se potrivea romanu¬ 
lui. Nici gînd să-l ofenseze pe profesor, refu 2 îndu-i punctul de vedere, 
altfel zicînd, prefaţa. Romanul a apărut în această formulă cel puţin 
incomodă. Şi scandalul a izbucnit pe dată. 

Dar iată opinia lui Nae Ionescu în elementele ei esenţiale: „Iudaism 
sau creştinism sunt mai mult decît religii; ele simt principii formative 
ale vieţii; există o aşezare evreiască şi o aşezare creştină a lumii, 
indiferent dacă în conştiinţa oamenilor şi a instituţiilor apare în chip 
explicit Hiistos sau Iehova sau nu. Aşa fiind, există valori creştine şi 
valori iudaice în oricare ordine a vieţii; fie că ne gîndim la organizarea 
politică a unei naţii, fie că ne preocupăm de crearea şi circulaţia 
bunurilor materiale, fie că nu e vorba decît de înţelegerea sensului 
general al existenţei. Pe orice teren ne-am afla, deci, există o catego¬ 
rică «incompatibilitate de umoare» între creştini şi evrei. Aşa fiind, 
însă, deosebirea pe care am identificat-o ca existînd între evrei şi 
creştini merge mai departe: aceştia din urmă îi simt pe cei dintîi nu 
numai izolat voluntar, dar şi... primejdioşi ordinii creştine. Creştini 
şi evrei, două corpuri străine unul altuia, care nu pot fuziona într-o 
sinteză, între care nu poate exista pace decît prin dispariţia unuia din 
ele. Iuda suferă. De ce? Pentru că Iuda trăieşte în mijlocul unor 
popoare pe care nu poate să nu le duşmănească, chiar dacă ar voi 
altfel; pentru că din momentul în care a refuzat să-l recunoască pe 
Hristos-Mesia, ancorîndu-se şi mai departe - pe drept sau nedrept - în 
calitatea lui de popor ales, el e dator faţă de el însuşi să-şi împlinească 
funcţiunea care îi revine, aceea de dizolvant al valorilor creştine. Iuda 
suferă pentru că l-a recunoscut pe Hristos, l-a văzut şi nu a crezut. 
Şi asta încă n-ar fi fost prea grav. Dar au crezut alţii, noi. Iuda suferă 
pentru că e Iuda”. Profesorul de metafizică şi logică nu crede nici în 
valoarea utilă a sionismului. Evreii au mai avut parte de organizare 
statală şi totdeauna s-a autodizolvat. Deci sionismul, care tinde spre 
crearea unui stat al poporului lui Israel, ar fi o iluzie păgubitoare. Că 
această prognoză a profesorului nu s-a realizat, azi o ştim, statul 
Israel devenind o realitate. Damnarea şi suferinţa lui Israel sunt pre¬ 
destinate din momentul nerecunoaşterii lui Hristos-Mesia. „Suferi 
pentru că eşti evreu; ai înceta să fii evreu în momentul în care nu ai 
mai suferi; şi nu ai putea scăpa de suferinţă decît încetînd a fi evreu. 
Este, desigur, o apăsătoare fatalitate. Dar tocmai de aici nu e nimic 
de făcut: Iuda va agoniza pînă la sfirşitul veacului. Revoltă? Nu e 
bună la nimic. Nu slujeşte la nimic, în acelaşi fel în care nimeni nu 
poate sări peste umbra lui - evreul nu-şi poate depăşi suferinţa; 
decît... nemaifiind evreu. Situaţie cu atît mai tragică, cu cît nimeni 
nu poate înceta a fi ceea ce este!” 1 


1. Nae Ionescu, prefaţă la romanul De două mii de ani, de Mfhail Sebastian, 
Humanitas, 1990, pp. 21-25. 

Am mai găsit un text al lui Nae Ionescu pe maiginea vestitei sale 
prefaţe din 1934. A apărut în 1936, nesemnat, în gazeta legionară 
Vestitorii, unde profesorul ţinea editorialul. De la denumirea editori¬ 
alului în primele două numere „Roza Vîntuillor” la stil, totul conduce, 
cred, la ideea că Nae Ionescu e autorul acestor articole. Să citez: „Toată 
această înşiruire de judecăţi mi s-au aruncat, mai tîrziu, cu un alt 
prilej, împotrivă. Spunînd unii: desigur. Iuda, care a fost poporul ales, 
a lipsit misiunii de a recunoaşte pe Mesia după ce l-a dat. Dar dacă 
l-ar fi recunoscut, nu-i era oare zădărnicită mîntuirea noastră? Căci 
nu în întruparea lui Dumnezeu stă mîntuirea, ci în jertfa lui. Dar 
atunci după care dreptate Iuda suferă, el al cărui păcat e însuşi 
instrumentul mîntuirii? Asta şi altele ca asta mi s-au aruncat. Fraţilor 
sau nefraţilor, este cu totul greşită judecata aceasta; a voastră de azi, 
a mea de ieri. E greşită şi nici măcar nu e nouă. Au mai făcut-o şi 
alţii înaintea noastră, şi unii încă mari de tot” 1 . 

Cum se vede, antisemitismul (suferinţa evreului) e, aici, în prefaţă, 
justificat cu argumente teologice. Ba chiar considerat ca fiind o fata¬ 
litate şi care, prin aceasta, ar fi condamnat la veşnicie. Eliade îşi 
aminteşte, evocînd acel episod din 1934, că „profesorul ştia că va fi 
citit de un anumit public de extrema dreaptă şi voia să arate în ce 
sens vede el problema evreiască; o vedea, în primul rînd, în termeni 
religioşi, ceea ce îi îngăduie să n-o judece pe plan politic, nici social” 2 . 
Aş adăuga că această abordare fundamentalist-teologală a antisemi¬ 
tismului se demonstra şi mai agresivă chiar decît o abordare a lui 
politică sau socială. Şi, oricum, furniza justificări, de ordin doctrinar 
teologic, să spunem metafizic, antisemitismului politico-social al tutu¬ 
ror grupărilor de extremă dreaptă. Care, fireşte, au exultat, găsindu-şi 
un aliat care le documenta metafizic programele. De altfel, finalul 
prefeţei coboară din zonele teologale sau ale filozofiei istoriei spre cele 
practice, un fel de rechizitorială ridicare din umeri la condamnarea 
evreului în suferinţă nevindecabilă. Aici prefaţatorul se adresează 
eroului cărţii (alias numele originar al autorului), nelăsîndu-i nici o 
nădejde: „Iosef Hechter simte că Iuda suferă şi că nu se poate altfel. 
Doar Iosef Hechter nu înţelege de ce? Am încercat să i-o lămurim 
noi... Suferi pentru că eşti evreu; ai înceta să fii evreu în momentul 
în care nu ai mai suferi; şi nu ai scăpa de suferinţă decît încetînd a 
fi evreu. Este, desigur, o apăsătoare fatalitate. Dar tocmai de aia nu 
e nimic de făcut: Iuda va agoniza pînă la sfîrşitul veacului... Iosef 
Hechter, tu eşti bolnav. Tu eşti substanţialmente bolnav, pentru că 
nu poţi decît să suferi; şi pentru că suferinţa ta e înfundată. Toată 
lumea suferă, Iosef Hechter. Suferim şi noi, creştinii. Dar pentru noi 


1. [Nae Ionescu), „Sofisma cea mare. Vai nouă cărturarilor’, Vestitorii, II, nr. 3, 
12 aprilie 1936. 

2. Mircea Eliade, Memorii, voi. I, Humanitas, 1991, p. 313. 

e o ieşire, pentru că noi ne putem mîntui. Ştiu, tu nădăjduieşti; 
nădăjduieşti că va veni odată cel aşteptat, Mesia, pe calul alb, şi atunci 
vei stăpîni pămîntul. Nădăjduieşte, Iosef Hechter. E singurul lucru 
ce-ţi mai rămîne. Pentru că eu ştiu că Mesia acela nu va veni. Mesia 
a venit şi tu nu l-ai cunoscut... Iosef Hechter, nu simţi că te cuprind 
frigul şi întunericul?”. Un mai neîndurător tablou al antisemitismului 
teoretic şi practic e greu de închipuit. 

Nu e aici locul unui examen al opiniilor antinomice vehiculate pe 
marginea romanului lovit efectiv de această nefericită prefaţă. Aş cita 
totuşi din articolul lui Eliade din Vremea, care polemiza, politicos, cu 
opiniile din prefaţă ale profesorului său. Observa, mai întîi, că „prefaţa 
apare într-un moment istoric penibil, într-o conjunctură politică în 
care greutatea cuvîntului d-lui Nae Ionescu poate apăsa mai mult 
decît evreii ar putea îndura. Vorba noastră, huliganii capătă argu¬ 
mente metafizice”. Apoi contestă dreptatea opiniei prefaţatorului chiar 
din punct de vedere teologal. Un creştin nu poate afirma, decît căzînd 
în păcatul deznădejdii, universalitatea destinului de suferinţă al lui 
Israel. Harul divin e liber să mîntuiască sau nu pe evrei în viitor. Apoi, 
vorbind de destinul tragic individual al evreului laolaltă cu argumente 
teoretice se creează o confuzie regretabilă de planuri: „Dacă s-ar fi 
menţinut numai pe planul filozofiei istoriei putea fi (prefaţatorul, n,n.) 
catalogat «antisemit». Dar a doua parte (a prefeţei, an) introduce ele¬ 
mente noi de soteriologie, Mîntuirea, păcatul. Mesia, nemărtuiisirea 
lui Israel. Elemente, aşadar, de ordin teologic. Care simt supraistorice. 
Este drept că d. Nae Ionescu încearcă să explice istoria şi prin ele¬ 
mente supraistorice”. Şi rezumă argumentarea profesorului, citată mai 
sus. Apoi, examinînd argumentaţia, conchide: „Observăm o translaţie 
nejustificată din planul filozofiei istoriei pe cel al teologiei creştine. Şi 
într-o parte, şi în alta tot «imponderabile» întîlnim. Dar de alt ordin. 
«Structura» aparţine ordinului filozofiei istoriei; «mîntuirea» aparţine 
ordinului teologiei. între aceste ordine există o deosebire calitativă; şi 
este de mirare că d. prof. Nae Ionescu, atît de lucid în dialectică, n-a 
stăruit îndeajuns asupra acestui punct esenţial. Atît de esenţial încît 
partea I-a a argumentaţiei exclude pe a Il-a şi viceversa. Mai mult, în 
filozofia istoriei d. Nae Ionescu ar fi putut fi antisemit. Căci există o 
anumită filozofie a istoriei antisemită. însă pe planul teologiei creştine, 
d. Nae Ionescu nu poate fi antisemit chiar dacă ar vrea. Căci ce ar putea 
însemna «antisemitism» pe planul teologiei creştine? Imposibilitatea 
mîntuirii, certitudinea damnaţiei evreilor. Dar lucrul acesta nu-1 
spune nicăieri Biserica... Şi nu-1 poate spune chiar dacă evreii (ca şi 
alte naţiuni necreştine) rup comunitatea de dragoste a Bisericii. 
Pentru că nimeni nu poate interveni în libertatea lui Dumnezeu. 
Dumnezeu poate mîntui oricum, pe oricine... Ce se poate spune, 
atunci, din punctul de vedere soteriologie, despre creştini şi despre 

evrei. Că cei dintâi trăiesc în nădejdea mântuirii prin Iisus (nici măcar 
în certitudinea ei), iar cei din urmă pot Ji mântuiţi dacă graţia lui 
Dumnezeu voieşte aceasta... Vedeţi, un Eminescu, un Hasdeu, un 
Vasile Conta puteau fi antisemiţi. Pentru că nici unul din ei nu era 
şi teolog şi nici unul nu era creştin adevărat... Cazul dlui profesor Nae 
Ionescu este însă cu totul altul. Ca un gânditor ortodox, dsa nu putea, 
sub nici o formă, fi antisemit. Şi, de fapt, nici nu este. Prefaţa dlui 
Nae Ionescu nu este antisemită. Ea pare astfel pentru că cuprinde 
pagini amare asupra destinului iudeu. De fapt, insă, aceste pagini nu 
cuprind o atitudine antisemită, ci numai o mişcare de translaţie, 
nejustificată, din planul filozofiei creştine în cel al teologiei creştine... 
A fi antisemit înseamnă a lua atitudine decisivă contra evreilor, a-i 
socoti inferiori, şnapani, primejdioşi etc. Din prefaţa dlui Nae Ionescu 
nu descifrăm această atitudine intransigentă faţă de evreime” 1 . 
Interferenţa dintre cele două planuri („translaţia”) e reală. Dar a socoti 
această nefericită prefaţă drept un text care n-ar atesta antisemitism 
e o judecată falsă, care avea în intenţie curmarea unei controverse. 
Era, de fapt, mai antisemită decât ceea ce Eliade numeşte „atitudine 
intransigentă faţă de evreime”. Furniza temeiuri teologale, deci de 
ordin doctrinar filozofic, antisemitismului cu program „intransigent 
faţă de evreime”. Dar, ca gest amical, această intervenţie a lui Eliade 
e admirabilă. Şi faţă de romancier (bun prieten), şi faţă de prefaţator, 
de care totuşi se disocia (i-a cerut, fireşte, acordul dinainte - o mărtu¬ 
riseşte în Memorii - şi l-a obţinut). Mai ales că a mai intervenit o dată, 
răspunzîndu-i lui Gh. Racoveanu care îi replicase, oţărît, în Credinţa, 
apărând poziţia teologică a lui Nae Ionescu (Biserica, afirma Racoveanu, 
îi consideră pe evrei damnaţi), respingând-o pe aceea, mediană, pro¬ 
pusă de Eliade. 

Aş mai aminti, la acest dosar, opinia lui Nicolae Roşu care, după 
ce socotea că „oricând se va ivi prilejul revizuirii valorilor şi a paşa¬ 
poartelor, Mihail Sebastian va avea de trecut un penibil examen”, 
adăuga: „cultura română poate trăi fără Şăineanu, fără Gaster, fără 
Candrea, fără Tiktin, dar fără Hasdeu, Sextil Puşcariu, Al. Philippide 
şi N. Iorga, nu. Nu, pentru că aceştia sunt români, pentru că simt 
creatori, cu alte cuvinte pentru că creaţia lor este în funcţie de româ- 
nitatea lor; pentru că, în sfirşit, filologia nu este o ştiinţă care se ocupă 
cu rezolvarea problemelor de limbă judecate ştiinţific, în bibliotecă, 
ci un receptacol al sensibilităţii, o zonă afectivă, organică a vieţii 
intelectuale”. Şi în concluzie: „...Iosef Hechter, crede-mă, te compăti¬ 
mesc, îţi meriţi soarta, deşi puteai avea alta mai bună” 2 . Nu de aceeaşi 


1. Mircea Eliade, „Iudaism şi antisemitism. Preliminarii la o discuţie”. Vremea, 
VII, nr. 347, 22 iulie 1934. 

2. Nicolae Roşu, JosifHechter ta cultura română”. Azi, 1934, nr. 5, pp. 1303-1304. 

părere era Mircea Ellade în legătură cu savanţii filologi evrei. în 1936 - 
cînd Gaster a donat, pe o sumă simbolică, colecţia sa de manuscrise 
Bibliotecii Academiei -, scria: „Pregătirea sa lingvistică i-a fost de mare 
folos după ce ne-a părăsit. Gaster a uluit lumea ştiinţifică din Apus 
prin mulţimea şi varietatea limbilor pe care le stâpînea. Căci deşi s-a 
specializat apoi în limbile semite, putea folosi în cercetările sale de 
folclor comparat toate limbile slave şi romanice, limbile clasice, limba 
turcă, persana, araba, limbile germanice... De altfel, fie spus în trea¬ 
căt, nu ştiu dacă vreun bancher sau arendaş evreu a fost expulzat în 
epoca dintre 1870 şi 1916. Au fost însă siliţi să plece trei mari savanţi 
evrei: Gaster, Şăineanu şi Tiktin. Toţi trei şi-au cucerit un renume 
european. în anii cînd noi primeam fel de fel de negustori galiţieni, 
am izgonit trei capacităţi de mare clasă europeană” 1 . Dimpotrivă, 
Victor Gîrcineanu, gardist declarat, se arăta indignat de opera filolo¬ 
gilor evrei. „Cum s-a putut o singură dată afirma că dicţionarul lui 
Şăineanu e un «bun dicţionar românesc» - această operă caracteristică 
jidovească, făcută superficial şi de mîntuială?... Şi de ce al doilea 
dicţionar în circulaţie (cel al lui I. Aurel Candrea, n.n.), al Cărţii 
Româneşti, e făcut tot de un jidan?” 2 

3. Din păcate, aici avem a-1 cita şi pe Constantin Noica, în inter¬ 
venţii tirzii, din 1938. într-un articol din Vremea de după înscăuna¬ 
rea guvernului Goga-Cuza, medita asupra deosebirii dintre cuzism şi 
legionarism: „într-adevăr, venirea la cîrmă a dlui A.C. Cuza (mai 
degrabă decît a d-lui Oct. Goga) a deşteptat la mulţi întrebarea: ce 
rost mâi are mişcarea legionară dacă vin alţii şi-i realizează progra¬ 
mul?... Ce descoperă cuzismul? Descoperă în sinul societăţii româ¬ 
neşti un parazit. Acesta, beneficiar, dar în acelaşi timp falsificator al 
vieţii noastre naţionale, trebuia deci înlăturat. Sub diferite forme, pe 
diferite planuri, cu diferite arme de luptă, oricum apărea el, trebuia 
demascat, combătut, anihilat şi, dacă se putea, înlăturat de-a binelea 
din sinul colectivităţii româneşti. Că această mişcare avea dreptate? 
Se va vedea acum, în urma măsurilor ce va lua, dacă şi cîtă dreptate 
a avut. Ce descoperea legionarismul? Descoperea, după cîte îl putem 
noi înţelege, aşa de unde stăm, un parazit înăuntrul fiinţei românului. 
Va fi lovind legionarismul şi în ticălosul acela din afară. Dar aşa ceva 
e un rest cuzist în doctrina sa; remarcabil, în schimb, e faptul că ştie să 
descopere pe ticălosul dinăuntru şi că luptă împotrivă-i... Antisemite 
au ştiut să devină şi celelalte partide. Am voi în schimb să vedem un 
partid care să-şi pună problema înfiinţării unui corp de 10.000 de 


1. Mircea Eliade, „Doctorul Gaster”, Vremea, DC, nr. 442, 21 iunie 1936. 

2. Puiu Gîrcineanu, „Literatură, radio, ziarişti, florărese”. Vestitorii, I, nr. 1,15 mar¬ 
tie 1936. 


323 



oameni cu ţinută morală exemplară” 1 . S-ar spune că ne aflăm în faţa 
unui text care, recunoscînd că antisemitismul legionar, existent, e o 
moştenire din patrimoniul cuzist din care s-a născut, încearcă o spi¬ 
ritualizare doctrinară a noii mişcări politice, căutîndu-i o diferenţă 
specifică. Şi aceasta n-ar sta atît în antisemitism cît în detectarea 
răului interior din spaţiul efectiv românesc. O astfel de interpretare 
nu e hazardată. Se cuvine adăugat că există, printre altele, şi un text 
al lui Noica din octombrie 1940, la origine o conferinţă, în care pre¬ 
cizează: „Nu e de ajuns să spui «Jos jidanii şi înstrăinaţii», ci trebuie 
să devii tu însuţi un ins în stare să înfrunţi pe străini şi înstrăinaţi. 
Trebuie altă educaţie decît cea obişnuită a politicii: una aspră, ostă¬ 
şească, tinerească. Şi atunci, Codreanu se desparte de cuzişti şi 
întemeiază Legiunea sa” 2 . 

Am pomenit mai înainte de echidistanţa şi toleranţa manifestate 
de Eliade în problema evreiască în genere şi faţă de antisemitism în 
special. După convertirea sa (1936-1937), Eliade gîndeşte şi scrie altfel 
în aceeaşi chestiune. Se aliniază, altfel zicînd, direcţiei doctrinare a 
legionarismului. în 1936, Eliade reproşa oamenilor politici lipsa de 
interes faţă de penetraţia periculoasă a celuilalt, a străinului, ani- 
hilînd permanenţa autohtonilor. Pericolul etnic principal îl constituie 
evreii, maghiarii, slavii (nu şi din partea germanilor). „De la război 
încoace, evreii au cotropit satele Maramureşului şi ale Bucovinei, şi 
au obţinut majoritate absolută în toate oraşele Basarabiei... Iar dacă 
spui că pe Bucegi nu mai auzi româneşte, că în Maramureş, Bucovina 
şi Basarabia se vorbeşte idiş, că pier satele româneşti, că se schimbă 
faţa oraşelor, ei (oamenii politici, n.n.) te socotesc în slujba nemţilor 
sau te asigură că au făcut legi de protecţia muncii naţionale.” Şi 
adaugă: „Ştiu foarte bine că evreii vor ţipa că sunt antisemit, iar 
democraţii că sunt huligan şi fascist... Ar fi absurd să te aştepţi ca 
evreii să se resemneze de a fi o minoritate cu anumite drepturi şi cu 
foarte multe obligaţii după ce au gustat din mierea puterii şi au cuce¬ 
rit atîtea posturi de comandă. Evreii luptă din răsputeri să-şi menţină 
deocamdată poziţiile, în aşteptarea unor viitoare ofensive şi, în ceea 
ce mă priveşte, eu le înţeleg lupta şi le admir vitalitatea, tenacitatea, 
geniul” 3 . Lucrurile se vor complica în anul următor, cînd, direct anga¬ 
jat în propaganda electorală a mişcării legionare pentru alegerile din 
decembrie 1937, Eliade adoptă deschis programul Legiunii. în con¬ 
secinţă, îşi asumă şi doctrina antisemită a mişcării. în amintitul său 
răspuns la ancheta ziarului Buna Vestire, „De ce cred în biruinţa 


1. Constantin Noica, „între parazitul din afară şi parazitul dinăuntru”, Vremea, 
nr. 523, 30 ianuarie 1938. 

2. Idem, „Limpeziri pentru o Românie legionară”, Buna Vestire, nr. 29,11 octombrie 
1940. 

3. Mircea Eliade, „Piloţii orbi”, Vremea, nr. 505, 19 septembrie 1936. 

mişcării legionare”, Eliade declară interogativ: „Poate neamul româ¬ 
nesc să-şi sfîrşească viaţa în cea mai tristă descompunere pe care ar 
cunoaşte-o istoria, suipat de mizerie şi sifilis, cotropit de evrei şi 
sfîrtecat de străini, demoralizat, trădat, vîndut pentru cîteva sute 
de milioane de lei?” 1 . 

Porunca Vremii era, aparent, o gazetă independentă. în fond, era, 
doctrinar, obedientă cuzismului, prin trivialitatea sloganurilor anti¬ 
semite, găzduite zilnic, pînă la saţietate, în paginile ziarului condus 
de Ilie Rădulescu (medic de profesie). în 1937, Toma Vlădescu, redac¬ 
tor al acestei gazete, scria în numele ei: „Vom fi antisemiţi cu fanatism, 
pînă la exces şi pînă la scandal dacă va trebui. Şi de aceea, ziarul 
nostru, în pragul unui nou început, afirmă antisemitismul ca un 
imperativ de înaltă salubritate în serviciul ideii naţionale pe care o 
servim” 2 . A fost această atitudine o constantă ideologică a gazetei. Să 
reproduc apoi două declaraţii de principii ale gazetei tocmai din 1940, 
adică la opt ani de la întemeierea ei (va apărea pînă în 1942): „Anti¬ 
semitismul înseamnă nu numai o doctrină, cît şi o atitudine de luptă 
împotriva iudaismului... Va veni o zi cînd toate lamentaţiile groteşti 
ale lumii israelite nu vor mai putea înfrînge hotărîrea salutară a ome¬ 
nirii de a se desface de blestemul convieţuirii cu jidanii” 3 . Şi o alta 
din acelaşi an 1940, care dezvăluie credo-ul doctrinar al gazetei: 
„Punctul arhimedic al acţiunii noastre a fost şi rămîne problema anti¬ 
semită. De la această poruncă a destinului nostru nu ne vom abate 
niciodată. Problema evreiască domină întreaga viaţă a României modeme 
de la începuturile ei pînă în ceasul de acuma. Infiltraţia iudaică e mai 
profundă decît s-ar putea crede în aparenţă. De aceea efortul echipei 
de lucru de aci (de la Porunca Vremii, n. m.), dar şi amplificarea ei 
pînă la dimensiunile unei vaste colaborări de opinie publică” 4 . Mă 
mărginesc să amintesc numai de puseul antisemit al lui I.A1. Brătescu- 
Voineşti, devenit public din 1937, prin articolele „Huliganism?” apă¬ 
rute în Universul Le va aduna, în 1938, în volum, adăugîndu-i, repede, 
altele două în 1940 ( Strigăte de alarmă în chestia evreiască, Germano- 
fobie). A cita din aceste volume e inutil, autorul socotind că neamul 
evreiesc constituie un mare pericol nu numai pentru România, dar 
pentru întreaga lume. De aceea elogia hitlerismul care a declanşat 
acţiunea, utilă, de deparazitare a omenirii de iudei. Fireşte că adepţii 
xenofobiei au salutat cu entuziasm (de pildă, N. Crainic) apariţia, 
neaşteptată, a acestui nou aliat întru antisemitism. La fel s-a întîm- 


1. Idem, „De ce cred în biruinţa mişcării legionare”, Buna Vestire, nr. 24, 17 decem¬ 
brie 1937. 

2. Porunca Vremii, IX, nr. 1641, 8 mal 1940. 

3. Idem, IX, nr. 1767, 6 octombrie 1940. 

4. Idem, IX, nr. 1784, 21 septembrie 1940. 

plat cu poetul, criticul şi gazetarul Nicolae Davidescu, care, la sfîrşi- 
tul anilor treizeci, işi dezvăluie, în articole lungi şi fulminante, 
ostilitatea împotriva iudaismului pătruns - clama în tonuri apocalip¬ 
tice - în literatură, modernizînd-o prin alterarea specificităţii ei origi¬ 
nare. Simt acestea două cazuri-limită, care se alăturau, brusc, 
extremei drepte antisemite, fie cuziste (ca Brătescu-Voineşti), fie 
legionarismului (ca N. Davidescu). Semnificaţia lor este numai 
simptomatică, adăugjndu-se, cu o octavă în plus, unei atmosfere extre¬ 
miste de dreapta saturate de voci şi atitudini. Au fost destui intelec¬ 
tuali români care nu li s-au alăturat, disociindu-se tacit sau public. 

Să închei acest periplu, care a intenţionat să releve numai luările 
de atitudine antisemite cu argumente doctrinar-teologale, cu inter¬ 
venţia lui Traian Brăileanu, vechi senator legionar, ajuns, în 14 sep¬ 
tembrie 1940, ministru al Cultelor şi Instrucţiei Publice. Preocuparea 
sa, odată instalat în această demnitate publică, era eliminarea moza¬ 
ismului şi ca instituţie de cult. „Statul naţional legionar - preciza el - se 
identifică, în materie de credinţă, cu unitatea ecumenică a creştinis¬ 
mului în general şi a ortodoxiei în special. Mozaismul care nu mai 
reprezintă, în momentul de faţă, o confesiune... a devenit supărător 
prin îndrăzneala prea multelor sale temple şi sinagogi în care se ofi¬ 
ciază în ritualul triunghiurilor încrucişate. Am spus-o de atîtea ori: 
sunt prea multe sinagogi în raport cu numărul jidanilor. Şi, în viitoa¬ 
rea reglementare a cultului mozaic, suntem sigur că se va ţine seama 
neapărat de acest criteriu.” De altfel, era ştiut că antisemitismul era 
un element de seamă al legionarismului doctrinar. Dacă e eronat a 
confunda, cred, leglonarismul cu antisemitismul militant (am arătat 
asta în spaţiul acestui capitol şi, poate, al întregii cărţi), contrapro- 
ductiv ar fi să se ignore dimensiunea antisemită din programul legi¬ 
onar. în 1936, Ion I. Moţa se rostea în stilul său vaticinar: „Puterea 
jidovească, francmasonă şi politicianistă democrată e stăpînă abso¬ 
lută în statul nostru. Cei care vor să doboare această putere duşmană 
întîmpină... duşmănia de moarte a tuturor categoriilor hotărîtoare în 
stat... Aşa fiind, o organizaţie de luptă naţională nu va putea cuceri 
poziţia duşmană decît înfruntând această lume de potentaţi stăpîni 
pe stat şi pe toate izvoarele de putere... Să primim lupta pe viaţă şi 
pe moarte” 1 . Un an mai târziu, un alt gardist de frunte, gazetar şi poet, 
Valeriu Cîrdu, scria: „Problema evreiască nu ridică probleme atât de 
mult prin intermediul numărului. Iuda nu este odios şi periculos numai 
prin număr. Iuda, cu toate păcatele lui, cu tot depozitul de vicii, cu 
intenţiile de trădare, de vînzare şi cumpărare, cu sistemele distructive 
atât de inerente rasei semite, este prezent acolo unde se găseşte un 
singur iuft (o altă expresie pentru «jidan», n.n.). El, acest singur iuft. 


1. Ion I. Moţa, „Spiritul legionar", Cuvîntul Argeşului, I, nr. 16,28 februarie 1936. 


326 



reprezintă primejdia semită” 1 . Am citat două opinii ale unor factori 
exponenţiali ai Gărzii de Fier. Această opinie o regăsim la toţi membrii 
acestei grupări politice şi deci la toţi conducătorii ei. 

Cei care profesau antisemitismul ca stare de spirit şi ca profesiune 
politică (sau de credinţă) imaginau şi soluţia pentru asanarea acestui, 
pentru ei, flagel. Aminteam de sloganul maniacal al lui A.C. Cuza, 
izgonirea brutală şi totală a evreilor din ţară. Alţii propuneau soluţii 
intermediare care, în intenţie finală, cugetau tot la eradicare genera¬ 
lizată. Al. Vaida-Voevod a propus, prin gruparea politică de el fundată 
din 1935, criteriul „numerus Valahicus” în problema evreiască. Era 
un mod de a propune o proporţionalizare a participării evreilor în 
diverse profesiuni urbane. Punctul său de vedere (neagreat de P.N.Ţ., 
care l-a şi exclus, pentru asta, din cadrele partidului) era şi un ecou 
al generaţiei de la ’22 care ceruse (continua să o facă) accesul pro¬ 
porţional al evreilor în universitate. Directorul, formal, al revistei 
Sfarmă Piatră (cel real era Nichifor Crainic) a respins principiul propus 
de Vaida-Voevod: „D. Vaida este autorul formulei proporţionalizării 
românilor cu străinii din România, formulă pe care Sfarmă Piatră a 
combătut-o cel dinţii ca primejdioasă. «Numerus proporţionalii» este 
invitaţia pe care vaidismul o face patronilor străini să ia în întreprin¬ 
derile lor, în proporţia numerică pe ţară, şi români... Ce ar schimba 
această doctrină, dacă ar fi aplicată, în stările de azi din ţara noastră? 
Absolut nimic. Sau, în orice caz, nimic în bine. Doctrina vaidistă vine 
să dea situaţiei de astăzi o consacrare legală... D. Vaida definitivează 
în formula lui «naţionalistă» raporturile existente azi între străini şi 
noi, ei stăpînii, iar românii salariaţi, slugile lor”. E aici, incontestabil, 
răfuiala lui N. Crainic cu opiniile socotite fals naţionaliste ale lui Vaida, 
ştiut fiind că spiritus rector al acestei gazete, N. Crainic, îşi apăra 
propria concepţie în problema evreiască - rezolvată, considera, prin 
formula statului etnocratic. Pentru că alte orientări, cum e cea a 
ziarului Porunca Vremii, acceptaseră încă în 1934, adică atunci cînd 
Vaida nu-şi luase încă formula lui: «Dintre toate problemele care 
frămîntâ sufletul românesc, cea evreiască prezintă aspectele cele mai 
îngrijorătoare... Neamul nostru trebuie restabilit în integralitatea drep¬ 
turilor lui de stăpîn în această ţară. Principiul proporţionalităţii - 
numerus ckmsus în viaţa economică, socială şi culturală - şi numerus 
nullus - în funcţiunile publice şi în presă - trebuie instaurat fără 
întîrziere. A pretinde să se aplice aceste comandamente ale vieţii de 
stat românesc, pînă nu este prea tîrziu - nu este agitaţie, ci o datorie 
pentru flecare român care îşi iubeşte ţara” 2 . Un an mai tîrziu, direc¬ 
torul acestei publicaţii, Iile Rădulescu, exprima în termeni mai radicali 


1. Valeriu Cîrdu, „Se mişcă viermii”, Buna Vestire, I, nr. 121, 23 iulie 1937. 

2. *** „Pînă nu e prea tîrziu”, Porunca Vremii, nr. 81, 5 noiembrie 1934. 

punctul de vedere care, acum, depăşea principiul proporţionalităţii: 
„Pentru împlinirea poruncilor vremilor de faţă care ne ordonă să naţi¬ 
onalizăm oraşele, nu ne rămîne altă cale decît exproprierea totală a 
străinilor şi jidanilor pentru cauze de utilitate naţională. Nu e sănă¬ 
toasă pentru armătura de stat burghez şi nu e morală pentru etica 
lui această măsură? Se poate, dar eu nu concep că în România ar 
putea fi, în situaţia geografică şi demografică pe care o are în acest 
colţ al Europei, altceva decît un stat naţional cu interese şi cu o morală 
exclusivistă, ba chiar brutal naţionalistă... A fost morală exproprierea 
rurală de acum 15 ani, care a deposedat pe români pentru cauze de 
utilitate socială, şi ar fi amorală exproprierea urbană care ar lovi pe 
jidani şi străini pentru netăgăduite motive de utilitate naţională?” 1 , 
în sfîrşit, se publicau curent apeluri antisemite, adresate cititorilor, 
care, în subtext, aveau în vedere tot modalităţi pentru soluţionarea 
problemei evreieşti: „Români! Cumpăraţi numai de la firme româneşti. 
Procedînd aşa, în mai puţin de un an, jumătate din populaţia evreiască 
trebuie să părăsească România”; „Români! Apucaţi-vă de comerţ, fiţi 
harnici şi economi. Izbînda este atunci asigurată”. 

Instaurarea statului naţional-legionar a smuls accente de jubilaţie 
gazetelor antisemite. încă la 12 septembrie 1940, Porunca Vremii, 
informată, saluta evoluţia naţională, cerînd soluţionarea radicală a 
problemei evreieşti: „Jidanii sunt aceiaşi şi împotriva lor nu există 
decît o singură măsură, dictată de instinctul nostru de conservare 
naţională: AFARĂ!... Peste toate acţiunile de izbăvire naţională, pro¬ 
blema nevralgică a României rămîne chestia iudaică. Primejdia jido¬ 
vească trebuie înlăturată radical, fără ocolişuri şi amînâri. Iudaismul 
este cancerul vieţii noastre de stat, este plaga purulentă a sănătăţii 
noastre naţionale. România nu se poate salva atîta vreme cît jidanii 
nu vor fi excluşi cu desăvîrşire din corpul naţiunii române” 2 . A doua 
zi, directorul gazetei propunea guvernului un întreg corp de măsuri: 
„a) retragerea cetăţeniei române a tuturor jidanilor care au dobîndit-o 
pe baza tratatelor de la Versailles şi Trianon, tratate care nu mai există 
de fapt, prin noua ordine pe care puterile Axei au instaurat-o pe con¬ 
tinent; b) exproprierea urbană, nu numai rurală, a jidanilor care au 
asfixiat şi au înstrăinat oraşele noastre. întreaga proprietate urbană 
jidovească va trece în patrimoniul statului, care o va plăti cu o emi¬ 
siune nouă de rentă de stat, şi va servi la împroprietărirea românilor. 
Se va putea face astfel efectiv românizarea oraşelor; c) nici un jidan 
nu va mai putea locui decît în aşezările urbane. Orice contact cu satele 
va fi interzis jidanilor; d) jidanii nu vor putea exercita nici o profesiune 


1. Dr. Iile Rădulescu, „Exproprierea urbană”. Porunca Vremii, IV, nr. 259, 
17 noiembrie 1935. 

2. „Statutul Judaic”, Porunca Vremii, IX, nr. 1766, 12 septembrie 1940. 

în legătură cu sănătatea publică, nu vor putea profesa comerţ de 
alimente şl de băuturi, nu vor fi furnizori al statului şi nu vor comer¬ 
cializa nici un fel de produs agricol sau industrial necesar agricultu¬ 
rii; e) din moment ce sunt străini, ca unii ce au pierdut cetăţenia 
română, jidanii nu vor putea exercita nici un fel de profesiune fără 
autorizaţia Ministerului Muncii, singurul în drept să acorde străinilor 
dreptul de exercitare a unei meserii”. Să recunoaştem, măsurile erau 
radicale. în sfirşit, cînd, la 16 noiembrie 1940, Monitorul Oficial a 
publicat decretul-lege privind românizarea personalului din întreprin¬ 
derile comerciale şi industriale. Porunca Vremii exclama la 18 noiem¬ 
brie: „Românizarea de care se vorbeşte insistent de atîta vreme începe, 
în sfirşit, să-şi afle un început de realizare. Decretul-lege privitor la 
eliminarea evreilor din întreprinderi nu mai lasă loc pentru jocul nici 
unei interpretări. Toţi jidanii din comerţ şi industrie vor fi înlocuiţi”. 
A doua zi, editorialul directorului gazetei intitulat „în sfirşit, români¬ 
zare!” revenea asupra evenimentului: „După înlăturarea jidanilor de la 
exerciţiul medicinei, ministrul Muncii şi Sănătăţii, dl Iasinschi, oferă 
ţării surpriza celei mai revoluţionare legi de românizare a muncii 
naţionale... E o realitate sau visăm? Fiindcă legea aceasta se apropie 
prea mult de idealul dezrobirii noastre economice... Şi, totuşi, e ade¬ 
vărat... Jidanii sunt cu desăvîrşire excluşi din întregul angrenaj para¬ 
zitar al muncii naţionale... Impunem tuturor instituţiilor economice 
să aibă sută la sută salariaţi români”. Exclamări de satisfacţie au 
produs noile legiuiri antievreieşti şi altor publicaţii. Să reproduc 
declaraţia ziarului Chemarea Vremii, semnată de chiar directorul ei, 
Ion Sîngeorgiu, fost informator oficial al regelui Carol al II-lea şi deve¬ 
nit, după detronare, desigur, anticarlist şi legionar declarat: „România 
legionară a rezolvat problema evreiască. Ceea ce guvernul prezidat de 
Oct. Goga doar încercase. Legiunea a izbutit să înfăptuiască în mai 
puţin de trei luni. Evreii au fost înlăturaţi nu numai din aparatul de 
stat, nu numai din profesiunile libere ale societăţii româneşti, dar şi 
din industrie, comerţ, unde organizaţiile cooperatiste şi curat legio¬ 
nare se căznesc şi reuşesc să le ia locul... Suntem datori să punem 
pe faţă şi fără întîrziere problema lichidării acestui nenorocit ghetto 
în plină formaţie. E timpul să ne întrebăm: Ce facem cu ei? Fiindcă 
a-i lăsa să se înmulţească frenetic ca iepurii, să ne consume bunurile, 
să ne urască şi să nu producă nimic în schimb, aceasta nu se poate, 
în România legionară nu poate fi loc pentru trîntori... E bine ca evreii 
să ştie că noi nu suntem spectatori pasivi ai unui putregai social, ci 
chirurgii naţionali ai unui cancer naţional. De aceea îi întreb pe ai noş¬ 
tri: ce facem cu ei? Şi îi întreb pe evrei să spuie cinstit: ce faceţi voi?” 1 . 


1. Ion Sîngeorgiu, „Ce facem cu ei?”, Chemarea Vremii, seria a n-a, nr. 26,28 noiem¬ 
brie 1940. 

Despre celelalte măsuri antievreieşti, dictate de Antonescu, ne-am 
referit în alt paragraf al acestui capitol. 

După 1944, problema evreiască tinde să se stingă. După 1948 începe 
emigrarea evreilor din România în ţările vest-europene, în S.U.A. şi, 
mai ales, în Israel. In trei-patru decenii, fenomenul e aproape epuizat, 
întrebarea retorică a lui Ion Sîngeorgiu „Dar ce fac ei?” din articolul 
citat a căpătat un răspuns. Lozinca lui Cuza „Jidanii la Palestina” a 
fost aplicată chiar de evrei. în Israel s-au stabilit aproape 350.000 de 
evrei originari din România, care continuă să-şi iubească, nostalgic, 
ţara de origine. Recensămîntul populaţiei României din 1992 mai 
atesta prezenţa a 9.000 de evrei, majoritatea zdrobitoare de vîrsta a 
treia. Dar, lucru curios, antisemitismul n-a dispărut. Nu are, desigur, 
forţa şi intensitatea celui din anii treizeci. Dar există, propagat fiind 
în anumite ştiute publicaţii. E utilizat, ca diversiune, de cercuri naţi¬ 
onaliste sau foste comuniste. Diversiunea antisemită funcţionează, 
cum se vede, în gol şi fără motivaţia economico-socială de la 1860 
pînă spre deceniile noastre. E un antisemitism fără evrei. Şi nu numai 
în România. E prezent şi în alte ţări ale Europei de Est. Nici măcar 
nu se mai apelează la argumente fundamentalist-teologale. E o diver¬ 
siune oarbă. Acum, ca întotdeauna. Şi e greu de ştiut cînd se va stinge. 

Capitolul VII 


Ideologiile totalitare şi literatura 


1. Ideologiile totalitare, se ştie, au voit şi voiesc să-şi aservească 
literatura. Au năzuit spre această subjugare, deopotrivă, totalitaris¬ 
mul de stînga ca şi cel de dreapta. Avem experienţa, la noi ca şi în 
toate ţările din estul Europei, a acestei înverşunări acaparatoare. La 
început totală şi vorace, apoi fisurată de periodicele accese liberaliste 
care îngăduiau scriitorului cu conştiinţă să-şi scrie opera, pentru ca, 
după aceea, opreliştile să se înstăpînească din nou. 

Se ştie, la noi, mai puţin despre forţa strivitoare asupra culturii în 
general şi a literaturii în special din partea totalitarismului de dreapta. 
Sigur, exemplul Germaniei hitleriste şi al Italiei fasciste e cunoscut 
şi atoategrăitor. Se ştie mai puţin sau deloc însă că la noi, în anii 
treizeci, gruparea (grupările) extremistă(e) de dreapta a (au) dezvoltat 
o agresivă ideologie literară anexionistă, urmărind să încorseteze şi 
să aservească literatura. Realismul socialist, cu mai toate principalele 
teze de ideologie literară, îl regăsim afirmat în presa de extremă 
dreaptă din acest deceniu. Nu numai negarea violentă a criteriului 
estetic în actele de evaluare, predicţia despre literatura cu mesaj, 
atotputernicia politicului, osîndirea cosmopolitismului (altfel zicînd, 
zăvorirea în noi înşine), repudierea circuitului valorilor, dar şi naţio¬ 
nalismul exacerbat din „epoca de aur” a ceauşismului le aflăm, toate, 
în ideologia literară afirmată de condeierii extremei drepte. Rnă şi 
injuria, zvîrlită orb sau băşcălios împotriva unor mari valori, socotite 
dezertoare de la datoria epocii sau a neamului, o aflăm în presa ace¬ 
lui deceniu al patrulea şi nu lipseşte de aici nici chemarea pentru 
„purificarea” bibliotecilor sau arderea („topirea”) cărţilor. Unele dintre 
aceste condeie aparţin unor stupizi culturnici care exprimau aspira¬ 
ţia grupului pe care îl reprezentau. Altele însemnau valori şi e regre¬ 
tabil, desigur, că s-au coborît pînă la a afirma un credo care era, de 
fapt, potrivnic artei lor literare. 

Să începem însă excursul cu menţionarea opiniilor despre ideologia 
literară ale unor conducători politici ai legionarilor. în 1935, Comeliu 
Zelea Codreanu scria într-o avalanşă de interogaţii alarmate: „E îngro¬ 
zitor. Noi, poporul român, să nu mai putem da roadele noastre? Să 
nu avem o cultură română, a noastră, a neamului, a sîngelui nostru 

care să strălucească în lume alături de roadele altor neamuri? Să fim 
noi condamnaţi astăzi de a ne prezenta în faţa lumii cu produse de 
esenţă jidănească? Astăzi, în ultimul moment, cînd lumea aşteaptă 
ca poporul român să apară cu rodul sîngelui şi geniului său naţional, 
noi să ne prezentăm cu o infecţie de caricatură culturală? Cu inima 
strinsă de durere privim această problemă şi nu va fi român care, 
văzîndu-şi periclitată o întreagă istorie, să nu pună mîna pe armele 
sale pentru a se apăra” 1 . E greu de închipuit o mai falsă alarmă şi o 
mai calpă judecată despre cultura română formulată tocmai în peri¬ 
oada interbelică, ştiută ca una dintre cele mai eflorescente din istoria 
ei modernă. Dar astfel de judecăţi, pe urmele lui Codreanu sau alături 
de ale sale, se întîlnesc cu sutele în presa de extremă dreaptă a ani¬ 
lor treizeci. în acelaşi an, 1935, Ion I. Moţa se răzvrătea împotriva 
„prejudecăţii” supremaţiei esteticului, propunînd adoptarea principi¬ 
ilor artei teziste pentru a se zămisli o artă angajată care să slujească 
înălţării României. „Iată - scria el -, noi o spunem dintr-odată şi 
răspicat: arta, literele epocii de astăzi sunt umbrite de o gravă dezo¬ 
noare: marile suferinţe, marile speranţe româneşti de astăzi nu au 
găsit aproape nici un ecou în lumea literelor şi a celorlalte arte... De 
teama de a nu face artă cu tendinţă sau de teama de a nu face artă 
gratuită, simţirea lor nu reacţionează, inspiraţia lor e lăcătuită în faţa 
celei mai cumplite tragedii pe care a cunoscut-o pămîntul românesc: 
prăbuşirea materială şi morală a Românimii sub stăpînirea jidovească. 
Să nu mi se răspundă cu vechea gogoriţă a condamnării artei «cu 
teză». Care operă nu e un îndemn, o tendinţă, o apropiere de ceva... 
Eclipsa din creaţiunea artistică a epocii de astăzi nu-şi poate avea 
nici o scuză. Cum se poate scuza nesimţirea?... Ce este sentimentul 
colectiv, dragoste şi durere pentru neam; epica frămîntare a naţiuni¬ 
lor în luptă, marile prăbuşiri simţite de artistul zilelor noastre, deşi 
ele simt un izvor de emoţie şi de sentimente mult mai bogat şi mai 
intens decît viaţa individuală... De aceea, întrebîndu-ne unde a rămas 
literatura şi arta românească în greul ceas de răspîntie al românimii 
de astăzi şi constatîndu-i absenţa din viaţa noastră colectivă, ne 
bucurăm cînd vedem în atitudinile astăzi încă excepţionale ale unor 
scriitori ca Aron Cotruş, Radu Gyr, Justin Ilieşiu sau ale unor publi¬ 
caţii literare ca Revista mea izvorul unei purificări şi al unei desăvîr- 
şiri a acestei arte care trebuie curînd să se scuture de nesimţirea şi 
dezonoarea în care a căzut” 2 . Cum am putea aprecia altfel decît ca o 
falsă alarmă judecata eronată a lui Ionel Moţa? Nu interesau, aici, 
valorile existente, cît dorinţa de a subjuga arta pentru a cînta exclu¬ 
siv „românimea de astăzi”. Pentru arta cu tendinţă se pronunţa şi 


1. Comeliu Zelea Codreanu, Pentru legionari, 1935, p. 101. 

2. Ion I. Moţa, „Nesimţire?”, Revista mea, I, nr. 6, iunie 1935. 

profesorul de sociologie Traian Brăileanu, membru al Senatului 
legionar: „Ceea ce vrem să dovedim însă este că opera de artă, ade¬ 
vărata operă de artă, nu poate fi decît morală şi naţionalistă fără a 
deveni, prin acest fapt, tendenţioasă, adică fără primejdia de a-şi 
pierde caracterul ei specific. Teoreticeşte putem răsturna dintr-odată 
poziţiunea «artei pentru artă». Dacă tradiţionalismul nu poate crea 
opere de artă fiindcă sunt «tendenţioase», didactice, atunci nici indi¬ 
vidualismul nu ni le poate da căci şi el exprimă o tendinţă, pe cea 
opusă tradiţionalismului. O operă de artă nu va fi moralizatoare, nu 
va fi pusă în slujba Bisericii sau a statului căci atunci e tendenţioasă. 
Bine. Dar dacă e pusă în slujba tendinţelor animale, în slujba comer¬ 
ţului jidovesc: ea nu e atît de tendenţioasă? Nu-i cumva tot atît de 
tendenţioasă?... Autorul individualist, iudaizant, lesne de identificat 
plin reclama şi laudele presei jidoveşti, nu poate produce opere de 
artă, ci doar porcării mai mult sau mai puţin atenuate... De aceea 
opera de artă trebuie să fie în deplină şi desăvârşită concordanţă cu 
legile naturii, deci şi cu legile sociale, cu normele morale, religioase 
etc. Ea nu se poate desface de viaţa naţiunii, nu i se poate opune fără 
a pierde caracterul ei specific, de valoare în sine... In concluzie, arta 
nu poate Ji decît naţionalistă. De la acest adevăr trebuie să pornească 
cei ce vor să-şi dea seama de valoarea operelor contemporane ca opere 
de artă. Nu vor rămînea, credem noi, decît acele opere care exprimă 
«spiritul vremii noastre», al zvâcnirii vieţii naţionale, pentru a arunca 
gunoaiele la o parte şi a limpezi suprafaţa apelor române” 1 . Profesorul 
Brăileanu izbutea performanţa de a reveni, bine instalat, în silogismele 
cărţii lui A.C. Cuza (din 1908) Naţionalitatea în artă. Aici, de vreme 
ce etnicitatea era prezentată drept unicul generator de artă, este 
posibilă evoluţia. 

Fireşte că elogiate erau scrierile legionarilor, expresii ale acestui 
credo politic. Ba se demonstra că mijloacele de acţiune ale militan¬ 
tismului legionar pentru făurirea omului nou, operînd cu elemente 
sufleteşti şi emoţionale, sunt, ele însele, operă de artă. Ion I. Moţa 
afirma, semnificativ, în 1935: „Lupta legionară se întemeiază, în rân¬ 
dul întîi, pe crearea unui spirit nou, a spiritului legionar... Această 
luptă îndreptîndu-se în rîndul întîi asupra domeniului sufletesc, iar 
asupra celui mintal doar în rîndul al doilea, vă întreb de mijloacele 
artistice înainte de cele ale logicei. Căci sufletul, sentimentele, inte¬ 
riorul nostru spiritual, pe care vrea să-l reformeze lupta legionară, 
sunt în rîndul întîi influenţate şi formate prin mijloacele artistice: 
cîntec, literatură, arte plastice şi toate mijloacele care fac să vibreze 
sufletul, care deplasează ceva în el. Formarea omului nou, prin educa¬ 
ţie legionară, este cea mai miraculoasă operă de creaţiune sufletească. 


1. Traian Brăileanu, Arta pentru artă”, Revista mea, I, nr. 7-8, iulie-august 1936. 

înfăptuită de Căpitan. O asemenea creaţiune e tot operă de artă” 1 . 
Aşadar, militantismul legionar devenea, chiar el, o performanţă greu 
de atins, confundînd arta cu activismul. Ion Zelea Codreanu, tatăl 
Căpitanului, realiza şi el un nesperat record. Şi anume să decreteze 
că unica specie de artă era aceea care se legitima a fi legionară: „Pare 
că-i o minune. Sub cerul credinţei legionare, se scrie frumos, inspirat 
româneşte. în afară de Legiune nu mai există adevărată vînă de inspi¬ 
raţie. în afară de legionarism, speranţele de altădată au murit, au 
dispărut” 2 . Poetul Radu Gyr, legionar foarte activ, autorul textului 
imnului mişcării legionare, considera şi el că arta poate fi zămislită 
numai sub comandamentele convingerilor legionare. în 1936 răspun¬ 
dea la ancheta revistei Iconar cu tema „Poezia poate sta în serviciul 
unei idei politice?”. Declara ritos: „în slujba unei idei politice, nu! 
Politicianismul e sinonim cu mlaştina, vermina, putrefacţia. Ori nu 
din acestea pot creşte aripile de tînăr curcubeu al poeziei. în slujba 
unei idei naţionale, în slujba unui nou suflet etnic care se plămădeşte, 
da! în slujba legionarismului, el însuşi piu* ca fruntea unei balade şi 
care se confundă cu linia destinului nostru istoric” 3 . De vreme ce 
legionarismul era considerat el însuşi făuritor de artă, gazetari fără 
duh ajungeau să creadă că militanţii de frunte ai mişcării, de ar fi avut 
vreme puteau crea, negreşit, chiar romane. (în anii cincizeci, o acti¬ 
vistă comunistă, care diriguia, la Comitetul Central, un departament 
cultural, declarase şi ea: „Dacă aş avea timp liber, v-aş arăta eu ce 
romane avem nevoie, scriind eu unul”.) Harul sau numai talentul nu 
mai prezentau, se vede, interes. Totul se reducea exclusiv la timp şi 
voinţă: „De ce nu zvîcneşte - mustra un condeier legionar - din scrisul 
scriitorilor români fervoarea patetică a ceasului de azi? Ei scriu cărţi, 
romane. Cîte unul pe an. Cîte unul pentru fiecare anotimp. Ion Moţa, 
Belimace nu puteau scrie un roman frumos? Adică ei, care au făcut 
ce au făcut, nu erau în stare de efortul de a scrie un roman? Adică 
nu puteau ei avea biruinţa aceasta, «un roman frumos», cînd ei au 
învins cel mai tiran instinct al omului, instinctul conservării, care 
obligă pe om să n-aibă ochi pentru splendoarea lumii... A scrie frumos 
nu-i chiar aşa de greu. Este vorba numai de încăpăţînarea cănească, 
de un exerciţiu continuu, de nopţi ucise, învinse, de renunţări, de 
efort regulat... Scriitorii români trebuie să ia, prin scrisul lor, o atitu¬ 
dine. .. Vremea de azi însă va avea scriitorii săi. Aceştia nu vor fi pasivi, 
opaci în viitoarea tinerească de azi” 4 . Cu o zvîcnire de condei se anula 
statutul scriitorilor, dar se şi anunţa dispariţia celor existenţi, ves- 
tindu-se apariţia altora, care vor fi în spiritul „vremii de azi”. 


1. Ion I. Moţa, „Artă, luptă”. Revista mea, 1, nr. 11-12, noiembrie-decembrie 1935. 

2. Apud Iconar, II, 1937, nr. 7, p. 7. 

3. Iconar, I, 1936, nr. 7, p. 4. 

4. Stere Mihalexe, „De ce tac scriitorii?". Omul rtou. Brăila, II, nr. 24, 22 iunie 
1937. 

în plină guvernare legionară, condeie aservite făceau procesul 
literaturii române, închipuind crearea alteia, noi şi înnoitoare. Cro¬ 
nicarul literar al ziarului Cuvîntul era atunci Barbu Sluşanschi, pro¬ 
venit din grupul de la Iconarul cemâuţean. lată programul desenat 
de el: „Cu fruntea încreţită, dacă nu chiar încruntată, chemăm la 
judecată literatura românească de după război. O socoteală este 
necesară, căci nimic nou nu se va putea clădi pînă ce terenul nu va 
fi curăţat de putregai şi mărăciniş. Zgura îngrămădită trebuie lămu¬ 
rită, directivele trebuie delimitate, haosul trebuie limpezit. O aşezare 
nouă a celor spirituale pretinde rînduială în toate compartimentele. 
Literatura naţională, cu rosturi aht de cardinale în cultura unui neam, 
trebuie să fie readusă în făgaşul ei firesc... Literatura (de după război, 
n.n.) nu mai înregistrează şi adînceşte sentimente, ci senzaţii, nu 
devoţiuni, ci patimi şi vicii: «rendre le vice aimable» era deviza unui 
romancier cinematografic, predestinat să otrăvească tineretul... Inten¬ 
ţii bune n-au lipsit nici în doctrină, nici în aplicare. Dar ele au rămas 
puţine şi nerodnice. Talente reale s-au irosit din lipsa punctelor car¬ 
dinale, a substratului sau a atmosferei prielnice”. După acest aspru, 
nedrept şi stupid rechizitoriu se înfăţişa, succint, perspectiva redre¬ 
sării: „Cum se va integra literatura în spiritualitatea românească 
actuală? Printr-o evoluţie firească. Schimbările politice ce s-au produs 
au şi acest înţeles că, după o sciziune de multe decenii, astăzi politi¬ 
cul reintră pe linia tradiţională a voinţei de dăinuire spirituală a 
neamului... Revoluţia politică este, de fapt, o întoarcere la autentici¬ 
tatea naţională. Literatura, ca element al culturii româneşti, va lua 
aceeaşi cale. Ea îşi va renega trecutul recent şi, pricepîndu-şi menirea, 
va căuta să se ridice în artă la nivelul spiritual pe care Legiunea l-a 
realizat în trăire” 1 . Va relua chestiunea patru zile mai tîrziu, cînd 
prescria „ceea ce se poate înscrie în linia evoluţiei organizate şi tra¬ 
diţionale a culturii noastre”. Producţiile legionare erau indicate ca 
exemple de artă necesară a viitorului. Evident, nu a fost uitată nici 
opera lui Comeliu Zelea Codreanu şi a literaţilor legionari ca aparte¬ 
nenţă politică. „Prevedem - scria apăsat Sluşanschi - că, din perspec¬ 
tiva îndepărtată a viitorului, cartea Pentru legionari, atît de greu de 
apropiat de conceptul de «literatură», va fi totuşi opera reprezentativă 
a creaţiei spirituale a epocii noastre... în jurul ei şi al creatorului ei 
vor gravita sateliţii literaturii de spiritualitate legionară care, atunci 
cînd au scris, numai la literatură nu s-au gîndit... Alături de aceste 
producţii, lirica va cuprinde un capitol însemnat, începînd cu cîntecul 
legionar pînă la poezia lui Radu Gyr, a lui Vaier Cîrdu, a lui Constan¬ 
tin Goga şi a altora. Trăirea legionară este oarecum de esenţă lirică. 


1. Barbu Sluşanschi, „Pentru literatura de mîine”, Cuvîntul XVII (serie nouă), 
nr. 4, 17 octombrie 1940. 


335 



îmbinată cu arta, ea a creat un nou stil politic din care artificiul s-a 
eliminat în chip firesc. literatura beletristică, propriu-zisă, în ce are 
mai bun, va dura un timp, dar nu va putea determina caracterele 
epocii, fiind prea puţin reprezentativă. S-ar putea însă ca de-acum 
înainte, prin disocierea activităţilor reunite o vreme pe linia luptei, 
talentele reale scriitoriceşti, călite în spiritul legionar, să ajungă a crea 
opere de artă complementară.” 1 Universul literar (acum total înverzit), 
comentînd elogios cronicile literare ale lui Sluşanschi (de fapt, articole 
de prospectivă literară), se grăbea să menţioneze o opinie a acestuia, 
pe care o împărtăşea: „Se va întîmpla că literatura română veritabilă 
a perioadei pe care o trăim să nu fie aceea pe care au compus-o scri¬ 
itorii «de profesie», ci aceea pe care au alcătuit-o luptătorii unei cre¬ 
dinţe, în răgazuri, departe de orice preocupare literară” 2 . 

Aşadar, literaturii i se propunea îmbrăţişarea exclusivă a politicu¬ 
lui şi plasarea pe liniamentele „duhului neamului”. Ba chiar se pre¬ 
coniza că, pînă va apărea literatura astfel direcţionată, reprezentative 
vor fi scrierile cu, să spunem, expresivitate involuntară, create în clipe 
de răgaz, de devotaţi ai Legiunii. Să recunoaştem în aceste propoziţii 
de directivă estetică similitudini uimitoare cu cele din perioada 1946- 
1956, cînd se nega valoarea estetică, stimulîndu-se biete producţii 
moarte ale unor neofiţi care se credeau scriitori pentru că psalmodiau 
în limitele preceptelor realismului socialist. Extremismele, cum spu¬ 
neam, se aseamănă pînă aproape de identificare. Diferită e numai 
componenta politică, deşi populismul stabileşte, şi în această sferă, 
punţi de comunicare. Oricum, repudierea esteticului le este comună. 

Am început, într-un fel, cu sfirşitul sau cu apogeul, înfâţişmd cum 
imaginau literarul legionarii ajunşi la putere. Fenomenul are însă, şi 
el, istoria sa. Am citat mai înainte opiniile despre destinul literaturii 
şi al culturii aşa cum l-au preconizat liderii legionarismului. Foarte 
aproape de această viziune a fost şi opinia unor militanţi legionari 
care proveneau, prin pregătire şi profesiune, din cercurile cu adevărat 
intelectuale. Veleităţi de îndrumător literar a dezvăluit, de pildă. Victor 
Puiu Gîrcineanu, la care m-am mai referit. în 1936, scria: „Teoria 
aceasta a confuziei de planuri (între estetic şi etnic, rtn.), de care s-au 
servit în ultima vreme toţi ideologii noştri... nu face pentru noi două 
parale. Pentru noi nici nu mai există diferenţieri rigide de planuri, în 
care valorile stau deosebite, ca în rafturile de muzee. Ci printr-o sin¬ 
teză de planuri, considerăm că toate valorile fireşti ale vieţii sunt valori 
organice, adică pornesc din acelaşi nucleu tainic, care dă adevărata 
sinteză a fiinţei noastre. Deci pentru noi nu există valoare literară în 


1. Universul literar, XLIX, nr. 46, 2 noiembrie 1940. 

2. Barbu Sluşanschi, „Ce va fi reprezentativ”, CuvintuL, XVII (serie nouă), nr. 15, 
23 octombrie 1940. 

sine, cum nu există nici o valoare luată în sine. Ci toate sunt valori 
numai în măsura în care se coordonează organic şi realizează o valoare 
sintetică. Valoarea lucrului în sine, aşa cum e în circulaţia întregii 
gîndiri actuale, pentru noi n-are nici o căutare. Pentru noi valoarea 
se realizează numai întru cît devine valoare subordonată... Să dăm la 
o parte amăgirea şi să recunoaştem cu curaj lucrurile ştiute: că 
Shakespeare nu e «etern» decît de vreo sută de ani, de la romantici, 
şi că nu e «universal» decît pentru unii oameni... Deci, punctul de 
vedere al acestei cronici a noastre va fi: nu există literatură universală 
valabilă. Există o bună literatură românească întru cît ea reprezintă 
sufletul românesc. Estetismul pur e un fenomen pe care nu e nevoie 
să spunem că nu-1 admitem. Ci căruia mărturisim că nu i-am putea 
explica existenţa” 1 . Nu altceva propunea, în 1939, Nichifor Crainic: 
„Teoria artei pentru artă este, de fapt, imoralitatea în artă, adică 
dreptul artistului de a înfrunta şi a ofensa bunele moravuri ale socie¬ 
tăţii în mijlocul căreia îşi trimite totuşi opera pentru a fi admirat”. Şi 
mai încolo, după ce vorbea de „teoria cinică a artei pentru artă”, făcînd 
referire la opiniile estetice ale lui Jean-Marie Guyau, conchidea: „Omul 
de geniu nu face artă pentru artă. Acesta e privilegiul trist al talen¬ 
tului care, neputîndu-se impune printr-o putere covîrşitoare, recurge 
fie la artificiile formale ale tuturor lozincilor abracadabrante ce bîntuie 
arta, fie la pornografie... Cei care fabrică teoria de apărare a libertă¬ 
ţilor artistice nu apără niciodată arta adevărată, pe care nimeni nu o 
împiedică să se manifeste, ci libertatea trivialităţii şi a pornografiei 
debitate sub pretextul artei” 2 . 

în culpă era deci, constant, esteticul în actul valorizării şi chiar al 
creaţiei, promovîndu-se arta deschis angajată. Radu Gyr, de pe urma 
căruia a rămas şi un curs, tipărit, de estetică, scria polemic tot în 
1936: „Ni se va flutura facila ruptură a formulei «artă pentru artă», 
care, după anumite onorabile opinii critice, n-ar admite şi altă inte¬ 
grare a artistului, cum, de pildă, integrarea în aspiraţiile etnice... 
Poezia de azi ar trebui să fie românească. Românească nu prin deco¬ 
rativ, cadru extern şi perimate idealizări sămănătoriste, nu prin roman- 
tisme..., dar prin clocotul ei subteran. Prin aspiraţii şi viziuni, prin 
sufletul pe care-1 adînceşte şi-l răbufneşte în afară, prin neliniştile 
metafizice ale unui alt destin. Ieşirea scriitorilor din turnul de fildeş 
va duce, fireşte, la un front literar, exponent al spiritualităţii naţionale... 
Tinerii scriitori din preajma revistelor Rînduiala, Iconar, Revista mea. 
Convorbiri literare. Orientări, Gînd Românesc (toate publicaţii legio¬ 
nare, n.n.) şi altele fac front sub chemarea aceluiaşi tulnic românesc”. 


1. Puiu Gfrcineanu, „Cronică la Bălăuca de E. Lovinescu”, Vestitorii, I, nr. 4, 
28 aprilie 1936. 

2. Nichifor Crainic, Nostalgia paradisului, 1939, pp. 215, 221. 

Aceasta, în opoziţie cu „Eugen Lovinescu, baba libidinoasă a scrisului 
corupt care, intr-o carte semită, încearcă să tăvălească - pentru că 
aşa i-a ordonat Sărindarul - în mlaştini şi canaluri pe arhanghelul 
poeziei şi gîndirii româneşti, pe Eminescu... Misiunea scriitorului de 
azi nu poate fi nici în poeme aurite, nici în ermetisme stalactitare şi 
inutile. Ci pe parapetele de argint şi cer ale spiritualităţii româneşti 
şi într-o nouă transcendenţă unde arta, marea artă inspirată, se poate 
logodi cu scriitorul legionar” 1 . Ernest Bemea, doi ani mai tîrziu, dădea 
asigurări, în CuvîntuL, că „Legiunea nu luptă împotriva culturii, ci 
împotriva confortului, împotriva belşugului material ca scop al vieţii. 
Legiunea nu luptă împotriva progresului, ci împotriva falsului progres, 
mecanic şi «indefinit», care tinde să nimicească omul. Lumea veche 
se năruie astăzi sub ochii noştri tocmai din cauza «culturii» şi «pro¬ 
gresului» ce domnesc de cîteva veacuri în istoria neamurilor. Nimic 
nu mai poate salva această lume sortită unei necruţătoare pieiri. 
Legiunea vine pentru reabilitarea omului, vine pentru întemeierea mai 
adevărată a culturii, aceea a spiritului, şi pentru împlinirea unui 
adevărat progres, acel moral. Concepţia legionară readuce omul la 
izvoarele şi viaţa sa proprie. Căci aceasta înseamnă om nou, om ales, 
om care merge pe căile firii sale. Mişcarea legionară nu neagă nece¬ 
sitatea dezvoltării materiale a vieţii noastre, dar o condiţionează de 
creşterea lăuntrică a omului. Ceea ce merită cu deosebire să fie reţi¬ 
nut este faptul că Legiunea nu numai că aduce o etică nouă, dar şi 
trăieşte transformată astfel într-o şcoală a vieţii. Şi aici este adevă¬ 
ratul progres moral săvîrşit de mişcarea tineretului” 2 . 

Evident, şi în domeniul artelor, modelul adoptat era cel propus de 
statele totalitare europene. Rusia, Germania, Italia. încă în 1932, 
Victor Vojen, în Axa (cel dintîi periodic cultural legionar), atrăgea 
atenţia că în statele extremiste. Rusia şi Germania, „sub o formă sau 
alta, interesul colectiv primează. Individul şi bunul său plac sunt 
subordonate unui interes superior şi totul se judecă şi capătă relief 
în funcţie de acest imperativ suprem. Indiferent dacă problema se 
pune pe plan internaţionalist sau pe cel al naţionalismului integral. 
Conducerile celor două state, la care se adaugă şi Italia fascistă, iau 
atitudine, intervin energic şi hotărit în domeniul artelor, căutînd cu 
orice mijloace promovarea anumitor deziderate dictate de factorul 
politic. Sau, mai precis, din spiritualitatea nouă ce se degajează din 
totalul ideilor politice. De aci căutarea diverselor formule care să 
definească noua misiune a artei”. La noi, în acest plan, domneşte 
insuficienţa individualismului din statele democratice. „Iată prima 


1. Radu Gyr, „Misiunea scriitorului de azi”. Vestitorii, I, nr. 4, 28 aprilie 1936. 

2. Ernest Bemea, „Etica nouă şi progresul”, CuvîntuL XII, nr. 3121, 22 ianuarie 
1938. 

misiune a statului naţional al zilelor de mîine: deparazitarea. Stîrpirea 
producţiilor care, sub eticheta şi cu armele artei, ameninţă sufletele 
româneşti. Interzicerea acestui gen de publicaţii străine sau autohtone 
care atacă însăşi rădăcina organismului nostru sufletesc.” 1 Fireşte că 
şi Mihail Manoilescu, care elogia, ca ideal politic necesar, statul tota¬ 
litar, se va referi, şi el, la statutul artei într-o astfel de organizare 
statală. „In artă stilul totalitar - scrie el In 1938 - nu înseamnă, cum 
ar putea crede unii critici tendenţioşi, renunţarea la originalitate... 
Arta totalitară este colectivă şi naţională în sensul că suprema ei 
ambiţiune este de a exprima ceea ce este comun sufletului naţiunii... 
Veacul nostru începe să cunoască din nou o metodă care aminteşte 
Evul Mediu, şi anume caracterul anonim al colaboratorilor la opera 
de artă... Totalitarismul în artă este atenuarea personalităţii în ceea 
ce are orgolios şi ostentator. Acest totalitarism, ca dispoziţie sufle¬ 
tească, colorează toate manifestările omeneşti în artă, în politică, în 
realizările ei etnice. El înseamnă anonimizarea şi confundarea omului 
într-un spirit care depăşeşte pe individ pentru a năzui să mărturi¬ 
sească numai colectivitatea şi climatul epocii.” 2 Idealul lui Manoilescu 
era deci un fel de folclorizare, prin anonimizarea literaturii şi a artelor. 
Artistul trebuia să dispară ca personalitate creatoare distinctă, pier- 
zându-se în masa anonimilor. Se predica, de fapt, întoarcerea în tim¬ 
purile medievale, cînd aletrismul determina chiar acest proces de 
folclorizare a creaţiei artistice. Totalitarism însemna deci, o recunoş¬ 
tea doctrinarul corporatismului, regresie în timp. Curios, pentru un 
om modem, că o propunea. 

Altcineva, Anton Balotă, prezenta ca model necesar, în Cuvîntul din 
1938, fizionomia artei în Italia fascistă. Diversitatea curentelor şi 
orientărilor artistice trebuia să cedeze teritoriile în favoarea unuia 
singur, realismul. „Fascismul ca doctrină de viaţă reprezintă o viziune 
limpede, senină şi activă a lumii, arta fascistă va sta deci sub semnele 
speciale ale forţei şi robusteţei, clarităţii şi seninătăţii. Transpunerea 
acestor valori spiiitual-artistice în cadrul manifestărilor estetice ce 
am amintit ne îndreaptă spre un realism de o nuanţă cu totul specifică. 
Realismul acesta, pe care l-am putea numi sub un alt aspect ca spi¬ 
ritualist, reprezintă, în primul rînd, negarea, îndepărtarea de orice 
formă de snobism, de orice deformare intelectuală a expresiunii literare 
a sentimentului, de orice anarhism individual. Spiritualism ce repre¬ 
zintă o conştiinţă unitară a sensului vieţii în faţa diversităţii senzaţiilor 
şi sentimentelor, ce le dă trăirea. Spiritualism ce înseamnă părăsirea 
egocentrismului şi revenirea la înţelegerea rosturilor colectivităţii 


1. Victor Vojen, „Arta în statul de mîine", Axa, II, nr. 12, 14 mal 1932. 

2. Mihail Manoilescu, „Stil Individualist şi stil totalitar”, Lumea nouă, VII, 1938, 
nr. 1-2, pp. 14-15. 

pentru care şi în numele căreia artistul «celebrează». Realism spiritu¬ 
alist care din punct de vedere estetic reprezintă o sinteză de roman¬ 
tism - suflet, avînt, difuziune şi clasicism puritate de expresie, 
obiectivitate şi personalism creator. Fenomenul literar pornind deci 
ca orice alt fapt fascist de la valoarea individuală se încadrează ordo¬ 
nat în tendinţele colectivităţii etnice sociale pentru care simt toţi şi 
toate” 1 . Expresiile frumoase despre spiritualism nu pot înşela. în fond 
se spunea, destul de limpede, că, fascismul fiind o doctrină de viaţă 
senină şi robustă, arta trebuie să-i semene, dezvoltând un realism 
corespunzător. Acest preconizat realism spiritualist, reprezentând o 
sinteză de romantism şi clasicism, readuce în memorie preceptele 
estetice ale realismului socialist, care cereau un realism robust, aso¬ 
ciat cu un clasicism pompieristic cu efuziuni controlate de romantism 
vizionar. Cum spuneam, totalitarismul manifestat în estetică nu poate 
oferi decît predicţii asemănătoare. In extaz faţă de fascismul italian 
şi de creatorul său se dovedea a fi, atunci, şi Vintilă Horia. „E cu nepu¬ 
tinţă - scria el în 1937 - astăzi să desparţi noţiunea de artă de aceea 
de fascism. Opera lui Mussolini, oricît de abundent şi nedrept a fost 
criticată, va rămîne peste veacuri mai ales ca o desăvîrşită realizare 
artistică... Ordinea fascistă înseamnă înainte de toate ordine spirituală. 
Să nu se uite că acel ce conduce destinele Romei a fost, cîndva, un 
filozof, un romancier şi un poet... Mussolini rezumă Italia cu prezen¬ 
tul, trecutul şi viitorul ei... Spuneam la început că fascismul e o operă 
de artă, o nouă renaştere italiană. Şi nu se poate să nu fie aşa, de 
vreme ce acel ce a creat-o e artistul cel mai genial, născut din fruntea 
de azur a Romei eterne.” 2 

S-au folosit teorii etnopsihologice pentru a se preconiza tipul de 
literatură care ne trebuie. Horia Stamatu, poetul, de pildă, scria în 
Buna Vestire din 1938: „Noi, românii, nu suntem deloc sentimentali. 
E treaba ruşilor, a ţiganilor şi a ungurilor... Românii sunt un neam 
al bărbăţiei absolute, neam de asceză şi încercări grele. De aceea nu 
vom realiza niciodată un roman de amor, ceea ce nu înseamnă deloc 
o pagubă, ci dimpotrivă... Românii n-au ştiut niciodată ce înseamnă 
galanteria... Au ştiut însă totdeauna ce înseamnă sabie bine ascuţită 
şi vor şti şi de acum înainte ce înseamnă un bun roman de vitejie. 
Simpli ca urşii, în aparenţă, mai fini şi mai complicaţi ca toţi france¬ 
zii la un loc, românii vor rămîne totdeauna stîngaci în fapte, mărunte, 
de psihologie. De aceea încercările disperate ale bietului Anton Holban 
de a contrazice o structură din care nimic nu te poate scoate au dus 
la o mediocră încercare, atât de mediocră încît nu poate sta alături de 


1. Anton Balotă, „Spiritul literar fascist", CiwîntuL XV, nr. 3190, 1 aprilie 1938. 

2. Vintilă Horia, „Miracolul fascist”, Gîndirea, XVI, 1937, nr. 8, pp. 404, 409. 

nici cel mai superficial şi anost roman al lui Montherlant... Dîndu-ne 
seama de acest lucru, d-lor scriitori, de ce nu terminaţi cu această 
nesfîrşită peltea moldovenească sau bănăţeană, oltenească sau mun- 
teană? Iată că din adîncuri iese la suprafaţă românul adevărat, chipul 
solar de bărbătească întrupare al luptătorului. Priviţi-1 cu multă 
atenţie nobilă, sclavi ai literelor, şi lăsaţi băieţilor de frizerie multele 
oftaturi cu înţeles” 1 . Cu o lună înainte, în aceeaşi publicaţie, credea 
că are dreptate cînd vestea dispariţia, pur şi simplu, a ceea ce numea 
„vechea literatură”, ajunsă „într-un punct mort”. Preconiza o revita- 
lizare a ei: „Multă lume se văietă şi se tînguie asistînd la o foarte 
aparentă moarte a Poeziei, fără să-şi dea seama că nu moare Poezia, 
ci o anumită Poezie, aceea pe care au îndrăgit-o toţi cei care timpul 
le-a luat-o înainte. De asemenea, romanul nostru se pare că trece 
printr-o criză. Şi e normal să treacă prin această criză deoarece nu 
face decît să repete pînă la saţietate lucruri prin care s-a trecut de 
mult, experienţe epuizate de mult... deoarece frumoasele zile deAranjuez 
sub care s-au dospit literatura lui Proust sau chiar a lui Thomas Marin 
s-au sfîrşit pentru a da loc unei noi epoci de renaştere a lumii”. Stările 
sufleteşti general umane şi-au sleit, prin abuz, valabilitatea. Nu-şi 
mai puteau găsi loc în artă. Şi aceasta, pentru că lumea s-a modificat. 
A apărut o nouă epocă, revoluţionară în toate, a bărbăţiei şi a luptei 
care, ea, trebuie să devină obiect de reflectare în artă. Nu se sfieşte, 
chiar, să ofere noile modele exemplare, întruchipate de literatura 
legionară, în fapt producţii fără duh, substanţă şi har, din care nu 
lipseşte un căznit memorial de front (în Spania) al unui Neculai Totu. 
„Apariţia lui Neculai Totu în literatură prin evocarea unor fapte de 
vitejie a desţelenit în anul trecut repaosul care învăluie din toate 
părţile literatura noastră. însemnările de pe front ale lui Neculai Totu 
reprezintă, fără îndoială, cartea anului trecut. Şi nu este decît cartea 
unui debutant... Dar este în această carte şi altceva decît norocul lui 
Neculai Totu de a se descoperi scriitor. Este semnul unei necesităţi 
implacabile sub autoritatea căreia trăim. Vremea noastră care este o 
vreme a faptelor cu o altă finalitate decît în cercul individualităţii 
noastre cere o anumită literatură, aceea a faptelor, care trece peste 
capul nostru... Din pricina lui Neculai Totu anul trecut este anul de 
deschidere a revoluţiei literare. Subtilii afanisiţi ai cenaclurilor literare 
nu au decît să dea din umeri şi să se acrească, dar adevărul acesta 
e şi îl vom verifica... Lumea tinde să se împace cu miturile şi le va 
cînta sau le va încarna din nou altfel decît au fost cîntate sau întru¬ 
chipate pînă acum, definindu-şi astfel stilul ei.” 2 O lună mai tîrziu, de 


1. Horia Stamatu, „Sentimentalism’’, Buna Vestire, II, nr. 289, 16 februarie 1938. 

2. Idem, „Trecutul an literar”, Buna Vestire, II, nr. 261, 13 ianuarie 1938. 

astă dată sub pseudonim, poetul Stamatu blama literatura noastră 
scrisă în afara „realităţilor neamului”. De unde gravitatea ajungerii ei 
„la punctul mort”, de care vorbea şi în articolul asumat sub semnă¬ 
tură. Rezultatul: „Literatura noastră a avut o viaţă aparte, ignorînd 
viata oamenilor şi firea locurilor de pe la noi... Aşa s-a ajuns la situ¬ 
aţia de astăzi în punctul mort şi insipid de cultură în apogeu, cînd 
oamenii graşi la trup şi la suflet se simt goi de preocupări, săraci de 
ideal. în pustiul lor sufletesc, oamenii noştri de artă se străduiesc să 
taie firul în patru după obiceiul unui Proust sau Cocteau: cercetînd 
cazul patologic al unei fete viţioase (Ionel Teodoreanu), al unui tînăr 
neînvăţat să iubească (Cezar Petrescu), al unui mongol dezrădăcinat 
şi timp (Sadoveanu), al unui degenerat singular (Rebreanu) etc., etc., 
etc. în vreme ce marile realităţi ale neamului se resemnează prin 
unghere ca nişte cenuşărese prigonite. Aşa se prezintă literatura 
acceptată şi oficială”. Modelul îl oferă legionarismul: „în schimb, pe 
culmi de baricade şi în fulgere de spadă legionară se ridică şuvoi de 
cîntec şi de poezie, cu vînt greu de inimă vitează zugrăvit pe portati¬ 
vul larg şi majestuos al sufletului românesc... Din această literatură 
verde şi tinerească vor răsări capodoperele de muzică şi de poezie, de 
linie şi coloare, de artă românească autentică, fiindcă se vor naşte în 
furtuna luptelor, din ciocnirea credinţelor, din frămîntarea sufletelor” 1 . 
Legionarismul ca model exemplar al literaturii fusese propus, în 1937, 
şi de Nichifor Crainic. într-o cronică din Gîndirea, după un rechizito¬ 
riu dur al tinerilor care creează, „în păsăreasca unor poeme abstracte 
şi ermetice”, surzi la chemarea vremii, adăuga: „Excepţie fac tinerii 
poeţi bucovineni, convertiţi peste noapte de la liberalismul provincial 
al d-lui Iancu Nistor la un legionarism literar, din care străbate acelaşi 
spirit sectar al întîiei scoale politice unde au ucenicit. E, oricum, însă 
o regăsire în ritmul general al tinerei generaţii luptătoare. în poezie, 
însă, locul de onoare îl deţine d. Radu Gyr şi anterior lui în profetis- 
mul social, d. Aron Cotruş” 2 . Şi Mircea Streinul, şeftd spiritual al 
grupului de la Iconarul cemăuţean (alt nume relevabil acolo era Iulian 
Vesper), declara, poate prea arogant: „Astăzi Iconarul e o realitate în 
cultura română. Poezia Iconarului a îmbogăţit literatura cu opere peste 
care nu se mai poate trece cu uşurinţă” 3 . Şi Horia Stamatu însuşi 
era elogiat pentru orientarea sa legionară, după un debut socotit 
nesemnificativ. „Cu noua lui orientare, însă, d. Horia Stamatu a 
devenit altceva. Mă refer la poezie. Toate poeziile în stil legionar simt 
bune. O precizare. Nu sunt bune numai ca poezii legionare de stil 


1. V. Popescu (alias Horia Stamatu), „Anacronia literaturii române”, Buna Vestire, 
II, nr. 279, 4 februarie 1938. 

2. Nichifor Crainic, „Ţara Iul Aron Cotruş”, Gîndirea, XVI, 1937, nr. 4, p. 200. 

3. Mircea Streinul, „Contribuţia Bucovinei tinere la poezia românească”, însemnări 
sociologice, III, nr. 11, februarie 1938, p. 26. 

exclusiv legionar. Sunt poezii bune In general, artă. Mai ales «acatis¬ 
tul Moţa-Marin»” 1 . 

Prognoze despre fizionomia literaturii române s-au făcut adesea 
auzite din această tabără tradiţionalistă care nega modernitatea de 
orice fel, pledînd pentru un autohtonism vtnjos şi mohorît. Nichifor 
Crainic, continuator, cu alte mijloace, al sămănătorismului, pronos¬ 
tica, în 1940, o „nouă” literatură, reflecţie a vremurilor noi. „Litera¬ 
tura - prezicea el răspunzînd unei anchete literare - trebuie să iasă 
cu totul din destrăbălarea în care a pus-o spiritul iudaic şi părăgini- 
torul regim al democraţiei. Şi ea va ieşi! Eu văd de acum înainte 
dezvoltată o literatură care să fie elementul corosiv pentru toate 
păcatele noastre de pînă azi... Conceptul de artă autohtonă, pentru 
care am luptat de 20 de ani împotriva tuturor aberaţiilor destrămă- 
toare aduse aici de vînturile internaţionale, dacă a găsit pînă acum 
şi urechi surde, sunt sigur că de acum încolo va întruni în jurul lui 
toată elita creatoare a acestei ţări... Naţionalismul martirizat de regi¬ 
mul democrat cu un diabolic sadism se va ridica vijelios şi va turna 
în tipar lupta a ceea ce această literatură nouă va avea să proclame 
în numele românesc de totdeauna.” 2 Vede oricine că, dincolo de tinc- 
tura naţionalistă (în care Crainic chiar credea), ce era a timpului, se 
preconiza aceeaşi literatură tradiţionalistă cu rădăcinile în sămănă¬ 
torism, aşezată sub conceptul de autohtonism. E greu de admis spe¬ 
ranţa lui Crainic că în jurul acestui mod de a înţelege şi practica 
literatura s-ar fi întrunit „toată elita creatoare a acestei ţări”. Era un 
vis pe care Crainic îl hrănea de două decenii, fără a se fi împlinit. De 
altfel, în plină guvernare legionară, chemarea „din tulnic” n-a prea 
găsit ascultare, convertirea aşteptată nepetrecîndu-se. E cu totul 
semnificativ că Revista Fundaţiilor Regale, apărută cu nr. 11/1940 
după o mare întârziere, se arăta retractilă comandamentelor noii ordini, 
atrăgîndu-şi admonestarea oficiosului legionar Buna Vestire. Era de 
aşteptat, ricana Buna Vestire, „un alt duh, o altă echipă redacţională, 
în sensul culturii celei nouă pe care o reclamă spiritualitatea legio¬ 
nară. Aşa cum a apărut însă, revista păcătuieşte printr-o penibilă lipsă 
de organicitate. Cu cîteva semnături legionare nu se poate schimba 
la faţă ţinuta culturală a unei reviste cu adinei rădăcini în lumea 
trecutului... Impresia de cîrpăceală pe care o restituie numărul de 
faţă pune, aşadar, în discuţie însăşi modalitatea de a exista a revistei. 
Să o spunem lămurit: conducerea Revistei Fundaţiilor trebuie neîntir- 
ziat să fie încredinţată unui fruntaş al scrisului legionar şi literar, care 
să fie o personalitate autentică în cultura română. Diletanţii timpurilor 


1. Cuvintul, XV, nr. 3121, 22 ianuarie 1938. 

2. „De vorbă cu d. prof. Nichifor Crainic”, Chemarea Vremii, XIV, seria a Il-a, 
nr. din 4 iulie 1940. 


343 



trecute să treacă, firesc, în umbră. Să nu îngroape, prin prezenţa lor 
sterilă, o revistă care, sub conducerea unei echipe de scriitori legionari, 
ar putea rodi din plin Scrisul românesc” 1 . Rezistenţa scriitorilor apar¬ 
ţinători „lumii trecutului” se manifestă, deci, decis. Sigur, e o întrebare 
ce s-ar fi întîmplat dacă guvernarea legionară nu sucomba după patru 
luni de la instalare, ci ar fi dăinuit ani mulţi. Putem răspunde, ţinînd 
seama de realităţile vieţii literare din anii socialismului. Unii, poate, 
s-ar fi supus, compunînd cine ştie ce poeme sau romane „vitejeşti”. 
Destui însă ar fi rezistat, refimnd să încheie pactul cu diavolul. 

2. Cei consideraţi vinovaţi că literatura nu păşeşte pe drumul pre¬ 
scris de extrema dreaptă au fost, desigur, criticii literari. S-a întîmplat 
ca perioada interbelică să aibă parte de o pleiadă de critici eminenţi. 
Numele unor E. Lovinescu, G. Călinescu, Şerban Cioculescu, Pompiliu 
Constantinescu, Vladimir Streinu, Perpessicius au ilustrat această 
epocă. Alături de aceştia i-am mai putea aminti pe Mihail Sebastian 
şi Octav Şuluţiu. Fără magistratura lor e greu de închipuit harta 
literaturii interbelice. Şi cu toate acestea publicaţiile de extremă 
dreaptă se încăpăţînau în lamentaţii despre inexistenţa criticii literare, 
întreţinînd bătălii neobosite împotriva modalităţii în care criticii îşi 
împlinesc misiunea. Din foiletonişti ignari şi mercenari nu erau scoşi, 
sudalmele fiind sistematic împroşcate. Supăra enorm că toţi criticii 
importanţi, fără excepţie, veştejeau ca pălite de vetusteţe orientările 
conservator-autohtoniste, opţiunea îndreptmdu-se, deschis, spre moder¬ 
nitate şi înnoire. Aceasta echivala pentru exponenţii extremei drepte 
care, în literatură, se baricadaseră pe meterezele tradiţionalismului 
osificat cu o trădare efectivă de neam. Şi nu au ostenit, de aceea, să-i 
vitupereze pe criticii literari. în 1936, un articlier din Sfarmă Piatră 
exprima această apreciere: „Nu trebuie să fii un spirit prea negativist 
pentru a recunoaşte că astăzi critica românească este inexistentă... 
Ceea ce e deznădăjduitor pentru literatura românească de acum e 
absenţa criticii, adică a unei discipline care să îndrumeze pe drum 
sănătos literatura română... De la Titu Maiorescu încoace noi n-am 
putut avea un alt critic. Dobrogeanu-Gherea a fost un înstrăinat care 
n-a reuşit să se confunde cu sufletul naţiunii care l-a acceptat”. 
Ibrăileanu ar fi fost un critic regionalist. „Cît despre Eugen Lovinescu, 
activitatea lui, căreia îi revin anumite merite, este umbrită de înrîu- 
rirea aceea nenorocită a mentalităţii de cenaclu... Apoi invazia străini¬ 
lor de recentă obîrşie jidovenească de asemenea se datoreşte 
patriarhului dezolat de pe Cîmpineanu. Graţie criticului Lovinescu a 
înflorit la noi, ca o plantă cu sucuri otrăvite, genul haotic al impresi¬ 
onismului. Astăzi pretutindeni se scriu recenzii şi nimeni nu face 


1. Burta Vestire , II, seria a n-a, nr. 94, 9 ianuarie 1941. 

critică.” 1 Lovinescu era, pentru gazetele de extremă dreaptă, duhul 
rău al criticii româneşti. Ovidiu Papadima scria despre Lovinescu în 
1937: „Pe negîndite, vremea socotelilor neiertătoare soseşte... Ceea 
ce pentru economia noastră a fost lăcomia de capitaluri internaţio¬ 
nale... a fost pentru dărîmarea noastră sufletească invazia modernis¬ 
mului în cultura noastră, invazie patronată cu atîta delicioasă inconştienţă 
de dolofanul critic şi sociolog de birou, d. E. Lovinescu. Să nu se 
creadă că de astă dată paguba a fost mai mică... Robia noastră sufle¬ 
tească am simţit-o îndeosebi prin iritaţia împotriva presei, care a 
încăput aproape între ghearele rapace ale spiritului iudaic. Fiindcă 
presa e graniţa între cultură şi viaţa materială... D. E. Lovinescu, un 
om liniştit, pe care educaţia clasicizantă şi temperamentul de rume¬ 
gător încet îl condamnau de la început să nu fie decît un biet speriat 
în faţa îndrăznelilor moderniste, a devenit apologetul lor la noi... Dar 
ideile revoluţionare au fost îmbrăţişate şi exploatate în literatura 
noastră de evreii B. Fundoianu, F. Aderca, Ilarie Voronca, Camil 
Baltazar etc. D. E. Lovinescu, la rîndu-i, i-a îmbrăţişat şi exploatat 
pe ei ca să creeze iluzia unei mişcări literare patronate de dînsul. 
D. E. Lovinescu are să dea seamă, printre cei dintîi, pentru greşelile 
cu voie şi fără voie... Tolerat de presa evreiască, izolat sufleteşte de 
tineret, nici măcar oficial în cultură, situaţia d-lui E. Lovinescu e 
tragică” 2 . De rechizitorii şi calificative infamante a mai avut parte 
Lovinescu în Sfarmă Piatră. în 25 noiembrie 1937 era stropşit cu 
sudalma de „mare cabotin al literaturii noastre”. Iar criticul gardist 
Nicolae Roşu publica, tot în 1937, un studiu intitulat „E. Lovinescu, 
falsificatorul culturii româneşti”, pentru ca, în 1938, în revista gar¬ 
distă Decembrie, să-l califice pe critic drept „bătrîna canalie de pe 
Cîmpineanu”. Şi Alex Talex, în Cruciada românismului, îl injuria, încă 
în 1935, pe marele critic pentru portretul lui Pârvan din Memorii îl 
califica pur şi simplu drept „un cinic şi un mare farseur care nu se 
sfieşte să terfelească galerii de suflete, pentru ca, prin coborîrea lor, 
să se înalţe pe sine... D. E. Lovinescu minte neruşinat” 3 . 

De fapt, negat nu era, în presa de extremă dreaptă, numai Lovinescu. 
Alături de el, negreşit Nestorul disciplinei, blamaţi erau toţi criticii 
literari. Vina lor era apărarea criteriului estetic, sprijinirea moderni¬ 
tăţii în literatură şi, implicit, veştejirea anacronicului tradiţionalism 
autohtonist care ne instala în subdemnitatea unui provincialism 
desuet. Semnificativă e, în 1937, opinia lui Puşcariu despre critica 


1. Septlmiu Bucur, „Inexistenta criticii româneşti". Sfarmă Piatră, II, nr. 38, 
18 iunie 1936. 

2. Ovidiu Papadima, „Vremea socotelilor". Sfarmă Piatră, II, nr. 39, 20 august 
1937. 

3. Alex Talex, „D. E. Lovinescu şi memoria lui Lovinescu”, Cruciada românismului, 
1, nr. 16, 21 martie 1935. 

literară exprimată în gardista Buna Vestire. Cu legatul său sămănă¬ 
torist, din vremea Sămănătorului, a Luceafărului şi a Junimii literare, 
Puşcariu opina, cum spuneam, în 1937: „Avem astăzi spirite critice 
ascuţite şi adînci pricepătoare de artă. Nichifor Crainic scrie pagini 
minunate, în Gîndirea, Vasile Băncilă are remarcabile eseuri. Ceea ce 
ne lipseşte este criticul literar de prestigiu, recunoscut de toţi ca o 
autoritate: un spirit larg întemeiat pe o temeinică cultură generală şi 
dotat cu un simţ artistic sigur... Academia Română caută în zadar pe 
criticul literar care să ia locul lui Maiorescu în secţia literară. Majo¬ 
ritatea celor ce se pretind critici sunt, în cazul cel mai bun, abili 
foiletonişti şi mai abili propagandişti, fâcînd mai mult publicitate 
pentru prieteni de cenaclu decît critici” 1 . Din spirit partizan sau numai 
datorită aprehensiunii faţă de criticii vremii, Sextil Puşcariu greşea, 
în aprecierile sale, de două ori. în primul rind pentru că nu recunoş¬ 
tea în E. Lovinescu pe succesorul - cum, de fapt, era - lui Maiorescu, 
contribuind, şi el, la boicotarea marelui critic la primirea lui în Aca¬ 
demie, preferat fiind... A.C. Cuza. Apoi, cum putea nega Puşcariu 
evidenţa valorii incontestabile a criticii literare româneşti în 1937, 
reprezentată prin atîtea individualităţi creatoare? Cecitatea era dato¬ 
rată partizanatului estetic şi chiar politic. 

O dată negaţia am găsit-o notată în bloc, în stilul vulgar băşcălios 
al acestei prese, „Oegen Lovinescu, Fonfilă Constantinescu”, adă- 
ugîndu-se despre Al. Rosetti: „ăsta de ce naţie o mai fi?” 2 . în aceeaşi 
lună iunie 1937 o notă din aceeaşi gazetă se năpustea trivial împotriva 
lui Pompiliu Constantinescu: „dl Pompiliu Constantinescu, plodul 
critic al lui Eugen Lovinescu, se lamentează, în coloanele Vremei, că 
are nedumeriri, multe adorabile. D. Pompilică ne spune că ar vrea 
să-i distrugă pe N. Iorga şi pe Nichifor Crainic, dar nu poate. Noi, din 
parte-ne, îl compătimim. Avem pentru acest salariat al trustului 
iudeo-liberal Vremea un sentiment de milă dispreţuitoare. Inactual 
prin ceea ce scrie la critica literară, Pompilică Constantinescu vrea 
să devie interesant, pîngărind cele mai reprezentative figuri ale cul¬ 
turii române de azi. Se dovedeşte astfel un fidel şi minor descendent 
al procedeurilor lovinesciene. Fiecare aforism al lui Pompilică este o 
aberaţie şi o platitudine. Acuzaţii gratuite, injurii neputincioase şi 
atîta tot. Fonfilică Prostantinescu zice, între altele, că nu pricepe de 
ce marele Nichifor Crainic atacă pornografia şi obscurantismul. Apoi, 
ascultă, recenzentule, Nichifor Crainic de 20 de ani luptă pe linia unui 
crez intransigent spiritual şi naţionalist. Continuînd şi îmbogăţind 
directiva gîndirii culturale a lui N. Iorga, Nichifor Crainic s-a opus 
mereu tuturor tentativelor distructive de falsificare a spiritului etnic. 


1. Buna Vestire, I, nr. 59, 2 mai 1937. 

2. Al. Dogaru, „Literatură iudaică”. Sfarmă Piatră, III, nr. 82, 24 iunie 1937. 

Iată de ce Nichllor Crainic apără trumuseţea morală a creaţiei literare, 
fiindcă iubeşte destinul pur al naţiei sale... Desigur, pentru mintea 
mărginită a scribului de la Vremea lucrurile acestea sunt mai greu 
de priceput. Un om ca d. Pompiliu Constantinescu, inexistent ca 
informaţie şi fad in aprecierea fenomenului artistic, nu posedă ele¬ 
mentele necesare unei discuţii serioase... D. Pompiliu Constantinescu 
judecă, adică înjură şi laudă cu piciorul sting şi obez al lui Eugeniu 
Lovinescu. Ceea ce criticul de pe Cîmpineanu gîndeşte la etaj, Fonfilică 
scrie la gazetă, la o gazetă care a contribuit mai mult decît oricare la 
confuzia grea de astăzi” 1 . Fireşte că pentru această gazetă suburbană 
nu existau decît doi critici: Ovidiu Papadima şi Octav Şuluţiu. Ceilalţi, 
marea pleiadă a criticilor interbelici, erau vînduţi şi în afara profesiei. 
Demn şi neînfricat, Pompiliu Constantinescu a replicat, gîndindu-se 
la destinul magistraturii pe care o practica. în ianuarie 1937 scria 
alarmat: „Libertatea de opinie critică se pare că devine, pe zi ce trece, 
un adevărat delict de opinie într-o publicistică invadată de fanatisme. 
Barbaria culturală, abia la începutul ei, încurajată sau numai tolerată, 
s-ar putea să rămînâ singură pe poziţie; şi în acel ceas spiritual cri¬ 
ticului nu-i va rămîne decît să înfrunte primejdia unei lupte cu orice 
preţ pentru însăşi existenţa lui, să moară laş sau să tacă resemnat" 2 , 
în aprilie, revenind asupra chestiunii, scria dîrz: „Astăzi am ajuns la 
o răscruce de carieră şi de conştiinţă şi puţin lipseşte să nu conchid 
la vanitatea criticii într-o ţară în care suntem trataţi, de la o vreme, 
drept vînduţi străinilor, editorilor, oameni fără Dumnezeu şi nepotri¬ 
viţi la locul pe care l-am dobîndit cu grele renunţări... îmi îngădui să 
reamintesc tuturor aprigilor români că şi eu sunt român; dar poate 
că am îndrăznit prea mult, în scumpa mea patrie în care străbunii 
mei anonimi şi care dorm somnul dulce al pămîntului se mulţumeau 
să-şi însemne socotelile pe răboj şi gîndurile pe nouri, să practic cri¬ 
tica literară şi să-i apăr libertatea şi buna-credinţă. în acest caz vina 
mea este de neuitat, ca şi a disciplinei la care mă supun” 3 . De altfel, 
pentru a-şi apăra demnitatea de corp, criticii literari constituie, în 
octombrie 1936, „Gruparea Criticilor Literari Români” (G.C.L.R.), for¬ 
mată din Pompiliu Constantinescu (preşedinte), Perpessicius (secre¬ 
tar), Şerban Cioculescu, Vladimir Streinu, Octav Şuluţiu, Mlhail 
Sebastian, Ion Biberi. Gruparea s-a organizat pentru apărarea litera¬ 
turii române de atacurile Neamului Românesc, Cugetului clar şi ale 
presei de extremă dreaptă, care întreţineau o vinovată confuzie între 
etic (etnic) şi estetic, dezlănţuind campania, vestită în epocă, împotriva 
aşa-zisel pornografii. 


1. xxx, „Fonfilică Prostantinescu”, Sfarmă Piatră, HI, nr. 82, 24 iunie 1937. 

2. Pompiliu Constantinescu, „Anul literar”. Vremea, X, nr. 469, 1 ianuarie 1937. 

3. Idem, „Profesie de credinţă", Vremea, X, nr. 484, 18 aprilie 1937. 

Călinescu a avut, şi el, parte de acelaşi tratament vulgar ostil din 
partea presei de extremă dreaptă. încă în 1932, revista gardistă Axa 
(autorul notiţei nesemnate pare a fi Mihail Polihroniade) comenta 
violent trecerea criticului de la cercul Gîndirii la Adevărul literar şi 
artistic. Se aprecia, în acea notiţă anonimă, că „impertinenţele d-lui 
G. Călinescu întrec orice margini” şi era calificat „secătură venală 
pînă la refuz” 1 . Diatriba curent folosită era aceea de „critic iudaizant”, 
pentru că semna cronica literară în Adevărul literar şi artistic. Evident, 
de atacuri joase au avut parte monografiile sale despre Eminescu şi 
Creangă. Nu le voi cita şi aş reţine, dintre acestea, un comentariu 
tîrziu, din 1939, care examinează publicarea, în avanpremieră, în 
Jurnalul literar (denumit - se putea altfel? - Haznalul literat) a unor 
fragmente din viitoarea Istorie a literaturii române. Un articol din Porunca 
Vremii scria: „D. Jim Călinescu, noul nume publicistico-pugilistic al 
criticului neoieşean, cel cu informaţiile istoriografice culese în beciu¬ 
rile Sărindarului - este posedat de o chinuitoare vocaţie necrofonică... 
Peniţa nu i-a slujit niciodată decît ca hîrleţ de gropar, iar cerneala lui 
imundă mînjeşte ca păcura fruntea de zăpadă a victimelor lui istori¬ 
ografice. Bănuita lui ştiinţă literară se reduce doar la atitudinea: din 
magul Eminescu ne-a dat un spectru deboşat şi vicios, iar din celălalt 
genial moldovean, unicul Creangă, un răspopit epileptic şi un beţiv”. 
Referindu-se la fragmentele din Istorie publicate în revistă, notistul 
de la Porunca Vremii se arată scandalizat pentru tratamentul estetic 
de care avea parte proza lui Brătescu-Voineşti. Dar „marmura acad. 
Brătescu-Voineşti este mai tare decît călineştii canini... Profesorul 
universitar Gh. Călinescu, sub pretextul unei critici imparţiale, 
făcîndu-se solistul ghettoului intelectual de la noi - atacă infam pe 
venerabilul academician Brătescu-Voineşti... Cum vedem, criticul uni¬ 
versitar, pornograf, necrofag şi blasfemator împrumută opiniile evre¬ 
iescului licean Henri Popper, tipărit cu majuscule în al său Haznal. 
Dar pentru insulta adusă acad. va trebui să dea satisfacţie, dacă nu, 
precum îl ştim, va bîlbîi penibile scuze” 2 . Şi astfel de „semnalări gra¬ 
ţioase” vor continua să apară în Porunca Vremii, ca şi în alte publica¬ 
ţii de aceeaşi orientare. 

E cunoscută reacţia presei de extremă dreaptă (i se asociaseră şi 
Convorbirile literare, conduse, acum, de I.E. Torouţiu) în 1941, la apa¬ 
riţia Istoriei literaturii române de la origini pînă în prezent. O mostră 
edificatoare ar fi, cred, suficientă. E un fragment dintr-un articol 
semnat de I.E. Torouţiu: „Cartea dlui G. Călinescu înseamnă cea mai 
îndrăzneaţă bruscare a istoriei ghidului şi sentimentului român de 
totdeauna. Răspîndirea ei, chiar în aceste săptămîni, constituie o cinică 


1. Axa, I, nr. 4, 22 decembrie 1932. 

2. H. Niţulescu, „Jim profanatorul”, Porunca Vremii, VIII, 31 martie 1939. 

sfidare şi batjocorire dispreţuitoare a sîngelui românesc care se varsă 
pe cîmpiile de la răsărit... Dl Al. Rosetti era în linia sa cînd a încheiat 
contractul cu dl G. Călinescu pentru iudaizanta istorie a literaturii, 
cu renegări şi coborîri de valori româneşti... Suflete închinate, ca şi 
cel al dlui Eugen Lovinescu, precursorul acestui sistem de infiltraţii, 
sincronizatorul care şi-a transformat căminul în cenaclu ovreiesc 
pentru învăţătura preşcolarilor literaturii iudaice şi iudaizante... Pînă 
la încheierea procesului, credem necesar să se retragă din comerţ, 
imediat, talmudul călinescian al permanentei ofense publice româ¬ 
neşti şi să se rupă coperta şi foaia de titlu pe care stă imprimată 
emblema regală” 1 . Critica literară, apărătoare a esteticului în actele 
de evaluare, a avut de suportat, cum s-a văzut, obstrucţia şi calomnia 
perturbatoare a extremismului de dreapta. 

Presa de extremă dreaptă se arată scandalizată de viţierea mora¬ 
vurilor prin literatură. Abătîndu-se de la rostul moral al literaturii 
etno-sămănătoriste, pradă tuturor modernismelor încurajate de o 
critică literară dezertoare, viaţa literară a devenit un bazar al tuturor 
preacurvirilor. Scriitorii vinovaţi de această abatere de la moralitate 
sunt pornografi, trebuind consideraţi şi trataţi ca atare. Se va ajunge 
şi la apelul poliţiei şi al justiţiei. Din păcate, scandalul a fost declan¬ 
şat de N. Iorga. încă în 1934, în Istoria literaturii româneşti contempo¬ 
rane, se manifesta ostil „poeziei noi", condamnînd lirica lui Arghezi, 
afirmînd că ale sale Cuvinte potrivite „cuprind ce poate fi mai scîrbos 
ca idee în ce poate fi mai ordinar ca formă”, blamîndu-i aspru („ce 
decădere!”) pe acei critici care vedeau în Arghezi pe cel mai mare poet 
al nostru de la Eminescu încoace. Şi tot aici, în observaţiile pe mar¬ 
ginea prozei lui G.M. Zamfirescu (considerată, fireşte, pornografică), 
întîlnim şi acuzaţiile de pornografie aduse romanelor Isabel şi apele 
diavolului şi Maitreyi ale lui Mircea Eliade, în care se semnala „por¬ 
nografia rafinată”, Iorga considerîndu-le „triste documente sufleteşti”, 
în iulie 1936 Iorga, rămas ca formaţie de ideologie literară şi ca gust 
artistic la directivele Sămănăborului din primul deceniu al veacului, 
face să apară revista Cuget clar, pe care o subintitulează Noul Sămă- 
nător. Aici declanşează o teribilă campanie împotriva literaturii române 
modeme. în primul număr al revistei scria indignat: „De atunci (de 
la încetarea existenţei Sămănătorului, n.n.), cu toate încercările mele 
sporadice şi de o blîndeţe care nu trebuia, din Neamul Românesc 
Literar, din Ramuri şi Drum drept, anarhia s-a înstăpînit pe literele 
româneşti şi de pe urma ei s-a ivit curentul de flecăreală cu vorbe 
mari, de exhibiţie de monstruozităţi, apeluri la apetituri bestiale, care. 


1. I.E. Torouţiu, „Suflete închinate”. Convorbiri literare, LXXrV, nr. 8-10, august- 
octombrie 1941, pp. 949-951. 

sub o critică de lovinesciană neînţelegere şi interesată toleranţă, ne-a 
dat era care merită să fie pecetluită în frunte cu flerul roşu: «Arghezi»” 1 . 
Supărarea lui Iorga a fost provocată, în fapt, de inaugurarea, la 
Editura Fundaţiilor Regale, a colecţiei „Ediţii definitive” cu Versuri de 
Tudor Arghezi 2 . Cum ediţia Arghezi a fost comentată cu mari elogii 
de critica literară, iritarea lui N. Iorga a crescut cu o octavă. în şedinţa 
din 30 mai 1936 a Academiei Române denunţă gestul Editurii 
Fundaţiilor Regale de a publica astfel de cărţi considerate a fi „cea 
mai vulgară pornografie”. Furia lui Iorga, odată dezlănţuită, cotropea 
totul. Peste cîteva zile, în conferinţa ( Boala literaturii noQ rostită la 
Teatrul Ligii Culturale, face din nou referire la poezia lui Arghezi ca 
simptom al maladiei: „Fundaţiile Regale dau ediţia definitivă a unui 
lord Tudor Arghezi, cu miros de Văcăreşti, cu apucături de bandit, 
trimiţînd lumea la casa de nebuni sau la cimitir, dacă îndrăzneşte cît 
de puţin să declare ceea ce nu este om în această sală care să nu 
trebuiască a spune: că ne găsim în faţa unei trivialităţi fără păreche, 
înaintea unei lipse de orice poezie, înaintea absenţei oricărui element 
de spirit şi oricărei viziuni poetice” 3 . 

Scandalul fusese declanşat. A fost apoi întreţinut în Cuget clar, cu 
o perseverenţă diabolică şi tâmpă, de acel grotesc personaj care a fost 
N. Georgescu-Cocoş. De aici, din Cuget clar, a fost reluat în presa de 
extremă dreaptă. în articolul bilanţ „Literatura 1936”, publicat în 
Sfarmă Piatră, Ovidiu Papadima făcea un excurs în proza pornografică 
a anului, decupînd extrase socotite semnificative, abia însoţite de 
comentarii. După ce incrimina în acest fel Nopţile Domnişoarei Mili de 
I. Peltz, Bălăuca de E. Lovinescu, Femeia sîngelui meu de Mihail 
Celarianu, îi venea rîndul lui Mircea Eliade {neagreat de revista lui 
Crainic, pentru că directorul ei spiritual li detesta pe Nae lonescu şi 
„ai lui”). „Dar să nu întârziem şi să dăm rînd ultimei creaţii a dlui 
Mircea Eliade: da (era vorba de Domnişoara Christina, n.n.), şi de astă 
dată suntem obligaţi să lămurim cititorul că întâmplarea se petrece 
între un bărbat, un pictor - Egor - şi o fetiţă de numai 10 ani, Sima.” 
Urmează un citat - cu totul nesemnificativ pentru ideea incriminată 
de critic - , apoi se adaugă: „Că întâmplarea e astfel construită încît 
poate fi şi vis, şi realitate, aceasta nu-i scade întru nimic patologia 
şi, mai ales, nu-i dă întru nimic acea semnificaţie care să justifice 
aceste trăznăi, să le boteze în artă”. Iar la sfîrşitul cronicii conchidea: 
„Literatura aceasta, pe care am lăsat-o aici singură să vorbească, nu 
mărturiseşte nimic, nimic. Dacă nu-s cazuri precise de patologie, 
atunci îngustimea dezolantă a orizontului e întunecare cu totul a 


1. Cugetelor, I, nr. 1, 15 iulie 1936. 

2. Vezi pe larg despre incident în Doina Grăsoiu, „Bătălia’’ Arghezi, Dacia, 1984. 

3. Apud Facla, XVI, nr. 1607, 8 iunie 1936. 

noţiunii de om şi omenie, o lipsă a zbuciumului sufletesc, o meschi¬ 
nărie în înţelegerea vieţii şi, mai ales, o deficienţă a oricărei ambiţii 
de creaţie în sensul adevărat al cuvîntului care toate fac din aproape 
tot ceea ce apare la noi astăzi o inversă maculatură” 1 . în acelaşi număr 
al revistei, o notiţă se solidariza, elogiind Cuget clar pentru că, fireşte, 
„continuă lupta impresionantă împotriva prostiei şi prostituţiei lite¬ 
rare”. Nu a fost ignorată nici opera lui Arghezi, Gîndirea pretinzînd că 
tot ceea ce e valoare în poezia argheziană se datorează revistei conduse 
de Crainic şi operei acestuia: „Faima poetului datează de numai cîţiva 
ani. Crezul Gînclirii datează însă dinainte de fundarea revistei, şi anume 
de la Şesuri natale, apărute în 1916 şi unde se regăsesc toate elemen¬ 
tele acestui crez... Recitiţi «psalmii» săi, recitiţi frumoasa prefaţă a 
Cuvintelor potrivite pentru a vedea cît de puternică a fost influenţa 
gîndirismului asupra sa” 2 . Peste o lună, Vintilă Horia semna în Sfarmă 
Piatră, desigur, tot în „cazul" Arghezi: „De cîtăva vreme lumea literară 
de la noi s-a despărţit în două tabere, luptînd aprig cu o pasiune care 
întrece uneori marginile oricărui obiectiv. Mărul discordiei îl întruchi¬ 
pează poezia dlui Tudor Arghezi”. I se pare surprinzător de nedrept 
că placheta Flori de mucigai a depăşit în atenţie Cuvinte potrivite: 
„Dacă totuşi d. Tudor Arghezi poartă pe suflet o vină care nu e numai 
a dsale, este aceea de a fi făcut loc larg în ediţia definitivă tipărită de 
Fundaţiile Regale tocmai acelor versuri fără cap pentru care atîta lume 
se supără azi. Dar d. Tudor Arghezi a năzuit să fie şi altceva decît 
simplu poet şi n-a izbutit decît ori să rămînă poet, ori să calce dizgra¬ 
ţios şi inutil în mocirla pornografiei”. După aprecieri negative despre 
volumele de proză ale poetului, reiterează acea obsesie a Gîndirii că 
Arghezi s-a format ca poet sub influenţa ei: „D. Tudor Arghezi, stabi¬ 
lit cîtăva vreme sub flamura înaltă a Gindirii, a scris pentru veşnicie. 
Scăpat de aici, a scris pentru cîţiva contemporani care l-au ridicat în 
slavă numai pentru că d. Arghezi era cineva. Cît despre criticaştrii 
pistruiaţi care l-au declarat geniu doar pentru izul nou al Florilor de 
mucigai, nu văd în lauda lor sinistra bătaie de joc a rasei lor care 
descoperă în fiecare germen bolnav un argument şi o armă. Pe aceştia 
nu i-a impresionat talentul puhav şi noroios care ascundea poate goli¬ 
ciunea marelui poet care fusese d. Arghezi la tabăra şi taraba lor. Dacă 
într-adevăr autorul Cîntecului de adormit Mitzura nu mai poate să fie 
poet, atunci dezertarea lui e explicabilă şi oarecum scuzabilă pentru 
că nu e decît un biet efort, o descurajantă zvîrcolire de a rămîne pe 
planul actual, cu riscul oricărei josnice capitulări. Dacă însă d. Arghezi 
îşi închide geniul între ostreţele putregăite ale unei voite adeziuni 


1. Ovidiu Papadima, „Literatura 1936”, Sfarmă Piatră, III, nr. 58, 8 ianuarie 1937. 

2. Gîndirea, XVII, nr. 7, septembrie 1937, p. 368. 

la pornografie (cum atît de plastic se exprimă un stăruitor vrăjmaş), 
atunci nici o insultă nu e de prisos, nici o înjurătură vinovată. Fiindcă 
trădarea e într-adevăr ruşinoasă. Şi prezentul dlui Tudor Arghezi va 
fi pînă la sfîrşit murdărit de laşitatea, e adevărat foarte comodă, a 
acestei trădări. Viitorul va şti să aleagă şi, poate, să ierte. E singurul 
lucru pe care dsa îl mal poate nădăjdui” 1 . 

Prompt, Arghezi a răspuns pretenţiilor anexioniste ale Gtndirii, cu 
o mărturisire (a numit-o „un franc hohot de rîs”) care făcea orice 
revendicare viitoare inutilă: „N-am citit Şesuri natale. E ruşinos, dar 
nu le-am citit şi îl asigur (pe Nichifor Crainic, n.n.) că nici de aci îna¬ 
inte nu le voi citi, sunt curiozităţi care-mi lipsesc. Şi n-am citit nici 
revista Gmdirea niciodată, nici cînd am fost colaborator” 2 . Acest „franc 
hohot de rîs”, usturător din cale-afară, n-a potolit presa de extremă 
dreaptă. Arghezi era, în continuare, injuriat. Ideea fixă era că Arghezi, 
prin opera sa, e întruchiparea „spiritului iudaic”. Comentind Cimitirul 
Buna Vestire, Victor Puiu Gîrcineanu scria cu dispreţ deloc voalat: 
„Opera argheziană este un amestec de minereu între artă şi porno¬ 
grafie, între autenticitate şi sforţare, între valoare estetică şi rumeguş 
de lemn, servite toate sub numele de literatură. Iar dl Arghezi, ca scri¬ 
itor, e victima cea mai interesantă a puterii iudaice în literatura 
română, e cobaiul cel mal demonstrativ al contaminării jidoveşti în 
cultură... Insistînd abil că e «cea mai genială» personalitate culturală, 
jidanii (din constelaţia Adevărului şi a Revistei Fundatitior Regale, n. ru) 
l-au ameţit pe bietul domn Arghezi şi, în chip foarte insinuant, l-au 
făcut să scrie din ce în ce mai prost, cultivîndu-i, cu laudă şi consa¬ 
crare, tocmai însuşirile negative ale creaţiei sale... Din păcate, tot ce 
a scris omul acesta după Cuvinte potrivite pînă azi nu e decît o stră¬ 
lucită cădere în vid şi, în celebritate, o perfectă dezertare de la misi¬ 
unea interioară. Opera dlui Arghezi e rezultatul cel mai evident al 
experienţei iudaice în cultură... Cimitirul Buna Vestire reprezintă, 
credem, apogeul pornografic al degenerescentei argheziene. Nu vrem 
să facem pe moraliştii. Dar nu putem să acceptăm degenerescenţa în 
ea însăşi ca valoare estetică. Dl Arghezi e un degenerat. Sau dacă nu 
e un degenerat, e un pornograf în înţelesul cel mai diabolic al cuvîntului: 
un om pus să împrăştie conştient imaginea mîrşavă în lume... Pentru 
că dl Arghezi e un monstru estetic, înainte de a fi un monstru moral.... 
S-ar putea ca dl Arghezi să ne arate în viitor eliberarea sa de sub pece- 
ţile spiritului iudaic? Am dori-o. Dar nu o mal credem cu putinţă... 
Cariera sa scriitoricească este astăzi definitiv pecetluită. Cimitirul 
Buna Vestire e o culme... L-au zăpăcit jidanii şi l-au prostituat” 3 . 


1. Vintilă Horia, „Cazul Arghezi”, Sfarmă Piatră, n, nr. 48, 22 octombrie 1936. 

2. „Meşterul Nichifor”, Bilete de papagal, nr. 14, 1937, pp. 263-264. 

3. Victor Puiu Gîrcineanu, „T. Arghezi şi spiritul iudaic”, Bmdulala, voi. n, Caiet 5, 
1937, pp. 223-227. 

Aceeaşi apreciere obsedantă despre jidănirea lui Arghezi o aflăm şi în 
articolul unui poet autentic, Horia Stamatu: „Arghezi, adulat de jidă- 
naşii Sărindarului, traficanţii de «libertate», şi-a dat frîu liber în această 
meserie, cucerit de un public semidoct sau inconştient... Şi Arghezi a 
fost viciat pînă la măduvă, cîştigat cu mijloace simple: bani şi reclamă, 
adică arginţi şi gazetărie, specialităţi jidoveşti... Arghezi este primej¬ 
dios întrucît serveşte pe vrăjmaşii noştri, bagatelMnd sau spurcînd 
în Cimitirul Buna Vestire tot ce are mai scump naţia noastră şi misti- 
ficînd o spiritualitate care nu e altceva decît deghizarea foarte vizibilă 
a ideii luptei de clasă” 1 . Pînă şi N. Davidescu, care se remarcase prin¬ 
tre cei care s-au străduit să-l impună pe Arghezi, ca mare poet, încă 
înaintea apariţiei Cuvintelor potrivite, ajunge, în 1936-1937, cînd se 
produce o tragică înverzire a sa, să-l considere „o apariţie literară 
iudaică de origine românească în scrisul său. Este semnificativă, de 
altfel, rezerva cu care a fost primită şi continuă şi azi să fie privită 
apariţia în scrisul românesc de către cercurile cinat româneşti a lite¬ 
raturii sale... Dezvoltarea literară a dlui Arghezi este perfect suprapusă 
înaintării procesului de iudaizare a scrisului nostru. D. Arghezi, cu 
însuşirile sale fireşti, a fost o fericită coincidenţă în asaltul scrisului 
iudaic în literatura românească” 2 . 

Arghezi constituise numai motivul declanşării acelui scandal lite¬ 
rar numit pornografie. Avalanşa, odată pornită, cuprinde în raza ei şi 
alţi scriitori. Ba chiar lucrurile au căpătat astfel de proporţii încît Geo 
Bogza şi H. Bonciu sunt arestaţi - fireşte, pentru pornografie. In 
Buna Vestire, Toma Vlădescu salută arestarea scriitorilor pentru por¬ 
nografie, deşi principiul i se pare nepotrivit. „Dar cînd se arestează 
Haimovici Bonciu, atunci eu spun: bine că, în sfîrşit, i-aţi pus ăstuia 
mîna în ceafă! Bine că s-a terminat... Dacă suferă ei, aceşti şmecheri 
negustori care pun în cuvinte fotografii obscene, nu e, desigur, nici 
un păcat. E numai o dezinfecţie pe care o aplaudăm.” 3 Bogza e ares¬ 
tat în mai 1937 din nou (prima oară fusese încarcerat pentru Poemul 
invectivă), pentru aceeaşi vină. Arestat este H. Bonciu pentru volu¬ 
mul Bagaj. Judecătorul de instrucţie îi notifică lui Bogza redeschide¬ 
rea cazului datorită sesizării Academiei Române, prin Brâtescu-Voineşti. 
Bogza scria despre asta în Azi, relevînd că scandalul nu e unul strict 
literar, ci o expresie a „ofensivei spre întuneric şi intoleranţă la care 
asistăm, de atîta vreme”. Şi adaugă: „Literatura română a încetat 
să mai sufere dintr-odată de lipsă de cititori, de lipsă de editori, de 


1. Horia Stamatu» „Eraihie şi anarhie literară”, Burta Vestire ; I, nr. 196,21 octombrie 
1937. 

2. N. Davidescu, «Fenomene de iudaizare a literaturii româneşti”. Vremea, IX, 
nr. 449, 9 august 1936. 

3. Toma Vlădescu, „Scriitori In temniţă”, Buna Vestire , I, nr. 42, 10 aprilie 

scriitori săraci trăind în mizerie şi toate celelalte pe care le cunoaş¬ 
tem... O singură primejdie se părea că ameninţă acum literatura 
română, altminteri fericită din toate punctele de vedere, «scriitorii 
pornografi» pentru a căror arestare fizică şi prigonire morală se pornise 
impresionanta cruciadă a forţelor morale din ţară... împotriva noastră, 
a celora care, din literatură, nu cunoaştem decît bucata de pîine goală 
şi rareori paharul de ceai. Noi, aceştia, am fost denunţaţi lumii ca 
negustori de pornografie. O ironie mai savuroasă nici nu se poate”. 
Şi arată că din volumul său din 1933 şi Bagaj al lui Bonciu şi cel al 
lui Aderca nu se vînduseră decît 500 de exemplare. Ce pericol repre¬ 
zenta o astfel de „marfă”? Iar al său Poem invectivă nu-1 consideră 
pornografic 1 . Ov. Papadima se distinge, din nou, în Sfarmă Piatră: 
„Dior judecători din Bucureşti - aţi făcut un gest de mare necesitate, 
începînd cu haosul trivial de astăzi în aplicarea legilor de apărare a 
societăţii şi împotriva celor ce jefuiesc sufleteşte, nu numai material¬ 
mente. Bine aţi făcut trăgînd la răspunderea justiţiei pe Geo Bogza 
pentru prostiile porceşti ale unei adolescenţe înfierbîntate, mîzgălite 
în Poemul invectivă... Mai sunt la noi porci mari, porci lucizi şi soco¬ 
tiţi, vînzînd porcăria în literatură aşa cum unul se îmbogăţeşte cu o 
fabrică de cîmaţi... Nu vă opriţi mult la Geo Bogza. Veniţi şi luaţi-i de 
guler pe ei, pe aceşti siniştri comercializatori de excremente sufleteşti 
sub ambalaje şi etichete meşteşugite, inocente. Să-şi ia pedeapsa 
cuvenită pentru opera lor... H (Haimovici) Bonciu, ca Froim Aderca, 
dorit sub pseudonimul englez de Cliford Moore. Noi toţi cei care ne 
ridicăm astăzi împotriva Boncilor şi Adercilor, negustori de porcării, 
nu o facem ca să prigonim cartea, ci ca sd o apărăm, nu ca să prigo¬ 
nim scriitorii, ci ca să-i scăpăm de cei care îi fac de ruşine. Reclama 
din toate cotidianele şi publicaţiile jidoveşti care îi proclamă pur şi 
simplu genii pe Haimovici Bonciu şi Blecher, astfel ca negustoria 
evreiască să meargă tot aht de bine şi în literatură, ca şi în celelalte 
tărimuri de jaf metodic al nostru” 2 . Chemarea lui Papadima pentru 
arestarea şi a celorlalţi scriitori a fost ascultată. Din păcate, s-a ală¬ 
turat îndemnului şi Sextil Puşcariu, în Buna Vestire, într-un interviu 
din care am mai citat: „Dacă am avea îndrumători critici, desigur că 
nici literatura pornografică nu ar fi putut lua proporţiile cu totul 
ruşinoase de astăzi, silind chiar cea mai înaltă instituţie din ţară să 
ceară apărarea împotriva ei... Pe vremea mea, romanele lui Zola nu se 
dădeau în mina domnişoarelor. Desigur că concepţiile de acum 40 de 
ani nu se mai potrivesc cu cele de azi. Dar pornografia în literatură 


1. Geo Bogza, „însemnări pentru un fals tratat de pornografie”. Azi, VI, 1937, 
nr. 4, pp. 2629-2635. 

2. Ovldiu Papadima, „Arestaţi-1 şi pe Bonciu”, Sfarmă Piatră, III, nr. 71, 8 aprilie 

este un lucru antiartistic. Şl mal este nepotrivit cu firea noastră” 1 . 
Toată presa de extremă dreaptă jubilează la arestarea celor trei scri¬ 
itori (al treilea a fost Aderca), cerîndu-se, imperios, implicarea şi a 
altora. 

Victimă a acestei cabale a căzut şi Mircea Eliade, pentru nuvela 
Domnişoara Christina, denunţată, în ianuarie 1937, de Papadima şi 
apoi atacată, sistematic, de Georgescu-Cocoş în Cuget clar. Apoi, a 
fost luat în vizor şi romanul întoarcerea din rai Acesta îi va aduce 
sancţiuni pe linie - cine ar crede? - universitară. Ministerul Educaţiei 
Naţionale (încâlcind autonomia universitară) sesizează Senatul Uni¬ 
versităţii din Bucureşti în legătură cu literatura scriitorului, cerînd 
sancţiuni. Senatul universitar, întrunindu-se, adoptă următoarea 
decizie: „în urma comunicării făcute Universităţii din partea Minis¬ 
terului Educaţiei Naţionale în privinţa literaturii pornografice a dlui 
Mircea Eliade, Senatul universitar din Bucureşti, în unire cu Decanatul 
Facultăţii de Litere, au hotărît ca dl Mircea Eliade, care funcţiona 
intermitent ca asistent onorific pe lingă conferinţa dlui Nae Ionescu, 
să nu mai aibă dreptul de a fi utilizat nici chiar în calitate de asistent 
onorific. în acelaşi timp. Senatul a atras atenţia facultăţilor cu privire 
la persoanele pe care le întrebuinţează ca să prezinte şi garanţii de 
moralitate” 2 . întrunit în şedinţă. Consiliul Facultăţii de Litere a întoc¬ 
mit, după discuţii, turnătorul proces-verbal: „La adresa cu nr. 77863 
din aprilie 1937 prin care se cerea să se facă cercetare asupra litera¬ 
turii publicate de dl Mircea Eliade în romanul întoarcerea din rai şi 
să aplice sancţiunile prevăzute de lege. Consiliul Facultăţii de Litere, 
constatînd că d. Mircea Eliade nu are în organismul Facultăţii decît 
însărcinarea de asistent onorific al dlui conf. Nae Ionescu şi că aşa 
fiind dînsul nu poate fi anchetat sau judecat după o procedură pre¬ 
văzută de lege, a socotit că singura măsură ce poate lua ca urmare 
la adresa Ministerului Educaţiei Naţionale este de a invita pe d. Nae 
Ionescu ca d-sa să renunţe la asistenţa onorifică a dlui Mircea Eliade, 
fără ca prin aceasta să prejudicieze viitoarea carieră universitară a 
dlui Mircea Eliade. Consiliul Facultăţii de Litere n-a judecat literatura 
dlui Mircea Eliade şi, ca atare, n-a exprimat nici un fel de calificare 
asupra ei şi nici asupra moralităţii autorului” 3 . Demnă decizie în faţa 
dictatului M ini sterului unde trona, ca secretar general perpetuu. 
Constantin Kiriţescu, zelos şi stupid „apărător” al moralităţii. După 
informaţia lui Eliade - mărturisită în Memorii (I, pp. 349-350) -, adresa 
ministerului fusese redactată chiar de Kiriţescu, poreclit „directorul 
cu canapea” pentru tratamentul aplicat tinerelor profesoare chiar în 


1. Buna Vestire , I, nr. 5, 2 mal 1937. 

cabinetul lui. Mircea Eliade a dat în judecată Ministerul Educaţiei 
Naţionale pentru calomnie, cerînd un leu simbolic drept despăgubiri. 
După vreo două aminări (la o şedinţă a depus mărturie, în favoarea 
lui Eliade, chiar C. Rădulescu-Motru), tribunalul i-a dat cîştig de 
cauză lui Eliade. Ministerul a făcut recurs, fără rezultat. Mircea Eliade 
a continuat să funcţioneze ca asistent... onorific. 

Toate aceste arestări şi procese au provocat nemulţumire şi iritare. 
Scriitorii adevăraţi au văzut în această campanie o inchiziţie lite¬ 
rară. Gazetele democrate desfăşoară mari contracampanii pentru 
apărarea libertăţii scrisului. La o anchetă a Credinţei au răspuns 
Rădulescu-Motru, Galaction, Dem Dobrescu, Eugen Herovanu, 
S. Mehedinţi, Emil Antonescu, Lovinescu, Vianu, Alice Voinescu. 
Lovinescu s-a rostit, răspicat: „sentimentul meu etic şi estetic e vrăj¬ 
maşul pornografiei; instinctiv e jignit de trivialitatea sub orice formă 
s-ar înfăţişa. Rămîne însă de deosebit unde sfîrşeşte pornografia şi 
unde începe arta; pentru aceasta trebuie o sensibilitate şi o destoini¬ 
cie estetică pe care le-o refuz aţîţătorilor şi calomniatorilor profesionali 
care fac din chestiuni strict literare elemente de vrajbă socială. Sistemul 
«extraselor» e cu deosebire inadmisibil; mi s-au arătat citate cu inter¬ 
pretări atît de stupide încît în cazul acesta pornografia e, în realitate, 
mai mult o formă de daltonism moral. Cine e abject vede abject, iar 
dacă se preface numai, vina nu-i mai mică. Pentru a identifica trebuie 
competenţă şi, mai ales, bună-credinţă. Cred însă mai puţin în pri¬ 
mejdia socială a pornografiei decît în primejdia literară a imensului 
val de mediocritate patriotică şi morală care, sub pretextul purificării 
sufleteşti, după ce fusese respins de conştiinţa critică, vrea să ne aco¬ 
pere din nou. Mă întrebaţi de rezistenţa colectivă ce s-ar putea opune 
acestei invaziuni de obscurantism literar. Simt individualist şi nu cred 
în spiritul corporativ al neamului nostru. Unele fenomene recente mă 
întăresc şi mai mult în această veche convingere; în momentele de 
psihoză revoluţionară în care trăim, nu mă bizui decît pe cuminţenia 
individului solitar. Cred în progres şi, ca şi Maiorescu, în biruinţa prin 
sine a valorilor morale împotriva oricăror împilări dictatoriale. Chiar 
de s-ar ridica spînzurători în Piaţa Teatrului, literatura acestei ţări 
nu se va imbeciliza” 1 . Se cuvine decupat şi răspunsul lui Vianu: „Lite¬ 
ratura nu trebuie adusă în faţa justiţiei. Nu trebuie denunţată şi nu 
trebuie urmărită literatura pentru că, în chipul acesta, se deschide un 
drum la capătul căruia ar putea să sufere opere de seamă şi scriitori 
respectabili. Cine mă încredinţează că, siguri de concursul Justiţiei, 
nu se vor găsi inşi care vor acuza nu numai lucrări nedemne, dar şi 
opere împinse în această categorie prin rea-credinţă calomnioasă sau 
prin ignoranţă cu privire la firea şi rostul literaturii? Istoria ne arată 


1. Credinţa, IV, nr. 1022, 9 aprilie 1937. 


356 



că drumul acestor excese a fost practicat uneori... Mă cutremur la 
gîndul că alţi mari creatori de literatură ar putea suferi mîine de pe 
urma denunţului nu ştiu cărui pigmeu imoral, prost şi laş. Respectul 
religios pe care îl nutresc pentru fiinţa poetului de geniu mă face să 
doresc ca domeniul activităţii lui să fie liber de ameninţare... Este dato¬ 
ria criticii literare să măsoare operele literare şi după valoarea lor 
omenească. Şi astfel, întărindu-i autoritatea, prin aplicarea în spirit de 
bună-credinţă a acestui criteriu să poată proclama, cu toată autori¬ 
tatea, drepturile imprescriptibile ale libertăţii literare. Există în critica 
literară a zilelor noastre o seamă de conştiinţe luminate şi oameni de 
bine încît nu cred că e nevoie ca lucrări de demarcaţie şi clasare 
umană să fie atribuite autorităţilor judiciare” 1 . A mai fost o anchetă 
a revistei Azi (cu trei percutante întrebări), în numărul 4/29 din 
iulie-august 1937. Au venit răspunsuri, bine argumentate, din partea 
lui Lovinescu, Hortensia Papadat-Bengescu, Eftimiu, Philippide, Geo 
Bogza, H. Bonciu, Cioculescu, Theodorescu-Branişte, Ghiţă Ionescu, 
Th. Pallady, N.D. Cocea, D. Trost, Dan Petraşincu, Emil Gulian, 
M.H. Maxy, St. Roii, Lascăr Sebastian, M. Socor, D.V. Bamovschi, 
Kalustian, Zaharia Stancu. Toţi au pledat împotriva amestecului jus¬ 
tiţiei în cele ale literaturii. Semnificativ era răspunsul lui Cioculescu 
la a doua întrebare a anchetei (dacă, în fapt, cadrele unei concepţii 
literare prestabilite pot fi reglementate de instituţii politice, juridice 
sau legislative), subliniind scurt: „în statul totalitar, fascist sau comu¬ 
nist, da”. Instructiv este şi răspunsul lui Zaharia Stancu, directorul 
publicaţiei: „De cîte ori se ivesc momente grele în politică se recurge, 
cu ajutorul unor organe de publicitate naţionalistă, la o diversiune. 
Acum ea a fost găsită în cîmpul literar... Primejdia fascistă bătea, ca 
şi azi, la uşa statului. Muncitorimea se agita şi cerea salarii omeneşti. 
Cîmpurile erau ameninţate de secetă şi satele fremătau sub împilarea 
neîndurătoare a fiscalităţii excesive... Toată atenţia naţionalistă era 
îndreptată spre literatura pornografică. Toate eforturile naţionaliste 
se consumau spre stîrpirea literaturii pornografice”. Relatează, apoi, 
cazul Bonciu (condamnat la trei luni închisoare, autorul şi procurorul 
făcînd apel), reproşează Societăţii Scriitorilor Români că n-a luat ati¬ 
tudine explicit şi arată că, pronunţîndu-se răspicat, în Reporter, împo¬ 
triva imixtiunii justiţiei în literatură, a primit reproşul scriitorilor 
naţionalişti că îl apără pe Bogza pentru că e comunist şi pe Bonciu 
pentru că e jidan. Eliade, într-o conferinţă publică, s-a declarat „ero- 
tolog”, iar pe Bogza şi Bonciu i-a considerat pornografi buni de trimis 
într-o casă de sănătate. Peste două-trei săptămîni, Eliade a fost 
declarat de Ministerul Educaţiei Naţionale pornograf, interzicîndu-i-se 
accesul la Universitate. Intoleranţa şi naţionalismul şovin sunt 


1. Idem, IV, 10 aprilie 1937. 

potrivnice literaturii care are drept cod fundamental libertatea creaţiei. 
Nichifor Crainic - nici că se putea altfel - s-a ridicat întru condam¬ 
narea aşa-zisei pornografii, reproşîndu-le criticilor şi revistelor care 
apărau libertatea creaţiei. Cel puţin o intervenţie a sa, din multe altele, 
merită să fie reprodusă: „Indignata campanie a dlui Nicolae Iorga 
împotriva destrăbălării literare, ce înjoseşte sufletul acestei ţări, a pus 
în mişcare Academia Română şi pe profesorii de literatură naţională, 
asociaţi în nobil scop. Dar a stîmit şi reacţiunea unor foiletonişti, care 
îşi zic critici literari, deşi nici o lucrare a vreunuia dintre ei nu le dă 
dreptul la acest titlu pretenţios. «Criticuţii» aceştia, cum îi numeşte 
cu admirabil dispreţ d. N. Iorga, se cred îndreptăţiţi să apere «liber¬ 
tatea artei». Nimeni n-a atacat însă libertatea artei, ci libertatea por¬ 
nografiei. A apăra pornografia în numele libertăţii artei este tot una 
cu a apăra crima în numele libertăţii omului... Evident că artistul e 
un instrument de degradare morală, sancţiunile se impun fără cruţare 
în numele aceleiaşi responsabilităţi personale. Arta - o ştiu, desigur, 
şi criticii - e individuală în momentul creaţiei, dar devine socială prin 
publicitate. Din acest moment ea se supune nu numai judecăţii foi¬ 
letoniştilor, ci, mai ales, sancţiunilor morale ale societăţii. Căci arta, 
şi mai ales ea, nu e un produs indiferent, ci unul care formează 
sufletul unei naţii... Orice stat de tip nou, care a ieşit regenerat din 
cloaca democratică, duce o politică de ridicare fizică a poporului şi 
una culturală de renaştere a lui morală şi spirituală. Germania nouă 
a azvîrlit imediat peste graniţă pe toţi pornografii iudaici şi chiar pe 
scriitorii germani infectaţi de iudaism. Italia a sancţionat imediat pe 
un nuvelist scabros. Fără discuţie... Criticaştrii noştri au ţinut congres 
pentru a apăra libertatea scriitorilor porcoşi de a distruge sufletul 
românesc, l-a prezidat marele găgăuţ filozofic, d. prof. Constantin 
Rădulescu-Motru... Ministerul Educaţiei Naţionale e obligat să ia 
măsuri împotriva acestor criticuţi care sunt, din nenorocire, şi profesori” 1 . 

Fireşte că, cu acest prilej, publicistica naţionalistă s-a năpustit 
împotriva literaturii suprarealiste, găsită vinovată, ca o expresie a 
iudaismului, de pervertirea literaturii (Bogza se afirmase, deşi nee- 
vreu, ca poet suprarealist). în articolul lui Horia Stamatu, la care 
m-am mai referit, se afirma: „Dacă literatura suprarealistă propiiu-zisă 
nu a realizat un corp perfect adaptabil teoriei, consecinţele ei au fost 
imense. Toată infecţia publicisticei de după război, de cînd scriitorii 
îşi exhibează cele mai deplorabile asociaţii pe care le poate face min¬ 
tea lor, nu se datorează decît acestui efort de pseudolibertate început 
de suprarealişti” 2 . Ideea o va relua, în 1940, Radu Gyr, dezvoltfnd-o 


1. Nichifor Crainic, „Criticii şi pornografia", Gîndirea , XVI, 1937, nr. 6, pp. 309-310. 

2. Horia Stamatu, „Erarhie şi anarhie literară’’, Buna Vestire, I, nr. 196,21 octom¬ 
brie 1937. 

aproape în acelaşi fel: „«Avangardismul» purces să «revoluţioneze» arta 
contemporană, în frunte cu Tristan Tzara şi A. Breton, sub zodiile 
spiritului iudaic şi ale dialecticii materialist-istorice, nu şi-a putut 
arunca ancore solide în fenomenul literar. A fost doar o trecere peni¬ 
bilă a unei corăbii-fantomă, aducătoare de molimă străină. Intr-adevăr, 
spiritul avangardist, dublat de spirit judaic, cu toată ofensiva insu¬ 
recţiilor sale, a rămas permanent excentric şi artei, şi literaturii ade¬ 
vărate. O incompatibilitate cu frumosul izvorît din visteriile etnice, o 
infirmitate organică i-a cancerat într-o structură... Procesul de lichi¬ 
dare a avangardismului a fost înregistrat atît în cultura noastră, cît 
şi aiurea”. Şi, evident, nu putea lipsi din acest rechizitoriu motivul 
iudaismului ca factor dizolvant în spaţiul cultural. Cum se exprima 
poetul Radu Gyr, „«scuipă tot», neagă tot, lucrează tot, e însăşi ofen¬ 
siva spiritului judaic în cultură” 1 . Cu doi ani înainte, la fel vorbea 
despre avangardism şi modernism în general Vintilă Horia în, fireşte, 
Porunca Vremii: „Am imitat, deci am suferit pe rînd toate degradările 
Occidentului. Literatura noastră de nuanţă avangardistă sau pur şi 
simplu semită a avut de la început marea şansă de a fi ocrotită de 
aripa înţelegătoare a unui critic cu reputaţie. Dl Eugen Lovinescu a 
fost mentorul spiritual al acestui gen anticultural care nu numai că 
nu ţinea seama de nici o tradiţie, dar privea cu dispreţ orice încercare 
de normalizare a producţiei noastre literare. Am putut asista, atunci, 
la lansarea unei vaste galerii de neisprăviţi pe care Lovinescu aplica 
numaidecît pecetea genialităţii. Reacţia anticulturală a Sburătorului 
trăieşte de altfel vie chiar în opera de literat a creatorului ei, care ne-a 
oferit imaginea unui Eminescu monstruos, demonstrînd, prin aceasta, 
inaderenţa totală la marile valori ale trecutului. Am trăit astfel în 
dizolvarea fiinţei noastre însăşi, am acceptat servil invenţia unui 
prezent artistic liber şi am distrus tot ce spiritul românesc adunase 
pentru marele regal al gloriei de mîine. Consacrarea universală a 
literaturii noastre a suferit din această pricină o întîrziere de două 
decenii... Iată unde a dus invazia spiritului semit în literatură, spirit 
în care s-au integrat cu atîta frenezie atîtea generaţii româneşti” 2 . 
Aş adăuga, pentru a înţelege modelul de literatură preconizat de 
Porunca Vremii, că în numărul ei din 28 mai 1938 o întreagă pagină 
îi era închinată lui Vasile Militam (cu prilejul a 30 de ani de activitate 
literară). Titlul paginii era „Vasile Militaru, o mlndrie a neamului”. 
Cum se vede, înfruntarea dintre democraţie şi extrema dreaptă şi-a 
găsit reflex răsunător în planul artelor şi al literaturii. Cei ce exaltau 


1. Radu Gyr, „Curentele de avangardă”, Convorbiri literare, LXXHI, nr. 3, martie 
1940, pp. 211, 212, 214. 

2. Vintilă Horia, „Dominaţia prin cultură”. Porunca Vremii, VII, nr. 1078, 10 mai 
1938. 

totalitarismul au fost deopotrivă preocupaţi să juguleze libertatea 
expresiei în artă. 

3. Analiştii vieţii şi operei lui Sadoveanu găsesc că pragul des¬ 
părţitor între două vîrste literare este anul 1928. Două perioade nu 
numai în viaţa scriitorului, ci reflectate, profund, şi în opera sa. Prin 
1926-1927 în viaţa lui Sadoveanu s-a petrecut un fapt bogat în con¬ 
secinţe. A devenit mason. Iniţierea s-a produs ceva mai înainte. Acest 
proces iniţiatic îi va modifica Weltanschauung-ul şi, prin reflex, opera. 
E evident că Hanu’ Ancuţei (1928), Zodia Cancerului (1928), Baltagul 
(1930), Creanga de aur (1933), Fraţii Jderi (1935-1943), Divanul per¬ 
sian (1940) marchează o altă vîrstă creatoare şi nu e departe de adevăr 
că această purificare se datorează şi demofiliei noului Weltanschauung 
cristalizat din 1926-1927. DemofUia dintotdeauna a scriitorului se 
potenţează şi repudierea extremismelor politice sporeşte în forţă. Extre¬ 
miştii de dreapta îi reproşează apartenenţa la masonerie (în cadrele 
căreia scriitorul urcase pînă la treptele cele mai înalte - gradul 33 şi 
mare maestru). Şi, prin consecinţă, adoptarea unor atitudini deschis 
democratice care, prin ele însele, semn if icau repudierea extremismu¬ 
lui de dreapta, manifestat în anii treizeci cu atîta virulenţă. în 1936, 
Sadoveanu acceptă să preia funcţia de director al cotidienelor Adevărul 
şi Dimineaţa. E probabil că această funcţie era mai mult una simbo¬ 
lică, deşi colaborările sale în gazetele pe care le conducea nu lipsesc. 
Sadoveanu a acceptat această demnitate directorială într-un moment 
cînd forţele politice de dreapta şi extrema dreaptă, ca şi gazetele lor, 
declanşaseră o violentă campanie împotriva celor două cotidiene ale 
democratismului militant. Gestul lui Sadoveanu li s-a părut o sfidare. 
Şi cum ele se considerau exponentele integrale ale românismului, 
Sadoveanu a fost denunţat ca un dezertor înstrăinat, jidănit. Trebuia, 
de aceea, pedepsit. Valul injuriilor s-a dezlănţuit fără zăgaz. Nici o 
injurie, oricît de dezmăţată, nu era de prisos şi, de aceea, a fost folo¬ 
sită fără jenă. Invectivată nu îi era numai persoana, ci şi opera. Brusc, 
opera lui Sadoveanu nu mai avea valoare şi era prezentată ca un 
pericol naţional de care contemporanii ar trebui să se ferească. Se 
îndemna chiar la arderea cărţilor scriitorului. 

A decupa, din aceste gazete grobiene, atacurile injurioase împotriva 
omului Sadoveanu şi a operei sale mi se pare, aici, necesar. E un act 
de simptomatologie caracteristică pentru peisajul vremii. Concomitent 
cu Aighezi, extrema dreaptă îl anatemiza şi pe Sadoveanu. Pe primul 
pentru pretinsă pornografie, pe cel de-al doilea pentru antiromânism. 
Şi s-a întîmplat astfel ca opera interbelică reprezentînd, probabil, cel 
mai acut sufletul românesc să fie denunţată ca înstrăinată şi potriv¬ 
nică românismului. în noiembrie 1936, Porunca Vremii, mereu la dato¬ 
rie, nu ezita să scrie: „Astăzi cînd văd că el (Sadoveanu, n.n.) a împins 

abdicarea de sine şi ignominia pînă acolo încît să slujească drept 
emblemă unei firme printre tejghelele căreia operează bandiţii am 
început să-l compătimesc... Dacă era om cinstit, Sadoveanu ar fi con¬ 
tinuat să-şi diriguiaseă atît talentul, cît şi conduita lui civică pe linia 
de credinţă a marilor destine româneşti... M. Sadoveanu s-a purtat 
însă cu desăvîrşire altfel: a trecut cu totul, cu ceafa lui groasă, cu 
burta lui încăpătoare, cu impudicitatea şi felonia lui de mason, nu 
numai cu talentul, în tabăra jidanilor... M. Sadoveanu e deci un apo¬ 
stat şi un trădător... Se cuvine izgonit dintre noi cu pietre şi huiduieli 
ca o încamaţiune a ce poate fi mai mişelnic” 1 . Şi acelaşi gazetar: „M. 
Sadoveanu e un vînzător al intereselor româneşti, un trădător al cau¬ 
zei naţionale. Trecînd pentru cîţiva arginţi în tabăra duşmanilor româ¬ 
nismului şi-a renegat toată munca şi toată risipa de suflet ce o 
închinase altarului literaturii. Şi cel puţin cît va trăi, el trebuie trecut 
sub această etichetă dezonorantă a trădării... Un om care nu crede 
el însuşi risipa de suflet ce a dăruit-o în scrierile lui nu mai poate fi 
un mare scriitor, adică un artist, un creator. Fiindcă adevăratul creator 
trebuie să aibă în el flacăra divină a cinstei sufleteşti. Şi M. Sadoveanu 
a făcut dovada că nu o are” 2 . Caricaturi îl înfăţişau în ipostaze invec- 
tivante. I se schimbase şi numele în Jidoveanu. La 4 februarie 1937, 
această gazetă informa, cu satisfacţie, sub titlul ţipător JM. Sadoveanu 
ţintuit la stâlpul infamiei”, că, la Fălticeni, Consiliul Comunal a decis 
schimbarea denumirii străzii M. Sadoveanu în Sf. Nicolae, cum se 
numise pînă în 1931. Apoi s-a elogiat arderea cărţilor lui Sadoveanu, 
de către cuzişti şi legionari, în Cadrilater şi Hunedoara. Şi se amintea 
că scriitorul primise acasă cîte un exemplar din Baltagul şi Cazul 
Eugeniţei Costea ciopîrţit cu toporişca. Erau, toate, semnale într-o 
vreme cînd legionarii întocmeau liste negre, desemnînd şi echipe ale 
morţii. în numărul din 5 februarie 1937 al Adevărului, Sadoveanu a 
replicat în articolul „Mic bilanţ”, celor ce i-au ars cărţile: „Dacă aţi fi 
cetit acele cărţi, voi, umiliţilor şi ofensaţilor, aţi fi aflat în ele mîngîie- 
rea în necazurile de azi şi nădejde în ziua de mîine. Aţi fi găsit o fierbinte 
credinţă în acest popor aşa de maltratat de cătră oameni vicleni şi o 
siguranţă că Dumnezeu va scoate la liman dreptatea celor mulţi”. Cu 
patru zile mai înainte, la 1 februarie 1937, chiar directorul ziarului 
Porunca Vremii, Ilie Rădulescu, semnează articolul-chemare, pe întreaga 
pagină întîi, „Români şi românce, pedepsiţi trădarea lui Sadoveanu”. 
Articolul avea şi un subtitlu: „Scoateţi din biblioteci toate operele 
sufletului de năpîrcă al lui M. Sadoveanu şi aruncaţi-le flăcărilor”, 
întreg articolul este un îndemn la pedeapsă: „Mihail Sadoveanu trebuie 


1. N.B., „Ultima metamorfoză a dlui M. Sadoveanu”, Porunca Vremii, V, nr. 502, 
24 noiembrie 1936. 

2. N.B., „Mihail Sadoveanu", Porunca Vremii, VI, nr. 619, 6 ianuarie 1937. 

pedepsit. Trădarea lui trebuie stigmatizată cu ultima vehemenţă... 
Sadoveanu ori a minţit o viaţă întreagă, ori a înnebunit, acum, în prag 
de sfirşit de viaţă... Sadoveanu nu trebuie să trăiască în amintirea 
acestui neam deât ca trădător, ca infamă unealtă a iudeo-comunis- 
mului. Nici urmă din minciuna operelor lui nu trebuie să mai rămînă. 
Toate bibliotecile voastre, toate ungherele caselor voastre trebuiesc 
scotocite şi deparazitate cu de-amânuntul de perversitatea lui 
Sadoveanu. Cu mîinile ferite în mănuşi, otrava trebuie strînsă, filă cu 
filă, şi distrusă. Iar cenuşa - în maldăre - aşa cum au făcut bravii 
români din ţara lui Decebal, trimisă Sărindarului... însănătoşirea 
morală a unei naţiuni nu se poate dobîndi decît arzînd gunoaiele şi 
punînd pe fruntea canaliilor şi trădătorilor stigmatul fierului roşu". 
(Două imunde caricaturi erau instalate în mijlocul paginii pentru a 
spori efectul.) Şi campania, însoţită de caricaturi, a continuat. Cînd 
Consiliul Comunal din Fălticeni a decis, prin vot, să nu-i retragă lui 
Sadoveanu titlul de cetăţean de onoare. Porunca Vremii a ricanat la 
18 februarie: „Din milă, desigur, nu a fost sancţionat pentru a doua 
oară în tîrgul său natal (de fapt, tîrgul natal era Paşcani, n.n.), trădă¬ 
torul”. La 20 februarie, N. Crevedia revenea asupra faptului, scriind: 
„Nu, nu, să nu-i cerem dlui Sadoveanu, cel mai feroce ucigaş din ţara 
asta, ca într-o clipă de cufundare în sine şi de remuşcări să îndrepte 
şi asupra cărnurilor sale propria armă de vînătoare”. La 12 martie 
1937, Sadoveanu se automărturiseşte în articolul „Păcat”, inserat, 
fireşte, în Adevărul, pomenind de „insanităţile şi calomniile ce mi se 
adresează”. Şi declară liniştit, cum îi era felul: „Socotesc că am scris 
pe paginile vieţii unde ceea ce şi peste o mie de ani aş putea ceti fără 
să mă ruşinez. Din această pricină nu am fost în stare să răspund 
neadevărurilor şi grosolăniilor pe care unii interesaţi sau unii duşmani 
le-au acumulat împotriva mea. Am dispreţuit şi am întors faţa de 
cătră ceea ce am socotit că e o ofensă Dumnezeului meu, pe care l-am 
slujit drept. Mărturisesc: nu m-am întristat cugetînd, că atunci cînd 
îşi muşcă limbile ponegritorii mei sunt în primejdie să moară otrăviţi”. 
Şi cum campania continua, tot mai veninoasă, prietenii l-au rugat să 
replice. La 28 martie 1937 le-a răspuns senin, în articolul „Polemică” 
(desigur, publicat în Adevărul): „Iubiţi şi stimaţi prieteni, iertaţi-mă 
cînd vă declar că, oricît m-aţi îndemna, nu voi răspunde atacurilor 
ce mi se adresează de anume oameni şi anume presă. Ca să onorez 
pe un adversar al meu cu o polemică, trebuie să mă onorez eu însumi 
cu lupta ce mi se propune, iar această luptă trebuie să fie în slujba 
ideilor, pentru a lumina un adevăr. Cînd mi se adresează injurii, cînd 
pe cei care fac asta îi bănuiesc de rea-credinţă şi interes, nu socotesc 
că aş avea dreptul să tulbur şi eu echilibrul sufletesc al semenilor mei, 
şi nici n-aş putea să urmez pe alţii pe calea asta, întrucît am învăţat de 
la neamul meu cuviinţa şi demnitatea”. Dar n-a pregetat şi în acest 

articol să scrie apăsat: „Sunt desigur un adversar al regimului naţio- 
nal-socialist, al regimului naţional-socialist la noi mai cu seamă”. 

Atunci, au intervenit, proteguitor, prietenii şi admiratorii sau, altfel 
spus, cei din lumea scrisului care considerau că trebuie să respingă 
ofensa adusă omului Sadoveanu şi marii sale opere într-un gest de 
solidaritate. La 1 aprilie 1937 apare un Protest al intelectualilor care 
blamează încercarea de „asasinare morală a celui mai reprezentativ 
şi mai autentic scriitor român contemporan”, condamnînd incendierea 
unor cărţi care simt „cele mai româneşti, ca suflet şi preocupări, ca 
mentalitate şi expresie, din cîte a produs literatura noastră”. Printre 
semnatari: Rebreanu, Lovinescu, Ralea, Eftimiu, AIA.. Philippide, 
Topîrceanu, Petru Groza, Z. Stancu, Const. Balmuş, Demostene Botez. 

Campania împotriva lui Sadoveanu, evident, a continuat. De fapt, 
ea se declanşase, în Porunca Vremii, de către N. Crevedia încă înainte 
de noiembrie 1936. In iunie 1936, Crevedia îl apostrofa, ironic nevoie 
mare, pe marele scriitor: „De la o vreme, primarul (M. Sadoveanu, 
n.n.) e francmason şi umanitarist. In această calitate, marele fermier 
colindă ţara şi propagă nişte principii urîte care simt împotriva şi a 
tradiţiei, şi a spiritului românesc în care unii văd că se integrează 
opera lui M. Sadoveanu... Eşti, coane Mihai, academician, laureat, 
mare prunar, mare băsnar, mare văcar, porcar mare, o să fii şi pro¬ 
fesor universitar. Eşti gras, eşti frumos, sănătos, eşti în tur cît baniţa, 
dar nu eşti scriitor român. Ruşine, coane Mihai!” 1 . S-a raliat insulte¬ 
lor anatemizante, după noiembrie 1937, şi Sfarmă Piatră. M. Gregorian, 
directorul publicaţiei, scria: „Mihail Sadoveanu şi-a vîndut de mult 
sufletul Marelui Arhitect masonic al Universului şi lui Ucigă-1 toaca... 
Scriitorul, marele scriitor Mihail Sadoveanu a murit definitiv atunci. 
Zadarnic au căutat prietenii şi chiar noi să-l înviem. Ceea ce ne-am 
obişnuit să vedem de atunci încoace pe stradă, arătarea aceea obeză, 
cu guşa răspîndită în etaje şi cu pălăria imensă cît o tavă era, de fapt, 
numai cadavrul lui ambulant pe care îl purta printre noi puterea 
înfricoşătoare a blestemului. Sufletul şi l-a ucis, aşadar, Sadoveanu 
33 în speluncile masonice. Ce a mai cumpărat Olla Marcovici? Fireşte, 
ce mai rămăsese nevîndut din el: pielea. De altfel, numai de piele mai 
avea nevoie. Ovreiul a luat-o, a împăiat-o şi a aşezat-o apoi pe scau¬ 
nul «directorial». Bourul Moldovei, umflat cu paie şi... poate chiar 
circumcis stă acum ţeapăn în biroul Breuerilor din strada Sărindar. 
Destinul trist şi mizerabil al lui M. Sadoveanu s-a încheiat aci, în 
ghetto” 2 . Evident, a intervenit şi Nichifor Crainic: „Mihail Sadoveanu 


1. N. Crevedia* „Şadi ruşine, coane Mihai!**, Porunca Vremii nr. 434, 28 iunie 
1936. 

2. Al. Gregorian, »M. Sadoveanu, împărat**. Sfarmă Piatră, n, nr. 53, 26 noiembrie 
1936. 


363 



director al ziarelor Adevărul şl Dimineaţa. Parcă nu-ţi vine să crezi. 
Te doare că trebuie să crezi... Încăpăţînat în orbirea simplistă ce-1 
stăpîneşte, d. M. Sadoveanu nu-şi mal dă seama că drumul pe care 
se povîmeşte e drumul morţii morale definitive... Nu trebuie să ocolim 
cuvintele: actul Iul M. Sadoveanu e o trădare de ţară. Voi, tineri al 
României zbuciumate, legaţi-vă rana inimii şi scrieţi în negru lingă 
numele lui Ieremia Golia şi Alex. Sturdza numele lui Mihail Sadoveanu” 1 . 
Şi cum putea lipsi din acest cor de blesteme şi denigrări Buna Vestire ? 
Toma Vlădescu scria aici: „Să fim drepţi, d. Mihail Sadoveanu, săr¬ 
manul, astăzi nu mai poate să scrie. Totul se repetă pînă la o mono¬ 
tonie insuportabilă, ca un final neresemnat care îngînă, intolerabil, 
un glas stins. Din Sadoveanu n-a mai rămas decît asta, atît, şi, dacă 
vreţi (cu orice preţ), «gazetarul», un gazetar care încearcă de mult să 
scrie primul articol bun de ziar. Nimeni însă nu-1 mai aşteaptă” 2 . Şi, 
în 15 iulie 1937, Mircea Streinul decreta că „Mihail Sadoveanu a 
încetat de mult să mai fie român”. în sfirşit, iată o invectivă semnată 
de un critic literar. Ovidiu Papadima scria în Sfarmă Piatră din 4 noiem¬ 
brie 1937: „Sadoveanu a fost odată un scriitor neaoş românesc nu 
prea cult, nu prea inteligent, dar clocotind de puterile vii de creaţie 
ale pămîntului moldovenesc... Şi iată-1 pe Mihail Sadoveanu în chip 
de cimpanzeu, bătînd cu o măciulie învăluită-n vată într-o piele de 
porc... Şi fiara domolită, îmbătată de stîrvuri care a ajuns acum Sado¬ 
veanu acolo, nu şi-a putut da seama, fireşte, ce crimă face... Mîrşăvenia 
aceasta a lui M. Sadoveanu sub a treia lui faţă, poporul acesta sincer 
şi adine creştin sunt sigur că n-o va uita” 3 . 

Din fericire, această năvală a injuriilor şi blestemelor a fost întîm- 
pinată cu rezistenţa spirituală a conştiinţelor oneste. Pe lingă protes¬ 
tul scriitorilor şi intelectualilor amintit, care se solidariza cu marele 
prozator, în septembrie 1937a intervenit gestul magnific al Universităţii 
din Iaşi, care îi decernase titlul de doctor honoris causa. Solemnitatea, 
pilduitoare, a stîrait bucurie şi satisfacţie printre admiratorii lui 
Sadoveanu, dar şi protestele neputincioase ale adversarilor. în Porunca 
Vremii, Iile Rădulescu a semnat articolul JMehală Jidoveanu dr. hono¬ 
ris causa!": JRămîi înmărmurit. Cum se poate o astfel de neruşinare? 
Mihail Sadoveanu, tristă slugă a Kahalului, dr. honoris causa al Uni¬ 
versităţii Iaşi? E cu putinţă să ne scufundăm în atîta noroi?... Eu vă 
mărturisesc că nu găsesc suficient de tari cuvinte să-mi manifest 


1. Nichifor Crainic, „Trădarea lui Sadoveanu”, Sfarmă Piatră, VI, nr. 57, 
31 decembrie 1936. 

2. T[omaJ VflădescuJ, „Marele arhitect al universului”. Buna Vestire, I, nr. 22, 
18 martie 1937. 

3. Ovidiu Papadima, „Sadoveanu la toba mare", Sfarmă Piatră, III, nr. 101, 
4 noiembrie 1937. 


364 



indignarea, simt că n-am destulă vehemenţă să înfierez, cum se 
cuvine, această nemaipomenită oroare" 1 . 

Indignare inutilă. Marii scriitori ai ţării, fie că era Arghezi, fie 
Sadoveanu, injuriaţi de extrema dreaptă, au găsit apărători pe măsură 
în conştiinţa spirituală democratică a ţării. 


1. Iile Rădulescu, „Mehală Jidoveanu dr. honorls causal", Porunca Vremii, nr. 866, 
septembrie 1937. 

Dar, am prezentul era considerat 
odios şi vidat de speranţă, se milita 
pentru viitorul prezentat luminos, 
Iar pe plan extern, ascensiunea 
fascismului şi a hitierismulul, 
umilind vechile democrapi, aducea, 
de asemenea, vînt la pupa 
legiona/ismului. Dominau, printre 
tinerii devotap legionarismului, 
buna-credinţă, inocenţa şi puritatea 
intr-un ideaI care li se părea 
atoatesalvator. Sufereau pentru el 
prigoane, osînda publică, 
închisoarea. Dar nu dezarmau. 
Cihd se vor trezi, va fi prea tîrziu. 
A fost sud şi acum, e necesar să fie 
spus, o tragedie a unei generaţii 
fn derută, care s-a aruncat orbeşte 
pe calea totalitarismului şi a 
interdicpel liberei cugetări. Eugen 
lonescu, bun cunoscător 
al fenomenului, l-a fixat, memorabil, 
în Rinocerii. A judeca fenomenul 
legionar pamfletar şi adjectival 
e o cale contraproductivă. 
El trebuie înţeles cum a fost 
şi ce a fost cu ocNi eliberap de 
copertina prejudecăplor de tot felul. 



Pentru cei care au trăit cu iluzia uniri timp interbelic cu valoare de model, Anii 
treizeci. Extrema dreaptă românească a lui Z. Omea a avut un efect demiti- 
zant major. Cartea a arătat că, departe de a fi fost paradiziacă, epoca a fost şi a 
unei grave malacfii sistemice, maladia extremistă şi prototalitară, care n-a lăsat 
nimic neatins, de la istoria politică ia cultură şi viaţă personală. Ba, mai mult, 
studiul lui Z Omea a arătat, cu citate extinse şi convingătoare pentru orice 
cititor de bună-credinţă, că destui autori care abia începeau să fie recuperaţi, 
cum arii Nae lonescu, Nichifor Crainic, Elade.Cioranşi ap, departe de a fi un 
modei bun la toate - de la profunzimea viziunii metafizice la concreteţea so¬ 
luţiilor politice -, trebuie citiţi precaut, fiindcă au fost ideologi sau numai adepţi 

ai extremismului de dreapta. ,, . _ . 

Marta Petreu 

Scrisă în bună parte înainte de 1989, această carte n-a avut nici o şansă de 
tipărire în anii cfin urmă ai unui regim naţional-comunist. Z Omea nu între¬ 
prinde pur şi simplu o critică de la stînga a idelor de extremă dreaptă, deşi 
marxistul care era nu se dezminte, d şi una plină de bun-simţ şi respectuoasă 
faţă de adevărul istoric. înainte de a se declanşa, urmare a publicării unor 
texte uitate ori ignorate mai devreme, campania contra „fasdsmului” lui 
M. Eliadeşial congenerilor săi, Z. Omea a analizat cu fineţe şi fără spirit de re¬ 
vanşă deriva ideologică. Z. Omea s-a priceput ca puţini alţii să înfrunte riscul 
de a transforma orice analiză a ideilor în dogmatismul de rigoare. In loc să 
ocolească monstrul, i-a făcut faţă. Era de fapt un social-democrat căruia epo¬ 
ca de după 1971 îi oferea o nouă provocare. Afi de stînga în plin protocronism 
constituia o neşansă, ca şi a fi obiectiv în plin dogmatism. Alunecarea spre 
şovinism a comunismului românesc în deceniile 8 şi 9 confirma analizele lui 
Z Omea despre anii treized şi făcea similitudinile atît de izbitoare, încît 
devenise mai uşor să critid stînga democrată decît dreapta legionară. Nu 
monografia despre Gherea i-a creat autorului greutăţi cu cenzura, d aceea 

despre extrema dreaptă din deceniul 4. ... , ,. 

Nicolae Manolescu 

